
A astasadade kuristik haigutab meie ja selle aja 
vahel, milles siin räägitavad juhtumused on sün- 
dinud. Selle pika aja sees on meie maal, niisama 
kui mujalgi maailmas, palju vanu asju igaviku 
rüppe vajunud, kust neid ühegi muinasaegade 
tagasisoovija õhkamine enam välja ei meelita; uusi 
olusid, kuigi mitte kõigiti paremaid, on lugemata 
arvul tekkinud. Üldse on maailma muutlik nägu 
nooremaks, lahkemaks läinud; kuuesaja aasta eest 
oli ta, meie ajaga võrreldes, vana ja mõru. Iseära- 
nis meie maal. 

Luba, lugeja, et ma sulle seda tagasitõukavat 
nägu paari kerge kriipsuga mõtte ette maalin. 
On pildil valitsev põhivärv, siis on kergem pildi 
kujudele karva ja seisuviisi anda. 

° Kolmeteistkümnenda aastasaja hakatusel sattus 
eestlane isevärki naabrite keskele. Öeldakse, et 
naabritega üldse olevat raske rahus ja sõpruses 
elada. Aga eestlase tolleaegsed naabrid olid 
koguni hullud, üks hullem kui teine. Nad riisusid 
ta, vaese patuse pagana, puupaljaks, et Rooma 
päike otsekohesemalt tema pimedat hinge valgus- 
taks, peksid ta armetuks, et ta kristlikku armu 
saaks maitsta, tegid ta teoloomaks, et ta ristiusu 

õnne ja õnnistust ning keskaja haridust suudaks 
kanda, ja saatsid ta tööle Issanda viinamäele, see 
on tema endisele pärispõllule, kus kupja tuline 
piits temale uue peremehe õigust, haridust, kato- 
liku usku ja ebajumalate vilude hiite põlgamist 
üheskoos kätte õpetas. 

Niisugused halastajad, õpetavad naabrid olid 
taanlased ja sakslased. 

Teised naabrid — rootslased, venelased, lätla- 
sed, leedulased — ei varjanud kiskja hambaid 
mahedate mokkadega, vaid näitasid neid ausa 
otsekohesusega, kus võisid. Nad käisid sagedasti 
eestlaste kehval laual söömas, aga kui kõht täis 
või peremehe malakas tüsedam juhtus olema, 
vantsis palumata külaline jälle kodu poole, paga- 
naid paganateks jättes. 

Esimestes võitlustes usu ja hariduse eest kis- 
kus Taani kuningas Harju ja Viru maakonna enese 
kätte. Muu eestlaste maa jäi Liivi ordu ja piis- 
koppide omaks. 

Kui sõdade järel ajuti rahu tuli, voolasid saks- 
lased ja taanlased võidetud maale, igaüks sai oma 
tüki kätte ja jäi nende talupoegade peremeheks, 
kes maatüki peal elasid. Esiotsa ei olnud eestlane 
mitte pärisori, vaid peaaegu vaba rentnik. Aga 
mida enam võõraste sisserändajate hulk ja ühes 
hulgaga võim kasvas, seda rohkem nõuti talupoja 
käest, ja sada aastat pärast maa allaheitmist kin- 
kis Taani kuningas Christoph II kõik eesti soost 
talupojad oma vasallide, taani ja saksa soost 
isandate pärisomanduseks igaveseks ajaks. 

Tal poleks tarviski olnud seda teha, sest päris- 
orjus oli juba ammu enne täit hoogu võtnud. Hir- 
mus oli veel hiljuti meie valgustatud päevil päris- 

orja põli, palju hirmsam oli ta toorel, sõjähädast 
kurnatud ning ebausust pimestatud keskajal. Ei 
olnud vaigistust ususki, sest usku ei õpetanud 
keegi. Ei tunginud ka raskesti rõhutud talupoe- 
gade hädakisa kuningateni, kes, ise kaugel ja pea- 
legi alati koduste tülidega kaelani töös, küll pea- 
likuid Tallinnas pidasid, kellest aga mõisnikud 
nii vähe hoolisid, et isekeskis seadusi tegid ning 
mitu korda maad Liivi ordu valitsuse alla pak- 
kusid. 

Eestlane oli taevakarja lambaks saanud, kuid 
villu kasvatas ta ainult võõrastele. 

Sest ajast ütleb üks sakslane, kroonikakirju- 
taja Kelch: «Eesti- ja Liivimaal on mõisnikkude 
taevas; pappide paradiis, võõraste kullaauk, aga 
talupoegade põrgu.» 

Harjumaa põhjapoolses osas, Tallinna lähedal, 
põlise laane keskel, seisis üksik talu, teedest kau- 
gel, niipalju kui sel ajal teesid võis olla. Talu 
hüüti Metsa taluks, sest et ta oli metsa sees, ja 
imelikul viisil oli ta ühe sündinud maamehe Tam- 
beti päralt. 

Kuidas see mees oli pärisperemeheks saanud, 
kuna peaaegu kõik muud eestlased olid juba päris- 
orjad? 


Seda näeme me kohe. 

Tambeti isa oli olnud Tallinna piiskopi ori. 
Piiskopil oli palju maid ja metsi, kus ta, oma 
tähtsast kehaküllusest hoolimata, sagedasti kütti- 
mas käis. Tambeti isa, nimega Vahur, oli pikk 


9 


priske poiss, kelle määratuis liikmeis peitus nii- 
sama palju raudset jõudu kui tinast laiskust. Ta 
oli niisama tugev ja niisama laisk kui karu. Aga 
ta nahk oli õrnem kui karul, ja need loendamatud 
hoobid, mis ta laiskuse eest sai, tüütasid tema vii- 
maks nõnda ära, et ta jalad selga võttis ja metsa 
pakku jooksis. Piiskopil oli tugevast sulasest 
kahju; ta vandus, maksku mis maksab, redu jälle 
kinni püüda. Ta saatiski sulased välja, ronis ise 
rammusa mära selga ja ratsutas metsa. Metsas 
eksis ta küll ära, kuid leidis truudusetu sulase 
tüvika, paksulehelise tamme varjul rahukalt puh- 
kamast. 

«Küll ma su hellasti äratan,» urises piiskop, 
ronis mära seljast maha, tõstis piitsa — tsiuh! 

«Hellasti> äratatud pahategija kargas kui nõe- 
latult püsti ja nühkis aietades piitsaga puudutatud 
kohta. 

«Sa pahareti sulane! Sa redu, kurjategija, 
mi-is? Sulased, siia, halloo! Vaat sulle, säh!» 

Vaimulik isand tõstis jälle piitsa, mille õel 
vilistamine pahareti sulase hinge ärritas. 

Aga sel silmapilgul kiskus mära enda valju 
hirnumisega isanda käest äkki lahti ja putkas 
tuhatnelja metsa. Lähedalt kostis tume urin. 
Suur metselajas tuli nähtavale ja näis nõu pida- 
vat, kas maksab kahejalgseid külalisi ligemalt 
vaatama minna. 

«Karu!» karjatas püha isand ja pillas piitsa 
maha. 

«Määratu veis,» pomises sulane. 

«Püha Benedictus, mis nüüd teha?» 

Sulane kehitas õlgu ja istus sõna lausumata 
maha. 

«Jeesus ja Maria! Oled sa juhm? See on meie 
ots! Selle saadana küüsis surra! Rumal talupoeg, 
tõuse, mine ta kallale — sa oled ise kui karu... 
Pai Vahur, kägista teda, rebi ta lõhki... Näe, 
tuleb... oh jumala ema... Vahur, aita, päästa 
mind, oma hingepäästjat!» 

Vahur raputas tõsiselt pead. 

«Parem on kiskja küüsis kui nuhtlejate piitsa 
all kärvata.» 

Karu tuli ligemale. Piiskop keksis ühelt jalalt 
teisel! 


siis ometi siia, ma pistan jooksu.» 

Ja piiskop tahtis punuma panna. 

Aga Vahur venis püsti ja lausus rahulikult; 

«Mul on pikemad koivad kui piiskopi-härral.» 

«Ma ei lase sind nuhelda —»> 

Sulane naeris. 

«Ma lasen su priiks — > 

Sulane kuulatas terasemalt. 

<Ma annan sulle maid päri — ai, ai, ai — 
issand, halasta. , . näe!» 

Karu ajas ennast kolm sammu eemal urisedes 
püsti. 

«Kas härrad annavad pärismaad?» 

«Annan, jumala eest annan.» 

«Kas vannuvad selle peale?» 

<Vannun, vannun, vannun!» 

Nüüd rebis sulane suure jahinoa piiskopi vöölt 
ja astus karule vastu, teda teravasti silmitsedes. 
Mesikäpp urises vihaselt... Vahur lipitses silma- 
pilgu tema ümber. Korraga haaras ta oma raud- 
sete sõrmedega elaja kõrist kinni ja tõukas talle 
jahinoa tera täiesti rindu. Aga surmavalt haava- 
tud loom võttis vastase palavasti kaissu. Inimene 

ja kiskja veerlesid maas. Murtud raod ragisesid, 
peene liiva tolm keerles üles, kuuldus segane 
pool-lämbunud röhin ja mõmin — siis kerkis 
võitja-inimene, kriimustatult ja lõhkiste riietega, 
püsti ja vaatles võidurõõmuga võidetud vaenlase 
mürakalist, surmakrampides tuksuvat keha. 

«Selle kiskja veri paneb minu vabaduse taime 
tärkama,» pomises ta iseeneses. 

Ta ei eksinud. Piiskop pidas sõna, laskis pel- 
gunud sulase vabaks ja kinkis talle pärisomandu- 
seks tüki metsa, mis hilisemates sõdades maapin- 
nalt kadunud Lodijärve lossi maade serval seisis. 
Ainult sõjas pidi ta piiskoppi aitama. 

Tugev Vahur ehitas enesele metsa sisse maja- 
kese, oli aga liiga laisk, et põldu harima hakata. 
Ta luusis mööda metsi ja toitis ennast jahisaagist. 
"Tema kõige suurem lust oli kiskjaid elajaid hävi- 
tada. Tema haruldane kehajõud tegi teda kaugel 
ümberkaudu kuulsaks ja tema nimi ning teod ela- 
sid saja võrra suurendatud kujul kaua rahva suus. 
Temast räägiti, kuidas ta kord terve hundikarja, 
kes kibeda külma ajal ta kallale kippunud, palja 
käega ära kägistanud, nahad maha nülginud ja 
kered kui jõulukingitused kuuse okstesse riputa- 
nud, kust neid siis nälginud suguvennad halasta- 
des maha rebinud ja ausasti oma tühja kesta mat- 
nud; kuidas ta kord targema rahva suust kuulnud, 
et vanal ajal olnud üks väga rammukas mees, Simp- 
son või Sampson, kes sada hunti või karu saba- 
pidi kokku sidunud, mispeale tema, Vahur, ühe 
metshärja, ühe karu, ühe hundi, ühe metskuldi ja 
veel mõne muu tigeda eluka kinni püüdnud, ime- 
taltsaks teinud ja selle põrgukutsikate karjaga 
läbi küla uitnud; kuidas ta kuused juurtega maa- 

põuest kiskunud, juured ja ladvad maha murd- 
nud ja enesele tüvedest maja ehitanud. Neid ja 
muid muinasjutte rääkis rahva suurendav suu 
tugevast Vahurist, ja neid jutte kuulates särasid 
poiste silmad elavamalt, vajus meeste rõhutud 
selg veel enam küüru ja mahapööratud orjapilk 
näis ütlevat: <See oli tema. Meie seda ei või... 
peame kannatama...» 

Tugev Vahur luusis mõne aja üksipäini mööda 
metsi, tundis siis igavust, lunastas enesele Lodi- 
järve lossihärra käest hundinahkade eest nägusa 
neiu naiseks ja naisevenna sulaseks, hellitas naist, 
laskis sulasel tüki maad põlluks muuta, tegi end 
kõigi metsaliste hirmuks ja suri raugana, andes 
oma pojale Tambetile, kes oli ise juba naisemees 
ja lapseisa, järgmisi õpetusi: 

«Sa tead, poeg, mina sain priiuse ja maa oma 
tugeva käsivarre läbi ja hoidsin neid oma käsi- 
varre tugevusega. Sina oled küll ka sirge poiss, 
aga sul on pikk kael, kitsad õlad ja lahjad puu- 
sad. Noort puud maa seest juurida ja metssiga 
maha virutada sa ei jaksaks. Sul on aga terane 
pea, vahest teed sina kavalusega, mis mina kangu- 
sega. | Vääta ette, varja kergelt saadud vaba- 
dust — ta on magusam kui mesi, aga ka sulavam 
kui mesi: enne kui sa märkad, sulab ta 
su keele pealt. ja sa imed orjahigi. Tee kõrge aed 
meie maja ümber, osta endale rohkem sulaseid, 
hari maad ja korja jõukust. Ära tee isandatega 
tegemist, põlga nende segast usku, palu taeva- 
taati.. .» 

Siin jäi Vahuri hing rindu kinni; ta jõi suutäie 
magusat mõdu ja lisas: 

«Ma tunnen orjapõlve, tunnen oma rahva häda, 


13 


aga ma ei suutnud muud kui hambaid kiristada. 

Üks ei jõua midagi, teised sajatavad hammaste 

taga, aga ei julge hammustada... rahva hing on 

lämmatatud ja kiunub haledasti rõhujate põlvede 

lber . JOtsi neid, kes ei kaeba, aita tagant, 

uta teisi aitama... ja kõlab siis ähvardav 

ulgumine üle terve maa, siis kõlistage sõjariistu ja 

1 tõstke mürinat, mis pilvi lõhub ja leinavaid juma- 
laid vägevasti äratab! .. .» 

Tugev Vahur ei rääkinud enam. Hing lahkus 
õhates raugenud kehast. 

Tema surivoodi ees seisid nuttes ta naine, poeg 
"Tambet oma naisega ja nende poeg Jaanus, kes 
tol ajal oli kaheksa-aastane. Vahuri lesk ei kanna- 
tanud rasket hoopi kaua välja, vaid läks paar 
kuud hiljem oma armastatud mehe järel hauda. 
Ka Tambeti naine suri kahe aasta pärast. 

Tambet oli agar ning väle mees, kes liikumist 
ja varakuhjamist armastas, kuid isamaa õnnetu- 
sest suuremat ei hoolinud. Ta ostis veel kolm 
noort sulast, ehitas kena ruumika elumaja kõrva- 
liste hoonetega, piiras õue palkseintega ja istutas 
aia väljapoole seinu. Parajal kohal, elumajast 
vähe eemal, raius ta metsa maha ja hakkas suu- 
resti põldu harima. Sakstest ei hoidnud ta Vahuri 
käsu vastu ennast mitte eemale, vaid hakkas juba 
varakult nende keelt õppima, käis sagedasti Tal- 
linnas ning Lodijärve lossis kauplemas ja endale 
tarvilikku kraami toomas. Oma poja Jaanuse pani 
ta kohe pärast Vahuri surma Tallinna Mustmunga 
kloostrisse õppima. Tema nõu oli poega täieks 
saksaks ja kirjatargaks kasvatada, Vahuri viimse 
mahitsuse unustas ta hoopis. 

Aga Jaanus pidas seda meeles. Sest üksikud 

juhtumused, mis lapse südant põhjani on põruta- 
nud, helisevad läbi mehepõlve järele ja hõljuvad 
üksinduse tundidel rõõmsaid ja kurbi mälestusi 
äratades veel hallide juuste aegadelgi. 

Kui Jaanus esimest korda läbi kitsa, pimeda 
Harjuvärava Tallinna sisse sõitis, vahtis tema, 
roheliste metsade vaba poeg, pool-kohkunult, 
pool-kurvalt ilmatu kõrgeid kivist hooneid, mille 
võretatud akende taga võõrad, külmad näod vilk- 
satasid. Jaanusel oli tundmus, nagu pigistaks 
keegi tal kõri kinni. — «Varja vabadusil» kajas 
ta kõrvus Vahuri viimne sõna. Aga ta harjus ja 
õppis talvel visalt ning virgalt munkade tarkust, 
mis tol ajal oli peaaegu ainus tarkus. Seda suu- 
rema isuga luusis ta suvel mööda koduseid metsi. 

Jaanus oli kümme aastat vana, kui ta isaga esi- 
mest korda Lodijärve lossi ratsutas, mille maade 
serval, nagu juba öeldud, Tambeti talu seisis. 

Tolleaegne lossihärra, rüütel Konrad Raupen, 
oli mõistlik isand, kes targast ning osavast Tam- 
betist meelehead leidis ja teda sagedasti laskis 
nõuküsimise pärast lossi kutsu! Kuna Tambet 
ise lossi läks, jäi Jaanus üksipäini hoovi hobuste 
juurde. Ta istus lauahunniku otsa, pani käed rin- 
nale risti ja jäi uudishimulikult ringi vaatama. 
Madal paistis temale linna vallide kõrval müür ole- 
vat, mis lossihoovi piiras ja mille peal hall vahi- 
torn nagu vanaeit parsil kükitas. Hoovi keskel siru- 
tas peahoone ise hulga nurki, otsi, korstnaid ja tor- 
nikesi nagu ähvardavaid kivisõrmi sinise taeva 

poole. Kitsaste kõrgete akende taga sõelusid ini- 
mesed tegevalt sinna-tänna. Hoovis lomberdasid 
laisalt punaste nägude ja siniste ninadega sõja- 
sulased ja tegid tüdrukutega, kes kaevust vett 
vimmasid, lihtlabast nalja, mis meelitatud tütar- 
lapsi ühtepuhku pihu sisse itsitama pani. Vahi- 
torni august pistis väravavaht oma roostetanud 
vaskkübara ja niisama roostetanud nina välja, mis 
nagu kuu valgustatud pilvede vahelt tema okka- 
lise halli habeme seest välja säras. Jaanus hakkas 
temasuguste jõmpsikate jultumusega habeme, 
nina ja roostetanud kübara kaudu selle näo silmi 
otsima. Asjatu töö. Kõik valge habe, ninapuna ja 
kübararooste. Poiss otsis, vahtis vahel mujale ja 
hakkas jälle otsima. 

Korraga tundis ta, et miski asi nagu Taara 
piksenool tema jalge vahele raksatas, ning üks 
hele hääl hüüdis: «Such', Tarapita, such'!» ja 
kole must kogu müksas pea nii tormiliselt meie 
sõbra sülle, et ta vennike tagurpidi üle laua- 
hunniku lendas. 

Vali naerulagin kahest heledast kõrist tõusis 
seepeale sealsamas ligidal ja lossihärra lapsed, 
kümneaastane poiss ja pisut noorem tüdruk, tõt- 
tasid õnnetuspaigale. Siin sirgus meie noormees 
parajasti püsti ja märkas, mis temaga oli sündi- 
nud. Ta pilk langes esiti pahaselt suure koera 
Tarapita peale, kes oma isanda käsul nii harimata 
viisil ratast oli püüdnud. Koer ei näinud oma 
koerustükki sugugi kahetsevat, sest ta kargas, 
ratas suus, kui päris narr ringi, aga tütarlapse 
nägu läks tõsiseks; ta astus Jaanuse ette ja 
küsis osavõtlikult, kas see vahest viga ep ole 
saanud. 

Jaanus kogeles tema meelest imeilusat tütar- 
last silmitsedes midagi nagu «pole viga ühti». 

«See oli tore,» naeris väike noorsand ja pat- 
sutas Tarapita selga, mis nagu uss ta käte all 
keerles. 

«Häbi sulle, Oodo!» manitses aulise tõsidusega 
väike preili. «Meie oleme temale häda teinud ja 
sina pilkad veel. Kas see on ilus?» 

«Ilus ja mehine!» kilkas Oodo. «Paras niisugu- 
sele pimedale, Vupsti! Nagu puhutud üle laua- 
hunniku. Oh, Tarapita, küll see läks libedasti! 
Hohohoo!» 

Nüüd läks Jaanusel kops üle maksa. 

«See on kõlvatu temp, koeri võõra peale ässi- [l 
tada,» pahvatas ta vihaselt. «Sina oled rumal 
poiss ja muud midagi.» 

Nende sõnadega võttis ta jälle istet, pani käed 
rinnale risti ja vahtis kulmu kortsutades kõrvale. 
Tema väike kaitsja vaatles teda lahke naeratu- 
sega. 

Meie peame siin pihu sisse sosistama, et 
Jaanus ilus sirge poiss ja täna kõige paremas rii- 
des oli. 

Oodo läks näost punaseks, põrutas jalga vastu 
maad ja tõmbas käed rusikasse. 

«Kuidas sa tohid mulle «rumal poiss» öelda?» | 
kärkis ta silmi välgutades. 

«Sa tead ise, mispärast... see on su päris 
nimi. Sinu rusikaid ma ei karda, need on ka minul 
olemas.» 

Ja Jaanus näitas, et temal ka rusikad olid. 

«Ma ässitan Tarapita su peale, lasen su lõhki 
kiskuda!» 

Aga ehk küll Tarapita ennast urisedes isanda 

käskude täitjaks tunnistas, ei liigutanud Jaanus 
ennast sugugi, muudkui kostis külmalt: «Katsu!» 

Kes teab, kas Oodo oma tõotust oleks täitnud, 
aga enne katsumist astus jälle väike rahutooja 
verejanuliste vaenulikkude parteide vahele. 

«Häbi sulle, Oodo!» algas ta manitsedes, «kas 
sa sedaviisi kellegi junkur oled? Sa tahad koera 
väeti võõra peale ässitada, kelle ees sa ise süüd- 
lane oled. Ei isa seda oleks teinud. Mõtle ikka isa 
peale. Isa oleks ennemini andeks palunud ja Tara- 
pita oleks oma rumaluse eest tapelda saanud. 
Häbene, Tarapita, häbene, sa pole parem sugugi 
kui päris koer! Kas see on mu kasvatamise vaeva 
palk? Mine, ma ei salli sind!» 

See manitsus mõjus niipalju, et Tarapita oma 
urina jättis ja Oodo veel ikka vihaselt, aga roh- 
kem rüütellikult ütles: 

«Siis peab ta minuga võitlema. Minu au nõuab 
seda.» 

«Minugi pärast,» seletas Jaanus vahvalt ja 
tõusis püsti. 

«Te olete hirmus kangekaelsed,» kurtis prei- 
like ja uuris haleda meelega vaenlaste nägusid, et 
sealt vähematki leppimismõtet leida. Aga sealt 
puhast tigedust ja kõrkust lugedes tõmbas ta 
mõlema käed oma kahte pihku ja ütles kurvalt: 

“Siin ei või te võidelda, kõikide inimeste silma 
ees. Lähme aeda!» 

Mindi aeda. Pehme liivane koht tihedate vaa- 
rikapõõsaste vahel valiti võitlusepaigaks ja vaen- 
lased seadsid end kibeda rusikavõitluse nõuga 
teineteise vastu. Aga enne kui võitlus algas, kat- 
sus Väike lepitaja veel kord heaga asja ajada. 

Vastaste käsi soojalt surudes palus ta mahedasti 
ning magusasti: 

«Pai poisid, mul on nutt varaks, — miks te 
mind nii kurvastate? («Pai poisid» tundsid ühe 
kolmandiku oma vihast kaduvat.) Pai võõras 
poiss, mu vend on nii hea, nii armas, ainult täna 
veidi, üsna veidi äkiline. Tõesti, ta on hea vend, 
ma ei taha kedagi muud vennaks. (Oodo naeratas 
ilma tahtmata.) Pai vend, minu võõras sõber on 
ka hea ja armas. (Jaanus naeratas ilma tahtmata.) 
Teist mõlemast saavad head sõbrad (poisid luura- 
sid altkulmu, aga mitte enam nii verejanuliselt 
kui enne), tõesti, teist saavad head ja mõnusad 
sõbrad, ja mina olen teie kummagi sõber. Ma 
armastan teid mõlemaid (siin surus ta jälle poiste 
käsi), siis armastame kõik kolmekesi üksteist — 
kuni surmani. Eks ole, jah?» 

Siin pani tüdruk poiste käed oma kahe pihu 
vahel kokku ja piilus argse naeratusega mõlema 
silmi. 

Häbi on tunnistada, aga tõeks ta jääb, et 
meesterahva süda on sulavam kui lumi, kui 
naisterahva mahe pilk teda päikesena soojendab. 
Ka meie kakelvennad raputasid mõni silmapilk 
hiljem kui sõbrad teineteise kätt, ja nüüd Emmi 
— nii oli nende lepitaja nimi — oli see, kes neid 
pilkas ja naeris nagu vallatu plika kunagi. 

Häbenedes pean tunnistama, et nüüd mõist- 
matu elajas Tarapita see õnnelind oli, kes mõist- 
like inimeste patud oma koeranaha peale pidi 
võtma. Esiti pidi täisealine ja suursugune Tara- 
pita ühe lapse (Emmi) käest halbade eluviiside 
pärast läbitungiva noomituse vastu võtma. Tei- 
seks pandi Tarapita võõra auks ja terve selts- 

konna lõbusaks ajaviiteks kunsttükke tegema. Ta 
oli kõrgesti koolitatud koer ja mõistis säherdusi 
vigureid teha, et uued sõbrad endale pisted kõhtu 
naersid ja Tarapita loojat kiitsid, kes teda nii 
tähtsate annetega oli ehtinud. 

Kuid tema nimi ei olnud sugugi Jaanusele 
meelepärane. Tema, kes veel Vahuri juttudest 
eestlaste vanade jumalate lugu mäletas, pidas seda 
nime õigusega taevataadi Taara teotamiseks ja 
päris aru, kes koera sedaviisi oli nimetanud. 

«Tarapita nimi oli enne Tölp,» seletas Oodo 
naerdes, «aga et ta nii osav ja tark oli, häbene- 
sime teda nii hüüda ja tahtsime talle õige hiil- 
gava nime panna. Et aga meie oma tarkus ei ula- 
tunud, küsisime kupjalt nõu, ja tema ütles: «Ma 
mäletan, et talupojad endises ebausus oma pea- 
jumalat «Taaraks» kutsusid ja teda praegu veel 
salaja austavad. Pange Tölbile nüüd talupoegade 
hirmuks nimi «Tarapita», sest saksa keeles öel- 
dakse «Taara» asemel «Tarapita».» Ja sestsaa- 
dik hüüame Tölpi Tarapitaks.» 

«Kes see kubjas on?» küsis Jaanus. 

«Kes ta on? Eks ta ole meie kubjas.» 

«Ei, ma küsin, mis mees ta on — maamees või 
saks?» 

«Tont teda teab! Vist mõni värdjas. Ta ise rää- 
gib veidrat keelt, ütleb «Pauerunt», kus peab 
olema «Bauerhund», ja kirub: «Hah, tu teivel! 
Hah, tu teivel!»» 

Jaanus ei lausunud selle peale midagi, aga ta 
ei hüüdnud Tarapitat kordagi nimepidi ja tõm- 
bas kulmu kortsu, kui teised teda nimetasid. 

Oodo ei pannud seda tähelegi. Ta oli koera 
südamesõber ja mängis temaga nagu oma ven- 

naga. Nad ajasid teineteist taga, võitlesid rind 
rinna vastu, veeretasid end kaisus maas, lõid 
kukerkuuti ja tegid muid narritempe. Kord ajas 
Oodo enese pea peale püsti, sirutas jalad laiali 
ja hüüdis: 

«Hüppa, Tarapita!» 

Ja Tarapita sirge ning sitke keha lendas kui 
nool ta jalge vahelt läbi. 

«Katsu sina sedasama,» ütles Oodo Jaanusele. 

Jaanus seadis enese pea peale, ajas jalad laiali 
ja hüüdis: 

«Hüppa, Tölp!> 

Aga Tölp-Tarapita pistis keele pikali suust 
välja, otsa ussikeerdudel liigutades, pilgutas alt- 
kulmu kollaseid silmi peremehe poole ja läks 
põõsa taha. 

Jaanus kohendas oma keha jälle loomulikku 
seisu. 

«Ahaa!» naeris Oodo. «Tarapita pahandab 
«Tölbi» üle. Miks sa «Tarapita» ei hüüdnud? 
Tule siia, Tarapita!» 

Tarapita ilmus saba liputades põõsa tagant. 
Poiss ja koer heitsid selili maha, Tarapita ajas 
neli jalga sirukile, pigistas silmad kinni ja näis 
sügavasti uinuvat. Korraga sosistas Oodo: «Kass 
tuleb!» — ja koer pühkis kui tuisk ja tolm mi- 
nema, noor rüütel tagantjärele. 

Kui Oodo ja koer olid läinud, ütles Jaanus 
tasakesi Emmile, kes kuskilt lehelt lepatriinu oli 
tabanud ja seda oma valgete sõrmekeste vahel pat- 
seerida laskis: 

«Nüüd pean ma hoovi minema. Isa vahest 
otsib juba.» 

as õrnalt pihu kinni, nii et lepa- 
vaatas kahetsedes Jaanusele otsa 
ja tahtis midagi öelda. Aga sel silmapilgul tor- 
mas Tarapita põõsa tagant välja ja tõukas nii töl- 
bilt tütarlapse käe külge, et pihk lahti läks ja 
lepatriinu rohu sisse kukkus. 

«Oh sa rumal Tölp!» hüüdis Emmi ja vaatas 
naeratades Jaanuse otsa. Laste silmad juhtusid 
vastastikku. Poisi süda ütles silmade kaudu umbes 
seda: «Pagana tark tüdruk! Ja kui hea, ja lahke, 
ja ilus, ja armas, ja...» 

Aiavärav kriiksus ja kubjas, lossihärra laste 
nimesid hüüdes, tuli nähtavale. Oodo ja Tarapita 
pistsid võidu värava poole jooksu. Siin näitas 
Tarapita selgesti, palju ta Emmi noomimisest — 
meelt parandada ja viisakas olla — pidas. Oodol 
tuli hullus tujus mõttesse oma neljajalgset venda 
kupja peale ässitada, mispeale Tarapita pauku- 
valt haukudes ja edasi-tagasi hüpates vaest meest 
piirama hakkas. See tõrjus koera käte ja jalga- 
dega eemale, pööras ning väänas oma kuivetanud 
keha naljakal viisil, kraaksus, kähvis mitu korda 
«uist! uistl» — aga kus kuri vaenlane kuulab! 
Krauh! — ja ülbe looma hambais kõlgub hõlma- 
tükk, millega ta uhkesti, nagu sõjamees võidu 
järel, peremehe poole traavib. See aga hoiab 
kõhtu naeru pärast, hoolimata Emmi noomimi- 
sest, kes Jaanusega koos oli ka sinna jõudnud. 

Kubjas katsus haleda näoga oma katkenud 
kuuehõlma ja vingus: «Tarapitale oleks tõesti 
taplemist vaja (tema altkulmu koera poole luuriv 
pilk ütles: «Küll ma su kaela murraksin, hundi- 
sööt!»), näe nüüd, mis ta tegi! Hõlm puru! Kanz 
fei jereisst! Miks noorhärrad ei keelanud, ta oleks 

mu püksid peaaegu lõhki kiskunud, kanz fi heine 
alte Sack! Hah tu teivel! Hah tu-u teivel!» 

«Oh, Tarapita. kuldne Tarapita!» karjus Oodo 
naeru vahel. «Omaenese ristiisa hõlma krapsti 
kinni — ha-ha-haa... hah tu teivel, hah tu 
teivel!» 

Jaanus silmitses seda meest, keda ta esimest 
korda nägi, ja tundis, et äkiline arusaamatu viha 
ta südant täitis. Talle tundus, nagu peaks ta 
käega selle inimese rinnust kinni hakkama ja 
talle «lurjus» näkku hüüdma. Kuid ka kubjas 
luuras altkulmu tema poole, ja kui nad läbi aia- 
Värava hoovi astusid, küsis ta tasakesi Oodolt: 
«Kes see junkur on?> 

«Jah, kes ta on?> kordas Oodo ja imestas ise, 
et tal veel kordagi meelde ei olnud tulnud oma 
uue sõbra nime järele küsida. 

«Kuule, mis su nimi on?> küsis ta nüüd, kui 
nad üle hoovi lossitrepi poole sammusid. 

«Minu nimi on Jaanus,» oli vastus. 

«Kelle poeg sa siis oled?» küsis kubjas oota- 
matu julgusega. 

Jaanus tegi, nagu poleks ta kupja küsimust 
kuulnudki. Kupja hääl oli talle vastumeelt. 

«Kas kuuled, ma küsin, kes sa oled ja mis sa 
siit otsid?» kordas kubjas uuesti. Jaanuse talu- 
poja laadi nimi ja see, et noorhärra teda veel ei 
tundnudki, andis häbemata inimesele korraga 
julgust. Kes teab, kas ta seegi kord oleks vastust 
saanud, kuid lähemal silmapilgul vihises Oodo 
koerapiits õhus ja laksatas kupja pihale. 

, «Kuidas julged sina, koer, minu sõbraga seda- 
iisi rääkida?» käratas Oodo näost lõkendades. 
«Ai, ai, kust mina seda teadsin, et ta noorhärra 

sõber on,» kogeles kubjas, «ma arvasin, mõni 
hulgus... hein Pauerunt... ai, ai, noorhärra, 
ega ma nõnda ei öelnud, andke andeks, pai jun- 
kur!» 

Kubjas vingerdas pai noorhärra piitsa all. 

«Kasi minema, lurjus!» käskis Oodo ja andis 
minejale veel hoobi tagantjärele. 

«Oled sina ka rüütli poeg?» küsis ta pärast 
seda Jaanuselt. 

«Ma olen vaba mehe poeg,» vastas Jaanus 
uhkusega. 

«Kas sa elad ka niisuguses lossis kui meie?» 
päris Emmi. «Kas teil on ka aed ja hoov?» 

«Meie ei ela niisuguses lossis kui teie, aga meil 
on oma maja.» 

«Ja aed kah?» 

«Aed on kah.» 

«Kas teil hobuseid ja sulaseid ka on?» päris 
Oodo. 

«Jah on. Head hobused ja tublid sulased. Aga 
kubjast ei ole.» 

Parajasti astusid rüütel Raupen ja Tambet 
lossiuksest välja trepile. Lapsi silmates hüüdis 
rüütel: d 

«Ae, kust te selle seltsilise võtsite? Kes see 
on?» 

«See on meie sõber Jaanus,» vastasid Oodo ja 
Emmi ühest suust. 

«Temal on ka loss ja hobused ja sulased,» sele- 
tas Oodo. 

«Ja aed ja hoov on tal ka,» lisa Emiilia, 

«Tohoo!> naeris rüütel, «küll on rikas sõber! 
Kes ta siis on?> 

«See on minu poeg Jaanus,» seletas Tambet 

naeratades. Lossihärra laste sõprus tema poja 
vastu meelitas teda väga. 

«Soo? Või sinu poeg?» —Lossihärra armastas 
alama rahva viimaseid sõnu küsides korrata. 
«Pidage aga head sõprust, lapsed, kui kokku juh- 
tute. Oskab ta ka midagi?> 

«Ta on kaks talve kloostris õppimas käinud.» 

«Soo? Kaks talve kloostris õppimas käinud? 
Näe. Viks. Noh, olge head lapsed. Head päeva, 
Metsa Tambet, head päeva!» 

Rüütel nokutas Tambeti sügava kummarduse 
peale kergesti pead. Jaanus pidi kahetsedes sõp- 
radest lahkuma. Lubati varsti jälle näha ja palju 
koos mängida. Siis hüppasid isa ja poeg hobuste 
selga ja ratsutasid väravast välja. 

Teel küsis Tambet pojalt: 

«Kas on lusti tuleval korral jälle minuga lossi 
tulla?» » 

«Jah on.» 

Kui natuke maad oli sõidetud, küsis Tambet 
uuesti: 

«Kas lossihärra lapsed on ka lahked?» 

«On küll. Kuid ei ole ikka nii, kui meie 
oleme.» 

Kui nad kodu ligidale jõudsid, küsis Jaanus: 

«Kas lubad mind kõrviga mõnikord ka 
üksinda välja?» 

“ «Kuhu sa siis temaga tahad minna?» 

«Metsa — muidu sõitma.» 

«Vahel lossi kah?» 

«Eks vahel sinna kah.» 

«Noh, eks ma siis luba.» 

IV 


"Tambet lubas ja Jaanus sõitis sagedasti, vil- 
maks peaaegu iga päev lossi lõbutsema ja õppima. 
Laste vahel kasvas suur sõprus — nooruse sõp- 
rus, mis kõige kauemini kestab, aga kord riku- 
tud, harva jälle paraneb. Ja rikkumine on kerge. 

Jaanus oli viieteistkümne-aastaseks saanud, 
Ühel suvepäeval istus ta oma täku selga — ta oli 
endise kõrvi asemele viieteistkümnendaks sünni- 
päevaks kena halli täku kingituseks saanud — ja 
ratsutas üksipäini lossi poole. Lossi lähedal tuli 
talle kaks teist ratsalist vastu — junkur Oodo ja 
preili Emiilia. Rüütli lastel olid sõiduloomadeks 
tasased, taltsad märakesed, Oodol must, Emmil 
valge. 

Tarapita ratsutas omaenese neljal jalal. 

«Kas näed, Jaanus!» karjus Oodo juba kaugelt, 
«kas näed, missuguse saepaku otsas mina pean 
istuma. Piits ja nahk närutavad, aga rutemini ta 
raip ei liigu. Päris vigane lehm! Säh, näe, vhüüt, 
nõõ! Nõõõ!> 

Vilistades, keelt laksutades ja piitsa plaksuta- 
des hakkas poiss vaest looma ergutama, kes kõi- 
gest jõust edasi püüdis, aga mättase maa peal 
palju edasi ei pääsenud. Emmi ei raatsinud oma 
hobust peksta, seepärast oli ta ka tüki maad taha 
jäänud. 

«Kuhu te tahtsite sõita?» küsis Jaanus oma 
täkku osavasti seisma pannes. 

«Oh Jaanus!» kaebas Oodo peatudes «peaksid 
sa teadma, missuguse rumala tembu mina täna 
hommikul ära tegin. Mina läksin Emmiga selle 
üle riidu, kes meist peaks paremini ratsa sõitma. 

Mõtle, Emmiga, kes oma hobust ei raatsi puu- 
dutadagi!» 

«Sa kiitsid, et sa lehma seljas rutemini edasi 
pääsed kui mina oma mära seljas,» seletas Emmi, 
kes ka oli kohale jõudnud. 

«Mis seal kahelda?» naeris Oodo. «Hea küll, 
me läksime riidu ja kutsusime kupja kohtumõist- 
jaks.» 

«Ega teil ka paremat kohtumõistjat olnud!» 
mõnitas Jaanus. 

«Teised ei mõista kohut ega midagi. Nad 
ehmatavad, kui nendega rääkima hakkad. Täied 
lambatalled. «Kust mina seda tean, junkur?» vas- 
tab üks, kui sa ta käest küsid, kas ta oinas või 
lammas on. «Eks noored saksad sõida mõlemad 
ilusti nagu inglid,» kostab teine. Ptüi! (Oodo 
sülitas.) Mina pean sõitma nagu ingel! Ja küsi va' 
halli väravavahi käest, see uriseb oma okashabe- 
messe: «Mis te kargate kui täkud!» Aga kubjas — 
vaat' see on üks hakkaja mees, olgu muidu nii 
suur kelm kui tahes. Alati on tal nõu valmis, Tema 
ütles: «Võtke mõlemad ühesugused hobused, 
seadke endale teatud tükk maad ära sõita, püh- 
kige korraga minema — eks siis näe, kumb enne 
sihile jõuab.» Mina andsin kupjale rõõmu pärast 
piitsaga plaksti mööda reisi, nii et ta hüppama 
hakkas, jooksin talli ja tahtsin kõige tulisemad 
täkud välja valida, aga kus Emmi seda teha las- 
kis! Tema, jänespüksi nõu peale istusime nende 
tukkurite selga, sest et Emmi muid kogunisti ei 
tahtnud.» 

«Ma kartsin sinu pärast peaaegu niisama kui 
enese pärast tuliste hobustega ajama hakata,» 

ütles Emmi rahuga. «Sa pole ju veel täis rat- 
sutaja.» 

«Täis ratsutaja, täis ratsutaja,» osatas Oodo 
pahas tujus, «sina tead, mis täis ratsutaja on! 
Oleks mul praegu reite vahel tuline täkk, keda 
ma tahtsin, ükski lind ei saaks mind kätte! Ma 
lendan ise kui lind — vhüüt!» 

Oodo andis vaimustuses oma märale säherduse 
ootamatu hoobi, et vaene loom ehmatades hüp- 
pama hakkas. Jaanus ja Emmi vahetasid pilgu, 
mis tunnistas, et kumbki Oodo kõne ja teoga rahul 
ei olnud. 

«Kas teie võidusõit nüüd juba otsas on, või 
olen mina segajaks vahele sattunud?» küsis 
Jaanus. 

«Sellest pole viga,» ütles Emmi ruttu. «Meie 
võidusõit on küll alles pooleli, aga meie võime 
teda siit uuesti alata. Me tahtsime vana Prohveti- 
Pärdi koopani sõita.» 

«Miks sa siis ei seganud?» käratses Oodo 
vahele, «Mina olin tükk maad ees ja oleksin 
võitnud.» 

«Aga enne oleksid sa mära lõhki ajanud ja 
oma kaela murdnud.» mõnitas Jaanus tõsiselt. 

«Selle raipe kärvamine poleks mind võitmast 
keelanud.» 

«Kuidas nii?» 

«Ma oleksin Tarapita selga istunud.» 

«Ja siiki võitnud?> 

«Seda ma arvan. Mis sa ütled, Tarapita?» 

Tarapita hakkas hüplema, tunnistuseks, et 
isanda usaldus teda tõesti «liigutas». 

«Kuule, Oodo, meie võidusõit võib seekord 
parem pooleli jääda,» algas Emmi, ja kui Oodo 

vahele tahtis karjuda, lisas ruttu: «ja ma jätan 
võiduau sinule. Aga meie võime nüüd kolmekesi 
muidugi Prohveti-Pärdi poole sõita. Eks, Jaanus, 
sa tuled kaasa?» 

Jaanus tahtis rõõmuga oma rahulolemist aval- 
dada, aga Oodo karjus vahele: 

“Mina ei sõida enam sammugi, mitte ühte 
sammu selle imelooma seljas.» 

«Aga, Oodo.. .» 

«Ei sõida. Ennem lähen neljakäpukil koju 
tagasi.» 

«Bga meil siis ole tarvis rutata,» püüdis Jaanus 
vaigistada, «me sõidame samm-sammult üksteise 
kõrval ja puhume juttu.» 

«Eks ma mõista,» urises Oodo, «sinul on mui- 
dugi hea samm-sammult sõita. Sinu täkk astub 
ühe sammuga üle minu ja mu hobuse. Aga vaat”, 
ma annan head nõu, kui kuulda tahad.» 

«Anna.» 

«Näed sa, mis nõu ma annan. Sina võta minu 
mära, mina istun sinu täku selga, ja siis sõidame 
samm-sammult, kui tahad.» 

Jaanus tõmbas kulmu kortsu. Ta oli salamahti 
vahest lootnud oma kena täku ja osava sõiduga 
Emmi silma ees uhkustada ja võitles nüüd ise- 
enesega, mis parem oleks, kas «häbematu poisi» 
pealeajamist täita või mitte. Abi otsides piilus ta 
Emmi lahkeisse silmisse ja leidis sealt midagi 
nagu palumist. Sellest oli küllalt. Aga enne tahtis 
ta veel teisiti õnne katsuda. 

«Kuule, Oodo, minu täkk on väga tuline ja ei 
kannata puutumist. Ma kardan...» 

«Sa kardad, et ta mu maha viskab?» 

«Istume kahekesi selga...» 

«Nagu hakid kirikukatusel?» 

«Me sõidame ju muidugi sammu.» 

«Ja Jaanus ajab oma vanaisast juttu,» aitas 
Emmi tagant. 

«Ja sina hoiad lakast ja mina sabast kinni? 
Keda te narriks tahate pidada? Lase mina istun 
sinu täku selga, sina võta minu mära, muidu hak- 
kan kohe koju traavima.» 

Ja ähvarduse tõenduseks hakkas ta mära pead 
ümber kiskuma. Jälle otsis Jaanus silmadega tut- 
tavast kohast nõu ja vaigistust — ja kangekaelne 
junkur sai oma tahtmise. Jaanus ronis õhates 
täku seljast maha ja upitas Oodo üles. Ise istus 
ta vagase mära selga. Üleskeevat pahameelt vai- 
gistas sõbralik naeratus Emmi näol. 

«Pai Oodo,» palus viimane südamlikult, «jää 
meie juurde, sõidame ilusti ühes. Ja nüüd hakkad 
oma vanaisast jutustama, eks, Jaanus?» 

«Räägi seda, kuidas ta karja hunte maha lõi 
ja puu otsa riputas,» nõudis Oodo, kuningliku 
toredusega kõrgelt alla vaadates. 

Jaanus juhtis mära Emmi hobuse kõrvale ja 
hakkas jutustama. Ta ei unustanud seejuures 
kord-korralt murega Oodo poole piiluda, Nad 
ratsutasid üle rohu ja lilledega kaetud välja, mis 
kaugemal aga muutus künklikuks ja auklikuks. 
Veel kaugemal algas mets, kus Prohveti-Pärdi 
koobas — reisi lõppsiht — asus. 

Kui Jaanus oma jutuga sinnamaale oli jõud- 
nud, kus tugev Vahur otsib huntide ülesriputami- 
seks parajat puud, jäi ta korraga vait ja tõmbas 
kulmud kokku. Oodo oli juba ammugi täku seljas 
kihelnud, nüüd andis ta uhkele loomale oota- 
matu hoobi ja vilistas; täkk hüppas õhku ja püh- 

kis kui tuul minema, Tarapita rõõmukisaga tagant- 
järele. 

«Oh jumal!» karjatas Emmi kohkudes. 

«Katsume nii ruttu järele, kui saame!» ütles 
Jaanus ja hakkas mära ergutama. Aga enne, kui 
nad sada sammu jõudsid sõita, nägid nad, kuidas 
tuline täkk Oodoga üle laia augu hüpates õhku 
kerkis ja lähemal silmapilgul koormata edasi tor- 
mas, kuni metsa kadus. 

Nad leidsid Oodo minestanult maas lamamas. 
Tarapita lakkus hingetu isanda silmi. 

Jaanus kummardus elutu junkru keha üle, 
rebis ta riided eest lahti, surus kõrva südamekoha 
vastu ja ütles püsti tõustes: «Ta pole muud kui 
minestanud — vist peapõrutuse pärast.» 

«Aga ta ärkab jälle ellu ja saab pea terveks?» 
hädaldas Emmi. 

«Kui ta ärkab, pole tal vist enam kondivalugi. 
Aga nüüd peame ta Prohveti-Pärdi juurde kand- 
ma. Istu sina jälle hobuse selga ja võta minu 
mära oheliku otsa. Ma võtan Oodo selga. Küll me 
ta ellu äratame.» 

Siis tõstis ta hingetu keha maast ja hakkas 
vahvasti edasi sammuma, Emmi, märad ja Tara- 
pita tema kannul. Ta oli kõikide usalduse võitnud. 


V 
Vana eremiit, keda rahvas Prohveti-Pärdiks 
kutsus — tema päris nimi oli Bartholomäus ehk 
Bartel Löwenklau — istus oma koopa suu ees 


madalal puupingil, toetas selga vastu mäeseina 
ning hoidis käed ristis põlve ümber. Tema vanad, 

aga mitte: tuhmid silmad vaatasid puulehtede lii- 
kumist, kui tasane tuuleõhk neid kiigutas. Kord 
mühas äkiline kange hoog läbi metsa, oksad pain- 
dusid, lehed visklesid läbisegi, mõned langesid 
keereldes maha. Nad olid samasugused kui tei- 
sedki, aga neid murdis ootamatu tuulehoog . . - 
Ja selle ohvriga rahul, vingus tuul mööda ning 
segamini paisatud lehed kohendasid end rahus 
endisele paigale, nagu poleks midagi juhtunud. 

«Ühed langevad, teised püsivad,» ümises vana- 
mees iseeneses, «ei või ühesugune õigus maailmas 
valitseda. Üks kaob teenimata hädas ja teised 
lasevad ta kahetsemata kaduda. Kes teab kui pea 
iseenese kätte seesama lugu võib tulla? Ei maksa 
õnnetuste üle kurta, ei maksa, ei maksa...» 

Vanameest valdasid mälestused, ta raputas 
pead ja langes mõttesse. 

Unustuse hõlmast tõusid ammu mööda läinud 
äjad, täis elu ja elurõõmu ta silme ette... Noor 
rüütel ratsutas uhkesti ehitud täku seljas võidule. 
"Tema kõrge mehine kuju tõmbas vägisi kõige ilu- 
samad neiusilmad enese poole. Tema tugev käsi- 
Vars sirutas kanged vastased liiva peale ja tõi ta 
nimele kuulsust. Ja õhtul istus ta vagusas, ma, 
sasti lõhnavas kambris ja kivikõva sõjamehe hääl 
rauges armukese jalgade ees pehmeks, araks 
armastuse sosinaks, .. 

Siis kutsus keiser teda sõtta kaugele maale. 
Truu rüütel täitis kohust, kiskus end mõrsja käte 
vahelt lahti ja tõttas truudusevandeid kaasa võt- 
tes otsekohe võitlusse, kus vaprate tegude järele 
tema väesalk viimaks lüüa sai, kuna teda ennast 
kangema vaenlase oda rabas ja hingetuna võõrale 
pinnale paiskas. Lahingu torm mühises mööda, 

halastajad maainimesed leidsid haavatu külma 
maa pealt, tõstsid üles ja viisid oma koju. Palavik 
raputas mõne nädala nõrkenud keha, surm kõlis- 
tas tema sängi ääres oma külma vikatit, lugedes 
minuteid, millal pingule tõmmatud = elulõnga 
jõuaks läbi lõigata. Aga mahedad neiusilmad 
valvasid lahkesti haige üle, pehmed virgad käed 
kohendasid kõvaks läinud aset, kastsid kuivanud 
suud magusa märjaga, meelitasid  põgenevat 
eluvaimu rohtudega tagasi. Ja kondine tont 
sängi ees peitis nurisedes vikati selja taha, 
astus iga päev sammu ukse poole, kuni viimaks 
üle läve õue ja sealt oma koledasse kodusse põge- 
nes. 

Ühel kenal hommikul lõi paraneja silmad lahti 
ja nägi otsekohe kaht ilusat silma, mis armsa nae- 
ratusega tema üle kummardusid ja kohe ehmudes 
jälle kadusid. 

«Ära põgene, ingel!» sosistasid haige huuled. 
«Oled sa minu Helene?» 

Tlusad silmad jäid kadunuks. 

Paraneva rüütli noorusjõud aga hakkas häbe- 
nema, sirutas ja raputas end, sasis haigusest kinni 
ja heitis ta välja. 

Paari päeva pärast tõusis noormees tervena 
haigesängist ja võis jumalat ning oma heldeid 
hoolitsejaid südamest tänada. Siis võttis ta reisi- 
kepi ja läks, tubli maarahva õnnesoovide saatel, 
kerge südamega teele. Kaks ilusat silma vaatasid 
talle kahetsedes järele, kahvatud huuled sosis- 
tasid: 

«Nüüd läheb ta oma Helene juurde.» 

«Mul oli pakitsev süda täis: rõõmsat lootust 
kanda, jalad olid nii kerged ja teekond kadus nii 


2 Ajaloolised jutustused 33 


kähku,» pomises vanamees. Aga kohe peale selle 
läks tema nägu kurvaks ja pea vajus sügavamale. 

Ta leidis mõrsja teise mehe kaisust, oma maad 
vaenlastest laastatud ja täitsa korratus olekus, oma 
lossi põletatuna. Ta otsis õigust, aga polnud mõist- 
jat; ta katsus ka õnne rusikaõigusega, kuid sel- 
leks puudus jõukus. Ta läks kloostrisse, aga 
munkade välispidine püha paiste ja kodune koera- 
elu tegid temale kloostrielu jälgiks. Ta kaotas 
himu inimeste seas elada, rändas kaua mööda 
ilma, uuris loodust ja tema saladusi. Viimaks 
sattus ta Eestimaale ja leidis siin soovitud rahu- 
paiga. 

Tema koobas oli madal ja seestpidi ilma iluta. 
Aga jahe, selge ojake sirises alt mööda peegliks 
lilledele, kes ennast tema sees uhkusega vaatasid, 
isekeskis kihistades: «Oi, oi, kui pisikesed, peeni- 
kesed me oleme! Oi, oi, kui kauni karvaga ja 
lõbusa lõhnaga! Oi, oi!» Ümberringi tõusid kõr- 
ged, toredad puud pilvede naabrusse, sealt jahu- 
tavat tuult ja kosutavat vihma maha meelitades. 
Ja kui tuulehoog neist läbi kohises, siis hõõrusid 
nad heas tujus oksi üksteise külge ja kahistasid 
lehtedega: «Ohoo, tohoo, tuuleõhuke, õõtsuta 
meid! Õõtsuta, õõtsuta õrnasti, hellasti. Ooh, kui 
hea, ohohoh! Ohohohooooh!» 

Vanamees oli sügav loodusetundja, kes metsa- 
rohtude parandavat väge kasutada mõistis. Ta oli 
kaugel ümberringi vaese rahva arst, keda kui 
imetegijat austati. Tema ise ei salanud ilmaski 
rohtude loomulikku arstimise jõudu ega püüdnud 
nõiakunstniku nime saada. Siiski uskusid talu- 
pojad kindlasti, et ta üleloomulikke asju tunneb 

ja vaimudega läbi käib ja austasid teda seda 
enam. 

Niisugune mees oli Prohveti-Pärt, — üks 
pimeda keskaja vähestest valgusekujudest. 


VI 


Ähkides jõudis Jaanus oma koorma ja seltsi- 
liste — Emmi, hobuste ja Tarapitaga üksiklase 
koopa juurde, kus ta ikka veel uimase Ocdo peh- 
mele murule asetas. Prohveti-Pärdile seletas ta 
lühidalt, mis sündinud oli. 

Vanamees katsus veidi junkru pead ja liikmeid, 
kadus siis koopasse ja tuli varsti tagasi, käes läbi- 
paistva märjukesega täidetud klaasike. Selle 
klaasikese suud hoidis ta Oodo nina ees. Kui mi- 
nestanud poisile märjukese hais ninasse oli tun- 
ginud, hakkas ta kohe liigutama, tõmbas korra 
sügavasti hinge ja lõi silmad lahti. 

«Ta ärkab elusse!» karjatas Emmi ja haaras 
rõõmutuhinal kahe käega venna ümbert kinni. 

«Oh sa pai Oodokene!» 

Oodo vahtis laiul silmil veel pooluimaselt kõiki 
neid, kes tema ümber seisid, ajas enese istukile ja 
näis järele mõtlevat. 

«Ega sa palju häda saanud, kulla vennake?» 
kuulas Emmi osavõtlikult ja silitas venna põske. 
Junkur vahtis imestades õe otsa ja pomises: 

«Mis häda, millal ma häda sain?» 

«Kui... kui see rumal täkk su seljast maha 
viskas.» 

«Eks ole häbi,» pilkas eremiit sõbralikult, 
«noor rüütel laseb enese maha visata ja unustab 

säherduse teotuse nii ruttu! Õige rüütel leinaks 
Säärase häbi pärast eluaja.» 

Nüüd alles hakkasid junkru segamini raputa- 
tud ajud selgima, selgides kanget vahtu peale 
korjates. See vaht oli kärsitu viha, mis nüüd nagu 
kuiv kasetoht äkisti põlema süttis. Junkur kargas 
jalule, tõukas õe karedalt eemale ja kärgatas 
välkuvail silmil: 

«Mis häbi mul peab olema? Kelle ees? Teie, 
närude, ees? Kui ma tahan, saate kõik piitsa nagu 
koerad: tulge siis häbistama. Ja — oh, kui mul 
see saadana täkk käes oleks, kes mu maha viskas, 
küll ma teda materdaksin! Pihuks ja puruks pek- 
saksin, et ta mu jalge ees kärvaks. Siis ma nae- 
raksin. Oota, kurjategija, oota, oota, küll ma su 
veel kätte saan!» 

Junkur kiristas hambaid ja raputas ähvarda- 
valt rusikat; siis sattus ta pilk Jaanusele, kes 
pahase ning veidi põlgava näoga teda silmitses, 
ja nüüd süttis ta viha selle vastu leegitsema. 
Sammu ette astudes, rusikaid ja pead ette siruta- 
des seadis ta enese võitlusvalmilt Jaanuse ette ja 
karjus: 

«Mis sa, loll, mind vahid? Talumats, koera- 
nahk! Sinu see häbematu täkk oli, ja kui ma teda 
kätte ei saa, siis lasen sinule piitsa anda.» 

Jaanus tõmbas kulmu kortsu ja vahtis, silmad 
põnevil laiali, teisele silmi. 

«Vahi, vahi, koer! -Armust ma sulle kord 
nahatäie kinkisin, aga nüüd pead sa ta kätte 
saama.» 

Jaanus surus sõrmed pihku ja astus, näost kah- 
vatu, ka sammu ligemale, rind rinna vastu. 

«Katsu sa mind puudutada! Ja kui sa ennast 

veel kord lossihoovis näitad, siis lasen su koertel 
lõhki kiskuda, et sust muud järele ei jää kui su 
kerjuse kaltsud . . .> 

Sellega lõppesid seks korraks junkru ähvardu- 
sed, sest lähemal silmapilgul välgatas Jaanuse 
käsivars ta silmade ees, laksatav lops pani ta põse 
punetama, keele tarduma ja jalad tuikuma. Emmi 
karjatas ehmatuse pärast ja eremiit kiskus 
Jaanuse eemale, tasa temale öeldes: «Poiss, 
mõtle, mis sa teed! Tahad sa ennast meelega 
hukatusse saata?» 

Jaanus seisis kui sammas, tummalt ja maha- 
löödud silmil. 

Oodo aga tormas kiriseva ähvardusega: «Küll 
ma tasun!» oma mära juurde, hüppas selga ja kihu- 
tas kodu poole, Emmi jäi esmalt nõutult seisma 
ja vahtis hirmuga vennale järele; siis palus ta 
tasakesi eremiiti, et see aitaks teda sadulasse. 
Vanamees tõstis ta hobuse selga, andis talle rat- 
sutid kätte ning ütles: 

«Nüüd ole hea laps, Emmi, katsu, et sa Oodoga 
ühel ajal lossi jõuad, ja räägi isale tõtt. Püüa 
ära pöörata õnnetust, mida tige poiss võib sünni- 
tada.> 

Emmi noogutas tummalt pead, pakkus juma- 
lagajätmiseks vanamehele käekest ning ütles 
kartlikult Jaanuse poole piiludes: 

«Jumalaga!» 

«Jumalaga!» vastas see järsult, ilma et kor- 
dagi silmi oleks üles tõstnud. 

Emmi ergutas hobust ja ruttas vennale järele, 

Jaanus ei liikunud paigast, vaid vahtis kohku- 
nult, üksisilmi kaugenevale kujukesele järele. 
Poisi südamesse tikkus salasammul kahetsus ja 

pahameel iseenese üle. Kahetsuse hääl sosistas 
tungivalt: «Sa oled kergemeelselt suure varan- 
duse ära raisanud. Parem järk su elust on otsas, 
sa ei näe sõpru enam iialgi...» 

Prohveti-Pärt uuris natuke aega poisi näojooni, 
pani siis käe ta õlale ja ütles lahkelt: 

«Noh, noor sõber, kas jääd mulle veel seltsiks 
või ruttad ka kodu poole?» 

Jaanus äigas käega üle otsaesise ja kohmas: 
«Koju, muidugi koju.» 

«Kuule, sul on nüüd muidugi vähem ajaviidet, 
sest et sa enam lossi ei või minna, — või lähed 
ja palud andeks?» 

«Ei lähe.» 

«Ja sõbrad jätad maha?» 

Jaanus kehitas õlgu. 

«Noh, vaata, siis tule vahel minu juurde. Sa 
oled mu meelepärast. Ma õpetan sulle kõiksugu 
tarkust ja vehklemiskunsti. Kas tahad?» Jaanus 
tänas lubamise eest ja tegi minekut. 

Ta häbenes vanamehe ees oma äkilise teo 
pärast. 

«Ütle mulle puhtast südamest,» küsis eremiit 
veel viimaks, «olid need sõbrad sulle tõesti 
armsad?» 

Jaanus pühkis jälle käega üle otsaesise, vaatas 
siis selgel silmal vanamehe otsa ja vastas järsku: 
«Jah, olid, kuid mina ep olnud nende vääriline. 
Ei kõlba talurahval lossisakstega sõprust pidada.» 

«Vaat' see on targasti öeldud. Ega sa siis ka 
liiga ei kahetsegi?> 

«Mis sest arutada? Mis läinud see läinud. 
Jääge jumalaga! Pean minema hobust taga 
otsima.» 

Eremiit, kellele otsekohese viisiga poiss tõesti 
meelepärast oli, surus lahkesti tema kätt. 

«Ja minu juurde tuled?> 

«Tulen küll, kui lubate.» 

«Ja varsti?» 

«Niipea kui mahti saan. Head päeva.» 

Jaanus läks. Vanamees vaatas talle järele ja 
pomises iseeneses: «Sellest poisist tahan ma veel 
midagi teha.» 

Siis läks ta koopasse. 


VII 


hiljem ühel kenal hilissuve hommi- 
ve lossis haruldast elu ja kära 
kuulda. Hulk võõraid mõisnikke oli ümberkaudu 
suurele jahipidule kokku tulnud, mille rüütel 
Konrad Raupen oma laste rõõmuks toime pani. 
Lossi saalis sõelusid noored mõisnikud, all hoovis 
luusisid nende kannupoisid ja sulased. 

Noorte mõisnikkude jutud seisavad küll aja- 
raamatus, aga me ei hakka neid siin kordama. 
Kus noored inimesed rõõmutsevad, sealt ei minda 
tarkust otsima. Lähme, lugeja, lossiõue, sobitame 
endid parem sulaste sekka, kuulame, mis need 
vestavad. 

Nemad jutustavad vastastikku oma tegusid 
venelaste ja leedulaste vastu, kelle salgad tol ajal 
käisid Liivi- ja Eestimaad rüüstamas. Igaüks kii- 
tis — mitte otsekohe irzennast, sest seda ustakse 
Vähe, kes otsekohe iseennast kiidab. Ei, — meie 
ausad sõjamehed olid selle poolest vagusad kui 
talled ja kavalad kui ussid. Seal kiitis igaüks oma 

peremeest, kes kui lõukoer ikka kõige ees vaen- 
laste kallale tunginud, kaks tosinat maha tapnud, 
kaks tosinat surmavalt haavanud, kaks tosinat 
hobuse seljast maha visanud ja mitu tosinat pakku 
ajanud. Aga... siiski... nüüd hakkas jutustaja 
enesest peale. 

Mis oleks isand. kõige oma rammu ja julgusega 
jõudnud teha, kui tema, jutustav sulane, kõige- 
pealt kavalat nõu ep oleks andnud, mille läbi 
vaenlased võrku langesid, või kui tema, jutustav 
sulane, isandat ep oleks vaenlaste keskelt surma 
suust välja raiunud, või kui tema, jutustav sulane, 
vaenlase kõige karusemat meest 
sirutanud, mispeale teistel ülej 
töö olnud? 

Nii kõnelesid ja valetasid sulased, et suu vahu- 
tas. Aga kõik ei rääkinud siiski puhast valet. 

«Te tunnete ju kõik Kuuno Rainthali,» alustas 
oma juttu tüvikas, punane mees, keda tema juuste 
ja habeme karva pärast Rebase-Reinuks kutsuti. 
«Vaat' see on noormees, kelle pähe mõistuse 
poolest mahuks teisi päid tükki kümme halli 
habemega tükkis. Ja missugune sõdija! Ma ütlen, 
et...et... minagi tema ees araks läheksin... 
see on, ma ei pistaks plehku, sest mina ei pista 
kellegi ees plehku... aga nõnda nagu veidi 
kutistav oleks niisugusele vastu hakata.» 

«Hohohoo!» kajas rõõm kunstliku kõnekäänu 
üle ümberringi, ja terve koor päris noore rüütli 
Kuuno von Rainthali tegudest ligemat teatust. 

«Meil oli,» algas jutustaja punaseid vurrusid 
keerutades, «meil oli mineval suvel ving ninas, 
et leedulased meid sel aastal nokkimata ei jäta. 

Kui säherdusi asju on tulemas, siis on inimesel 
otsekui teravam silm ja teravam nina.» 

«Ja-jah, jänese silm ja hirve nina,» pilkas 
keegi kuulaja. 

«Ei, ma ütlen tõepoolest — kohe teravam 
silm ja nina, nagu teaksid ette, mis tuleb. Ja 
ennäh, tuligi. Ühel kenal päeval sibavad kaks 
talupoega, kes lossist kaugel elasid, lossi ja kisa- 
vad: «Leedulased tulevad!» Säh sulle! Nüüd oli 
lugu lahti, Kõigil hirm nahas, kõigil kisa taga. 
Mina üksi ajasin pea püsti. ..> 

«Tahtsid vist vabisedes üle müüri vahtida,> 
arvas jälle üks kuulajaist. 

«Ei, ei, ma ütlen tõepoolest — mina üksi aja- 
sin pea püsti ja ütlesin: «Tulgu! Küll me neid ter- 
vitame.» Rüütel, kes mind tunneb ja teab, et ma 
sarvikutki ei karda, ütles: «Mine sina luurama!» 
Mina mära selga ja kui tuul minema. Teel valgu- 
sid juba põgenevad talupojad naiste-lastega vastu, 
kraaksusid, ulgusid ja kirusid: «Kaitsku nüüd 
rüütel oma teoloomi!» Ja ise vahtisid nii kade- 
dalt mind, kes uhke täku seljas . . .»> 

«Mära seljas,» õiendas hääl kuulajate hulgast. 

«Ei, ma ütlen tõepoolest — vahtisid nii kade- 
dalt mind, kes uhke täku seljas ilma kartuseta kui 
sõjajumal Aristoteles edasi tormab .. .» 

«Mis sa iseendast nii palju jahvatad,» hüüti 
salgast vahele, «räägi, mis su isand tegi, ja torma 
ise, kuhu tahad.» 

«Oodake, eks ma ikka räägi, eks ma ikka 
räägi. Mina leidsin leedulased varsti üles, siis 
kihutasin kohe lossi tagasi ja panime väravad 
kinni. Peagi olid röövlid kohal ja hakkasid neid 
talupoegi, keda meie enam ei jõudnud sisse lasta, 

nalja pärast maha nottima. Need vaesed inimesed 
olid hirmu ja ahastuse pärast kui totrad, nad ei 
mõistnud palvetada, sest usku neil õiguse pärast 
ei olegi, muudkui vandusid ja naised* määgisid 
läbisegamini: «Oh Jeesuke! Oh sa taevane jumal! 
Oh pühad prohvused ja poosilid!» Mõned jook- 
sid = surmahirmus peadega otsekohe - vastu 
müüri...» 

«Aitab, aitab!» hüüdsid mõned vahele. 
«Räägi, kuidas te viimaks pääsesite!» 

«Te olete otsekui hagijad. Andke aega, ma 
in. Rüütel Kuuno ei suutnud seda kannatada, 
hüüdis mehed kokku, hüppas hobuse selga ja tor- 
mas läbi lahtitehtud värava välja, leedulaste kal- 
lale. Oi, poisid, oleksite teie näinud, kuidas rööv- 
lite pähe tema mõõgast surma ja hukatust sadas! 
Aga ta oli liiga julge, tikkus otsekohe tihedama 
salga sekka ja möllas vaenlaste keskel nagu mets- 
kult koerte keskel. Minul tuli hirm, et vahest ei 
pääsegi enam välja, mu veri hakkas keema, ma 
möirgasin: «Jeesus ja Maria appi!» ja tuiskasin 
tema järele. Saime võidu. Röövlite salk pani kui 
hanekari kaagutades plagama. Me tapsime, et 
süda hüppas. Rüütel Kuuno aga laskis pääsenud 
talupoegadele süüa ja juua anda ja neid minema 
saates ütles ta veel: 

«Teie näete nüüd, kui vähe teie oma jõud teid 
kaitsta suudab. Teie sõimasite meid, meie aga 
kaitsesime teid. Sellepärast ärge olge tänamatud 
ega nurisege isandate üle, vaid kartke neid ja 
teenige truisti.» 

Nii kõneles minu mehine, minu tubli isand, ja 
vana lossipreester lisas sügavas liigutuses: 

«Jah, ja jätke oma näotu, kuri ebausk, austage 

jumalaema, kummardage püha Peetruse ase- 
mikku ja kuulake nende sõna, keda tema siin 
patuses maailmas oma sulasteks on seadnud. Kui 
te seda ei tee, mis nemad käsivad, siis sööb teid 
siin ilmas tuli, uputab vesi, hukkab raud, ja 
vihase vaenlase kius kukutab teid igavese huka- 
tuse järve. Aamen. Minge rahuga.» 

Seepeale läksid noomitud talupojad minema. 
Aga nüüd ütelge, kes teie hulgast ei tunnista, et 
rüütel Kuuno kõigi noorte rüütlite au ja uhkus 
On.» 

«Mina seda ei ütle.» — «Mina ka mitte.» — 
«Mis tõsi, see tõsi,» kõlasid kiidusõnad kooris. 

«Minule andis ta terve killingi, kui endi poolt 
temale sõnumi viisin, et meie rüütli jahikoer Taps 
pojad sünnitanud.» 

«Minu eest ta kostis, kui mu peremees mind 
viina-aami tühjendamise eest nuhelda tahtis.» 

«Külalistele ja nende sulastele oskab ta tub- 
listi ette panna.» 

«Ratsa sõidab ta niisama kui mina.» 

«On tubli rüütel.» 

«Mehine mehike.» 4 

Nii kõlasid kiidutunnistused ausate sulaste 
suust, mis tunnistas, et kiidetud rüütel, kui tal 
olemas oli kümneski jagu neist omadustest, mis 
tal siin öeldi olevat, pidi tõesti kiiduväärt noor- 
mees olema. 

«Ja sellest pole veel küllalt, et ta tugev ja 
vahva on,» algas rüütli vaimustatud sulane uuesti, 
«ta on ka kõikide lossipreilide silmamuna. Eks ta 
ole läikiv ja libe kui uus vaskkübar, maheda hää- 
lega kui noored pruudid pulmaõhtul või vanad 

pruudid enne pulmaõhtut, kõnerikas, viisakas ja 
helde südamega?» 

Jälle tõusis tõendav kiitusepomin. 

Lossikupja kuivetanud kuju lähenes sulaste 
salgale; nende elavat jututuju tähele pannes küsis 
ta oma puudulikus saksa keeles: 

«Kas tohib pärida, mida <iin nii kibedasti jah- 
vatatakse?» 

«Näh, va' kubjas,» hõikas Rebase-Rein temale 
vastu. «Tere ka, Koljat! Me räägime siin praegu 
kõige tublimast mehest, kes iganes emapiima on 
imenud.» 

«Ohok, ega te mind taga räägi?» 

«Hahahaa! Sa oled kitsepoeg ja kitsepiimaga 
kasvanud. Sellepärast me sinust ei võigi rää- 
kida.> 

«So-soh, või nii. Aga sina oled loputisega ime- 
tatud. Ma kuulsin eemalt sinu räpasest suust 
Kuuno Rainthali rüütlinime, ja seal tulid mulle 
isevärki mõtted.» 

«Noh, lase oma isevärki mõtted välja naerda.» 

«Naerge, sest muud te ju ei mõista. Te nae- 
raksite ka siis, kui püha Peetrus teile tõotaks, et 
ainult tõsise näoga taevasse pääsete. Aru teil peas 
ei ole. Kas teate, mis teil peas on?» 

«Mis meil siis peas on?» 

«Teil on teie laiskade mõõkade rooste ja õlle- 
kannude põhi peas.» 

«Kuule, kärbes,» naeris üks jäme kõri, «kas 
sust piisake peaks järele jääma, kui ma sind 
pöidla ja väikese Atsi vahel pisut pigistan?» 

«Nii palju jääb järele, et selle kallal sinu pöial 
halvatud ja väike Ats vigaseks saab. Aga kas 
tahate teada, mis ma täna hommikul kuulsin?» 

Ja sulaste nägudelt ärritatud uudishimu luge- 
des irvitas kubjas kavalasti, pani sõrme suule ja 
ütles tasemini; 

«Aga te peate suu pidama. Siin on jutt rüütel 
Kuunost, ja ma kardan, see ei mõista nalja, kui 
tema saladused enne kui tarvis ilmsiks saavad.» 

Kubjas hakkas sosinal jutustama. 

Selle päeva hommikul, mil räägitud asjad sün- 
disid, oleksime võinud ausat kubjast lossihärra 
kambriukse tagant leida, kus ta luurates ja kuu- 
latades pea silma, pea kõrva võtmeaugu külge 
pani. 

Toas aga kõndisid kaks meesterahvast kõrvuti 
edasi-tagasi. 

Üks neist oli umbes viiskümmend aastat vana, 
kõrge kasvu ja lahke, aulise näoga. 

Teine oli umbes kahekümne viie aastane noor- 
mees, sirge, tugev ja painduv. Tema nägu oli 
Valge, nina peen, silmad pruunid ja elavad, juuk- 
sed ja vurrud tõmmukad. Ta oli üleüldse kena 
noor rüütel, kelle välimus iga silma pidi rõõmus- 
tama. 

Vanem mees oli Lodijärve lossihärra, noorem 
mees oli rüütel Kuuno Rainthal. 

«Ja nüüd on teie asjad jälle ilusas korras?» 
küsis lossihärra, kui rüütel Kuuno midagi pike- 
malt oli jutustanud. 

«Jumalale. tänu, jah!» vastas viimane kõlava 
häälega. «Leedulaste röövkäik tegi mulle mine- 
val suvel kahju, kuid hirmutas ka mu talupoegi 
nii, et nad nüüd hoolikamalt tööd teevad. Tegin 
seda ka ise — sedaviisi jõudsin oma kahju pea- 
aegu tasa teha ja arvan, et ses asjas naabritest 
maha pole jäänud.» 

Mõlemad vaikisid veidi aega. 

«Aga,> algas lossihärra uuesti, «kas teile, 
noorele ja tulisele mehele, igavus kallale ei tiku, 
kui te nii päev-päevalt üksipäini tooreste alamate 
hulgas peate töötama? Ma mõtlen, teie tööhimu 
ei võiks kahaneda, kui noor naisuke õhtul teie 
otsaesiselt mure ära musutaks.» 

«See on küll meelitav ettekujutus, aga...» 

«Kas usute, noor sõber, naisterahvas võib elu 
õitsvaks roosiaiaks muuta, kui tal südames mitte 
just põline talv ei ela, mis õisi kärbib ning okas- 
tega ähvardab.» 

«Seda viimast tuleb karta.» 

«Selle vastu on minul hea rohi teada. Niipea 
kui naisuke okkaid näitab, muutub mehike kõvaks 
jääpangaks. Küllap siis näete, kuidas okaste 
vahelt õiekesed välja tulevad, kartlikult küsides: 
«Kas see kuri jää ei mäleta, et ta varem sulav 
vesi on olnud?» Aga jää jääb jääks, niikaua kui 
okkad okasteks jäävad. Niipea aga, kui kõik 
okkad õiteks on saanud, sulab ka mehe jääsüda 
jälle veeks, mille meelitavatel lainetel naisukese 
soovid täitmise poole ujuvad.» 

«Oi, oi, rüütel, kui naisukesed teid praegu 
kuuleksid!» 

«Jumal hoidku, ei siis okkad kaoks iialgi.» 

«Kas te ise oma rohtu ka proovinud olete?» 

«Mõistmatu noormees, rohtusid on külmavere- 
liselt kerge tosinate kaupa välja mõelda, aga kelle 
veri on siis veel külm, kui rohtu tarvis? Pealegi 
ei olnud minul, jumalale tänu, rohtu iialgi tarvis. 
Minu õnnis abikaasa oli ingel taevast, kuhu ta 
jälle läks.» 

«Missugune õnnetus niisugust abikaasat kao- 
tada!» 

«Minu kurvastus oli suur, mu lein lõputu. Aga 
ma olen vaigistust leidnud oma tütres, kes ema 
jälgedesse astus ja nüüd on mu vana ea valgus 
ja soojus.» d 

«Ma olen teie peale kade.» 

«Teil on õigus kade olla. Niisugust südam- 
likku, omakasupüüdmatut armastust on harva 
pruudil peiule pakkuda, kui minu Emiilia mulle 
pakub. Teate vist, missugune tundmus on rända- 
jal, kes surmani väsinult ja palavüsest piinatult 
rohtaia vilusse astub,” viimse jõuga kirssidest 
punava oksa puust murrab ja siis rohu sisse 
vajub, pehme, lõhnava rohu sisse. Niisugune 
tundmus on minu vanal südamel, kui Emiilia 
pehme käega mind õhtul laia leentooli paigutab, 
ise mu põlvele istub, käed mu kaela ümber sõl- 
mib ja põhjalikult pärima hakkab, kas mul päe- 
val palju muret olnud, kas ma terve ja kas mul 
praegu hea või paha on. Sõber, siis on mu vana- 
del kontidel hea kui kalal vees, siis olen ma õnne- 
lik nagu poisike, kes peegli ees seistes esimesed 
karvakesed nina alt leiab, kuna ilus täditütar 
parajasti tuppa astub.» 

«Ma näen, teie ise armastate oma tütart enam 
kui mõnigi peigmees pruuti.» 

«Teistviisi küll, aga truumalt.»> 

«Kahju.» 

«Kuidas . . . kahju?» 

«Ma kardan, et te sedaviisi iialgi tütrest lah- 
kuda ei raatsi.» 

«Lahkuda? Kuidas nii, lahkuda?» 

«Ma mõtlen, et kui noore neiu südames... 
Aga see ei olegi siin vist võimalik.» 

«Mis ei ole võimalik?» 

«Et... et säärase neiu südames sügava isa- 
armastuse kõrval veel teine tundmus maad võiks 
leida. Andke andeks, see tuli mul mõtlematult 
keelele.» 

«Ma näen, et olete eksituses,» naeratas vana- 
mees. «Isa armastus ei ole pime nagu noorte ini- 
meste kirg, vaid valvab lahtiste silmadega armsa 
lapse õnne üle. Kui minu tütar oma südame sun- 
nil mehe valib, kes väärt on tema kõrval teed 
elusse ette võtma, siis ei seisa mina selle vastu, 
vaid annan oma loa rõõmsal näol, ehk küll haleda 
südamega.» 

«Ma tänan teid südamest nende sõnade eest. 
Teie tunnete mind, te teate, kui palju mul vara 
on. Vastake mulle nüüd ausa sõnaga: kui mul iga- 
nes peaks korda minema preili Emiilia südames 
enda vastu lahket tundmust äratada, kas siis 
arvaksite mind väärt olevat tema kõrval teed 
elusse ette võtma?» 

Vana rüütel jäi seisma, vahtis tükk aega nagu 
kohkunult noormehe otsa ja ütles siis vagusalt: 
«Te olete igapidi kena noormees ja teie silmist 
paistab aus mehemeel. Katsuge õnne. Ärge lootke 
minult abi, aga on õnn teiega, siis jumala nimel!» 

«Ma tänan, ma tänan!> hüüdis noormees rõõ- 
mutuhinal. 

Kuulataja ukse taga jõudis hädavaevalt kõr- 
vale hüpata, kui uks lahti läks ja rüütel Kuuno 
välja astus. Kui tema sammude kõmin oli kojas 
vaikinud, tõttas ka kubjas kassisammul välja, 
kuuldud uudist teistele kuulutama. 

Vana rüütel aga kõndis toas paar korda edasi- 
tagasi, astus akna juurde, pühkis käega pikka- 
misi üle näo ja habeme ja vaatas mõttes välja. 

«Pean ma rõõmustama, pean ma kurvastama?»> 
pomises ta iseeneses. «Esimene on mõistlikum... 
Noh, tulgu mis tuleb! Kaua mul muidugi enam 
elada pole.» 

Üle taeva venisid pikkamisi kerged hõbepilved, 
Jahedast hommikutuulest aetud, kadudes lõpma- 
tult sinavasse kaugusse. Vana mees tundis igat- 
sust neile järele minna... 


VIII 


Tundi kaks hiljem liikus jahirong lossiväravast 
välja. 

Kõige ees nähti rüütel Konradi kõrget kuju. 
Ta istus oma vanadusest hoolimata ikka veel sir- 
gelt ja uhkelt toreda hobuse seljas. Isa kõrval rat- 
sutas Emiilia, puhkevas neiuilus õitsev preili, 
kelle sinistes silmades praegu elav rõõm läikis, 
puhas rõõm kullaga segatud rohelises särava loo- 
duse ja imeselge, karastava õhu üle. 

Kohe nende kannul ratsutasid rüütel Kuuno ja 
junkur Oodo juttu puhudes, kuid selle vahega, et 
Oodo kõigest südamest tänast jahiplaani arutas, 
kuna rüütel Kuuno, kõiki Oodo arutusi tingimata 
õigeks kiites, salamahti teist jahiplaani haudus — 
jahiks ilusa Emiilia südamele. 

Peale nende tuli veel palju suuremaid ja vähe- 
maid saksu, kõik rikkalikult riides ja uhkete 
hobuste seljas. 

Kõige viimaks tulid kannupoisid ja sulased 

jahikoerte ja jahikullidega, jämedamas riides, 
jämedamate hobuste ja jämedama kõnega kui eel- 
sõitjad. 

Lühikese aja pärast jõudis jahirong lagedale 
platsile, kust jaht pidi algama. - Talupojad, kes 
metsloomade peidukohti olid otsinud, andsid oma 
leidudest aru, rüütel Konrad manitses jahisõpru 
võimalikult kokku hoidma, koerad lasti lahti ja 
seltskond pudenes salgakaupa laiali. Niisuguste 
jahtide juures oli saagipüüdmine kõrvaline, kihu- 
tamislust aga peamine asi. 

Salk, kelle hulgas Emiilia ja rüütel Kuuno 
olid, peletas varsti rebase üles ja kihutas kisaga 
põgenejale järele. Emiilia, kes suur ratsutaja ei 
olnud, jäi teistest maha ja laskis hobuse sammu 
sõita. Seda tähele pannes peatus ka tel Kuuno 
ja ootas, kuni Emiilia tema kõrvale jõudis. 

«Ma pole vist õige rüütlipreili: see hobuste 
lõhkiajamine ei tee mulle nalja,» ütles neiu nae- 
ratades. «Kõige selle kaelamurdmise ja riidelõh- 
kumise tasuks ei jää muud kui kahtlane rõõm — 
vaese surnuks aetud looma hingeheitmist näha. 
Tuhat korda parem on tänasel kenal päeval rohe- 
lises metsas lusti sõita.» 

Neiu andis siiski oma hobusele kerge hoobi, 
mispeale tuline loom ennast raputas ja kiiresti 
traavima hakkas. 

«Kas teie armastate jahti?» küsis Emiilia 

«Armastan küll, auline preili,» vastas rüütel 
Kuuno alandlikult, «kuigi ma kõike asjatut ja 
halastamatut kihutamist heaks ei kiida. Siiski — 
seltsis peab inimene seltsi tahtmist tegema.» 

«Aga mispärast teie praegu terve seltsiga koos 
ei sõitnud?» 

«Mina sõidan praegu kõige paremas seltsis ja 
teen selle tahtmist kõige parema meelega.» 

Preili ei osanud selle peale midagi vastata. 

Rüütel Kuuno aga läks julgemaks, hakkas 
jutustama oma elust ja lootustest, rõõmust ja kur- 
vastusest, häist ja kurjadest inimestest. Ta rääkis 
elavalt, pehme, maheda häälega, osavasti iga 
sõna, iga silbi peale õiget rõhku pannes, sorinal, 
ilma vastust nõudmata. Seejuures hiilgasid tema 
tumedad silmad, põsed punetasid kergesti ja jutu 
lisaks liikuvad käed puutusid sagedasti, nagu 
kogemata, neiu käsivarre külge. 

Niisugustest noormeestest öeldakse, et tütar- 
laste südamed neile kaua vastu panna ei suut- 
vat. 

Emiilia silmitses puhuti järsku, nagu kartes, 
oma naabri nägu. Nii sooja, sulavat ja tungivat 
kõnet kuulis ta esimest korda, kuid — kas ta ka 
kõiki neid ilusaid sõnu kuulis? 

Korraga tõstis ta pea. 

Üsna ligidal kostis põõsaste vahelt pragin; 
suur metsloom tuli nähtavale, vahtis silmapilgu 
aralt tulijate poole ja pistis siis kui nool putku. 

«Hirv!» hüüdis Emiilia. 

«Kena loom,» kinnitas Kuuno, «niisugust mak- 
sab taga ajada.» 

«Ruttu, kihutage talle järele! Mis te ootate?» 

«Aga minu seltsiline?» 

«Teie seltsiline nõuab tingimata, et teie teiste 
jahiliste silmis häbisse ei jääks.» 

«Aga meil pole koeri.» 

«Sellest pole viga. Järele, järele!» 

Nende sõnadega andis neiu oma hobusele 
hoobi, nii et see lendu läks. Silmapilk oli Kuuno 

kui osav ratsutaja jälle tema kõrval. Hirve sale 
keha vilksatas puude vahel ja kadus. 

«Ta on ligidalolevasse jõkke hüpanud!» hüüdis 
Emiilia edasi kihutades seltsilise poole. «Siin 
kohas on jõgi sügav ja lai, aga ülemal ja alamal 
pääseme kergesti läbi. Minge teie pahemat, mina 
lähen paremat kätt, teisel pool jõge püüame ta 
kahelt poolt kinni.» 

Nende sõnadega tõmbas ta hobuse pea pare- 
male poole. Rüütel Kuuno, kelles jahilust teise 
lustiga võitles, kihutas jahioda tõstes teisele 
poole. 

Mõni silmapilk hiljem läikis jõgi Emiilia ees. 
Vesi vulises siin üle madala, kivise põhja. See oli 
seesama vesi, mis vana eremiidi Prohveti-Pärdi 
koopa-esist kastis. Neiu peatas jõe kaldal hobuse. 
See koht oli temale hästi tuttav. Veest paistsid 
kivid, mida mööda jalakäijad jõest kuivalt läbi 
võisid minna. Hirv ununes neiu meelest. 

«Need kivid on veel minu pärast -pandud,> 
mõtles ta meelde tuletades. «Ja-jah, me tahtsime 
Oodoga kord Jaanuse juurde minna ja ei pääse- 
nud üle jõe, kuni Jaanus meie hüüdmise peale tuli 
ja kivid jõkke kandis... Jaanust ei ole ma viiel 
aastal näinud, lossis. pole ta kordagi käinud. Mis 
nägu peaks ta nüüd olema? Tema kodu on siin 
ligidal... kas lähen vaatama või pöördun 
tagasi?» 

Aga juba solistas hobune jalgadega vees. Neiu 
ratsutas jõest läbi, teisest kaldast üles ja siis pool- 
tahtmatult, kartes ja viivitades mööda kitsast 
jalgteed edasi, mis puude vahel eemalt valendava 
palkaia poole viis, 

«Küll võib Jaanus nüüd suur ja tark olla,» 

mõtles Emiilia, hobust omapead sammuda lastes, 
«ta oli nii mõnus, mõistlik poiss...» 

Neiu peatas oma mälestuste voolu ja pidas 
hobuse, kes parajasti puude vahelt välja astus, 
järsult kinni. Eespool kerkis kõrge palkaed lagen- 
diku keskel üles. Keset aeda paistis elumaja kõrge 
katus laia korstnaga, selle kõrval paar vähemat 
kõrvaliste hoonete katust. Kaks laialadvalist 
saarepuud kasvasid õuevärava ees. Palkaia külge 
liitus viljapuu- ning rohtaed. Seal meelitasid õuna- 
ja pirnipuud küpsva viljaga, puude jalal rohe- 
tasid marjapõõsad, kaugemal kirjendasid juur- 
viljapeenrad. 

See üksik õitsev talu vaikiva laane keskel pidi 
iga rändaja imestust äratama nagu üksik särav 
täht pilvisel ööl; see vaade pidi meelt rahuga 
täitma ja seal viibimisele meelitama. 

Pool-teadmatult, nagu kuutõbine, tuli Emiilia 
rohtaia värava ees sadulast maha, sidus hobuse 
värava külge kinni ja sammus aeda. Ta kõndis 
mööda liivast jalgteed edasi, peatus kesk aeda 
ümmarguse lillepeenra juures, hakkas osavat lil- 
lede kokkuseadet imetlema, murdis enesele roosi- 
(TBA 

Aga nüüd ehmatas ta isegi: 

«Mis ma teen? Ma olen võõras aias ja rikun 
võõrast vara!» 

Ta piilus kartlikult ringi, kuid siin oli kõik 
vagane, nii kodune, et kartus kohe kadus ja täie- 
likule rahutundmusele maad andis, Neiu sammus 
edasi, sinnapoole, kus jahe metsviinapuu-lehestik 
puhkamisele kutsus. Kuid siin kadus ta julgus, 
ta jäi kohkunult seisma. 

Keegi noormees istus seal punutud pingil laua 

ääres, toetas kõrget otsaesist peopesasse ja luges 
kirjutatud raamatut, mis ta ees lahti seisis. 

Emiilia kerge karjatuse peale tõstis meeste- 
rahvas pead ja kaks lahket, mõtterikast silma vaa- 
tasid tulijale vastu. 

«Lossipreili!> 

«Jaanus!» 

Noormees kargas püsti. Kohmetus, mis tema 
näost paistis, andis neiule julguse tagasi ja pani 
ta koguni naeratama. 

«Anna andeks, Jaanus,» ütles ta vanale sõbrale 
teretamiseks kätt vastu sirutades, «mina sattusin 
jahil hoopis kogemata siia. Me pole viiel aastal 
teineteist näinud, mõtle — viiel aastal! Sul on 
nii võõras nägu... Miks sa enam lossi ei tul- 
nud?» 

Selle peale ei mõistnud Jaanus mingisugust vas- 
tust anda. Neiu sai aru, et ta uisapäisa küsinud, 
ja lisas kähku juurde: 

«Meil oli esiotsa väga igav... Aga küllsa oled 
suureks ja mehiseks läinud! Küll sa võid nüüd tark 
olla! Meie oleme mõlemad küll puruvanaks saa- 
nud, aga mis sest, eks me ole ikka endised head 
tuttavad — kui sa aga tahad?» 

Lahke pilk, mis neil sõnadel kaaslaseks oli, 
käis Jaanusel nii luust ja lihast läbi, et ta muud 
ei saanud kogelda kui: 

«Preili, teie tahtmine on mulle seaduseks.» 

Jaanus oli nende sõnadega suure rumaluse 
öelnud. 

Esiti jäi neiu imestuse pärast tummaks, siis 
läks ta tõsiseks ja ütles mahalöödud silmil; 

«Andke, isand Jaanus, mulle häbistav eksitus 
andeks. Ma arvasin vana head sõpra leidvat ja 

jooksin kui juhm võõra meesterahva kallale. Pa- 
lun andeks.» 

Jaanusel vennikesel oli nüüd kitsas käes. Ta ei 
saanud nii kähku toibuda oma imestusest selle 
kena neiu üle, kes talle omas õitsvas nooruses kui 
ingel teisest maailmast paistis ja ometi pahandas, 
et seda inglit ei julgetud sõbraks võtta! 

Viimaks võttis Jaanus südame rindu. 

«Emmi!» 

See nimetus tegi endise rumaluse jälle heaks. 

«Emmi,» algas Jaanus tõusva -julgusega, 
«Emmi, sa oled ju nii põhjatult muutunud, et ma 
sind peaaegu ei'tundnudki . . .» 

Emiilia naeris. 

«Arvasid, et ma kasvada ei oskagi? Vaata, kui 
pikk ma olen.» 

Emiilia ajas enese sirgeks, nii et ta Jaanusele 
õlani ulatus. Tema silmad naersid vallatult, kuid 
tema joontest õhkus siiski nii palju neitsilikku 
puhtust ja tõsidust, et Jaanus jällegi peaaegu 
kõik vennalikud lapsepõlve-mälestused oleks 
unustanud. Kõik selle laps-neitsi küljes oli nii nõi- 
duslik, ilus, nii meelt ja mõtteid vangistav, joob- 
nustav, kuid siiski nii ilmsüüta lapselik! Ja need 
silmad, need suured, sügavad ning säravad sil- 


mad! — Jaanus ei näinud üksvahe ülepea muud 
midagi kui neid silmi. 
«Sa oled tõesti kasvanud — suureks ja — 


nägusaks,» kohmas ta vastuseks. 

«Vaata, vaata, sa hakkad kergemeelsete noorte 
rüütlite viisil tütarlapsi meelitama. Aga nüüd istu 
ja jutusta mulle, mis sa oled teinud kõige selle 
aja, mil ma sind näinud pole,» 

Nende sõnadega istus ta pingile; Jaanus võttis 

istet tema kõrval. Sealjuures langes neiu pilk raa- 
matule, mida Jaanus oli lugenud. Ta võttis raa- 
matu, mis pärgamendile oli kirjutatud, ja kirja 
silmates hüüdis ta imestades: 

«Sa loed ladinakeelseid raamatuid? Kust sa 
õppisid ladina keelt?> 

«Ma hakkasin juba kloostris ladina keelt õp- 
pima. Pärast aitas mind vana eremiit, kes on süga- 
valt õpetatud mees, niikaugele, et kõik mõistan, 
mis ma loen.» 

«Olid sa siis Prohveti-Pärdiga nii hea tuttav?» 

«Olin küll, Ta õpetas mind ka kõiki sõjariistu 
tarvitama.» 

«Mida sa praegu lugesid?» 

«See koht räägib Messeenia sõdadest.» 

«Messeenia sõdadest? Sa armastad ajalugu 
uurida?» 

«Armastan küll. Kuid sügavamalt uurida ma 
kõike ei jõua, selleks on eremiidi ja ka kloostri 
kirjavara liiga vähene. Aga ma kosutan ennast 
suurte, tõsiste meeste eeskujul, olen rõõmus mui- 
nasaja rõõmsatega, leinan kurbadega. Mulle tun- 
dub siis, nagu elaksin nende keskel. — Ka vai- 
mustust äratab ajalugu ja ergutab tegudele.» 

Jaanuse kõne oli selge ja kõlav, ehk küll pisut 
veniv, isaisadelt päritud laadi. Rääkimise juures 
vaatas ta enese ette lauale, kus ta parem käsi 
puhkas. Emiilia kuulas osavõtlikult ja küsis, kui 
Jaanus vaikis: 

«Vist liigutab sind messeenia rahva õnnetu 
vabadusepüüe väga? Sa olid ju, kui ma sisse astu- 
sin, nii sügavas lugemises, et minu sammugi ei 
kuulnud.» 

Jaanus viivitas vastusega. 

«Kui inimene ise hädas on või ennast arvab 
hädas olevat,» ütles ta siis tasakesi, «siis lõikab 
Võõras appihüüdmine ta südant teistviisi kui 
muretul ajal. Kuidas võiks kannatava, hävineva 
rahva hädakisa mind liigutamata jätta, kui...» 

Jaanus jäi vait ja pööras näo kõrvale. 

«Miks sa kurvaks lähed?> küsis Emiilia mure- 
likult. «Mis sa tahtsid öelda?» 

Jaanus tegi teist juttu: 

«Vaat' neil inimestel oli rõõmus elu, kes 
Periklese päevil kauni Ateena kodanikud olid. 
Jalge all paradiisisarnane maa, pea kohal lõp- 
matu sinine taevas, vabal merel tiivustatud lae- 
vad, terve linn kaunima kunsti ehtes, tänavail 
rõõmus, vaba rahvas üldise hariduse ilus ja tar- 
kade seaduste kaitse all. Ma tahaksin, et ma tol 
ajal Ateenas, — või tuhande aasta pärast tulevi- 
kus oleksin elanud, kuni vahest ka meie maal 
haridus ja vabadus halli taeva siniseks värvib 
ning kadakad roosipõõsasteks muudab.» 

Jaanus püüdis silmanähtavalt ilusaid sõnu sepit- 
seda, et sellega oma tõsiseid tundmusi varjata. 
Sellest sai ka Emiilia aru. 

«Sa ei ole rahul oma isamaaga, Jaanus,» ütles 
ta tõsiselt. 

«Ma armastan seda pinda, kus ma sündinud 
olen,» ütles Jaanus, <ma armastan teda kuumalt 
ja truult. Aga mul on igav, ma olen üksi. Kui ma 
siin metsas üksipäini luusin, kuna sinine taevas 
mu pea kohal särab, linnud laulavad, oja vuliseb 
ja puud saladuslikult kahisevad, siis paisub mu 
süda, ma hakkaksin sõprade kaela ümbert kinni 
ja hüüaksin kallis emakeeles: «Tänage. vennad, 
taevataati, kes meile kena, armsa isamaa on kin- 

kinud!» Aga ma olen üksi, ei ühtegi hinge ligi- 
dal, kes mu rõõmust või kurvastusest osa võtaks 
või kellele mina oma osavõtmist vennalikult võik- 
sin jagada.» 

Emiilia ütles kahetsedes: 

«Ma saan nüüd küll aru, kui igavad su päevad 
niisuguste mõtetega peavad olema. Aga mispärast 
ei otsi sa endale seltsi, mispärast matad sa oma 
mõistuse ning teadmised kõikide eest ära, kuna sa 
nendega au ja kiitust, sõpru ja trööstijaid küllalt 
Võiksid leida?» 

Jaanus raputas pead. 

«See on võimatu. Oma kodumaad ei raatsi ma 
maha jätta, ja hakkaksin ma siin au ja kiitust 
otsima, siis peaksin ilmtingimata oma rahva rõhu- 
jate hulka minema, nende mõtted omadeks mõte- 
teks tegema ja nende püüete edendamiseks endale 
au ja tänu otsima.» 

«Siis oled sa otsekohe kõigi taanlaste ja saks- 
laste vaenlane? Oled ka minu vaenlane?» 

«Kes nimetab ussikest tee peal vaenlaseks, kui 
ta tallaja jala all vingerdab?» 

“Sina pole kellegi ussike.» 

«Siiski, mis aitaks see mind, mis aitaks see 
minu rahvast, kui mina, tundmatu noor inimene, 
ennast kahe suure ja vägeva rahva vaenlaseks 
tunnistaksin? Oleks ju ka ülepea rumalus mõnd 
tervet rahvast tema üksikute liikmete pärast vih- 
kama hakata. Ma vihkan ainult oma isamaa üle- 
annetuid rõhujaid, olgu nende rahva nimi mis 
tahes. Aga mis aitab seegi? Nende vastu ma ometi 
midagi ei jõua, nende kasuks ma midagi teha ei 
taha, niikaua kui nende kasu on minu vendade 
kahjuks. Nii olen ma kätest ja jalust seotud.» 

«Aga kui sul nüüd tõesti suurem jõud oleks, 
kui näiteks sinu rahvas veel kord mässama... 
või oma vabaduse eest võitlema hakkaks, kas sa 
siis heidaksid minu vaenlaste hulka?» 

See otsemeelne küsimus ei meeldinud Jaanu- 
sele. Ta vaikis. 

«Ütle,» algas Emiilia, kellel kibe tõsi taga oli, 
uuesti, «kas sa võiksid meid, minu isa, venda ja 
mind, vihaselt taga kiusata? Kas sa võiksid enne 
võitlust jumalat paluda, et ta meid kui sinu vaen- 
lasi hävitaks?» 

Siin pani Emiilia oma käe nagu vannutades 
Jaanuse õlale ja vaatas talle põnevalt silmi. Jaanus 
pööras näo kõrvale ja ei lausunud sõnagi. 

«No ütle nüüd!» palus neiu uuesti. 

Jaanus katsus naljatada: «Anna mulle vähe- 
malt aega!» 

«Kui ma sulle aega annan, kas siis ütled?» 

«Kui mul midagi on öelda...» 

«Kui palju aega sa tahad?» 

Jaanus oli kitsikuses. «Mõtlemisaega?» küsis ta. 

«Jah,» kostis Emiilia. 

«Nii palju, kui sa ise annad, Emmi.» 

«Soo? Nii palju annan, kuni üks, kaks, kolm 
loen.» 

«Säh nüüd...» 


«Üks...» 
«Jäta see tühi nali, Emmi.» 
«Kaks...» 


«Ei ma ütle nii ruttu midagi.» 

«Petis! Sa ei tahagi täna öelda. Aga kust ma 
su teinekord jälle kätte saan?> 

Neiu näis viimase küsimuse juures pisut koh- 
kuvat. 

«Jah, kust?» kordas Jaanus ja näis ka kohku- 
vat. 

Tekkis vaikus. Emiilia vaatas enese ette maha, 
Jaanus silmitses oma keskmise sõrme nukki, mis 
oli teistest kõrgem ja punasem. 

Seal kuuldus lähedal hobuse sammude müdin 
ja kaks pead tulid väljaspool aeda nähtavale. Need 
olid rüütel Kuuno ja tema hobuse pead. 

Emiilia tõusis. 

«Mind otsitakse,» ütles ta kiirustades, «ma 
pean minema. See noor rüütel on üks mu jahisõp- 
radest. Rüütel Kuuno!» hüüdis ta lehestikust 
välja astudes. 

Rüütel Kuuno pööras pead ja tegi imestava 
näo, leides lossipreili siit talumehe aiast. 

«Kuidas te, preili, siia pääsesite?»> hüüdis ta 
hobust peatades. 

«Juhtusin kogemata... Siin elavad minu 
vanad tuttavad. See,» ütles Emiilia Jaanuse peale 
näidates, «see on minu kõige armsam noorpõlve- 
sõber.» 

Noormehed teretasid teineteist jahedalt. 

«Aga nüüd pean ma minema, olen kaua viibi- 
nud. — Kohe tulen teiega, rüütel.» 

Neiu tahtis Jaanust jumalaga jätta, aga see tuli 
kuni väravani kaasa ja aitas rüütli viisil Emiilia 
sadulasse. Neiu jalg vääratas vähekese; ta oleks 
kukkunud, poleks Jaanus teda toetanud. Ühe 
silmapilgu hoidis Jaanus õrna keha oma käte 
vahel ja tundis, kuidas elav tuli talle soontesse 
voolas. Neiu hüppas punastades sadulasse. Ta 
näis Jaanusele veel midagi öelda tahtvat, aga rüü- 
tel Kuuno jõudis parajasti sinna. 

«Jää jumalaga, Jaanus!» ütles neiu ja surus 
kähku Jaanuse kätt. «Teinekord räägime sellest 
asjast rohkem.» 

«Head teed!» vastas Jaanus välise rahuga. 

Sõites vaatas Emiilia veel paar korda tagasi. 
Rüütel Kuuno ajas hobuse kiiremale jooksule. 
Mõlemad olid peagi Jaanuse silmist kadunud. 

Jaanus jäi tükiks ajaks samale paigale seisma. 
Siis läks ta aeda tagasi, istus pingile ja võttis 
Messeenia sõjad jälle käsile. Aga kirjatähed hak- 
kasid tema silme ees hüplema ja vehklema, nagu 
oleksid nad kõik need vahvad sõjamehed, kelle 
tegudest nad jutustasid. Noormees viskas raa- 
matu käest, toetas selja vastu seina, pani ühe jala 
teise üle, hakkas ristis kätega põlve ümbert kinni 
ja vahtis üksisilmi põlve otsa. Aga põlve otsast 
tikkusid kõiksugu imevärki vigurid välja, vir- 
vendasid, väänlesid ja ühinesid naisterahva 
kujuks. Ta hakkas kätega kujutuse ümbert kinni 
ja tundis oma rinna ja käsivarte küljes magusat 
puutumist ... Jaanus heitis selili pingile, pani 
käed pea alla ja vahtis lakke. Aga lagi kadus 
ja Emiilia pilt liikus üleval vahelduvas valgu- 
ses... Jaanus pöördus pingil küljeli, nägu vastu 
seina, ja sulges silmad, Aga silmalaud vajusid 
vaate eest ja kaks suurt sügavat silma läikisid 
neile pimedusest vastu... 


IX 


Jaanus kargas püsti, äigas käega üle otsaesise 
ja raputas pead. 
«Mis see on?» pomises ta enese ette. «Uus piin 

tuleb igavusele lisaks.» — Aga esiotsa oli ta 
siiski täis õnne — õnnetusest polnud pikemat 
juttu. 

Ta keeras raamatu kokku, pistis rulli põue, läks 
aiast välja ja sammus metsa. Oma armastatud 
metsa ilu ei pannud ta täna tähelegi. Ta oli täiesti 
oma mõtete orjaks saanud. Need tulid ja läksid 
nii kiiresti, et ta ühtegi ei jõudnud tabada ning 
arutama hakata. Kuid kurvad need mõtted ei 
olnud, seda võidi tema kõrgel hoitud peast ja ker- 
getest liigutustest ära tunda. Jaanus sammus kii- 
resti edasi ega pannud tähelegi, kuidas kuivad 
raod tema jalge all ragisesid ja siin-seal mõni 
madalal rippuv oks ta nägu riivas. Mets harvenes, 
lõppes viimaks täiesti ja viljapõllud kollendasid 
rändaja silma ees, kes meelde tuletades seisatama 
jäi. Väljade vahel mustasid mõned viletsad hurt- 
sikud. See oli küla. Jaanus seisis natuke aega 
mõttes. Siis pöördus ta paremat kätt, kõndis 
metsa ja põldude piiril paarsada sammu edasi kuni 
sõiduteeni, mis lossist külasse viis. Seda teed 
mööda hakkas Jaanus küla poole minema. 

Küla oli peaaegu tühi. Mehed olid jahil aita- 
mas, naised põllul. Esimese sauna ukse ees istu- 
sid kaks vanaeite ja maitsesid lõunaks jahukörti. 
Jaanus teretas mööda minnes ja soovis leivale 
jätku. Üks eideke tõstis pead, seadis käe lusikaga 
silmade kohale, et paremini näha, ja Jaanust ära 
tundes kähises: 

«Ae, jumalime, Metsa oma.» 

Seepeale tõstis ka teine eideke pead, hoidis ka 
käe lusikaga silmade kohal ja ütles: 

«Või Metsa oma.» 

«Kuidas, eided, käsi käib?» 

«Tänu taevale!» kostis esimene eit. «Kus sa 
selle a'a olid?» 

«Käisin linnast raamatuid toomas.» 

«So-oh. Küllap vist ikka ogaraks lähed nende 
raamatutega.» 

Eidekesed võtsid jälle jahukördi käsile. 

Jaanus sammus külatänaval edasi. Koerad 
tundsid teda ja liputasid saba, kui ta mööda min- 
nes neid nimepidi hüüdis. Poolalasti lapsed närus- 
tes, räpastes särkides tulid vastu, lõid patsi ja soo- 
visid sülle saada. Kõige vaesema, vildakile vaju- 
nud sauna ees peatus Jaanus ja astus madalast 
uksest sisse. Ta pidi sammu allapoole astuma, 
sest toapõrand oli sügavamal kui maapind. Valgu- 
sest tulles ei seletanud ta esiotsa midagi pool- 
pimedas ruumis, millele põienahaga kaetud auk 
tagumises seinas pisut valguskuma andis. Ühest 
nurgast küsis lambatall uudishimulikult: «Mää- 
mää?» ja paar ninakat kana pahandasid: «Kakaa- 
kakaa!» Teisest nurgast kähises maa-alune hääl: 
«Kes see tuli?» 

«Mina — Metsa Jaan,» kostis Jaanus ja hak- 
kas häälekõmina järgi edasi kobama. Ta silm oli 
pimedusega juba veidi harjunud, nii et ta enese 
ees õlgedest aset märkas, millel hall, kõdunenud 
vanamees poolküljeli lebas. Tema kõrval lamas 
veel riidenadiga kaetud poiss, kes nähtavasti 
magas. 

«Tasa, tasa!» kähises vanamees, altkulmu ma- 
gava poisi poole piiludes, ning näitas käega 
madala kolmejalgse järi peale, mis seina ääres 
seisis. Jaanus tõmbas järi aseme juurde ja võttis 
istet. 

Aga vist oli kanade kaagutamine poisi siiski 

äratanud. Ta õhkas sügavasti, liigutas ja lõi sil- 
mad lahti. 

«Pagan võtku!» urises vanamees, — «Jälle 
ärkvell» 

Jaanus hakkas oma põue ja taskuid mööda 
kobama, ei leidnud aga midagi. 

«Kahju,» ütles ta kahetsedes, «täna mul ei ole 
midagi kaasas. Mu tulemine oli kogemata, üsna 
ilma mõtlemata.» 

Poiss, kes pealtnäha umbes viieteistkümne 
aastane võis olla, tõstis Jaanuse häält kuuldes 
pead ja tahtis ennast põsekile upitada, kiskus aga 
korraga näo viltu ja langes tasa vingudes tagasi 
asemele. 

«Mis see on?» küsis Jaanus ehmatades, «kas 
Maanus on haige?» 

«Jah, kena haigus!» pomises vanamees viha- 
selt ja lõi käega. 

«Heldeke, mis tal siis viga on?» 

«Küsi seda lossikupjalt.» 

«Mis?> 

«Ma ei teinud midagi, ei midagi!» vingus poiss 
valusalt ja pöördus kummuli. «Oi valu, valu!» 

Kahvatades laskus Jaanus põlvili poisi kõrvale 
maha. Kui ta kerge katte hellasti kõrvale lükkas, 
põrkas ta tagasi. Poisi katkine särk oli veretäppi- 
sid täis ja mitmest kohast keha küljes nagu lii- 
miga kinni. Vanamees pööras näo ära ja pomises 
läbi hammaste: 

«Nad on ta vaeseomaks peksnud.» 

Jaanus, kes jälgist nähtusest nagu uimastatud 
oli, kohendas katte jälle õnnetu poisi keha üle ja 
küsis väriseva' häälel, millal see õnnetus oli 
sündinud. 

«Täna hommikul ta selle nahatäiega koju 
tuli,» urises vanamees vastuseks. 

«Aga mispärast?» 

Vanamees kehitas õlgu. «Poiss ütles, ta ole- 
vat noorhärra koera «tigedaks hundiks» nimeta- 
nud, ja noorhärra käsu peale olevat kubjas ta 
talli viinud ja uhtunud. Mis seal imet?> 

Maanus pööras valusasti ohates pead. Tema sil- 
mad olid kinni, aga huuled sosistasid järk-järgult: 
«Ta sidus mu kinni... ja peksis... piitsaga... 
nagu koera... Ool! Ma ei teinud... muud... 
kui ütlesin... 00!... ool...» 

Haledus pani Jaanuse südame lõhkema. 

«Kas külma vett on toas?> küsis ta vana- 
mehelt, kes tuimalt kui puupakk paigal lamas ja 
vastuse asemel ainult pead raputas. Jaanus tõusis 
ja vaatas otsides ringi. Ühest nurgast leidis ta 
ämbri, haaras selle kätte, käskis vanameest lina- 
seid nartsusid otsida ja läks ise õue, kaevust vett 
tooma. 

Kui ta veega tagasi tuli, oli vanamees üles 
tõusnud ja tuustis iseenese ette pomisedes kirstu 
kallal nurgas. Jaanus pani veeämbri aseme kõr- 
vale maha, tõstis poisi pea pisut üles ja sosistas 
talle vaigistavaid sõnu kõrva sisse. Poiss õhkas, 
heitis siis kummuli j: vagusalt ootama. 

«Noh, kas leidsid?» küsis Jaanus vanamehelt, 
kes ikka veel kirstu ees küürutas ja selle sisemust 
soris. 

«Pagan võtku, mina'p siit leia hilpugi,» urises 
vanamees. 

Jaanus läks ise kirstu juurde, otsis ja leidis vii- 
maks tüki peenemat linariiet. 

«Küllap vanamoor nüüd jälle ragistab,> nuri- 
Ses vanamees ja pesitas enese jälle põsekile ase- 
mele. Ta vahtis vagusalt, kuidas Jaanus Maanuse 
haavu pesi, kinni sidus, poisi õrnalt istukile aitas, 
märjad õled alt ära võttis ja aset uuesti kohendas. 
Maanuse näolt võis selgesti lugeda, et kõik see 
talitus talle kibedat valu tekitas; aga aru saades, 
et see kõik headuse pärast sündis, pigistas ta ham- 
bad kokku ja vaatas haleda naeratusega oma 
heategija otsa. 

«Nüüd ole siin nii kaua maas, kuni sind rahule 
jäetakse,» ütles Jaanus tõustes. «Sa oled priske 
poiss ja saad varsti terveks. Ma pean nüüd koju 
minema, ja kui mahti saan, siis tulen õhtul tagasi 
ja toon sulle valuvaigistuseks midagi kaasa.» 

Aga ta ei saanud oma lubamist täita. Kui ta 
sauna uksest välja astus, oli taevaäär sinimusta 
pilvega kaetud, mis kiiresti, äkitselt tõusnud tuu- 
lest aetud, üle sinise võlvi veeres. Jaanus kiiren- 
das sammu ja jõudis parajasti metsa varju, kui 
esimene välk pilvest pilvesse sähvis ja esimene 
kõuemürin raksatas. Ta jõudis koju, märg kui 
särk pesus. 

Tervel päeval ja järgmisel ööl sadas vihma kui 
oavarrest, 

Kolmel päeval ei olnud Metsa talust keegi lossi 
ega külasse saanud. Pühapäeva õhtul võttis 
Jaanus nõuks Maanust vaatama minna. Ta läks 
läbi metsa, kuni harvemate puude tagant väljad 

paistma hakkasid. Siin jäi ta seisatama ja — 
käänas korraga paremat kätt lossi poole. 

Mispärast? — Seda ei hakanud ta arutama. 
Ta polnud vahepeal ju viiel aastal kordagi sinna- 
poole saanud. 

Kui lossihooned eemalt valendama hakkasid, 
pöördus ta kõrvale, sinnapoole, kus temale noorest 
east väga tuntud lossiaed rohendas. Ta pani 
tähele, et lossi katusel lehvis must lipp. Mis see 
tähendas? Oli keegi lossihärra perest surnud? 
Kerge ehmatusevärin käis silmapilguks Jaanuse 
kehast läbi 

Ta hiilis piki aiamüüri edasi, kuni üks koht 
tuli, kus müür oli madalam. Sealt võis ta tervet 
lossi selgesti näha. Jaanus toetus müüri najale ja 
jäi kuulatama. 

Lossist kuuldus tume kära. 

«Seal näib jahiselts ikka veel koos olevat,» 
mõtles Jaanus, «prassivad veel õige vahvasti. 
Aga see must lipp? Mis see tähendab?» 

Siis kriiksus raudvärav, mis lossihoovist aeda 
viis, ja paljude häälte kõmin tuli kuuldavale. 

«Külalised tulevad aeda jalutama,» mõtles 
Jaanus ja astus sammu kolm, neli kõrvale, kus 
tihedad põõsad üle müüri ulatusid ja teda aias oli- 
jate silma eest varjasid. Salk noori isandaid tuli 
laial liivateel valju vadinaga ligemale. Kõigil 
näisid pead rasked ning jalad ja keeled nõrgad 
olevat. Mõned hoidsid üksteist käe alt kinni. 

«Kuule, Oodo!> kuuldi üht ütlevat, «tont 
võtku, ulgumiseks pole sul vähematki põhjust. 
Alles kakskümmend aastat vana ja ise juba pere- 
mees... tont võtku, seal ei saaks ma mädarõi- 
kagagi tilka silma.» 

«Õlge, õige,» kinnitas teine, «mina saadaksin 
niisuguse päranduse eest kümme taati hauda ja 
maksaksin iga kord hauakaevajale kümnekordse 
palga! Tõepoolest, ma ütlen.» 

«Tasa, tasa,» kõlas Oodo hääl, «ära seda nii 
valjusti ütle, et su taadike kuuleks! — Näete 
nüüd, kui aralt ta ümber piilub. — Sa, kergats, 
tunnistad ju jalapealt, kui sügavast südame põh- 
jast su sõnad tulevad.» 

Kogu salk naeris. 

«Pagan võtku!» turtsus kümne isa matja pisut 
tasemini, «kas kõik tuleb siis südame põhjast? 
Mis seal irvitada? Kui ei tule südamest, siis ei 
tule südamest.» 

«Aga mina ütlen südamest,» algas Oodo val- 
justi, «et mul ulgumistuju sugugi poleks tulnud, 
kui ka isa mulle vana mära sabagi poleks pärida 
jätnud. Mis surnud see surnud: Mina pean ka 
omal ajal surema ega nõua kelleltki leinapisaraid. 
Ainult sest suurest ehmatusest pole ma veel toibu- 
nud. On surm iganes nii äkki tulnud? Pikne säh- 
vib mu silma ees puusse, isa hobune kargab kui 
küünal püsti ja sealsamas lendab isa vastu kändu 
ja — pea puru. Valmis!» 

Salk kadus puude ning põõsaste vahele ja 
häältekõmin läks kaugel segaseks, Jaanus, kes 
kõik kuulnud oli, arvas seda unes kuulnud olevat. 
Oli see siis võimalik? Hea lossihärra surnud — 
ja nii äkitselt, nii hirmsal viisil! 

Aiatee liiv krõbises uute tulijate jalge all. 
Kaks inimest tulid pikkamisi lähemale — meeste- 
rahvas ja naisterahvas. Need olid — Jaanus tun- 
dis-nad kohe — rüütel Kuuno ja preili Emiilia. 

Emiilia oli mustas riides ja, niipalju kui eha- 

valgel oli näha, väga kahvatu. Ta toetus noore 
rüütli käsivarrele. Nähtavasti vajas ta lohutust, 
ja seda jagas Kuuno ohtrasti, nagu õige rüütli 
kohus. 

«Kui te teaksite, auline preili,» kõlas Kuuno 
pehme, paitav hääl, «kui suurt osa mina teie 
õnnetusest võtan, te kuulaksite suurema tähele- 
panuga minu trööstisõnu, mis nõrgad on, aga 
südamest tulevad. Teaksite teie, missugune põlev 
valu kui odapiste mu südamesse torkas, kui teie 
täna isa matmise juures südantlõhestava kiljatu- 
sega maha langesite! Ma oleksin kümme aastat 
oma elueast ohverdanud, kui sellega teie õndsat 
isa kümneks minutiks siia kurja maailma tagasi 
oleksin jõudnud meelitada, teile ütlema, et tal 
nüüd hea on, ja et ta teile tulevase jällenägemi- 
seni pikka, õnnelikku iga soovib.» 

Emiilia vastas kurval, väsinud häälel: 

«Ärge rääkige sellest, rüütel. Ma tean, te olete 
hea inimene ja tahate mind rahustada, aga teie 
vaev on raisatud.» 

Rüütel jäi vait. Vaikselt liikusid mõlemad 
mööda. Jaanus aga jäi veel tükiks ajaks müüri 
taha seisma. Ta oli sügavasti liigutatud. 

«Missugune hirmus õnnetus!» ütles ta iseene- 
ses. «Emiilia armastas oma isa üle kõige maa- 
ilmas, seda ma tean. Kuidas võib nüüd valu ta 
heldet, pehmet südant piinata! Kurbus ähvardab 
teda ennast hauda saata. Aga see mõte on hirmus. 
Emiilia hauas! Jumal hoidku!» 

Jaanus vaatas haleda meelega veel kord lossi 
poole, mille üle must lipp õhtutuule käes lustli- 
kult lehvis, kui arvaks tema, kurbuse enese märk, 
häbiks leina pärast laiska rahu pidada. Lossis 

süüdati tuled põlema, teenijad sõelusid sinna ja 
tänna, aiast kadus noorte isandate joobnud kära. 
Jaanus õhkas ja hakkas venival sammul kodu 
poole kõndima. 

«See vaene, vaene neiu,» mõtles ta pimedast 
metsast läbi minnes, «mispärast pidi see põrutav 
õnnetus just teda tabama? Ta on veel nii noor, 
nii nõder ja õrn... kuidas saab ta nüüd toore, 
äkilise Oodoga toime? Nüüd nutab ta iga päev 
üksipäini oma kambris, kuni ta silmad tuhmiks ja 
põsed lumivalgeks lähevad. Kes kaitseb teda 
nüüd? Kes lohutab teda? Oh, võiksin ma nüüd nii 
kui enne...> 

Siin takistas mõni asi Jaanuse kahetsevat 
mõttekäiku. Meelde tuli noor, kena rüütel, kes 
Emiiliat aias nii ilusate sõnadega oli püüdnud 
rahustada, hoopis ilusamate sõnadega, kui Jaanus 
neid arvas teha võivat. Ja nad olid teineteise käe 
alt kinni hoidnud... 

Jaanuse puhtasse, kaastundlikku südamesse 
asus sügava haleduse kõrvale teine, võõras tund- 
mus, ja see oli kibe, Ta hurjutas ja tõrjus seda 
tundmust tagasi, tahtis üksnes armsa sõbra õnne- 
tust meeles pidada, aga ta ei pääsenud visast mõt- 
test lahti. Enesearmastus elab ju igas südames 
mõningal mõõdul. Jaanuse südames elas ta vähe- 
mal mõõdul, aga ta elas siiski ja ässitas; «Sa oled 
rumal, va Jaanus. Sinu arutused on albid. Mis 
sa jampsid? Emiilial ei peaks aitajaid ja lohuta- 
jaid olema! Tal on neid tosinate kaupa, iga mees 
tosin korda parem kui sina. Kas ta sinust midagi 
hooliks? Mäletab ta ka veel, etsina maailmas oled? 
Mine koju ja nuta ise selle üle, et sa nii väeti ja 
vilets oled.> 

Niisuguste piinavate mõtetega jõudis Jaanus 
tunni aja pärast koju, enam vaimu kui keha poo- 
lest väsinud. 

Kui ta tuppa astus, istus vana Tambet sulaste 
ja ümmardajatega õhtusöögil. Jaanusel ei olnud 
söögiisu ega jutuhimu, ta vabandas ennast pea- 
valuga, soovis kõigile head ööd ja läks oma kamb- 
risse. 

See kamber seisis kitsa ja madala aknaga vastu 
jalgväravat, mis hoovist aeda viis. Kamber oli 
võrdlemisi suur ning kõrge, riistad seal ja säng 
tagaseinas olid lihtsad, kuid puhtad ja nägusamad 
kui muidu talumajades. Aken ja jalgvärav olid 
lahti, nii et aiast värske öölõhn sisse voolas. 

Jaanus istus akna juurde ja mattis pea pihku- 
desse. Õues oli tuuleõhk vaikinud, tähed särasid 
taevast. Metsast huikas korra öökulli inetu hääl. 
Siis vältas jälle öövaikus. 

Jaanuse südant täitis ääretu härm. Need tund- 
mused olid talle võõrad, uued. Ta ei leidnud neile 
sõnu, ei seletust. Ta pea hakkas valutama, Ta tõu- 
sis ja heitis täies riides sängi. Kuid uni ei taht- 
nud tulla. Viimaks vajusid ta silmad ometi kinni. 

Aga mis see oli? 

Jaanus nagu ei olnudki omas toas selili sängis, 
ta seisis ikka veel lossiaia müüri taga ja nägi 
kõik, mis aias sündis. Seal jalutasid noored isan- 
dad, toredate riiete ja uhkete nägudega, ja iga- 
üks karjus ja kiitis iseennast. Ning siis tuli üksik 
paar, need olid rüütel ja keegi preili. Nad käisid 
sõbralikult käsikäes, vaatasid naeratades ühte- 
puhku teineteisele silmi, ja rüütel kummardus 
neiu kõrva poole ja rääkis mahedalt, meelitavalt, 
nii et neiu silmad hiilgasid ja õnnelik naeratus 

elustas ta'nägu. Ja vaata, nüüd hakkas rüütel kahe 
käega neiu ümbert kinni... 

Jaanus tahtis karjuda, tahtis appi joosta, aga 
ta oli kiviks tardunud, nii et ta ei võinud häält 
teha, ei ega jalga liigutada. Ja nüüd, oi imet! 
hakkas rüütel neiuga, keda ta palavalt kaisus hoi- 
dis, maast tõusma, nad kerkisid, kerkisid .. . Vii- 
maks kadusid mõlemad pilvedesse. Jaanus vahtis 
üksisilmi seda kohta, kuhu viirastus oli kadunud, 
vahtis nii kaua, kuni ta silmad tuhmiks läksid ja 
kaks suurt, rasket pisarat ta põskede üle veeresid. 
Ta sirutas käed välja ja hüüdis: «Emmi, Emmi 
Seal lõhkes pilv teist korda, vana lossihärra kah- 
vatu kooljanägu vahtis põlevail silmil Jaanuse 
otsa, kuivanud käed sirgusid temale ähvardavalt 
vastu ja nagu kauge kõuemürin mägede tagant 
kõmises hääl närtsinud huultelt: <Vaata enese 
selja taha, talupoeg! Vaata enese selja taha, 
oril» .. . Jaanus pööras pead ja nägi suurt kollen- 
davat välja, mille peal sajad orjad, meeste- ja 
naisterahvad, olid vilja lõikamas. Palavasti põle- 
tas päike tööliste selga, kuna paledelt higi oja- 
dena maha voolas. Kurja näoga kubjas kõndis 
nende keskel edasi-tagasi, vandus ja peksis raske 
piitsaga neid, kes silmapilguks julgesid selga siru- 
tada. Salajane oigamine, piitsa plaksumine ja äki- 
lised valukiljatused kajasid üle välja. Kui Jaanus 
orjade nägudesse vaatas, arvas ta igaühes oma 
lihast venda, oma lihast õdeära tundvat. Ta sulges 
silmad... Korraga kuulis ta õige lähedalt oma 
nime hüütavat. Ta avas silmad ja nägi, kuidas 
kubjas üht poissi, keda Jaanus väga hästi tundis, 
pingi külge sidus ja armutult peksma hakkas, 
Rasked piitsahoobid sadasid vuhisedes õnnetu 

poisi selga, kust suured verepiisad üles purska- 
sid. Poiss vingerdas ja karjus koledasti... Jälle 
kuulis Jaanus oma nime hüüdmist, ta tahtis viha- 
selt halastamatu kupja kallale karata . 

«Jaanus! Jaanus!» kõlas hale hä 
tema kõrva ja Jaanus ärkas. 

Ta avas silmad. Külm higi kattis ta otsaesist. 
Tuba oli valge, kuu paistis heledalt sisse. 

«Missugune hirmus unenägu!» mõiles ta ja 
imestas isegi, et see tõesti oli unenägu olnud, nii 
selgesti oli ta kõike näinud. «Ma vannuksin selle 
peale, et tõesti oma nime kuulsin.> 

«Jaanus! Jaanus!» hüüti sealsamas selgesti. 

See ei olnud enam unenägu. 

Jaanus pööras silmad kähku akna poole ja kar: 
gas kerge karjatusega üles. 

Aknast vahtis inimene tuppa. 

«Maanus!» hüüdis Jaanus poissi ära tundes, 
«kust sa südaöösel siia said?» 

«Pai Jaanus, lase mind sissel» palus poiss. 
Ta oli kahvatu kui kooljas ja värises kõigest 
kehast. 

«Roni siitsamast sisse.» 

Maanus ronis vaevaga kitsast aknast sisse. 

Toas oleks ta nõrkuse pärast peaaegu kukku- 
nud. Jaanus toetas teda ja talutas oma sängi 
juurde, mille peale poiss, selga vastu seina toe- 
tades ja pead rinnale lastes, jõuetult istuma jäi. 

«Mis sul viga, Maanus?» küsis Jaanus mure- 
likult. 

«Leiba ... tükike leiba!... Ma olen nälgi- 
nud,» surus poiss järk-järgult rinnast välja. 

Jaanus läks kikivarbail välja, kobas köögis, 
kobas sahvris, leidis tüki leiba, liha ja kannutäie 


selgesti 


73 


hapupiima. Poiss kippus näljase hundi ägedusega 
toiduvara kallale. 

«Kui kaua sa juba nälginud oled?» küsis 
Jaanus, muretsedes, et poiss enesele vorpides 
liiga võiks teha. 

«Laupäevast saadik,» pomises Maanus kibedas 
töös ja hammustas sügava poolringi leivasse. 

«Ei sa siis kõike tohi ära süüa.» 

Maanus vahtis kohkunult keelaja otsa. 

«Sa teed enesele kahju. Jäta nüüd järele.» 

«Aga, pai Jaanus...» 

«Anna siia. Pärast võid jälle süüa.» 

Haleda meelega lahkus Maanus ülejäänud 
toiduvarast. Jaanus tõstis ta jalule, kohendas 
sängi ja ütles: 

«Nüüd võtame riidest lahti ja heidame ma- 
gama. Seni räägi mulle lühidalt, kui jõuad, mis 
sulle on juhtunud.> 

Ja kuna mõlemad endid riietest välja koorisid, 
jutustas Maanus unise, aga endise vastu juba toi- 
bunud häälega, kuidas kubjas teda laupäeva hom- 
mikul kodust leidnud ja kui laisklejat nuhelda 
tahtnud. Tema puikanud tulise hirmuga uksest 
välja, kubjas kirudes tagantjärele. Poisi väledad 
jalad olid teda seks korraks küll päästnud, aga ta 
ei julgenud enam jalga koju tõsta, sest ta teadis, 
et kubjas teda oli lubanud «vaeseomaks» peksta. 
Ta hulkunud terve öö ja pühapäeva metsas ümber, 
kuni viimaks nälg teda siia ajanud. 

Seni olid mõlemad ühe vaiba alla pugenud. 
Maanus surus ennast krutti tõmmates vastu 
Jaanuse rinda ja juba pool-uinudes sosistas: «Tee 
minuga... mis tahad... ma,,. ma olen hir- 
mus,,. väs.,.> 

Sellega sohises viimne jõud poisi rinnast, ta 
silmad vajusid kinni ja sügav hingetõmbamine 
tunnistas, et Maanus oli langenud une kaissu. 

Jaanus aeles veel kaua unetult selili, käed ris- 
tis pea all. Ootamatu vahejuhtumine oli ta mõt- 
teid pisut lahutanud, kuid iseäralik kurb tundmus, 
nagu suure õnnetuse etteaimamine, rõhus ta 
rinda. Viimaks, pisut enne päevatõusu, vajus ta 
sügavasse, surmasarnasesse unne. 

Teisel hommikul ärkas Jaanus hilja. Maanus 
magas veel. Kui Jaanus ennast riidesse pani, tõu- 
sis õues vali sõnelemine. Ta tõttas õue. Seal sei- 
sis salk mehi, ühel pool vana Tambet oma sulas- 
tega, teisel pool lossikubjas kahe mõisasulasega. 
Tambet näis elavalt mõnd kupja ütlust valeks 
ajavat. 

«Kust ta pidi siia saama?» vaidles ta. «Läbi 
katuse ei võinud ta ometi sisse sadada. Kuidas 
ma siis teda poleks näinud?» 

Väike kubjas tantsis ühelt jalalt teisele, van- 
gutas pead, irvitas ja kääksus: sEi sa mind peta, 
vennike, ei sa mind peta. Ta on siin ja siia ta 
jääb. Jumala eest. Kui sina ei tea, siis teab sinu 
poeg.> 

«Mis asja?» küsis Jaanus ligemale astudes. 

Kubjas pöördus järsku ümber, vahtis Jaanuse 
otsa, laksutas näppu ja kilkas: «Vaat', vaat', 
seal ta on. Seal ta ise on. Ähää, pojuke, kuhu 
sa jooksiku panid? Kuhu sa peitsid redu? Mis? 
Mi-is?» 

jaanus pööras talle selja ja küsis, kuigi tõtt 
aimates, isalt: «Mis see tähendab?» 

«Kurat teab, mis see tähendab,» vastas Tam- 
bet tema kohta haruldase kärsitusega. «Niipalju 
kui ma aru sain, otsib ta Saare Maanust taga, kes 
pakku olevat jooksnud.» 

«Seda ma ütlen, siin ta on!» kriiskas kubjas 
uuesti. «Kes see alati Saarel istus ja poissi popu- 
tas? Kelle juurde ia nüüdki muidu jooksis kui 
oma kalli Metsa Jaanuse juurde? Ega ta ometi 
metsa võinud jääda. Ütelge, kellel aru peas, 
ütelge, kas ta võis metsa jääda?» 

Jaanusele tuli tusk. Tema aus meel põlgas 
valet, kuid tõtt ei tohtinud ta seekord ometi rää- 
kida. Ta vaikis nõutult. Kubjas uuris kui kull 
tema nägu. 

«Olgu kuidas on,» tõendas Tambet, «aga seda 
ma tean, et teda siin ei ole.» 

«Vale! Vale!» kilkas kubjas kätega vehkides, 
«minu käest te ei pääse. Kuhu sa minu käest pää- 
sed? Tooge ta välja, nüüd kohe tooge ta karvu- 
pidi välja, muidu otsin terve maja läbi. Ja-ah! 
Sa ei taha? Ei taha? Siis lähme otsima, poisid, 
tuustime viimse kui nurga läbi. Aga siis hoidke 
endid, oi, oi, hoidke oma nahka!» 

Nende sõnadega kippus kubjas maja ükse 
poole. Aga Jaanus seadis enese ukse ette ja ütles 
ülekeeva vihaga: 

«See maja on vaba mehe omandus, siia ei tohi 
keegi ilma loata sisse tungida.» 

«So-oh?» kriiskas kubjas pilkavalt, «või nii? 
Küllap näeme, kui kaua teie kiidetud vabadus 
kestab. Küllap uus härra teile priiust õpetab, 

närukaelad! Oot', oot', küll me näeme peagi 
uudist.» - 

Vana Tambet tuli imestades lähemale, «Uus 
härra? Missugune uus härra?» 

«Hähähääl» naeris kubjas. <Sa ei teagi veel, 
et vana rüütel eile maha maeti. Tohoo pärdikud!» 

«Jumala pärast!» pomises Tambet kahvatades. 

«Ja-jah, meil on nüüd teistmoodi härra. Ei see 
hellita. See mõistab härra olla.» 

«Aga kuidaviisi .. .7> 

«Kuidaviisi? Hähähää! Küll ta ise teab, kuida- 
viisi. Küll näete varsti, kuidaviisi. Pole viga.» 

Jaanuse meelest hakkas see jagelemine läilaks 
Minema. 

«Ma tean seda lugu isegi,» ütles ta isale, «küll 
ma jutustan. Sinu ähvardusi, kubjas, meie ei 
karda. Mine oma teed!» käskis ta, näpuga hoovi- 
värava -poole näidates, 

«Näe, näe, kui tore,» pilkas kubjas, <nagu 
kukk. Just nagu kukk. Ei veel lähe, pojuke, enne 
otsin maja läbi. Katsu mul kukke!> 

Kubjas tahtis ukselingist kinni hakata, aga 
Jaanus seadis enese rinnutsi tema ette, vaatas 
temale teravasti silmi ja küsis sunnitud rahuga: 
«Kas lähed kohe?» 

Kupja meelest läks lugu kirjuks. 

«Hoidke ta kinni!» karjus ta kõikuval häälel 
mõisasulaste poole. Aga need ei julgenud kätt 
Jaanuse külge panna. 

«Ma olen sind kaks korda heaga minna käski- 
nud,> ütles Jaanus tumedasti, «ära kaeba, kui 
kolmas kord on kurjem. Visake ta välja!» andis 
ta käsu oma sulastele. 

Kaheksa tugevat kätt tõstsid sipleva ja kääk- 

suva kupja õhku, kandsid ta hoovivärava juurde 
ja viskasid sealt kukerkuuti välja. Tema järel 
lahkusid ka mõisasulased, salamahti naeru turt- 
sudes. Hoovivärav pandi lukku. Jaanus tõmbas 
isa majja, et ta kupja sajatusi ei kuuleks. Ta oli 
veidi kahvatu, aga välispidi rahulik, kui ta isale 
rääkima hakkas, mis ta lossiaia müüril seistes oli 
kuulnud ja näinud. Tambet vangutas mitu korda 
murelikult pead ja pomises: 

«Paha lugu. Väga paha lugu.» 

Tervel teel kirudes, longates ja sulaseid ähvar- 
dades jõudis kubjas koju. 

Parajasti astus noor lossihärra salga võõras- 
tega lossitrepist alla. Nad olid pruukosti lõpeta- 
nud ja kõik heas tujus. 

«Teid ma nii ruttu minema ei lase!» hüüdis 
Oodo, kelle nägu lustist läikis. «Te peate mind 
aitama leinapäevi lühendada... Mis sina longid, 
vana karjakrants? Mis tõbi sul on, et nii haige 
näo teed?» 

Viimased sõnad olid öeldud kupjale, kes 
sulaste seltsis trepi ette astus. Ta lonkas viimas- 
tel sammudel nii raskesti, et näis, nagu lüheneks 
tal astudes kord parem, kord pahem jalg, sealjuu- 
res oigas ning ähkis ta südantlõhestavalt. Härra 
ette astudes pani ta käed risti, kummardus maani, 
longutas pea rinnale ja hakkas liigutava nutuhää- 
lega kaebama: 

«Härral on hea naerda, härra on härra ja võib 
oma sulasega teha mis tahab. Aga mind on härra 
teenistuses teotatud ja poolsurnuks pekstud.» 

Nüüd hakkas kupja keskpaik suure oherdi tao- 
liselt.keerlema. 

«Kes sind nõnda nuhtles, vaene talleke?> nae- 
ris Oodo. 

«Metsa Jaanus.» 

«Kes?» 

«Metsa Jaanus. Ja vana Tambet, tema isa. 
Peksid minu vaeseomaks ja sõimasid härrat. 
Oo-ooh!» 

Noore lossihärra siiani lahkele näole kogunes 
tume pilv. 

«Mis sa lorised?» küsis ta järsku. «Nemad sõi- 
masid mind? Mind?» 

«Sõimasid ja teotasid, et hirmus kuulata. Ja 
peksid mind. Oo-ooh!» 

«Sul pole aru peas. Mispärast .., kuidas nad 
julgesid?» 

Võõrad valgusid nende ümber kokku ja naer- 
sid õnnetu kupja väänlemise üle. 

«Nad on vargad,» hüüdis kubjas elavalt, 
«täied vargad ja röövlid. Kes teab, kui palju nad 
juba mõisa vara on riisunud? Nüüd on nad veel 
härra külast jooksiku enese juurde peitnud ega 
taha teda kätte anda. Täied röövlid. Ja kui mina 
läksin täna härra omandust taga pärima, siis hak- 
kasid nad härrat teotama ning sõimama ja peksid 
minul kõik kondid kehas puruks. Oo-ooh!» 

Oodo läks näost punaseks ja kärkis: «Kuidas 
sina, koer, mulle seda julged rääkida? Mispärast 
sa neid kohe ei sidunud ja siia ei toonud?» 

«Oh, helde härra, mis jõudsin mina väeti üksi 
hulga vastu? Mina käskisin neid seal» — kubjas 
näitas sulaste poole, kellel põlved hirmu pärast 
nõrkema hakkasid — «appi tulla ja härra au 
mitte teotada lasta, aga nad naersid. Muudkui 
mina üksi... > 

«Nad naersid?» 

«Jah, mõlemad naersid, muudkui mina 
üksi. . .> 

«Orjad siia!» hüüdis Oodo valjusti ja plaksu- 
tas käsi. Mõned sulased jooksid kokku. 

«Viige need lurjused talli!» käskis noor lossi- 
härra mürisevalt. «Kummalegi sada hoopi vitsu 
ja siis kõige sügavamasse keldrisse!» 

Värisevad pahategijad viidi ära. 

Oodo pöördus jälle kupja poole, kelle näole 
silmapilguks õel irvitus ilmus. «On see kõik sõna- 
sõnalt tõsi?> 

«Viimne kui sõna!» tõendas kubjas rusikaga 
raksuvalt vastu rindu lüües. 

«Kasi!> Piitsahoop tänas ustavat sulast isanda 
kaitsmise eest. Kubjas lonkas minema. 

«Mis lugu see oli?» küsis üks uudishimuline 
võõras. 

«Lugu, millel lõpp veel tulemas on,» vastas 
Oodo ratsapiitsa vart väänates. «Talupojad on 
mind teotanud. Nad on minu orja peksnud — 
see on teotus! — Ja jumala eest, mina seda ei 
kingi.» 

«Mis jutt see on? Kuidas võisid talupojad sind 
teotada? Sinu omad talupojad?» küsisid külalised 
imestades. 

«Jah, tõsi küll, seda teie ei tea,» seletas Oodo. 
«Siin minu maade piiril pesitseb ühe nõndanime- 
tatud vaba talupoja pere, kes oma kentsakad õigu- 
sed ei tea missuguse poole aruga piiskopi käest 
on saanud. Neil värdjail on minu isa helduse läbi 
hari nii kasvanud, et sugugi enam ei oska häbe- 
neda.. Nad on ühe jooksiku minu alamate seast 
eneste juurde peitnud, minu orja peksnud ja mind 

sellega ning häbematu sõimamisega teotanud. 
Nüüd ütelge, mis ma niisugustega pean tegema?» 

Vihalõke põles noorte rüütlite põskedel; 

«Jumala eest!» karjus Klaus Korkenpropf, 
priske noorsand, kellele esimesed punased karva- 
kesed lõual meheiga ning meheau tõotasid. 
«Säherdust juttu pole ma veel kuulnud. Prii talu- 
poeg? Mis asi see on? Säärast seent meie maal ei 
kasvagi, ja kus ta kogemata juhtub ilmale tik- 
kuma, peaks ta kohe puruks tallatama.» 

«Mis me veel ootame!» hüüdis kõrge kasvuga, 
kähara pea ja lühikese ninaga junkur Klopfleisch. 
«Lähme poome kurjategijad oksa ja pistame 
nende pesa põlema.» 

«See on õigel See on selge!. Vii meid kohe 
sinna, Oodo,» käratses kogu salk. 

«Lähme peale!» ütles Oodo, kelle ärevus Järk- 
järgult kasvas. «Ma pean neid koeri karistama, 
enne ma tilka viina suhu ei võta.» 

See nõu võeti hõiskamisega vastu, Sulased 
hüüti kokku, istuti hobuste selga ja kihutati 
metsa. Rüütel Kuuno ei olnud teiste hulgas, ei 
olnud ka nõupidamist kuulnud. 

Tema istus rikkasti ehitud kambris ja lohutas 
ilusat neidu, kes vahel läbi pisarate naeratades 
tema kord tõsist, kord naljakat, kuid ikka mahe- 
dat ja sulavat kõnet kuulas. 

Vaene Jaanus! 


XII 
Metsal peeti nõu, mis nüüd Maanusega peale 
hakata. Maanus ise kui tuline poiss kippus mi- 


nema, tahtis metsa joosta. ikka joosta, ei tea kuhu 

joosta, kui aga oma heategijaid saaks murest 
päästa. Vana Tambet, muidu oma vanadusest hoo- 
limata elav ja hakkaja mees, oli viimaste kuuldud 
ja nähtud juhtumuste tõitu nagu uimastatud. Ta 
rääkis vähe, pomises palju ja raputas tihti mure- 
likult pead. Ka Jaanusel oli süda raske, aga ta 
hoidis pea kõrgel, et teistele julgust teha. Tema 
nõu oli Maanust lahti osta. 

Aga vana Tambet raputas pead: 

«Lahtiostmisest ei või nüüd uue lossihärraga 
enam juttugi olla. Tema uhkus on riivatud, ja seda 
uhkust ma tunnen. Maanusega võiksime vahest 
ometi veel nõu leida, aga me oleme lossihärrat 
ennast pahandanud, ja seda ta ei kingi. Paha 
lugu. Väga paha lugu.» 

Seepeale valitses nõupidajate keskel tükk aega 
vaikus. 

Korraga kõlas õuest vali paugutamine hoovi- 
värava pihta. Kõik kolm vaatasid kohkudes üks- 
teise otsa, Tambet tõusis püsti. 

«Jaanus, sina peida Maanus ära,» ütles ta kär- 
memalt hingates, «mina lähen kuulama, mis nad 
tahavad.» 

Vanamees ruttas välja. Jaanus juhatas poisi 
sahvrisse, kust redel lakka viis, käskis teda üles 
ronida ja ennast hästi ära peita. Poiss ronis üles. 
Seni tõusis hoovis vali kära. Jaanus ruttas õnne- 
tust aimates õue ning nägi parajasti, kuidas hoov 
ratsalistest täitus ning isa, raskest hoobist raba- 
tud, maha tuikus. Äkiline, hirmus viha süttis 
noore mehe südames põlema, viha, mis muud ei 
tahtnud kui vihaalust sedamaid pihuks ja puruks 
lüüa. 

«Sulased, appi!» hüüdis ta valjusti ja langes 

nagu kalju, mis mäest alla veereb, selle ratsalise 
kallale, kes isa oli maha löönud. Ta haaras raud- 
sete rusikatega mehe käsivarrest ja rinnust kinni, 
kiskus ta ühe raksuga sadulast välja ja sõtkus 
oma jalge alla. Teised jäid imestuse ja kohme- 
tuse pärast kangeks, kui seda Kalevipoja tegu 
nägid. 

Vana Vahuri jõud uinus pojapoja käsivartes 
ja ärkas alles nüüd ähvardavalt. 

Enne kui poolsurnud junkru seltsimehed koh- 
Mmetusest jõudsid toibuda, kiskus Jaanus junkru 
mõõga välja, astus paar sammu tagasi ja hüüdis 
müriseva häälega: 

«Mis te tahate, inimesed, et te kui röövlid 
siia sisse tungite?» 

Vihast punase näoga, piitsa käes vibutades rat- 
sutas Oodo otse Jaanuse ette, kes põrmugi ei taga- 
nenud, ja kärkis: «Sa julged veel haukuda, koer?» 

Teised kogunesid ka ligemale, 

«Tagasi! Tagasi!» hüüdis Jaanus ja laskis 
mõõgatera välkuda, nii et Oodo hobune kohku- 
des tagumistele jalgadele tõusis. «Mina olen vaba 
mees niisama kui teie ja mõistan teotust kätte 
tasuda. Ma tean, mispärast sa selle mõrtsukate 
salga siia oled vedanud, autu junkur. Sa tuled 
oma vihase pärisorja laimamise mõjul siia majasse 
rusikakohut mõistma. Ma põlgan sind, üleannetu 
poisike, ma põlgan sind, armetu rüütliau roojas- 
taja.» 

Seni oli neli sulast, teravad kirved käes, 
Jaanuse selja taha kogunenud. Oodo kahvatas, 
siis sähvis tal puna jälle üle näo kuni juuste juur- 
teni. Tema huuled värisesid ja hääl kõikus veid- 
ralt, kui ta nüüd tumedasti ütles» 

«Kuidas sa julged... ma võin su tükkideks 
raiuda lasta... Sa teotad mind teist korda...» 
Jaanus vastas rahulikumalt: «Kui sa aru saad, 
et ma sind teist korda teotan, siis tule, maksa 
mehe viisil kätte! Aga sa ei julgenud üksi, sa tulid 
suure salgaga. Ma kardan, su autunne pole suu- 
rem kui su habe, ja seda pole sul veel olemas.» 

«Koer, vait!...» 

«Tule vaigista mind! Aga mees mehe vastu, 
nagu see Vabadel ja ausatel inimestel viisiks on.» 

«Kurat ja põrgu!» röökis Oodo ja ronis hobuse 
seljast maha. «Jätke meid rahule, ärgu pistku 
keegi oma nina meie vahele!» käskis ta kaaslasi 
ja rebis mõõga välja. 

«Enne kui me võitlust algame, veel üks sõna,» 
ütles Jaanus. «Langen mina, siis võid sa minu 
kehaga teha, mida tahad. Aga ma palun, jäta mu 
isa elusse. Kas lubad?» 

«Soo? Palud sa nüüd, koer!» 

«Mitte enese eest, kutsikas, vaid oma ilmsüütu 
isa eest, kes seal haavatult maas oigab.» 

«Hea küll, ta peab elama, aga ta mädaneb 
kõige sügavamas keldris, kuni surm tema päästab. 
Kuid sina sured. Sure, koer, sure!» 

Mõõgad kõlisesid kokku. Võitlus algas. 

Oodo oli julge, osav ja tuline. Jaanus oli vahva, 
osav ja külm. Jaanusel oli esmalt küllalt tege- 
mist, et ennast varjata loendamatute hoopide ja 
pistete eest, mis ülikiiresti üksteisele järgnesid. 
Tükk aega välkusid mõõgad võitlejate vahel, 
otsekui puistaksid terad vastastikku tulesäde- 
meid. 

Pealtvaatajad ei teinud häält. Tambet oli enese 
põsekile ajanud ja vahtis, silmad põnevil, võitle- 

Jate poole. Hoovis vältas õudne vaikus. Ainult 
sõjariistad kõlisesid meeli ärritavalt. 

Pikkamisi lõppes algul liiga ägeda Oodo jõud, 
tema hoobid sadasid harvemalt, ta pidi juba ise- 
ennast kaitsema hakkama. 

Vaheajal oli see mehike, kelle Jaanus hobuse 
seljast oli maha kiskunud, enese jälle jalule upi- 
tanud. Ta tuletas pahaks pannes meelde, mis 
temaga oli tehtud, ja veel suuremaks läks ta äre- 
vus, kui ta nägi, kui hästi talupoeg tema rüütli- 
mõõka tarvitas. Noorsand palus kaaslastelt mõõka, 
et oma au vähendajat nuhelda, aga et kellelgi 
lusti ei olnud oma sõjariista käest ära anda, tõstis 
ta suure kivi maast ja tuikus sellega võitlejate 
poole. Keegi ei keelanud teda, sest kõik nägid, et 
Oodo lugu kirjumaks hakkas minema, kui soovi- 
tav oli. 

Selle uue vaenlase vaheletulek tegi Jaanuse 
vihaseks. Hirmsa hoobiga lõi ta vastase mõõga 
pooleks ja pöördus kui välk uue pealetungija 
poole. Mõõgata kangelane pillas ehmatuse pärast 
kivi maha ja näitas, et tal jalgade all tallad 
olid. 

Aga nüüd tormasid teised suure kisaga ette- 
poole ja võtsid sõjariistata Oodo, kes kui keeletu 
oli seisma jäänud, endi keskele. 

«Mis see tähendab?» hüüdis Jaanus kahvata- 
des. 

«Vaat', mis see tähendab,» pilkas junkur 
Klopfleisch, oma ratsahobust rüsinal Jaanusele 
otsa ajades. See sai aru, et siin midagi päästa ei 
olnud, ja kiristas meelt heites: «Oh te petised 
koerad!» 

Ta lõhkus tugeva hoobiga pealetungija hobuse 

pea, kargas tagasi sulaste juurde, kes isegi juba 
töös olid, ja hüüdis: 

«Me peame surema, mehed!» 

«Kui sureme siis sureme, mis seal parata,» 
oli sulaste üldine vastus. Üks neist langes purus- 
tatud peaga maha, teised võitlesid mehiselt edasi. 
Nende mõjuvate hoopide all langes kohe kaks 
hobust; üks mattis peremehe enese alla, teine rüü- 
tel sai vaevalt jalule tõusta, kui ühe sulase kirves 
tal õlast sisse tungis. Õnnetu kukkus raskelt 
maha. Sulane kiskus kirve haavast niisuguse tuhi- 
naga välja, et ise tagurpidi vastu seina tuikus. 
Sel silmapilgul tungis kellegi oda tema kaelast 
läbi ja naelutas ta seina külge kinni. 

Pistja oli junkur Klopfleisch, kes langenud 
hobuse alt õnnega oli pääsenud. Ta puhkes oma 
osava teo üle suure häälega naerma. See oli tal 
viimne naer siin maailmas, sest juba vuhises 
Jaanuse mõõk õhus ja naerja pea nuttis verd mul- 
lasse. Jaanus nägi, kuidas sulased viimse jõuga 
vastu panid; silmanähtavalt nõrkes nende vastu- 
panek, aga hädakisa ei tulnud nende suust. Nad 
ei otsinud pääseteed, nad püüdsid oma elunatu- 
kest kallilt müüa. Kaua ei saanud nad oodata. 
Üks neist surus peagi jälle käe vastu rinda, kuhu 
oda sisse oli tunginud, oigas korisedes hinge välja 
ja langes kummuli. Tema surmaja hobune astus 
tuksuva keha peale, aga viimane elus sulane kee- 
rutas kirvest ja hobune ning ratsaline prantsata- 
sid maha. 

Rõõmuhelk läikis sulase näost. Ta silmad otsisid 
noort peremeest, kes praegu vägeva käega ühe 
piimanäolise noormehe hobuse seljast maha raius. 

«Päästa ennast, peremees! Mina suren rõõ- 

muga,» hüüdis sulane, uue pealetungija mõõka 
osavasti kõrvale lüües. 

«Meie üksi ve21?> hüüdis Jaanus, silmapil- 
guks pead pöörates. «Sureme siis meiegi, aga 
ausasti!» 

Jaanuse silmad otsisid võitluse ajal kõige õnne- 
tuse alustajat, Oodot. Viimaks nägi ta teda 
kahvatult ja mahalöödud silmil üksipäini hoovi- 
värava lähedal seisvat. Sinnapoole hakkas Jaanus 
enesele vaenlaste salgast läbi teed raiuma. Tema 
hoobid olid hirmsad ja lõid sügavaid haavu, kus 
nad kehasse puutusid. Väsimatu kangelasjõud 
näis ta käsivarres elavat. Keegi ei julgenud enam 
otsekohe tema kallale tungida, selle asemel püüti 
lämmatavat raudvõru tema ümber tõmmata. Ta 
ei hoolinud vastaste katseist, vaid raius edasi. 

Seal tungis valus karjatus viimase sulase suust 
tema kõrvu. Jaanus pöördus äkisti ümber. Kolm 
rüütlisulast olid tal taganemistee kinni pannud. 
Nende vahelt nägi ta majaukse pärani lahti olevat 
ja viimase sulase keha põigiti lävel lamavat. 
Õnnetu oli surmahirmus majja sisse püüdnud pää- 
seda, kuid ust avades sai ta surmahoobi ja langes 
uksega ühes kotta. 
ks äratas Jaanuses uue mõtte. Ta oli 
ni verejanulise salga vastu, igast kül- 
jest irvitas temale armutu surm vastu — ja noo- 
res mehesüdames ärkas vägevasti elutahe. 

Ta kargas äkilise tuhinaga teetakistajate kal- 
lale, lõi esimesel ühe hoobiga pea lõhki, ajas tei- 
sel mõõga kaelast läbi ja hüppas üle sulase surnu- 
keha majja. 

Isandad ja sulased jäid kohmetult seisma ja 
üks luges teise silmist: «Ei mina selle küüsi 

himusta langeda. See pole talupoeg ega inimene, 
see on püsti kurat!» 

Viimaks tõstis keegi ägedam mees häält: «Re- 
bane on ise lõksu läinud. Meil pole muud teha, 
kui pistame pesa põlema ja võtame rebase piikide 
otsa, kui ta kuskilt august välja hüppab.» 

See nõu võeti kiiduga vastu. Terve salk lagu- 
nes mööda õue elumaja ümber laiali, et iga elusa 
hinge väljapääsemist võimatuks teha. Jaanuse 
kambri aknaauk leiti lahti olevat ja pandi kinni. 
Salakäikude peale, mis lossitaolisel talul vahest 
võisid olla, ei mõelnud keegi. Sulased kuhjasid 
õlgi ja kuivi raagusid seinte äärde ja pistsid need 
igast küljest korraga põlema. Tuleleek lippas kii- 
resti seinapalkide kaudu üles, torkas kõrgesse 
katusesse, pääses lahtisest kojauksest majja ja 
vuhises akendest jälle välja. Kõrbenud juustega 
ja hilpudega jooksid kaks poolsurnud ümmarda- 
jat leekide vahelt välja. Neid tervitati toore nae- 
ruga ja määrati sõjasaagiks. Tuli vingus, nagu 
oleks tal kahju seda kauaaegset õnnelikkude ini- 
meste varjupaika hävitada. Igal silmapilgul oota- 
sid põletajad õnnetu, tulest ja suitsust tagaaetud 
Jaanuse valukisa kuulvat, nagu laudas loomad 
kisendasid, ootasid teda põlevate riietega ja kõr- 
benud juustega välja hüppavat. Aga põlevas ma- 
jas jäi kõik vait ja vakka, ainult tuli mühas edasi 
ja sädemed praksusid ning tantsisid taeva poole 
keerlevas suitsusambas. 

Vana Tambet lamas ikka veel hoovivärava 
lähedal maas. Hoop mõõgaseljaga oli ta paljast 
pead raskesti põrutanud, verekaotus teda nõrges- 
tanud, hirmus õnnetus teda uimastanud. Pool- 
põsekil vahtis ta üksisilmi tulle, verised juuksed 

rippusid tal sassis üle otsaesise, suu seisis lahti, 
lõug rippus lõdvalt rinna peale ja värises vahel 
kramplikult. 

Sealsamas toetas Oodo ikka veel selga vastu 
palkaeda, käed vaheliti rinnal, ja vaatles vihase 
huulenärimisega, mis kaaslased tegid. Ta teadis, 
et tema vihamees praegu põlevas majas koledat 
otsa leidis, ja ometi ei tundnud ta rõõmu! See ei 
olnud ausa mehe kättetasumine, see jättis uue, 


kustumatu täpi tema au külge. 

n A kus sa nüüd oled?» sosistas 
vanamees enese ette. Oodo kuulis seda ja ta näost 
paistis inetu kahjurõõm, mis aga kohe kadus. 

«Sinu poeg küpseb praegu seal majas,» ütles 
ta tumedalt. 

Vanamees kuulis küll, aga ei pööranud pead 
ega vastanud midagi. Ainult vaikselt, vaevalt 
märgatavalt raputas ta pead. 

«Kas kuuled, vanamees,» ütles Oodo uuesti, 
«sinu poega praetakse seal elusalt. Teeb see sulle 
rõõmu?» 

Jälle ei vastanud Tambet midagi, aga seekord 
libises koguni kerge naeratus üle ta näo. See nae- 
ratus ütles: «Oleks mu Jaanus veel põlevas majas, 
ei see laseks ennast kui põrsast praadida. See 
põrsakene võtaks panni vartpidi ja ehiks kokkade 
päid.» 

Korraga kuuldi tule vingumise ja praksumise 
läbi äkilist, läbitungivat kiljatust. Vaene Maanus 
oli leekide vahele sattunud. Üheks silmapilguks 
paistis tema kahvatu, valust viltukistud nägu pöö- 
ningu luugi vahel. Siis langes tükk katust sisse, 
kitsad leegikeeled vuhisesid sinna-tänna — ei 
muud häält enam, ainult tule pragin... 

Kes karjatust olid kuulnud, jooksid kokku ja 
küsisid aralt, kas see «tema ise» olnud? Aga 
need, kes õnnetu tuleroaks saanud poisi nägu 
olid näinud, raputasid vaikselt pead. Kahtlane 
imestus täitis kõiki. «On ta juba valmis, või laseb 
ta ennast häält tegemata tuhaks põletada?» mõtle- 
sid mehed. 

Valju mürinaga kukkus katus sisse. Tulesäde- 
med lendasid kaugele ümberringi, ait ja laudad 
põlesid ka juba, hooviseinu lakkus leek. Hakati 
hoovist välja põgenema. Oodo ärkas oma tuimu- 
sest. Sulaste nõu oli vena Tambet tulle visata, aga 
Oodo käskis teda üles tõsta ja lossi kanda. 

Kogu salk koondus põlevate hoonete ette metsa 
äärde. Endine ülemeelik lust oli kadunud. Tule 
eest pelgudes võeti oma surnud ja haavatud kaasa 
ja leiti, et kolm õitsvat rüütlivõsu, kes oma vane- 
mate rõõm ja armukeste igatsus olnud, kerge- 
meelse tembu eest eluga olid maksnud. Peale 
selle oli kolm sulast surma saanud ja mitmeil tun- 
nistasid valusad haavad, et lõbus nali oli muutu- 
nud kurvaks tõsiduseks. 

Pikkamisi lagunesid põlevad hooned, kuni vii- 
maks suitsvateks tukkidehunnikuteks kokku lan- 
gesid. Kõrge korsten üksi seisis veel ja sirutas 
oma suitsunud pead nagu tumedat ähvardust 
taeva poole. Kuni viimse silmapilguni oli pealt- 
vaatajail segane tundmus, nagu peaks sootuks 
kadunud Jaanuse kehamürakas ometi kord aura- 
vate rusude vahelt üles kerkima. Kuid ainult 
sinakas suits keerles mustavaist tukkidest üles ja 
ühines kõrgel õhus ujuvaks hallpunakaks pilveks. 

Viimaks roniti sadulasse ja hakati pikkamisi 
lossi poole sõitma. Jutuhäält ei olnud kuulda. 

"Toored sulasedki ei julgenud kiitlema hakata. 
Võit oli vähe au toonud. 

Metsa talu varemed aurasid kuni ööni. Siis 
tibas hõre vihm maha ja kustutas viimse sädeme 
sütehunnikust. Kõrge korsten seisis veel kaua 
püsti ja varesed, kes ammututtavaid hooneid 
enam ei leidnud, keerlesid imestavalt kraaksudes 
tema ümber. Talv tuli ja mattis riismed lume alla. 
Üks pesast aetud hunt pesitas enese tühja ahju. 
Korstna süsimust pea muutus lumivalgeks. Vare- 
sed siblisid vahel ta paruka maha, aga ta sai jälle 
uue. Tükk tüki järel pudenesid kivid lahti ja vii- 
maks lükkas vali tuulehoog ta vana kere niisuguse 
mürinaga ümber, et ahjus pesitsev hunt kohku- 
nult välja putkas ja enam tagasi ei tulnud. 

Kevad tuli — 1343-nda aasta kevad. 

Jürikuu näitas, nagu kõik jürikuud, ka sellel 
aastal oma tujukalt muutuvat nägu, Lõuna ajal 
paistis päike selgelt ja soojalt sinisest taevast, 
õhtul läks ta säravalt looja ja taevaäär ümber- 
ringi lõkendas veel kaua kullases, punases, r00- 
sas ja violetses värvis. Inimene rõõmustas ja loo- 
tis homseks ilusat ilma. Aga näe — vaevalt kus- 
tus viimane heledam kuma tumesinise võlvi äärelt, 
seal värvis see ennast teises kohas mustaks, käre 
kirdetuul külvas taevavõlvi pilvi täis, vihm, lu- 
mega segatud, kahises maha. Hommikul oli tae- 
vas hall, tuul külm, maa mudane, sopase vee soo- 
ned sirisesid kollasteks ojadeks kokku. 

Ühel pilvisel ööl — see oli jüriöö — peatus 

üksik ratsamees kõrgel künkal, umbes poolteist 
penikoormat Tallinnast. /Ratsanikul oli pikk talu- 
pojakuub õlgade ümber ja pehme kaabu sügavale 
silmile tõmmatud. 

Öö oli, nagu öeldud, pilvine, taevas tume ja 
täpiline nagu mättane maa. Pilvetäppide vahel 
väänlesid risti-põigiti heledamad jooned, mille 
kaudu kuu kiired nõrka kuma uinuva maa üle 
valasid. Kõle öötuul kohas tumedasti ümberkaud- 
setes metsades ja vingus ratsaniku pea kohal 
üksiku männi okstes. 

Kaugel kiirgasid mõned Lodijärve lossi valgus- 
tatud aknad nagu kassisilmad metsa mustaval 
põhjal. 

«Seal on külalisi koos,» ümises ratsanik lossi 
poole vaadates, «nüüd oleks kerge kogu pesa 
hävitada. Aga tehku talupojad mis tahavad. Mina 
selle perekonna õnnetust ei püüa. Jumal nen- 
dega!> 

Ehk kül kõrgel seisupaigal, tuule käes, sugugi 
palav ei olnud, võttis ratsanik siiski kübara peast 
ja pühkis käega paar korda üle otsaesise. Pilve- 
tombud kärisesid ühest kohast ja vahelduv valgus 
langes mehe näole. See nägu oli veel noor, ja ehk 
küll kahvatu ning sissevajunud põskedega, siiski 
mehine ja väga tõsine. 

Ratsanik pani kaabu jälle pähe, võttis siis kuue 
alt tõrvalondi välja, lõi tuld, pistis londi põlema 
ja hoidis seda nagu küünalt püsti. Leek lõkendas 
tuule käes kõrgele. 

Imelik oli, mis nüüd sündis. 

Ümberringi, niikaugele kui silm ulatus, välku- 
sid pimeduses tulisilmad, mis paar silmapilku 
põlesid ja jälle kustusid. 

Mees männi all hoidis tulelonti ikka kõrgel, 
seda aeg-ajalt pea ümber keerutades. Selle aja 
sees vilkusid ja kadusid üksikud tulukesed ikka 
edasi. Siis jäi kõik mõneks ajaks jälle pimedaks; 
viimaks kustus ka tulelont mäekingul. 

Kuid nüüd tõusis ühes kohas uus tuli, mis enam 
ei kustunud, vaid pilk-pilgult kasvas, kuni leegid 
torni kõrgusele lendasid ja ööpimedust ümber- 
ringi päevavalguseks muutsid. See ei olnud enam 
tuluke, sees oli tulekahi. Üks mõis põles. 

Ei kestnud kaua, ja juba purskas teises kohas 
veripunane leek otsekui maa seest välja, kasvas 
kiiresti ja paisus suuremaks kui esimene. Vaevalt 
oli see sündinud, kui kahes, kolmes, neljas uues 
kohas uued tulekahjud tekkisid. Näis, nagu oleks 
Eestimaa pind lõhkenud, nagu kipuks maakera 
tuline sisikond loendamatuist pragudest välja. 
Lähedal ei olnud enam ööd, pimeduse viirud 
tulede vahel kadusid kordamööda täiesti, siis 
laienesid jälle kõikudes, nii kuidas leegid kõrge- 
malt või madalamalt lõkendasid. Oisatus kaugu- 
ses, kus silm tuleleeki enam ei näinud, punetas 
verekarvaline kuma taeva veerel. 

See ei võinud enam igapäevane õnnetus või 
üksikute kuritegude kokkujuhtumine olla, see oli 
mäss ja sõda! 

Ei olnud enam kahtlust, et kõik kindlustamata 
mõisad ümberringi põlesid, ja mitte üksi mõisad, 
vaid iga hoone, mille katuse all taanlane või saks- 
lane elas. Armutult kurnatud ja piinatud talupoeg 
võttis viimse jõu kokku ja müristas oma ärganud 
priiusehimu hirmsa valjusega isandaile kõrvu. 
Sakste põlevate majade tuli pani taeva punetama, 
varsti värvis ka nende veri maapinda. Nüüd said 

isandad hirmuga aru, kui kardetav on inimest 
loomaks alandada, temale näitlikult looma toorust 
õpetada. Loomadest alamaks arvatud talupojad ei 
hoolinud inimlikust halastusest, vaid hävitasid 
viivitamata ja valimata, mis vihatud tõust iga- 
nes nende kätte sattus. Nad ajasid põgenejaid kui 
metselajaid taga, otsisid kõik urkad läbi ja tapsid 
ilma armuta. y 

Tume mühin, koledam kui öövaimude mölla- 
mine, tõusis igast küljest üksiku künka ümbruses. 
Kui tasasem tuulehoog ühelt poolt puhus, kandis 
ta talupoegade rõõmuhõiskamist, oma vere sees 
pöörlevate ohvrite oigamist, hädakisa, sajatusi ja 
tule praginat koledas segadikus üksiku ratsaniku 
kõrvu, kes ikka veel endisel kohal seisatas. 

'Ta oli käed rinnale pannud ja vaatas mõttes 
kaugusse. Ta silmad läikisid, kahvatanud näkku 
tõusis kerge puna, ta liigutas huuli, iseenesega 
rääkides: 

«Hakatus on tehtud, — hirmus, verine haka- 
tus. Taevas punetab mässuleegist. Priiusekoit 
tõuseb veripunaselt. Aita, halastaja vaim, et ta 
niisamuti jälle looja ei läheks... Vahuri soov on 
täidetud. Mis poeg tegemata jättis, seda tegi poja- 
poeg: ähvardav ulgumine kõlab üle maa, ja mina 
olen tema ärataja, mina tema kasvataja. See ulgu- 
mine ei pea vaikima, enne kui mina oma tasu 
kätte saan ja oma rahva vabaks teen. Oh lootus, 
sa oled magus! ... Hea meelega oleksin ma neid 
väeteid päästnud, kes täna öösel süütult surevad, 
aga ma ei või. Raudne vajadus nõuab võõraste 
viimset veretilka, et nende varjugi enam meie 
maal ei oleks. Siis alles tuleb vabadus tagasi, 
rahu kosutab kurnatud rahvast, hirm kaob vaigis- 

tatud südamest, ja sina, jumalik haridus, laotad 
oma valgust rõõmurikaste paikade üle...» 

Rääkija jäi vait. Tema silmad hiilgasid, ta rind 
paisus, hele lõke valgustas silmapilguks ta vai- 
mustatud nägu... Ta pilk langes selle koha 
poole, kus Lodijärve loss kaugel metsaserval 
enam aimatav kui nähtav oli. Seal oli kõik veel 
vaikne. 

«Mu vaene isal» õhkas noormees, ja ta pea 
vajus rinnale. 

Häälte ja kapjade kõmin kostis altpoolt ja tuli 
lähemale. Salk ratsamehi kogunes mäejalale ja 
jäme hääl hüüdis ülespoole: 

«Kas oled veel üleval, Tasuja?» 

«Olen küll. Tulge ligemale!» vastas mees mäe- 
kingul. 

Lühikese ajaga jõudis salk mäele ja peatus 
üksiku ratsaniku ees. Need olid enamasti Lodi- 
järve talupojad. Neil olid sõjariistadeks kirved, 
vikatid, nuiad, mõnel vanad roostetanud piigid ja 
mõõgad, mis vist veel esivanemate sõdu olid näi- 
nud, ja kõikide nägudelt paistis kindel tahe neid 
mitut värki sõjariistu niipea kui võimalik tarvi- 
tusele võtta. 

Noorepoolne hiiglakasvuga mees, keda Karu 
Andreseks kutsuti, lõi mõõgaga korra läbi õhu, 
laksutas näppu ja ütles: «Kas peame peale hak- 
kama?» 

«Kust te need head hobused kätte saite?» küsis 
Tasuja. 

«Tühjendasime enne tulekut naabermõisa tal- 
lisid,» irvitas Karu Andres. 

«Miks teie kohe lossi kallale ei läinud?» 

«Mehed ei julgenud ilma sinuta,> seletas Karu 
Andres, kes teiste eest rääkija näis olevat. 

Kes sel silmapilgul Tasuja silmi oleks uurinud, 
oleks sealt midagi nagu salarõõmu leidnud. — 
<Eks ma teile öelnud, kui mind oma pealikuks 
valisite, et ma teid selle asja juures ei või aidata,» 
ütles ta tumedalt. 

Salk vaikis, kuid oli märgata, et mehed peali- 
kuga nõus ei olnud. Loss oli rasvane suutäis ja 
paljudel oli seal vanu arveid õiendada. 

Kuid Tasuja seletas: 

«Nüüd on lossis kõik juba ärevil, on kõigest 
juba aru saadud ja tormi vastu valmistatud. Meid 
aetaks häbiga tagasi ja meie raiskaksime asjatult 
oma verd,» 

«Mina ei karda midagi, kui sina kaasas oled,» 
vaidles Karu Andres ägedalt, «mina lähen läbi, 
olgu kümme kuradit ees. Ega teisedki maha jää.» 

Salk tõstis tõendavat kära. 

«Mõistke ometi, mis parem on,» noomis Tasuja 
valjemalt. «Meil on praegu vähe mehi ja aega 
küllalt. Kui hiljem rohkem väge kogume, võime 
lossi igatahes piirama hakata. — Vahest pääseb 
tema seniks Tallinna,» lisas ta enese ette oma 
salamõtte. 

Mehed hakkasid nurisema. Ühed ütlesid, neil 
pidavat häbi olema teiste vendade ees, kes omad 
mõisad ausasti on ära põletanud ja peremehed 
teise ilma saatnud. Teised küsisid otsekohe, mis- 
pärast nad siis õieti välja on tulnud ja mis nüüd 
tegema hakata? Ega's nad ometi teiste tegusid 
laiseldes vahtida tahtvat. 

Tasuja mõtles natuke aega. 

«Mehed,» hüüdis ta siis, ja tema vali hääl pani 

nurina korraga vaikima, «ma mõistan küll, et te 
midagi teha soovite. Me võime peagi tubli töö ära 
teha. Mis te arvate, ega te munki ja muid säher- 
dusi musti linde üleliia ei armasta?» 

Meeste verejanuline vastus tunnistas kibeda 
selgusega, kui vähe tolleaegne ristiusu-õpetus ja 
munkade «armutöö» nende piinatud poolpaga- 
nate südames maad oli võitnud. 

«Ma lämmataksin kõige selle tõu tema mus- 
tade kuubedega ära,» oli Karu Andrese kange 
sõna. 

«Siin on töö meid ootamas,» kõneles Tasuja 
edasi. «Siit ei ole rohkem kui mõni tund ratsa- 
sõitu Padise kloostrisse. See klooster on küll veel 
noor, aga meie vendade vaeva läbi juba väga tore 
ja rikas, ja kloostrivanemad pidavat oma talu- 
poegi hullemini nülgima kui mõni mõisnik. Me 
võiksime neile, enne kui nad kaugemalt abi saa- 
vad, kerge vaevaga kristlikku alandust õpetada. 
Kas olete nõus?» 

Mehed tõstsid rõõmukisa: «Lähme näitame 
pappidele tuld põrguteele! Aitame kirikuhakki- 
del kloostri suitsus taevasse lennata, kuhu nad 
meid juhatavad.» 

Lühikese ajaga oli terve salk edela poole kihu- 
tades metsa pimedusse kadunud. Mäekink jäi 
tühjaks ja vaikseks, muudkui tuul sosises ja vin- 
gus üksiku männi okstes, nagu otsiks ta peidu- 
paika nende koleduste eest, mille kaja ta maa- 
ilma laiali kandis. 

Sel hirmsal jüriööl leidis Eestimaal mitu tuhat 
inimest, taanlasi ja sakslasi, mehi ja naisi, eest- 
laste kauakasvatatud viha läbi surma. 

Mässavate talupoegade salgad kogunesid Tal- 
linna alla pärast seda, kui lagedal maal viimne 
võõras oli surmatud või pagenud. Piirajate hulk 
kasvas kuni kümne tuhandeni, kellel kõigil oli 
üks tahtmine: vabaduse eest võideldes võita või 
surra. Senine elu oli nende meelest nii jälgiks 
läinud, et isegi surm neile paremate aegade haka- 
tust tähendas. Nad valisid endale vanemaid, 
nende seast neli ülemat vanemat, keda saksad 
pilgates nende «kuningateks» nimetasid, ja saat- 
sid saadikud Soome abi paluma. Viiburi piiskop 
lubas neile mehi laevadega saata, mille eest Tal- 
linn pärast langemist Rootsi kuninga valitsuse 
alla pidi jääma. 

Linnas, kus rahvahulk maalt põgenejate läbi 
ülisuureks oli kasvanud, valitses hirm ja ahastus. 
Kardeti, et talupojad kohe tormi hakkavad 
jooksma, ja siis oleks kõigil kuri ots oodata. 
Arvata oli, et vihale ärritatud talupojad linna- 
rahvaga rohkem halastust ei saaks tundma kui 
maaisandatega. Salamahti saadeti käskjalad Liivi 
ordumeistri Burchard von Dreilebeni juurde abi 
paluma. 

Aga eestlased ei hakanud tormi jooksma, vaid 
piirasid linna ainult sisse. Nad ootasid veel üht 
suuremat salka, kes Tasuja käsu all Padise 
kloostri tühjaks oli riisunud, mungad maha notti- 
nud, ümberkaudseid talupoegi nende isandate 
hävitamisel aidanud ja läänlasi mässule kihuta- 
nud. Läänemaalt tungis mässutuli üle väinade 
Saaremaale, mille käredad pojad ühe päevaga ligi 
tuhat sakslast surmasid, nende seas ka ordu maa- 

valitseja ühes kõigi ametimeestega. Viimaks jõu- 
dis ühel päeval Tasuja salk talupoegade laagrisse 
Tallinna all, kus teda hõisates vastu võeti. Tasu- 
jat tundsid peaaegu kõik eestlased, aga tema 
minevik ja pärisnimi oli ainult mõnele ta oma 
meestest teada, ja neile oli ta selle avaldamise 
kõvasti ära keelanud. Paljud kahetsesid, et teda 
nooruse pärast ei võidud valida peavanemaks, 
kelleks ta oma tulise kõne, sõjakunsti ja muu 
tarkuse tõttu oli kui loodud, Kõik tema ettevõtted 
olid seni õnnestunud. 

Kui Tasuja laagrist läbi ruumika telgi poole 
ratsutas, mis vanemate nõukogu jaoks oli ehita- 
tud, ei lõppenud rõõmukisa; noored ja vanad 
püüdsid tubli mehe kätt suruda, vähemalt teda 
lahke naeratusega tervitada. Muidugi ei puudu- 
nud ka mõnitajaid — millal need Eestis on puu- 
dunud? 

«Vaadake, nooremad!» seletas keegi taat, «see 
on tubli maamees. Meie poleks iialgi vabaduse 
mõtet pähe võtta julgenud, kui tema öösiti külast 
külla ei oleks rännanud, mehi kokku ajanud ja 
neile uut vaimu sisse valanud. Kas ta pole sada 
korda surmahädas olnud, kas ta pole aastate 
kaupa pidanud rahva tuimusega ja piitsahirmuga 
võitlema? Iga teine oleks ammu tüdinud, aga tema 
saatis võimatu asja korda.» 

«Mina teda ei usu,» vaidles keegi poolvaljult 
vastu. «Teeb enese mässumeheks, ise pool-saksa,> 

«Mis ta minust parem on?»> kahtles teine. 

«Räägitakse, saksad olevat teda kurjasti nül- 
ginud,» tähendas üks noorem mees. 

«Aga kas ta seda kunagi on kaevanud?» tähen- 
das esimene taat elavalt. «Kas ta ilmaski enesest 

räägib? Ei sõna. Kui küsid, teeb teist juttu. Ei 
see hooli enesest niipalju kui sääse pirinast. Mis 
ta teeb, teeb ta teiste heaks.» 

«Ma olen kuulnud,» algas keegi teadja, «et ta 
koguni talupoeg ei pidavat olemagi. Olnud ise 
prii mees ja mõisnik, aga sellepärast, et ta talu- 
poegade eest seisnud, olevat saksad ta mõisa 
põlema pistnud ja ta omaksed viimseni ära huka- 
nud.» 

«Ega ta talupoeg küll ei ole,» tõendas teine 
teadja. «Ta loeb reekani, juudi ja munga keeli 
kirju ja peab nende sakstega, keda meie mehed 
maha notivad, selget saksa keelt sortsama. Kui 
ta ise saks ei ole, siis on ta nõid.» 

«Temaga läheksin tulest läbi,» sosistas keegi 
noor ja selle silmis leekis vaimustus. 

Kui Tasuja vanemate telki astus, olid vane- 
mad parajasti koos sõjanõu pidamas. Nad olid 
aastate poolest kõik aulisemad kui Tasuja, mõned 
juba hallide peadega, aga kui tema sisse astus, 
tõusid kõik püsti ja teretasid teda iseäraliku 
lahkusega, peaaegu aupakkumisega. Siis võtsid 
kõik ringis istet. Kõrge kasvuga hallpea, keda 
teised kui peavanemat austasid, pööras silmad 
Tasuja poole ja ütles: 

«Tasuja, poeg, sa tuled raskelt, vaevarikkalt 
töölt ja oled vist õige väsinud. Ütle, kui kaua sa 
puhata tahad?» 

«Ma olen valmis kõige raskemat tööd seda- 
maid ette võtma, kui see meie asjale kasu toob,> 
vastas Tasuja lihtsalt. 

Peavanema pilk libises nähtava heameelega 
noormehe sirge, siiski tugeva keha ja tõsise, kah- 
vatu näo üle. 

«Sa oled meie rahva au ja ilu,» ütles ta, «sinu 
kätte võiks ta julgesti oma õnne usaldada. Kuula, 
mis meil nõuks on, ja anna ise nõu — sa oled 
meist kõige targem. Me ootame iga päev Soomest 
abi ega taha enne tormi jooksma hakata. Me 
peame linna kõvasti piirama, et keegi sisse ega 
välja ei pääseks. Kuid selleks peame ise oma 
seisukoha julgeks tegema. Meie selja taga seisab 
Lodijärve loss, kus hulk sulaseid kaitsjateks on ja 
kuhu palju põgenejaid maalt on pääsenud. Need 
võivad meile tuska teha, sest kui linnamehed 
välja juhtuvad kippuma, tuleksid lossikaitsjad 
meie selja kallale ja meie satuksime haamri ja 
alasi vahele. Seepärast peame oma seljataguse 
puhtaks tegema, see on — kas lossi hävitama või 
omad mehed sisse panema.» 

Vanamees jäi silmapilguks vait. Ka Tasuja ei 
lausunud sõnagi, vaid vahtis tõsiselt enese ette 
maha. 

«Ma tean, et sina siitpoolt mees oled, — eks 
ole?» küsis peavanem. 

«Jah,» vastas Tasuja lühidalt. 

«Vaata, siis tunned sa ümberkaudseid kohti 
kõige paremini, tunned ka Lodijärve lossi lige- 
malt?» 

«Jah, tunnen.» 

«Siis on nõu leitud. Kas tahad oma meestega 
lossi kallale minna? See ei ole muud kui kindlus- 
tatud mõis, aga olgu ta nii kindel kui tahes, ma 
mõtlen, ega sina oma karudega hirmu ei tunne. 
Kas tahad?» 

Tasuja ei vastanud kohe. Ta vaatas jälle mõel- 
des enese ette maha. Viimaks tõstis ta pead, vaa- 
tas ringi ja küsis: 

«Kas kedagi teie hulgas ei ole, kes seda tööd 
enda peale võtaks? Mina jääksin heameelega siia 
ja aitaksin mehi sõjale harjutada.» 

Kõik vanemad vaikisid. Nad ei saanud Tasu- 
jast aru. Mehi oli ju küllalt, kõik sõjariistus ja 
võitlusvalmis, — mis neist harjutada? Kui Ta- 
suja nägi, et mingisugust vastust ei tulnud ja pea- 
vanem suud uueks seletuseks avada tahtis, ütles 
ta kindlasti: 

«Minu mehed on täna väsinud, aga homme, 
enne kui päike tõuseb, oleme lossi ees.» 

Seda nõu rõõmuga heaks kiites tõusid vane- 
mad ja läksid välja, igaüks oma salga juurde. 

Nõupidamine, mille tähtsust keegi ei aimanud, 
oli lõpetatud. 

Ka Tasuja astus telgist välja. Õues tõmbas ta 
korra sügavasti hinge, vaatas ringi, kus loenda- 
matute vendade silmad usaldades temale vastu 

ja ümises iseenese ette: 

«Isamaa üle kõige!» 

a lega kübarat ja hakkas oma 
meeste poole sammuma. Ta ei olnud veel kaugele 
jõudnud, kui korraga laagri viimases otsas kära 
tõusis. Suur salk mehi oli ühe närus riiete ja sas- 
sis juustega inimese ümber koondunud, kes oma 
keha väänates ning kätega vehkides midagi näis 
jutustavat, mis kuulajaid kangesti kihama pani. 

«Lähme vanemate telgi juurdel» karjusid 
mehed ja terve salk hakkas nagu veerev lumi 
ühtepuhku paisudes laagri keskpaiga poole lii- 
kuma. 

«Mis seal on?> küsis Tasuja, kui käratsejad 
tema lähedale jõudsid. 

«Rüütlid tulevad! Liivi landmeister tuleb Pai- 

dest suure väega meie kaela!» karjuti vastu. 
Rahvahulk vedas Tasuja enesega kaasa. Vanemad 
jooksid kära peale kokku, Hirmutavat sõnumit 
kuuldes taganesid nad telki ja kutsusid sõnumi- 
tooja sisse. 

«Katsu rahvast vaigistada,» ütles peavanem 
Tasujale, mispeale see kivi otsa astus ja oma 
võimsa häälega hüüdis, nii et see kõigest kärast 
üle kostis: 

«Mehed, jääge rahule! Veel ei või rüütlid lähe- 
dal olla, ja kuni nad siia jõuavad, võime kõik veel 
heaks muuta. Laske vanemaid rahus nõu pidada. 
Ma palun.» 

Seepeale jäi kära vaiksemaks, ainult segane 
pomin kohas kui mere lainetamine telgi ümber. 
Tasuja astus kivilt maha ja läks telki. 

«Landmeister ise on suure sõjaväega üle 
Harjumaa piiri astunud,» rääkis sõnumitooja, Ta 
kõneles järguti, raskelt hingates, luksudes ja ko- 
geldes nagu inimene, kes palju oli jooksnud või 
kangesti ehmatanud. «Ma olen neid ise näi- 
nud... see oli hirmus... oh, see oli hirmus. 
Ma ei suuda rääkida. Kus nad meie mehi kätte 
said, seal raiusid nad neid... oh, mu keel kan- 
gub seda rääkides... nad raiusid neid mõõka- 
dega tükkideks, poosid neid oksa ja uputasid kui 
kassipoegi. Kõik ümberkaudne maa on hirmu ja 
ahastust täis, ei kellelgi enam nõu ega abi. Me 
oleme kadunud... kadunud.., kadunud...» 

Rääkija kattis silmad kätega kinni ja hakkas 
valjusti nuuksuma. Vanemad vaatasid tummalt 
üksteise otsa. Vaikuses, mis tükk aega telgis väl- 
tas, kõlas ainult sõnumitooja äge nutt otsekui 
halb ettekuulutus. 


103 


«Kui kaugel arvad sa rüütleid praegu olevat?» 
küsis viimaks peavanem. 

Nutja pühkis käeseljaga silmi, tõstis pead ja 
hakkas uuesti jutustama: «Kui mina neid nä- 
gin... see oli tunaeile pärast lõunat. Meid oli 
väike salk ja me materdasime põlenud mõisahoo- 
vis opmanit, kelle keldri põhjast välja tõmbasime. 
Korraga hakkab metsatuka tagant lõpmatu hulk 
ratsamehi välja venima, kõik raudriides ja kiivri- 
tes, ja piigid välguvad päikese paistel. Meid 
nähes tormasid ratsanikud kui tuulispea meie kal- 
lale. Mina jõudsin vaevalt keldrisse tõrre alla 
pugeda. Teised võeti piikide otsa nagu silgud 
vardasse. Mina vabisesin kui haavaleht ega julge- 
nud hulgal ajal pead tõrre alt välja pista. Kui 
viimaks ometi tõrre äärt tõstsin, oli öö käes ja 
kõik kära vaikinud. Siis hakkasin kõigest jõust 
Tallinna poole sibama, jooksin kaks ööd läbi, päe- 
val hoidsin ennast metsades ja rabades varjul. 
Ma oleksin kas või põlevasse ahju pugenud, et 
neid koledaid piigimehi mitte näha, aga ometi 
juhtusin neid veel korra nägema, kui nad para- 
jasti küla põletasid ja külarahvast tapsid. Ma 
pistsin nagu jänes koerte eest punuma ega vaada- 
nud enne tagasi, kui väsimuse pärast ninaga 
mudalompi kukkusin.» 

Vapra mehe halenaljakas, luksumisega segatud 
ja veidrate kehaliigutustega soolatud reisijutus- 
tus kiskus vanemate murelikud näod vägisi nae- 
rule. Esimene ehmatus kadus, uus julgus tuli loo- 
tusega ühes. 

«Sa ei öelnud ikka veel, kui kaugel rüütleid 
praegu arvad olevat,» tähendas peavanem. 

«Kui ma neid eile viimast korda nägin, olid 

nad umbes poolel teel Paidest Tallinna,» vastas 
jutustaja. «Ma arvan, palju ligemale pole nad 
seni vist jõudnud, sest meie salgakesi taga aja- 
des ja külasid riisudes viidavad nad aega.» 

«Hea küll,» ütles peavanem lühikese mõtle- 
mise järel. «Sina, sõnumitooja, mine välja ja 
jutusta meestele oma põgenemise lugu niisama 
mõnusalt kui meile. See teeb neile vahest enam 
nalja kui hirmu. Ja meie, vanad, peame nõu, mis 
nüüd peale hakata.» 

Sõnumitooja läks välja. Vanemad hakkasid 
sõjaväe ja rahva raskendatud seisukorda arutama. 
Mõtted olid mitmesugused, läksid laialt lahku. 
Ainult selles olid kõik üksmeelsed, et orjus pidi 
kaduma — või elu. Peavanema heaksarvamine 
kaalus nende poole, kes nõu andsid maad Liivi 
ordu kaitse alla pakkuda ja ordule aastamaksu 
anda. 

Tasuja, kes kaua vaikselt oli kuulanud, tõusis 
nüüd püsti ja palus sõna. 

«Peavanemal on õigus,» rääkis ta, «meie 
mehed on sõjas harjumata, meie jõud ei ulatu veel 
kahe vaenlase vastu. Mina arvan, meie pakume 
end silmakirjaks ordu ülemvalitsuse alla ja kat- 
sume selle läbi nende sõjaväge niikaua eemal 
hoida, kuni mehi harjutame ja soomlased tulevad. 
Siis võtame Tallinna ära, ja kui see kord meie käes 
on, siis võime ka rüütlitega valjemalt rääkida.» 

«Ma kardan aga,» heitis üks vanem vahele, 
«et landmeister meie pakkumist vastu ei võta. 
Rüütlid on liiga uhked, et mässavate talupoega- 
dega kauplema hakata.» 

Tasuja kuulas tähele pannes, mis vanem ütles, 
ja rääkis edasi: «Siin on vanemal kahjuks küll 

õigus. Pealegi on rüütlitel veel teine põhjus meie 
vastaste hulka heita. Nad on Saaremaa sündmuste 
läbi ärritatud ja kardavad õige põhjusega, et 
talupojad kõigis nende maades sedasama võiksid 
teha, mida meie praegu teeme. Ja kui nad meid 
võidavad, siis kisuvad nad taanlaste käest kulude 
tasuks muidugi kõik selle maa ära. Nii jääb meil 
vähe lootust neid palja ülemvalitsuse ja maksuga 
jäädavalt lepitada.» 

«Siis võitleme! Tulgu mis tuleb!» hüüdis üks 
vanem rusikaga laua peale lüües. 

«See jääb vist viimaks ikka meie ainsaks 
nõuks,» kinnitas Tasuja rahulikult, «Meie mehed 
on vahvad, kuid juhtige neid hästi! Nüüd on 
minu mõte see: meie saadame landmeistrile vastu 
käskjalad, kes temale meie allaandmist vabadeks, 
maksuandjateks vasallideks pakuvad. Vahest vii- 
bib ta veel nädala, siis on soomlased laevadega 
siin ja teie jooksete maa poolt linna peale tormi. 
Mina lähen, nagu kästud, homme hommikul vara 
Lodijärve lossi ette ja katsun ta vähemalt kolme 
päevaga kätte saada. Teie õpetage mehi, valmis- 
tage neid tormile. Valmistust, valmistust on vaja, 
ja üks olgu ülem käskija! Juhtub siiski, et land- 
meister varemalt siia jõuab, kui arvatud, ja teie 
kallale kipub, enne kui linn teie käes on, siis lan- 
gen mina oma meestega lossist rüütlitele selga ja 
me võtame nad kahest küljest nagu tangide 
vahele. Vahest saame neist sedaviisi jagu — kui 
nad aga meile vähegi aega annavad. Mõned päe- 
vad otsustavad meie asja. Oh, oleks meil aega!» 

«Sinu nõu on mõistlik,» ütles peavanem, «kuid 
üks asi on selle juures kahtlane. Kui sa tõesti lossi 
kätte saad, ja selles ma ei kahtle, siis on karta, 

et landmelster enne, kui ta sila jõuab, kõige oma 
väega sinu kallale kargab. Siis oled sina kadunud 
ja meie kaotame asjatult oma paremad mehed.» 

«Enne aga teeme meie lossis neile tublisti 
kahju,» ütles Tasuja kindlalt, <ja raiskame nende 
aega, nii et teie endid paremini ette valmistada 
jõuate. Pealegi seisab loss meisade keskel ja rüüt- 
lite teest kõrval, kui nad otse sealtpoolt tulevad, 
kus neid on nähtud. Vahest ei pane nad meid 
tähelegi, enne kui ise neile kuklasse lööme.» 

Tasuja selgete sõnadega arutatud nõu võeti 
üksmeelselt vastu. Vanemad tõusid üles ja astu- 
sid õue, kus rahvas ikka veel kõnerikka sõnumi- 
tooja väsimatut juttu kuulas. Vanemate ilmumisel 
jäi jutustaja vait, mispeale Tasuja kivi otsa astus 
ja võetud nõu rahvale teada andis. See võeti vaik- 
selt vastu. 

Nüüd valiti neli vanemat saadikuiks ja veel sa- 
mal tunnil ratsutasid need, rahva palavaid õnne- 
soove kaasa võttes, laagrist välja orduväge 
otsima. 

Teisel hommikul tõusis Lodijärvel kära: «Mäs- 
sajad piiravad lossi ümber!» 

Lossis oli, nagu eestlaste peavanem õigesti 
arvanud, inimeste hulk põgenejate läbi kasvanud. 
Peale naiste ja laste oli seal umbes sada võitlus- 
võimelist meest koos. Kuuldud sõnumi peale tõt- 
tasid kõik, mehed ja naised, noored ja vanad, 
müürile. Lossi ümber kubises sõjariistus meestest. 

Värava ligidal seisatas suurem hulk ratsamehi, 
kelle hulgas palju endisi lossi talupoegi ära tunti. 

Nad olid kõik oma läbases maarahva riides, Tolle- 
aegsed eestlased ei armastanud end veel võõraste 
hilpudega ehtida, mida neile hävitatud mõisates 
küllalt kätte langes. Ainult mõned kiivrid ja sõja- 
riistad olid võõrad ja läikisid võidumärkidena 
tõusva päikese paistel. Teiste hulgast paistis 
välja kõigepealt Tasuja oma mehise kuju, toreda 
hobuse ja kukesulgedega, mis tema kübaral leh- 
visid. 

"Tema käsul veeretas üks ratsanik valge lipu 
lahti, lähenes müürile ja hüüdis valju häälega: 

«Kes teist on lossi peremees?» 

Oodo, kes käed ristis rinnal ja kulmud kortsus 
talupoegi silmitses, vastas järsku: 

«Kas sa, lurjus, saksa ei tunne? Kaabu maha!» 

Talupoegade käskjalg kõneles = pühalikult 
edasi: 

«Oled sina Oodo Raupen, Lodijärve lossi pere- 
mees, siis kuula, mis selle maa vaba rahva vane- 
mad sinult nõuavad. Anna seeloss, mis sinu omaks 
jääda ei või, vastupanematult meie kätte, siis võid 
sina ja iga rüütlisoost mees, kes sõjariistad maha 
paneb, Eestimaalt vabalt välja minna, kuhu 
tahab. Kõik sõjasulased aga võetakse vangi ja 
peetakse kinni, kuni siia maale kindel valitsus 
tuleb.» 

«Mis sa, vares, kraaksud? Tule parem oma 
sandikarjaga ja katsu loss ära võtta!» pilkas Oodo. 
«Koerapiitsad ja soolased vitsad on mul sinu- 
suguste tarbeks igatahes valmis pandud.» 

«Kui sa vanemate tahtmist kohe ei täida,» vas- 
tas käskjalg kõikumatu rahuga, «siis võetakse 
loss tormiga, tehakse maatasa, ja kõik, kes lossis 
on, peavad armutult surema. Nii on vanemate 

tahtmine ja nii seda täidetakse. Vali ise ja anna 
vastus.» 

«Kasi, koer!» kärgatas Oodo, kelle äkiline loo- 
mus kõige tasasematki vasturääkimist ei kanna- 
tanud. «Mässavate orjadega ja mõrtsukatega 
mina ei kauple.» 

Käskjalg pööras hobuse ringi ja ratsutas oma 
meeste juurde tagasi. 

Ka Emiilia oli vallile tulnud. Tasujat silmates 
kohkus ta, vaatas, raputas pead ja pöördus venna 
poole küsimusega: «Kas näed seda ratsanikku, 
kellel suled kübaral on?» 

Oodo tahtis midagi põlastavat öelda, aga ta 
pilk pidi ilma otsimata Tasuja peale langema, kes 
umbes viiekümne sammu kaugusel võis olla ja 
parajasti täie näoga juhtus lossi poole pöörduma. 
Oodo põrkas tagasi ja jäi põnevail silmil vah- 
tima. Tasuja, kes seda tähele pani, pööras kähku 
pead ja hakkas oma meestele käske andma. 

«Kui ma kindlasti ei teaks, et ta tulle jäi, ma 
vannuksin, et see on tema,» pomises Oodo. 

«Noh?> küsis Emiilia värisedes. 

«Ma ei tunne teda... koer nii kui teised,» 
urises Oodo, 

AI hakkasid ümberpiirajad kihama. Nad roni- 
sid hobuste seljast ja lagunesid puude all laiali. 

Oodo oleks heameelega kohe täku selga hüpa- 
nud ja kõigi meestega talupoegade kallale torma- 
nud, keda ta palja piitsaga arvas pakku ajada 
võivat. Aga rüütel Kuuno, kes juba enne mässu 
algust võõrsile oli tulnud ja kardetava aja pärast 
ei julgenud sõpru maha jätta, seisis kõigest jõust 
selle vastu. Oodo andis viimaks järele ja veel 
kord vihaselt talupoegade poole rusikat raputa- 

des läks lossi. Müüril jäi lugu vaiksemaks, ainult 
sõjamehed käisid edasi-tagasi ja pildusid pilkeid 
ning sõimusõnu alla, mispeale talumehed vastust 
võlgu ei jätnud. Kolmel päeval kostis metsast 
raiumine. Ümberpiirajad tegid tormiredeleid ja 
müürimurdjaid, ihusid sõjariistu ja laulsid sõja- 
laule, mis veel esivanemailt suust suhu päritud. 
Üksikud salgad luusisid lossi ümber ja valvasid, 
et keegi sisse ega välja ei pääseks. 

'Tuli kolmas õhtu. Vali tuul kihutas pilvi kii- 
resti üle taevavõlvi. Pimedus jõudis ruttu kätte. 
Lossis süüdati tuled. Magada ei julgenud tol ööl 
keegi. Rohked vahid valvasid müüril. 

Ka Tasuja seadis vahid lossi ümber. Teised 
heitsid puhkama. Tasujal ei olnud uinumishimu. 
Ta istus kännu otsa, toetas lõua käele ja jäi mõt- 
tes lossi poole vahtima. Tuul mühises ja vingus 
puudes. See kõlas täna nii kaeblikult, nii kohu- 
tavalt. Oli, nagu tõstaksid öövaimud häält ja kuu- 
lutaksid kuulajale õnnetust... Tasuja silmad 
otsisid üht lossiakent, mille võreruutude tagant 
valge eesriide läbi paistis öölambi kuma. Ta ei 
suutnud silmi sellest tuntud paigast pöörata. Mü- 
distasid vahel tukkuvad hobused ta selja taga või 
lendas üksik öölind kahinal läbi okste, siis vaatas 
ta ettevaatlikult ümber, — kuid ikka eksis ta pilk 
pikkamisi vanale kohale tagasi. Vahel liikus tume 
vari kumava akna taga, seisatas ka korraks, ja 
siis läksid vahtija silmad suuremaks, igatseva- 
maks, nagu ootaks ta, et vari kehaks muutub ja 
kuma seest nagu valge viirastus öö pimedusse 
astub. Siis pigistas ta silmad kinni ja ta huultel 
värises üks nimi, 

Segane pomin Tasuja selja taga pani teda jälle 
ümber vaatama. Karu Andres rääkis unes: 

<Mmm! Omm!... jah, ulu nüüd!... Pea 
maha, nagu kapsas... kaaps...» 

Kui Tasuja jälle akna poole vaatas, kohkus ta 
äkisti ja jäi siis hinge kinni pidades põnevil vah- 
tima. Eesriie oli kõrvale lükatud, mustjas kuju 
seisis akna võrede taga. 

Oleks öö olnud valgem, siis oleks vahtija all 
näinud, kuidas see kuju oma kahvatanud palet 
vastu külma klaasi surus, jumal teab mis põhjusel 
sügavasti ohkas ja silmadega talupoegade laagri 
pimedat kohta otsides midagi iseenese ette sosis- 
tas. 

Kuju kadus varsti jälle akna tagant ja endine 
igav kuma paistis läbi valge eesriide. Viimaks 
kustus ka see kuma ja aknakoht oli seinaga ühe- 
suguselt pime. Vahtija aga istus veel kaua unetult 
oma kännu otsas ja kurvad mõtted vaevasid teda. 
Kesköö oli ammu möödas. Hobuse sammude müdin 
äratas Tasuja mõtteist. Ta jäi kuulatama.  Sam- 
mude müdin vaikis, kuuldus inimeste häälte kõ- 
min. Paar minutit hiljem ragisesid raod lähene- 
vate inimeste jalge all. 

«Kes seal on?» küsis Tasuja pooliku häälega. 

Lähemal silmapilgul seisis kaks meest tema 
ees; üks neist oli vahil olnud. 

«Oled sina ise, Tasuja?» sosistas viimane. «Ma 
toon Tallinna poolt käskjala halbade sõnumi- 
tega.> 

«Mis on sündinud?» küsis Tasuja üles tõustes. 

«Otse õnnetust küll veel mitte,» ütles käsk- 
jalg, «aga kes teab, kas seegi ennast kaua oodata 
laseb.» 

«Räägi, vend!» 

«Eile õhtul hilja jõudis landmeister suure 
väega Tallinna alla.» 

«Ometi!» 

«Meie saadikud ei tulnud tagasi — öeldakse, 
nad olevat jalgupidi üles poodud. Me saatsime 
uued saadikud landmeistrile allaandmist pak- 
kuma. Aga ka taanlased ja mõisnikud, kes tema 
juures on, katsuvad teda igapidi enda poole tõm- 
mata. Ordurüütlid on nende nõus. Praegu on meis- 
ter veel kahevahel, võib-olla ehk kaalub õnn meie 
poole, võib aga ka olla, et homme juba viimne 
võitlus käes on.» 

See sõnum pani Tasuja mehise südame väri- 
sema. 

«Siis pole enam aega viita,» ütles ta kiiresti. 
«Enne hommikut veel peab loss meie käes olema, 
siis tuleme ja aitame teil võita või surra.» 

Selle otsusega ratsutas käskjalg minema. 
Tasuja äratas mehed ja andis neile teada, mis oli 
sündinud, 

«Me peame kohe tormi jooksma,» kõneles ta 
edasi, ja meeste pimedas kiirgavad silmad tunnis- 
tasid, et nad sellega nõus olid. «Sina, Karu And- 
res, võta kakskümmend meest, roni üle aiamüüri, 
kaks või kolm peitku end lossimüüri ääres põõsas- 
tesse, teised jäägu suvihoonesse seisma. Kui meie 
eestpoolt tormama hakkame ja vahid müüril teile 
selja pööravad, siis katsuge nad vaikselt maha 
pista. Ronige mööda kõrget kaske üles, mille 
oksad üle müüri ulatuvad, ja hüpake müürile. 
Läheb see teil korda, siis saadan sinna rohkem 
mehi, Seni jookseme eestpoolt tormi ja katsume 
väravat lõhkuda.» 

Vaikselt kui vaimud hakkasid mehed liikuma. 
Tormiredelid aeti püsti, kakskümmend meest võt- 
sid pika raske palgi põikpuudega õlgadele. Lossi 
hallid müürid kumasid pimeduses, väravakoht 
mustas. Sinnapoole juhtisid mehed palgi otsa. 
Müüri najale pandud tormiredelitel ronisid mus- 
tad kujud kassiosavusega üles. Esimene lõhkuv 
tõuge raksatas vastu väravat. 

Aga lossikaitsjad ei maganud. Nagu ärritatud 
herilaste pesas tõusis üleval kihin ja kahin, tõrva- 
londid valgustasid pimedust ja heitsid värisevat 
kuma ülesronijate nägudele. Sõjamehed tõttasid 
müürile, ja kui esimese ülesronija pea müüri 
äärele tõusis, läikisid talle sõjariistad vastu. Ta 
püüdis neid vehkides eemale tõrjuda ja müürile 
karata, aga üks lõi ta mõõga puruks, teine lõh- 
kus tal kärme hoobiga pea. Surnukeha libises 
teiste kaela, tugevad käed haarasid redeli otsast 
kinni ja lükkasid selle ühes pealolevate meestega 
kolinal ümber. Nii sündis igal pool, kus talu- 
pojad tormata katsusid. Uks murdis kaela, teine 
luud ja liikmed; kes terveks jäid, ajasid redeli 
uuesti püsti ja tormasid edasi. Võitluse ägedus 
pani meeste vere keema, kartus kadus, oma elu 
unustades püüdis igaüks vastase elu kallale. Aeg- 
ajalt mürisesid palgi tõuked värava pihta võit- 
luse kärast üle. Kuid sellega ei saadud palju teha, 
sest ülevalt sadas viskodasid, nooli ja kive palgi- 
kandjate kaela, mehi langes kui kärbseid, palk 
kukkus, aga teised käed tõstsid selle ikka jälle 
üles. 

Enam kui pool tundi juba vältas asjatu torma- 
mine, koit punetas taevaäärel, tõrvalonte visati 

ülevalt tormajaile vastu silmi ja võideldi pool- 
valguses. 

Tasuja, kes kõige selle aja juhatades omade 
keskel seisis, sai aru, et sedaviisi asi edeneda ei 
võinud ja hüüdis mehed tagasi. Tormajad taga- 
nesid müüridelt, tormiredeleid ja müürimurdjat 
kaasa võttes. Üleval tõusis rõõmukisa. Pilkeid 
sadas alla. 

«Me peame kaitsekatuse tegema ja selle varjul 
katsuma väravat lõhkuda,» ütles Tasuja. «Karu 
Andresele viige käsk, et ta ennast ikka peidus 
hoiaks.» 

Mehed läksid kaugemale metsa, et lossist ei 
märgataks, mis nad teha tahtsid. Metsast kostsid 
ainult sagedad kirvehoobid. Lossikaitsjad jäid 
põnevil ootama, ei julgenud aga veel välja tun- 
gida. 

Päike oli ammu tõusnud, kui mehed müüri- 
murdjaga uuesti, seekord lossikaitsjate surmariis- 
tade eest varjatult, värava poole liikusid. Teised 
olid hobuste selga hüpanud ja ootasid, et kohe 
sisse tormata, niipea kui värav langeb. 

Värav kõikus kangesti esimese tugeva põraka 
mõjul, Veel paar niisugus: mütsu ja ta pidi lan- 
gema. Ülevalt visati küll raskeid kive ja tuld 
kaitsekatuse peale, aga see oli tugevatest okstest 
tehtud ja mulla ning mätastega kaetud, nii et ta 
kahju ei kartnud. 

«Me peame välja tungima,» kiristas Oodo, kes 
rüütel Rainthaliga müüril seisis. Viimane noogu- 
tas tummalt pead. Oodo käskis sulaseid ja võõraid 
sadulasse istuda. Üks osa jooksis tallidesse. Aga 
juba langes värav koleda mürinaga maha ja Ta- 
suja kannul tungisid talupojad kisaga sisse. Vall 

jäi tühjaks, kõik tõttasid alla, sissetungijaile 
vastu. Äge võitlus algas. Esimeste hulgas võitle- 
sid Oodo ja rüütel Kuuno. Tasuja nägi esimest ja 
kippus otsekohe tema kallale. Oodo vaatas korra 
otse vastase põlevaisse silmadesse, hirmus mäles- 
tus sähvis kui pikne tema peaajust läbi — ja äki- 
lise ehmatusega pöördus noor rüütel ümber, põge- 
nes omade vahelt läbi, lossitrepist üles. Saalis 
langes ta kahvatult kui surnu maha. Emiilia kum- 
mardus tema üle ja kuulis, kuidas ta värisevate 
huultega sosistas: «Ma olen vaimu näinud.» 
Hoovis võitlesid lossimehed meeleheitlikult ja 
peaaegu oleksid sissetungijad, kes surnute üle 
komistades kitsast väravast ainult vähehaaval 
sisse pääsesid, jälle välja rõhunud. Aga juba oli 
Karu Andres oma meestega mahajäetud müüri 
kaudu lossihoovi jõudnud ja langes nüüd valju 
kisaga kõrvalt sakslaste kaela, kes pikkamisi lossi 
taganesid ja uksi eneste taga kõiksugu kraamiga 
kindlustasid. Talupojad hakkasid uksi lõhkuma. 
Kui Tasuja nägi, et Oodo tema käest oli pää- 
senud, tuli ta hobuse seljast maha ja läks mõne 
mehega lossi lõunapoolsesse otsa, kus madal raud- 
uks alla lossikeldritesse viis. Uks murti kangi- 
dega lahti ja Tasuja astus meestega kivitrepist 
alla.  Sumbunud õhk ja lämmatav hais voolasid 
neile vastu. Kaasavõetud tõrvalont pisteti põlema 
ja see valgustas kitsast võlvialust, kus kaks meest 
vaevalt kõrvuti võis käia. Võlvialuse tagumist 
poolt kattis hall pimedus. Mõlemal küljel viisid 
madalad ja kitsad rauduksed tillukestesse kongi- 
desse. Mõned uksed, mis olid lukus, lõhuti sisse. 
Kongid olid tühjad. Võlvialuse viimases otsas 
oli veel üks vaevalt nähtav ukseke, enam auk kui 

uks. Tasuja ise lõi selle kangiga sisse. Kui ta sisse 
astus, pidi ta sügavasti kummarduma — kong oli 
vaevalt neli jalga kõrge. Seinad olid niisked ja 
kumasid tulepaistel rohekalt. Põrandaks oli hai- 
sev pori. Valgus ei pääsenud kuskilt sisse — 
siin vältas igavene pimedus. 

Tagumise seina najal kükitas üksik inimkuju, 
kael seina külge kinnitatud raudvõrus. Tema rii- 
ded rippusid kaltsudes paiguti paljastatud liik- 
mete küljes. Pea oli tal sügavasti rinnale vajunud, 
mõlema käega oli ta kramplikult oma aluse porisse 
kinni hakanud. 

Tasuja langes selle kuju ette põlvili ja tõstis 
ta pea õrnalt üles. Peast rippusid hallid juuksed 
libedates salkudes üle silmade. Kui Tasuja juuk- 
sed kõrvale pühkis ja tulepaiste otse vangi näole 
langes, põrkas tulenäitaja, endine lossi talupoeg, 
kohkunult tagasi ja karjatas: «Metsa Tambet!» 

Tambeti nägu ei olnud enam elava inimese 
nägu, see oli surnu pealuu, tõmmu, roheka nahaga 
kaetud. Kustunud silmad olid laiali'lahti ja vahti- 
sid kangelt, koledalt, liikumatult sügavatest auku- 
dest välja... 

Kui Tasuja natuke aega seda nägu oli uurinud, 
vajutas ta tema silmad õrnalt kinni ja laskis 
surnu pea jälle tasakesi rinnale langeda. 

«Lõpp!» sosistas ta kõlatult. 

Kui ta jälle püsti tõusis, oli ta nägu surnukah- 
vatu, aga rahulik ja jääkülm. Seltsimehed kohku- 
sid teda nähes. See ei olnud inimese nägu. Nii- 
suguste silmadega võivad mõrtsukaid unenäos 
nende ohvrite vaimud hirmutada. Vaikselt astu- 
sid mehed võlvi alt välja päevavalgele. 

Seni olid teised lossi peaukse maha lõhkunud 

ja tungisid kotta. Võideldes ja igä šammu maad 
verega müües taganesid kahanenud kaitsjad 
kojast saali, mis juba naisi ja lapsi pooleldi täis 
oli. 

Tasuja tahtis parajasti jalga lossitrepile tõsta, 
kui üksik ratsamees tuhatnelja lossiväravast sisse 
kihutas. 

«Tasuja, Tasuja!» hüüdis ta juba eemalt. 

'Tasuja pööras silmad nähtava ärevuseta sinna- 
poole ja küsis: 

«Mis sõnumeid sa tood?» 

«Mina tulen otse Tallinna poolt,» pajatas rat- 
sanik lõõtsutades. «Landmeister on kõige väega 
äkki meie kallale tulnud... ja meie mehed on 
hädas...» 

«Kas peavad veel vastu?» 

«Jah, aga paluvad sind appi, lahing on kibe.» 

«Ma tulen,» vastas Tasuja rahuga, «aga enne 
pean siin asja lõpetama.» 

Ta tormas trepist üles — saali. 

Siin panid sakslased, värisevate naiste ja laste 
ette müüri luues, viimse jõuga vastu. . Rüütel 
Kuuno võitles kui lõvi, ka Oodo oli oma uimastu- 
sest toibunud ja raius kui meeletu enese ümber, 
Võitlejad komistasid iga silmapilk surnukehade 
üle, voolav veri leotas põranda libedaks. 0 Sõja- 
riistade kõlin, surmavate hoopide tumedad müt- 
sud, sajatamine, oigamine, naiste palved ja laste 


hale vingumine — kõik see möll sünnitas kole- 
dat kohinat, seda tormikohinat, millele kõige sü- 
gavam vaikus — surmavaikus järgneb. 


Tasuja tungis oma meeste vahelt läbi, kes tema 
tulekut hõisates tervitasid. Ka Oodo nägi teda 
kohe. 

«Siia, verine vari!» karjus ta Tasujale vastu. 
«Näita, kas oled surematu!» 

«Kui ise tahad?» kostis Tasuja ja ta tardunud 
nägu ilmutas jälle ärkavat elu. «Olgu siis surm 
minu käe läbi sulle kergeks nuhtluseks minu isa 
tapmise eest!» 

Nende mõõgad kõlisesid kokku. 

«Jaanus!» kiljatas Emiilia. 

Aga juba välkus Tasuja mõõk lennul ja vajus 
siis otse vastase südamesse. Oodo langes hingetult 
rüütel Kuuno jalgade ette maha, kes talle asja- 
tult appi tõttas. 

«Üks ohver on langenud — nüüd langegu 
teine!» ümises Tasuja ja kippus Kuuno kallale. 
Seal langes Emiilia põlvili. 

«Jaanus, halasta, halasta!» kiljatas ta, Tasuja 
põlvede ümbert kinni hakates. 

See ootamatu juhtumus pani silmapilguks kõik 
kära vaikima. Surmavad käed puhkasid, kõik sil- 
mad vahtisid Tasuja poole, kes liikumatult seisma 
oli jäänud. 

«Halasta?» kordas ta karedalt. «Kes halastas 
minu vaese isa peale, kui ta haisvas keldris elu- 
salt mädanes?» 

«Sa oled ohvri saanud,» vastas neiu paludes, 
«ainsa süüdlase oled sa praegu surmanud. Heida 
armu ilmsüütu peale!» 

«Kas see on süütu, kes minu vendade verd 
valab?» 

«Siis tõuka oma mõõk ka minu rinda, halasta- 
matu inimene!» kisendas Emiilia meelt heites. 
«Ma kahetsen meie noorpõlve-sõprust — esimest 
korda. See on miru peigmees... Ma armastan 
teda, nagu ma sind põlgan ja vihkan.» 

Tume korin tuli Tasuja huultelt, mõõk kukkus 
ta käest kõlisedes maha. Sel silmapilgul oli ta 
nägu samasugune kui isa surnukeha juures. Ta 
seisis tükk aega külmalt ja kangelt nagu kivist 
kuju; käsivarred rippusid tal lõdvalt allapoole, 
värin raputas ta vägevat keha, külm higi kattis 
ta otsaesist... Saalis vältas hauavaikus. 

Viimaks tungis värisev kohin Tasuja rinnust. 
Ta pigistas mõlemad käed vastu silmi, laskis nad 
pikkamisi üle näo allapoole libiseda, kummardus, 
tõstis mõõga üles, pöördus oma meeste poole ja 
kellelegi otsa vaatamata ütles sügava häälega: 

«Meie vennad Tallinna all on hädas — lähme 
neile appi.» 

Pead pööramata sammus ta omade keskelt läbi 
ja uksest välja, teised vaikse võõrastusega ta kan- 
nul. Sakslased vahtisid kui kiviks kangestunult 
neile järele, kuni viimane uksest väljas oli. 

«Mis see tähendab?» küsis rüütel Kuuno imes- 
tades, kui kõik teised vaikisid. «Missugune ime- 
lik mees!> 

«Missugune imelik mees!» kordas Emiilia, 
ikka veel põlvili maas. «Nüüd läheb ta surma, ma 
nägin seda ta näost,» lisas ta tasakesi juurde ja 
peitis näo käte vahele. 

Kaks suurt, palavat pisarat, haleduse, võib- 
olla ka armastuse pisarat, nirises pikkamisi Emii- 
lia peente valgete sõrmede vahelt läbi. 


XVI 
Tasuja oma salgaga, millest suur jagu oli lan- 
genud, istus sadulasse ja kihutas tuhatnelja Tal- 
linna poole. Kui ta umbes tunni aja pärast sinna 

jõudis, oli võitlus juba lõppemas. Rüütlite raud- 
riiete ja sõjakunsti vastu ei ulatunud talupoegade 
hulk ega vahvus, sest vajalik ettevalmistus ja 
juhatus puudusid. Rüütlid murdsid veriseid sihte 
nende ridadesse ja raiusid üksikud salgad viim- 
seni maha, Agakõikneed salgad langesid selsamal 
paigal, kus nad seisid, ilma sammu taganemata, 
ja kes vähe suutis, see kiskus ühe vastase surma 
kaasa. 

Kaugelt suurem jagu eestlasi, nende hulgas 
peaaegu kõik vanemad, kattis verist, truudusetut, 
siiski armastatud isamaa pinda oma kehadega. 
Tasuja — nüüd mitte enam kardetav mässutõstja 
ning rahva vabastaja, vaid õnnetu, surmaotsiv 
talupoeg Jaanus — nägi kohe, et siln enam min- 
git võidulootust üle ei jäänud. Ka tema südames 
olid kõik lootused kustunud, kõik oli tühi, külm 
ja kole. 

«Vennad!» hüüdis ta, ja tema mehine hääl 
kõlas viimset korda oma täie jõuga, tema silmad 
särasid üleloomulikul läikel, «vennad! Siin ilmas 
pole meil enam midagi otsimist. Seal kutsub 
surm... näete, kui lahkesti, kui magusasti ta 
kutsub! Tule, surm, ja päästa oma lapsed!» 

«Sureme surmates!» mürises salga vastus, 

Ja hirmus kui vihane sõjajumal kihutas Tasuja 
otse rüütlite tihedamasse salka, seltsimehed tema 
kannul. Hirmsasti möllas ta tugev käsivars vaen- 
laste keskel, armutult saatis ta ühe ohvri teise 
järel enese eel surma, sai veel kord veriseks tasu- 
jaks. Tema seltsimehed langesid üksteise järel ja 
vaenlaste lõpmatu hulk mattis nende kehad jalge 
alla, aga Tasuja kange mõõk välkus veel kaua, 
iga välguga vaenlasi surmates, ja suled ta küba- 


120 


ral lehvisid kaugel vaenlaste tihedama salga süda- 
mes. Kuid viimaks välkus ka tema mõõk viimset 
korda... Siis kadus ta, ja vaenlaste hulgad 
kohendasid end langenud kangelase surnukeha 
üle. 

Nii särab Eesti rannal loojaminev päike veel 
korra pilverüngaste vahelt ja paneb lainete vahu- 
tavad pead punetama. Siis vajub ta merre ja tuul 
vaikib ja mässavad lained rahunevad pikka- 
misi... 


Pärast õnnetut lahingut Tallinna all kadus 
mässavate eestlaste õnn täiesti. Landmeister kihu- 
tas neid igal pool kui metselajaid taga, raske, 
verine nuhtlus langes õnnetu rahva kaela, kes oli 
julgenud oma kadunud priiust jõuga tagasi 
püüda. Aasta pärast valitses laastatud maal jälle 
rahu. 

Paar aastat hiljem — 1346 — müüs Taani 
kuningas Eestimaa, mille ordumeister juba enne 
pandiks oli võtnud, 19 000 marga hõbeda eest 
Saksa ordule. 

Eestlaste priiusevaim oli lühikeseks ajaks lõ- 
kendanud. Pärast seda ei julgenud nad enam nii- 
pea vastu hakata, ehk küll raudne orjaike neid 
raskemini rõhus kui enne suurt mässu. Eestlane 
unustas ajutiseks oma rahvuse, unustas esivane- 
mad ja nende vabaduse, ja pikk, raske uni algas. 


Villu 
võitlused 

M itusada aastat on sellest nüüd mööda läi- 
nud ja mõistlik lugeja usub vist ilma meie tunnis- 
tusetagi, et selle jutu kangelast enam elus ei ole. 
Aga kui ta tänapäeval veel elaks, armastaksime 
me teda vist niisama, nagu terve Sakalamaa omal 
ajal teda armastas. Vaenlasi ei võinud temal 
õiguse pärast ollagi; ja kui neid siiski juhtus 
olema, siis võisid need ainult inimesed olla, kes 
tema sõpruse väärilised ep olnud. 

Kõik vanade sõnumite allikad on sepp Villu 
kiitust täis; kõik tunnistavad järeletegemisväärse 
ühtlusega, et sepp Villu kõige priskem, jumekam, 
tugevam, ausam ja rõõmsam mees kogu Viljandi- 
maal olnud. Üksainuke ajalookirjutaja — vist 
veetõbine — teab veel juurde lisada, et Villu 
olevat oma alalist rõõmsat tuju kangete jookidega 
alal hoidnud. Meie arvame seda tühjaks laimu- 
jutuks. Et Villu, kui tal janu oli, kolme mehe eest 
jõi, see on sula tõsi; et aga Villu siis ka kolme 
mehe jõuga, kui tahtis, kuue mehe töö ära tegi, 
see on veel vähem vale. Temal ei olnud mingi- 
sugust põhjust oma head tuju kangete jookidega 
alal hoida. Säärane mees nagu meie Villu ei võigi 
muud kui heas tujus olla. Mõtelge ise: mees sün- 
dimisest saadik terve kui kala vees, peale kuue 
jala pikk, keha nagu tamme tüvi, käsivarred 

päris karu käpad, reied kui sambad, juuksed — 
küpse rukki väli, nägu rõõsk ja hästi joones, sil- 
mad lahked ja sügavad kui suvine taevas. Kas 
säherdune mees võib nukra loomuga olla? Tohoo, 
siis peaks ju vahest selgest taevast vihma sadama! 

Villu oli segamata verega eesti mees ja eest- 
laste põli oli neil päevil vilets, nii vilets, et seda 
meie õnnelikus olevikus enam uneski ei mõisteta 
näha. Ka Viljandi talurahva rõõmuallikad olid 
nii ära kuivanud, et mehed ilma Villuta kergesti 
naermise ja naljaheitmise ära oleksid võinud 
unustada. Nende igapäevane elu oli raske orjus 
vuhisevate vitste ja laksuvate piitsahoopidega. 
Puhkamise ja meelelahutamise ajad olid need, 
mil talupojad oma karedate isandate või röövivate 
naabrite eest laantesse ja rabadesse pakku jook- 
sid, kus nälg, katk ja kiskjad elajad neile lahkesti 
paremat põlve pakkusid. Kas see ime on, et nii- 
sugusel ajal inimeste naljasooned kuivaks jäid ja 
naeruriistad, harjutamata jäädes, nõnda ära roos- 
tetasid, et peaaegu enam liikudagi ei tahtnud? 
Meeleheide kattis nagu tihe ämblikuvõrk eestlaste 
elu. Seda lõbusam oli muidugi ämblikkude põli. 

Sepp Villu ei olnud aga ei saksa ega taani soost 
mõisnik, ei ordurüütel ega piiskop, ei munk ega 
ristisõitja — ühe sõnaga, Villu ei olnud ämblik- 
kude killast, aga siiski oli tema elu pealtnäha 
lõbus ja õnnelik. Vaatame, kuidas see võis sün- 
dida. 

Terve eestlaste maa seisis sel ajal mitmete 
valitsejate all. Harju- ja Virumaa kuulasid Taani 
kuningate sõna, või õigemini öelda ei kuulanud 
kellegi sõna, sest sealsed mõisnikud tegid, mis ise 
tahtsid; Läänemaal valitses Lihula piiskop, Tartu- 

maal Tartu piiskop; Saaremaa oli Saksa ordu ja 
sealse piiskopi vahel ära jaotatud; kõik muud 
endiste vabade eestlaste maajaod olid Saksa 
rüütliordu omad. Nimetatud isandad lasksid oma 
maid osalt ise harida, osalt andsid nad maa ja 
selle peal elavad talupojad oma vasallide või ala- 
mate kätte, kes enamasti rüütli-, harva saksa 
kodanikuseisusest olid. Nendest ordu ja piiskop- 
pide vasallidest on pärastine Eesti-, Liivi- ja 
Kuramaa mõisnikuseisus välja kasvanud. 

Eestlased ei olnud XIV aastasaja hakatusel 
Saksa ordu ja piiskoppide maadel nime poolest 
veel kõik täied pärisorjad. Pärisorjadeks pidi üksi 
neid tehtama, kes pärast ristimist veel ristiusust 
taganesid. Nüüd olid aga peaaegu kõik eestlased 
enam kui ühe korra paganausku tagasi langenud, 
sest et ristiusku keegi neile arusaadavaks ega 
armsaks ei teinud. Nõnda olid siis vist juba kõik 
eestlased, kui mõned tosinad maha arvame, teo ja 
nime poolest oma usuõpetajate pärisorjadeks saa- 
nud. Kes kogemata veel nime poolest vaba oli, 
sellel ep olnud suurt põhjust oma vabaduse pärast 
rõõmustada. Võõraste isandate silmas oli ta ikka 
põlatud ori ja oma rahva meelest pealegi isamaa 
äraandja. 

Sepp Villu esivanemad olid ikka esimeste seas 
olnud, kes ennast ristimisveest puhtaks pesid, nii- 
pea kui ristijad selja pöörasid. Sellepärast oli 
Villu pärisorjade võsu ja ise Viljandi lossi päris- 
ori. Siiski oli ta orjust ainult lapsepõlves tunda 
saanud. Tugeva kasvu ja osavuse pärast oli teda 
hädaajal sõjameheks võetud ja ordurüütlite selt- 
sis oli ta poolakate, leedulaste ja piiskoppide 
vastu sõdinud. Ta oli tark ja vapper sõjamees, 

kellest karutükke räägiti. Oma peremehe, Vil- 
jandi komtuuri! Goswin Herike, oli ta 
korra leedulaste keskelt välja raiunud, aga see- 
juures ise vangi sattunud. Vangist pääses ta ime- 
likul viisil lahti ja põgenes Saksamaale. Siin õppis 
ta peenema sepakunsti selgeks ja käis keiser Lud- 
wigi väega Itaalias, kus papistid ta valusaid 
põhjalase hoope kaua mäletasid. Rändamishimu 
kihutas teda mitmest maast läbi; kui tugev sõja- 
mees ja osav sõjariistade sepp oleks ta päriselt 
võõrale maale võinud jääda ja toredasti elada. 
Aga igatsus isamaa järele ärkas ja läks aega- 
mööda nii tungivaks, et sepp Viljandisse tagasi 
tuli ja ise ennast jälle orjusesse pakkus. Kom- 
tuur Herike oli aus mees ja mõistis tänulik olla. 
Ta ehitas oma elupäästjale linna sisse sepapaja 
ja andis selle täiesti Villu hooleks; orjapäevi ei 
nõudnud temalt keegi. Aga Villu ei võinud kõr- 
gete kivimüüride vahel elada; ta hakkas kurvas- 
tama ja läks laisaks. Siis laskis komtuur talle ligi 
kaks penikoormat Viljandist eemale, põlise laane 
keskele, vana Pärnu maantee äärde uue sepapaja 
ehitada. 

Siin tegi Villu nüüd juba viiendat aastat tööd; 
ta nimi oli kaugele üle Sakalamaa piiride kuul- 
saks saanud. Liivi landmeister? Eberhard von 
Monheim ise oli tema töökoda vaatamas käinud 


1 Komtuurid olid suuremate ordulosside pealikud ja 
ümberkaudsete maakondade valitsejad. (Autori mär- 
kus.) 

2 Landmeister — maavalitseja. Neid oli Saksa ordu- 
riigis kõigest kaks: üks Preisimaa, teine Liivi- ja Kura- 
maa jaoks. Nad olid orduriigi ülema valitseja hoch- 
meistri järel kõige kõrgemad riigiametnikud, (Autori 
märkus.) 

ja tema juures enesele mõõga teha lasknud, mil- 
lega, nagu mitmed tahtsid näinud olla, rauda 
laastudeks võidi raiuda. Sepp tegi kõige peene- 
maid töid ja võttis nende eest rikaste käest ka 
head hinda. Tingimine ja nurisemine ei aidanud 
mitte põrmugi — oli sepp kord hinna nimetanud, 
siis oli ta vähema pakkumise vastu kurdim kui 
surnu pealuu. Vägivald, mis sel ajal meie maal 
kõiki asju õiendas, ei olnud siin ka mitte kohane, 
sest sepp ja tema kolm selli olid kõvad mehemüra- 
kad ja mõistsid üksi seda nalja, mida nalja pärast 
tehti; pealegi seisis sepp vägeva komtuuri ja land- 
meistri enese kaitse all. Viljandi lossi tarvis tegi 
ta maksuta tööd, ja kui mõnel talutaadil kabja- 
rauda või tosin latinaelu vaja oli, siis sai ta neid 
sepa käest sagedasti jumalamuidu ja paraja lonksu 
õlut pealekauba. 

Kibedal sõjaajal läks ka sepp oma komtuuriga 
sõtta ja tegi siis vaenlaste pealaed oma alasiks; 
aga sestsaadik, kui ta oma käsivarre jõudu võõral 
maal raudriietega ehitud sõjameeste kallal oli 
proovinud, ei teinud võitlemine poolmetsaliste 
leedulastega talle enam suurt nalja. 

«Tappa mõistab iga lurjus,» ütles sepp selle 
kohta. «Kui kangem nõrgema kallale läheb ja ta 
maha notib, siis ei ole see kellegi sõdimine, ja 
mina seda ei salli.» 

Nõnda oli sepp, ehk küll nime poolest pärisori 
ja pealegi valjude isandate pärisori, siiski nii 
vaba mees kui ei keegi muu Liivimaal. Ta ei 
tundnud vägivallakartust ega raskeid elumuresid. 
Suguvendade vilets põli ei teinud temale suure- 
mat südamevalu. Ta kergitas nende häda kus 
võis, elas aga ise isandatega heas sõpruses. Tema 

sõna maksis talupoegade ees palju, aga ta ei 
olnud oma mõju iialgi kurjasti pruukinud, ei 
ninameheks püüdnud saada ega suuri asju juh- 
tima hakata. Isamaa kõrgemad saatused jättis ta 
jumala ja valitsejate hooleks. 

Hea õnn ja usin töö olid Villu jõukaks meheks 
teinud. Välispidist uhkust ei armastanud ta teha, 
vaid kandis talupoja riiet, nagu seadus seda alla- 
heidetud rahvalt nõudis. Aga tal oli ilus väike 
maja sepapaja ligidal ja maja sees oli tal palju 
ilusaid ja haruldasi asju, nende hulgas ka üks 
õppinud kokk ja majapidaja, kelle ta ise kaugelt 
mäalt kaasa oli võtnud. Peaaegu igal aastal käis 
šepp korra võõral maal, osalt ordu, osalt omaenese 
tarviduste pärast. Sealt tõi ta siis muu kraami 
seas ikka ka mõne vaaditäie head marjaviina 
kaasa. Saksa keel oli tal selge kui vesi ja nii võis 
ta oma majas ka kõrgeid külalisi vastu võtta ja 
tehtud töö peale ise liiku anda. Rändamislust ei 
vähenenud temas, ehk küll reisimine sel ajal hea 
tüki raskem ning hädaohtlikum kui praegu ja se- 
pal sagedasti suurt- ja väikestsugu röövlitega 
tegemist oli. Oli reisihimu täidetud, siis tõttas 
sepp palava igatsusega jäile koju ja kiitis paga- 
nate ja kristlaste jumalaid, kes talle nii armsa 
ning ilusa isamaa olid kinkinud. 

Siis põrus jälle maapind ta vägevate hoopide 
all, lõõtsad mühisesid, taotav raud purskas tuld 
ja ümberkaudne mets kajas südamlikust naerusi, 
mida sepp oma naljakate reisilugudega kuulaja- 
telt välja meelitas. Kes siis Villule pilgu heitis, 
see ei läinud temast sõna lausumata mööda; kes 
Villuga kord lõbusa sõna oli vahetanud, selle meel 
läks rõõmsaks, ja kes Villuga kord rõõmus oli 

olnud, see jäi tema sõbraks igavesti. Talupojad 
kogunesid trobikondade kaupa sepapaja ümber, 
oma suguvenna õnnelikku põlve imetlema ja tema 
imelikke sõnumeid võõrastest maadest ning rah- 
vastest kuulama. Aga ka suured saksad jäid mööda 
sõites seisatama ja mõnigi peene pihaga rüütli- 
preili unustas tema pärast hädaohu, mis kallitele 
kuubedele lendavate sädemete poolt ähvardas. 
Ühe sõnumi järgi olevat koguni komtuuri venna- 
tütar, kui ta seppa esimest korda silmitsenud, 
järgmisel ööl niisugust unenägu näinud, et kui 
ta seda oma pihiisale üles tunnistanud, see auline 
isand väga tõsiselt pead olevat raputanud. 

Kui lõpuks veel nimetame, et sepp Villu poiss- 
mees või koguni vanapoiss oli — kui kolme- 
kümne kahe aastast meest nõnda võib nime- 
tada —, siis on lugejal tema täielik pilt käes. 

Oli südatalve aeg. kui Villu ühel päeval pärast 
lõunat töö sellide hooleks jättis, näo puhtaks pesi, 
oma kõige parema vammuse selga tõmbas, ankru- 
kese kõige kallimat prantsuse marjaviina kaen- 
lasse ja tee jalge alla võttis. Tee viis põlisest mel- 
sast läbi ja ei olnud muud kui kitsas, sügava lume 
sisse tallatud rada. Tallajate jälgi võis kergesti 
üksteisest lahutada; neid oli kõigest kõiki kolme 
sugu. Ühed olid määratu suured ja sügavad, neid 
võis tervel Sakalamaal üksainuke mees teinud 
olla, ja see oli sepp Villu ise. Temast öeldi, et kui 
tema korra üle välja kõnnib, siis on maantee val- 
mis. Teised jäljed olid niisugused, et neist aru 

ei saanud, kas nad naiste- või meesterahva omad 
olid. Kolmandad jäljed aga võisid ainult naiste- 
rahva ja pealegi väga õrnade ning tillukeste jal- 
gadega naisterahva tehtud olla. Sepp otsis hoo- 
lega neid jälgi ja hoidus nende peale astumast. 
Olid jäljed tükk aega nagu kadunud ja tulid kor- 
raga jälle nähtavale, siis naeratas sepp üle terve 
näo. Ümberringi kohises kõrge kuusemets, nagu 
ta vanal ajal suuremat jagu Eesti pinnast kattis. 
Inimeste teerajast käisid siin ja seal metselajate 
jäljed läbi, millest arvata võis, et mets mitte häda- 
ohutu jalutamispaik ei olnud. 

Sepp kõndis nii tuliselt, et õhk kõrvadest 
mööda vuhises, aga siiski läks terve tund aega 
mööda, enne kui ta seatud sihile jõudis. See oli 
üksik talu, mis ühes kõrvaliste hoonetega kõrge 
ja tugeva palkaia keskel metsa serval seisis. See 
oli Risti talu jatal oli isemoodi ajalugu. 

Ennemuiste oli siin lähedal vana eestlaste kants 
olnud. Kants võeti sakslaste poolt tormiga ära ja 
tema kaitsjad tapeti selleaegsete ristiusu väljalao- 
tajate viisi järgi kõik ära. Uksainuke pagan mõis- 
tis nii haledasti armu paluda, et ta elusse jäeti ja 
ristiti. Mees ei saanud küll uuest usust sugugi aru, 
aga ta jäi kindlasti usutoojate üleloomuliku väe ja 
võimu sisse uskuma. Kantsi pandi salk saksa mehi 
ja ristitud eestlane jäi sulasena nende hulka 
elama. Hiljem võtsid paganad kantsi jälle tagasi ja 
hävitasid omalt poolt kõik sakslased puhtasti ära. 
Üksi ristitud maamees leidis armu, öeldes, et ta 
ainult vägivalla sunnil ristimisvee olevat vastu 
võtnud. Mees arvas õieti, et eestlaste asjad nurja 
minemas olid, ja jäi salamahti võõrastele truuks. 
Tema sobitusel said sakslased kantsi kerge vae- 

vaga jälle kätte ja hävitasid ta seekord hoopis 
ära. Tänu pärast jätsid nad ümberkaudse maa ära- 
andja omaks. Tema ja ta järeltulijad jäid vaba- 
deks ordu alamateks, kellele nad ainult kümnist 
maksid ja sõja ajal väes teenisid. Nad mõistsid 
oma haruldast seisukorda suure visadusega hoida. 
Küll katsuti hiljem mitu korda nende käest maid ja 
priiust röövida, aga nad mõistsid ikka kiusajate 
käte alt välja libiseda. 

Umbes kakskümmend aastat enne meie jutu 
algust oli Viljandi komtuur Herike selleaegse Risti 
talu peremehega, olgu kogemata või meelega, 
riidu läinud ja ähvardas talu ära võtta ning ter- 
vet perekonda orjadeks teha. Õigust ei olnud tal 
selleks küll sugugi, aga kes sel ajal õigusest hoo- 
lis? Komtuur laskis ühe hulguse läbi, kes Risti 
talust välja oli aetud, tunnistada, et sealsed ini- 
mesed ebajumalatele olevat ohverdanud, lossi 
papp vandus nad kui ususalgajad ära ja — kohus 
oli mõistetud. Risti talu omanikud olid sea- 
duse järgi komtuuri pärisorjad ja see võis nen- 
dega teha mis tahtis. Nüüd on häda suur. Kava- 
lus üksi võis veel vägivalda võita. 

Sel ajal elas Risti talus noor ja imeilus neid, 
nimega Krõõt, peremehe kauge sugulane, 
Teda seletas peremees, kes lasteta lesk oli, Risti 
talu pärijaks ja saatis ta suurte kingitustega 
vihase komtuuri juurde oma päranduse pärast 
armu paluma. Ordu seaduste järgi ei tohtinud 
komtuur küll kedagi naisterahvast enese ligi sal- 
lida, ei omaenese emale ega õelegi suud anda; aga 
keegi ei võinud teda keelata ilusa näoga vaeslapse 
palveid kuulata ja ennast neiu pisarate läbi lii- 
gutada lasta. Komtuuri liigutus oli nii suur, et ta 

neidu enam tagasi ei lasknudki minna ja Risti talu 
rahvale tegemata patud andeks andis. 

Tlus Krõõt elas pool aastat lossis, tuli siis ühel 
päeval jälle Risti talusse tagasi ja sai komtuuri 
armuliku soovi järgi peremehe naiseks. Juba kolm 
kuud pärast pulmi tõi ta kaksikud ilmale, ühe 
poja ja ühe tütre. Et see nii kähku sündis, on ime, 
aga veel imelikum on see, et peremees ega pere- 
naine selle ime pärast mitte sõnagi ei raisanud. 
Mõlemad näisid täiesti rahul olevat. Aga kui lap- 
sed kasvasid, ilma et uut sugu juurde oleks tul- 
nud, hakkas Risti peremees nukrust põdema. Lap- 
sed oli prisked ja kenad kui kannid, aga siiski ei 
võinud isa ilma meeleärrituseta nende peale vaa- 
data. Ta näis neid enam kartvat kui armastavat; 
iialgi ei julgenud ta neid sülle võtta ega paitada. 
Peremehe meel läks veel nukramaks, kui ta iga 
päev selgemini nägi, et Krõõt lapsi väga palavalt, 
teda ennast aga väga leigelt armastas. Krõõt oli 
oma lossis-olemise ajal sakste peenema viisiga 
harjunud ja nende vaimu enesesse imenud; eest- 
lasi põlgas ta kui tooreid talupoegi, kes tema ime- 
likust, veel vanaski põlves nähtavast ilust suurt 
lugu pidada ei mõistnud. Vaene peremees hakkas 
põdema, heitis sängi, tõrjus lapsi hirmuvärinaga 
enesest eemale, jampsis väga kentsakalt ei tea 
missugustest saksa lastest, vandus ennast ja naist 
maa põhja ja õhkas oma tumestatud hinge viimaks 
higistades ja ahastades välja. Krõõt jäi leseks ja 
kasvatas lapsed, keda ta hullupööra armastas, 
jumala ja sakste kartuses üles. 

Kaksikud olid nüüd üheksateistkümne-aastased. 

Vend Priidu oli kena sirge noormees, 
päris saksa näomoega ja käharate juustega, loomu 

poolest väga kergemeelne, suur võrukael, laisk ja 
hea südamega. Tema kõige armsam ajaviide oli 
mööda metsi ja külasid luusida, metselajatega 
sõdida ja külaneidudega naljatada. Ode Mai — 
ema üksi hüüdis teda ikka täie nimega Ma- 
riaks — oli ema nägu, niisama ilus, aga veel 
peenemate näojoonte ja liikmetega. Maie silmad 
oli lahked, nägu tõsine ja mõistlik, käte nahk sile 
kui siid, sest et ema neid mõne saksa soost väi- 
mehe tarbeks püüdis hoida; pikem ja peenem riie 
kui muidu talutüdrukutel kattis Maie jalgu, aga 
meie tunneme neid juba nende jälgedest. 

Nii oli koht ja nõnda olid inimesed, kelle juurde 
sepp kange tuhinaga tõttas. 

Villu ei tõstnud enne pead, kui ta järsku kõrge 
ja raske õuevärava ette seisma jäi. Ta tõmbas 
sügavalt hinge ja ootas mõne silmapilgu, enne 
kui käe värava külge pani. Leides, et seestpoolt 
jäme palgisarnane riiv väravale ette oli tõmma- 
tud, hüüdis ta enda meelest kaunis õrnalt, hir- 
muga lähemate puude okstelt pelguvate vareste 
meelest aga küllalt käredalt: 

«Ae, ristirahvas, tehke värav lahti!» 

Õue poolt ei olnud häält ega liikumist kuulda. 

Sepp kordas hüüdmist nii südikalt, et varesed 
hoopis teise metsa lendasid. 

«Tohoo, mis sa möirgad?> kõlas korraga noor 
ja värske mehehääl otse sepa pealae kohal. Villu 
tõstis silmad sügava imestusega taeva poole ja 
nägi noort meest, kes kaksiti värava kõrgema 

posti otsas istus ja temale naerdes oma valgeid 
hambaid näitas. 

«Priidu!» hüüdis sepp. «Vaata poissi, kuhu ta 
sõge ei ronil» 

«Sinu sõna ei ole selge, sest ma ei tea, kes see 
poiss siin peaks olema,» ütles Priidu, kes seda ei 
sallinud, et temale ta habemepuudust otse või 
kõveriti meelde tuletati. «Et mul selge ja küps 
mehe mõistus on, näed sa sellest, et ma rasket 
väravat lahti ei hakka kangutama, vaid kergema 
vaevaga üle ronin.» 

«Päris poisi tembud,» naeris sepp sõbralikult. 
«Kuhu sa siis nüüd selle puhuga tahtsid rän- 
nata?» 

«Või minagi seda tean?» oli Priidu kerge- 
meelne vastus. «Kuule, ütle mulle õige, mis lei- 
dust sa nii suure hoolega oma jalge eest otsisid, et 
mind siin üleval ammugi ei näinud?» 

Sepp ei vastanud sellele küsimusele midagi, 
vaid tegi kurja näo. 

«Mis sul seal ankrus on?> küsis Priidu. 

«Tee värav lahti, küllap siis näed. Kas ema on 
täna paremas tujus?» 

«Kui sul ankrus head asja on, vahest siis ema 
tuju ka paraneb; praegu on ta sinu peale väga 
kuri,» teatas Priidu mureliku näoga ja kadus 
posti otsast. 

Värav ähkis ja kriiksus Priidu kannatamatute 
käte all. Sisse astudes oleks sepp peaaegu komis- 
tanud. See, kes tema jalga oli takistanud, seisis 
mitu sammu eemal, maja ukse lävel; takistuse 
nimi oli Mai ja Maie nägu õhkus sel silmapilgul 
nii palju lahkust ja soojust, et Villu meelest tal- 
vise külma tundmus kadus ja tema südamesse su- 

vise pühapäeva rahu asus. Kumb enne kummalegi 
käe vastu sirutas, kumb enne ilma mingisuguse 
nähtava põhjuseta magusasti naerma ja siis jälle 
sügava tõsidusega kõige tühjemat juttu vestma 
hakkas — see jääb seletamata küsimuseks. Nad 
seisid käsikäes, vaatasid teineteisele otse silma- 
desse ja olid väga heas tujus. Samal ajal veerles 
kalli viina ankur mööda libedat õue ja oleks vist 
hoopis unustusse jäänud, kui mitte Priidu teda 
halastades oma hoole alla poleks võtnud ja kohe 
prunti välja kiskuma hakanud. 

«Maria! Aga Maria!!» hüüdis vihane hääl ukse 
vahelt. Seal seisis teine Mai, kuid vananenud 
näoga, kortsus kulmudega ja tigeda pilguga. 

«Taevake, kas minu Mai peaks ka vana 
poole niisuguse näo saama?» sähvas mõte sepa 
peaajust läbi. Üks pilk Maie silmi tegi talle selle 
mõtte lolluse kohe selgeks ja sundis teda sala- 
mahti Maie kätt suruma. 

«Maria, ega sa kurt ole?> käratses Risti Krõõt 
paisuva vihaga. «Kohe lase sepa käsi lahti ja tule 
tuppa! (Mai täitis esimest käsku, aga mitte hir- 
muga, vaid vagusa naeratusega.) Ja sina, Villu, 
kuidas julged sa oma häbemata nägu veel minu 
ees näidata? Alles tunaeile vihastasid sa mu sur- 
mani ära. Peenike saksa rätsep Hadubrand Flitter- 
gold tuleb meid vaatama, kingib Mariale kalli 
kaelarätiku, austab meid kõiki oma lahke kõnega, 
otsekui oleksime meie tema väärilised! Minu süda 
sulab nähes, kui palavalt ta Mariat austab, kui 
õnnelikuks ta teda teha püüab. Seal tuled sina 
nagu kuri vaim oma rumala ninaga vahele, hak- 
kad ausat meest narrima ning pilkama ja peletad 

viimaks isanda, kelle küünemusta vääriline sa ei 
ole, majast välja.» 

«Kes teda käskis minna?» küsis sepp õlgu kehi- 
tades. 

«Kas tema pidi ennast sinusugusest pilgata 
laskma?» 

«Ega temagi suu seotud olnud.» 

«Pidi sinuga vist nägelema hakkama? Ta 
ütles õiglase uhkusega, et orjale muud vastust 
vaja ei ole kui piitsa.» 

«Seda ta ütles vist üsna tasakesi?» naeris sepp. 

«Kahju, et ta minu käest piitsa ei tulnud kü- 
sima,» lisas Priidu laisalt juurde. 

«Vait!» käratas ema lõkendavail silmil. «See 
püstipagan on sind, vaest tallekest, juba nii palju 
rikkunud, et sa enam kuhugi ei kõlba. Sina tahad 
noor peremees olla ja aitad oma maja teotajal 
irvitada? Tule taevas appi!... Aga seda ma 
ütlen, et mina seda enam sallida ei taha. Ei taha, 
ega taha! Kas kuuled, Villu? Edaspidi jää parem 
meile võõrsile tulemata! Sa saadad meid otse 
hukatusse. Meie kõige ausamad sõbrad peletad 
sa ära, Priidust teed sa joodiku ning hulguse ja 
Mariale pistad sa rumalad mõtted pähe...» 

«Pai ema, ole vait!» palus Mai punastades. 

Aga Krõõt oli tõrelemistujus, kus vaigistamine 
otse niisama mõjub kui kasetoht tules. Ta hakkas 
seppa veel valjemini hurjutama ja välja tõrjuma. 
Vaene Villu seisis pea norgus ja kahevahel. 
Naisterahva kisa teeb just kõige vahvamaid mehi 
kõige kergemini araks. Kergesti oleks võinud nii 
juhtuda, et meie hiiglane viimaks plehku oleks 
pannud, kui mitte Priidu õigel ajal päästjana ep 
oleks ilmunud. Priidu oli viinaankruga tuppa lip- 

sanud, seal kannu magusa marjaviinaga täitnud 
ja astus sellega nüüd ema ette: 

«J00, ema, aga nuusuta enne! ... Aeh, kas on 
hea?> 

Krõõt oli komtuuri juures võõrsil olles võõra- 
maa viinasid tundma ja neist lugu pidama õppi- 
nud. Magus lõhn, mis ta ninasse puutus, jahutas 
tema viha silmanähtavalt. 

«Kust sa seda said?» küsis ta peaaegu lahke 
näoga. 

«Joo enne, küllap siis aru saad,» vastas 
Priidu. 

Krõõt võttis lonksu, muigutas suud, võttis teise 
lonksu, naeratas, võttis kolmanda ja kiitis viina 
heaks. 

«Niisugust viina jääb Liivi landmeister alles 
himustama,» seletas Priidu tõsiselt ja jõi kannu 
tühjaks. «Niisugust viina on tervel Liivimaal 
ainult ühel mehel ja see on Liivimaa kõige parem 
mees. Seal ta seisab, alandlikum kui sulane ja 
ootab paremat tänu, kui ta seni meie käest on saa- 
nud.» 

«Nii head viina ei ole sepal ilmaski olnud,» 
ütles Krõõt moka otsast, aga siiski juba ilma tige- 
duseta. 

«Nii head mitte, aga halba ei ole tal ka iialgi 
olnud,» tõendas Priidu südame põhjast. 

«Katsu nüüd asja!» pilkas Krõõt, kelle tuju 
ikka pahanes, kui ta nägi, et lapsed sepa eest sei- 
sid. «Kes ta viinasid on palunud? Muudkui sind 
õpetab joodikuks. Tema suur viinatundja! Kässi 
saba alla! Va sepp pole iialgi vee ja viina vahet 
tundnud ega ole ka ta viinad tea mis.» 

See oli kannatlikule Villulegi liig. 

«Minu viinad ei ole tea mis?» hüüdis ta äki- 
lise vihaga. «Mina ei tunne vee ja viina vahet? 
Kas sa tead, Risti Krõõt, et sinu suu seda väärt 
ei ole, mis sa praegu oled rüübanud! Päh, tema 
ütleb «tea mis»! Oh sa, viimane tont! Mina ei 
tunne viina! Pagan võtku, kui see viin mitte kõige 
parem ei ole, mida jumal on kasvada lasknud, siis 
ei pea ka keegi temast tilka enam saama. Priidu, 
too ankur välja! Ma viskan tühja vee maha, kül- 
lap siis mäletate, mis magu ta oli. Too ankur siia, 
Priidu!» 

Igavesti b tõeks, et naisterahva mõtteid 
keegi surelik ette ei tea arvata. Armu ja hirmu 
jagavad nad silmanähtavalt mõne kõrgema väe 
sunnil, ja vanad germaanlased pidasid neid selle- 
pärast õigusega peaaegu jumaliku au sees. Kes 
oleks näiteks ette võinud kuulutada, et Krõõda 
mõru nägu sepa turtsumise ja ähvardamise juures 
järk-järgult mahedamaks pidi minema? Nähes, et 
sepp tõesti vihane oli ja et Priidu tema käsu täit- 
miseks tuppa tahtis minna, sasis Krõõt Priidu sa- 
bast kinni, välgutas kelmikalt naeratavaid silmi 
sepa poole ja ütles lahkesti noomival häälel: 

«Sinul on kohe ikka tuli takus, Villu. Kas 
meesterahvas tohib na kärsitu olla? Ma naljata- 
sin... Kuule, kas sul seda viina veel palju on? 
On küll? Mai, mine pane mett ja leiba lauale! 
Ehk soojendab sepp selga ja võtab pisut hinge- 
pidet.» 

Krõõt kadus ukse taha ja Priidu ning Mai talu- 
tasid sepa poolvägisi elutuppa. Perenaine ja viina- 
ankur olid nagu tina tuhka kadunud. Noortele 
inimestele ei teinud see suuremat valu. Pea täitis 
nende rõõmus vadin ja naer tervet tuba. Kõigest 

oli näha, et need kolm inimeselooma isekeskis 
väga suured sõbrad olid. 

Küll oli Risti Krõõt katsunud ümberkaudsetest 
mõisatest ja Viljandi linnast alamat saksa soost 
rahvast oma majasse meelitada ja oma lapsi 
nende noorema sooga sõbraks teha. «Antvärgid» 
tulid ka vahel jõuka perenaise toitu maitsema ja 
sealt seda või teist kinki kaasa võtma, vaatasid 
aga siiski «vabadele talupoegadele» üleõla ega 
kutsunud neid iialgi enda juurde võõraks. Priidu 
ja Maiolid sellest ammugi aru saanud ja ei läinud 
omalt poolt kedagi taga otsima. Maiel oli noorte 
meeste seas palju kummardajaid, aga saksa 
noorsandid liputasid ainult tema ilusa näo ees 
saba ja talupoisid roomasid tema vabaduse ja 
rikkuse ees kui ussikesed. Sepp Villu üksi armas- 
tas teda kui omasugust inimest ja kena, tarka tüd- 
rukut. Kas Maieke seda nägi või mitte, on tead- 
mata; teada on nii palju, et Mai iga kord, kui 
sepp Risti talusse võõraks tuli, oma ema meelest 
üleliia elavaks ja vahel koguni vallatuks läks... 
Priidu silmis oli sepp kõige mõnusam mees tema 
poolt tuntud maailmas; ta aeles päevade kaupa 
sepapajas pingi peal ja silmitses imestuse ning 
aupakkumisega, kuidas töö sepa käte all edenes; 
siis tuli vahel ka Priidule himu tööd käsile võtta, 
mida ta muidu kui surmarohtu vihkas ning põl- 
gas. Sepal jälle oli, nagu öeldud, pool maailma 
sõpru täis, aga kellegi juurde ei tormanud ta nii 
määratute sammudega kui Risti talusse. 

Kus inimesed õnnelikud on, seal ei armasta nad 
suurtest asjadest ega sügavast tarkusest kõnelda. 
Ka meie sõprade jutt oli sel puhul nii tühine, 
nende rõõm tõsise vaatleja silmis nii lapselik, et 

sellest laiemalt rääkida ei maksa. Tühi jutt ja 
naer kestsid nii kaua, kuni perenaine jälle nende 
keskele ilmus. Krõõda silmad hiilgasid ilma näh- 
tava vaimustuse põhjuseta ja ta keel käis pisut 
kangelt; tuju näis esiotsa kaunis hea olevat, läks 
aga kohe tusaseks, kui ta nägi, et sepp ja Mai 
nii teineteise ligidal istusid, et kõige peenemgi 
saksa rätsep nende vahele ei oleks mahtunud. 

«L-lõpetage ju oma hirnumine!»> käratses pere- 
naine. «Häbi sulle, Maria! Kohe mine vaata, mis 
kuduja teeb!» 

Mai tõusis sõnakuulelikult üles ja läks teise 
tuppa. 

«Miks te ikka veel va maakeelt jahvatate?»> 
taples perenaine edasi. «Oleks sest Villust vähe- 
malt nii palju kasu, et mu lastele saksa keelt 
õpetaks! Te saate ju kõik tast aru, miks te siis 
ilmaski ei räägi!» 

«Ega me saksad ole,» urises Priidu. 

«Saksad ole!» osatas Krõõt. «Vaata nokameest! 
Sina palju tead, mis sa oled! Kui sa saksa keelt 
räägiksid, siis näeksid kõik kohe, et sa pärisori 
ei ole.» 

«Saksamaal on kõik pärisorjad — sakslased,» 
ütles sepp. Kahju küll, et ta seda ütles, sest nüüd 
oli Krõõdal põhjus käes otsekohe tema kallale kip- 
puda: 

«Katsu mul suurt Saksamaa tundjat! Tahad 
vist uhkustada, et sa mööda jumala maailma hul- 
kumas oled käinud? Mis sa siis nüüd õige enesest 
arvad? Ah? Rumal ori sa oled ja selleks sa jääd. 
Armust on sind natuke vallali lastud — nüüd 
tema suur ninamees! Vaat sulle! Oma silmigi ei 


142 


tohiks sa meie kui vabade inimeste poole üles 
tõsta!» 

«Kuule, ema, ilma sinuta oli meil siin üsna 
mõnus istuda,» ütles Priidu haigutades. 

«Vait!» kärgatas ema. «Sina seisad alati tema 
eest, aga sellele sa ei mõtle, et ta sinu kurivaim 
on. Ilma temata oleksid sina ammugi kõikide vii- 
sakate noorsandide sõber ja Maria peene antvärgi 
pruut. Mis ta siin varitseb? Mis sa meist tahad. 
sepp? Oled sa tõesti nii juhm, et sa Mariat omale 
loodad saada?» 

«Olen ikka nii juhm,» ütles sepp rahulikult. 

«No siis jää ka juhmiks!» kilkas Krõõt. <Sina, 
narukael, julged saksa rätsepat pilgata? Kas sa 
tead ka, mis see tähendab: saksa rätsep? Temal 
pole muud vaja kui sinu peale kaevata, ja sind 
pannakse tulist rauda kandma ja puuakse võl- 
lasse. Oma põlvede peal pead sa temalt andeks 
paluma, et teda oled pahandanud.» 

«Oleks ta seda selge sõnaga nõudnud, eks ma 
seda siis vist oleksin teinud,» naeratas sepp. 

«Aga ta pani plagama,» lisas Priidu juurde. 

Krõõt oli nii vihane, et ta mõnel ajal oma osa- 
vat keeltki ei saanud liigutada. Et aga vihane 
naisterahvas ikka midagi peab tegema, siis kah- 
mas ta nurgast luua kätte, astus sellega otsekohe 
sepa ette, püüdis teda ühe pilguga elusalt ära 
põletada ja karjus, kui keelepaelad jälle lahti 
pääsesid, inetu häälega: 

«Kasi siit välja ja ära näita oma nägu enam!» 

«Ära tule meest narrima,» ütles sepp paha- 
selt ja lükkas luuavarre, mis kardetaval viisil 
tema nina all vibas, nii järsku kõrvale, et vars 
ja vihane naine õhu sisse ilusa rõnga kriipsuta- 

sid, Seepeale pani sepp kaapkübara pähe ja läks 
sõna lausumata välja. Priidu tahtis ta järele 
lipata, aga ema ei lasknud teda uksest välja. 
Varsti kuuldi õuest värava raksumist ja tagatoast 
tasast nuuksumist . . . 

Hakkas juba pimedaks minema. Sepp Villu 
sammus tuntud teerada mööda kodu poole. Ta 
jalad ei tuletanud enam tiibu meelde, vaid liiku- 
sid raskelt ja laisalt. Küll vahtis ta jällegi enese 
ette maha, aga seekord ei otsinud ta tillukesi jälgi 
ega naeratanud, kui üks neist kogemata silma 
puutus. 

Kümme minutit võis ta sedaviisi kõndinud olla, 
kui ta enese selja tagant rutuliste ja kergete sam- 
mude krabinat kuulis. Ümber vaadates nägi ta 
Maie tulevat. 

«Villu!» hüüdis tüdruk nõrga häälega ja vii- 
vitas sammu. 

Sepp ei liikunud paigast. 

Mai tuli ligemale, pikkamisi, kartlikult. Kui ta 
sepa ees seisis, nägi see poolpimeduseski, et tüd- 

. rukul punaseks nutetud silmad olid. 

«Mis sul arus on, et nii hilja veel pimedasse 
metsa jooksed?» taples Villu karedalt. 

«Tahtsin näha, kas sa vihane oled,» vastas 
Mai aralt naeratades ja naisterahvaste viisi järgi 
mehe silmist õiget otsust otsides. 

«Olen jah vihane,» turtsus Villu. «Ega ma koer 
ole, et mind malakaga uksest välja aetakse.» 

«Ära pahanda, Villu,> palus Mai. «Ega ema 
nii kuri ole, kui ta näitab. Vaata, kui sa teine- 
kord jälle tuled, siis on ta seda lahkem.» 

«Enam ma ei tule.» 

«Ei tule?» 

«Mitte jalaga.» 

«Siis oled sa ikka tõesti vihane?» 

«Olen jah.» 

«Kas minu peale ka?» 

«Ei, sinu peale ei ole, aga... ma ei tea, kui- 
das ma pean ütlema... sa ei ole mulle praegu 
mitte nõnda armas kui muidu. Vaata, sa oled 
täiesti oma ema nägu, ja see paneb mind mõtlema. 
Kui ma täna tema kurja nägu nägin ja ta alatut 
mõnamist kuulasin, tuli mulle see kentsakas mõte, 
nagu oleksid sina ise see olnud, nagu võiksid sina 
ka niisuguseks saada. Tont teid, naisi, teab! Ma 
ehmatasin isegi ära, nii et süda valutama hakkas. 
Praegugi valutab, ja pea on kurbi mõtteid täis. 
Mina ei teadnud siiamaani mingisugust vahet 
sakste ega maainimeste vahele teha, aga teile lau- 
lab ema iga päev ette, et saksad üksi inimesed ja 
meiesugune paljas loom olevat; ehk mõjub see 
pikkamisi ka sinu ja Priidu peale, ja te hakkate 
mind ka alatuks pidama.» 

«Sa ei armasta mind enam?» küsis Mai surija 
häälega. 

«Ei ma tea isegi ütelda,» kostis sepp mõttes. 

«Noh, jumalaga siis.» 

«Jumal kaasa.» 

Kumbki ei tahtnud enne paigast liikuda. 

Mõned silmapilgud vältas sügav vaikus. Mõ- 
lemad seisid nagu tardunult ja vahtisid jumal teab 
kuhu pimedasse metsa. Vaikus läks koledaks, 
piinlikuks... 

«Head ööd, Villu!» 

«Head ööd, Maieke!> 

Lumi krabises väheke, nagu oleks keegi jalgu 
liigutanud, Sepa kehast käis värin läbi. Lähemal 

silmapilgul surus ta sooja, tuksuvat keha oma 
rinna vastu ja kaks pehmet käsivart punusid endid 
tema kaela ümber... 

Taevast kustus viimane ehakuma ja paks pime- 
dus kattis metsa, kui sepp Villu ja tema Maieke 
käsikäes Risti talu poole tagasi rändasid. Metsa 
serval oli lahkumine. 

«Et sa mind mu ema näo pärast vihkama ei 
hakkaks, siis on parem, kui sa niipea meile ei 
tule,» ütles Mai kümnendat korda jumalaga jät- 
tes. 

«Aga kuidas ma sind näha saan?» päris sepp 
murelikult. 

«Eks mina siis pea ikka sinu juurde tulema,» 
vastas Mai õnnelikult naeratades, 

Üheks silmapilguks sulasid mõlemad kujud nii 
täiesti kokku, et neid pimedas üheks kehaks võis 
arvata. Siis lagunes must kogu jälle kahte jakku, 
millest suurem metsa vahele kadus, kuna väiksem 
veel tema sammude kaugele kaduvat kõminat kuu- 
lama jäi. 

Priidu luusis harjunud viisil mööda metsi ja 
külasid. Ühel päeval juhtus ta suures Jõemäe kü- 
las olema, kus peremehed parajasti tähtsat koos- 
olekut pidasid. 

Vaesed mulgid olid sel aastal lammaste sarna- 
sed, kelle seljast mitu nahka korraga tahetakse 
nülgida. Esimene nahk jäi taeva omaks, kes põl- 
lud rahe ja alalise vihma läbi ära rikkus; teise 
naha võtsid mõisaomanikud, kolmanda Rooma 
kirik, neljanda röövivad leedulased. Viimaks tuli 

Viljandi komtuur ja nõudis viiendat nahka, põllu- 
vilja-kümnist, mida talupojad toomapäevaks lossi 
pidid vedama. Arusaamatul viisil leidsid mõned 
külad siiski veel viienda naha ja viisid Viljan- 
disse. Nende hulgas, kellel midagi viia ep olnud, 
oli Jõemäe küla. Ehk oleks siiski mõni talumees 
salve põhjast veel peotäie leidnud ja sellegi elu 
ning tervise hoidmiseks ohverdanud, aga seal 
juhtus parajasti Priidu külasse ilmuma, kes mees- 
tele vägeva kõne pidas ja neile selgeks tegi, et 
viit nahka ühegi lamba seljast ei võeta. Mehed 
olid seepeale veo vedamata jätnud ja saadikud 
komtuuri juurde vabandust paluma saatnud. Saa- 
dikud ei tulnud mitmel päeval tagasi; talupojad 
olid nende ja eneste pärast suures mures ja pida- 
sid nõu, mis peale hakata. Priidul ei olnud siin 
küll tegemist sugugi, aga ta kõneles siiski südilt 
kaasa. 

«Mehed!» hõikas Priidu täie kõriga, «olete 
teie jänesed? Mispärast on teie südamed argust 
täis? Minge, kutsuge komtuur ise siia, küll ta siis 
näeb, et teie oma puudusest tõtt olete rääkinud. 
Nuhelda tema teid ei või, selletarvis elab veel 
õigus maailmas. Ülekohut ei tohi aga keegi ini- 
mene enesele teha lasta; kes ülekohut kannatab, 
teeb suuremat kahju kui see, kes ülekohut teeb. 
Miks on jumal igaühele käed loonud ja malakad 
lasknud kasvada? Tullakse teie kallale, punnige 
vastu! Teid on ühes külas enam mehi kui Viljandi 
lossis väge, . .» 

«Aga mis meist pärast saab?» heitis üks vana- 
mees vahele. 

«Saagu mis saab, aga teie olete siiski näida- 
nud, et ise mehed olete. Võõrad peavad aru saama, 

el nad meie rahvaga meie omal maal nõnda män- 
gida ei tohi.» 

Umbes selle sisuga kõneles Priidu veel mitu 
kõnet, ja näha oli, et need kõned noorematele mõ- 
juma hakkasid. Nad raputasid rusikaid ja tõstsid 
suurt kära. 

«Peksta meie endid ei lase!» müristati mitmest 
küljest. Vanemad katsusid nooremaid vaigistada, 
aga see tegi asja veel hullemaks. Müra läks nii 
suureks, et üks enam teise sõnast aru ei saanud, 

Korraga astus kõrge kasvuga munk, kelle lähe- 
nemist keegi tähele ei pannud, käratsejate kes- 
kele ja hüüdis tugeva, sügava häälega selges 
maakeeles: 

«Rahu kõigile!» 

Kohkumise ja imestusega pöördusid kõikide 
näod pika munga poole, keda keegi ei tundnud, 
kelle mehine kuju ja uhke, tõsine nägu aga kõiki 
aupakkumisele sundisid. Mitmed tundsid ebausk- 
likku hirmu ja lõid salamahti risti ette. Priidu, 
kellele kartus ja hirm tundmata asjad olid, astus 
munga ette ja vahtis teda pealaest jalatallani 
nagu mõnd kentsakat võõramaa lindu. 

«Armsad inimesed, hoidke endid õnnetuse 
eest!» rääkis munk, kui kõik vait olles ootama olid 
jäänud. «Mõtelge, mis teie teha tahate! Teie 
tahate üksipäini terve Saksa ordu vastu hakata, 
Sellega näitate küll, et teie vahvad mehed olete, 
aga mõtlemata vahvus ei või muud kui kahju 
tuua. Sõjameeste vastu ei või teie palja käega 
hakata, meeletu katse eest aga saab teid kõiki 
tükkideks raiutama. Õige küll, et mees surma ei 
tohi karta, aga mõtelge, mis siis teie vaestest nais- 
test ja lastest peab saama?» 

«Mis münk naistest ja lastest teab?» pilkas 
Priidu. 

Munk silmitses teda lahke näoga ja ütles tasa- 
semalt: 

«Tõsi on, et mõned poisikesed neist enam rää- 
kida mõistavad, aga palja rääkimisega ep ole nad 
veel toidetud ja kaetud . . . Ärge mõtelge, mehed, 
et mina teid arale vägivalla kannatamisele avat- 
leda tahan. Ei koguni. Ma tuletan teile ainult 
meelde, et teie mitte üksi iseenestele ja oma pere- 
dele, vaid kogu rahvale kahju teete, kui rüütleid 
ilmaasjata ärritate. Teie põli on praegu küll 
raske, aga võõrad isandad võtavad kõige väikse- 
mast tõrkumisest põhjust oma iket veel raske- 
maks teha ja maarahva vastupanemise jõudu 
täiesti lämmatada. Parem on, kui terve rahva 
jõud segamata rahus kosub ja siis igal pool ühe- 
korraga teole ärkab. Vaat siis on aeg vahva olla, 
siis maksab vara ja eluga mängida, sest mängu 
hind on vabadus ja õnnelik põli; siis on ka lootust, 
et mäng võidurikkalt lõpeb, nagu hiljuti üks saksa 
soost rahvake, kes kõrgetel mägedel elab, on näi- 
danud!.» 

Munga silmad hiilgasid kentsakalt, kui ta neid 
sõnu kõneles. Mehed vahtisid imestades vaimu- 
likku meest, kellest aru ei võinud saada, kas ta 
vaigistaja või ässitaja oli. Keegi ei kostnud sõna. 
Valitsevas vaikuses oli selgesti kuulda kapjade 
plaginat, mis ligemale näis tulevat. Varsti tuli 


! Munk räägib siin šveitsi rahvast, kes 30 aastat 
enne meie jutu algust enese Habsburgi raske ikke alt 
vabastas ja oma priiust tugeva käega kaitses. (Autori 
märkus.) 

ka metsatuka tagant suur ratsaliste salk nähta- 
vale. Eesotsas sõitsid ordurüütlid, valged kuued 
seljas ja mustad ristid rinna peal; nende kannul 
raudriides sõjamehed ja sulased; odad ja paljad 
mõõgad välkusid heledal päikesepaistel. 

Talupojad vaatasid kahvatades üksteise otsa, 
Munga näo üle libises tume vari. Keegi ei julge- 
nud häält teha, aga mitmed piilusid kaitsva metsa 
poole; neil näis himu olevat jooksu panna. Et 
aga keegi esimene ei tahtnud olla, siis jäid kõik 
paigale ja kogunesid tihedasse hunnikusse. Väe- 
salk tuli kiirel sõidul ligemale ja piiras talupojad 
igast küljest sisse. 

Viljandi komtuur, halli habemega ja ausa moe- 
ga vanamees, ütles valju häälega, aga viletsas 
maakeeles, mida meie kordama ei hakka: 

«Teie, koerad, julgete minu käskudele ja ordu 
seadustele vastu hakata? Küll ma teile näitan! 
Teie ei taha enam kümnist anda? Oodake, küll 
ma teid õpetan! Kes on teid tõrkumisele ässita- 
nud? Kes on teie ninamehed? Kohe tooge nad 
väljal» 

Talupojad seisid tummalt ja pead norgus. Kui 
küsimusele vastust ei tulnud, käskis komtuur ühe 
ehmatanud näoga vanataadi teiste hulgast välja 
kiskuda ja teda piinata, kuni ta eestvedajaid ni- 
metaks. Aga vaevalt sai vanataat esimest korda 
karjatada, kui juba Priidu komtuuri ette astus ja 
julgesti hüüdis: 

«Mina üksi olen süüdlane!» 

Komtuur ei tundnud Priidut näo poolest, aga 
kena sirge noormees näis ta meele järgi olevat. 

«Nii noor ja juba nii pahur?» ütles ta peaaegu 

lahkelt. «Kas sa tead ka, et sa kui rahva ässitaja 
surema pead?» 

«Kui muidu läbi ei saa, eks siis või surra kah,» 
vastas Priidu oma laisal viisil, «aga minu surmast 
ei tule teile suurt kasu. Palju kurjem ässitaja jääb 
siiski elama, kes teie kõvadest seadustest iialgi ei 
hooli. Kui teie tema siit ilmast ära kaotaksite, 
vaat siis oleks isandatel ja orjadel rahu.» 

«Kes see ässitaja on?> küsis komtuur. 

«Ülekohus ja häda,» vastas Priidu. 

«Ah, sa oled hea naljahammas,» naeratas 
komtuur. «Loodame, et sa meile enne surma 
lossikeldris veel palju nalja saad tegema. Siduge 
ta kinni!» 

Sulased kippusid Priidu kallale. 

«Kas lasete mind sõna lausumata ja kätt liigu- 
tamata kimbutada?» pöördus Priidu karistaval 
toonil talupoegade poole. . Need tegid nukrad 
näod, jäid aga vakka. 

Nüüd käskis komtuur talupoegade hulgast mõ- 
ned, kes kõige tugevamad ja julgemad näisid 
olevat, välja astuda ja oma pealmised riided maha 
võtta. Kui nad siis, niueteni paljad, värisedes ja 
hambaid lõgistades talvise külma käes seisid, kõ- 
neles komtuur neile veel mõne õpetava ning manit- 
seva sõna ja tuletas neile lõpuks meelde, et need, 
kes ennast mitte tõrkumata peksta ei lase, kuni 
paras mõõt täis, kui redud kõrvupidi puude külge 
pidi naelutatama ja nõnda edasi nuheldama. Nai- 
sed ja lapsed, kes kära peale meeste ümber kokku 
olid jooksnud, hakkasid seda kuuldes käsi ringu- 
tama ja suure häälega ulguma. Nad peletati ma- 
jadesse ja lubati neile, kes veel väljas nägu näi- 
tavad, valusaid vitsu anda. 


Enne kui nuhtlemine algas, astus pikk munk, 
keda ka sakslastest keegi ei näinud tundvat ja 
kelle ligiolemisest keegi ei hoolinud, komtuuri 
ette ja ütles saksa keeli: 

«Teie teete ordule ja kõigile võõrastele kahju, 
kui talupoegi asjata nuhtlemisega ärritate. Neil 
ei ole sugugi süüd ega ole neid ka keegi ässitanud, 
vaid ainult kibeda häda pärast on nad sel korral 
moonavedamisega viibinud.» 

«Neid nuheldakse tõrkumise pärast ja teistele 
hirmuks,» ütles komtuur pahaselt. «Puudust neil 
ei ole, see on kõik vale, ja teie, mungad, õpetate 
talupoegi valetama.» 

«Meie õpetame neile õiget usku ja ausaid elu- 
kombeid, teie aga teete neile ristiusu läilaks ja 
õpetate neilc paganate roojust,» hüüdis munk lõ- 
kendava pilguga. «Teie tahate neist taltsaid 
koduloomi teha, aga käite ise nendega ümber kui 
metselajatega. Teie ei kaitse neid, kes iseennast 
kaitsta ei või, kellegi eest, vaid röövite neid ise 
paljaks ja nuhtlete neid, kui midagi enam röövida 
ei ole.» 

Seletuseks nimetame siin, et ordurüütlite ja 
piiskoppide ning nende alla seatud kloostrite 
vahel ühtepuhku kas avalik sõda või salavaen 
vältas. Nad olid üksteise võimu peale kadedad, 
kiskusid üksteise käest maid ära, tõstsid vastas- 
tikku paavsti ja keisri ees raskeid kaebusi ja pe- 
sid endid siis valedega ja suurte rahaohvritega 
puhtaks. Vägivaldsed teod olid mõlemalt poolt 
igapäevased asjad; iseäranis olid rüütlid kui kan- 
gemad alati valmis munkasid ja piiskoppide ala- 
maid kimbutama. Sellepärast peame tundmatu 
munga julguse üle imestama, kes üksipäini vägeva 

komtuuri vastu julges välja astuda. Ette oli näha, 
et see heaga ei lõpe. 

«Häbemata munk!> kärgatas komtuur vihaselt. 
«Küll ma sulle näitan, mis ordu ja rüütlite sõima- 
mine maksab! Siduge ta kinni!> 

Munk kahvatas; vist sai ta aru, et ta liiga kau- 
gele oli läinud. Ta lükkas kolm sulast, kes ta kal- 
lale tikkusid, ainsa käeliigutusega tagasi ja hüüdis 
ähvardaval häälel: 

«Komtuur! komtuur! Ärge kutsuge õnnetust 
enese ja terve ordu kaela! Minu taga seisab Riia 
peapiiskop ja püha isa ise.» 

«Ja kõigepealt su selg, mis su häbemata 
sõnade eest vastama peab,> pilkas komtuur. 
«Ruttu, sulased!» 

Munk laskis ennast pealtnäha rahulikult 
siduda. Kaks meest seati tema ja Priidu valvaja- 
teks, teised hakkasid tööle... 

Väljavalitud süüaluseid peksti kaua, väga 
kaua. Kole ähvardus hirmutas õnnetuid põgene- 
mast; nad karjusid hirmsasti, kargasid vahel kõr- 
gesse, tantsisid jalalt jalale, heitsid kummuli lu- 
messe, tõusid jälle jalule, ja rasked hoobid sada- 
sid ikka edasi ning sünnitasid peenikest vere- 
vihma. 

Väga kentsakalt mõjus see nähtus Priidule, kes 
säherdust asja esimest korda nägi. Ta nägu oli 
lumivalge ja krampidest viltu kistud, silmad pä- 
rani lahti ja ehmatust täis. Ajuti katsus ta tuge- 
vaid sidemeid katki kiskuda ja tõmbas käesooned 
nii kangesti pingule, et veri näkku tõusis. Ka 
munk oli kahvatanud, aga pealtnäha täiesti rahu- 
lik. Tasakesi nihutas ta ennast Priidule ligemale, 
kuni nende selja taha seotud käed kokku puutu- 

sid. Vahid ei pannud seda tähele, sest nende 
silmad olid põnevusega nuhtluspaiga poole pöö- 
ratud. 

Viimaks käskis komtuur peksmise lõpetada, 
kui pekstavad juba nõrkema hakkasid. Ta noomis 
veel kord kõiki talupoegi, et nad ässitajate sõna 
ei kuulaks ja veel samal päeval oma kohust täi- 
daksid, sest et järgmisel tõrkumise korral «tõsine 
nuhtlus» neid ootavat. 

Komtuur ei saanud oma kõnet veel lõpetada, 
kui tema selja taga vali kära tõusis. See tuli sel- 
lest, et Priidu arusaamatul viisil oma käed lahti 
oli saanud, nagu välk kõrval seisva hobuse selga 
karanud ja metsa poole kihutanud. 

«Võtke ta kinni!» müristas komtuur sulaste 
poole. 

Kolm-neli meest kargasid hobuste selga ja 
kihutasid Priidule järele. Teistega tõttas komtuur 
naaberküla poole, mille elanikkude üle niisamuti 
kohut pidi mõistetama. Munk seoti ohelikuga 
kõige tugevama sõjamehe sadula külge ja võeti 
sel viisil kaasa. 

Nuheldud Jõemäe küla mehed pugesid vaik- 
selt igaüks oma hurtsikusse, kus naiste hale ulgu- 
mine ja meeste võimetu vandumine veel kaua 
kostis. 

Sepp Villu oli oma kolme selliga kibedas töös, 
kui korraga üksik ratsaline tuhatnelja sepapajast 
mööda kihutas. 

«Eks mul ole tore hobune?» karjus Priidu — 

sest tema see oli — ilma peatamata mööda len- 
nates. «Ärge ütelge, et mind nägite! Rüütlid...» 

Rohkem ei võidud tema sõnadest aru saada. 
Sepp raputas pead ja pomises midagi «hullust poi- 
sist> ja «sõgedatest tempudest», Natuke hiljem 
jõudsid Priidule järele saadetud sulased sepapaja 
ette ja küsisid, kas siin põgenevat ratsalist 
pole nähtud. Seletuseks lisasid nad juurde, et 
põgeneja talupoegade ülesässitaja ja hobuse- 
varas olevat, keda nemad jälgede kaudu metsas 
taga ajanud, kuni jäljed suurele teele ära lõp- 
penud. 

Sepp aimas paha asja ja katsus nii palju kui 
võimalik sulaste aega raisata. Ta kuulas põhjali- 
kult järele, mis süüd põgeneja teinud, mis nägu, 
kas habemega ja missuguse habemega, mis riides, 
missuguse hobuse seljas ja kui vana ta olnud. Kui 
ta arvas, et Priidu juba kaugele küll oli jõudnud 
ja hädalised sulased juba hoopis kärsituks läksid, 
tunnistas Villu venitades, tema teades olevat seda- 
moodi mees mõni silmapilk enne sulaste tulemist 
sepapajast mööda ratsutanud ja kõrvalisele teele 
pööranud, mis Puidu mõisa poole viis. Et sepp 
häbematul viisil luiskas ja sulastele teed näitas, 
mis Priidu teest nii palju kui vähegi võimalik kõr- 
vale kaldus, seda peame oma kangelase häbiks 
tõeks tunnistama. 

«Miks sa, pagan, seda kohe ei ütelnud?» turt- 
sus üks sulane kurja näoga. 

«Ega mina kõigi hulguste vaht ole,» andis sepp 
külma verega vastuseks. «Minul on oma töö toi- 
metada. On teile ametiks antud hobusevargaid 
võrgutada, siis tehke ise silmad lahti ja võtke 
koivad kuklasse.» 

Petetud sulased ratsutasid kirudes näidatud 
teed mööda edasi. 

«No ütle poissi!» pomises sepp murelikult. 
«Tema, pagananahk, varastab hobuseid ja ässi- 
tab talupoegi mässule. Oh sina, tüütus! Pagan 
teab, mis paha lugu sellest veel välja võib tulla. 
Kahju, et ma ise enam Ristile kuulama ei või 
minna.» 

Natukese aja pärast jõudsid komtuur ja tema 
salk sepapaja ette. Küla, mille üle nad kohut 
mõistma läksid, oli siit pool penikoormat eemal, 
sellesama tee ääres. Komtuur ja sepp olid, nagu 
teame, head sõbrad, aga sõprus ei keelanud meie 
alatut kangelast sugugi komtuuri suud ja silmi 
niisama täis valetamast, nagu ta sulastega oli tei- 
nud, kui tema käest küsiti, kas ta põgenenud 
Priidut olevat näinud. Komtuur usaldas oma 
vangi, tundmatu munga, kes ettevõetava toime- 
tuse juures ainult tüliks oleks olnud, sepa hoole 
alla. Vangi käed ja jalad nööriti uuesti ja väga 
kõvasti kinni; et ta kellelegi jalus ei oleks, visati 
ta pimedasse kolikambrisse, mis sepapaja kõrval 
oli. 

Pärast komtuuri ja tema seltsiliste äraminekut 
hakkasid sepp ja tema sellid jälle nii nobedasti 
tööle, et nad vangi, kes sugugi häält ei teinud, 
hoopis ära unustasid. Siis läksid nad sepa elu- 
majasse lõunat võtma. Elumaja seisis sepapajast 
mõnikümmend sammu eemal ja ei olnud väljast- 
poolt muud kui tahumata palkidest kokkulöödud 
taluhoone, aga sees oli palju kalleid ja haruldasi 
asju, mis sepp oli võõralt maalt kaasa toonud. Seal 
oli kõiksugu sõjariistu ja jahinõusid, kunstlikult 
nikerdatud kannusid ja peekreid, kaste ja karbi- 

kesi. Laual auras seapraad, mille kaugelt kaasa- 
võetud kokk kõrge kunsti seaduste järgi oli val- 
mistanud; ei puudunud ka õlle- ega viinakannud. 
Kõigest oli näha, et sepp hästi süüa ja juua armas- 
tas ja et ta võõramaa jõukate kodanikkude elu- 
laadi omaks oli võtnud. 

Söömise ajal tuli sepale vangistatud munk jälle 
meelde. Kohe võttis ta ise laualt niipalju toitu ja 
jooki, et kolm meest küllalt oleksid saanud, ja 
läks vangi vaatama. Sepapaja uksest sisse astudes 
põrkas ta kohkudes tagasi ja laskis kausi ning 
kannu puruks kukkuda. 

Munga kõrge kuju seisis keset sepapada; tuge- 
vad sidemed näisid ta käte ja jalgade küljest nagu 
ära sulanud olevat. Oma kohmetusest toibudes 
kahmas sepp kohe munga käsivarrest kinni, et 
mees põgenema'ei pääseks. 

«Mil viisil oled sa oma käed ja jalad lahti saa- 
nud?» hüüdis sepp. 

Munk vahtis talle pilklikult naeratades otse 
silmi ja ütles tasase häälega; 

«Ara keela mind põgenemast!» 

«Kes kurjategijat põgeneda laseb?» 

«Ma ei ole midagi kurja teinud.» 

«Oled vist kogemata mõne kurjategija nägu ja 
tema pähe lõksu läinud, vaene talleke,» pilkas 
sepp, kelle silmis, nagu enamasti kõikide ausate 
inimeste silmis, sidemed ikka ka süütunnistused 
olid, «Ma olen säherdusi tapalambaid ju ennegi 
näinud. Kohe näita, kuhu sa nöörid viskasid; 
minu sõlmi ei pea sa nii kergesti maha rapu- 
tama.> 

Sepp hakkas vangi, kelle käsivarsi ta oma raud- 
sete rusikatega pigistas, kolikambri poole tagasi 

lükkama. Aga oma ärarääkimata imestuseks ei 
suutnud ta munka mitte sammugi paigast liigu- 
tada, ja peale selle sündis nüüd veel üks kentsa- 
kas lugu, mida sepp ilmaski võimalikuks ei oleks 
pidanud. Munk hakkas äkitselt sepa jämeda keha 
ümbert kinni ja surusteda nii kõvasti enese kaissu, 
et Villu kondid raksusid ja ta hing rindu kinni 
jäi. Sepa selg, mida veel keegi surelik ei olnud 
painutanud, vajus looga moodi sissepoole, ta nõr- 
kes ära, tundis oma põlvi nõtkuvat ja sai alles siis 
hinge ja selge aru kätte, kui ta munga põlvede 
vahel selili maas lamas ja munka tumeda, kurb- 
liku häälega kuulis ütlevat: 

«Vaata, nõnda on eestlaste kõige paremad jõud 
ikka isekeskis tülitsenud ja endid üksikult võõras- 
test murda lasknud.» 

«Oled šina eesti mees?» küsis sepp sügavalt 
hinge tõmmates. 

«Olen küll,» vastas munk. 

«Miks sa seda enne ei öelnud?» 

«Meie oleme võõraste läbi juba nõnda rikutud, 
et üks eestlane teist enam uskuda ei või.» 

«Mind võib igaüks uskuda,» seletas sepp 
uhkelt. «Aga mungad on meistrid valetama. Kui- 
das võid sa maamees olla, kui sa munk oled?» 

«Mina ei ole munk.» 

«Kes sa siis oled?» 

«Mina olen Tasuja!» 

Oleks suur lõõts korraga laulma ja tuhandenae- 
lane alasi mööda sepapada kargama hakanud, ei 
oleks sepp seda kaugeltki nõnda suureks imeks 
pannud kui praegu kuuldud uudist. Ta ajas silmad 
pärani lahti ja tõusis istukile. Munk ei hoidnud 
teda enam kinni, vaid seisis püsti ta ees. 

«Sina oled . , .» kogeles sepp. 

«See mees, kelle ainus mõte on võõrast kurjust 
nuhelda ja oma rahvast vabaks teha,» vastas 
munk. «Mispärast sa minu saadikuid kuulda ei 
võtnud?» 

Villu kargas püsti ja pakkus mungale kätt. 

«Ära pane pahaks, kallis mees,» ütles ta pisut 
häbelikult. «Oleksid sa ise sel ajal siin olnud, kes 
teab, ehk oleksin ma siis teist juttu rääkinud. 
Sinu saadikuid pidasin ma hulgusteks ja lobise- 
jateks, kes rahvale tühja ässitamisega ainult 
kahju teevad.» 

«Minu saadikud olid ustavad mehed,» ütles 
munk kibedalt naeratades, «aga ma arvan, el 
mõnus elu ja isandate sõprus sinu kõrvad mõne 
asja kohta kurdiks on teinud. Sina oled üks neist 
vähestest eestlastest, kes oma orjapõlvega rahul 
võivad olla; kes teab, sa ehk ei hooligi sellest, et 
seesama põli teistele põrguks on?» 

Sepp lõi silmad maha. 

«Ma ei ole sakstest muud kui head näinud,> 
vastas ta kogeldes. «Mispärast peaksin ma neid 
vihkama?» 

«Sa ei peagi neid vihkama, aga sa pead oma 
rahvast nii palju armastama, et sa võõraste vägi- 
valda temast ära pöörata aitad. Saksad võivad 
paremad olla kui meie, aga nendel ei ole õigust 
meid oma loomadeks alandada, meid paljaks rii 
suda ja kõiki häid omadusi meie sees jalge alla 
tallata . . . Sepp Villu, ma olen sinust palju head 
kuulnud ja lootsin sinust suurt abi leidvat. Sakala- 
maa on Sinu sõpru täis, kes sinu sõna hea meelega 
kuulaksid. Kahju, et sina, kes sa vist vana Lem- 
bitu järeltulija oled, tema vaimu ei ole pärinud! 

Oleks lugu teisiti, siis võiksime loota, et ka vana 
sakalaste vaim jälle ärkaks ja võõrast vägivalda 
murda aitaks.» 

Sepp raputas kahtlevalt pead: 

«Kuidas saaksime nüüdsel ajal võitu loota, 
kuna ordurüütlite ja taanlaste jõud palju suure- 
maks on kasvanud, kui ta meie rahva esimese 
allaheitmise ajal oli? Meie üksi ei või iialgi kahe 
suure riigi vastu hakata.» 

«Meie ei ole üksi, kui meie aga üksmeelsed 
oleme!» hüüdis munk välkuval pilgul. «Meie pool 
on õigus, ühine püüdmine, ühtsuse tugevus. Peale 
selle on rootslased, venelased ja leedulased valmis 
meile appi tulema. Ja kui sa arvad, et vaenlased 
praegusel ajal tugevamad on kui enne, siis oled 
sa eksituses. Saksamaal on vana rüütlite ja risti- 
sõitjate vaim ammugi kadunud. Keiser ja paavst 
on teineteise verivaenlased; nende vaen, kodu- 
sõjad ja katk on riiki nõnda nõrgestanud, et ordu- 
rüütlid sealt abi ei või loota. Liivimaal vältab ala- 
line sõda ordu ja piiskoppide vahel, venelased ja 
leedulased varitsevad rajadel, rüütlid ise ja nende 
vasallid on prassijad ja hooplejad, kes ennast 
üksi röövitud rikkuse ja palgatud sõjavägede abil 
üleval hoiavad. Kui meie kõik koos ja korraga 
nende peale langeme ja kõigepealt nende rikkuse 
käest ära võtame, siis on nad nõrgemad kui lapsed. 
Taani kuningal ei ole meie maal enam mingisugust 
võimu ega väge; iga mõisnik on oma kuningas, 
aga nad ei hoia isekeskis kokku ega ole neil sõja- 
väge. Teiselt poolt on kõik Viru-, Harju-, Lääne- 
ja Saaremaa mehed juba - sõjaks valmis; oleks 
Liivimaa talurahvaga lugu niisama, siis ei kar- 
daks meie midagi.» 

Kuna munk kõneles, ei suutnud sepp silmi 
tema näolt ära pöörata. Selle näo mehelik ilu, 
tuli, mis suurtes ja sügavates silmades loitis, vali 
Ja siiski pehme häälekõla ning vaimustatud sõ- 
nade vool hakkasid sepa selget mõistust joobnus- 
tama. Ta hakkas aru saama, kuidas see ainuke 
mees, kelle õiget nime ega saatust keegi ei tund- 
nud, kelle salanimi Tasuja aga igale eesti kõrvale 
ammugi tuttav oli, keda nõiaks, surnust tõusnud 
Kalevipojaks, pühaks Jüriks, libahundiks, väär- 
jumalaks Ukuks peeti ja kelle nime ebausklik 
rahvas häda ajal appi hüüdis — kuidas see mees 
üksipäini paari aastaga tervet rahvast oma taht- 
mise järele juhtida ja verisele mässule ärritada 
võis, ilma et keegi neist, kes teda tundsid, ära- 
andjaks oleks saanud. 

«Imeline mees!» ütles sepp raskelt hingates, 
kui munk vaikis. «Mina ei ole ebausklik, aga sina 
võiksid mind uskuma panna, et sa lihane inimene 
ei ole. Seni ei tundnud ma enesest tugevamat 
meest maailmas, aga sina oleksid mu peaaegu kui 
kassipoja ära kägistanud. Seni ei hoolinud ma 
suuremat ei omadest ega võõrastest, vaid elasin 
rahus ja mureta ühest päevast teise, aga sina 
võiksid mind kergesti rahu põlgamisele ja otse 
meeletu mässu sisse meelitada. Sa oled kui vee- 
rev kalju, mis tee peal kõik nõrgemad asjad kaasa 
kisub või puruks peksab, kuni ise kuristiku põhja 
kaob... Ma ei või uskuda, et su ettevõte õnneks 
läheb, aga mul ei ole ka jõudu seda takistada. 
Tulgu mis tuleb! Ma tahan talupojad kokku kut- 
suda ja sinu nõu nendele ette panna. Ma ei soovi 
neile õnnetust ega taha neid mässule ässitada; 
tehku ise, mis heaks arvavad.» 

«Kus kohal tahad sa koosolekut pidada?» küsis 
munk. 

Sepp jäi pisut mõtlema ja ütles siis: 

«Pool tundi maad siit otse põhja poole on põ- 
lise metsa keskel lage koht vana eestlaste kantsi 
varemetega. Seal on veel praegugi maa-aluseid 
võlvisid ja urkaid, kuhu kuulajate kõrv ei ulata. 
Sinna kutsun tunahomme õhtuks esiti ümber- 
kaudsete külade vanemad kokku ja küsin neilt, 
kas nad sinu nõu tahavad vastu võtta.» 

«Ma tulen ise sinna,» ütles munk lühidalt. 

«Parem oleks, kui sa kohe põgeneksid,» ütles 
sepp murelikult. «Ma tunnen Viljandi komtuuri. 
Sind saab kangesti püütama, ja näo ning kuju 
järgi ei ole sind raske leida.» 

«Mine silmapilguks õue!» käskis munk pilkli- 
kult naeratades. 

Sepp tegi, kuidas kästud, ja kui ta siis jälle 
sepapatta vaatas, seisis halli habemega küürus 
vanamees kerjaja riides tema ees, kepp käes ja 
kott seljas. Sepp hüüdis tagasi põrgates. 

«Ae, vanataat, kust sina siia sisse pääsesid?» 

«Halastage, ristiinimesed, vaese peale,» palus 
sant hädalise, lämbunud häälega. 

«Kuhu munk kadus?» 

«Ei mina, vaene, ole kedagi näinud,» kähises 
vanamees ja hakkas nii kangesti köhima ning lä- 
kastama, et hale oli teda näha. 

«Siin ma olen!» hüüdis munga hääl pimedast 
kolikambrist. 

Sepp tõttas sinna; aga ehk küll uks pärani lahti 
seisis, ei olnud kambris siiski inimese hinge näha, 

«Munk, ae, munk, kus sa oled?» 

«Siin!» kostis munga hääl otse sepa nina all, 

«Kus?> 

«Maa põhjas!» kõmises hääl sepa jalgade all. 

Villu hakkas kahe käega peast kinni ja tõttas 
pimedast kambrist välja päevavalgusele. Vana 
sant oli kadunud kui tina tuhka. Sügavast maa 
põhjast kajas kauge hääl: 

«Kas usud veel, et mind kerge püüda on?> 

«Ei usu,» vastas sepp hambaid lõgistades. 

«Siis jumalaga tunahomseni!» 

Sepp läks pead raputades elumajasse tagasi, 
aga ta söögiisu oli kadunud. Ta oli nii tõsine ja 
sõnakehv, et sellid araks läksid. 

Õhtupoole tuli komtuur oma salgaga jälle sepa- 
pajast mööda. Komtuur oli pahas tujus, sest selle 
küla mehed, keda ta karistada oli tahtnud, olid 
ähvardavast hädaohust kuidagiviisi haisu saanud 
ja pakku jooksnud. Kohtumõistjad riisusid selle 
eest küll kõik hooned tühjaks, aga komtuuri meel 
oli haigeks jäänud. 

«Too munk välja!» kärgatas ta sepa peale. 

Sepp ei olnud niisuguse kõneviisiga harjunud 
ja kortsutas kulmu, läks aga siiski sõna lausumata 
pimedasse kambrisse, kust ta varsti sõnumiga ta- 
gasi tuli, et munk olevat ära kadunud. Komtuur 
läks näost nii punaseks, et näis, nagu tahaks ta 
kohe tuld purskama hakata. Ühe krapsuga kargas 
ta hobuse seljast maha ja tormas sulaste seltsis 
pimedasse kambrisse. Seal tuustisid nad kõik 
nurgad läbi, panid kõik kraamid kukerpalli 
lööma ja tahtsid terve maja ümber lükata — aga 
munk jäi kadunuks, 

«Kuhu oled sa munga pannud?» tikkus kom- 
tuur, käed rusikas, sepa kallale. 

«Ega ta minu panna olnud,» vastas sepp pahas 

tujus. «Teie oma sulased viskasid ta sinna kongi, 
eks nad siis nüüd otsi teda sealt.» 

«Kus su silmad olid? Miks sa paremini ta jä- 
rele ei valvanud?» kärkis komtuur. 

«Ega mina teie vangide vaht ole,» urises sepp. 

Nüüd sündis Villuga täna juba teine lugu, mille 
sarnast ta enne uneski ep olnud näinud. Kom- 
tuuri käsivars vilkus õhus ja siis laksus raske 
rusikahoop sepa tõmmuka põse peale. Nõrgema 
mehe oleks niisugune löök vist maha sirutanud, 
aga sepp Villu ei liikunud paigast. Tema näost 
kadus viimne veretilk ja pilk, mis ta vastase viha- 
selt põlevaid silmi tabas, oli nii kohutav, et kom- 
tuur sammu taganes ja käe mõõga külge pani. 
Selles ei võinud kahtlust olla, et sepp teda ühe- 
ainsa hoobiga maha oleks võinud lüüa. Aga kom- 
tuuri õnneks oli sepp Villu pikaldase loomuga 
maamees. Enne kui ta kätt sai liigutada, oli ta 
mitme keha läbi komtuurist lahutatud ja tema 
ümber välkusid paljad mõõgad. 

«Komtuur!> ütles sepp sügava häälega, «sina 
oled mulle esimest korda õpetanud, kuidas kõrva- 
lops maitseb; ära pane pahaks, kui ma sulle omal 
ajal head õpetuse hinda maksan.» 

Komtuuri viha oli antud kõrvalopsuga kustu- 
nud ja tal oli, õigust öelda, vist pisut kahjugi, et 
ta oma elupäästjat ja head sõpra nii alatul viisil 
oli teotanud, Kui õige isand ei arvanud ta aga 
heaks oma kahetsust alama ees näidata: selle- 
pärast tegi ta väga kurja näo ja karjus hullemini 
kui enne: 

«Sina, koer, julged veel ähvardada? Kas sa 
oled unustanud, kes sa oled? Vaata, mi 
hellitamisest tuleb! Ma võtan su vara käest ja 

lasen su surnuks peksta... kui tahan. Hola 
ennast edaspidi häbematuks minemast ja täna 
oma loojat, et seekord nii kerge nuhtlusega pää- 
sed.» 

Nende sõnadega läks komtuur ruttu välja, võib- 
olla selle sooviga, et sepp enam midagi oma kah- 
Juks ütelda ei saaks. Ta andis sulastele kõva käsu 
ärakaranud vangid üles otsida, lubas kättesaajale 
head vaevapalka anda ja sõitis ise rüütlite ja sõja- 
meestega lossi tagasi. 

Sepp katsus uuesti tööle hakata, viskas aga 
varsti haamri niisuguse jõuga maha, et vars rak- 
sudes katkes ja raske haamer hüpates nurka len- 
das. Villu jooksis metsa, tuikus kaua puude vahel, 
langes viimaks kummuli lume sisse, pigistas käed 
vastu silmi ja nuuksus kui nuheldud laps. 

"Teisel ega kolmandal päeval ei võtnud sepp 
tööd kättegi, vaid hulkus külasid kaudu ümber ja 
sosistas salamahti peremeestega. Kolmanda päeva 
õhtul leidis ta koju tulles Maie eest, kes teda juba 
hulk aega oli oodanud. 

«Kus Priidu on?» oli sepa esimene küsimus 
pärast südamlikku teretamist. 

«Vangis,» vastas Mai surutud häälega ja pisa- 
rad tulid talle silmi. 

«Mis jutt see on?» hüüdis sepp kohkudes. 

Mai hakkas jutustama: 

«Tunaeile õhtul tuli Priidu ratsahobuse seljas 
koju. Meie küsimuste peale, kust ta hobuse saa- 
nud, vastas ta, et ta hobuse ühe hea sõbra käest 

laenanud olla. Ta oli ühtepuhku hobuse ümber, 
söötis ja tatsutas teda iga silmapilk ja nimetas 
teda oma kalliks elupäästjaks. Mina küsisin, mis 
see pidi tähendama, ja ta rääkis mulle, et rüütlid 
teda mingi kelmustüki pärast taga kihutanud, aga 
mitte kätte ep olevat saanud. Eile hommikul sõi- 
tis ta hobuse seljas metsa ja tuli lõuna ajal jala 
tagasi, öeldes, rüütlid olla teda jälle taga ajanud 
ja enda päästmiseks olla ta hobuse joosta lasknud 
ning ise puu otsa roninud. 

Pisut hiljem olin ma parajasti üksipäini õues, 
kui aia taga kära tõusis ja väravat valju häälega 
lahti teha kästi. Mina tegin värava lahti ja nägin 
kahte uhke näoga rüütlit ja mitut sulast — kõik 
ratsamehed. Vanem rüütel käskis kaht sulast hoovi 
ümber valvata, et keegi välja ei pääseks. Minult 
küsis ta kareda häälega, kas perenaine ja poeg 
kodus, ja kui mina selle peale kostsin, et ema 
kodus on, ronisid nad hobuste seljast maha ja läk- 
sid tuppa. Noorem rüütel, kellel mõisniku riided 
seljas olid, jäi üksipäini õue peale, hakkas minu 
ümbert kinni, nimetas mind ilusaks lapseks ja kü- 
sis mu nime järele. Mina ei andnud talle vastust, 
vaid katsusin ennast lahti rabelda. Tema silmad 
hakkasid kentsakalt põlema, ta andis mulle kõik- 
sugu meelitavaid nimesid ja tahtis vägisi musu 
saada. Mina võtsin viimse jõu kokku, kiskusin 
enese tema käte vahelt lahti ja jooksin tagumisest 
uksest majasse. Rüütel tahtis mu järele tulla, aga 
ma sain enne uksele riivi ette lükata. Ma peitsin 
enese väikesesse pimedasse salakambrisse, mis 
elutoa kõrval seisab. - Siin puutusin oma ehmatu- 
seks ühe inimesega kokku, kes mulle käe suu peale 
surus ja mind vait käskis olla. See oli Priidu, kes 

ennast sinnasamasse oli peitnud. . Me- pidasime 
hinge kinni ja kuulatasime. Kõik, mis elutoas rää- 
giti ja tehti, oli siin selgesti kuulda. 

«Kes see on?» küsisin mina vana rüütli häält 
kuuldes. 

«Viljandi komtuur,» sosistas Priidu. 

Komtuur nimetas Priidut mässajaks ning 
hobusevargaks ja käskis ema kohe ütelda, kuhu 
poeg ennast on peitnud. Ema vastas, et ta Priidut 
ammugi ei ole näinud. Komtuur usutas teda mitu 
korda, ja kui paremat vastust ei tulnud, käskis ta 
maja ja kõrvalised hooned läbi otsida. Meie kuul- 
sime, kuidas nad mööda tubasid ja pööningut ko- 
lasid ning asju loopisid, et mürin ja ragin taga. 
Mina värisesin hirmu pärast, et mõni kogemata 
salaukse võiks leida ja meie pelgupaika tungida. 
Õnneks ei läinud see kartus täide. Kui kõik nur- 
gad läbi olid tuustitud ja minu arust kõik asjad 
puruks pekstud, tulid sulased elutuppa tagasi ja 
ütlesid, et nad kedagi ei olla leidnud. Komtuur 
hakkas uuesti ema usutama ja ähvardas maja põ- 
lema pista ning kõigi elanikkudega tuhaks põle- 
tada, kui ta Priidut kätte ei saa. Ema palus ja 
meelitas, aga Priidu peidupaika ei andnud ta 
teada. Siis käskis komtuur ema kinni siduda ja 
niikauaks lossi kõige sügavamasse kongi visata, 
kuni Priidu välja tuleb. Vaevalt hakati ema 
siduma, kui Priidu minu kõrvalt kadus ja ühe 
silmapilguga komtuuri ees seisis, hüüdes: «Tehke 
minuga mis tahate, aga jätke mu ema rahule!» Ta 
seoti kohe nii kõvasti kinni, et ta vaeseke valu 
pärast oigas. Ema langes komtuuri ette põlvili ja 
hakkas nutma ning paluma. Komtuur vastas ka- 
reda häälega, et Priidu rahvast mässamisele ässi- 

tanud ja sellega surmanuhtluse ära teeninud. Ema 
kiljatas meeleheitega: «Halasta, halasta! Ta on 
ju su oma...» 

Viimast sõna ei kuulnud ma enam, sest komtuur 
kärgatas samal silmapilgul sulaste peale; «Kasige 
kõik siit välja!» Sulased läksid Priiduga uksest 
välja. Siis ütles komtuur tasase, ähvardava hää- 
lega: «Sa, pöörane naine, kas sa oled unustanud, 
et ma sind igavesti vait olla käskisin? Tahad sa 
ise vägisi hukatust enese kaela kutsuda? ... Vait! 
Sinu poeg ei pea mitte surema, aga ilma nuhtlu- 
seta ei või ma teda ka jätta. Sinule aga tõotan 
vandega, et sind elusalt ära põletatakse, kui sa 
veel kord minu käsu vastu eksid.» 

Seepeale läks komtuur kannuseid kõristades 
välja. Kui õues kõik jälle vagaseks oli jäänud, 
julgesin ma salakambrist välja tulla. Imestusega 
nägin ema kaunis rahuliku olevat. Ta hakkas ko- 
guni harjunud viisil komtuuri ja saksu kiitma 
ning ütles uhkusega, et nii kaua kui tema elab, 
keegi Priidusse ei tohi puutuda. Mina küsisin, 
mis komtuuri viimased, minule hoopis arusaamata 
sõnad tähendavad? Ema käskis mind vait olla ja 
ütles, see olla saladus, mida ta mulle ja Priidule 
alles surmavoodil tahta ilmutada. 

Õigust öelda — ma ei tahagi seda saladust 
teada saada. Ma aiman, et see head asja ei 
tähenda. Mu süda valutab sees. Siiamaani elasime 
me rikkumata rahus, nüüd hakkab vägivald ja 
kurjus ka meie majasse tungima. Vaene Priidu! Ja 
selle noore rüütli põlevad silmad! . . . Oh Villuke, 
ma kardan, et meie loodetud õnnest midagi ei 
saa,» 

Sepp võttis kurvastatud neiu oma käte vahele, 

surus teda tugevasti vastu rinda ja ütles Julge 
häälega: 

«Ara mine araks, Maieke! Nii kaua kui minu 
käsivars sinu üle valvab, ei pea sa vägivalda 
kartma. Aga tead sa, kes see... häbemata noor 
rüütel oli?» 

«Ta nimetas komtuuri enese onuks.» 

«Oh sina koeranahk!» vihastas sepp. «See on 
siis noorem Goswin Herike, komtuuri 
Vennapoeg ning Puidu mõisa noorsand. Vaata 
võrükaela! Isa surma peal haige, aga poeg käib 
ilusaid tüdrukuid noolimas! Onu armu läbi on 
nad, endised Saksamaa sandid, siin mõisa ning 
maad kätte saanud ja teevad tänuks nüüd pahu 
tükke. Noh, juhtugu ta, mehike, minu sõrmede 
vahele! Küll ma teda...» 

Siin tuli Villule kogemata tunaeilne kõrvalops 
meelde, mis ta südames ikka veel valusalt õhe- 
tas. Ta laskis pea norgu ja lisas tasasemalt juurde: 

«Võib olla, Maieke, et mina sinu kaitsjaks ei 
kõlbagi. Ma ise olen ennast teisest mehest lüüa 
lasknud ja tema nuhtlemata jätnud.» 

«Sina ennast lüüa lasknud?» hüüdis Mai nii 
meelitava umbusaldusega, et Villu kohe kergen- 
dust tundis. 

«Jah, mul oli tunaeile komtuuriga natuke näge- 
lemist ja ta andis mulle mööda kõrvu. Mõne teise 
mehe oleksin ma niisuguse kingituse eest vist 
kohe maha löönud, aga tema poolt tuli see mulle 
nii ootamata, et ma esimesel silmapilgul õiget 
arugi kätte ei saanud. Pärast sain küll aru kätte, 
aga mõtlesin: «Olen ma ise su surma suust välja 
kiskunud, siis ei pea sa minu käe läbi surema.» 

Aga andeks ei saa ta seda mitte, ja nuhtlus võib 
peagi tulla.» 

«Pai Villu,» palus Mai, «ära tee enesele liig- 
julgasega kahju! Ma tean, et sa oma elust ei hooli, 
aga mõtle oma vihas selle peale, et siin ilmas üks 
hing elab, kelle elu sinu elu, kelle surm sinu surm 
on.> 

Ei ole maa peal seda meest, kes sääraseid pal- 
veid hea meelega ei kuuleks. Ei cie ka sugugi 
imeks panna, et sepp täie suuga tõotas ikka ja igas 
asjas kõigepealt oma Maie peale mõelda, ja et ta 
neid tõotusi hoopis üleliigsete surumiste ja suu- 
andmistega kinnitas. Mai aga unustas üürikeseks 
ajaks kõik oma kurvastused ning aimused ja jõi 
täiest õnnekarikast uut elu ning lootust. 

Pimedus oli juba käes, kui sepp, Mai ja sulane, 
kes Maiega kaasa oli tulnud, Risti talu poole lii- 
kuma hakkasid. Talu lähedal lahkus Villu seltsi- 
listest ja sammus kõrvale metsa sisse. Tal ei olnud 
mingisugust teerada jalge all, aga ta tundis metsa 
kui oma kümmet sõrme. Poole tunni pärast jõudis 
ta väikesele lagendikule, mis üksikult mustava 
metsa keskel valendas. Kuu oli tõusnud ja valas 
nõiduslikku, kahvatut valgust maa peale. Lagen- 
diku keskel paistsid lumise. ünkad ja nende 
otsas mõned lagunenud müüri riismed. Rusude ja 
küngaste vahel liikusid mustad varjud. Ebausk- 
liku rahva meelest oli see paik kole, sest siin oli 
enam inimeste luid leida kui mõnel mahajäetud 
surnuaial. 

Kui sepp varemete vahele astus, kogunesid 
mustad varjud tema ümber. Ta tundis neid kõiki 
ja oli kõigile tuttav. Oma kurnatud kehade, õõn- 
sate palede ja pealuusse vajunud silmadega olid 

nad ka ligidalt nähes enam varjude kui elusate 
inimeste nägu. 

«Kas munk on siin?> küsis sepp. 

Keegi ei olnud munka näinud. 

«Munk, ae, munk!> hüüdis sepp. 

«Siin ma olen!» kõmises maa-alune hääl. 

"Talupojad kohkusid; sepp isegi lõi salamahti 
risti ette. 

Pool-lagunenud võlvialuse hakatuses leekis 
korraga tulelont üles, mille punased kiired munga 
kõrget kuju valgustasid. Munk näitas käega, et 
tema järele pidi tuldama. Tükk aega käidi maa 
all. Paiguti oli vaja käpuli heita ja üle kivilasude 
roomata. Viimaks lõppes võlvialune laia ja 
kõrgesse ruumi, mis inimeste pealuude ja konti- 
dega täis külvatud oli. Õhk oli soe ja sumbunud; 
leekiv tulelont täitis seda pikkamisi kibeda suit- 
suga. 

Munk pistis tulelendi müüripraosse; siis laskis 
ta kõiki koosolijaid hirmsa vandega vanduda, et 
nad üalgi kellelegi üht sõna ei lausuks sellest, mis 
siin pidi räägitama ja tehtama. Kui kõik, mõned 
julgesti, mõned värisedes, olid vandunud, astus 
sepp munga ette ja ütles valju, aga siiski pisut 
kõikuva häälega: 

«Nüüd ütle selge sõnaga: oled sa mõni vaim 
või nõid, või oled sa meie kõigi sugune inimene?» 

«Ma olen lihane inimene,» vastas munk naera- 
tades. 

«Vannu seda!» 

«Ma vaännun.» 

«Aga kuidas võid sa inimese silmade eest ära 
kaduda ja maa põhja vajuda?» 

«Ma ei või seda ega mingisugust muud imet 

teha, aga ma olen munkadelt ja võõramaa tarkä- 
delt mõndagi õppinud tegema, mis õpetamata ini- 
meste meelest ime on. Ära nõua seletust, sest ma 
el või seda praegu veel anda. Mõtle aga selle 
peale, et sellel, kes suuri asju ette võtab, ka suuri 
abinõusid vaja on.» 

Rääkija viskas mungakuue seljast ja seisis sõja- 
mehe riides imestavate talupoegade ees. Ta rää- 
kis neile vägevaid sõnu, mis kui teravad mõõgad 
nende südametesse lõikasid, nende uinuvat vaimu 
raudse käega unest üles raputasid. Ta sundis 
neid unustama, et nad pärisorjad, pärisorjade 
pojad ja lastelapsed olid, laskis neid vabade esi- 
vanematega üheskoos mehiselt võidelda ja pärast 
verist võitu õnnelikku rahu maitsta. Siis jälle 
kukutas ta neid kõige sügavamasse orjuse ning 
viletsuse põrgusse ja näitas neile, kuidas sealt 
üksainuke kitsas, raske ja hädaohtlik rada välja 
viis, tee, kus iga sammu pärast võidelda, iga vaks 
maad verega lunastada oli. 

Imelik oli kõne mõju Villule. Tema veri hakkas 
kihama, ta hinges ärkasid mõtted ja tuhinad, mis- 
suguseid tema kui kerge südame ja rahuliku mee- 
lega elumaitsja veel ilmaski ep olnud tundnud. 
Vaimustusest välkuvail silmil hüüdis ta, kui munk 
oli lõpetanud: 

«Vii meid kuhu tahad, sinuga läheme kas või 
müürist läbi!» 

Ka talupoegade hulgast kuuldi sarnaseid hüü- 
deid. Aga suurem osa jäi kahevahele ning otsis 
head nõu kõrva tagant. 

«Sõnad on head, aga sõnad el tapa meest ega 
lõhu müüri,» ütles üks vanamees - venitades. 

«Sakstest meie jagu ei saa, olgu meil ka kümme 
kätt ja kolme karu ramm keres.» 

Mitmed teised rääkisid niisama. Niikaua, kui 
Tasuja kõneles, olid vist kõik vahvatele tegudele 
valmis; niipea kui nad aga silmad ja kõrvad te- 
mast ära pöörasid, asusid kahtlemine ja hirm 
araks pekstud orjade südametesse. 

Munk astus koosolijate keskele ja käskis neid 
tihedamalt enese ümber koguneda. 

«Palja jõuga on meil küll raske sakslastele ja 
taanlastele vastu hakata,» ütles ta tasasema hää- 
lega. «Peame kavaluse appi võtma. Meil on ka 
hea nõu juba leitud ja tuhanded on valmis seda 
täitma,» 

Ta hakkas nüüd mässuplaani seletama. Ühel 
seatud ööl, mis korraga igale poole pidi teada an- 
tama, pidi maarahvas valmispandud sõjariistad 
kätte võtma, terve võõra soo lagedal maal hävi- 
tama, seatud kohtadel kogunema ja siis ühise 
Jõuga kindlate losside ja linnade kallale tungima. 

«Kas naised ja lapsed peavad ka surema?» kü- 
sis sepp kulmu kortsutades. 

«Minu tahtmine oleks neid puudutamata jätta,» 
vastas Tasuja nukralt, «aga nemadki on rahva 
viha nii palju ärritada aidanud, et neile vähe 
armu loota on. Verevalamine äratab ikka vere- 
janu.» 

«Minu käsi ei pea neisse puutuma!» tõotas sepp 
kindlalt. 

Tasuja surus ta kätt. 

«Sa oled kallimeelne mees, kellest ma suuri 
asju loodan,» ütles ta südamlikult. «Tee kõik, kui- 
das ise heaks arvad. Mehed, võtke tema sõna 
kuulda! Tema hooleks jätan ma Viljandi rahva 

äratamise. Aidake teda kõigest jõust, kaisuge iga 
ustavat meest tööle valmistada, aga olge kavalad 
ja ettevaatlikud, et vaenlane enneaegu märku ei 
saaks. On paras aeg käes, siis saadan teile oma 
saadiku. Tahab keegi tagasi astuda, siis tehku 
seda keelamata, aga mõtelgu, et ta vaitolemist on 
vandunud. Nüüd minge rahuga!» 

UÜkshaaval roomasid mehed jälle võlvialusest 
läbi ja kadusid metsa. Kõige viimaks seisid veel 
Tasuja ja sepp Villu üksipäini tühjade varemete 
vahel. Tulelont oli kustunud, kuu pilvede taha 
peitu läinud. Pimedus ja pühalik vaikus valitsesid 
maa peal, kuna need kaks meest sõjakära ja vere- 
valamist ette valmistasid. Kaua ei raatsinud nad 
teineteisest lahkuda, nagu oleksid aimanud, et 
nad siin ilmas teineteist enam näha ei saa. 

Nad jätsid teineteisega jumalaga ja kõndisid 
siiski veel hulk aega kõrvuti. Väike saatuse vää- 
ratus — ja kergesti oleks võinud sündida, et need 
mehed kui uue riigi alustajad käsikäes maailma 
ajaloost läbi oleksid kõndinud... 

Viimaks lahkus üks paremale, teine pahemale 
poole. 

«Mu süda valutab Priidu pärast,» ütles Mai 
ühel päeval ema vastu, kes rahuliku näoga sukka 
kudus. «Sellest on nüüd juba nädal möödas, kui 
ta-ära viidi, ja veel ei ole midagi temast kuulda 
olnud. Nad on tema vist kuhugi maa-alusesse 
auku visanud ja lasevad ta nälga surra, nagu nad 
juba mitmega peavad teinud olema,» 


174 


«Ära räägi nii põlates rüütlitest,» noomis 
Krõõt. «Komtuur on aus mees, ja ta tõotas kindla 
sõnaga, et Priidu elusse peab jääma. Saksad ei 
tee kellelegi ülekohut, vaid nuhtlevad selle järele, 
kuidas keegi ära teeninud on.» 

«Kas Priidu siis tõesti nii suur süüdlane on, et 
teda õigusega surmata võidaks?> 

«Priidul ei ole mingisugust süüd, vaid kõik on 
selle pagana sepa süü,» pahandas Krõõt. «Tema 
on meie kiusajaks loodud. Ilma temata oleks 
Priidu ammugi sakstega hea sõber ja ise saksa 
mees olnud; ta põlgaks, nagu isandate õigus ja 
kohus, nüüd talupoegi nii palju, et ta nendega jut- 
tugi ei teeks, veel vähem neid tõrkumisele läheks 
ärritama. Seaduse järele peab rahva ässitaja 
surema, aga mitte Priidu ei ole ässitaja, vaid sepp. 
Kui Priidut mitte pea lahtieilasta, lähen ma kom- 
tuuri juurde ja ajan kõik süü sepa peale; ma rää- 
gin kõik ta häbemata sõnad ja pilkamised ära — 
eks me siis näe, kes viimaks süüaluseks jääb.» 

«Kas Priidu eest ei võidaks muidu paluda, ilma 
et sepa peale kaevataks?» küsis Mai kartlikult. 
«Kaebamine võiks komtuuri uuesti vihale ärri- 
tada, kuna ta muidu vahest su palvet kuulda 
võtaks.» 

«Küllap mina tean, mis mu palve komtuuri ees 
maksab,» kiitles Krõõt, «aga sepa peale tahan ma 
ikka kaebust tõsta. Tema kaotab meie elu õnne — 
kadugu ta siis ise ka! Rätsep Flittergoldi on ta nii 
täiesti ära pahandanud, et see enam nägugi ei 
näita.» 

«Jumalale tänu,» sosistas Mai. 

«Sa oled veel noor, Maieke,» üiles Krõõt pisut 
kurvalt, «sa ei saa veel aru, mis sulle kasuks või 

kahjuks on, ega hooli sellest palju. Mina aga 
armastan sind, ja just sellepärast vihkan ma 
seppa, et ta sinu ja Priidu õnne vastane on. Ma 
soovin palavalt ja palun ööd ja päevad püha 
neitsit, et ta sind ja Priidut sest alatust elust välja 
aitaks, mille sees mina olen sündinud. See võib 
aga üksi siis sündida, kui sa saksa naiseks saad.» 

«Kas see siis nõnda suur õnn on?» 

«Suuremat õnne el või sa siin ilmas kätte 
saada. Talupojale ei või sa minna, sest nemad on 
kõik orjad ja sina ja su lapsed peaksid samuti 
orjadeks saama. Aga kui nad vabadki oleksid, ma 
ei raatsiks sind siiski talupojale naiseks anda. 
Eestlasi ei paranda priius ega miski asi. Nad on 
toored, kalgid ja karedad; kui keegi neid ei valit- 
seks, siis sööksid nad üksteist ära. Naisterahvast 
ei mõista nemad lugu pidada, vaid teevad temast 
teolooma. Sakste juures on aga naisterahvas kõr- 
ges aus. Sakstele on jumal ise parema loomu pit- 
seri näo peale vajutanud: nad on näost ilusamad 
kui teised inimesed, ausad, lahked ja helded.. .» 

Siin jäi Krõõt korraga vait, sest toa uks läks 
lahti ja Priidu astus sisse. Ta riided olid narus, 
pea paljas, juuksed sassis, nägu kahvatu kui sur- 
nul. Ilma et ta häält oleks teinud või üheainsa pil- 
guga ema ja õe peale vaadanud, läks ta laisal 
sammul toa tagumisse nurka ja heitis kummull 
sängi. Ema ja õde tõttasid ta juurde ja valasid 
kaks pangetäit küsimusi ta kaela. Priidu tõrjus 
neid tumma käeliigutusega enesest eemale. Vii- 
maks tõusis ta järsku istukile, vahtis pärani sil- 
mil ema otsa, tegi kentsaka näo, millel valu ning 
meeleheide lugeda olid, ja ütles hoopis võõra 
häälega: 

«Vavommuveeveävavävavu!» 

Priidu näost oli selgesti näha, et ta naljatujus 
ei olnud, Naisterahvad lõid ehmatades käed 
kokku. 

«Mis sul viga, pojuke?» hüüdis ema värisedes, 
kuna Maiel nutt varaks oli. «Mis nad sinuga 
tegid?» 

«Vavommuveeveävavävavu!» 

«Räägi selgesti!» 

Vastuse asemel ajas Priidu suu laiali lahti ja 
tähendas sõrmega suhu. Nüüd alles tuli välja, et 
Priidul enam keelt suus ei olnud. Ässitaja suust 
oli ässitamise riist ära kaotatud. 

«Nad on su keele ära lõiganud!» 
kiljatasid naisterahvad ühest suust ja puhkesid 
suure häälega nutma. Priidu noogutas valusa 
näoga pead ja heitis uuesti kummuli. 

Sel päeval ei saanud Risti Krõõt enam mahti 
rüütlite lahkust ning heldust kiita. 


Kevad hakkas pikkamisi lähenema. Lund oll 
üksi metsades tükati leida, kuna lagedad kohad 
ammugi paljad olid. Risti talus, kus muidu kare- 
dal talve ajalgi rahu ja rõõm olid valitsenud, ei 
pandud seekord kevade tulekut suuremat tähelegi. 
Siin olid inimesed nagu uimastatud. Sepa lõbusat 
jutuvestmist ja südantkergitavat naerumürinat e! 
olnud ammugi enam kuulda. Priidu oli sestsaa- 
dik, kui ta nägi, et tema keeletut keelt keegi ei 
mõistnud, hoopis tummaks jäänud. Ta ei luusi- 
nud enam külasid kaudu ümber, sest ta häbenes 
ennast inimestele näidata; ainus koht, kuhu ta 
veel ajuti jala tõstis, oli Villu sepapada. Muidu 
aeles ta enamasti päevade kaupa selili sängis või 


177 


istus kusagil nurgas ja vahtis nukral näol enese 
ette maha. Ka Mai oli alati tõsine ja sagedasti 
kurb; tema ainsad rõõmsad silmapilgud olid 
need, mil ta salamahti sepa seltsis viibis ning selle 
mehe surematut elurõõmu enesele mõjuda laskis. 
Krõõt ootas pikisilmi rätsep Flittergoldi tagasi- 
tulekut ja läks selle lootuse petmise pärast päev- 
päevalt kärsitumaks. Teine meeleärrituse põhjus 
oli see, et komtuur teda kaebusega sepp Villu 
peale ettegi ei lasknud, vaid talle selge sõnaga 
ütelda käskis, et ta oma nägu enam lossi värava 
ees ei pidavat näitama. 

Ühel päeval läks Mai metsa alla külmalillesid 
otsima ja — ei tulnud enam tagasi. Kui ta ära- 
olek juba videvikuni oli kestnud, läks ema rahu- 
tuks ning saatis Priidu sulastega otsima. Nad 
luusisid metsa risti ja põigiti läbi, ei leidnud aga 
Maie kusagilt. Kui nad asjatust otsimisest väsi- 
nult ja haigeks karjutud kõridega tagasi tulid, 
läks ema süda hoopis raskeks; ta hakkas õnnetust 
aimama. Viimne lootus oli veel see, et Mai üksi- 
päini Villu juurde oli läinud ja hiljaks jäänud. 
Krõõt teadis küll, et Mai ja sepp vahel salamahti 
koos käisid, ja oli selle üle väga pahane; aga ta 
armastas tütart nii kangesti, et ta teda üleliigse 
valjusega kurvastada ei raatsinud. Ka oli sepp 
Villu Krõõda silmis nii toores ja põlgamise vää- 
riline inimene, et Krõõt Maie armastust lapsikuks 
südametuhinaks pidas, mis aegamööda iseenesest 
pidi kaduma. Nüüd aga sähvis Krõõda pähe hir- 
mus mõte, et sepp Maie maarahva vana pruugi 
järgi võiks röövinud olla. 

Risti Krõõt tõttas kohe ööpimedusest hooli- 
mata Priidu ja sulaste seltsis sepa juurde Seppa 

el olnud kodus, sulased üilesid, et ta Juba hom- 
mikul vara ei tea kuhu välja läinud. Maie ei olnud 
keegi silmaga näinud. Krõõt tahtis nüüd sepa elu- 
maja läbi otsima hakata, aga majapidaja ning sel- 
lid ei lubanud seda. Krõõt jäi oma seltsilistega 
ukse taha ootama. Öö oli soe ja pime. Pehme 
tuul mühises puude latvades. Ajuti kuuldus met- 
sast öökulli kisa ja hundi ulgumist, mis nagu 
valus piste Krõõda südamest läbi käis. Oli Mai 
vahest metselajate roaks saanud? 

Sulased jäid tukkuma. Priidu kõndis unega või- 
deldes sajandat korda ümber maja. Krõõt üksi sei- 
sis liikumatult ukse ees, kuulates ergu kõrvaga 
iga väiksemat kõminat ja vahtis kangunud silmil 
pimedusesse. Südaöö oli ammu möödas, kui sepa 
rasked sammud kuuldavale tulid ja ta pimedusest 
määratult suurendatud kuju puude varjust välja 
liikus. Krõõt läks talle vastu, hakkas kahe käega 
julgesti sepa rinnust kinni, katsus teda koguni pi- 
sut raputada, mis kuidagi korda ei läinud, ning 
ütles viha ja valu pärast kähiseval häälel: 

«Sina röövel, kuhu oled sa mu tütre pannud?» 

«Risti Krõõt!» hüüdis sepp ilmatu imestusega 
— sest ta oleks ennemini mõnda sajapealist len- 
davat madu või vanapaganat ennast oma ukse 
eest lootnud leida kui seda naist. 

“Jah, Risti Krõõt, kes sind, õelat röövlit, enne 
lahti ei lase, kui sa talle tütre tagasi oled and- 
nud,> kähises õnnetu ema. 

«Mis sa jampsid? Mis tütart sa minu käest 
tahad?» kogeles sepp imestusest ehmatusse sat- 
tudes. 

«Mul ei ole ju enam kui üksainuke, ja nüüd on 

seegi kadunud. Miks sa mind veel pilkad, kuri- 
vaim? Sa tead, kus ta on. Too ta välja!» 

«Ma ei ole Maie mõnel päeval näinud,» kostis 
Villu õnnetust aimates väriseval häälel. 

Risti Krõõt sai aru, et vägivald ja ähvardamine 
siin midagi ei aidanud, ja hakkas sellepärast, 
nagu see naiste viis on, korraga paluma; 

«Pai kulla Villu, ära vaeva õnnetu ema südant. 
Sa oled vist Maria, nagu see talupoegade vana 
viis on, endale pruudiks röövinud. Ma annan sulle 
kõik hea meelega andeks, kui sa aga ütled, kus ta 
praegu on. Ära piina mind, kulla mees! Võta mis 
tahad, aga näita mulle üksainuke kord mu tütre- 
kese nägu!» 

«Ma ei ole Maie näinud,» kordas sepp otsekui 
kinninööritud kõrist. 

Tema hääles värises nii tõsine ehmatus ja 
ahastus, et viimaks Risti Krõõtki, nil visa kui ta 
oma umbusalduses oli, teda süütuks pidi arvama. 

«Siis on kiskjad elajad mu tütre ära murdnud!» 
kiljatas vaene ema ja nõrkes silmapilguks nii ära, 
et sepp teda oma kätega pidi jalul hoidma. Krõõt 
sai kohe oma nõrkusest jagu, käskis seppa tule- 
lontisid nõutada ja tõttas siis uuesti metsa tütre 
jälgi otsima. Sepp oma sellidega läks kaasa. 
Kaheksa inimest, kõigil tulelondid käes, luusisid 
metsa jälle risti ja põigiti läbi, ajuti üksteise ja 
kadunud tüdruku nime hõigates, seisatades, 
mõnda jälge uurides, pead raputades ja mureli- 
kult ikka jälle uuesti otsides. Metselajad põge- 
nesid hirmuga nende eest, unised kaarnad ja vare- 
sed kaebasid kraaksudes rahurikkumise üle. Koi- 
dupuna hakkas kumama, aga ei Risti Krõõt ega 
Villu tundnud väsimust ega pannud tähelegi, el 

sellid ja sulased vaevalt veel jalgu liigutada jak- 
sasid ning vahel püstijalu magama jäid. Uks su- 
lane oli koguni kere paksu põõsa varjus maha 
pannud; Krõõt leidis ta sealt ja andis talle põleva 
tulelondiga niisuguse meeldetuletuse, et magaja 
kohe püsti kargas, lendavate sädemete üle ehma- 
tades jooksu pistis ja tagasi vaatamata vähemalt 
viissada sammu nagu nool edasi lendas. 

Tulelondid olid kustunud ja päike tõusmas, kui 
sepp Villu müriseva häälega kõiki enese juurde 
kutsus. Risti talu lähedal oli ta lumelapikeselt 
hobuste jäljed leidnud ja nende keskel inimese 
jälje, mille suurus ja kuju selgesti ta sünnitajat 
üles tunnistasid. 

See oli Maie jälg! 

Teisi sellesuguseid ei olnud lume peal enam 
näha ja maapind oli sel kohal nii kõrge, kuiv ja 
kuuseokastega kaetud, et Maie kerged jalad selle 
peale jälgi et võinud jätta. Hobuste jälgedest võis 
paiguti ka veel kuival maal aru saada. Lume- 
lapike näis jälgede pööramise paik olevat, sest 
nad käisid siit edasi ja tagasi, ilma et Risti taluni 
oleksid ulatunud. Enne kui kaugemalt hakati ot- 
sima, saatis Krõõt ühe sulase koju kuulama, käs 
Mai kogemata tagasi ei ole tulnud. Sulane tõi 
varsti sõnumi, et seal keegi Maie hingegi ep olnud 
näinud. 

Risti Krõõt vahtis vastu tahtmist abi otsides 
sepa otsa. 

«Nüüd on asi selge,» ütles Villu nukralt. «Mai 
on röövlite kätte langenud, ja röövija ei ole vist 
keegi muu kui mõni rüütel või mõisnik.» 

«Siis elab ta ikka veel,» hüüdis Krõõt peaaegu 
rõõmsalt. 

Üks sulane tuletas meelde, et ta hiljuti noort 
saksa moodi ratsalist oli näinud, kes talu ümber 
sõitnud ja üle aia sisse luuranud. 

«Vahest oli see koguni rätsep Flittergold!» 
hüüdis Krõõt. 

Aga sulase jutu järgi oli võõras ratsaline kõr- 
get kasvu, uhke näo ja pikkade ruugete «kihva- 
dega» mõisniku riides mees olnud — märgid, 
mis lühikese, kidura ja tedretähelise rätsepa kohta 
sugugi passida ei tahtnud. 

«Kas see ei olnud vahest seesama junkur, kes 
komtuuriga kaasas oli, kui Priidu ära viidi?» kü- 
sis sepp. 

«Vaat, vaat, nüüd tuleb meelde, kus ma ta 
nägu enne olin näinud,» vastas sulane kogu 
näoga naeratades. «Seesama, pagan, neh, just see- 
sama, nagu ta on. Pergel teab, kuidas inimese 
mälestus vahel nii segaseks läheb.» 

«Siis ei ole keegi muu kui komtuuri vennapoeg 
ja nimekaim Goswin Herike — Maie röövija,» 
ütles sepp tumeda häälega. 

Krõõda näost oli võimatu aru saada, kas kuul- 
dud uudis teda rõõmustas või kurvastas, aga ta 
tunnistas ennast nüüd alles surmani väsinuks, jät- 
tis jälgede otsimise meeste hooleks ja tuikus koju. 

Mehed hakkasid hobuste jälgi taga ajama. 
Need läksid esiotsa Viljandi poole ja pöördusid 
siis järsku pahemat kätt kõrvale, olid paiguti sel- 
gesti näha ja kadusid siis jälle nii täiesti, et kaua 
pidi järge otsima. Jäljed lõppesid viimaks suurel 
teel ära; teinepool ei olnud neid kusagil leida. 
Sepp saatis kõik seltsilised siit koju ja kõndis 
üksipäini edasi Puidu mõisa poole. Teed käies 
kuulas ta talupoegade hurtsikutes ja vastutulija- 

telt hoolega, kas keegi eile meest ja naist ühe 
hobuse seljas ei olevat näinud. Vastuseks raputati 
igal pool imestades ja naerdes pead. 

«Nad on vist maanteel tükk maad tagasi ja siis 
metsast läbi koju sõitnud,» mõtles sepp. «Aga 
miks nad sel korral nii ettevaatlikud olid?» 

Ta oleks hea meelega kohe Puidu mõisa sisse ja 
noorsandi kallale tunginud, oleks see vähegi või- 
malik olnud. Aga Puidu mõis oli, nagu muudki 
mõisad sel kardetaval ajal, päris kindlus sügava 
kraavi, kõrge valli ja mahalastava väravaga. Ilma 
kutsumata ega teatud asjata ei lastud kedagi 
sisse ja sepp pidi sel korral tühjade kätega üm- 
ber pöörama. 

Kogu orduriigi kehast käis sel ajal otsekui 
hommikune viluvärin läbi, Rõhutud rahvaste — 
eestlaste, lätlaste, semgallide ja preislaste seas 
ei olnud endise vabaduse mälestus veel täiesti 
kustunud. Nad said aru, et endid mõnesajast 
mehest, kelles ammugi enam vanade ristisõitjate 
võitlusvalmu ei elanud, jalge alla tallata lasksid. 
Nad hakkasid igast küljest päid tõstma ja sala- 
mahti mässu valmistama. Küll oli rüütlitel palju 
rikkust, sõjaväge ja kõiki sõja-abinõusid, aga ka 
palju vaenlasi. * Pihkva ja Novgorodi venelased, 
niisama ka hansalinnade kaupmehed vihkasid 
neid kui kaubateede takistajaid ja ahneid sahker- 
dajaid; Leedu noored vürstid, tark Olgerd ja 
vahva Keistut, olid nendega alalises sõjas; 
paavstidki, kes sel ajal Avignon'i linnas Prant- 

susmaal elasid, ähvardasid ordut kirikumaade rii- 
sumise, piiskoppide vangistamise ja nende käsk- 
jalgade tapmise eest hoopis hävitada ja lasksid 
end ainult raskete rahaohvritega lepitada. Nii- 
suguse asjaseisu juures võisid rõhutud rahvad küll 
mässust head õnne loota. 

Aga ordurüütlitel olid teravad silmad ja kõr- 
vad. Niipea kui nad nägid, et talupoegade seas 
mõnes kohas liikumine tekkimas cli, tegid nad 
oma kindlad linnad ja lossid veel kindlamaks, 
suurendasid sõjaväge ja hirmutasid talupoegi 
sõjarilstade kõlina ning raskete nuhtlustega. 
Nõnda lämmataii lätlaste, semgallide ja preislaste 
püüdmised juba sündides ja Liivimaa eestlastega 
ei olnud lugu palju teisem. 

Nädal enne jüripäeva tuli Eestimaalt saadik 
sepp Villu juurde ja kuulutas, et mäss jüripäeva 
ööl teatud viisil pidi algama. Sepp raputas pead, 
sest ta tundis Viljandi talurahva mõtteid, aga ta 
kutsus siiski mehed vana kantsi varemetesse kokku 
ja pani neile saadiku nõudmised ette. Mõned, ise- 
äranis nooremad, olid küll kohe nõus, aga suurem 
hulk lõi kartma, teades, et Viljandi loss sõjamees- 
test kubises ja tugevad väesalgad üle terve maa- 
konna laiali olid laotatud. Küll kõneles ja manit- 
ses sepp, et nad parajat aega mööda ei laseks 
minna, kus kõik maarahvas esimest korda ühes 
nõus oli ja ettevõtmisele vähegi kordaminekut 
võidi loota. Aga talupoegade julgus oli kadunud; 
nad jäid leigeks ja võtsid viimaks nõuks, et sõjaks 
küll ikka pidid valmis olema, aga enne ära oota- 
ma, kuidas Eestimaa ja Saaremaa vendade käsi 
saab käima. 

Nõnda lõppes see koosolek; võib olla, et tema 

otsusel meie maa ajaloo kohta suur tähendus on 
olnud. 

Sepp oleks hea meelega üksipäini Tasuja juurde 
tõtanud ning tema käsu all taanlasi ja saksu 
uhtuma hakanud. Aga tal oli enne üks kodune asi 
õiendada, ja õigele eesti mehele on tema kodused 
asjad igal ajal tähtsamad olnud kui üldised. 

Sepa kodune asi oli Maie päästmine. 

Mai oli ikka veel kadunud, aga sepp teadis 
nüüd juba selgesti, et tema tuike noore ja nägusa 
kulli küüsis vaevles. Villu oli nimelt üht Puidu 
mõisa sulast nii kaua oma kallima viinaga joot- 
nud, kuni sulane peremehe saladuse välja lobises. 
Muidu ei arvanud mõisnikud ega ordurüütlid 
talutüdruku röövimist nii suureks asjaks, et seile 
salajashoidmisest palju oleksid hoolinud. Noor 
Herike aga oli — sulase jutu järgi — ilusat Maie 
nii kangesti armastama hakanud, et ta teda ennast 
kui oma silmamuna ja tema röövimist kui mõnda 
surmanuhtluse väärilist kuritegu kõikide eest var- 
jul hoidis. Sepp Villu oli mitu korda katsunud 
mõisa sisse tungida, aga näis, nagu oleks just 
teda kõige visamalt eemal hoida püütud. Teda ei 
lastud mingil põhjusel sisse. Ta oli öö ajal üle 
müüri katsunud ronida, aga vahid olid ta igakord 
tagasi peletanud. Salavalu näris Villu südant; ta 
jäi päev-päevalt nukramaks ja luusis, vahel üksi, 
vahel Priidu seltsis, mõisa ümber, asjata lootes, 
et kogemata kaugeltki Maie kallist nägu näha 
saaks. 


Jüripäev läks mööda ja tema kannul tulid Eesti- 
maalt võidukad sõnumid. Talupojad olid ühe ööga 
peaaegu terve sakste ja taanlaste soo lagedal 

maal ära hävitanud, mõisad maha põletanud ja 
endid suureks sõjaväeks ühendanud, mis Tallinna 
alla tõttas. Selle sõnumi peale tegid siin ja seal 
ka Liivimaa eestlased üksikuid mässukatseid, mil- 
lest aga ordurüütlid kergesti jagu said ja talu- 
poegi nõnda ära hirmutada mõistsid, et need vae- 
valt veel hingata ja salamahti õnnelikumate kaas- 
vendade poolt abi loota julgesid. 

Sepp Villu mõtles ööd ja päevad Maie pääst 
misele; mõtles nii kangesti, et peaaegu lolliks 
läks, aga ei saanud siiski õigele otsale. Töö jättis 
ta täiesti sellide hooleks; naljasõna ei kuuldud 
enam ta suust; toit ei tahtnud talle maitsta ja viina 
jõi ta ainult siis, kui kuri mõte teda vaevas, et 
Mai teda enam ei armasta. mis 

Ühel päeval läks sepp Priidu seltsis Viljan- 
disse ja tahtis pika tõrkumise järel esimest korda 
jälle komtuuri jutule saada; aga komtuuril oli 
praegusel murelikul ajal nii palju tegemist, et ta 
seppa enese ette ei lasknud. Ohtul istusid sepp ja 
Priidu ühes kõrtsis, kui ukse taga vankrimürinat 
kuuldi ja üks Puidu mõisa sulane, keda Villu tün- 
dis, sisse astus. 

«Kas sina sõitsid ette?> küsis sepp. 

«Sõitsin küll,» vastas sulane uhkelt, «kahe 
hobus2ga sõidan.» 

«Miks na toredasti?» 

«Puusärki vean linnast koju.» 

«Kelle puusärki?» 

«Vanahärra oma.» 

«Kas vanamees juba valmis?» 

«Eile õhtul suri. Ole mees ja lase anda.» 

«Säh, joo. Kas puusärki võib näha?» 

«Mine vahi kui tahad. Ilus asi, esimese linna- 
meistri tehtud.» 

Sepp ja Priidu läksid õue. Laia kerega vanker, 
puusärk peal, seisis kõrtsi ees uluall. Puusärk oli 
tõesti tore värk, tugevast tammepuust väga kunst- 
likult tehtud, hõbejalgadega ja ka muidu hõbe- 
daga rohkesti ehitud. Kaas oli naeltega kinni löö- 
dud, aga sepp tõstis selle ühe raksuga üles. 

«Miv va veev?» kogeles Priidu ehmatades. 

Sepp ei andnud vastust, vaid mõõtis silmadega 
puusärgi pikkust, noogutas pead ja hakkas hoo- 
lega ringi luurama. Oli juba kaunis pime ja tee 
inimestes: tühi. 

«Nüüd on nõu leitud,» ütles Villu tasakesi. 
«Säh võta raha, maksa kõrtsmikule ära, katsu 
sulast joomisega veel pisut kõrtsis kinni hoida ja 
meelita teda, et ta sind vankri otsal kuni Puidu 
mõisa ligidale kaasa võtaks. Seal peida ennast 
metsaserval ära ja oota, kuni sa kolm korda varese 
kraaksumist kuuled. Sina vasta niisama, küll me 
siis teineteist jälle leiame. Kui ma puusärki olen 
pugenud, siis pane kaas kõvasti kinni.» 

Priidu andis oma kentsakal keelel sõbrale 
märku, et ta teda hulluks peab. Sepp oli Priidu 
kõneviisiga nii ära harjunud, et ta igast sõnast 
aru sai; temaga ei häbenenud Priidu rääkida, 
kuna ta muude inimeste seltsis tumm oli. Seekord 
aga ei näinud sepp sõnagi mõistvat, ei sellest, et 
Priidu tema mõistust segaseks pidas, ega sellest, 
et Priidu ise puusärki pugeda soovis. Sepp vah- 
tis veel kord ettevaatlikult ringi, kas kusagil hullu 
tembu nägijaid ei ole, ja ronis puusärgi sisse; 
tema õnneks oli surnud mõisnik üks kõige keha- 
kamatest vestfaali hiiglastest olnud. 

«Kas pead nüüd hästi meeles, mis ma ütlesin?» < 
küsis sepp kaane alt. 

Priidu noogutas nukralt pead. 

«Siis vajuta kaas kinni.» 

Priidu tegi oma kõige haledama näo, surus veel 
kord sõbra kätt Ja — täitis käsku, 

Kõrtsituppa astudes värises ta kui haavaleht, 
aga me võime julgesti ütelda, et see võrukael su- 
gugi ei oleks värisenud, kui teda ennast elusalt 
puusärki oleks pandud. 

Üürikese aja pärast kuulis sepp Priidut ja 
pooljoobnud sulast kõrtsitoast välja tulevat. Su- 
lane vandus tükk aega hobuseid ilma mingisuguse 
põhjuseta maa põhja, naeris suure häälega selle 
üle, et Priidu otsekui tumm märkide läbi rääkis, 
hakkas seppa põhjama, kes varga moodi ära kadu- 
nud, ja lubas viimaks toreda lahkusega Priidut 
vankri äärele istuda. Vanker hakkas mürisedes 
mööda auklikku teed edasi kõikuma. 

Tund aega kestis vankri põrin ja kõikumine. 
Sagedasti mõtles sepp kange tõuke ajal, et nüüd 
vist vanker kraavi, puusärk lahti ja terve ettevõte 
luhta läheb. Oli tee pehme, liivane ja liikus van- 
ker tasakesi, siis oli sepal tundmus, nagu oleks ta 
päriselt surnud ja maha maetud; ta hing jäi rindu 
kinni ja veri soontes hakkas tarretama. Siis lõi 
sepp kätega vastu puusärgi seinu, hõõrus rinda, 
tõmbas sügavalt hinge ja märkas, et veri ikka 
veel soojalt ja kiirelt soontes voolas, et ta elus 
inimene oli; südamesse asus jälle tugevuse tund- 
mus ja julgus, mida isegi surm ei suuda kohu- 
tada. 

Kord jäi vanker seisma ja Villu kuulis tume- 
dat praginat, nagu oleks mõnda rasket asja ahela- 

tega üles tõmmatud. Vanker hakkas uuesti liikuma 
ja jäi varsti jälle seisma. Sepa vahva süda hakkas 
kangesti tuksuma. Ta sai aru, et vanker Puidu 
mõisa õue oli jõudnud. Võitluse, võib-olla ka 
surma tund oli käes! 

Villu kuulis sammude kõminat ja inimeste 
hääli, millede hulgas üks käsu andis, et puusärk 
suurde saali pidi kantama. Puusärk hakkas ker- 
kima, vajus aga kohe jälle raksatades tagasi. 

«“Tohoo pime, kui raske!» imestas keegi. 
«Ega ta ometi tinast ole?» 

«Selge tammepuu,» seletas teine hääl, «aga 
nad on talle hullupööra hõbedat peale ladunud, 
see'p ta nii raskeks teeb.» 

«Vaata, kuhu nad kallist hõbedat loobivad!» 
urises kolmas. 

«Võtame kaane pealt ära, siis on kergem 
kanda,» andis neljas hääl nõu. 

Mitmed käed hakkasid puusärgi kaane kallal 
krabistama. Sepa süda tuksus kuuldavalt. Juba 
hakkasid naelad järele andma. Sepp nägi prao 
vahelt tulelontide läiget. Ta südame tuksumine jäi 
korraga seisma... 

«Mis te seal na kaua mängite?» käratses 
eemalt vali hääl. «Kohe võtke puusärk õlgadele ja 
kandke sisse!» 

«Ta on kole raske; tahtsime kaane pealt ära 
võtta,» anti vankri ümbert vastuseks. 

«Oh teie, laisad varesed!» kärkis esimene hääl. 
«Kus piits on? Küll ma teie keresid kergitan! 
Nemad, lurjused, kipuvad härrade asju lahti kan- 
gutama! Tohoo pöörased!» 

Veel selle kõne kestmise ajal vajutati puusärgi 
kaas ühe raksuga jälle kinni, puusärk kerkis 

uuesti, oleks jälle peaaegu vääratanud, liikus siis 


ähkivate meeste õlgadel pikkamisi edasi, vist 
mõnest trepist üles, sest et sepa jalad tükk aega 
taeva poole näitasid, ja pandi siis ühes kohas 
maha, kus kandjate sammud tumedalt kõmisesid. 
Sepp kuulis veel kandjate vandumist nähtud vaeva 
üle ja nende sammude kaugele kaduvat kaja. Siis 
valitses puusärgi ümber hauavaikus. 

Sepp surus käepäkad puusärgi kaane vastu, 
kuulatas veel kord teravalt ja tõstis siis kaane 
pealmise otsa korraga üles; ta nägi ennast suures, 
võlvitud saalis kõrge aluse peal; üksainuke lamp, 
mis ühes nurgas laest alla rippus, andis tumedalt 
valgust; inimesi ei olnud kusagil näha, aga ühes 
kõhas oli seina tagant häälte kõminat ja sammude 
kahinat kuulda. Mõtte kiirusega tõstis Villu puu- 
särgi kaane täiesti üles, ronis maha, surus kaane 
jälle kinni ja jooksis kikivarbail ühe ukse poole, 
mille taga hoopis vaikne lugu näis olevat. Juba 
oli ta käe lingi külge pannud, kui ta pilk teisele 
seinale langes, kus kõiksugu sõjariistad rippu- 
sid. Need meelitasid endist sõjameest niisuguse 
väega eneste poole, et sepp suurest hädaohust 
hoolimata sinna jooksis ja raske rüütlimõõga sei- 
nalt võttis. Kahe, kolme hiiglasammuga kargas ta 
jälle tagasi ja oli juba ukse vahel, kui saali teises 
otsas uks kriiksus ja vali hääl hüüdis: 

«Kes seal on?» 

Villu ei andnud enesele aega vastata ega pöö- 
ranud peadki, vaid lükkas ukse enese taga kinni 
ja libises kuulmatul sammul edasi. Ta oli pikka ja 
pimedasse võlvialusesse sattunud. Käsikaudu ko- 
bas ta õnne peale edasi. Pea komistas ta ühe asja 
üle ja leidis katsumise varal, et see kivist trepi 

hakatus oli. Ta lippas trepist üles ja sattus üm- 
margusse ruumi, kus kõrge ja kitsas aken niipalju 
valgusekuma andis, et ta kahte ust võis näha, 
milledest üks palkonile, teine jumal teab kuhu 
viis. Viimase ukse ette jäi sepp seisma ja piilus 
lukuaugust sisse. Ukse taga mustas pilkane pime- 
dus, aga sepp arvas sealtpoolt kaugete häälte kõ- 
minat kuulvat. Natuke aega oli ta kahevahel, 
kas õnne peale uks lahti teha ja, olgu kuhu tahes, 
sisse astuda, või ennast palkonile peita ja oodata. 
Ta oli kuulnud, et Puidu mõisas naisterahvaste 
elutoad teisel korral olevat, ja arvas, et vist ka 
Maie sealsamas varjul hoitakse. Kalli neiu lähe- 
duse aimamine tegi sepa ihalduse teda näha nii 
tungivaks, et ta sugugi enam kannatada ei suut- 
nud. 

Uks läks kriiksudes lahti ja sepp astus kitsasse 
ruumi, kus muidu täiesti pime oli, aga eespool 
nõrk, peenike valgusejuga paistis, mis lukuaugust 
näis tulevat. Sepp tõttas sinna, piilus august sisse, 
ei võinud küll midagi näha, sest et võti ees oli, 
kuulis aga nüüd selgesti naisterahva rääkimist, 
kuigi ikka veel kaugelt: sepa hing jäi kinni, sest 
ta arvas Maie häält ära tundvat. 

Ettevaatlikult katsus ta ukse linki tõsta, aga 
ta südame ärevus oli nii kange ja põnevus nii 
suur, et ta oma liikmeid enam õieti ei suutnud 
valitseda. Uks läks pisikese kriuksuga lahti ja 
sepp vahtis ilukambrisse, mille seinad puuniker- 
dustega ehitud olid. Maalitud laes rippus klaasist 
lamp, mis vähe valgust andis. Tagaseinas oli lah- 
tine uks ja selle taga jälle valgustatud kamber. 
Seal olid kaks nägematut naisterahvast, kellest 
üks hääle järgi Mai pidi olema, teineteisega ela- 

valt kõnelemas. Ühe silmapilguga oli Villu ukse 
enese taga kinni tõmmanud ja enese suure ahju 
taha peitnud, mis ukse ligidal nurgas seisis. 


Ei 


«Kes seal on?» hüüdis tagumisest toast naiste- 


rahva hääl, mis sepale ka tuttav kõlas; ta mõtles 
Järele ja sai varsti aru kätte, et see keegi muu ei 
olnud kui preili Adelheid Herike, Vik 
jandi komtuuri vennatütar ning nüüdse Puidu 
mõisa omaniku õde. 

«Kes seal tuli?» kordas preili Adelheid, kui 
esimesele küsimusele vastust ei tulnud. 

Uhe silmapilgu valitses mõlemas toas täielik 
vaikus. 

«Ma hakkan kartma,» ütles Adelheid aralt. 
«Kas sa julged järele vaadata, Maieke?> 

Sepp kuulis kergete sammude kahinat. 

«Siin ei ole inimese hinge ja uks on kinni,» 
ütles Mai tagasi minnes. 

«Aga ma kuulsin selgesti, kuidas uks lahti läks 
ja jälle kinni pandi,» hüülis Adelheid imestades. 

«Ka minule näis nõnda, aga vist on mõni muu 
kõmin meid eksitanud,» kostis Mai. 

«Arvad sa?» 

«Mis siis muud, preili Adelheid?» 

«Aga mina arvan, et üks siiski lahti tehti, ja et 
see keegi muu ei olnud kui kupja tütar, kes Igal 
pool luuramas ja kuulamas käib, kus midagi rää- 
gitakse. Homme lasen temale hea nahatäie vitsu 
anda.» 

«Pai prelli, ma ei saa teist aru.» 

«Kuidas nii?» 

«Teie olete muidu nii hea ja lahke kui ingel; 
kuidas võib teie süda siis lubada, et teist inimest 
pekstakse?» 

“Jampsid sa, Maieke? Kas ori ilma vitsata võib 
elada? See on ju neile niisama tarvilik kui iga- 
päevane leib.» 

«Kes teile seda on ütelnud?» 

«Kõik inimesed.» 

«Pai preili, teie olete minust targem ja teil võib 
õigus olla; siiski palun ma südamest, et te kupja 
tütre nuhtlemata jätaksite.» 

«Oh sina, tuikese hing!» naeris Adelheid rõõm- 
salt. «Kes sinu palvetele vastu võib seista? Jäägu 
ta siis seekord veel karistamata, aga tuleval kor- 
ral saab ta kahevõrra.> 

Adelheidi kõneviis oli nii südamlik ja ilm- 
süütu, ta hääl nii mahe ja magus, et keegi tema 
südame headuse pärast kahevahel ei võinud olla. 

«Meie jutt jäi pooleli,» ütles Adelheid. «Minu 
vend loodab kindlasti, et sa teda ikka armastama 
hakkad.» 

«Ei hakka,» vastas Mai tasaselt. 

«Sa tead, Maieke, et mina sellega mitte rahul 
ei ole, et vend Goswin sind vägisi siin kinni peab, 
aga mis võin mina tema vastu parata? Tema ütleb, 
et ta ilma sinuta elada ei või, ja tahab sind hiljem, 
kui ta Saksamaale läheb, oma prouaks võtta. Siin 
ei ole see võimalik, sest meie maa seadused ei 
luba, et saksa rüütlisoost mees eesti soost naise 
võtaks. Aga ma ei usugi, et sina tõesti talutüd- 
ruk oled. Sul on nii peened jooned ja nii õrn keha, 
et vähe sinusarnaseid lossipreilisid on. Talutüd- 
ruk ei ole sa ihu ega hinge poolest. Sul on nii- 
sama aus meel ja uhke vaim kui minulgi. Goswin 
ei või sulle mitte täiesti vastumeelt olla, aga sa 
ei taha seda veel tunnistada. Ka mina võiksin. 
kui mind kogemata peaks röövitama, oma Töövi- 

jat küll armastama hakata, aga ilmaski ei saaks 
ta armast sõna minu suust kuulda... Aga sa ei 
lähe sugugi punaseks. On see võimalik, et sa 
Goswini peale sugugi ei mõtle? Ometi on maa- 
ilmas nii ilusaid, tugevaid ja viisakaid mehi väga 
vähe. Mina olen tervel eluajal ühtainust meest 
näinud, kes meheliku ilu poolest mu venna kõr- 
vale võiks astuda või koguni tema peale varju 
heita.> 

«Vist mõni võõramaa rüütel?» küsis Mai. 

«Ei ole. Ta elab meie maakonnas.» 

«Ma ei usu, et meie rüütlite ja mõisnikkude 
hulgast keegi teie vennast üle võiks käia,» ütles 
Mai julgelt. 

Kuulava Villu süda hakkas korraga valutama. 

«See mees, kelle peale mina mõtlen, ei ole 
rüütel ega mõisnik,» seletas Adelheid pisut nuk- 
ralt, 

«Mis ta siis muidu võib olla?» 

«Ma ei tohi sulle enam ütelda, kui et ta kõige 
kenam ja kangem mees meie maal on.» 

«Kõige kenam ja kangem?» küsis Mai kaht- 
laselt ja veidi pilklikult. 

«Kõige kenam ja kangem,» kordas Adel- 
heid kindla usuga. «Ma olen teda ainult mööda 
minnes mõnikord näinud, aga ma ei saa teda 
oma meelest kaotada. Ma ei tohi tema peale mõ- 
telda ja pööran ikka silmad kõrvale, kui mööda 
sõites teda kogemata näen, aga ta kuju jääb ikka 
mu silmade ette.» 

«Kas ta siis suure tee ääres elab?» küsis Mai 
aralt. 

«Ta ei ela meist kaugel... Aga miks su paled 
nii kahvatud ja silmad hirmu täis on?» 

«Ma arvasin eestoas kahinat kuulvat,» koge- 
les Mai. 

«Kas sa nii kartlik oled? Pole seal midagi... 
Kuule, Maieke, selle eest, et mina sulle omad pa- 
tud olen pihtinud, pead sa mulle ütlema, keda sina 
armastad.» 

«Ei kedagi.» 

«Aga miks su paled punaseks lähevad? Ära 
tühja salga. Kardad sa, et ma seda vennale räägin 
ja sellega sinu armsale õnnetust valmistan? Tühi 
kartus. Kas tahad, ma ütlen sulle tükk-tükilt, mis 
nägu see mees on, keda sa armastad? Kuus jalga 
pikk — jah? Kollased käharad juuksed, lai valge 
otsaesine, nägu joones ja jumekas, silmad sini- 
sed, alati elurõõmu ja kelmust täis, nina peenike, 
suu väike ja pehme nagu naisterahval, habe tihe 
ja tõmmukam kui juuksed, keha ilmatu suur ja 
lai, aga siiski kena kui kivist raiutud kangelase 
kuju, iga soon rammust paisumas, käed ja jalad 
häbemata suured ja tugevad... Ühe sõnaga — 
sa armastad sepp Villut!» 

'Tagumisest toast oli kerget praginat kuulda, 
nagu oleks keegi pisukesi klaasist asju maha pilla- 
nud. 

«Oh õnnetust, toos täiesti puru ja kõik helmed 
maas!» kurtis Mai. 

«Lase olla!» hüüdis Adelheid. «Ara kum- 
marda, näita mulle oma nägu!» 

«Oot', oot', ma korjan helmed üles...» 

Sepp kuulis tasast rabelemist ja Adelheidi 
näeru, aga see naer ei olnud mitte täiesti loomulik 
ega rõõmus. Rabelemise müdin lõppes peagi. 

«Mis ma sellest salgan?> ütles Mai uhke 
rahuga. «Jah, mina armastan sepp Villut, ja mitte 

üksi tema tugevuse pärast. Teie olete tema välis- 
pidist nägu hoolega silmitsenud ja arvate teda 
tundvat? Teie ei tunne teda, sest et teie tema sü- 
dant ei tunne. Mina aga tean, et ta mitte üksi 
välispidise ilu poolest kõigist rüütlitest üle käib, 
vaid et ta kõige ausam, vahvam ja mõnusam 
mees maa peal on. Kes kord tema kuldse südame 
sisse on vaadanud, see ei või teist meest enam 
ilma peal armastada.» 

«Aga ta ei ole veel kordagi sind päästa katsu- 
nud,» tähendas Adelheid pisut pilklikult. 

«See näitab ainult, et ta minu peidupaika veel 
ei tea. Jumal andku, et ta seda iialgi teada ei 
saaks!> 

«Kuidas nii?» 

«Ta ei jääks enne rahule, kui mind päästaks 
või ise surma leiaks.» 

«Minule on julged mehed meelepärast. Ma 
tahaksin hea meelega näha, kas sinu sepal nii 
palju julgust on, et ta siia sisse tungiks ja sinu 
otsekui lõukoera suust välja kisuks.» 

«Mina ei soovi seda mitte, sest ma armastan 
teda enam kui... teie!» 

«Tasa, tasa, jumala pärast!» sosistas Adelheid 
kohkunult. «Ma kuulen kedagi tulevat.» 

"Tõesti astus üks inimene eestoas uksest sisse. 
Sepp surus ennast sügavamalt ahju taha. Tulija 
oli orjatüdruk ja kuulutas, et vanahärra puusärki- 
panemine kohe pidi algama; noorhärra laskvat 
sellepärast ka preilit alla paluda. Paar minutit 
ei olnud muud kuulda kui kergete sammude ja 
naisterahva riiete kahinat. Vist kohendas preili 
Adelheid oma ülikonda ja pani ehteid juurde. 

Varsti tuli veel keegi raskemate sammudega 

uksest sisse ja läks tagumisse kambrisse. Sepp 
kuulis noort mõisahärrat ütlevat: 

«Kas veel ei ole valmis, õeke? Pole suuremat 
ehtimist vaja, sest võõraid on vähe ja noori pole 
sugugi.» 

Seepeale oli preili Adelheid kohe valmis ja läks 
tüdrukuga ühes välja. Goswin ja Mai jäid üksi. 
Sepp pigistas hambaid kokku. 

«Vaata, Mai, mis sa minuga oled teinud,» 
ütles Goswin etteheitvalt. -«Ma ei ole kuri ini- 
mene ega külma südamega, aga praegu pannakse 
mu isa puusärki ja mina ei ole veel ühtegi pisarat 
silma saanud ega oma õnnetuse peale mõtelnudki. 
Sa oled mu ära nõidunud, nii et ma uneski muud 
ei näe kui sind üksi. Miks sa vaevad mind nii ar- 
mutult?> 

Mai ei kostnud midagi. 

«Ole mu vastu vähegi lahke ja sõbralik, siis 
tahan ma su kõige alam sulane olla,» rääkis Gos- 
win edasi. «Käsi mis tahad, ja kõik täidetakse 
kiiresti. Sa pead alati siidis ja sametis käima, 
kõige paremad hobused peavad su õrna keha 
kandma ja kõige uhkemad rüütlid su ees kum- 
mardama ... Kallis Maieke, üheainsa musu 
eest «+.» 

«Jätke mind rahule!» karjatas Mai, 

«Ma ei või sind rahule jätta!» hüüdis Goswin 
tuhinal. «Sa ei pääse iialgi minu käest, niisama 
vähe kui mina sinu paelust pääsen. Otle, kas 
tahad mu naine olla? Kas tahad? Ütle midagi, 
olgu see mis on!» 

«Laske mind koju minna!» 

«Ma ei või, Maieke, ei või, ei või. Vaata peeg- 
lis enese nägu ja ütle siis ise, kas keegi mees nii- 

sugust varandust oma tahtmisega käest ära võib 3 


anda? Kui sina mind ei taha, siis ei pea sa ka kel- 
legi teise mehe omaks saama. Oh, Maieke, küll 
oled sa ütlemata ilus! Ma võiksin sind igavesti 
musutada ja kaisutada ., .» 

Kuulmise järgi näis, nagu tahaks ettevõtlik 
noormees tähendatud igavikuga hakatust teha, 
aga Mai tõukas teda kõigest jõust tagasi ja enne 
kui armukange rüütel uuesti tormi sai joosta, lan- 
ges räudhaamri raskune rusikas ta pealaele ja 
sirutas ta uimaselt põrandale. 

«Kas tahad kaasa tulla?» küsis sepp Villu. 

«Tahan,» kostis Mai. 

«Kas siin kusagil salaust ei ole, mille läbi võiks 
põgeneda?» 

«Ei ole.» 

«Siis lähme, kuidas juhtub!» 

Sepp tõstis Maie kui väeti lapse pahema käega 
üles, võttis mõõga paremasse pihku ja tõttas välja 
palkoni peale. Paar sülda madaiimal läks õue- 
müür. Allahüppamine oli kardetav. Kui hüppaja 
müüri harjal jalgu ei murdnud, siis võis ta kuk- 
kumise korral müüri taga seda kergemini kaela 
murda. 

«Kas julged eluga mängida?» sosistas sepp 
allapoole näidates. 

«Ilma sinuta ei taha ma elada,» vastas Mai ta- 
sakesi. 

Sepp surus neiu kõvasti enese külge, ronis pal- 
koni äärele, seadis enese istukile ja hüppas alla. 
Ta jalad põrusid hirmsasti, aga ta jäi õnnelikult 
müüri peale seisma. 

«Hohoo, kes seal on?> hüüdis kellegi hääl pi- 
medusest ja müüri harjal tuli rutuliste sammude 

kõmin ligemale. See oli vist müüril valvav öö- 
vaht. Õues hakkasid koerad haukuma. Sepp hüp- 
pas müürilt maha ja seisis nüüd sügava kraavi 
ees, mille põhjas vesi tumedasti läikis. Sealt pidi 
läbi mindama. Villu jooksis kraavi kallast mööda 
alla ja astus julgesti vette; põhi oli pehme ja läks 
järsku sügavamaks. Vesi ulatus Villule juba 
kaenla alla ja ta valmistas ennast ujumisele, kui 
põhi jälle tõusma hakkas. Käimine sügavas põhja- 
mudas võttis palju aega. Mõisa õues oli juba kära 
tõusnud, kui põgenejad teisele kaldale jõudsid. 
Sepp jooksis üle lageda välja otse metsa poole. 
Esimeste puude vahel jäi ta silmapilguks seisa- 
tama ja kraaksus'kolm korda kui vares, Sama- 
sugune hääl vastas üsna ligidalt. Varsti ragisesid 
kuivad oksad kellegi jalgade all ja Priidu kuju 
ilmus kui tont põõsaste tagant. 

«Pane mind nüüd maha!» sosistas Mai. 

«Ei, nüüd on rutt taga,» vastas sepp ja pistis 
hiiglasammudega pimeda metsa sisse jooksma. 

Vaene Priidu! Niisugust jooksu ei olnud ta veel 
eluajal katsunud. Tal ei olnud peale tubli vembla 
midagi kanda, aga ta jõudis suure vaevaga sepale 
järele, kelle sammusid kallis koorem ei raskenda- 
nud, vaid tiivustas! 

Põgenejad võisid vahest tuhat sammu jooksnud 
olla, kui sepp tähele pani, et Priidut enam tema 
kannul ei olnud. 

«Priidu ae, Priidu!» hõikas sepp seisma jää- 
des ja tagasi vaadates. 

Kaugelt vastas valus oigamine; sinna tõtates 
leidis Villu, et Priidu ennast puu najale toetas ja 
külgi hõõrus. Ta lõõtsutas nii kangesti, et vae- 
valt häält sai teha. Aga ta segaseid sõnu ei olnud 
vajagi; oli muidugi näha, et Priidu hirmus väsi- 
nud ja valusatest pistetest vaevatud oli. Sõnadest 
võis veel nii palju aru saada, et ta teisi edasi kihu- 
tas ja ise maha soovis jääda. 

Sepp oli kahevahel; Mai aga ütles kindla sõ- 
naga, et ta venda üksi pool-surnult tagaajajate ja 
metselajate kätte ei jäta. Teatud asi, et naiste- 
rahvad seal julgemad on kui lõvid, kus nende 
südameheldus ja kaastundmus äratatud on. Olgu 
nende abist siis kasu või kahju, olgu see hea või 
paha, mis nende ärganud tundmus neid tegema 
ajab, — tehtud saab see ikkagi. 

Tuli siis Maie soovil oodata, kuni Priidu tee- 
konda võiks jätkata. Villu pani nüüd alles Maie 
maha; ta läks otsima ja leidis hea peidupaiga 
kõrge ja paksu rägastiku keskel, kuhu üheainsa 
kitsa koha läbi võis sisse pääseda. Sinna istusid 
Mai ja Priidu maha, kuna sepp rägastiku suu 
ees valvas. Metsas mühas vali tuul, käristas paksu 
pilverünka, mis seni taevast oli katnud, aega- 
mööda lõhki ja puhastas kuu kahvatutele kiirtele 
teed. Valgus tungis uudishimulikult põgenejate 
urkasse, pani mändide okkad nõiduslikult läikima 
ja külvas metsa kohutavaid varjusid täis. 

Korraga arvas Villu kaugelt kuiva ja lühikest 
koera haukumist kuulvat. Ta kuulatas teravalt ja 
märkas, et haukumine Puidu mõisa poolt ligemale 
tuli. Sepa nahast käis külm värin läbi. Mai ja 
Priidu olid tema selja taha astunud. Kõik kolm 
vahtisid tumma kohkumisega: üksteise otsa; kõik 

kolm olid aru saanud, mis see tähendas: neid aeti 
jahikoertega taga! 

«Nüüd ei maksa enam põgeneda,» ütles sepp. 
«On koerad tõesti meie jälil, siis ei pääse me 
nende käest. Ei ole lugu nii, siis oleme siin hästi 
peidetud ja võime loota, et tagaajajad meist 
mööda lähevad. Peaksid nad meid siiski leidma, 
siis tahan mina mõõgaga urgastiku suud kaitsta; 
mujalt ei pääse keegi siia sisse. Teie olge vagu- 
sad ja ärge liikuge paigast.» 

«Anna mind parem kohe nende kätte, siis ei 
puutu nad teisse,» palus Mai. 

«Hohohoh!> naeris sepp tasa, aga südamest: 
«Mis mees see on, kes oma pruudi meelega varas- 
tada laseb? Ei see kõlba kuhugi... Juba tule- 
vad. Ma kuulen kapjade müdinat . .. Anna mulle 
suud, Maieke... Vaat sedavi Nüüd oled sa 
mu armas naine. Tulgu nad nüüd peale! Kergelt 
ei pea nad sind leseks tegema. Peitke endid ära!> 

Juba klähvisid ja nuhkisid koerad põõsaste üm- 
ber; nende järel tulid suure ragina ja müdinaga 
mitmest küljest ratsamehed, kes koeri jahihüüe- 
tega otsimisele ässitasid. Rägastiku suu ees hak- 
kasid koerad kangesti haukuma; ühe silmapilguga 
veerlesid esimesed neist ulgudes maas. Esimene 
ratsamees, kes seppa nägi ja suud parajasti rõõ- 
mukisaks lahti tahtis teha, kukkus nagu piksest 
rabatult tagumistele jalgadele tõusva hobuse sel- 
jast maha. Tükki kümme ratsalist kogunes kohe 
tema ümber. Kuu piilus parajasti pilveserva ta- 
gant välja ja tegi naljaka näo, nähes, kuidas terve 
salk ratsamehi üheainsa jalamehe kallale kippus, 
ilma et viimane plehku oleks pannud. 

«Pidage!» müristas Goswin Herike; keda Villu 

oma imestuseks tervelt ratsaliste hulgast leidis, 
«Kuule, sepp, mispärast lõid sa minu mehe 
maha?» 

«Sinu süü pärast,» vastas sepp. 

«Häbemata sõnadega teed sa oma loo pahe- 
maks,» ütles Goswin uhke rahuga. «Sind saab 
raskesti nuheldama, sest sa oled kui varas võõ- 
rasse majasse tunginud, oma käe rüütlisoost mehe 
vastu üles tõstnud ja ühe tütarlapse röövinud. 
Nende süüde peal seisab seaduse järgi kolme- 
kordne surmanuhtlus. Tahad sa nuhtlust vähegi 
kergendada, siis anna röövitud tüdruk kohe tagasi 
ja lase ennast tõrkumata siduda.» 

«Mis sa tühja raiskad oma ilusaid sõnu,» kos- 
tis sepp rahulikult. «Ega sa nii juhm ole, et mind 
oma seaduse kõverdamisega hirmutada loodad. 
Tead ju isegi, et mitte mina röövel ei ole, vaid 
sina. Mina tahan õnnetut inimest röövlite käest 
päästa, ja see ei ole kellegi seaduse ees nuheldav, 
vaid kiiduväärne tegu.» 

«Ära tee mind vihaseks, sepp!» ütles Goswin 
karedamalt. «Kas sa sellest aru ei saa, et ma sulle 
üksi head soovin? Sul võib sada korda õigus olla, 
aga seaduse ees oled sa süüdlane. Sa pead ennast 
kavalaks meheks ja tahad targem olla kui seadus. 
Minu onu heldus on sind julgeks teinud. Ära 
unusta, et minu ja sinu vahel ikka veel määratu 
vahe on. Mul on sinu pärast hale meel...» 

«Siis nuta, aga ära lorise tühja juttu,» urises 
Villu. «Mina olen õiglane mees, kes kellelegi üle» 
kohut ei tee, ja tema, võrukael, tuleb mind nagu 
last noomima! No ütle nüüd!» 

Siin toibus mahalöödud sulane uimastusest ja 

tõusis istukile. Sepp oli talle paljalt mõõga kül- 
jega pähe koputanud. 

«Näe, su mees on terve,» ütles Villu. «Nüüd 
pole sul minult enam midagi nõuda, noorsand. 
Mine heaga koju ja heida puhkama.» 

«Kuhu oled sa Maie pannud?» kärgatas Gos- 
win tõusva vihaga. 

«Otsi ise,» vastas sepp. 

«Ma ütlen sulle viimast korda: anna tüdruk ta- 
gasi, siis lasen ma su eluga pääseda.» 

«Ja mina ütlen sulle: kui sa tüdrukut rahule 
ei jäta, siis ei lase ma sind mitte eluga pääseda.» 

«Võtke ta kinni!» müristas Goswin. 

Sulased ajasid hobused rüsinal sepa peale. Aga 
kaks esimest hobust kukkusid kohe purustatud 
peadega maha ja matsid ratsalised eneste alla. 
Nähes, et sepp, kes kolmest küljest rägastiku läbi 
kaitstud oli, kõik hobused võis ära tappa, enne 
kui kellegi mõõk või oda temasse puutus, käskis 
Goswin sulaseid jala Villu kallale tungida. Gos- 
winise oli, nagu kõik teadsid, vahva mees, aga — 
olgu see nüüd uhkuse või mõne ebauskliku kar- 
tuse pärast — ta ei tahtnud ise sepa hirmsate 
hoopide ette astuda. Sulastel olid osalt mõõgad, 
osalt piigid käes, aga neist ei võinud enam kui 
kaks korraga Villu kallale tungida. Esimesed kaks 
hakkasid odadega seppa torkima, aga odad puru- 
nesid kohe tükkideks ja sulased taganesid hir- 
muga; kaks järgmist, kes mõõkadega välja astu- 
sid, aelesid varsti veriselt sepa jalge ees maas. 
Teised ei tahtnud enam sepa ligi minna, vaid 
vibutasid suure julgusega, aga kaugelt sõjariistu. 
Nad oleksid hea meelega rägastiku põlema pist- 
nud, kui mitte Goswin, kes Maie elu pärast kar- 

tis, neid ei oleks keelanud. Nähes, et sel viisil 
sepast jagu ei saa, andis Goswin salamahti kol- 
mele sulasele käsu rägastiku tagumisest küljest 
teed läbi raiuda. Villu märkas järsku tõusva 
vihaga kurja nõu ja oleks hea meelega kavala 
rüütli enese kallale läinud, kui ta mitte ei oleks 
kartnud, et sulased selle ajaga Maie ja Priidu 
peidupaika tungivad. Ta katsus rüütlit terava 
pilkamisega võitlusele ärritada. 

«Häbi sulle, Goswin Herike,» hüüdis Villu põl- 
gavalt naerdes, «sa oskad tüdrukuid varastada, 
aga meeste vastu ei julge sa hakata. Niisugune 
jänespüks julgeb minu Maie peale mõtelda? 
Kahju, et ta ise näha ei või, kuidas su püksid 
hirmu pärast püüli jahvatavad! Kui ta seda näeks, 
ei oleks tal teinekord sinu eest kaitset vajagi. Ta 
ajaks su palja vitsaga minema või laseks sulle 
pealegi oma karjatüdrukul hea nahatäie anda, et 
sa teinekord enam oma lolli nägu ei näitaks.» 

See mõjus. Goswin ronis sõna lausumata hobuse 
seljast ja läks häbematut pilkajat oma käega ka- 
ristama. Mõõgad kõlisesid kokku. Mõlemad võlt- 
lejad olid tugevad ja osavad sõjamehed, aga ehk 
küll sepp väsinud oli, sadasid ta hoobid siiski nii 
raskelt ja tihedalt, et Goswin algusest peale kal- 
laletungimisele mõteldagi ei saanud, vaid ennast 
suure vaevaga kaitsta jõudis. Sulased jooksid talle 
appi ja hakkasid kõrvalt seppa odadega torkima. 
Oleks sepa asemel rüütlisoost mees olnud, siis 
oleks Goswin sulaste abi vist põlastusega tagasi 
lükanud; nüüd ei tulnud talle seda meeldegi. Oma 
selja taga kuulis Villu raginat ja mõõkade kõlise- 
mist; siin raiusid ja murdsid sulased rägastikust 
teed läbi, 

Esimene, kes jalga pelgupaika tahtis tõsta, sai 
Priidu käest küll niisuguse matsu vemblaga pähe, 
et ta uimaselt maha kukkus, aga teised tungisid 
tagant järele ja Priidu vemmal ei oleks kaua 
nende möõõkadele ja piikidele vastu panna jõud- 
nud. 

Kärast oma selja taga märkas sepp, et asjad 
nurja minemas olid. Ta tahtis enne surma veel 
Maie oma kehaga kaitsta ja taganes sellepärast 
järsku rägastiku sisse. Pead pöörates nägi ta, et 
Priidu palja peaga ja verine oli, aga siiski kui 
lõukoer vemblaga kahe mõõgamehe vastu võitles. 
Mai seisis peidupaiga keskel, kahvatu kui surnu, 
aga põlevate silmadega. 

Goswin, kes vaevalt surmast oli pääsenud, ja 
sulased tungisid Villu järel peidupaika. Sepp ja 
Priidu valmistasid endid selg selja vastu viim- 
sele võitlusele. 

«Rüütel Goswin, pidage!» käis korraga Maie 
hele hääl kõigest kärast üle. 

«Oodake, sulased!» müristas Goswin ja astus 
sammu neiu poole. 

Maie käes välkus nuga. 

«Ärge tulge mu ligi, laske mind rääkida!» 
hüüdis ta välkuvail silmil. 

Goswin jäi seisma. Sõjariistade kõlin vaikis. 

«Kui teie minu venna ja sepp Villu siit vabalt 
ära lasete minna, siis olen ma ihu ja hingega teie 
oma,» ütles Mai selge ja kindla häälega, 

«Tohin ma kurjategijaid nuhtlemata jätta?» 
nurises Goswin. 

«Kui teie seda ei tee, siis pistan ma enesele 
noa rindu,» ütles Mai. 

«Oota!» kisendas Goswin kohkudes. «Sa pead 
oma tahtmist saama.» 

«Kas tõotate seda oma rüütlisõnaga?» 

«Tõotan ja vannun. Sulased, tehke neile tee 
lahti!» 

«Siis olen ma sinu,» sosistas Mai Goswini rin- 
nale langedes. 

«Mis tembutamine see on?» müristas sepp. 
«Olgu tüdruk küll hulluks läinud — mina ei luba 
teda siiski siit ära viia.» 

Villu tahtis uuesti Goswini kallale kippuda, aga 
Mai astus nende vahele ja ütles külmalt ning 
uhkelt: 

«Jäta mind rahule, sepp! Ma võin teha, mis 
tahan. Tahan ma teda armastada ja sind põlata, 
siis ei ole see sinu asi. Meie teed lähevad siitsaa- 
dik lahku.» , 

«Kas sa siis tõesti teda armastad?» karjus sepp. 

«Jah, armastan. Nüüd mine oma teed ja ära 
julge enam minu peale mõtelda. Ma põlgan sind. 
Kas kuuled? Ma põlgan sind... Jumalaga, 
Priidu. Kätt sa ei taha anda? Noh, olgu peale. 
Lähme, mu armas rüütel!» 

Sepa käest kukkus mõõk maha. Ta jäi kui sam- 
mas seisma ja vahtis pärani silmil, kuidas Goswin 
Maie oma hobuse selga võttis, sulased oma surnud 
ja haavatud seltsimeestega niisama tegid ja terve 
rong aegamööda puude vahele kadus. Sepa sil- 
mist tilkusid pisarad, ilma et ta seda ise teadis. 

«Nüüd olen ma vaba ja võin sõtta minna,» ümi- 
ses ta silmi pühkides. 

Kui silmad jälle selged olid, nägi ta, et Priidu 
selili maas oli ja — magas. Kuu paistis selgesti 
magaja näole, mille kulmud uneski vihaselt kortsu 

olid tõmmatud. Sepp ehmatas ja arvas viirastust 
nägevat: Priidu oli sel silmapilgul täiesti Goswin 
Herike nägu! 

Pead raputades langes Villu magaja kõrvale 
põlvili ja hakkas ettevaatlikult Priidu peahaava 
vaatlema. Haav oli kerge ja verejooks juba seisma 
jäänud. Priidu lõi peagi silmad lahti ja tõusis 
istukile. 

«Kas läksid juba minema?» küsis ta oma keeli. 

«Juha läksid,» kostis sepp tasa. Ta hääl oll 
kurgus kinni ja pea käis ringi. 

«Kuule, Villu, kuidas sa niisugust raibet või- 
sid armastada?» 

«Keda?» 

«Seda . . . tüdrukut.» 

«Ära räägi tühja... On sul valu?» 

«Valu ei ole sugugi, aga pea on uimane ja kon- 
did väsinud.» 

«Tule, ma kannan su koju.» 

«Ara narri mind, ega ma laps ole.» 

Seda öeldes tõusis Priidu kohe püsti ja hakkas 
tuikudes minema. Villu toetas teda, öeldes, et 
sedaviisi soojem olevat käia. Muidu ei oleks 
Priidu ennast toetada lasknud, Kallist rüütli- 
mõõka ei võtnud sepp kaasa, sest see oli nüüd 
korraga tema silmis varastatud asi. 

Kaua peale keskööd jõudsid nad Risti talusse, 
äratasid perenaise unest ja rääkisid talle kõik, 
mis oli sündinud. 

«Kui Mai rüütlit armastab ja ise temaga kaasa 
tahtis minna, mis seal siis parata?» ütles Krõõt 
tuimalt. 

«Kas sa nüüd näed oma kasvatuse vilja?» küsis 
sepp kurvalt. «Oma võõriti õpetustega ja võõ- 

raste armastamisega oled sa vaese Maie peast hul- 
luks teinud, nii et ta enam au ega häbi vahet ei 
tunne, vaid ise hukatuse sisse jookseb.» 

«Mis ta siis õige pidi tegema?» 

«Surm on parem kui autu elu,» 

«Sure ise, kui surm sulle na' magus on. Sina, 
jahupea, ei teagi, mis aus või autu elu on. Kas 
sina arvad ennast paremaks, kui rüütel Goswin 
on? Minu meelest on sada korda ausam toredas 
lossis elada kui mõne pärisorja hurtsikus. Kui 
Maria sellest viimati aru on saanud, siis ei olegi 
ta nii loll, kui sina arvasid. Paras sulle! Teine- 
kord ära pista oma töntsi nina võõraste asjade 
vahele . .. Tohoo, mis sel arus on?» 

Viimased sõnad olid Priidu kohta öeldud, kes 
järsku üles karanud oli ja põlevate silmadega ema 
otsa vahtis. Priidu keeletust suust voolas kõne, 
millest ema aru ei saanud, mille ähvardav, vihane 
kõla aga aimata laskis, et need õnnistamissõnad ei 
olnud. Võtame Villu kõrvad ja kuuleme, mis 
Priidu kõneles: 

«Sest päevast saadik ei ole sa enam minu ema. 
Ma olen ilma emata ja õeta. Ode läheb hõisates 
häbiporisse ja ema kiidab seda heaks! Ara neetud 
olgu te mõlemad! Ennem tahan nälja ja külma 
kätte surra, kui veel jalga selle katuse alla tõs- 
tan... Lähme, sepp!» 

Priidu võttis Villu käest kinni ja tõmbas ta 
uksest välja. 

«Priidu ae, Priidu, mis sul on?» hüüdis ema 
ahastuses. «Kuhu sa pimedal ööl veel lähed?,., 
Pagan selle sepa sisse!» 

Krõõt jooksis õue ja kuulis veel värava rak- 
sumist. 

«Priidu! Pai Priidu, miks sa minu üle pahan- 
dad? Miks sa minu eest ära jooksed? Ma pole 
sülle ühtegi paha sõna ütelnud... Pai kulla poeg, 
tule tagasi! Priidu!» 

«...iidul!s kajas mets vastu. 

Krõõt toetas uksepiida najale Ja puhkes suure 
häälega nutma. 

Sepp ja Priidu olid sest päevast saadik kadu- 
nud. Sellid ütlesid, peremees olevat vist jälle võõ- 
rale maale reisinud. See sõnum ei pannud kedagi 
imestama, kes sepa harjunud viisiga tuttav oli. 
Imeks sai asi alles siis, kui kevad, suvi ja sügis 
mööda läksid ja sepp ikka veel tagasi ei tulnud. 

Vaheajal oli mässavate eestlaste õnn nendest 
lahkuma hakanud. Nad olid küll terve võõra soo 
Eesti- ja Saaremaal peaaegu sootuks hävitanud, 
mõned kindlad lossid ära võtnud ning suure väega 
Tallinna ja Haapsalu piiskopilossi ümber piirama 
hakanud. Nüüd aga kutsusid need vähesed Eesti- 
maa mõisnikud, kes juhtumisi elusse olid jäänud, 
ja Taani maavalitseja Liivi landmeistrit endale 
appi. Selleaegne landmeister Burchard von Drei- 
leben oli ka kohe abiandmisele valmis. Ta kartis 
samasugust mässu ordu maades tekkivat, kui 
Eestimaa talupojad ennast tõesti võõraste ikkest. 
oleksid vabastanud. 

Landmeister tõttas tugeva väega Tallinna alla 
ja võitis eestlasi verises lahingus, enne kui hil- 
Jaks jäänud rootslased Soomest ja venelased Pihk- 
vast neile appi jõudsid tulla; eestlased, umbes 

kümme tuhat meest, langesid peaaegu kõik võidel- 
des, nende hulgas ka Tasuja, selle mässu hing ja 
viimne täht eesti lootuste taevas. 

Aga ka ordurüütlite vägi oli, kuigi saksa aja- 
raamatud seda salgavad, lahingus nii kokku sula- 
nud, et landmeister mässu kohe täiesti lämmatada 
ei suutnud. Tallinna alt läks ta Läänemaale ja 
sundis eestlasi küll Haapsalu lossi eest taganema, 
aga nad kogunesid metsadesse ja tikkusid igal 
parajal silmapilgul uuesti sakslastele kallale. 
Saarlased olid end täiesti vabaks teinud ja endale 
«kuninga» valinud. 

Sügisel saatis Saksa ordu ülemvalitseja, hoch- 
meister Ludolf König tugeva sõjaväe Liivi land- 
meistrile appi. Selle väe ülem, komtuur Hinrik 
Dusmer, oli kõva käsu saanud kõik Harju-, Lääne- 
ja Saaremaa eestlased kui ristiusu vaenlased kor- 
raga maa pealt kaotada. Viljandi maakonmast 
läbi minnes katsus Dusmer sealseid talupoegi iga- 
pidi hirmutada, et nad tema selja taga mässu ei 
tõstaks. Kõige tugevamad mehed võeti kaasa, et 
need oma vendi maa pealt ära hävitada aitaksid, 
teised tehti raskete maksude ja moonavedamise 
sunni läbi paljaks ning jõuetuks; kõige vähemat 
tõrkumise märki nuheldi hirmsa valjusega. 

Nüüd kahetsesid Viljandi mehed, et nad sepp 
Villu ja Tasuja saadiku manitsusi kuulda ei olnud 
võtnud. Oleksid nad Taani eestlastega üheskoos 
täie jõuga sõdima hakanud, siis ei oleks, nagu 
neile nüüd näis, ka ordu vägede võitmine või- 
matu asi olnud; ja kuigi neid oleks võidetud — 
palju pahem poleks nende põli võinud olla, kui 
ta praegu oli. Nad ei olnud mässanud, aga neid 
nuheldi kui mässajaid. Säherdune ülekohus tegi 

kõige paremad ja kannatlikumadki vihaseks. Elu 
oli kõigile läilaks läinud, aga parem oli siiski vah- 
vasti võideldes kui nälja ja piinajate kätte surra. 
Mehed hakkasid seppa taga igatsema ja ootasid 
põnevusega seda silmapilku, mil ta uuesti nende 
keskele astuks ja neid oma vägeva häälega kui 
mitte võidule, siis ometi verisele kättemaksmisele 
ja ausale surmale kutsuks. 

Sepp tuli viimaks. 

Ühel päeval — see oli juba talve hakatusel — 
nägid sepapajast möödaminejad teda jälle alasi 
ees seisvat ja rauda taguvat, nii et sädemed len- 
dasid. Kes aga sepaga juttu hakkas tegema, nägi 
varsti, et temaga suur muutus oli sündinud. Ta 
näis naeru ja nalja hoopis unustanud olevat; oma 
juhtumustest ei rääkinud ta sõnagi. Temaga ühes 
oli ka Priidu tagasi tulnud ja, nagu näha, sepa 
selliks hakanud; oma isamajasse ei tõstnud ta jal- 
gagi. Päevad otsa tegid mõlemad agaralt tööd, 
õhtuti luusisid nad mööda külasid. Talupojad 
omalt poolt käisid neid sagedasti sepapajas vaa- 
tamas ja kadusid ajuti tundide kaupa pimedasse 
kolikambrisse, mis, nagu teame, sepapaja kõrval 
oli. Vahel oli hoopis arusaamatu, kuidas pisuke 
kongisarnane kambrike nii suurt inimeste hulka 
enesesse võis mahutada. 

Hinrik Dusmer oli oma sõjaväega juba edasi 
läinud ja hävitas lää laste riismeid, kes esime- 
sest sõjast järele olid 

Sakalamaal valitses täielik rahu, 

Risti Krõõda südamerahu oli Priidu kadumi- 


sest saadik rikutud. Poja arusaamatu needmine 
oli tema muidugi nõrka vaimu nii põrutanud, et 
ta ajuti hoopis segane näis olevat. Krõõt nuttis 
terved päevad läbi, ootas tundide kaupa õuevä- 
rava vahel poja tagasitulekut, hüüdis kaeblikult 
tema nime ja käis teda metsas ning külades taga 
otsimas. Kui Priidu ikka kadunuks jäi, ärkas ema 
südames palav igatsus tütre järele, kes enesest ka 
midagi kuulda ei lasknud. Krõõt käis mitu korda 
Puidu mõisa värava ees, aga teda ei lastud kõige 
härdamatest palvetest hoolimata sisse, ja Maie 
nägu ei saanud ta eemaliki näha. Viimaks läks ta 
koguni Viljandi komtuuri paluma, et see venna- 
poega Maie lahtilaskmisele sunniks, aga komtuur 
is ta paha meelega minema ja keelas jälletule- 
mise kõvasti ära. Krõõt hakkas põdema ja oli 
terve sügise läbi sängis haige. Alles jõulukuus 
tõusis ta jälle jalul ga endisest Krõõdast ei 
olnud muud järele jäänud kui paljas vari; ta oli 
nii vanaks ja jõuetuks jäänud, et hale oli teda vaa- 
data. Siiski näisid ta kärsitus ja rahutus veel kas- 
vanud olevat. Kadunud lapsi ei kaevanud ta enam 
teiste kuuldes taga, aga üksipäini korrutas ta nen- 
dega pikki jutte; inimesi ei sallinud ta silma all 
ja oma orjadele oli ta päris nuhtluseks. Kord kuu- 
lis ta kogemata, et Priidut sepapajas olla nähtud. 
Jalapealt tõttas ta üksipäini metsast ja lumest läbi 
sinna ja langes rõõmu pärast karjudes poja kaela 
ümber. Aga Priidu tegi enese kohe ta käte vahelt 
lahti ja näitas käskivalt sepapaja ukse poole. Poja 
kuri nägu kohutas vaese ema nii ära, et ta sõnagi 

suust välja ei saanud, vaid tummalt ja kartiikult 
minema läks. Sestsaadik luusis ta tihtilugu sepa- 
paja ümber, kaugeltki poega näha lootes; sisse ei 
julgenud ta kordagi minna. 

Ühel õhtul — see oli nädal enne jõule — nägi 
ta seppa ja Priidut sepapajast välja tulevat ja 
metsa minevat. Krõõt läks kaugelt neile järele; 
ta hoidis ennast nii hästi varjul, et mehed, ehk 
nad küll vahetevahel ettevaatlikult ümberringi pii- 
lusid, teda ei näinud. Tee venis pikale. Päike oli 
juba looja läinud, aga säravad tähed ja õhetav 
lumi andsid nii palju valgust, et kaugele näha 
võis. Krõõt oli väsinud, sest ta oli oodates mitu 
tundi märgadel jalgadel seisnud; mehed sammu- 
sid kiiresti edasi; vaesel naisel oli peaaegu või- 
matu paksust lumest läbi sõtkudes neile järele 
jõuda. Aga määratu armastus poja vastu ja ihal- 
dus teda nii kaua kui võimalik silma ees näha 
andsid talle üleloomulikku jõudu. 

Sepp ja Priidu kadusid viimaks lumiste kün- 
gaste ja nende peal paistvate valliriismete vahele. 
Krõõt tundis seda kohta ja teadis selgesti, et siin 
tondid ja kodukäijad pesitsemas olid; ta arvas 
seekord metsa serval seisma jäädes, ise oma sil- 
maga tonte nägevat. Nad tulid hulgakaupa mit- 
mest küljest, libisesid kui kehata varjud üle tume- 
dasti valgendava välja ja kadusid kõik varemete 
vahele. Igal muul ajal oleks ebausklik Krõõt 
säherdust viirastust nähes kas hirmu pärast kohe 
surnud või vähemalt ülepeakaela plagama pan- 
nud; seekord ei tundnud ta hirmu, vaid oli valmis 
poega vaimudegi eest kaitsema. 

Kui juba tükil ajal enam ühtegi tonti näha ei 
olnud, astus Krõõt ise julgel sammul varemete 

vahele, peitis end pimedasse nurka ja jäi kuula- 
tama. Inimese hinge ei olnud kusagil näha, aga 
maa alt oli kauget, tumedat kõminat kuulda. Ette- 
vaatlikult edasi ronides ja roomates leidis Krõõt, 
et kõmin ühe pool-lagunenud võlvialuse hakatuses 
kõige selgemini kuulda oli. Ta hakkas võlvialust 
mööda edasi kobama ja nägi varsti eemalt tule- 
valguse kuma. Krõõt värises kui palavikus, aga 
uudishimu ja poja nägemise igatsus kihutasid teda 
edasi. Kõminat võis nüüd juba selgesti kui hulga 
inimeste koos rääkimist ära tunda. Korraga vaikis 
müdin ja siis hakkas sepp Villu tuntud hääl üksi- 
päini kõnelema. Krõõt jäi seisma ja kuulas tera- 
vasti, 

«Meie, sakalaste vahel on kõik juba selge,» 
rääkis sepp kaugele kõlava häälega, «aga Järva 
ja Ugandi meestele, kes siia kokku on tulnud, 
tahan ma nüüd veel kõik täielikult ette panna, et 
nad siis ise teaksid, kas maksab meiega ühes 
sõdima hakata või mitte. Enne tuletan veel kord 
meelde, et meie kõik vandunud oleme sellest, mis 
siin räägitakse, mitte kellelegi sõna lausuda. Ära- 
andjaid neelaku maa enesesse! 

Mina olen nüüd Novgorodis, Pihkvas ja leedu- 
laste juures käinud. Mu vaev ei olnud asjata, sest 
venelaste ja leedulaste vürstid on kindla sõnaga 
tõotanud, et nad meile appi tulevad, kui näevad, 
et meie tõesti sõjaks valmis oleme. Selle tunnis- 
tuseks nõuavad nad, et meie kõigepealt Viljandi 
lossi ära võtame. On see meil korda läinud, siis ei 
ole abisaamise pärast enam kahtlemist. Venelased 
ei karda saksu, sest nad on neid juba sagedasti 
võitnud. Leedulased vihkavad saksa ordut vist 
veel enam kui meie. Neil on selleks põhjust kül- 


214 


lalt. Alles hiljuti käisid ordurüütlid ja nendega 
mõned Saksa vürstid leedulaste maad laastamas. 
Hulk külasid hävitati ära, palju mehi tapeti maha, 
naised ja lapsed viidi vangi. Plonjani linnas oli 
neli tuhat inimest, kui sakslased teda suure väega 
ümber piirasid. Nad ei saanud linna enne kätte, 
kuni nad ta tuliste nooltega põlema pistsid. Paga- 
nad ei tahtnud elusalt armutute kristlaste kätte 
langeda. Nad pistsid üksteist vastastikku mõõka- 
dega läbi ja langesid tulle. Kõige viimsed lasksid 
end vana preestrinaise poolt ära tappa, kes siis 
ise elusalt tulle läks. Nüüd alles tungisid rüütlid 
linna sisse, puistasid paganate põrmu tuulde ja 
tegid linna maatasa. Leedulased aga on ordurüüt- 
litele igavest vaenu ja hukatust tõotanud,! 

Nõnda võime sealtpoolt kindlasti abi loota. Pa- 
rem oleks küll, kui meil võõrast abi tarvis ei oleks, 
sest aitajad nõuavad vaevatasu ja hakkavad meid 
varem või hiljem ise rõhuma. Meie ei ole väetid 
lapsed. Vennad Eestimaal on küll hädas, panevad 
aga ikka veel vahvasti vastu. Saarlased on veel 
üsna Oma peremehed ja valmis võõraste võimu ka 
suurel maal murdma tulema. Kui meie nüüd kor- 
raga selja tagant rüütlite peale langeme, siis ehk 
võime neist küll jagu saada; on nad kord meie 
maalt välja aetud, küllap me siis ka rajade peal 
valvata mõistame. 

Igapidi aga peame kõige enne Viljandi lossi 
kätte saama, et vaenlasel meie selja taga kindlat 


| See tõotus läks täide. Saksa ordu võim murti lee- 
dulaste poolt saja aasta jooksul mitmes lahingus ja 
orduriik langes peale verist Tannenbergi lahingut 
(1410) leedulaste ja nendega ühendatud poolakate valit- 
suse alla. (Autori märkus.) 

toetuspaika ei oleks. Selleks on meil hea nõu lei- 
tud. Sõjariistu on minu maa-aluses sepapajas nii 
palju valmis, et neist lossi kaitsjate maharaiumi- 
seks küll saab; küllap edaspidi ordu sõjamehed 
ise meile sõjariistu juurde muretsevad. Lossi sisse 
pääseme järgmisel viisil: tuleval toomapäeval 
peavad Viljandi maakonna mehed, nagu see igal 
aastal olnud, kümnist lossi vedama. Nüüd paneme 
aga vilja asemel kõige tugevamad mehed kotti- 
desse ja saadame nad varahommikul, kui rüütlid 
veel magavad, lossi. On reed kottidega lossiõue 
peale lastud, siis teevad voorivedajad kottide suud 
lahti, mehed ronivad ühe silmapilguga välja, raiu- 
vad kohmetanud sõjamehed maha ja võtavad uni- 
sed rüütlid vangi. 

Mina ise katsun õhtul enne seda kuidagiviisi 
lossi pääseda ja ööseks sinna valvama jääda, et 
kogemata midagi õnnetust ei sünniks. Peaks mi- 
dagi karta olema, siis annan lossist kohe märku. 
Minu truu seltsimees Risti Priidu on kohe esimese 
ree peal... Tohoo, mis karjatus see oli?» 

Krõõt põgenes kui kohutatud hirv. Hädaoht, 
mis poega ähvardas, oli ema rinnust valusa karja- 
tuse välja surunud. Tagaajajaid enese kannul 
arvates jooksis ta ülepeakaela varemete vahelt 
välja ja jäi alles metsa serval lõõtsutades seisma. 
Varemete vahel liikusid mõned mustad kujud. 
Nende hääled olid vaiksel ööl selgesti kuulda: 

«Minu arust oli see mõne ehmatanud naise kil- 
jatus.» 

«Tühi jutt. Missugune naine südaööl jalga siia 
julgeb tõsta?» 

«Mina kuulsin selgesti öökulli huikamist.» 

«Noh muidugi öökull ja muud midagi.» 

«Ega see vist head ei tähenda.» 

«Öökulli hääl tähendab ikka õnnetust.» 

«Usud sina vanade naiste lori? Öökull on ru- 
mal elajas; tema ei või inimeste asjust midagi 
teada, veel vähem neid ette kuulutada.» 

<Andku taevas!» 

Päeval enne toomapäeva tuli sepp Villu hästi 
suure viinaankruga Viljandi lossi. Teda lasti kui 
tuntud meest ja komtuuri sõpra igal ajal keela- 
mata sisse. Sepal oli viisiks võetud, et ta iga kord, 
kui võõralt maalt tagasi oli tulnud, komtuurile 
mõne jahikoera või ankrutäie kõige paremat mar- 
javiina tõi. Muidu oli ta ikka esimesel päeval 
peale kojutulekut komtuuri vaatama läinud. See- 
kord oli ta kingi kätteandmisega kaks nädalat vii- 
binud, aga selle eest oli ka kink kallim kui iialgi 
enne. Komtuuri ei olnud kodus ja sepp jäi teda 
lossi ootama. Igava ootamise kergenduseks laskis 
ta alt linnast omal kulul terve aamitäie kõige kan- 
gemat viina tuua ja hakkas õhtul lossi sõjamees- 
tega rõõmsat joomapidu pidama. Aeg-ajalt luusis 
ta kõik lossi nurgad läbi, kõneles väga palju sõja- 
meestega, pakkus ennast nende juurde öömajale 
ja lubas veel aamitäie viina muretseda. 

Hilisel õhtul tuli Risti Krõõt lossivärava ette 
ja palus komtuuri jutule saada. Vahid ei lasknud 
teda sisse, öeldes, et komtuur on välja sõitnud. 
Krõõt jäi värava taha ootama. Pika värisemise ja 
hämmaste lõgistamise järel kuulis ta aisakellade 
kõlinat ja kapjade müdinat. Suur ja tore saan, 

milles komtuur kahe orduvennaga istus, sõitis vä- 
rava ette. Härrad olid rõõmsas tujus, sest nad 
tulid võõruspidult ühe rikka mõisniku juurest, 
kelle tütart komtuuri vennapoeg, noorem Goswin 
Herike kosis. Täna oli kihlus olnud. 

«Komtuuri-härra, komtuuri-härral» = kiunus 
kaeblik hääl tee kõrval ja Krõõt langes põlvili 
lume sisse. «Lubage sõna rääkida!» 

«Sest naisest ei saa ma ka enne surma lahti,» 
pomises komtuur paha meelega. «Mis sa jälle 
minust tahad, vanamoor? Eks ma ütelnud sulle 
mineval korral, et sa enam mu silma ette ei pea 
tulema? Mul on suur himu sind kuhugi maa alla 
peita, et sa ükskord rahule jääksid. Kasi minema 
ja täna jumalat, et ma täna heas tujus olen.» 

Lossivärav tõmmati üles ja hobused hakkasid 
uuesti liikuma. Krõõt haaras saanist kinni ja ütles 
tasa, aga tungivalt: 

«Kui te mind kuulda ei võta, siis olete homme 
surnud.» 

«Pea, kutsar!» hüüdis komtuur ja kargas saa- 
nist välja, «Mis sa jampsid, naine?» 

«Minu käes on teie ja kõigi sakste elu,» sosis- 
tas Krõõt. «Viige mind ühte kohta, kus ma teiega 
üksinda võin rääkida. Täitke mu palvet, komtuuri- 
härra, muidu sünnib hirmus õnnetus.» 

«Tule mu järele,» ütles komtuur. Orduvendi 
käskis ta edasi sõita ja viis Krõõda väravavahi 
tühja kambrikesse. 

«Nüüd räägi, vanamoor, ja hoia ennast tühja 
lori eest!» ütles ta karedalt. 

«Enne tõotage mulle üht palvet täita,» palus 
Krõõt. «Ma ei palu muud kui oma poja elu.» 

«Kes siis tema elu tahab võtta?» 

«Teie ise, komtuuri-härra.» 

«Oled sa hulluks läinud?» 

«Teie käes seisab võimus Priidu elu ja surma 
üle. Kui teie mulle tema elu kingite, siis pääsete 
ise surmast.> 

«Räägi ruttu, küll siis näeme.» 

«Ei, enne tõotage, et teie mu poja, kui ta teie 
kätte satub, mulle elusalt tagasi annate.» 


«Temal ei ole mingisugust süüd. Ta on ennast 
üksi kurjade kiusajate läbi nii kaugele eksitada 
lasknud, et ta kergesti hirmsa süü osaliseks võiks 
saada. Selle eest tahan mina teda hoida.» 

«Kui tal süüd ei ole, siis ei võta ka keegi ta 
elu, Aga nüüd räägi ruttu, muidu lasen sinu suu 
vägisi lahti teha.» 

«Tõotage enne...» 

Komtuur tõukas ukse lahti ja hüüdis sulaseid. 

«Komtuuri-härra, ärge hüüdke sulaseid, ma 
tahan kõik tunnistada!» karjatas Krõõt. «Teie 
näete siis isegi, et Priidul süüd ei ole, vaid kõik 
on äraneetud sepa süü!» 

Komtuur käskis sulaseid, kes juba joostes tulid, 
oodata ja tõmbas ukse jälle kinni. Nüüd rääkis 
Krõõt kõik ära, mis ta vana kantsi varemetes oli 
kuulnud. Oma kustumatut viha sepa vastu tõen- 
das ta sellega, et viimaselt kuuldud sõnadele hirm- 
said sajatusi ja sõimusõnu juurde luuletas, mida 
sepp rüütlite ja sakste kohta olevat pruukinud. 
Teadmata on, kumb asi Risti Krõõta enam ära- 
andmisele avatles, kas kartus poja elu pärast või 
himu sepale kahju teha. 

«Näete nüüd ise, komtuuri-härra, et Priidul 
sugugi süüd ei ole, vaid et kõik pagana sepa süü 

on, kes vist praegu juba siin teie ja kõigi sakste 
elu varitseb,» lõpetas Krõõt oma jutu. 

«Sinu poeg on ise süüdlane,» ütles komtuur 
kulmu kortsutades. «Ta on rahutu inimene, keda 
talupoegade hulka ei tohi jätta. Tänu pärast tahan 
ma temale sinu palvet mööda elu kinkida, aga ta 
jääb igaveseks ajaks vangi... Vait! Mitte sõna 
enam! Sina ise jääd ööseks siia vahi alla, et su 
rahutu keele läbi kahju ei sünniks. On su poeg 
tõesti esimese ree peal, siis lasen ma ta elusalt 
kotist välja tõmmata ja sa võid teda viimast korda 
näha. Pärast ei näe ta enam päevavalgust, ja nii- 
sama käib sinu käsi, kui sa iialgi veel lossi ligi- 
dale tuled.» 

«Komtuuri-härra, veel üks sõna!» kisendas 
Krõõt hirmsas ahastuses; aga komtuur oli juba 
uksest välja läinud ja ukse lukku keeranud. 

Seni oli sepp Villu sõjameestega soojas toas 
priskesti purjutanud, Meeste näod lõkendasid, 
mõned norskasid, käed pea all, laua ääres, mõned 
koguni juba selili põrandal maas, kuid sepp valas 
kannud ikka uuesti täis ja tõendas, et kaks vaati 
täna tühjaks pidavat saama. 

«Olgem täna rõõmsad, sest homme võime kõik 
surnud olla!» hüüdis Villu naerdes. 

Sulased ei lasknud end palju sundida, vaid jõid 
Vahvasti, kiitsid sepa lahket kätt ja mõnasid rüüt 
lite ihnust, kes neile nii häid pidusid iialgi ei val- 
mistanud. 

Öö oli juba käes, kui sepale teada anti, et kom- 
tuur koju on tulnud ja teda enese juurde kui 
suvat. 

«Ma tulen pea tagasi,» ütles Villu üles tõustes. 


220 


«Jooge tublisti, mehed, kuna juua on. Teises 
ilmas ei ole viinamägesid.» 

Ta võttis viinaankru kaenlasse ja läks sulase 
järele. Sulane viis ta kõrgesse, kitsaste akendega 
kambrisse, kus vahaküünlad põlesid ja laual kuld- 
ja hõbepeekrid kiiskasid. Komtuur ja mõned 
ordurüütlid istusid laua ääres ja jõid kallist viina. 
Komtuur võttis sepa teretuse lahke näoga vastu 
ja hüüdis: 

«See on ilus, sepp, et sa vanu sõpru ära ci 
unusta. Oled ennast sel aastal natuke kauemini 
oodata lasknud kui muidu. Vahest tõrkusid selle- 
pärast, et ma sind mineval korral pisut pahanda- 
sin? Lepime ära. Ma palun oma eksitust siin ordu- 
vendade ees andeks. Kas oled nüüd rahul?» 

Villu ei leidnud kohe vastust. 

«Sa kannad ikka veel viha?» kõneles komtuur 
edasi. «Noh, kuule siis, mis ma veel sinu lepita- 
miseks olen teinud. Sa kannad ikka veel Viljandi 
lossi pärisorja nime, aga sa oled ordut kui sõja- 
mees nii kaua ausasti teeninud ja temale nii palju 
häid sõjariistu sepitsenud, et meil ammugi nõu oli 
sind vabaks meheks teha. Ma palusin kohe pärast 
sinu pahandamist landmeistrit sinu vabakslask- 
mise asjus, aga sõja pärast on vastus nii kaua vii- 
binud, nii et hiljuti alles siia jõudis. Nüüd küsin 
ma sinult; kas tahad ise vaba mees olla?» 

«Tahan küll,> vastas sepp tumeda häälega. 

«Siis pane ankur maha ja astu ligemale!» 

Sepp tegi, kuidas kästud. 

«Heida põlvili!» ütles komtuur. 

Ühe silmapilgu jäi sepp viivitama; siis laskis 
ta enese mõrul näol ühe põlve peale. Komtuur 
andis talle kerge kõrvalopsu ja hüüdis: 

«See olgu viimne kõrvalops, mis sa kui päris- 
ori tõrkumata pidid kannatama. Kui vaba mees ei 
tohi sa ennast kellestki enam lüüa lasta. Tõuse 
üles ja võta oma priiusekiri.» 

Komtuur võttis laualt suure pitseriga ehitud 
pärgamendi ja andis ta Villu kätte. Siis raputas 
ta õnne soovides sepa kätt. 

Villu käsi värises, kui ta kalli priiusekirja põue 
pistis; komtuuri heldus oli tema pehmet sü- 
dant nii sügavasti liigutanud, et ta vaevalt oma 
pisarate üle jõudis valitseda. Mitte üht sõna ei 
saanud ta suust välja. Komtuur oli tükk aega vait 
ja vaatas nagu midagi oodates sepa otsa. 

«Nüüd oleme tasa,» ütles komtuur viimaks 
tumedalt. «Sina oled mind surmast, mina sind 
orjusest päästnud. Joome lepingu liiku!» 

Sepp võttis karika, mida talle pakuti, pillas 
poole viina maha ja jõi teise poole ühe lonk- 
suga ära. Nüüd alles pääsesid ta keelepaelad 
valla. 

«Tänu teile, komtuuri-härra, priiuse ja hea 
lonksu eest,» ütles ta sügavas liigutuses. «Praegu 
leian ma vaevalt sõnu oma tänu tunnistuseks, aga 
edaspidi, võib-olla peagi, tahan seda teoga tunnis- 
tada. Nüüd palun esiti vana auandmise märgiks 
see ankrutäis marjaviina, millest paremat maa 
peal ei ole, vastu võtta ja kohe katsuda.» 

«Näita siia!» ütles komtuur. 

Villu tegi ankru lahti ja valas peekrid täis. 
Viin oli tõmmukat karva, imehea lõhnaga. 

«Ega siin kihvti sees peaks olema?» ütles üks 
ordurüütel pool-naljatades, pool-tõsiselt. 

«Ei ole,» kinnitas komtuur. Ma tunnen 
seppa!» 

"Ta tõstis kohe peekri huulte külge ja jõi ta 
Vahet pidamata tühjaks. 

«Imeline viin!» ütles ta keelt laksutades. «Su 
kink on nii kallis, et ma seda tasumata ei või 
jätta. Tule, ma kingin sulle ühe asja, mis sinu 
kingi vääriline on. Teie, orduvennad, olge tun- 
nistajateks, et ma sepast ihnsam ei ole. Lähme 
kohel» 

Komtuur võttis laualt lühtri vahaküünlaga ja 
läks eel, sepp ja rüütlid tema järel. Nad läksid 
pikast trepist alla ja käisid mitmest võlvialusest 
ja urkast läbi. Komtuur keeras viimaks ühe raud- 
ukse lahti, mille läbi nad madalasse, sumbunud 
õhuga täidetud ruumi astusid, kus vahaküünal 
vaevalt põleda suutis. Tagumises otsas olid kaks 
paksu sammast, mis niisket, hallitanud kivivõlvi 
kandsid. Komtuur käskis seppa sammaste vahele 
astuda ja teravasti tagumise seina peale vaadata, 
Sepp täitis vastu tahtmist käsku. Ta süda oli aru- 
saamatul põhjusel valutama hakanud. Tähendutud 
kohal ei näinud ta muud kui üht rauast tehtud 
imelikku vigurit, mis seina sisse oli müüritud. 
Vigur oli väga kentsakas ja sepp hakkas seda 
vastu tahtmist ligemalt uurima, ilma et õiget aru 
kätte oleks saanud. 

«Kas hakkad nüüd aimama, mis ma sulle kin- 
kida tahan?» küsis komtuur ta selja taga. 

«Ei sugugi,> vastas sepp rõhutud häälel. Ta 
kõri oli otsekui kinni nööritud. 

«Ma kingin sulle elu, mässaja!» 
müristas komtuur hirmsa häälega. 

Samal silmapilgul hakkas kentsakas vigur sepa 
silma ees liikuma, põrand kadus ta jalge alt ja 
sepp tundis ennast maa alla vajuvat. 

Kui Villu kohmetusest toibus, ei näinud ta ku- 
sagil enam kõige vähemat valguse kiirt. Sumbu- 
nud õhk ja jälk hais panid teda läkastama. Enese 
all tundis ta poriga segatud märga põhku olevat 
ja kätega ümberringi katsudes leidis ta ennast 
nelja kitsa, suurtest raudkividest müüritud seina 
vahelt. Ta kargas püsti ja sirutas käed ülespoole, 
aga sõrmed ei ulatanud lakke. Ta katsus ronida, 
aga seinad olid nii libedad, et kätega kuhugi kinni 
ei võinud hakata. 

Sepp ei võinud enam kahevahel olla: ta oli 
sügava, pimeda haua põhjas. 

Silmapilguks tegi mõte, et ta ennast kavalast 
rüütlist nagu rumal laps petta oli lasknud, sepa 
mõistuse segaseks. Ta tagus rusikatega vastu 
seinu, et veri taga, kiskus enese karvu ja karjus 
hirmsasti. Kui keha väsinud ja aru jälle selgi- 
nud oli, istus Villu maha, mattis pea käte vahele 
ja himustas surra. Surm ei tulnud, vaid tuim, 
tundmuseta ja himuta olek, mis uni ei olnud. Kui 
kaua see kestis, sellest ei võinud sepp enesele sel- 
get aru anda. Kord arvas ta kauget, tumedat 
hädakisa kuulvat. Jälle kargas sepp püsti, peksis 
rusikad vastu seina veriseks, katsus karates lakke 
kinni hakata ja hüüdis jumalat ja inimesi appi. 
Keegi ei kostnud talle. Kauge kisa lõppes pea ja 
sepa ümber valitses jälle hauavaikus. 


13 
'Toomapäeva on eestlased vanast saadik õnne- 
tuse päevaks pidanud. «Toomas» tähendab mõnes 


kohas otsekohe surma ja hukatust, ja «Tooma 

kange käsi» on katk, Olut ei julgetud sel päeval 
teha, sest et Toomast, see on surma, tõrde kar- 
deti minevat. 

Vara hommikul tõmmati Viljandi lossi värav 
üles ja pikk rida regesid, viljakotid peal, sõitis 
lossi õue. Voorivedajad lõid silmanähtavalt koh- 
kuma, kui nad kõiki rüütleid ja sõjamehi juba nii 
vara täies sõjaehtes väljas nägid olevat. Suurem 
hulk regesid oli veel värava taga, kui viimane kor- 
raga maha lasti. Sõjamehed kargasid nüüd igast 
küljest voorivedajate kallale; need jõudsid vae- 
valt ehmatuse pärast karjatada, kui nad juba 
tükkideks raiutud olid. Nüüd hakati kottisid oda- 
dega läbi pistma. Mõnest kotist katsusid mehed 
välja ronida, aga vaevalt tuli kusagil pea nähta- 
vale, kui ta ka kohe puruks löödi. Jäätunud õue 
peal sirisesid sooja vere ojad. Haavatute ja suri- 
jate hädakisa pani õhu värisema. Kisa ei kestnud 
kaua, sest odad ja mõõgad tegid agarasti vaigis- 
tamistööd. 

Üksainuke regi, nimelt kõige esimene, oli ve- 
rest puhtaks jäänud. Ree peal oli kolm kotti, aga 
neid ei olnud sõjamehed läbi pistnud, vaid ainult 
kottide suud kõvasti kinni nöörinud ja ree vahi 
alla pannud. Kui tapmistöö lõpetatud oli, käskis 
komtuur Risti Krõõda välja tuua, kes väravavahi 
kambrikeses vangis oli. Uneta öö, kuuldud surma- 
kisa ja hirmus vaatepilt ta silmade ees olid Krõõda 
nii nõrgaks teinud, et ta sulaste toetusel vae- 
valt jalgu suutis liigutada. Ta talutati puutumata 
jäänud ree juurde. 

«Sinu poeg on armu leidnud,» ütles komtuur 
lahkelt. «Sa võid veel viimast korda teda vaa- 
data, enne kui ta vangitorni heidetakse, kust 

enam pääsemist ei ole. Sulased, tõmmake mehed 
kottidest väljal!» 

Kottide suud seoti lahti, võeti seesolevate talu- 
poegade käest enne mõõgad ja kirved ära ja kisti 
neid endid karvupidi kottidest välja. Üks langes 
kohe põlvili ja hakkas lõdisedes armu paluma. 
Teised jäid pead norgus seisma ja ootasid tum- 
malt surmahoopi. Krõõt vahtis pärani silmil nende 
otsa. Priidut ei olnud nende hulgas! 

«Kus Risti Priidu on?» küsis komtuur kulmu 
kortsutades. 

«Siimu Madise ree peal ta vist oli,» ütles üks 
talupoegadest pool-tahtmata. 

«Kus see regi on?» 

Mees tähendas käega ühe ree peale, mis verest 
nõretas. 

«Eks ta pidanud esimese ree peal olema?» üt- 
les komtuur tumeda häälega. 

«Eks ta esiotsa olnud küll esimese ree peal, 
aga meie veomees tahtis kõigist julgem olla ja 
ajas teistest mööda,» vastas talupoeg. 

Krõõt tuikus näidatud ree juurde. Esimesest 
kotist rippus mees poole kehaga ree tiivalt maha. 
Pea oli lõhki raiutud ja käharad juuksed täis tar- 
retanud verd. Krõõt tõstis surnu pea üles... 

«Su isa ja ema on sinu tapnud 
karjatas ta järsku ja kukkus sinnasamasse maha. 
Sõjamehed tõstsid ta üles ja leidsid, et ta nägu 
niisama külm ja tarretanud oli kui see, mida ta 
kõvasti käte vahel hoidis. Surm oli Priidu iga- 
vesest vangipõlvest lahti mõistnud ja ema ning 
lapse niisuguse sidemega ühendanud, mida miski 
eksitus ega viha enam ei lahuta. 

Eestlaste suur mäss lõppes hoopis õnnetul vil- 
sil. Mõõk, nälg ja katk murdsid poole rahvast 
maha; järelejääjad sattusid veel raskema ikke alla. 
Kõige kauemini ja visamalt panid saarlased vastu; 
aasta pärast olid ka nemad võidetud, üheksa tuhat 
inimest ühekorraga maha raiutud, nende «kunin- 
gas» jalgupidi üles poodud ja viimsed vabaduse 
riismed nii siin kui mannermaal raudse luuaga 
välja pühitud. Rahu valitses jälle kõigel Liivi- 
ja Eestimaal, mis nüüd mõlemad Saksa ordu raske 
käe all õhkasid. Maa imes vereojad enese sisse 
ja tuul laotas surnuhaisu laiali. 

Sepp Villul oli priiusekiri põues, aga ta oli iga- 
Vene vang, kes elu otsani enam päevavalget näha 
ei saanud. Aga mis seal palju kurta? Tema lugu ei 
olnud pahem kui terve rahva lugu, kelle vangi- 
põlveks raske orjus oli ja kelle elutaevast ebausk, 
toorus ja viletsus pilkase pimedusega katsid. Sepp 
Villu unustas taevatähtede hiilguse, lillede lõhna 
ja lindude laulu; tema rahvas on terve oma ajaloo 
ära unustanud. 

Sepal oli visa elu. Talle anti vähe ja viletsat 
toitu, aga ta ei surnud nälga. Ta hingas iga päev 
lämmatavat hauaõhku ja magas pori sees, aga ta 
jäi ikka elusse. Ta liikmed läksid tuimaks, kõik 
tundmused töntsiks, ta oli ammugi peast nõdraks 
läinud, aga ta elas siiski. 

Veel mitu ja mitu aastat pärast suurt mässu 
käis üks vanatüdruk, keda Risti Maieks kutsuti ja 
lollakaks arvati, iga nädalas korra lossis, kuhu 
ta oma vaba talukoha peale pandud maksu võiga 
ja munadega tasus. Ta ei unustanud millalgi sõja- 
meestelt ja sulastelt küsida, kas igavene vang 
Villu veel elab? Kümne aasta jooksul sai ta ikka 

vastuseks, et vang veel elus on, ja igakord läks 
siis lollaka tüdruku nägu rõõmsaks. 

Uhel päeval öeldi talle, et Villu olevat surnud. 
Mai puhkes suure häälega nutma ja tõttas surnud 
vangi keha endale paluma. 0Selleaegne komtuur 
— see oli juba kolmas pärast ammu surnud Heri- 
ket — oli hea südamega mees ja käskis lollaka 
vanatüdruku palvet täita. Vangi surnukeha tõm- 
mati august välja ja pandi Maie ree peale. Vae- 
valt oleks keegi neid rohelise ja musta nahaga 
kaetud luid endise sepa Villu riismeteks tunnis- 
tanud! Mai ei olnud silmapilkugi kahevahel, Ta 
peitis surnukeha pehmete õlgede peale, paitas 
tänades komtuuri põlvi ja sõitis kodu poole. Teel 
võttis ta katte surnu näolt, silitas teda õrnalt, 
naeratas kurblikult ja ümises: 

«Kuidas võisid sa mõtelda, et mina tõesti sind 
põlgan ja teda armastan? Oh sa rumal, rumal 
Villu! — Kui ma seda ei oleks ütelnud, siis olek- 
sid sa minu eest otsekohe surma läinud... Kui- 
das võisin mina sind põlata, kallis Villu? Ma 
tahtsin ju, et sina mind pidid põlgama ja minu 
tühja pärast oma kallist elu mitte raiskama. Kas 
sa sellest ilmaski aru ei saanud?... Oh Villu, 
Villu! ,. . Sa põlgasid mind tõesti ja surid mind 
põlates. Mispärsst surid sa, mu ainuke Villu? 
Mispärast?» 


Vürst 
Gabriel 


Dirim kloastel 
Hiimsed päevad 

JUNKUR HANSU ÄPARDUS. 


S ee oli kena, soe suvine päev lõikusekuu haka- 
tusel 1576. .Armsalt ja rahulikult säras päike 
Harjumaa üle, aga maakoha pilt, mida tema kii- 
red läbipaistva kuldse uduga katsid, ei olnud 
südant rõõmustav ega silmi meelitav. Umbrohu ja 
ohakatega kaetud põllud, põletatud mõisate ja 
külade ahervaremed — need olid maakoha täht- 
samad tundemärgid. Rikas ja rõõmus Harjumaa 
oli 18-aastase sõja läbi suuremalt jaolt vaikseks 
kõrbeks muudetud, kus sakslased, poolakad ja 
rootslased aeg-ajalt endise rikkuse riismeid laas- 
tamas käisid. 

Maanteel, mis Tallinnast Paidesse viib ja sel 
ajal kõige viletsamas korras oli, sõitsid neli rat- 
sanikku, kõik noored mehed saksa moodi riides 
ja silmanähtavalt heas tujus. Kõige lustlikum oli 
üks nende seast, kelle jumekas, paraku ka pisut 
lollakas nägu tema tulipunaste juuste ja kihva- 
dega ! võidu läikis. See noorsand ei andnud oma 
toredale täkule silmapilkugi rahu, lobises ja tral- 

litas vahetpidamata, heitis väga rohkesti nalja ja 
naeris ise kõige valjemini oma nalja üle. Tema 
nägu oli selle parandamata kergemeele peegel, 
mis Liivi orduriigi mõisnikke ja kodanikke hirmsa 
sõja hädasid unustama ja venelasi sagedasti imes- 
tama pani. Vana orduriik oli vene löökide all la- 
gunenud, lugematu hulk inimesi tapetud, mõisad 
ja külad hävitatud, tuleviku taevas süsimusta 
kõuepilvega kaetud — sellest kõigest hoolimata 
elati kindlates linnades priskesti ja niipea kui 
sõjakära pisut vaikis, tulid ka mõisnikud linna- 
dest lagedale maale tagasi ja pidasid pulmi ning 
pidusid, nagu oleks orduaja rõõmus ja muretu 
põli jälle kätte jõudnud. Nüüd alles tuli selgesti 
nähtavale, kui määratud need varandused olid, 
mis saksa mõisnikud 400 aasta jooksul maa päris- 
rahva verivaeva läbi kokku kogunud, nii et sõja 
äpardused ega pöörane priiskamine neid lõpetada 
ei suutnud. 

Uleüldise kerge meele kõrval oli aga punase 
peaga junkrul rõõmuks veel iseäraline põhjus. 
Tema mõisad olid küll maatasa tehtud, isa ja ven- 
nad sõjas langenud, ema peast nõdraks läinud — 
mis sellest? Tema ise oli ikka veel suure varan- 
duse peremees ja pealegi ilusa Agnes von Mönnik- 
huseni, rikka ja uhke Kuimetsa pärishärra tütre 
peigmees. Täna oli reede ja pühapäeval pidid pul- 
mad olema. 

«Pange tähele. sõbrad,» hõiskas lustlik noor- 
mees, «et mina oma pulmas kaineid nägusid ei 
salli. Kes päikese loojamineku ajal oma nime veel 
selgesti mäletab, selle pealagi teeb minu kannu 
põhjaga tutvust. Kõigepealt olgu see sinule, Del- 
vig, meelde tuletatud,» pööras ta end ühe kaas- 

lase poole, kes teistest pisut tõsisem näis olevat. 
«Sina oled tuntud peanorutaja, ja pealegi oled sa 
ilusa Agnese pärast minu peale kangesti kade. 
See teeb mulle haiget, aga ma ei või parata, et 
Agnes sind ei tahtnud.» 

«Tasa, tasa, junkur Hans von Risbiter,» kostis 
Delvig pilkavalt naeratades. «Võib küll olla, et 
Agnes von Mönnikhusen mind ei tahtnud, aga kas 
ta sellepärast sind nii väga himustab, on vähe- 
masti kahtlane. Esiotsa on ainult niipalju kindel, 
et Agnese isa sind oma väimeheks tahab võtta.» 

«Selleks on tal ka põhjust,» kiitis Risbiter. 
«See olin mina, kes oma käega Põltsamaal kunin- 
gas Magnuse riiginõuniku ja Mönnikhuseni veri- 
vaenlase Fahrensbachi vangi võttis.» 

«Kange tegu, vana rauka sängist välja kis- 
kuda!» pilkas Delvig. «Minu suur hagijas Diana 
oleks sellega vist veel paremini toime saanud.» 

Need sõnad tegid kaaslastele tuska. 

«Ära puutu rüütli au külge, Delvig,» noomis 
junkur Gilsen. 

«See ei ole õige, Mönnikhuseni väimehe ja 
koera nime korraga suhu võtta,» nurises junkur 
Aderkas. 

«Paned sa mind oma koeraga kõrvu?» küsis 
Risbiter ähvardades. 

«Oh ei,> naeratas Delvig, «ma pean oma Dia- 
nast nii suurt lugu, et teda — kellegi vastu ei 
vahetaks.» 

«Kisud sa riidu?» hüüdis Risbiter. «Ära 
unusta, Delvig, et mul mõõk kaasas on!» 

«Siis tarvita seda parajal paigal!» kostis Del- 
vig kärsitult. «Ma ütlen veel üks kord: oma 
Põltsamaa vägiteo pärast ei ole sa veel ammugi 

Agnes von Mönnikhuseni käe vääriline. See ei ole 
suur asi, paarisaja mehega lahtise alevi kallale 
kippuda, naisi ja lapsi tappa ja seitsmekümne- 
aastane vanamees vangi võtta. Oleks see vähe- 
masti kuningas Magnus ise olnud! Aga vaevalt oli 
üks kuri naljahammas hüüdnud: <Venelased tule- 
vad!» — seal olid sina esimene taldu näitamas.» 

«Pidin ma üksipäini vastu hakkama, kuna 
kõik teised plagama panid?» 

«Mina ei pannud mitte plagama — seda tun- 
nistab minu lõhki raiutud nägu. Aga see'p see 
meie õnnetus on, et üks oma süü ikka teise kaela 
ajab. Venelased on ühes nõus ja seisavad ühe 
käsu all, meie aga oleme alati lahus, igaüks 
püüab oma nahka päästa ja teisi kilbiks ette lü- 
kata. Nõnda lähme kõik hukka.» 

«Sina ise oled kõige suurem venelaste kartja.» 

«Ma kardan neid, sest et meie nõrkust tunnen. 
Meie oleme suured prassijad ja hooplejad, kuni 
vaenlane kaugel on, aga seisab ta äkitselt meie 
ees, siis poeme pakku. «Jooske, jooskel» — 
seda hüüet on venelased meie suust nii sagedasti 
kuulnud, et nad seda meie sõjahüüdeks arvavad.» 

«Need on äraandja sõnad!» kärgatas Risbiter. 

«Kes tõtt räägib, on valelikkude ees ikka ära- 
andja,» kostis Delvig, kelle palge puna tõusma 
hakkas. 

«Kes on valelik?» 

«Esiteks on see valelik, kes tõtt ei salli, tei- 
seks see, kes oma tulevasele äiapapale ette luis- 
kab. et ta tema verivaenlase sõjameeste keskelt 
välja kiskunud ja sealjuures tosina sõjamehi 
maha löönud, kolmandaks —» 

«Kolmandaks tulgu kõik maailma nuhtlused 


234 


sinu kaela!» ! karjus Risbiter näost lõkendades ja 
kiskus mõõga välja. Sedasama tegid ka teised. 
Delvig enese kaitsmiseks, Aderkas ja Gilsen riiu 
lahutamiseks. 

«Tohoo!» naljatas Aderkas, mõõka kaklejate 
vahele sirutades. «Kui nüüd juba päid lõhkuma 
hakkame, mis me siis pulmaõhtul peame te- 
gema?> 2 

Lahutamine ei olnud raske, sest Delvig oli 
külmavereline ja Risbiter teadis väga hästi, et 
vastane jõu ning osavuse poolest temast kangem 
oli. Mõõgad pisteti tuppe, aga seltsiliste hea tuju 
oli tükiks ajaks rikutud. Risbiter andis hobusele 
kannuseid ja kihutas tüki maad teistest ette. Tee 
käänas järsku metsatuka sisse. Korraga nägi Ris- 
biter umbes saja sammu maa peal üksikut rända- 
jat, kes teda silmates teelt kõrvale astus ja puude 
vahele kadus. 0Risbiter oli riiuotsimise tujus ja 
arvas õigusega, et üksik jalakäija, keda tema kui 
ratsanik üleliiga karta ei pruukinud, temale otse 
tuju parandamiseks käe alla oli juhtunud. Ta vaa- 
tas tagasi, kas kaaslased ligidal, kihutas siis metsa 
ja leidis rändaja varsti üles. See oli kõrge kas- 
vuga noormees, kelle tugevaid liikmeid pikk talu- 
poja ülikuub kattis. Pehme, laia äärega ja kõrge 
põhjaga kübar oli tal peas, pikkade säärtega sõja- 
mehe-saapad jalas. Tema ülikonnast ei võinud 
õieti aru saada, kas ta sõjamees, linnakodanik 
või talupoeg oli. Kangesti päevitunud näo vorm 


| Sel ajal väga pruugitav vandesõna. 

2 Ajaraamatute kirjutajad tunnistavad, et selleaeg- 
sed mõisnike pulmad meie kodumaal harva ilma riiu 
ja verevalamiseta lõppesid. (Autori märkused.) 

oli kenasti joonistatud, silmad mustad ja elavad. 
Käes kandis ta jämedat keppi. Ratsamehe lähene- 
misel jäi ta rahulikult seisma ja toetas end kepi 
najale, Risbiter tahtis hobuse rüsinal võõra mehe 
otsa ajada, aga see sasis, ilma et sammu oleks ta- 
ganenud, tugeva käega valjastest kinni ja pani 
hobuse seisma. 

«Junkur on vist pime, el uisapäisa inimese 
peale ajab,» ütles ta külmavereliselt. 

«Lase hobuse suu lahti!» müristas Risbiter. 

Võõras sundis hobust sammu taganema ja laskis 
siis valjad lahti. 

«Miks sa teelt kõrvale läksid?» küsis Risbiter 
pisut tasasemalt. 

«Eks see ole talupoja kohus, et ta junkrut peab 
kartma. Pealegi ei või praegusel ajal kellegi 
näost näha, kas ta teeröövel on või mitte.» 

«Küll ma sind õpetan, kuidas sa mind pead 
kartma. Kohe kasi sinnapoole!» 

Risbiter näitas näpuga maantee poole. 

«Mul on teises küljes tegemist. Jumalaga, jun- 
kur.» 

Võõras pööras junkrule selja ja tegi minekul. 

«Pea kinni! Hoi, sõbrad!» hüüdis Risbiter. 

Kaaslased lähenesid kiirelt ratsutades. 

«See on kahtlane inimene,» seletas Risbiter, 
«vist vene salakuulaja. Me peame ta mõisa kaasa 
võtma.» 

Noor talupoeg silmitses uurivalt, aga ilma 
kõige vähema arguseta uhkeid ratsamehi, kelle 
seltsi ta nii ootamatul viisil oli sattunud. 

«Kes sa oled?» küsis Delvig. 

«Rootsi kuningas!» kostis võõras tõsiselt. 

Junkrud pidid vastu tahtmist naeratama. 

«Ära nii palju naljata, talupoeg, sa võiksid 
seda kahetseda,» hoiatas Delvig. 

«Kui ise teate, et mina talupoeg olen, miks te 
siis veel küsite?» ütles võõras õlgu kehitades, 

«Mis seal palju loriseda!» hüüdis Risbiter 
kärsitult. «Ma viskan talle silmuse kaela ja lasen 
teda enese järele traavida. Astu siia, talupoeg!» 

Risbiter tegi oheliku otsa sadula küljest lahti. 
Et aga talupoeg paigast liikuda ei tahtnud, siis 
ajas junkur hobuse tema kõrvale ja katsus silmust 
ta kaela ümber panna. Sel silmapilgul võttis talu- 
poeg kepi hammaste vahele, sasis kahe käega 
junkru puusade ümbert kinni, kiskus ta sadulast 
välja, surus enese ette põlvili maha, kargas ise 
paar sammu tagasi, toetas selja paksu tamme 
vastu, tõmbas kepi sisse peidetud kaheteraga 
mõõga välja ja hüüdis: «Ärge pange pahaks, 
junkrud, aga teiega kaasa ma ei tule!» 

«Appi!» ägas Risbiter, kes surmahoopi ooda- 
tes põlvili küürutama oli jäänud. Kaaslased hoid- 
sid tema hirmunud hobust kin 

«Tõuse üles, vahva Risbiter,» ütles Delvig pil- 
kavalt, «Rüütlid ei võitle mitte kõhuli maas.» 

Risbiter tõstis pead ja piilus aralt ümberringi. 
Talupoega mitu sammu eemal puu najal nähes 
kargas ta krapsti püsti, ronis hobuse selga ja kar- 
jus kui meeletu: «Ärge laske teda ära putkata! 
See on kardetav inimene, salakuulaja, venelane! 
Meie peame ta kaasa võtma, olgu elusalt või sur- 
nult!> 

Ratsanikud piirasid talupoja sisse ja püüdsid 
teda oma pikkade mõõkadega haavata; ainult Del- 
vig hoidus tagasi, sest ta häbenes neljakesi üksiku 
jalamehe kallale kippuda. See jalamees oli aga 

imeosav vehkleja, kes ratsameeste pisted ja löö- 
gid nagu mängides kõrvale juhtis. Natukese aja 
pärast lendas Risbiteri käest mõõk kõlisedes 
maha. Risbiter kiskus vandudes pika rauaga püs- 
toli välja, aga ta oli viha pärast poolpime; pauk 
raksus küll, aga kuul läks märgist mööda. 

«See inimene on kurat ise!» karjus Risbiter ja 
tõmbas teise püstoli välja. Seekord sihtis ta hoo- 
lega. 

«Tehoo!» hüüdis korraga värske, hele hääl. 
«Kas teil häbi ei ole, noorhärrad, neljakesi ühe 
jalamehe kallale kippuda?»> 

Junkrud pöörasid imestades päid ja nägid 
kena, uhke näoga neidu, kes valge hobuse seljas 
ratsutas. Pisut eemal tulid puude vahelt mitu 
teist ratsanikku nähtavale. Neiu paled õhetasid 
kiirest sõidust, võib-olla ka häbist, ja ta silmad 
läikisid kentsakalt. 

«Preili von Mönnikhusen!» hüüdsid junkrud 
ühest suust, Risbiter oleks peaaegu püstoli maha 
pillanud. 

«Sina siin, kallis Agnes!» kogeles ta magusas 
ehmatuses. «Kust see ime tuleb?» 

«Ratsutame isaga lusti,» kostis Agnes lühidalt. 
«Seal ta tuleb. Aga mis siin on juhtunud?» 

Risbiter ei leidnud kohe vastust, vaid pilgutas 
kaaslastele kõrvuni punastades silmi. 

«Hansul oli pisuke äpardus,» kostis Delvig 
tema eest. «Hakkas talupojaga rammu katsuma ja 
talupoeg puhus ta kogemata hobuse seljast maha. 
Seda häbiplekki tahtsime nüüd talupoja verega 
Risbiteri kilbi pealt ära pesta.» 

«Teie kukkusite hobuse seljast maha!» naeris 
Agnes, kuna Risbiter äraandja Delvigile meele- 

heitikult silmi pilgutas. Rüütlipreili ja noor talu- 
poeg vaatasid korraga teineteise silmi; rüütlipreili 
silmist ei paistnud esiotsa muud kui kalk uudis- 
himu, kuna talupoja pilk imestuse ja aupakkumi- 
sega neiu kenal näol viibis. Vaheajal jõudsid vana 
rüütel von Mönnikhusen ja tema tosin teisi ratsa- 
mehi sinna. Mönnikhusen oli kõrge kasvuga, halli 
habeme ja väga uhke moega rüütel. Junkrud tere- 
tasid teda aupaklikult. 

«Mis siin on?» küsis vanamees lühidalt. 

«Meie püüdsime vene salakuulaja kinni,» kos- 
tis Risbiter kähku. 

«Salakuulaja!» kordas Agnes tahtmatult ja vaa- 
tas otsekui kahetsedes noore talupoja otsa. Ta pi- 
das salakuulajaid kõige alatumateks inimesteks 
maailma peal. Sel noorel mehel oli nii aus, rõõ- 
mus, julge nägu — kas see võis salakuulaja olla? 

«Kes sa oled?» küsis Mönnikhusen talupoja 
käest. 

«Vaba mees,» oli selle rahulik vastus. 

«Mis su nimi on?» 

«Gabriel.» 

«Oled sa vene salakuulaja?» 

«Salakuulajad ei rända lausa päeva ajal mööda 
maanteid.» 

«Tema pelgus mind nähes tee pealt ära,» ütles 
Risbiter. «Ma nägin kohe, et ta mind kartis. Mis- 
pärast pistsid sa minu eest putku, mispärast väri- 
sesid sa minu ees, talupoeg?» 

«Ma ei pistnud sinu eest putku ega värise prae- 
gugi sinu ees,» vastas Gabriel naeratades. 

«Seda on ta näidanud, et ta nii kergesti el 
värise,» ütles Delvig, «sest ta mängis Risbiteriga 
vurrkanni, hakkas üksipäini meie, nelja ratsa- 


239 


mehe, vastu ja pani esimese hoobiga Risbiteri 
mõõga tantsima.» 

«Delvig valetab, ma ise pillasin mõõga koge- 
mata,» vaidles Risbiter vastu. 

«Tasa!» ütles vana Mönnikhusen. «Teil on 
ühtepuhku teineteisega nägelemist. Mis sul siin 
tegemist oli?» pööras ta ennast Gabrieli poole. 
«Mis mees sa oled? Kus su kodupaik on?» 

«Ma olen sõjamees,» vastas Gabriel. «Mu 
kodupaik on seal, kus sõditakse. Praegu lähen ma 
Tallinna poole rootslaste juurde sõjateenistust 
otsima.» 

«Oled sa saksa mees?» 

«Ma olen sakste keskel üles kasvanud,» 

Mönnikhusen jäi pisut mõtlema. Aga Agnes 
hakkas ta käsivarrest kinni ja sosistas temale mi- 
dagi kõrva sisse. Vana rüütel noogutas pead ja 
ütles siis valjusti: «Sa ütlesid, et sa teenistust 
lähed otsima; kas tahad minu teenistusse astuda?» 

«Mina ei astu kellegi teenistusse, keda ma ei 
tunne.» 

Mönnikhusen naeratas pilkavalt. 

«Pean sulle oma nime nimetama? Hea küll, 
härra Gabriel, mina olen Kuimetsa pärishärra ja 
Liivi mõisameeste ! pealik Kaspar von Mönnik 
husen. On sul nüüd rohkem usaldust minu vastu?» 

«Teie nimi on kaugel tuntud, rüütel von 


* Mõisameesteks nimetati suure Liivi sõja ajal neid 
endise orduriigi mõisnikke ja nende sulaseid, kes salga- 
kaupa pea rootslasi, pea taanlasi või poolakaid palga 
eest teenisid, enamasti aga oma käe peal kui õiged 
röövlid maad laastasid. Mönnikhuseni käsu all seisev 
salk oli Kuimetsas kindlasse laagrisse asunud ja seisis 
nime poolest Rootsi kuninga teenistuses. (Autori 
märkus.) 

Mönnikhusen,» vastas Gabriel kergesti kummar- 
dades. «Siiski ei taha ma teid mitte teenida.» 

«Miks mitte?» küsis Mönnikhusen kulmu kort- 
sutades. 

«Ma ei soovi mõisameheks saada.» 

«Pead sa ka meeles, et ma sind torni heita ehk 
siinsamas oksa tõmmata võin lasta?» 

«Teie võite üksnes minu surnukeha puu oksa 
riputada, aga mind torni heita või koguni oma 
sulaseks teha ei või teie mitte. Teie olete ise sõja- 
mees, rüütel Mönnikhusen, ja peaksite teadma, et 
õige sõjamees ennast ähvardustest ei tohi painu- 
tada lasta.» 

Mönnikhuseni palge tõusis vihapuna. Jälle 
puudutas Agnes salamahti ta käsivarre külge. 
Vana rüütel lõi pahaselt käega ja turtsus: «On sul 
nii suur himu nälga surra, siis mine rootslaste 
juurde! Nemad ei jõua meilegi palka välja maksta, 
Veel vähem sinusugusele. Tahad sa aga häid päevi 
näha ja külluses elada, siis tule: minu juurde. 
Tugevaid ja julgeid poisse võin ma igal ajal tarvi- 
tada. Täna õhtuni seisab Kuimetsa värav sinu ees 
lahti. Täna jumalat, et ma pahas tujus ei ole, ja 
mõtle hoolega järele, enne kui omas suures ruma- 
luses minu armuliku pakkumise tagasi lükkad.» 

Nende sõnadega pööras Mönnikhusen hobust 
ja ratsutas kõige seltskonnaga tagasi maanteele. 
Agnes pööras korra pead ja nägi, el Gabriel lii- 
kumatult vana paiga peal seisis ja otsekui kahet- 
sedes temale järele vaatas. 

«Üks häbematu lurjus, see talupoeg!» torises 
Risbiter, kes enese neiu kõrvale oli mahutanud. 
«Ma ci mõista, mispärast sinu isa teda karista- 
mata jättis.» 

«Miks sa teda ise ei karistanud?» küsis Agnes 
naeratades. 

«Kas ma tohtisin sinu isa keelu vastu teha?» 

«Aga kui mina sind käsiksin, kas siis läheksid 
teda veel karistama?» 

«Kui sa seda otse himustad ...> kogeles Ris- 
biter kahvatades. 

«Preili Agnes,» ütles Delvig, kes nende juttu 
oli kuulnud, «ärge saatke oma peigmeest paljaste 
kätega lõukoera suhu, Teie näete, et tal väetike- 
sel mõõkagi ei ole.» 

«Kus su mõõk on?» küsis Agnes kulmusid ker- 
gitades. 

«Risbiter on oma mõõga kõige sügavama au- 
kartuse märgiks vaenlase jalge ette maha jätnud,» 
irvitas Delvig. 

«Junkur Hans!» ütles Agnes pühalikult. 
«Teadke, et Agnes von Mönnikhusen oma käit 
iialgi mõõgata mehele ei anna. Kuidas võite teie 
oma noorikut kaitsta, kui teil eneselgi sõjariista 
ei ole?» E 

«Kurst ja põrgu!» vandus Risbiter. «Vaat', 
kuidas inimene unustada võib! Pillasin mõõga 
kogemata maha ja unustasin sootuks ära. See oli 
sinu enese süü, Agnes: sinu äkiline ilmumine ajas 
mu meele ja mõtted sassi. Ma tahaksin seda meest 
näha, kes sinu seltsis oma mõõka ja veel mõndagi 
muud ära ei unustaks? Kui aga hulgus teda veel 
varastanud ja pakku jooksnud ei ole!» 

«Ta seisab veel endisel paigal,» ütles Agnes 
teist korda tagasi vaadates. 

«Kuule, poiss!» hõikas Risbiter noort sulast, 
kes nende eel ratsutas. «Mine too mu mõõk sealt 
ära!» 

«Ei, junkur Hans,» ütles Agnes kähku vahele, 
«teie ise peate mõõga ära tooma.» 

«Kui ilusti palud, ehk annab talupoeg ta heaga 
kätte,» pilkas Delvig. 

«Lähme kolmekesi, mina aitan paluda,» hüü- 
dis Agnes vallatult naerdes. 

Nad pöörasid ümber ja sõitsid sinna tagasi, 
kus Gabriel ikka veel selga puu najale toetades 
seisis. Teised seltsilised olid neist tüki maad ette 
jõudnud, nii et nende tagasiminekut peaaegu 
tähelegi ei pandud. 

«Tõsta mu mõõk üles ja anna siia!» käskis Ris- 
biter upsakalt. 

«Sinu mõõk?» kostis Gabriel otsekui mõtetest 
ärgates ja lustlik naeratus libises üle ta näo, kui 
ta nüüd alles haljast terast enese jalge ees nägi 
läikivat. «Kui su pruut sinu eest palub, siis annan 
mõõga kätte.» 

«Kust teie teate, et mina junkru pruut olen?» 
küsis Agnes kergesti punastades. 

«Ma näen seda junkru suurest julgusest, mis 
muidu arusaamatu oleks.» 

«Ma lasen selle koera ilma armuta maha!» 
hüüdis Risbiter hambaid kiristades ja tõmbas 
püstoli välja. 

«Pidage, junkur Hans!> ütles Agnes kahvata- 
des. «Härra Gabriel, kui ma teid palun mõõka 
üles tõsta...» 

Enne kui Agnes sai lõpetada, tõstis Gabriel 
mõõga üles ja andis selle viisakalt kummardades 
noore neiu kätte, üteldes: «Kõik tingimused on 
täidetud ja rahu tehtud. Junkru kätte ei julge ma 
mõõka anda, sest ta ei oska sõjariista käes pidada 
ja võiks enesele viga teha.» 

Delvig pähvatas suure häälega naerma ja ka 
Agnes pidi vastu tahtmist naeratama. 

«Junkur Hans, siin on teie mõõk,» ütles ta 
sõjariista peigmehe kätte andes. «Tänage mind 
ja p ke tuleval korral osavam olla. Head tee- 
reisi, härra Gabriel!» 

«Jumalaga, preili!» 

Agnes andis hobusele äkisti piitsa ja kihutas 
tuhatnelja isale järele, Delvig ja Risbiter, kes 
näost punane kui keedetud vähk oli, tema kannul. 

MÕISAMEESTE LAAGRIS. 


Gabriel pistis mõõga jälle kepi sisse, astus 
maantee peale välja ja sammus mõttes Tallinna 
poole. Mõnesaja sammu pärast jäi ta seisatama ja 
vaatas tagasi. «Naljakas lugu!» ümises ta pead 
raputades iseenese ette. «Ma ei saa aru, mis see 
on, aga üks asi takistab mu sammu, mul on tina 
taldade all, ma ei taha edasi minna. See vana 
habemik ütles, et tema värav täna õhtuni minu 
ees lahti seisab. Mis nõidus selle sees oli, et see 
mind ühtepuhku mõtlema paneb? Tahan ma 
mõisameheks hakata? Ei, mul on liig rohkesti 
põhjust neid vihata ja põlata. Agnes von Mönnik- 
husen ... Seda nime olen ma tänini vihas pida- 
nud ja nüüd... See oli ju üks Mönnikhusen, kes 
Koluvere lahingus talupojad ära võitis ja minu 
vanaisa puuoksa lasi tõmmata. Üks Risbiter lan- 
ges minu vanaisa käe läbi. Kui see selle junkru 
Hansu isa oli, siis oleme temaga tasa. Rumal 

jõmpsikas see junkur Hans! Ma ei mõista, kuidas 
Agnes von Mönnikhusen seda punaseharjalist poi- 
sikest... aga mis minul sellega asja? Mul on 
tõesti paremat teha kui albi junkru ja upsaka 
rüütlipreili pärast oma pead murda. Läki Tal- 
linna poole!» 

Gabriel sammus edasi, aga natukese aja pärast 
pidi ta jälle seisatama ja aru pidama. Visa mõte 
ei tahtnud kuidagi ta peast lahkuda. 

«Hm! Nii väga suurt ruttu mul ei ole, Tallinn 
ei jookse minu eest ära. Kui ma homme sinna ei 
jõua, siis olen ülehomme seal. Miks ei peaks ma 
pilku mõisameeste laagri peale heitma? Kardan 
ma seda junkrut? Ei, ma tahan talle just näidata, 
et ma teda mitte ei karda.» 

Viimase mõttega kõiki kahtlusi lõpetades pöö- 
ras Gabriel sedamaid ümber ja sammus tuldud 
teed mööda tagasi. Tunni aja pärast jõudis ta 
Kuimetsa laagri ette. 

Mõisameeste laager oli laialdane telkide ja hoo- 
nete kogu, osalt mõisa õue, osalt ümberkaudse 
välja peal. Terve laagri ja mõisa ümber käis pal- 
kidest ja mullast tehtud vall kahe väravaga ja mõne 
suurtükiauguga. Gabriel pääses kerge vaevaga 
väravast sisse, sest vahid olid joobnud ja ei päri- 
nud tundmatu talupoja käest muud kui natukese 
õlleraha, mida Gabriel neile andis. Laagris valit- 
ses pidulik kära ja müra, sest nälginud mõisa- 
mehed olid mõne päeva eest «Liivimaa kuninga» 
Magnuse asupaiga — Põltsamaa alevi kallale kip- 
punud, kuna «kuningat» ennast seal ei olnud, ja 
pärast rikka alevi paljaksriisumist rohke saagiga 
tagasi tulnud. See oli mõisameeste igapäevane 
käekäik. Ümberkaudne maa oli nii paljaks teh- 

tud, et nälg mehi nädalate kaupa hulkuma pani. 
Siis mindi «sõja» nimel kaugemale riisuma ja 
tapma. Oli sõjakäik õnneks läinud, siis sai saak 
kähku kõrist ja kõhust läbi lastud. 

Imelik maa see Eestimaa! Kaheksateistküm- 
mend aastat oli hirmus sõda kestnud, nii mitmed 
sõjaväed olid siin riisumas ja lagastamas käinud, 
kõigi käsi oli kõikide vastu olnud — ja siiski 
suutis see õnnetu pind veel kodurahva riismeid 
ja vaenlaste tuhandeid toita! 

Sel korral õitses laagris õlle ja toidukraami 
müüjate vili: nende seisukohtade ümber aelesid, 
prassisid, lobisesid ja laulsid mõisameeste salgad. 
Gabriel oli sõjamees ja sõjaga harjunud, aga see 
Joobnud röövlite kari, kes tema kodumaa rasvast 
priiskas, pani ta südame siiski vihast ja jälkusest 
paisuma. Ta tahtis juba ümber pöörata ja oma 
teed edasi minna, kui ta korraga selja tagant ras- 
ket kätt oma õlale tundis langevat. Järsku ümber 
pöörates nägi ta enese ees laia näoga sõjameest 
seisvat, kes temale täie õllekannu nina alla pistis: 

«Säh joo, külamees! Sa oled tubli poiss, kel- 
lest minu süda rõõmu tunneb. Nägin, kuidas sa 
metsas neli junkrut hüppama panid.» 

«Kas seesama oligi?» hüüti mitmest küljest. 

«Seesama neh!» tõendas laia näoga sõjamees 
«Kahju, et ma oma silmaga ei näinud, kuidas ta 
Risbiteri hobuse seljast maha pühkis, See nali on 
vähemasti vaadi õlle vääriline.» 

«Paras Risbiterile!» hüüdsid hääled ümber- 
ringi ja igast küljest pakuti Gabrielile juua. 
Gabriel võttis pooltahtmatult ühe kannu ja jõi. 
Nüüd ei pääsenud ta enam sõjameeste seltsist. 
Teda sunniti istuma ja näitama, «mis mees ta on» 

«Tänasest päevast saadik oleme sõbrad, ole sa 
nii talupoeg kui tahes,» seletas üks sõjamees, 
Gabrieli kätt, mis õnneks mitte kõige õrnemate 
seast ei olnud, nagu pihtide vahele pigistades. 
«Sa pead teadma, et meie hulgast keegi punase 
peaga junkrut ei salli. See on rumal jõmpsikas, 
kes enesest palju arvab. Nagu ei oleks temasugu- 
seid enne nähtud! Kas näed seda kaltsus lake- 
kaussi seal?» — Rääkija näitas näpuga ühe selt- 
silise peale, kes kõhuli maas lamas ja segaste sil- 
madega Gabrieli otsa vahtis. — «See on krahvide 
järeltulija ja kannab ise krahvi nime. Sarnaseid 
on meil palju,» 

«Anna juua, siis ma kingin sulle oma nime,» 
lällutas krahv. 

Mürisev naer kajas ümberringi vastu: 

«Hans Risbiter ei ole selle lapaka Vi (ne, > 
kõneles Gabrieli uus sõber edasi. «Oma ülbuse, 
ihnuse ja häbematu nuuskimise eest oleks ta meie 
käest ammugi kibedat õpetust saanud, sest meie 
ei naljata niisuguste ülematega palju, kuid sest 
on kahju, et vana Mönnikhusen teda kaitseb ja 
temast koguni oma väimehe tahab teha. See lugu 
paneb iga ausa inimese vanduma. Kahju, et sina 
junkrut kõvemini ei pigistanud, kui ta su käte 
vahel oli! Oleksid sa tema kõvera kaela veel enne 
pulmi kahekorra keeranud — vaat' see oleks esi- 
mene nali olnud!» 

«Mönnikhusen ei pidanud enne Risbiterist 
suurt lugu,> seletas teine sõjamees, «aga sestsaa- 
dik, kui Risbiter Põltsamaal vana Fahrensbachi 
vangi võttis ja Mönnikhuseni kätte tõi, on vana- 
mees otsekui ümber muudetud. Nüüd on Risbiter 

mõisas esimene pailaps ja teeb tunahomme ilusa 
Agnesega pulmad.» 

«Kas tunahomme on juba pulmad?» küsis Gab- 
riel kohmetades. 

«Sellest poleks viga, sest nagu vanameest tun- 
takse, saavad pulmad vähemasti toredad olema, 
kus siis meiegi heast lonksust ilma ei jää, kuid 
see on pagana lugu, et pulmas õiget peigmeest ei 
ole. Mis peigmees see on? Süda läigib, kui tema 
peale vaatad. Oleksin mina preili von Mönnik- 
husen, ma ütleksin sarnasele peigmehele veel al- 
tari ees ei. Mis on tuikesel niisuguse punasehar- 
jalise,  tedretähelise, kõverjalgse varesepojaga 
tegemist?» 

«Mis näost rääkida!» ütles käega lüües kolmas 
seltsiline, kes ise looduse poolt vähe kenaduse 
kaasavara oli saanud. «Nägu on jumala loodud 
nägu, aga see'p see on, et mees ise kuhugi ei 
kõlba. Loll nagu vasikas, alamate vastu upsakas 
ja tige, ülemate ees roomab kõhuli, kitsipung, 
jänespüks, valetamise ja hooplemise peale esi- 
mene meister. Ühe sõnaga — lurjus. Sinu tervi- 
seks, talupoeg! Tubli poiss, et Hansule pükste 
peale andsid!» 

Gabriel jõi ja kuulas hoolsa tähelepanuga, mis 
teda ennast salamahti imestama pani, sõjameeste 
põhjamist junkur Risbiteri kohta. Ta ei vihanud 
seda inimest, ta arvas teda ainult albiks poisike- 
seks, aga siiski täitis tähelepanek, et ükski kiidu- 
sõna Risbiteri kohta tema kõrvu ei puutunud, Gab- 
rieli südant imeliku rahulolemisega. 

Rüütel von Mönnikhusen oli oma kaaslastega 
juba enne Gabrieli tulekut mõisa tagasi jõudnud 
ja lõunalauda istunud, Pikk laud oli selle aja viisi 

Järele toitude ja jookidega nii ülirohkesti kaetud, 
et meieaegseid inimesi küll vist kolm korda suu- 
rem hulk sest täis oleks saanud. Viinakarikad ja 
õllekannud olid ühtepuhku liikumas, jutt ei vai- 
kinud silmapilgukski. Delvig jutustas Risbiteri 
äpardust ja püüdis teda igapidi teiste ees naeruks 
teha. Risbiter katsus temale küll mehe moodi 
vastu anda ja lugu teisiti pöörata, aga näha oli, 
et suurem osa pealtkuulajatest enam Delvigi kui 
teda uskusid; neid oli vähe, kes Risbiterile mitte 
kadedad ei olnud selle häbemata õnne pärast, et 
tema ilusa ja rikka Agnes von Mönnikhuseni 
endale pidi saama. Agnes oli mõttes ja vaatas 
sagedasti aknast välja õue, kust sõjameeste kära 
selgesti üles kostis. Risbiter istus pruudi kõrval 
ja püüdis elava lobisemisega tema tähelepanu 
Delvigi juttudelt ja naljatamiselt ära pöörata, lei- 
dis aga nii vähe vastuseid, et ta viimaks ise hoo- 
pis vaikis ja südametäiega pea purju pani. Pärast 
söömaaega sasis ta tuikudes Agnese käsivarrest 
kinni ja talutas ta poolvägisi söögisaali kõrval 
olevasse kambrisse. 

«Mis tembutamine see on?» algas ta siin raske 
keelega. «Mi-miks sa täna nii isemoodi oled? Sa 
ei räägi minuga sõnagi, ei vasta midagi — mis 
see kõik tähendab? Ka-kas sa mind enam ei ar- 
masta?»> 

«Ma ei tea isegi,» kostis Agnes mõttes. 

«Mis jutt see nüüd jälle on: sa ei tea isegi? Eks 
sa ole minu ki-kihlatud pruut! Sa pead mind ar- 
mastama. Hans von Risbiter ei lase ennast mitte 
narrida, kas kuuled?» 

Viimased sõnad kõlasid nii ähvardavalt, et 
Agnes võõrastades üles vaatas. 


249 


«Teie olete joobnud, junkur,»> ütles ta kergesti 
punastades. «Laske mu käsi lahti!» 

Risbiter ei lasknud kätt mitte lahti, vaid langes 
korraga prantsatades neiu ette põlvili maha ja 
ütles nutuselt: «Oh, ma olen üks õnnetu inimene, 
kõik on minu vastu! Anna andeks, pai kulla 
Agnes, kui sind pahandasin, aga mu hing on täis, 
ma ei või seda enam kannatada. See pagana Del- 
vig kihvtitab minu elu ära oma pilkamise ja vale- 
tamisega. Ma olen tema ees nagu rumal poiss, 
jänespüks, lorukapukas. Ütle, Agnes, kas sa usud 
seda, mis tema minu peale luiskab?> 

«Tänini ei uskunud ma seda mitte,» ütles Ag- 
nes tõsiselt. 

«Ara usu teda, Agnes! Tema on minu peale 
hirmus kade ja püüab mind laimuga mustata. Kui- 
das võin mina, kes oma käega Dietrich von Fahren- 
bachi vaenlaste keskelt vangi võtsin, rumal 
poiss ja jänespüks olla? Ei, kulla Agnes, mina 
olen vapper mees ja targa mõistusega. Ma oleksin 
Delvigi kihvtise suu ammugi sulgenud, aga ma ei 
raatsi kätt tema külge pista, sest ta on sinu sugu- 
lane.» 

«Oh, selle pärast ei pruugi sa tema peale armu 
heita,» ütles Agnes naeratades. 

«Ei, Agnes,» tõotas Risbiter pühalikult ja tõu- 
sis püsti, «ma tahan temaga kannatada, sinu ja 
sinu isa pärast. Mis ütleks sinu isa, kui ma tema 
õepojale viga teeksin? Täna ärritas ta mind teel, 
nii et mul mõõk juba paljas oli, ma ei suutnud 
ennast enam valitseda ja tema väetikese lugu 
oleks vist halvaks läinud, poleks mitte teised 
vahele tulnud.» 

«Kas sa siis nii osav vehkleja oled?» küsis Ag- 
nes kaheldes. i 

«Mina olen Eestimaal kõige osavam vehkleja,» 
kostis Risbiter alandlikult. 

«Aga kuidas sulle metsas see äpardus juh- 
tus?» 

«Missugune äpardus?» 

«Et — et sul mõõka käes ei olnud, kui mina 
sinna tulin.» 

«Ah, sa räägid sellest häbemata talupojast?» 

«Ta ütles ju, et ta vaba mees on.» 

«Ja sina usud seda? Oh Agnes, ära seda usu! 
Ülepea ära usu midagi, mis sulle ette luisatakse. 
See talupoeg oli vene salakuulaja, selle eest an- 
nan ma oma pea! Ma nägin seda tema näost ja 
tõukasin teda jalaga; sealjuures viskasin koge- 
mata jalaga mõõgatupe üles ja mõõk kukkus 
maha.» 

«Aga kuidas see tuli, et sa ise hobuse seljast 
maha kukkusid?» 

«Kes sulle seda ütles?» 

«Delvig ütles seda sinu enese kuuldes.» 

«Oh seda häbemata valevorsti! Mina ei pannud 
seda valet tähelegi, muidu oleksin temale mõõga- 
päraga kohe sündsa vastuse andnu'. Mina peak- 
sin hobuse seljast maha kukkunud olema? Ei seda 
juhtu. Sa tead ju, kui osav ratsutaja mina olen. 
Oh Agnes, küll on minul sinu pärast võitlemist 
ja valu kannatamist! Kõik on minu peale kadedad, 
kõik püüavad mind tõrvata ega hirmu kõige ine- 
tuma vale eest tagasi. Aga ükspuhas — tehku 
nad mis tahavad, mina neid ei karda, niikaua 
kui ma tean, et sina mind armastad. Anna mulle 
musu, Agnes.» 

«Ei anna,» ütles Agnes järsku ja kiskus enese 
Risbiteri käte vahelt lahti. 

«Mis see tähendab?» turtsus Risbiter. «Eks 
ma ole sinu kihlatud peigmees, miks sa mulle 
musu keelad? Sa pead mulle musu andma!» 

«Pärast pulmi!» kostis Agnes ja lippas naerdes 
kambrist välja. 

Pahas tujus läks Risbiter õue pead lahutama. 
Telkide vahele astudes nägi ta määratu imestu- 
sega seda inimest, kes temale täna nii palju tuska 
teinud, sõjameeste seltsis istuvat. Risbiter oli 
loomu poolest argpüks, aga teatavasti on need 
viina mõju all kõige suuremad kisakõrid ja riiu- 
otsijad. Gabrieli nähes süttis kõik junkru rindu 
kogunenud viha korraga põlema. 

«Sina koer!» kärgatas ta Gabrieli peale, «Kui- 
das julged sa veel minu silma ette tulla? Mis sa 
siit otsid?» 

Pikkamisi pööras Gabriel pea käratseva junkru 
poole. 

«Näe, see on ju seesama pisuke junkur, kes nii 
ilusasti hundiratast lüüa mõistab,» ütles ta heas 
tujus. 

Sõjamehed naersid. Junkur Hans läks näost 
roheliseks. 

«Häbematu lurjus! Silmapilk tõuse püsti ja 
võta kübar maha, kui sa rüütliga räägid!» 

«Rüütliga ei ole mul praegu rääkimist,» ütles 
Gabriel naeratades, «aga kui väike junkruke vä- 
nema inimesega räägib, siis võiks junkruke küll 
mütsi kergitada.» 

Sõjameeste naer tunnistas, et nad Gabrieli 
vastusega rahul olid, 

«Sulased!> karjus Risbiter viha pärast peaaegu 

nuttes, «võtke see koer kinni ja andke talle tallis 
sada hoopi vitsu!» 

Sulased ei liikunud paigast, vaid näitasid junk- 
rule irvitades hambaid. Meeletus vihas kiskus 
Risbiter mõõga välja ja kippus Gabrieli kallale. 
Gabriel kargas kähku püsti, tõmbas pika ülikuue 
seljast ja seisis nüüd sõjamehe riides, läikiv mõõk 
käes, kohmetunud junkru ees. 

«Vaatame, kelle nahk hoopide järele enam 
kiheleb,» ütles ta ähvardades. 

Mõõgad kõlisesid kokku. Mõisameestest ei as- 
tunud keegi vahele; nad vahtisid uudishimulikult 
vehklejatele ja südame põhjas soovis vist igaüks, 
et ülbe junkur hästi valu saaks. Võitlus ei kest- 
nud kuigi kaua. Kahe, kolme löögi järel lendas 
Risbiteri käest mõõk kõrgesse, keerutas õhus 
mitu korda ringi ja kukkus alles tüki maad eemal 
mõisa akna alla maha. Tema järele vaadates lan- 
ges Gabrieli pilk aknale ja juhtus siin teise pil- 
guga kokku. Agnes seisis akna taga. Ta oli riidu 
hakatusest kuni otsani pealt vaadanud. Gabriel 
oli kahevahel, kas ta õigesti näinud, et õnnelik 
naeratus neiu roosiliste huulte ümber lehvis. 
Agnes jäi küll kohe jälle tõsiseks ja pööras näo 
kõrvale, aga tema naeratusest jäi õnnestav kuma 
Gabrieli südamesse. Gabriel tundis, kuidas kõik 
kenad voorused korraga tema rinnus aset võtsid; 
heldus, lahkus, leplik meel ja üldine inimese-ar- 
mastus paisutasid tema karedat sõjamehe-südant. 

«Minge puhkama, junkur!» noomis ta sõbra- 
likult. «Tänaseks olete vahvust ja osavust küllalt 
näidanud. Teie mõõk on kõige viledam tantsija 
maailma peal; oleks tal tiivad seljas, siis võiks 
teda linnuks arvata, nii ilusasti lendab ta läbi õhu. 

Kui teinekord võitlemisele välja lähete, siis võtke 
ikka õppinud linnupüüdja kaasa, muidu läheb 
mõõk teie käest lendu ja teie jääte omast ilma.» 

Risbiter, kes minutiks kohmetult seisma oli 
Jäänud, piilus nüüd ka pooltahtmatult sinnapoole, 
kus ta oma sõjariista arvas olevat. Agnes seisis 
veel akna taga, kuid nüüd oli naeratuse kuma 
tema uhkelt näolt täiesti kadunud ja selle asemei 
väike kortsuke tema kulmude vahele asunud. Lähe- 
mal silmapilgul oli aknatagune tühi. Risbiteri 
põskedel vahetus kahvatus punaga. Ta ei julge- 
nud kellegi peale vaadata, õigusega kõigi nägu- 
del pilkavat naeratust näha kartes. 

«Sa oled oma kätt rüütli vastu üles tõsta jul- 
genud, seda pead sa kahetsema,» ütles ta viimaks 
kogeldes, pööras jala pealt ümber ja tõttas kiirel 
sammul minema. Sõjameeste naer kohas talle jä- 
rele. Gabriel oli enesele kerge vaevaga ja ilma 
tahtmata hulga sõpru kaela sobitanud. Pool laag- 
rit jooksis kokku seda julget meest vahtima, kes 
vihatud Risbiterile õpetust oli andnud. Lahkumi- 
sest ei lastud teda juttugi teha ja — 0õigust 
ütelda — ta ei kippunud ka ise üleliiga minema. 
Salahääl ta südames sundis teda paigale jääma. 

. PRUUDI KAHTLUSED. 


Laupäev oli pulmade ettevalmistamise päev. 
Vana Mönnikhusen oli igapidi ja igas asjas vana- 
meelne: tütre pulmas pidi kõik karvapealt nõnda 
peetud saama, nagu see enne suure sõja hakatust, 

Liivi orduriigi kuldsel ajal olnud, ainult see maha 
arvatud, et pulmi mitte, nagu muidu enamasti, 
linnas ei peetud, vaid kodumõisas. Kõik Harju- 
maa mõisnikud olid pulma kutsutud. Kõik ei või- 
nud paraku tulla, sest mitmed olid sõjas surma 
saanud, teised vangi viidud, kolmandad linna- 
desse pelgunud, neljandad mööda ilma kerjama 
läinud, aga mõned tulid siiski oma naiste ja sulas- 
tega ja kõigepealt olid kõik rüütlisoost mõisa- 
mehed ise pulmalised. Seda elu ja liikumist, seda 
uhkust ja toredust, seda ülekullatud viletsust, mis 
sel laupäeval Kuimetsa laagris näha oli! Rüütlid 
ja junkrud olid toredas piduriides, kuldkettide ja 
sulgedega ehitud, nende hobuste rakmed välkusid 
päikese paistel, nende prouad ja preilid olid pär- 
lite, kulla ja kalliskividega nii raskesti kaetud, et 
ehete koorma all vaevait jalal jaksasid seista. 
Rüüdiseisus näitas siin, et tema endisest suurest 
varandusest vähemasti mõned läikivad riismed 
järele olid jäänud. 

Pärast lõunat, kui mõisas õhtuseks sööma- ja 
Joomapiduks laialisi ettevalmistusi tehti, ratsuta- 
sid kõik rüütlisoost meesterahvad pidulikult ehi- 
tud hobuste seljas laagrist välja ja kogunesid la- 
geda välja peal ühe vana mõisniku ümber, kes 
neile kõne pidas ja selle järgmiste sõnadega 1õ- 
petas: 

«Kõrged ja aulised rüüüisoost härrad ja junk- 
rud! Meie armsa seltsilise, vahva Hans von Risbi- 
teri ja tema pruudi, ilusa ja viisaka preili Agnes 
von Mönnikhuseni auks olete siia kokku tulnud; 
sellepärast palun teid sõbralikult, et neid krist- 
likke pulmi ristiinimese viisil rahus ja rõõmus 
lõpetaksite, On kellelgi teise vastu mõnd vana 

viha või vaenu, siis jäägu see siin paigas meelde 
tuletamata. Kes seda teha ja täita tahab, see tõstku 
käsi ja tõotagu sõna pidada.» 

Kõik tõstsid käed üles ja tõotasid pulmas rahu 
pidada. Siis sõitsid nad trummide ja pasunatega, 
püsse paugutades ja mõõku kõlistades laagrisse 
tagasi, otsekui oleksid nad suure lahingu võitnud. 
Kaks korda ratsutasid nad mõisa palkoni eest läbi, 
kus Agnes täies pruudi-ehtes teiste naisterahvaste 
keskel seisis ja ratsanikkude peale vaatas. Siis 
jagunesid kõik ratsanikud kahte salka, üks peig- 
mehe, teine pruudi auks, ja nooremad algasid 
mõisa õue peal võidumängu nüride odade ja ple- 
kist mõõkadega. Kõik sõjamehed ja sulased kogu- 
nesid mängijate ümber, kiitsid valjusti neid, kes 
kõige suuremat rammu ja osavust näitasid, ja pil- 
kasid kibedasti neid, kes end võita lasksid. Kõige 
valjemini kohas pealtvaatajate naer, kui Hans von 
Risbiter, keda Delvig odapiste peale välja oli kut- 
sunud, sadulast maha lendas. Seda nähes tõusis 
Agnes järsku üles ja läks palkonilt ära. Teistest 
naisterahvastest ei läinud keegi ta järele, sest 
nende tähelepanu oli põnevusega võidumängule 
juhitud. Agnes tõttas üksipäini oma kambrisse, 
kus ta nõrkedes toolile langes. Ta süda oli raske, 
pea segaseid mõtteid täis; tal oli üksainuke selge 
tunne: pahameel Hans von Risbiteri vastu, 

Agnes oli kui ilmsüüta laps valju isa ja õrna 
ema hoole all üles kasvanud. Ta ei tundnud seni 
muud häda ega õnnetust kui seda, mis sõja läbi 
sündis: sõjahäda tundis ta küll põhjalikult, sest 
ta oli just niisama vana kui suur Liivi sõda — 
18 aastat. Kõige vähem tundis Agnes omaenese 
südant, Sel ajal ei olnud ju romaanide lugemine 

veel mitte rüütlipreilide harjunud ajaviide ja Ag- 
nes von Mönnikhusenile oli see uueaegne, odav 
ja hõlbus südameteaduse kursus 18 aasta vana- 
duses veel täiesti tundmatu asi. Agnes teadis nii- 
palju, et neiud, kui nad umbes 20 aasta ümber 
vanaks on saanud, vanemate tahtmist mööda 
mehele lähevad; tehakse toredad pulmad ja siis 
sõidab noor abielupaar oma mõisa ja elab seal 
lustlikult — kui aga sõda lubab. Koos elades pidi 
nõndanimetatud armastus iseenesest tulema, ja see 
oli Agnese meelest üsna loomulik, sest tänini oli 
ta ju kõiki armastanud, kellega ta koos elas: isa, 
ema, surnud venda, sugulasi, oma hoidjaid, isa 
jahikoeri, tädi Mathilde valget kassi ja mitme- 
suguseid sulgloomi. Junkur Risbiter ei olnud näo 
poolest ilus, ei ka mitte üleliiga tark, aga isa üt- 
les, et ta tubli noormees ja suure varanduse ainus 
pärija olla, kellele isa pealegi oma verivaenlase 
vangivõtmise eest suurt tänu võlgu oli. Igapidi 
oli Risbiter vähemasti niisama hea, kui mõni teine 
kosilane, miks ei pidanud Agnes teda meheks 
vastu võtma? Pulmadega oleks Agnes heameelega 
reel aega viitnud, sest ta ei raatsinud isast lah- 
«uda, aga isa oli ju pulmapäeva ette määranud ja 
“mis isa ütles, see pidi tõrkurnata täidetud saama. 
Vähemais asjus tegi vana Mönnikhusen hea mee- 
lega tütre tahtmist ja laskis ennast tema õrnast 
käest juhtida, aga meheleminemise asjus ei olnud 
Agnesele iialgi mõtet pähe tulnud isa tahtmise 
vastu hakata, 

Nüüd aga märkas Agnes korraga, et abieluks 
ometigi enam vaja oli kui isa tahtmist, ja ühtlasi 
tundis ta oma südames soovi ärkavat asja oma sil- 
maga vaadata, aega viita, uurida. Ta aimas tume 

dasti, et ta Hans von Risbiteri iialgi ei või armas- 
tada ega temaga koos elades õnnelik olla; veel 
enam, ta tundis, et Risbiter temale otse vastu- 
meelt oli. Nagu kõik naisterahvad, nõnda veere- 
tas ka Agnes oma südame põhjas kõik süü mees- 
terahvale. Ta ei uurinud neid tõelisi põhjusi, mis 
peigmeest tema meelest läilaks tegid, vaid andis 
oma tundmusele maad ja see tundmus ütles: Hans 
on valelik, vilets hoopleja, näo poolest inetu, jõu 
poolest nõrk, ühe sõnaga mitte nii, nagu õige 
meesterahvas peaks olema. Ma ei või tema üle 
iialgi uhke olla ja tema ei või mind iialgi kaitsta. 
Mul ei ole enam mingisugust usaldust tema vastu, 
kuidas võin ma siis tema tõotust uskuda, et ta 
mind õnnelikuks tahab teha? 

«Agnes!» hüüdis isa hääl ukse tagant. 

Agnes kargas kohkudes püsti, aga ta ei kost- 
nud mitte kohe hüüdmise peale. Esimest korda 
ärkas kangekaelsuse ja vastupanemise vaim tema 
lapselikus südames. - Mispärast sundis isa teda 
vastu tahtmist mehele minema? Kentsakas lugu! 
Tänini ei olnud Agnesele kordagi meelde tulnud, 
et isa teda «sundis». Ja nüüd? 

Uks läks lahti ja vana Mönnikhusen pistis pea 
prao vahelt sisse, 

«Kuhu sa nii kauaks jääd. Agnes?» 

Agnes võitles iseenesega. Pidi ta välja rää- 
kima, mis ta südant koormas, või suud pidama ja 
vaikselt kannatama, mis isa tema peale pani? Rää- 
kimise soov jäi võitjaks. 

«Kas ma tohin sinuga sõna rääkida, isa?» kü- 
sis Agnes kartlikult. 

«Hohoo, millal sa seda siis pole tohtinud?» kos- 
tis Mönnikhusen heas tujus ja astus tuppa. «Mis 

sul on, tütrekene! Sa oled näost kahvatu, otsaesine 
kortsus, huuled vingus — mis see tähendab? On 
sind keegi pahandanud või mõtled sa nii sügavasti 
tulevase abielu muredele?> 

Agnes surus ennast nagu kaitset otsides isa 
rinna Vastu ja ütles meelitades: «Ma olen rumal 
laps ega tea isegi, mis mul on. Mu pea on segane. 
Anna mulle head nõu, pai isa.» 

«Head nõu? Mis mina vana sõjamees pitsidest 
ja paeltest tean? Ega sa muud nõu ometigi el 
taha.» 

«On see sinu tõsine arvamine, isa, et noorel 
naisterahval, kes homme mehe abikaasaks peab 
saama, muud nõu vaja ei ole, kui pitside ja paelte 
kohtu?» küsis Agnes pisut kibedalt. 

«Noh, noh, võib ju ka olla, et sa oma pärlite 
ja kalliskividega —» 

«Isal> hüüdis Agnes sellise häälega, mida 
Mönnikhusen tema suust esimest korda kuulis; 
ühtlasi pani vana rüütel imestuse ja ehmatusega 
tähele, et pisarad Agnese säravaid silmi tumes- 
tasid. 

«Taga parem!» hüüdis vanamees kohmetult 
ja põrkas koguni poole sammu tagasi, sest õige 
mehena kartis ta naisterahva pisaraid enam kui 
tuld. «Sul näib ju üsna tõsine asi südame peal ole- 
vat. Säh sulle, nüüd hakkavad silmad koguni vett 
jooksma. Tule taevas appi, no mis nüüd peale 
hakata? Oot”, oot', ma kutsun kohe naisterahvad 
siia —> 

«Ära kutsu kedagi!» ütles Agnes kohkudes ja 
pühkis pisarad kähku ära. «Mul on sinuga üksi- 
päini rääkimist, aga ma häbenen, ei leia haka- 
tust.» 

«Sa häbened ja ei leia hakatust? Parem kutsun 
ikka naisterahvad —» 
«Ei, ei! Ma tahtsin sinu käest midagi küsida. 


Kas sa arvad... kas sa mõtled —» 
«Noh?» 
«Kas sa usud, et... junkur niisugune mees 


on, nagu näiteks sina oled?» 

«Hohol» naeris Mönnikhusen. «Veider küsi- 
mus. Ega ta ometi naisterahvas ei ole!» 

«Ma tahtsin ütelda: kas ta nii vahva, nii aus, 
nii õiglane, nii hea —» 

«Noh, mis veel?» 

«Ühe sõnaga, kas ta on selle vääriline, et Kas- 
par von Mönnikhuseni väimeheks saada?» lõpetas 
Agnes vahvasti. 

«Oi, oi, Agnes,» imestas vana rüütel, «ma ei 
teadnudki veel, et sina nii uhke oled. See on tõsi, 
meie sugukond on vana ja kõrge au sees, sinu 
lihane onu, minu vend, oli piiskop ja valitsev 
vürst —> 

«Ma ei räägi meie sugukonnast,» ütles Agnes 
ruttu vahele, «ma küsisin ainult, kas sa Risbiteri 
enese vääriliseks arvad.» 

«Kui ma ise teda oma väimeheks olen valinud, 
ju ta siis ikka ka selle suure au vääriline on. Või 
on sul selle kohta vahest midagi kahtlust?» 

«Mul ei ole veel aega olnud teda ligemalt 
tundma õppida.» 

«Seda parem. See ei ole ilmaski hea, kui noor 
tütarlaps meesterahvast ligemalt tundma õpib.» 

«Ka siis mitte, kui sellest meesterahvast tema 
tulevane abikaasa peab saama?» 

«Abielus on neil küllalt aega teineteist lige- 
malt tundma õppida.» 

«Aga kui nad kahekesi kokku ei sünni, mis 
siis?» 

«Tüdruk, tüdruk, kust sa need imelikud mõt- 
ted võtad?» hüüdis vana rüütel pead vangutades. 
«Niisuguseid sõnu pole ma veel ühegi tütarlapse 
suust kuulnud. Kust sa seda tead, et teie kokku 
ei sünni? See on ju ometi minu asi sinule meest 
otsida, ja olen ma ühe leidnud, siis tähendab see, 
et teie väga hästi kokku sünnite. Ära mõtle, et 
Mina inimesi ei tunne.> 

«Kas sa siis Risbiterit tõesti nii hästi tunned?» 
küsis Agnes aralt, esimest korda isa sõnade kohta 
kahtlust tundes. 

«Miks ma teda ei tunne? Tema isaga olime 
head sõbrad, tema ise elab juba kolm kuud minu 
silma all ja on selle ajaga tähtsa teo ära teinud. 
Ma olen temale kõige suuremat tänu võlgu.» 

«Aga mina ei ole temale mitte tänu võlgu,» 
pani Agnes julgesti vastu. 

Vana rüütel sügas kitsikuses kõrvatagust. Kor- 
raga hüüdis ta rõõmsa näoga, nagu oleks ta mõne 
hea mõtte leidnud: «Tont võtku mind, kui ma sel- 
lest kõigest aru saan! Mis need jutud tähendavad? 
Mis sa tahtsid mulle ütelda?» 

Kitsikuses olemise kord oli nüüd Agnese käes. 
'Ta ei leidnud kohe vastust, vaid lõi punastades 
silmad maha. 

«Haha, ma hakkan aimama, miks sa oma kalli 
peigmehe peale tusane oled,» naeris Mönnikhu- 
sen. «Sa oleksid heameelega näinud, et ta teiste 
noorte meeste seas kõige tugevam ja osavam oleks 
olnud. Pai laps, ära üleliiga kurvasta, Pisuke 
äpardus võib igaühele juhtuda. Kui neiud kõiki 
neid noori mehi põlgaksid, kes korra sadulast 

maha on lennanud, siis ei saaks nad iialgi 
mehele.» 

«Aga kui ma mehele ei tahagi minna?» ütles 
Agnes järsku. 

Mönnikhusen pahvatas suure häälega naerma. 

«Sa ei tahagi mehele minna! Hahaha! Küll ma 
neid tüdrukuid tunnen! Arvasin sind teistest tütar- 
lastest targema, otsekohesema olevat, aga nüüd 
ma näen, et kõik ühetaolised olete. Mõned preilid 
lasevad endid ju veel altari ees pooltundide kaupa 
paluda ja meelitada, enne kui jah ütlevad. Neitsi- 
lik häbi on hea ja kallis asi, aga igal asjal olgu 
oma mõõt.» 

«Mina ei häbene iialgi tõtt rääkida,» ütles Ag- 
nes uhkusega. 

«Tühi jutt, sõnakõlks! Miks sa siis tõtt ei 
räägi? Tahtsid mulle midagi tähtsat asja teada 
anda, aga siiamaani ei ole ma veel ühtki tõsist 
sõna sinu suust kuulnud. Keerutad nagu kassikene 
palava pudru ümber. Ma näen, sul kipitab midagi 
südamel, muidugi mõni tühi asi, aga neitsilik häbi 
keelab sind oma lihasele isale nii palju usaldust 
näidata, et temale selget tõtt tunnistaksid. Eks 
ole õige, mu häbelik tütreke?» 

Agnese silmis oli isa esimeste sõnade juures 
iseäralik lõke väikuma hakanud. Viimasele küsi- 
musele kostis ta selge, kindla häälega: 

«Ma tahaksin, et pulmapäev kaugema aja peale 
edasi lükataks.» 

Isa vahtis pärani silmil tütre otsa. Ta teadis, et 
tütrel omajagu kindlat tahtmist või «kangekael- 
sust» oli, millega ta, kui vaja, ka isa üle valitses, 
ja praegu oli Agnese nägu nii tõsine, tema pilk 

nii vali, et vahva rüütli süda rinnus silmapilguks 
värisema lõi. 

«Mispärast?» küsis ta kohmetanult. 

«Ma ei või seda seletada,» vastas Agnes mõt- 
tes ja lõi silmad maha. 

Seda nähes tundis vana rüütel oma julgust ja 
meelekindlust tütre ees kohe jälle kasvavat, aga 
naljatada ei julgenud ta siiski veel mitte, vaid 
arvas tõsist, isalikku manitsust vaja olevat. 

«Agnes, Agnes, mis sul arus on?» ütles ta noo- 
mivalt. «Sa nõuad täiesti võimatut asja ja ei tea 
isegi, mispärast sa seda nõuad! Mõtle ometi, mis 
see tähendab: pulmad on juba alanud, pidu val- 
mistatud, võõrad kokku kutsutud — ja nüüd 
peaksin mina korraga piduliste ette astuma ja kuu- 
lutama: Minge kõik koju, teil ei ole siin midagi 
tegemist, sest pulmad on tuleva aja peale edasi 
lükatud! Mis ütleksid inimesed selle kohta? Kelle 
silma julgeksin ma siis veel vaadata? Ma oleksin 
ju igaveseks ajaks kogu Eestimaa rüütliseisuse ees 
teotatud ja naeruks tehtud. See ei oleks veel kõige 
suurem õnnetus, sest mina ei pruugi kellegi naeru 
karta. Aga mõtle, mis sinust enesest arvama haka- 
takse!» 

«Mis siis?» kogeles Agnes, keda isa aulised 
sõnad ja tõsine nägu kohe jälle araks tegid. 

«Oh Agnes, sa ilmsüüta ingel!» õhkas Mönnik- 
husen südame põhjast. «Kui vähe tunned sa veel 
meie kallist mõisnikkude seltsi, nende kurje mõt- 
teid ja veel kurjemat keelepeksmist! Sarnane ette- 
vaatamatu tegu, nagu sa minu käest uisapäisa 
nõuad, paneks kohe sõjahädast ja kõigest vilet- 
susest hoolimata tuhanded keeled liikuma. Ühe 
suurtsugu tütarlapse au on nii ütlemata õrn täim, 

et üheainsa kurja keele puutumine teda närtsima 
võib panna.» 

«Kuidas võib see minu au külge puutuda, 
kui —» 

«Kui pulmad pidamata jäävad? Oh Agnes, 
teaksid sa, kui kergesti meie au rikkumine sage- 
dasti meie kõige paremate sõprade käes käib, ja 
kui raskeks see mulle läheb, sinule seda ära sele- 
tada! Igal sündmusel on oma põhjus, ja kui põh- 
just kohe silmaga ei nähtud, siis hakatakse seda 
otsima ja arutama. Jäävad pulmad nüüd ilma 
mingisuguse nähtava põhjuseta pidamata, siis pää- 
sevad jutud lahti —»> 

«Missugused jutud?» küsis Agnes järsku. 

«Noh näiteks, nagu oleks sinu ja Risbiteri 
vahele keegi teine meesterahvas pugenud —» 

«Keegi teine meesterahvas?» kordas Agnes 
kohkudes. 

«Nüüd sa ehmatad isegi ära,» naeratas vana 
rüütel, südame põhjas oma kordaläinud kavaluse 
üle rõõmustades. «Ära sunni mind seda tumedat 
asja pikemalt seletama, see on mulle väga vastu- 
meelt. Maailm on kuri ja mõtleb ligimesest hea- 
meelega kurja, liiati siis, kui see ligimene — 
noor naisterahvas on. Läheb pruutpaar ehk ka 
abielupaar enneaegu lahku, ilma et põhjused kõige 
maailma ees selged oleksid, siis langeb kahtlus 
ikka esmalt nõrgema poole peale, nagu oleks tema 
kuidagiviisi õigelt teelt kõrvale eksinud.» 

«Seda ei pea keegi mõtlema!» ütles Agnes 
järsku pead tõstes uhkesti. «Unusta minu palve 
ära, isa. Ma näen tõesti nüüd isegi, et rumal laps 
olin ja võimatut asja himustasin.» 

«Olgu see sulle tulevikus õpetuseks,» lõpetas 

Mönnikhusen pühalikult ja andis tütre puhtale, 
valgele otsaesisele suud. Agnes läks jälle palko- 
nile teiste naisterahvaste sekka, kes küsimustega 
ta peale tormasid, kus ta nii kaua viibinud. Need 
küsimused tegid Agnesele tuska; külmavärinaga 
mõtles ta sellele, kuidas lugu veel siis oleks olnud, 
kui kõik need naisterahvad tema käest palju suu- 
rema ja tähtsama asja põhjusi oleksid pärima ha- 
kanud. Ta vastas pealiskaudselt. Ta nägu oli kõrk 
ja külm. Kordagi ei eksinud ta pilk sinna külge, 
kus Gabriel teiste sõjameeste keskel seisis ja oma 
kõrge mehise kujuga kõigi naisterahvaste pilgud 
enese poole tõmbas. 

«Otlemata ilus ja ütlemata uhke!» mõtles Gab- 
riel kena pruuti silmates. «Päris vürsti tütar. Ma 
ei usu, et ta Risbiterit armastab, aga veel vähem 
võiks ta inimest armastada, kes seisuse poolest 
temast karvaväärt madalam on.» 


4 
VENELASED TULEVAD. 


Õhtul algas suur joomapidu, millest terve mõi- 
sameeste leer osa võttis. Mõisa saalides priiskasid 
kutsutud külalised ja kõik mõisameeste ülemad, 
keda arvu poolest vist rohkem oli kui alamaid, ja 
telkides lamasid lihtsõjamehed, vahutavad kannud 
käes, õllevaatide ümber. Südaöö ajal ei olnud ter- 
ves mõisas ega laagris vist ühtki selge mõistusega 
meest leida, vahest ainult Gabrie! maha arvata. 
Gabriel oli kõige suuremas telgis aset võtnud. Ta 
pidi teistega «seltsi pärast» vahvasti kaasa jooma, 

aga ta oskas siiski parajat mõõtu pidada. 
Joobnud mõisameeste vaade täitis teda põlguse ja 
jälestusega. Olid need lällitavad, määgivad ja 
norskavad joodikud seda väärt, et Eestimaa nende 
ees värises? Käputäis venelasi oleks selle röövli- 
salga praeguses olekus kerge vaevaga laiali pil- 
lata suutnud. Kui kõik seltsilised joovastuse mõju 
all une rüppe olid vajunud, tõusis Gabriel üles ja 
astus telgist välja. Taevas oli pilve läinud, pime 
öö kattis maad. Laagris olid viimsed tuled kustu- 
mas, kuna mõisa akendest veel valgus säras. Harva 
oli siin ja seal veel segaseid hääli, lora ja tralli 
kuulda. 

Gabriel kõndis mõisa akende alt läbi ja sattus 
rohuaeda, mida vana Mönnikhusen tütre rõõmuks 
mitte sõjameeste tallermaaks ei lasknud teha. 
Värske rohu ja lillede lõhn lehvis tulijale meeli- 
tades vastu. Gabriel võttis nõuks siia öömajale 
jääda. Õunapuude alt leidis ta pehme rohuplatsi 
ja heitis pikali. Maapinna niiskus ja öine õhk ei 
võinud tema raudsele kehale midagi paha teha. 

«Homme rändan edasi,» mõtles ta üinudes. 
«Tühi temp, et siia vahtima jäin. Ma ei mõista, 
mis asi mind ülepea siia kihutas. Mis mul siin otsi- 
mist on? Olen ma tõesti veel nii lapsik, et seda 
upsakat tüdrukut teist korda näha himustasin, või 
oli mul mõni muu põhjus? Ei, õigust ütelda, muud 
põhjust mul ei olnud. Ega ma ometi mõisameheks 
ei tahtnud hakata! See tähendab: mina, kes oma 
kakskümmend seitse aastat auga turjal kannan, 
olen siiski veel nii alp ja edev, et iga ilusa näo 
järele lippan, mis mulle teel põigiti ette juhtub. 
Väga hale tunnistus minu mehise meele ja mõis- 
tuse kohta! — Veider lugu, et ta just sellele tot- 

rale Risbiterile läheb. Kuidas tahab ta ennast 
nüüdsel kardetaval ajal sarnase kõikuva pilliroo 
najale toetada! Imelik! — Aga mis minul sellega 
asja? Seisuse ja kõrkuse poolest on nad teineteise 
väärilised. Elagu õnnelikult või õnnetult, minul 
on see ükspuhas.» 

Selle karmi mõttega jäi Gabriel rahulikult ma- 
gama. 

Umbes kaks tundi võis ta maganud olla, kui 
vali kära ja püssipaugud teda unest äratasid. Esi- 
otsa arvas ta pulmalisi isekeskis tülitsevat, nagu 
seda selleaegsetes pulmades sagedasti juhtus, mär- 
kas aga varsti, et kära mitte mõisast, vaid laagri- 
platsilt tõusis. Mõisa akende taga olid tuled kus- 
tunud, seal valitses täieline vaikus. Laagriplats oli 
aiast mõisahoone läbi lahutatud, sellepärast ei 
võinud Gabriel näha, mis seal sündis. Ta tõusis 
üles ja kuulatas. Kära kasvas ühtepuhku suure- 
maks, püssipaukude vahel oli nüüd ka raua kõli- 
nat selgesti kuulda. Korraga tungis vali hädakisa 
Gabrieli kõrvu: «Põgenege, põgenege! Venelased 
laagris!» 

Nüüd oli asi selge. Venelased Paides olid kui- 
dagiviisi Kuimetsas peetavast pidust haisu saanud 
ja mõisameeste joovastust kasuga tarvitades öö 
ajal laagri kallale kippunud. 

Gabriel olikahevahel. Pidita võitlusest osa võt- 
ma või rahulikult ootama, kuidas asi lõpeb? Asjal 
oli kummalgi korral oma konks küljes. Kelle poole 
pidi ta hoidma? Mõisamehi põlgas ja vihkas ta 
südame põhjast, aga nende vastu ei võinud ta sel 
korral ka mitte kätt tõsta, sest ta oli ju nende kü- 
laline. Jäi ta ootama, siis oli karta, et teda 
vägisi võitlusse kistaks. Kõige parem nõu oli — 

jalad kuklasse võtta ja rahuga oma teed minna, 
kuni see veel võimalik näis olevat. Siiski ei põge- 
nenud Gabriel mitte. Arusaamatu tunne sundis 
teda paigale jääma, ootama, valvama. 

Mõisa akende taga hakkasid tuled liikuma. 
Kära kostis ligemalt — vist olid venelased mõisa 
sisse tunginud. Äkitselt tuli Gabrielile uhke rüütli- 
preili jälle meelde ja — nüüd oli kõik kahtlemine 
lõpetatud, Kui ta suurte sammudega aiast läbi 
mõisa poole tõttas, kõlisesid mõned aknad, üks 
uks läks raksudes lahti ja mõned mustad kujud 
tormasid Gabrielist mööda. Ta tahtis uksest sisse 
tungida, aga sealt trügis suur hulk põgenejaid 
hirmsa hooga välja ja tegi sissepääsemise täitsa 
võimatuks. Gabriel pidi taganema. Keegi tõukas 
mööda rutates küünarnukiga ta külge. Gabriel 
arvas junkur Risbiteri ära tundvat. 

«Kena peigmees, kes putku paneb ja pruudi 
hädasse jätab,» mõtles Gabriel hambaid kiristades 
ja Risbiterile rusikat järele raputades. 

Akisti kõlas teise korra pealt vali kiljatus Gab- 
rieli kõrvu. Ülespoole vaadates nägi ta palkoni 
peal valget kuju kumavat; ühtlasi märkas ta, et 
aia poolt kitsas keerdtrepp palkonile viis. Gabriel 
jooksis viibimata trepist üles. 

«Kes seal on?> karjatas Agnese hääl talle koh- 
kunult vastu ja valge kuju sirutas käed tõrjudes 
välja. 

«Hea sõber,> kostis Gabriel poolvaljusti. «Ma 
tahan teid põgeneda aidata, preili Agnes, kas lu- 
bate?» 

«Kus mu isa on?> küsis Agnes ahastades. 

«Seda ma ei tea. Vaadake, kuidas kõik põge- 

nevad. — Vahest on ka rüütel Mönnikhusen nende 
seas. Mõtelge enese peale, preili Agnes!» 

«Ei, mina ei liigu siit paigast, kuni tean, mis 
minu isaga...» 

Sõna tardus Agnese suus. Ta selja taga kõlasid 
karedad sõnad tundmatus keeles. 

«Kas tahate venelaste käite sattuda?» ütles 
Gabriel peaaegu ähvardavalt. 

«Ei, ei!> karjatas Agnes värisedes ja hakkas 
abi otsides kahe käega noormehe tugevast käsi- 
varrest kinni. 

Gabriel võttis neiu nagu väeti lapse kätele ja 
jooksis trepist alla, aiast läbi raudse jalgvärava 
poole, mille teised põgenejad juba lukust lahti olid 
murdnud. Hädavaevalt pääses ta oma õrna koor- 
maga põgenejate trüginast läbi ja lagedale väl- 
jale, kus mustad varjud üksikult ja salgakaupa lii- 
kusid. 

«Pange mind nüüd maha,» palus Agnes sosis- 
tades. 

Gabriel kuulas, kuigi kahetsedes, sõna ja nad 
tõttasid nüüd käsikäes üle lagendiku sinnapoole, 
kus metsaserv tumendas. Juba paarikümne sammu 
pärast kukkus Agnes valusasti oiates põlvili. 

«Mis viga?> küsis Gabriel. 

«Ma lõin jala vastu kivi,» oigas Agnes. 

«Teie olete palja jalu, preili Agnes?» 

«Mitte üksi palja jalu, vaid ka...» 

Kaugemale ei suutnud Agnes rääkida, häbi 
lämmatas ta hääle. Ta väetike oli ju — voodist 
pidanud põgenema. Ilma aega ja sõnu raiskamata 
kiskus Gabriel oma pika ülikuue seljast, mässis 
selle neiu õrna keha ümber, tõstis kalli kandami 
ettevaatlikult maast üles ja küsis siis alles luba: 

«Kas tohin teid nüüd jälle kanda?» 

Agnes noogutas tummalt pead. Tal ei olnud 
enam õiget jõudu ja korraga ka mitte enam taht- 
mistki selle tugeva ja ühtlasi nii viisaka mehe 
vastu tõrkuda. Magus joovastus tõusis talle pähe 
ja silmapilguks unustas ta kõik selle hirmsa öö 
õnnetused. Kaua ei kestnud õnnelik unustus mitte, 
sest veel enne kui nad metsa jõudsid, hakkas pu- 
nane kuma põgenejate teed valgustama ja tagasi 
vaadates nägid nad, et mõis lausa tules seisis. Ag- 
nes karjatas ja rabeles enese Gabrieli käte vahelt 
maha: 

«Edasi, edasi!» manitses Gabriel. «Venelased 
võivad iga silmapilguga meie kannule jõuda.» 

«Eks te näe, et mõis põleb?» kogeles Agnes, 
otsekui nõiutult üksisilmi tulle vahtides. 

Gabriel kehitas õlgu. Ta arvas neiu kahetsust 
kaduva vara järele liiaks ja pomises kaunis kal- 
gilt: 

<Mis seal parata? See on sõja õigus.» 

«Aga minu vaene isa, mis temast nüüd saab?» 
kisendas Agnes meeleheitel. 

Gabriel ei lausunud enam sõnagi. 

Agnes pistis korraga kui meeletu põleva mõisa 
poole jooksu. Paraku ei jõudnud ta kuigi kaugele, 
sest Gabrieli pikk ülikuub takistas ta jalgu. Mõne 
sammu pärast komistas ta ja kukkus maha. Kohe 
oli Gabriel jälle ta kõrval. 

«Ärge puutuge minusse!» palus Agnes lõõtsu- 
tades. «Ma tahan siia jääda ja surra.» 

Sellega ei olnud Gabriel jälle sugugi nõus. Ta 
ütles valju häälega: «Teie ei tohi surra, preili von 
Mönnikhusen. See ei ole veel sugugi kindel, et 
teie isa surnud või vangi sattunud on, aga kui ta 

teie surma kuuleb, siis võiks see sõnum tema kal- 
list elu küll lühendada.» 

Agnes tõusis järsku üles. 

«Kas arvate, et minu isa veel elab?» küsis ta 
Gabrielile uurivalt silma vaadates. 

«Ma mitte üksnes arvan, ma usun seda kind- 
lasti,» kostis Gabriel. 

«Mispärast te seda usute?» päris Agnes jälle 
ärkava umbusaldusega. 

«Ma nägin palju inimesi mõisast põgenevat — 
nende seas ka teie armast peigmeest,» lisas Gab- 
riel veidi kahjurõõmsalt juurde. 

«Tema põgenes — enne mind?» kogeles Ag- 
nes nägu kõrvale pöörates, sest ta kartis häbipuna 
näidata, mis talle palge tõusis. 

«Kõige esimeste seas ja kõige imelikuma kii- 
rusega,» tõendas Gabriel armutult. «Ärge tema 
elu eest kartke, preili Agnes; ma ei usu, et vene- 
lased teda iganes kätte saavad, kui neil tiibu 
seljas ei ole. Venelased on siin jälle kord näida- 
nud, et neil ümberpiiramise-sõjas osavus ja kava- 
lus puudub. Nad teadsid vist, et kõik mõisamehed 
laagris joobnud on ja võisid kerge vaevaga val- 
vamata väravast sisse tungida, aga kõrget aia- 
müüri mõisa taga sisse piirata ei tulnud neile 
meeldegi. Teie isa on tark sõjapealik; ta nägi vist 
kohe ära, et vastupanemine sel korral asjatu, pää- 
semise tee aga veel lahti oli, ja käskis ise kõiki 
põgeneda. Sarnasel korral ei ole ju taganemine 
sõja seaduste järele mitte teotav asi, vaid mõis- 
tuse käsk. Venelaste kätte ei ole vist palju roh- 
kem langenud kui mõned joobnud sõjamehed 
laagris — ja neist ei ole suurt kahju,» lisas Gab- 
riel mõttes juurde. 

Imelik mõju oli Gabrieli rahulikul asjalikul 
seletusel Agnese peale. Ta tundis hirmu ning 
ahastust kaduvat ja jäi kindlasti uskuma, et isa 
eluga pääsenud. 

«Kuhupoole võib isa põgenenud olla?» küsis 
ta elavalt. 

«Küllap ikka vist Tallinna poole,» oli Gabrieli 
vastus. 

«Oh, siis tõttame kohe talle järele!»»* 

«Seda arvan minagi — tasa, ma kuulen müdi- 
nat. Heitkem maha!» 

Nad heitsid kummuli maha ja jäid põnevalt 
kuulatama. Välja kivide peal oli kapjade plaginat 
selgesti kuulda. Varsti tuli tulekahju segasel pais- 
tel mõisa poolt salk ratsamehi nähtavale. Nagu 
varjud kihutasid nad umbes saja sammu kaugusel 
kuulajatest mööda. Agnese süda tuksus kuulda- 
valt. Ilma teadmata nihutas ta end Gabrielile lige- 
male. 

«Need ei ole venelased,» sosistas Gabriel. 
«Ma arvan rüütel Mõönnikhuseni ära tundvat. 
Kas näete punaste sulgedega kübarat? See on 
tema.» 

«Isa!> hüüdis Agnes järsku üles karates. «Isa, 
kuule mind! Isa, armas isa, mina olen ju siin, Ag- 
nes!» 

Gabriel tahtis ka hüüda — ja tema vägev hääl 
oleks vist kaugemale kandunud, aga — olgu see 
kartuse pärast, et vali hüüdmine põgenejaid veel 
enam võiks hirmutada ja suuremale kiirusele 
avatleda, olgu see muu teadmatu põhjuse pärast 
— ta hääl jäi rindu kinni. Agnes kordas hüüdmist 
mitmel korral, aga keegi ei võtnud teda kuulda; 
ratsanikud ei pööranud kordagi pead ja varsti olid 

nende kujud pimedusse kadunud. Agnes ringutas 
meelt heites käsi. 

«Surmahirm teeb inimesed kurdiks,» ütles 
Gabriel naeratades. 

«Minu isa ei karda surma,» kostis Agnes 
uhkelt. 

«Võib küll olla, aga ma arvan siiski, et elu 
talle armsam on ja et ta teie rõõmuks veel kaua 
elada himustab. Olgu see teile heaks eeskujuks, 
preili Agnes. Nüüd ei ole teil enam kõige vähe- 
matki põhjust surma igatseda. Meie peame tõsiselt 
elu nõudmiste peale mõtlema. Koit hakkab pea 
kumama, venelased võivad iga silmapilk siin olla. 
Metsas on ainus pääsemine. Seal võime puhata ja 
aru pidada, mis edaspidi teha tuleb.» 

«Jah, põgeneme, põgeneme,» ütles Agnes 
otsekui unest ärgates. 

'Tõrkumata laskis ta sündida, et Gabriel teda 
uuesti kätele võttis. Nad jõudsid varsti metsa 
servale, aga Gabriel ei pidanud veel kinni, sest 
mets oli mõisameeste poolt kaugele ära laastatud 
ja harvaks tehtud. Gabrielil oli iseäralik tuhin 
oma kallist koormat hädaohust võimalikult kau- 
gele kanda. Ta ei teadnud isegi, mis asi seda 
koormat tema meelest korraga nii kalliks tegi; 
see oli ju ometi upsakas rüütlipreili, vihatud 
mõisameeste pealiku tütar, keda ta praegu kätel 
kandis, aga siiski ei mäletanud Gabriel ühtegi 
vägitegu, mis temale eluajal suuremat rõõmu 
oleks teinud. Paksus padrikus jäi ta viimaks süga- 
vasti hinge tõmmates seisma. Ta oli veidi väsinud, 
aga täiesti õnnelik. 

Kui Agnes jälle oma jalgel seisis, pakkus ta 
Gabrielile säravail silmil ja õhetaval palgel kätt. 

«Kuidas pean ma teid tänama?> 

«Tänama?» kostis Gabriel naerdes. «Teaksite 
teie, kui suurt nalja see pakkujooksmine mulle 
tegi, siis ei tänaks teie mind, vaid nõuaksite pea- 
legi veel minu käest tänu.» 

«See tegi teile — nalja?» kordas Agnes veni- 
tades ja tõmbas käe ruttu tagasi. 

«Selget, puhast nalja,» tõendas Gabriel lust- 
likult. «Läheksin heameelega mõisa tagasi vaa- 
tama, kas seal veel mõnda rüütlipreilit ei ole, kes 
minu abi tarvitada võiks.» 

«Siis minge!» ütles Agnes väga kähku. 

«Jah, aga kui venelased mind sisse ei lase?» 

«Kas te neid nii väga kardate?» küsis Agnes 
pilklikult. 

«Nägite ju ise, kui viledasti ma nende eest 
pakku jooksin.» 

«Noh, siis jätke mind siia ja — jookske 
edasi!» 

Õigust öelda, Agnes viitis pisut aega, enne kui 
viimase sõna välja ütles, aga ta oli ärritatud tu- 
jus ja põlgav sõna tuli lõpuks nagu iseenesest 
välja. 

«Seda uhkust!» mõtles Gabriel, tõusva koidu 
valgel noore neiu nägu silmitsedes, kus puna ja 
kahvatus järsult vaheldusid. «Ime, et ta mulle 
«sina» ei ütle. Pahandab vist, et mina oma talu- 
poja-kätega tema kõrgesti sündinud keha külge 
julgesin puutuda.» — «Jooksuga pole veel nii 
suurt häda,» kõneles ta valjusti edasi. «Esiotsa 
oleme siin hästi varjatud ja võime puhata.» 

«Mina ei ole väsinud,» tähendas Agnes kül- 
malt. «Ma tean, kust tee Tallinna poole viib ja 
hakkan kohe minema.» 

«Tele unustate, et tõld ja hobused venelaste 
kätte on jäänud, kes korra püütud saaki visalt 
kinni hoiavad. Mina kardan neid kui tuld ega 
julge neid tülitama minna, teie isa ja vahva jun- 
kur Hans on äkisti Tallinna poole reisinud, mõisa 
orjadest ei ole paraku kedagi käepärast — kuidas 
tahate siis reisile minna, preili Agnes?» 

«Minul ei ole kellegi abi tarvis; ma lähen üksi- 
päini,» kostis Agnes vihaselt. 

«Ei, preili Agnes, teie ei lähe mitte üksipäini,» 
ütles Gabriel tõsisemalt. «Põlake mind küll sü- 
dame põhjast ja tõrjuge mind enesest eemale — 
mina ei lahku teist, enne kui teid tervelt isa kätte 
tagasi olen andnud. Tallinna-reis ei ole nii kerge 
kui arvate. Tee on pikk ja hädaohtlik. Kui juba 
ausad junkrud üksiku ja täiesti ilmsüüta rändaja 
kallale kipuvad, nagu siin lähedal alles tunaeile 
juhtunud, mõtelge siis, kuidas teie käsi käiks, kui 
hulguste ja röövlitega kokku puutuksite, kellest 
meie vaene kodumaa praegu kubiseb. Me peame 
suurest teest hoopis kõrvale hoidma, metsadest 
ning rabadest läbi teed otsima. Enne kui teele 
läheme, on teil veel üht väikest asja hädasti vaja. 
Teie praegune ülikond (Agnes lõi äkisti punasta- 
des silmad maha) on teile — nagu vist kõik üli- 
konnad — küll üliväga näo järele, aga põgene- 
miseks ei ole ta mitte täiesti kohane; jalakatteist 
on kõige suurem puudus. Pakuksin teile küll 
omad saapad, aga kardan, et need teile vahest ei 
sünni (Agnes pidi vastu tahtmist naeratama). Kas 
teate, mis minu arust kõige parem nõu on? Ma 
tunnen venelaste viisi. Neid ei ole vist mitte roh- 
kem kui käputäis julgeid mehi, kes mõisameestele 
pisut kolli tahtsid teha ja kerge saagiga koju 

minna. Võib olla, et päikese tõusu ajal enam üh- 
tegi venelast Kuimetsas ei ole. Nad teavad, et suu- 
rem hulk mõisamehi ja vist kõik ülemad pakku on 
jooksnud, kes end siin lähedal koguda ja päevaval- 
gel vaenlaste väikest arvu tähele pannes neile 
kallale võiks kippuda. Ma ei usu seda küll mitte, 
sest ma olen junkrute imelikku agarust ja visa- 
dust — plagamise asjus näinud, aga venelased ei 
tea seda mitte, vaid peavad arvama, et mõisa- 
mehed siitsamast metsast neid varitsevad. Minu 
nõu on nüüd see: teie jääte siia padrikusse oota- 
ma ja hoiate ennast hästi varjul, kuna mina luu- 
rama lähen, kas venelased Kuimetsast lahkunud. 
Valitseb seal vagane lugu, siis tuustin laagri ja 
mõisa varemed läbi; vahest puutub mulle otsides 
mõni tulest ja riisumisest ülejäänud räbal või ka 
natuke toiduvara silma, mida meil ju ka hädasti 
vaja on. Valge on käes, ma võin katse kohe kä- 
sile võtta.» 

«Ei, ei!» hüüdis Agnes äkitselt pead raputa- 
des. 

«Mikspärast ei?» imestas Gabriel. 

«Ma ei taha, et teie minu pärast oma elu pan- 
diks panete.» 

«Ma ei mõtlegi oma elu pandiks panna,» nae- 
ratas Gabriel. «Ega ma ometi uisapäisa venelaste 
otsa ei jookse. Ma kardan ju neid kui tuld, nagu 
ise teate, aga kui nad oma teed on läinud, mis 
neist siis enam karta?» 

«Kas ma võiksin siis ka kaasa tulla?» küsis 
Agnes kartlikult. 

«Ei, see ei lähe korda,» kostis Gabriel järsku 
ja külm värin käis ta nahast läbi, kui ta selle 
hirmsa vaate peale mõtles, mis noore tüdruku 

silma öise võltluse ja riisumise paigal ootas. «Teie 
elu on liig kallis, preili Agnes, sest teie peate seda 
oma isale ja oma — peigmehele hoidma.» 

Viimase sõna juures ilmus peenike korts Ag- 
nese kulmude vahele. 

se küll, minge ja vaadake,» ütles ta jahe- 
dalt. 

Gabriel võttis laetud püstoli põuest ja andis 
selle Agnese kätte, öeldes: «Kui teid minu ära- 
olekul miski hädaoht peaks ähvardama, siis andke 
mulle pauguga märku.» 

«Paljast märku?» mõnitas Agnes. «Kas arva- 
te, et rüütel Mönnikhuseni tütar ennast ise kaitsta 
ei suuda, kui tal laskeriist käes on? Uskuge mind, 
ma olen väga osav kütt.» 

«Vaeh?>» kahtles Gabriel. 

«Kas tahate proovi näha?» hüüdis Agnes püs- 
tolit tõstes. «Kas näete seda üksikut käbi seal 
kuuse otsas?» 

«Jätame proovi parem teiseks korraks,» heitis 
Gabriel kähku vahele. «Ma usun ilma selletagi, 
et te kardetav püssilaskja olete, aga paugutami- 
seks ei ole praegune silmapilk hästi valitud. Põ- 
genejate parem kaitsja on ettevaatus ja vaikus... 
Kas võin loota, et teid siitsamast paigast tervelt 
jälle leian?» 

Agnes noogutas tummalt pead ja Gabriel sam- 
mus metsa serva poole. 

«Härra Gabriel!» hüüdis Agnes talle järele. 

Gabriel vaatas imestades tagasi. Agnes: jooksis 
talle vastu, sasis iseäraliku tuhinaga ta käest kinni 
ja ütles paluvalt: «Ärge olge liigjulge ja tulge 
tervelt tagasi!» 

Gabriel vaatas neiule uurivalt silmi ja leidis 


277 


sealt kaastundmuse kõrvalt veel midagi muud, 
mis tema südant silmapilguks imelise õnnetun- 
dega täitis. Ta hääl värises veidi, kui ta naljata- 
des ütles: «Ärge minu pärast kartke, preili Ag- 
nes; ma olen kaval rebane, kes kergesti lõksu ei 
lähe. Mul on suurem mure, et teil siin üksipäini 
metsas midagi äpardust võiks juhtuda. Ma palun 
veel kord: hoidke end hästi varjul ja vakka; jalad 
mässige kuue sisse, sest hommikune kaste võiks 
neile vahest kahju teha. Kui ma teid siit enam 
ei leiaks. siis — oleks sellest väga kahju.» 

Nende sõnadega surus Gabriel neiu kätt ja 
tõttas kiirel sammul minema. 


5 
ESIMENE ARMASTUS. 


Imelik vägi on esimesel armastusel, Agnes ei 
teadnud veel õieti, mis armastus on, ei teadnud 
ka, et ta Gabrieli armastas, aga seda tundis ta sel- 
gesti, et ta süda kerge ja meel ütlemata hea oli. 
Gabrieli kuju ei kadunud ta vaimusilma eest; ta 
nägi teda ühtepuhku, kuulis tema südamessetun- 
givat häält, kordas mõttes iga sõna, iga vähemat 
juhtumist, mida nad üheskoos läbi olid teinud. 
Öised kohutused, hirmsasti segatud uni, põgene- 
mine särgiväel ja paljajalu — kõik need suuted 
ja tähtsad juhtumised, mis aga mitte Gabrielisse 
ei puutunud, olid Agnese meelest otsekui ära 
kustutatud. Heameelega oleks Agnes nagu plika- 
põlves läbi metsa lipanud, laulnud ja hõisanud, 
aga ta tuletas meelde, et «tema» hästi varjul ja 

vakka oli käskinud olla. Sõnakuulelikult mässis 
Agnes end Gabrieli pika ülikuue sisse, istus kän- 
nu otsa ja jäi vagusalt ootama. 

Gabriel viibis kaua. Päike oli juba kõrgele 
tõusnud, kena vaikne, kuldne suvehommik kätte 
jõudnud, metsas tuhanded hääled sumisemas, aga 
Gabriel ei tulnud ega tulnud. Agnese süda hak- 
kas valutama. Vahetridamata kuulatas ja vaatas 
ta sinnapoole, kus ta mõisa teadis olevat. Mitmel 
korral arvas ta kuivanud raagude prõginat kuul- 
vat ja kargas siis rõõmsa ehmatusega püsti, aga 
ikka oli see eksitus. Rõhuv, kipitsev ahastus täi- 
tis aegamööda Agnese hinge, kohutavad pildid 
libisesid ta vaimusilma eest mööda. Kordagi ei 
mõtelnud ta sellele, mis temast enesest saab, 
kui ta üksi peaks põgenema, aga kramp asus ta 
südamesse selle mõtte juures, et ta Gabrieli 
enam ei peaks nägema. Mistarvis siis veel põge- 
neda?... 

Agnes ei suutnud südamepiina kauemini kan- 
natada. Äkisti kargas ta üles ja tõttas metsa ser- 
vale. Siin jäi ta kohkudes seisma. Kuimetsa mõi- 
sast ei olnud muud järele jäänud kui auravad 
ahervaremed; katus oli kadunud, suitsenud müü- 
rid kerkisid hoopis võõral näol sinisesse õhku. 
Inimestest ei olnud midagi näha ega kuulda. Kuhu 
oli Gabriel jäänud? Olid vaenlased tõesti ära läi- 
nud, või oli Gabriel nende kätte sattunud? 

Viimane mõte pani Agnese põlved vankuma. 
Ta oli kuulnud ja osalt oma silmaga näinud, kui- 
das selle hirmsa sõja ajal vange piinati, tulel pik- 
kamisi küpsetati, katlas elusalt keedeti ja nõnda 
edasi. Kohutava selgusega vilksasid need koledad 
kujutused Agnese erutatud vaimusilma eest 

mööda, siiski tundis ta tahet otsekohe sinna joosta 
ja enesega niisama teha lasta, ainsa lootuse pärast, 
et sel viisil Gabrieli veel üheainsa korra näha 
saab. 

Korraga hakkas Agnese süda kangesti tuksu- 
ma ja värisev õhkamine kergitas ta rõhutud rinda. 
Varemete vahelt tuli meesterahva kuju nähtavale 
ja hakkas metsa poole liikuma, Mees oli kaugel, 
tema küljes ei olnud mingit iseäralikku tunde- 
märki, olgu siis, et ta suurt kimpu seljas näis 
kandvat, aga Agnes tundis ta kohe ära. Oleks 
Gabriel nüüd äkisti elusalt ja tervelt ette astunud, 
Agnes oleks talle vist rõõmu pärast nuttes kaela 
langenud. Et see aga tüki aega kestis, enne kui 
Gabriel metsa servale jõudis, siis leidis Agnes 
mahti oma mõtteid koguda ja tundmusi korral- 
dada, nagu see hästikasvatatud rüütlipreili kohus 
on. Ta astus tulijale mõne sammu vastu ja ütles 
lahkesti — ainult lahkesti: 

«Venelased olid juba ära läinud?» 

«Küllap vist,» kostis Gabriel naeratades, «sest 
muidu seisaks teie alandlik sulane vaevalt terve 
nahaga teie eest. Aga miks te metsast välja tulite, 
preili Agnes?» 

«Mul läks aeg oodates igavaks ja mul oli kange 
himu näha, mis — mis meie mõisast saanud. Kas 
me ei võiks nüüd veel korraks sinna tagasi 
minna?» 

«Ei, preili Agnes, ärge seda himustage!» ütles 
Gabriel tõsiselt. «Ma mõistan küll, et teil raske 
on kallist kodupaigast lahkuda, aga teie õrn süda 
ei saaks koledat vaadet ilma põrutuseta välja kan- 
natama. Pealegi võiksid venelased äkisti tagasi 
tulla.» 

«Kas seal tõesti nii kole on?» küsis Agnes tasa- 
kesti. 

«Kole küll. Mõisameestest on suur hulk lan- 
genud.» 

«Kas surnute seas ka rüütleid ja — naisterah- 
vaid on?» küsis Agnes pisarsilmil. 

See küsimus, nii loomulik kui ta oli, tegi Gab- 
rielile kentsakal viisil tuska. Ta kostis kuivalt: 

«Rüütlitest on kolm-neli meest langenud, nende 
seas junkur Delvig. Naisterahvastest ei ole keegi 
surma saanud; kui nad kõik põgenenud ei ole, siis 
on venelased nad elusalt kaasa võtnud. Mõis ja 
laager on paljaks riisutud, kõik hooned suitsevaks 
rusuhunnikuks muudetud. Ma pidin kõik nurgad 
ja urkad läbi tuustima ja rusude ning põlevate 
tukkide lasust teed läbi kaevama, enne kui seda 
leidsin, mis meil vaja on, nimelt leiba, liha ja — 
ärge ehmatage! — poisi ülikonna. Jah, preili 
Agnes, ajad on nii halvaks läinud, et ennast nüüd 
poisiks peate muutma, sest naisterahva riided ei 
puutunud mulle näppu ja põgenemiseks ei oleks 
nad ka mitte hästi kõlvanud. Selle kimbu seest 
leiate kõik, mis teile kehakinnituseks ja soo muut- 
miseks vaja on. Esiotsa läki aga jälle kaugemale 
metsa sisse.» 

Mahalöödud silmil ja sõna lausumata kõndis 
Agnes kaaslase järele. Paksus padrikus pani Gab- 
riel kimbu maha ja läks tüki maad kõrvale. Kui 
ta natukese aja pärast vanale paigale tagasi tuli, 
seisis kena saksa moodi riides poiss tema ees, Rii- 
ded olid veidi kitsad, aga muidu poisile näo järele 
ja poiss näis seda teadvat, sest ta silmad särasid 
õnnelikult ja paled olid sügava punaga kaetud. 
Gabriel pidi salamahti tunnistama, et «upsakas 

rüütlipreili» üks neist haruldastest inimestest oli, 
keda mitte riie ei ilusta, vaid kes isegi riiet ilus- 
tavad. 

«Tere hommikut, junkur!» hüüdis Gabriel lust- 
likult. «Kuidas nimi on?» 

«Junkur Georg.» 

«Väga hea. Teie jääte junkur Georgiks, kuni 
Tallinna jõuame, ja mina olen niikaua teie aland- 
lik sulane Gabriel. Kui teel kellegagi kokku juh- 
tume, kellel väge ja võimust küll on, et meid 
nime nimetamisele sundida, siis olete teie junkur 
Georg von Mönnikhusen ja mina — mõisa sulane 
Gabriel, keda junkrule kannupoisiks kaasa antud; 
satume aga kogemata röövlitega kimpu, siis olen 
mina vaene, aga aus talumees ja teie minu noorem 
vend Jüts, kellele ma saksa riided selga olen va- 
rastanud. See oleks imeasi, kui kaks meiesugust 
tublit meest maailmast lähi ei pääseks. Mina oskan 
mõõgaga pisut ümber !iia, teile jääb püstol enese 
kaitsmiseks. Loodan, et teie pauku ei karda?» 

«Mina lasen iga linnu lennu pealt maha,» 
uhkustas Agnes. «Ärge unustage, härra Gabriel, 
et ma sõjapealiku tütar ja sõjameeste keskel üles 
kasvanud olen.» 

«Tõsi, tõsi, seda tuletasite mulle juba vare- 
malt korra meelde. Väga rõõmustav, junkur 
Georg, et sõjas hästi harjunud vägimees olete, 
aga pidage meeles, et mina mitte «härra Gabriel» 
ei ole.» 

«Kes te siis olete?> 

«Mõneks päevaks teie sulane, kellele «sina» 
peate ütlema.» 

«Kuidas võin ma teile «sina» ütelda?» 

«Miks mitte?» 

«Teie ci ole sugugi sulase moodi. Ma kardan, 
et kui meid iganes koos nähakse, siis arvatakse 
teid ikka rüütliks ja mind teie kannupoisiks.» 

Meie ei või paraku tunnistada, et neiu sõnad ja 
imetlev pilk, mille ta noormehe toreda kuju üle 
libiseda laskis, Gabrieli südamele kuidagiviisi 
haiget oleksid teinud. 

«Ma kardan, et see kõige viimane mõte on, mis 
inimestele meid nähes pähe võiks tulla,» ütles ta 
naeratades. «Mina olen just selsamal mõõdul 
rüütli nägu kui vares kulli nägu.» 

«Kas teie ei ole rüütlisoost?» küsis Agnes ilm- 
süütult. 

sEi ole,» kostis Gabriel kuivalt; ja Agnese 
näost midagi nagu kahetsust leida arvates, lisas 
ta veel pisut karmimalt juurde: «Küllap näete 
varsti, junkur Georg, et mina sulaseks loodud 
olen. Kui mulle kolm korda «sina» olete öelnud, 
siis imestate isegi, kuidas see teile mitte esimesel 
silmapilgul meelde ei tulnud. Teeme kohe proovi. 
Mis käsku armuline junkur annab?» 

«Hea küll, Gabriel,» ütles Agnes pead pisut 
kuklasse visates, «võta kimp selga ja lähme 
teele.» 

«Vaat sedaviisi, see on õige,» kiitis Gabriel 
käsku täites. 

«Sulasel ei ole õigust peremehe sõnu kiita ega 
laita,» tähendas Agnes naeratades. 

«Palun andeks. Edaspidi ei tee ma suud lahti, 
enne kui armuline junkur ise käsib.» 

Padrikust välja jõudes sattusid nad jalgteele, 
mis metsadest ja rabadest läbi põhja poole viis. 
Maakoht oli üksik, inimeste elu jälgi oli harva 
näha. Paar korda paistis neile lagedamatel kohta- 

del lapike kollendavat põldu ja endiste külade 
asemed silma, kuid talurahva hurtsikutest ei olnud 
muud kui mustavad tukid järele jäänud, elanikud 
aga olid mõisameeste eest ammugi metsadesse ja 
linnadesse pelgunud. Maakoha üldine pilt ei olnud 
siiski mitte kurb ega elutu, sest päike paistis arm- 
sasti puhtast, sinisest taevast, linnud laulsid ja 
loodus haljendas küpses, suvises ilus. Agnese 
meelest oli see väga lustlik põgenemine. Vahete- 
vahel, kui isa õnnetus, Kuimetsa hävitamine ja 
sugulase Delvigi surm talle kogemata meelde tuli, 
läikis küll pisar ta laugel, aga see ei kestnud 
kuigi kaua, Imeline rõõmulaul helises põhihää- 
lena ühtepuhku ta südames, aga ta häbenes seda 
avaldada, püüdis tõsine olla ja suud pidada, kuigi 
tal tuline himu oli Gabrieli häält kuulda, temaga 
magusat juttu vesta ja koguni naljatada. Gabrielil 
oli seesama igatsus, aga ta ei tahtnud oma prii- 
tahtlikult valitud sulaseseisusest välja astuda; ta 
pidi sellega leppima, et aeg-ajalt altkulmu junkur 
Georgi näo poole piilus, mis kui roosiõis laia kü- 
bara varjus õitses. 

«Gabriel!» ütles Agnes tüki aja pärast kartli- 
kult. 

«Mis siis, junkur Georg!» 

«Ma — maei või lepingut pidada.» 

«Missugust lepingut?» 

«Ma ei või teile «sina» ütelda ega teiega kui 
sulasega kõnelda. Mis sulane teie olete? Teie pole 
kellegi sulane.» 

«Kuidas nii? Olen ma milgi viisil eksinud või 
häbematu olnud?» 

«Oh ei, ei, aga — ma ei taha, et teie minuga 
nii üleliiga alandlik oleksite. Kui just vaja peaks 

olema, siis võime ju lepingut jälle meelde tuletada 
ja ma tõotan nii uhke ja kare junkur olla, kui ise 
soovite, aga esiotsa ei ole ju seda veel mitte vaja, 
ja — ühe sõnaga, ma sooviksin teiega kui lõbusa 
kaaslasega juttu ajada ja teie käest palju, palju 
asju küsida.» 

Ohoo! mõtles Gabriel, rüütlipreilil läheb aeg 
vait olles igavaks; hädapärast võib ju ka alama 
inimesega pisut naljatada. «Küsige aga pealegi, 
preili Agnes!» lisas ta valjusti juurde. 

«Minu esimene küsimus on: kas me ei võiks 
pisut puhata ja pruukosti võtta? Siin on nii kena 
mürupind metsa serval, et kahju oleks seda ilma 
viibimata selja taha jätta.» 

«See on nõu, mis tõsist tähelepanu nõuab,» 
ütles Gabriel ja virutas kohe kimbu õlalt maha. 
Ta ise sirutas oma pika keha murule ja jäi heamee- 
lega vahtima, kuidas Agnes kimbu nobedasti lahti 
tegi ja sealt suitsetatud singi ja ilmatu pika leiva 
välja kooris. 

«Kas teil nuga on?» küsis Agnes. 

«On küll, aga hoidke, et enese sõrmi ei lõika,» 
ütles Gabriel ja andis läikiva pistnoa, mille pea 
hõbedast väga kunstlikult nikerdatud ja kallis- 
kividega ehitud oli, Agnese kätte; ta oleks küll 
leiva ja liha lõikamise enda hooleks võtnud, aga ei 
raatsinud; see oli liig kena vaadata, kuidas uhke 
rüütlipreili toitu valmistas. 

«Oh, kui ilus see on!» hüüdis Agnes nuga sil- 
mates. «Kust te selle saite?» 

«Vana mälestus hea inimese käest,» kostis 
Gabriel lühidalt. «Aga kes teid nii osavasti leiba 
lõikama õpetas, preili Agnes?» 

«Kas arvate, et mind kaheksateistkümne aasta 
vanuseni mähkmetes on peetud?» naeris -tgnes. 
«Uskuge, minust saaks tubli kodaniku perenaine.» 

«Mõisniku proua,» parandas Gabriel. 

«Kodaniku perenaine,» kõneles Agnes edasi, 
ilma et end eksitada oleks lasknud, «sest ma olen 
oma isa juures kuus aastat majatalitust pidanud — 
sestsaadik, kui minu ema suri.» 

Viimaste sõnade juures läksid Agnese säravad 
silmad äkisti tumedaks. Lühikese vaikimise järele 
ütles ta jälle rõõmsalt: «Teil ei ole õigust mõisnike 
tütardest nii vähe lugu pidada. Meie sugukonnas 
on ikka tublid perenaised olnud. Üks minu tädi- 
dest — mul on väga palju tädisid — on praegu 
Saksamaal lihtsa käsitöölise naine ja saab ühe- 
ainsa ümmardaja abiga väga hästi läbi.» 

«Kuidas see võis sündida, et teie tädi lihtsa 
käsitöölise naiseks sai?» küsis Gabriel. «Selle 
maa seaduste järele ei tohi ükski rüütlisoost 
naisterahvas alamast soost mehele minna.» 

«Tädi ei läinud sellele mehele ka mitte seadust 
mööda, vaid oma tahtmise järele. Noormees käis 
mõisas tööl, kuna tädi veel noor ja ilus tüdruk oli. 
Ühel kenal päeval olid mõlemad kui tina tuhka 
kadunud. Alles aasta pärast said sugulased teada, 
et tädi Saksamaal lihtsa käsitöölise abikaasaks oli 
saanud. Meie sugukond kannab sestsaadik vaese 
tädi peale viha ega tunnista teda enam sugula- 
seks. Isa on mulle kõvasti ära keelanud tema 
kuuldes tädi nime suhu võtta. See teeb mulle hai- 
get, sest ma mäletan veel lapsepõlvest, et tädi 
väga kena näoga ja hea südamega naisterahvas 
oli, keda mina hirmsasti armastasin. Ma ei mõista, 
kuidas tema nii raskesti võis eksida; see on ju 

hirmus suur patt, jumala ja sugukonna tahtmise 
vastu alatu inimesega abielusse heita.» 

«Oli see siis nii alatu inimene?» 

«Loomu poolest mitte, aga ta oli madalast sei- 
susest ja julges ometigi oma kätt kõrgesti sündi- 
nud preili järele välja sirutada; eks see olnud 
alatu tegu?» 

«Päris vargus ja röövimine,» tõendas Gabriel 
jahedalt ja hakkas täie isuga toitu võtma. Agnes 
katsus paari suutäit, aga temale ei maitsnud toit 
mitte; ta söögiisu oli äkisti kadunud. Ta kõne- 
les edasi: «Meie perekonnas olen mina ainuke, 
kes tädile aeg-ajalt salamahti sõnumeid saadab ja 
tema käest sõnumeid saab. Ma ei vabanda tema 
eksimist, vaid arvan seda suureks patuks, 
aga...» 

«Kas see teie lugupidamist tädi vastu ei 
Vähenda?» 

«Minu armastust tädi vastu ei vähenda see 
mitte. Ma võiksin temale veel palju pattusid an- 
deks anda, enne kui armas mälestus kustuks. 
Tema teost võin ma küll aru saada. Ta eksis ar- 
mastuse pärast ja tema eksitaja oli vähemasti puh- 
tast saksa soost ja kena, viisakas noormees, kelle 
ülem püüdmine tänapäevani on olnud tädi igapidi 
õnnelikuks teha, Hoopis arusaamatu asi on aga 
minu meelest see, et kõrgesti sündinud naisterah- 
vad koguni eesti või läti talupoegadega abielusse 
heidavad, nagu selle hirmsa sõja ajal mitu korda 
peab juhtunud olema.» 

«Häda ajab härja kaevu,» naeratas Gabriel. 

«Kõige suuremal hädal ei peaks niipalju võimu 
olema, et ta inimest iseenese silmis alandada suu- 
daks!» hüüdis Agnes õhetavail palgeil. 

sTe ei ole veel kõige suuremat häda näinud, 
preili Agnes.» 

«Kõige suurema häda vastu on ikka veel üks 
abi olemas: priitahtlik surm!» 

«Surm on kibe rohi, preili Agnes.» 

«Mina sureksin ennem tuhat korda, enne 
kui. .> 

«Enne kui eesti või läti talupoja naiseks lähek- 
site,» jätkas Gabriel, kuna Agnes kohe parajat 
sõna ei leidnud. 

«Enne kui ma üldse midagi teeksin, mis ma ise 
õigeks ei või arvata,» lõpetas Agnes karmi tõsi- 
dusega. 

Gabrielil oli tundmus, nagu puhuks külm tuul 
otse tema südamesse ja paneks seal midagi tar- 
duma. 

«Väga hea,» mõtles ta, <et seda kõike su enese 
suust kuulen; pidasin sind külmaks ja uhkeks, 
aga vahel paistab su silmist midagi, mis kõik mu 
arvamised ümber lükkab ja mind unistama paneb. 
Küllap edaspidi olen ettevaatlikum. Kahju, et ta 
poisi riideski nii ütlemata ilus ja ilmsüütu, ta hääl 
nii mahe ja südamessetungiv on. Annaksin talle 
muidu kibedasti nina peale.» 

«Härra Gabriel!> ütles Agnes lühikese mõtle- 
mise järele. 

«Juba jälle «härra Gabriel»!» 

«Ma ei või teile teisiti ütelda; minu meelest 
olete teie härra, Aga kas see ei ole ime, et mina 
veel sugugi ei tea, kelle seltsi ma sattunud olen? 
Teie ei ole mulle veel oma täit nimegi nimetanud.» 

«Mis tarbeks?» ütles Gabriel õlgu kehitades. 
«Ma ei ole teie seltsist, preili von Mönnikhusen, 
ega või teie tuttavaks jääda. Paari päeva pärast 

Jõuame, kui jumal aitab, Tallinna, ja siis lahkume 
niisama äkisti, nagu kogemata kokku juhtusime.> 

«Lahkume? Mispärast tahate teie lahkuda?» 
küsis Agnes kohmetult. 

«Ma kardan, kui teie teaksite, kes ma olen, siis 
kihutaksite mind kohe enesest eemale ja van- 
nuksite seda tundi, mil õnnetuse sunnil minu selt- 
sis teele läksite.» 

«Seda saame veel näha,» ütles Agnes naera- 
tades. «Kes teie olete?> 

«Suur patune,» vastas Gabriel külmalt, «kõige 
alatum inimeste seast, sest minu soontes tuksub 
talurahva veril» 


6 
KES OLI GABRIEL? 


Gabriel eksis arvates, et see sõna kui pikselöök 
uhkele rüütlipreilile saab mõjuma. Agnes oli küll 
esiotsa pisut kohkunud, aga järgmisel silmapilgul 
vaatas ta meelitava ümbusaldusega Gabrielile 
silma ja ütles naeratades: «Teie naljatate?» 

Gabriel arvas tugevamat mõõtu vaja olevat; tal 
oli kentsakas himu tlipreili ees oma madala 
seisusega uhkustada. 

«Mina ei ole mitte ainult talurahva soost,» 
ütles ta karmilt, «vaid minu ema oli pealegi eesti 
talupoja, see on — pärisorja tütar ja mina olen 
pärisorjade võsu.» 

«Mispärast püüate teie ennast halvaks teha?» 
küsis Agnes nõrga häälega. 

«Ma ei püüa ennast sugugi halvaks teha,» kos- 

tis Gabriel kuivalt. «Teie himustasite teada saada, 
kes mina olen, ja ma täidan teie soovi. Te olete 
sügavas eksituses, kui arvate, et ma oma sündi- 
mise pärast häbenen. Ei sugugi. Ma olen uhke 
selle peale, et minu soontes tilk vahva, aga õnnetu 
rahva verd voolab. Kuidas võib see mulle häbiks 
olla, et minu esivanemad vägivalla sunnil päris- 
orjusesse on sattunud? Kui inimene ilma enese 
süüta vangi satub, on see siis häbi? Teie ise olite 
eile veel vaba ja rikas, nagu kuningatütar kunagi, 
täna olete vaene põgeneja — kas teie ennast selle- 
pärast põlgate? Minu esivanemad on oma priiuse 
eest vahvasti võidelnud ja priiuse vaim ei ole 
nende järeltulijates veelgi kustunud. Minu vana- 
isa oli nende talupoegade eestvedaja, kelle ees 
kuueteistkümne aasta eest saksa rüütlid värisesid. 
Teil on põhjust mind veel enam vihata kui põlata. 
See oli minu vanaisa, kelle käe läbi Koluvere 
lahingus teie peigmehe isa Johann von Risbiter 
langes. Talupoegadel ei olnud sel korral õnne. 
Nad kaotasid lahingu, minu vanaisa sattus vangi 
ja sai teie isa käsul kui mässaja hirmsal viisil sur- 
matud.»> 

Agnes vahtis pärani silmi Gabrieli otsa ja koge- 
les kahvatades: «Teie teadsite seda ja siiski — 
siiski olete minu elu päästnud!» 

«Mina ei sõdi tütarlaste vastu,» ütles Gabriel 
naeratades. 

«Teie peaksite mind ju hirmsasti vihkama!» 
hüüdis Agnes käsi risti pannes. 

«Ei, ma ei vihka teid mitte. Ma päästaksin 
teid heameelega veel sada korda suuremast häda- 
ohust, aga ma arvan, teie näete nüüd isegi, et ma 
kauemini teie tuttavaks ei või jääda, kui just 

hädasti vaja. Et põhjani teaksite, kui suure põlgu- 
se ja vihkamise vääriline ma olen, siis kuulge 
veel: minu isa oli venelane ja mina ise olin veel 
paari nädala eest vene sõjamees, see on — teie 
sugurahva ja orduriigi vaenlane!» 

Agnese näol vaheldus kahvatus punaga. 

«Siis olete ometigi...» kogeles ta surija hää- 
lega. 

«Mis?» 

«See, kelleks junkur Risbiter teid arvas...» 

«Vene salakuulaja?» täiendas Gabriel kergesti 
punastades. «Ei, ma ei ole mitte salakuulaja, ei 
ka mitte isamaa äraandja. Ma olen ausasti sakste 
ja rootslaste vastu sõdinud ja ma soovin niisama 
ausasti, et nende valitsus sel õnnetul maal lõpeks. 
Kurjemaks ei või selle maa pärisrahva elujärg 
-Halgi minna, kui see sakste raske käe all on olnud, 
küll aga võiks ta Moskva valitsuse all paraneda, 
sest tsaar Ivan Vassiljevitš, kes «Julma» nime 
kannab, on küll vali mees, aga tema rahvas on 
vaba ! ja tema hirmsa valjuse ees värisevad kõige- 
pealt kangekaelsed bojaarid, kuna alam rahvas 
rahus elada ja kosuda võib. Moskva tsaarid on 
suured hariduse sõbrad, sellepärast oli see am- 
mugi nende püüdeks Läänemere-äärseid maid ja 
sadamaid kui Lääne-Euroopa hariduse väravaid 
enda kätte saada, ja varemalt või hiljemalt peavad 
need maad nende kätte langema. Kes neid selles 
nõus aitab, see vähendab meie õnnetu kodumaa 
vaeva ja kiirendab rahuliku, õnneliku aja alga- 
mist.» 


1 Sel ajal oli pärisorjus Venemaal veel tundmatu. 
(Autori märkus.) 

Gabriel kõneles neid sõnu paisuva häälega, 
peaaegu pühaliku ettekuulutuse toonil, ja tõsise 
vaimustuse lõke loitis ta pilgus. 

«Andke andeks!» sosistas Agnes, Ta rinnust 
tungis südant kergendav õhkamine; ta silmis läi- 
kisid pisarad, tänupisarad. Ta ei tahtnud 
seda meest põlata! 

Tükk aega vältas piinlik vaikus. Agnese söögi- 
isu oli hoopis kadunud, kuna Gabriel vagusalt 
söömise lõpetas, siis pea käele toetas ja pehmel 
murul puhkama jäi. Ta ei julgenud silmi Agnese 
poole üles tõsta, sest ta tundis ennast süüdlase 
olevat ja sai enese peale tusaseks. 

«Kes pagan kihutas mind kõike välja lobise- 
ma?> mõtles ta kahetsedes. «Palju parem oleks 
olnud, kui ta mind mõneks saksa krahvipojaks 
oleks pidanud ja ennast selle tõttu täie usaldusega 
minu hoole alla andnud. Nüüd on ta tuju jääda- 
valt rikutud, sõprus lõhutud, usaldus kadunud. 
Ime, et ta veel silmapilgugi minu ligidal viibida 
läbeb. Olen ikka veel noor ja rumal, ja pealegi 
toore südamega, et vaest, mahajäetud tütarlast nii 
uisapäisa kurvastada ja pahandada võisin. Kõik 
ei ole küll mitte minu süü. Miks ta oma seisu- 
sega nii väga uhkustas? See pani mu vere keema. 
Rumal temp on tehtud, pean katsuma viga kui- 
dagiviisi parandada. Küll ta võib mind nüüd sü- 
dame põhjast vihata ja põlata!» 

Kui siis Gabriel mõne aja pärast silmi julges 
tõsta, pani ta määratu imestusega tähele, et Ag- 
nese näol kõige vähematki vihkamise ega põlguse 
märki näha ei olnud. Ta paled olid küll veidi kah- 
vatud, aga nägu muidu rahulik ja pilk, millega 
ta Gabrieli peale vaatas, täis õrna osavõtmist, 

aiad mulle oma elust,» ütles Agnes vagu- 
salt. 

«Minu elust?» hüüdis Gabriel imestades. «Mis 
mul sellest veel palju jutustada jääb? Teie teate 
juba, kes ma olen ja kui palju ma väärt olen. Ma 
arvasin, et teil kõige vähemat soovi ei ole minu- 
sugusest veel rohkem teada saada.» 

Agnes raputas tõsiselt pead. 

«Sellest, mis ma teie elust siiamaani tean, ei 
või ma veel sugugi arvata, kes te olete ja kui palju 
te väärt olete. Teie ei ole igapäevane inimene, 
kelle elulugu kahe-kolme sõnaga ära räägitud on. 
Ütelge mis tahate, aga ma jään esiotsa ikka veel 
uskuma, et teie ennast minu ees halvaks teha 
püüate. Jutustage mulle kõik, küll ma siis ise 
näen, mis teist arvata tuleb. Või on teil mõni sala- 
dus hoida, mille äraandmist minu poolt kardate? 
Teil ei ole usaldust minu vastu?» 

«Mul ei ole mingit saladust hoida.» 

«Mispärast ei taha teie siis minu uudishimu 
täita?» tungis Agnes peale. «Mõtelge, et teie ise 
ennast minu sulaseks pakkusite ja sõna kuulda 
tõotasite. Kas olete juba unustanud, et mina valju 
meelega junkur Georg von Mönnikhusen olen, kes 
oma sulase poolt tõrkumist ega kangekaelsust ei 
salli?» 

«Mis õige, see õige,» ütles Gabriel naeratades. 
«Igal peremehel on õigus oma teenijate koerus- 
tükke taga pärida. Kuulge siis, junkur Georg, kui 
teil seks kannatust küllalt on, uinutavat juttu oma 
truualandliku sulase Gabrieli möödunud elust.» 

Agnes noogutas rõõmu pärast punastades pead, 
pani käed ristis sülle ja jäi vagusalt kuulama. 

Gabriel jutustas: 


«Kahekümne kaheksa aasta eest, kümme aastat 
enne suure Liivi sõja hakatust, elas Jägala jõe 
orus, allpool suurt koske, kaugel tuntud kütt ja 
kalamees, keda Oru Juhaniks hüüti, oma naise ja 
ainsa tütrega. Nime poolest oli Oru Juhan Pirita 
kloostri pärisori, elas aga kui vaba mees ja tasus 
oma orjamaksu sel viisil ära, et nädalas teatud 
hulga kalu ja jahisaaki kloostrisse viis; suurema 
jao müüs ta Tallinnas ära, tõi sealt mitmesugust 
kaupa maarahva tarbeks kaasa ja sai aegamööda 
jõukaks meheks. Ta rääkis saksa keelt selgesti, 
mõistis lugeda, kirjutada ja kui vaja — ka Tal- 
linna kaupmehi tüssata, kes teda muidu väga 
hästi sallisid. Räägiti ka, et temal jõesuus väike 
laev peidus olnud, millega ta Soomemaal kaupa 
ajamas käis. Tema rikkuse pärast oli temale am- 
mugi nõu antud end pärisorja seisusest lahti osta. 
Oru Juhan ei kostnud selle peale ei ega jah, vaid 
lõi käega ja andis märku, et ta paremaid aegu 
ootab. Muidu on temast veel öelda, et ta hea pere- 
isa oli ja naist ning last hellasti armastas. 

Ühel päeval tuli Oru peresse tundmatu noor- 
mees, kes saksa ega eesti keelt ei mõistnud; see 
pakkus Juhanile kuldraha ja palus märkide abil 
mõneks päevaks varjupaika. Oru Juhan lükkas 
kuldraha tagasi, aga võõra võttis ta vastu, sest ta 
nägi noormehe näost, et see õnnetu inimene ja 
surmani väsinud oli. Noormees kandis vene talu- 
poja riiet, aga tema valgest näost ja peenest vii- 
sist oli näha, et ta mitte talupoeg ei olnud, Kui 
võõras paar päeva oli puhanud. palus ta jälle 
märkide abil, et Oru Juhan teda oma sulaseks 
võtaks. Juhan täitis ka seda palvet ja ei pärinud 
võõra mehe käest muud kui tema hüüdnime. Noor- 

mees vastas: «Gavrilo», ja sellest oli Juhanile 
seks korraks küll. Gavrilo jäi Oru peresse elama, 
tegi rõõmsa meelega tööd ja õppis eesti keele ime- 
liku kiirusega selgeks. Oma elulugu ei ilmutanud 
ta kellelegi. Oru Juhan ei küsinud, ja kui teised 
sest juttu tegid, ei vastanud Gavrilo midagi. Esi- 
otsa andis ta omas olemises märku, et kurvad mä- 
lestused tema südant koormasid; ta sattus aeg- 
ajalt nukrasse tujju ja valas salamahti pisaraid. 
Aegamööda kadusid need tujud ja Gavrilo näis 
oma uue elujärjega leppinud olevat. See tuli sel- 
lest, et tema ja Oru peretütre Maali vahel armas- 
tus oli siginenud. 

See oli igapidi loomulik. Gavrilo oli kena noor- 
mees, peene viisiga, tulise loomuga, rõõmsa mee- 
lega; Maali oli metsa varjul kasvanud õieke, õrn, 
värske ja puhas. Nad pidid teineteist armastama 
— seeei võinud teisiti olla. Maali ei teadnud veel 
õieti, mis armastus oli, ta ei mõistnud ennast 
hävitava tule eest kaitsta, mis tema rinnus äkisti 
põlema süttis. Aasta pärast palus Gavrilo Oru 
Juhani käest Maalit enese abikaasaks; kui aus 
mees pidi ta seda tegema. Oru Juhan tahtis teda 
esimeses vihas ära tappa, aga Gavrilo palus oma 
süüd põlvili andeks ja tõotas Maalit eluaja käte 
peal kanda. Ühtlasi tunnistas ta nüüd alles, kes 
tema oli. Ta oli suurtsugu mees Moskva riigist, 
kes kergemeelselt tsaar Ivan Vassiljevitši vastu 
oli eksinud ja tema viha eest üle raja põgenenud. 
Kodumaale ei tohtinud ta tagasi minna, sest seal 
ootas teda piinarikas surm. Ivani viha oli kustu- 
matu, andeksandmist ei olnud loota. Ainus 100- 
tus viletsat elujärge parandada, oli — leppimine 
sugulastega, kes Gavrilo peale ka tulivihased olid, 

vähemalt esiotsa temast midagi teada ei tahtnud, 
sest Gavrilo eksimine oli tsaari viha ka nende peale 
juhtinud. Gavrilo lootis, et aeg sugulaste viha 
kustutab, nii et nende käest abi saaks ja võõral 
maal auga võiks elada. Oru Juhan andis oma 
suurtsugu sulase süü andeks, lubas tütre temale 
naiseks ja valmistas toredad pulmad. Noorik tõi 
poja ilmale, kellele isa auks Gabriel nimeks pandi. 
Varsti pärast seda läkitas Oru Juhan väimehe Tal- 
linna enese eest asju ajama. See oli kõikide õnne- 
tus. Moskva tsaari poolt olid sel ajal saadikud 
Tallinna tulnud, ilma et Gavrilo sellest midagi 
oleks teadnud. Ta juhtus uulitsal saadikutega 
kokku, teda tunti ära ja hakati linnarahva abiga, 
kes vägevale tsaarile meelehead püüdsid teha, 
taga ajama. Gavrilo pääses imelikul viisil ja tuli 
kui põgeneja Oru tallu tagasi. Kauemaks ei või- 
nud ta siia jääda, sest Tallinnas tunti tema varju- 
paika. Oru Juhan viis väimehe oma laevaga Soo- 
me. Sestsaadik oli Gavrilo kui tina tuhka kadu- 
nud. Teda arvati surnuks. Maalile ei maitsnud 
enam toit ega jook, miski asi ei teinud talle rõõ- 
mu, ta jäi põdema ja kustus aasta pärast nagu 
küünal õnnetuse kareda tuule käes. Tema poeg 
kasvas Oru talus vanaisa ja vanaema hoole all 
priskeks, vallatuks ja kangekaelseks poisiks. 
Ühel päeval, kui seitsmeaastane Gabriel üksi- 
päini jõe ääres, paarsada sammu talust eemal 
mängis, astus tundmatu mees, kellel peenike 
nägu, aga jämedad riided seljas olid, tema juurde, 
tõstis ta üles ja andis talle mitu korda suud. Väi- 
kemees ei olnud sellega nõus, vaid hakkas karju- 
ma ja püüdis ennast lahti rabeleda, aga võõras 
ütles vaigistades: «Ara karda mind, Gabriel, ma 

olen sinu isa.> Nüüd silmitses poiss teda hoolega 
ja peened, valust ning vaevast kurnatud näojoo- 
ned jäid igaveseks ajaks ta mälestusse. Ta kutsus 
võõrast vanaisa juurde, aga see kostis: «Ma ei 
julge tema ette astuda, sest ta vihkab mind kui 
sinu ema mõrtsukat. Kui sa suuremaks saad, siis 
tuleta meelde, et sa suurtsugu mehe poeg oled. 
Mine Venemaale ja otsi vürst Fjodor Nikititš 
Sagorski üles; ta on minu lihane vend ja sinu onu. 
Tsaari viha pärast ei julge tema mind enam ven- 
naks tunnistada, aga ta ei ole kuri inimene ega 
või sinu vastu mingisugust viha kanda. Võta need 
asjad ja hoia neid hoolega.» Nende sõnadega 
andis võõras mees põueoda, kuldsõrmuse ja kinni- 
pitseeritud kirja poisi kätte ja lisas juurde: «Kui 
neid asju onule näitad, siis saab ta sind vastu 
võtma.» Võõras andis poisile veel korra kuumalt 
suud, pühkis pisarad silmist ja tõttas minema. 
Isa kuju ja isa sõnad ei kustunud iialgi Gabrieli 
mälestusest. 

Varsti pärast seda juhtumist heitis Gabrieli 
vanaema hinge. Oli Oru Juhan juba tütre surmast 
saadik otsekui ümber muudetud, siis jäi ta nüüd 
hoopis nukraks, hoidis inimestest eemale ja jättis 
asjaajamise hooletusse. Paraku ei olnud õnne- 
tuste mõõt veel kaugeltki täis. Suur sõda pääses 
lahti, venelased heitsid Virumaa eneste alla ja 
tungisid sealt ootamatul viisil Harjumaale. Oru 
Juhan põgenes raha ja vara maha jättes Tallinna, 
andis tütrepoja oma vana sõbra, rahataguja Peter 
Schenkenbergi hooleks ja läks, kui venelased 
Läänemaa poole edasi olid tunginud, Oru tallu 
mahajäetud varandust päästma. Talu oli venelas- 
test imelikul viisil puutumata jäänud, aga kui 

Juhan seal oma asju talitas, tuli korraga salk 
saksa mehi Paidest venelaste eest põgenedes jõge 
mööda allapoole, riisus talu paljaks, süütas ta põ- 
lema ja jättis Juhani, kes oma vara sõjariistaga 
oli katsunud kaitsta, lõhkiraiutud peaga auravate 
rusude keskele maha. Oru Juhan pääses eluga ja 
vandus kõigile sakstele verist kättetasumist. Ta 
korjas hulga talupoegi, kes sel ajal mõisnike 
hirmsa rõhumise peale vihased olid, enese ümber, 
tungis mõisate ning losside kallale ja tappis kõik 
rüütlisugu mehed ilma armuta ära, kes tema kätte 
langesid. Tema nõu oli mõisnikkude sugu Eesti- 
maalt hoopis ära kaotada ja oma rahvaga Moskva 
tsaari kaitse all vabalt elada. See kauge sihiga 
ettevõte lõppes niisama õnnetul viisil, nagu kõik 
endised sellesarnased katsed. Talupojad piirasid 
Koluvere lossi ümber, kuhu palju mõisnikke nende 
eest oli põgenenud. Loss oli väga kindel ja tema 
kaitsjad panid pealetungijatele meeleheitlikult 
vastu, sest nad teadsid, et neil vihaste talupoegade 
poolt armu loota ei olnud. Neile tuli ootamatul 
viisil abi. Kui talupojad parajasti tormi jooksmas 
olid, tungis rüütel Kaspar von Mönnikhusen suure 
mõisameeste salgaga selja tagant nende kallale. 
Talupojad sattusid kahe tule vahele ja leidsid 
peaaegu kõik surma. Oru Juhan sai raskesti haa- 
vata ja sattus vangi. Teda piinati hirmsal viisil 
ja poodi siis võllasse. Sellega oli talurahva mäss 
lõpetatud. 

Rahataguja Schenkenberg võttis väikese Gab- 
rieli oma kasvandikuks ja kandis tema eest isali- 
kult hoolt. Gabriel kasvas oma kasuvendade Ivo ja 
Christophi seltsis üles, kes temaga umbes ühe- 
vanused olid. Suurt rõõmu ei leidnud vana aus 

rahataguja oma poegadest ega kasulapsest mitte, 
sest kõik kolm olid üleannetud, taltsutamata 100- 
muga poisid ja isekeskis alati riius. Ivo ja 
Christoph sõimasid kasuvenda pea venelaseks, 
pea tatarlaseks, ja Gabriel andis neile rusikatega 
vastust. Mida vanemaks poisid said, seda kange- 
maks kasvas vihavaen nende vahel. Ühel päeval, 
kui Gabriel 17-aastane oli, ei suutnud ta kasuven- 
dade kiusu enam välja kannatada. Ta andis kum- 
malegi viimast korda mööda kõrvu ja hüüdis: 
«Olen ma venelane, siis tahan ka seks jääda!» — 
ja jooksis kasuisa majast pakku, otsekohe Viljandi 
poole, sest ta oli kuulnud, et seal üks vürst 
Sagorski venelaste sõjapealik oli. Siin kippus ta 
häbematu julgusega otsekohe vürsti jutule, kes 
teda nähes tagasi põrkas ja hüüdis: «See on ju 
minu vend Gavrilo!» — «Gavrilo küll, aga mitte 
vend, vaid vennapoeg,» kostis poiss julgesti, rää- 
kis oma eluloo üles ja andis põueoda, kuldsõrmuse 
ja pitseeritud kirja vürsti kätte. Vürst luges kirja, 
tunnistas asju, jäi uskuma, võttis Gabrieli enese 
juurde ja tegi temast tubli sõjamehe. Gabrielil oli 
nüüd hea põli, sest onu, kellel lapsi ei olnud, 
pidas teda kui oma last, lubas kõik vara temale 
pärandada, seadis ta täisealiseks saades ülemaks 
1000 mehe üle ja andis talle voli teha, mis tahab. 
Gabriel tarvitas antud voli selleks, et sakslastele, 
rootslastele ja poolakatele võimalikult rohkel mõõ- 
dul tuska tegi. Tema nimi sai venelaste seas varsti 
kuulsamaks kui asi väärt oli. Tsaar Ivan ise las- 
kis ta enese ette kutsuda, kõneles temaga armuli- 
kult ja oleks temale vist ka teoga armu näidanud, 
poleks mitte Gabriel oma õnnetust isast juttu tei- 
nud ja temale armu palunud, kui ta kogemata veel 

elus peaks olema. Seepeale tõmbas Ivan Julm kul- 
mu kortsu — märk, mis Moskva riigis tuhandeid 
värisema paneb — pööras ülijulgele palujale selja 
ega rääkinud temaga sel puhul enam sõnagi. Gab- 
rieli sõbrad ja tuttavad värisesid tema elu pärast 
ja hoidsid temast kui pidalitõbisest eemale, onu 
Fjodor Nikititš noomis teda karedate sõnadega. Õn- 
neks ei olnud tsaari vihal seekord tõsisemat taga- 
järge. Iga mõistlik inimene oleks sarnasest äpar- 
dusest tulevikuks õpetust võtnud ja teisel korral 
palju, palju targem olnud. Mitte nii kui teie aland- 
lik sulane Gabriel, kes paraku loomu poolest 
põikpea on ja igas asjas sellesinase põikpea järele 
armastab teha, Temal ei olnud mingisugust põh- 
just arvata, et isa veel elus on, aga ta oli selle 
mõtte kord pähe võtnud ja hoidis sellest visalt 
kinni. 

Järgmisel aastal jooksis Gabriel oma salgaga 
kindla lossi peale Lõuna-Liivimaal tormi, sai võidu 
ja võttis sealjuures ühe tähtsa mehe vangi. Onule 
tuli mõte, et Gabriel vahest tsaari lepitada võiks, 
kui ise selle vangi tema kätte viib. Gabriel pidi 
käsku täitma ja vangi ühes teistega Pihkvasse 
viima, kus Ivan sel ajal viibis. Tsaar rõõmustas, 
tuletas Gabrieli ilma vihata meelde ja käskis teda 
midagi head asja paluda. Ilma viibimata palus 
Gabriel oma õnnetule isale armu. Jälle tõmbas 
Ivan kardetud kulmu kortsu ja küsis: «Kas ta siis 
veel elab?» — «Ma ei tea seda, aga ma loodan,> 
oli Gabrieli vastus. Selle peale pahvatas Ivan Julm 
naerma, mida väga harva juhtus, ja hüüdis pead 
vangutades: «Oh sa rumal, rumal, sa palud kurja- 
tegijale armu ja ei tea isegi, kas ta veel elus on. 


Aga hea küll, ma olen tõotanud, ma pean sõna 
pidama. Kui sa ise Gavrilo Sagorski elusalt minu 
kätte tood ja tema oma pattu südamest kahetseb, 
siis annan temale vahest armu. Enne ära tule 
minu silma ette. Sa oled mulle meelehead teinud; 
tänuks annan sulle kahekordse vihastamise an- 
deks. Ära unusta, et mina bojaaride kangekaelsust 
ei salli.» 

Nõnda oli Gabriel oma edevuse läbi teist korda 
tsaari armust ilma jäänud, mida vähemalt onu 
temalt oli lootnud. Kui ta tühjade kätega onu 
juurde tagasi tuli, sülitas see tuld ja ähvardas 
Gabrieli koerapiitsaga minema kihutada, kui ta 
veel korra isa nime suhu peaks võtma. Onu oli 
niisama kurja suuga kui hea südamega; ta jättis 
koerapiitsa rahule ja armastas vennapoega enam 
kui enne. Tüki aega ei teinud Gabriel isast piik- 
sugi, aga ta kuulas ja uuris salamahti. Paari nä- 
dala eest võttis ta Liivimaal väikese rootsi väe- 
salga vangi ja kuulis ühe vangi käest, et Rootsi 
pealinnas veel hiljuti Gavrilo Sagorski sarnane 
venelane kõige suuremas viletsuses elutsenud. 
Nüüd ei suutnud Gabriel kauemini kannatada. Ta 
rääkis asja onule ja palus luba isa taga otsima 
minna. Onu käskis südametäiega vangi ära hukata 
ja Gabrieli mõneks ajaks vahi alla panna. Sarnane 
teguviis ei kahandanud Gabrieli kangekaelsust, 
vaid kasvatas tema tõrkumise vaimu. Ta põgenes 
vahi alt ja läks oma käe peal isa taga otsima. Tema 
nõu oli esmalt Tallinna ja sealt Rootsimaale 
minna. Teel juhtus talle seda ja teist, millest 
rääkida ei maksa. Viimane äpardus — või oli see 
õnn? — juhtus talle Kuimetsa mõisa ligidal ja sel- 

lega lõpeb Gabriel Sagorski elulugu. Mis siis veel 
tuli, seda teab junkur Georg ise, sest räägitav 
Gabriel ei ole keegi muu kui teie alandlik sulane.» 


7 
LEPING. 


Agnes oli sügava tähelepanuga kuulanud. Kui 
Gabriel vait jäi, tõmbas neiu sügavasti hinge ja 
ütles pehme häälega: «Teie olete hea jutustaja ja 
veel parem poeg. See inimene on õnnelikuks 
kiita, keda —» 

« — keda teie armastate,» tahtis Agnes ütel- 
da, aga ta punastas äkisti ja lause jäi lõpetamata. 

«Noh, keda —?» päris Gabriel ilma armuta. 

Agnes tegi teist juttu. 

«Ma kardan, et teie nüüd enam minu sulane 
ei taha olla, vürst Sagorski,» ütles ta kartlikult 
naeratades. «Teil on nüüd õigus minu peale üle 
õla vaadata, sest mina olen lihtsa rüütli tütar, 
kuna teie vürstlikust soost olete.» 

«Kui teie arvate, et mina oma isa endise sei- 
suse peale põrmugi uhke olen, siis eksite, junkur 
Georg,» ütles Gabriel kuivalt. «Selle maa sea- 
duste järele ei ole ma pealegi muud kui Pirita 
Kloostri pärisori, kes oma kohut ei täida.» 

Oma meeles aga mõtles ta: «Väga hea, et ta 
mind nüüd enam omasuguseks arvab. See kasva- 
tab uhke rüütlipreili usaldust minu vastu ja aitab 
teekonda kergendada.» 

Ja valjusti lisas ta juurde: «Kas olete nüüd 
küllalt puhanud, junkur Georg?» 

«Oh, ma ei ole sugugi väsinud,» ütles Agnes 
rõõmsalt. 

“Siis võiksime jälle minekut teha, sest meil 
on täna veel pikk ja vaevaline tee ära käia.» 

«Kahju!» õhkas Agnes tahtmatult. 

«Kahju siit lahkuda, või kahju, et tee vaeva- 
line on?» küsis Gabriel. 

«Et tee nii vaevaline on,» kostis Agnes kimbu 
üle kummardudes ja seda nobedasti kinni siduma 
hakates, 

Gabriel katsus aidata, nende käed puutusid 
kokku. Magus värin käis Gabrieli kehast läbi. 
Tal tuli kange himu neiu kenast kuldjuukselisest 
peast, mis nii lähedal tema silmade ees liikus, 
kahe käega kinni sasida ja seda oma pale vastu 
suruda. Kartes, et kuri himu liig suureks kasvab, 
tõusis ta järsku püsti. Selsamal silmapilgul arvas 
ta metsast kuiva raagude prõginat kuulvat, mis 
kohe jälle vaikis. 

«Kas kuulsite midagi?» küsis ta kaheldes Ag- 
nese käest. 

«Ma kuulsin, nagu oleks siin lähedal keegi 
kuiva oksa peale astunud,» kostis Agnes. «Vahest 
oli see mõni kiskja elajas?» 

Nad jäid kuulatama. Metsas valitses sügav 
vaikus. 

«Pole vist midagi, aga parem vaatan järele,» 
ütles Gabriel. 

Ta tõmbas mõõga kepi seest välja ja sammus 
sinnapoole, kust raginat arvas kuulnud olevat. 

«Gabriel!> karjatas Agnes äkilises ahastuses. 
«Ärge minge edasi! Seal varitseb inimene jämeda 
männi taga, vaat”, vaat', seal paremat kätt!» 

Järgmisel silmapilgul kargas Agnese poolt 

tähendatud puu tagant tume kuju välja ja sihtis 
pika püstoliga Gabrieli poole. Püstoli lukk prõk- 
sus, aga laeng ei läinud lahti. Mees pööras kohe 
ümber ja putkas ülepeakaela kaugemale metsa. 
Gabrielil olid pikemad koivad; paarikümne sam- 
muga jõudis ta põgeneja kannule ja tahtis juba 
ta kraest kinni haarata, aga mees põrkas kõrvale, 
jäi järsku seisma ja pööras näo tagaajaja poole. 

See oli keskealine, tüvikas mees talupoja rii- 
deis, mis tublisti kulunud ja lõhki kärisenud olid. 
Tema käes välkus pika teraga pussnuga. 

«Pea kinni!» ütles ta lõõtsutades. «Ega ma 
jänes ei ole, et mind nii häbematul viisil taga 
kihutad.» 

«Kes käskis eest ära lipata?» vastas Gabriel 
rahulikult. 

«Tohoo, pidin mina rauk üksipäini kahe noore 
mehe vastu hakkama?» 

«Meie ei kippunud sinu kallale.» 

«Päh, kes võis seda teada? Arvasin, et rööv- 
lid olete.» 

«Valetad, sõber, seda sa ei võinudki arvata. 
On see noorhärra vahest röövli nägu?» 

Agnes tuli joostes. . Nuga võõra mehe käes 
nähes asus ta Gabrieli kõrvale, sihtis püstoliga 
võõra peale ja hüüdis välkuvail silmil: «Kas 
pean selle kurja inimese maha laskma?» 

«Pole vaja, junkur Georg,» vaigistas Gabriel 
naeratades, «ma loodan temaga üksipäini toime 
saada.» 

«Kui te röövlid ei ole, siis laske mind rahuga 
oma teed minna,» ütles võõras. 

«Pea kinni, mis häda sul on?» kostis Gabriel 
rahulikult. «Meie oleme küll ausad inimesed, 

aga mul on põhjust uskuda, et sina ise 
röövel oled. Ma arvan sind natukese tundvat. 
Kas sinu nimi ei ole Siim?» 

Mees ajas silmad pärani ja hakkas siis äkisti 
täiest kõrist karjuma: «Mis tembutamine see on? 
Ma pole kellestki Siimust eluajal kuulnud. Mis te 
ausat teekäijat sõimate?» 

«Vait!» põrutas Gabriel mõõgaga ähvardades. 
«Su kaaslased on vist ligidal, tahad neile kisaga 
märku anda? Kui veel korra häält üleliiga paisu- 
tad, siis teen su igaveseks vaikseks. Oma kisa 
läbi oled sa ennast veel paremini tunda andnud. 
Otse niisama kisendasid sa kahekümne aasta eest, 
kui sind ühes kohas varguse pealt kinni võeti ja 
peksma hakati. Sel ajal olid sa tuntud varas ja 
röövel, see oleks ime, kui vaheajal ausaks teekäi- 
jaks oleksid muutunud. Ma ei usalda sind siia 
jätta, sa pead meiega kaasa tulema.» 

Siim pistis äkisti kaks sõrme suhu, aga sel- 
samal silmapilgul kargas Gabriel kui tiiger ta 
kallale, rusus ta selili maha, pani põlve ta rinna 
peale ja ütles: «Tasa, tasa, sõber! Mis sa nüüd 
tahtsid teha?» 

«Vilistada!» purskas röövel vihaselt. 

«Mispärast?» 

«Minu kaaslased ei ole kaugel, nad võivad iga 
silmapilk siin olla. Hoia, et sa minusse ei puutu!» 

«Kõvasti puutun, kui sa tühje tempusid maha 
ei jäta. Või nüüd oled sa juba röövlite pealikuks 
tõusnud? Enne varastasid üksipäini.» 

«Kes pagan sa oled, et seda nii hästi tead?» 
imestas röövel. 

«Vana tuttav, kes sinu nahka mitmest küljest 
on näinud.» 

«Noh, ära sellega nii väga uhkusta; seda võib 
igaühele juhtuda. Aga pagan võtku mind, kui ma 
su nägu mäletan. Oled vist mõni ametivend, kuid 

* minust kavalam?» 

«Peaaegu!» naeris Gabriel. «Aga ei maksa 
mälestust vaevata. Räägime parem mõistlikku 
juttu.» 

«Mina räägin heameelega mõistlikku juttu.» 

«Kas usud, et su elu minu käes on?» 

«Ma usun, et sul minust rohkem rammu on. 
Sa oled kole murdja; ma kardan, et mul ühtki 
tervet konti enam keres ei ole.» 

«Siis püüa tõtt rääkida, muidu —» 

Gabriel lasi mõõgatera röövli silmade ees läi- 
kida. 

«Minu sõna on kui aamen kirikus,» ütles Siim 
silmi pilgutades. 

«Kui palju sul mehi on?> 

«Tükki tosin.» 

«Kus nad seisavad?» 

«Seal.» 

Röövel tähendas sõrmega päevaloode poole. 

«Kui kaugel?» 

«Tükki tuhat sammu.» 

«Hea küll. Meie läheme nüüd edasi ja sina 
tuled kaasa. Juhtub, et meie sealpool (Gabriel 
tähendas päevatõusu poole) sinu seltsimeestega 
kokku puutume, siis saad sina vaksa külma terast 
keresse. Kas sul kogemata mingisugust õiendust 
oma ütluste kohta ei ole?» 

«Ei ole.» 

«Räägitud äpardus juhtub sulle ka siis, kui sa 
ilma minu käsuta piiksu teed või putku panna 
katsud.» 

«Ma mõistan.» 

«Püstoli ja pussi usaldad esiotsa minu kätte.» 

<Hea meelega.» 

«Noh, siis lähme teele, tasemad kui vaimud. 
Kui sind küsitakse, siis vasta sosinal, muidu pea 
suu!> 

Gabriel tõusis üles ja' käskis Siimu enese ees 
käia. Nad läksid metsa servale tagasi, kuhu kimp 
maha oli jäänud. Gabrieli käsul pidi röövel kim- 
bu oma selga võtma. Seda nähes ei suutnud Ag- 
nes naeru pidada. 

«See ei ole muud kui õigus,» ütles Gabriel. 
«Mina pean tema sõjariistu tassima, siis kandku 
tema selle eest minu leivakotti.» 

Nad lahkusid suurest metsast ja kõndisid üle 
kõrge nurme- ja nõmmemaa kirde poole. Kolme- 
tunnilise rändamise järele tuli jälle suur mets 
vastu, mis sel ajal, nagu osalt veel praegugi, Kose 
ja Jägala jõe kaldaid mitme penikoorma ulatuses 
kattis. Kõige selle rändamise ajal ei räägitud 
peaaegu sõnagi. Kui nad madalast Kose jõest läbi 
olid läinud, jäi Gabriel seisma ja pööras enese 
Siimu poole, kelle otsaesiselt higi maha tilkus: 

«Nüüd oleme sinu lõbusat seltsi küllalt maits- 
nud, aga lipata ei julge ma sind veel lasta; kes 
teab, missuguse paha tembu sa veel tagajärele 
ära teed. Kõige õigem oleks, kui sind selle kena 
männi oksa riputan, siis oleks meil ja teistel 
sinust rahu. Mis teie arvate, junkur Georg?» 

«Ei, eil» ütles Agnes kohkudes. «See oleks 
mõrtsukatöö. Jäägu meie käed tema verest puh- 
taks.» 

«Enne tahtsite ju ise teda maha lasta,» nae- 
ratas Gabriel. 

«Ja, siis — ma arvasin, et ta noaga teie kal- 
lale kipub.» 

«Ja tahtsite mulle appi tulla? Suur tänu! 
Mis mul siis viga elada, kui nii vägev käsi mind 
kaitseb! Aga mis me nüüd selle võrukaelaga tee- 
me! Laseme ta lahti, siis kutsub ta kaaslased ja 
kihutab meile järele. . Vähemalt pean ta puu 
külge kinni siduma, et ta paigast liikuda ei saaks. 
Õnneks võtsin mõisast tüki köit kaasa.» 

Gabriel surus Siimu, kes sugugi vastu ei pan- 
nud, rinnuli männi vastu, tõmbas ta käed ümber 
tüve, nööris nad teisel pool kokku ja mässis siis 
veel nööri mitmekordselt tüve ja röövli keha 
ümber. 

«Ega te mind ometigi peksma ei hakka?» küsis 
röövel kahtlaselt. 

«Hm!> tegi Gabriel. «See on hea mõte, mida 
mulle veel pähe ei tulnudki; näha on, et sa ise 
kõige paremini tead, mis sulle kõlbab. Tolmutak- 
sin üsna hea meelega su patust turja, aga mis see 
kõik aitab? Sa oled ju ise näidanud, et peks sind 
ometigi ei paranda.» 

«Aga kui te mind sedaviisi seotult siia maha 
jätate,» nurises röövel, «siis suren ma nälga, ehk 
jälle kiskjad elajad panevad mu nahka.» 

«Oi, on sul nii hale meel iseenese pärast!» 
naeris Gabriel. «Kas nende vastu ka nii halastaja 
oled, keda sa paljaks riisud? Ütle puhtast süda- 
mest, mis sa meiega oleksid teinud, kui me koge- 
mata sinu kätte oleksime langenud? Ära karda, 
ma jätan sulle niipalju toidukraami siia, et sa 
vähemalt täna ega homme nälga ei sure. Kiskjaid 
ei pruugi sa üleliiga karta, sest need ei puutu 
omasugustesse. Sinu pussi ja püstoli võtan mä- 

lestuseks kaasa; need on sinu käes kurja küllalt 
teinud, ehk kõlbavad nüüd mõne hea teo jaoks.» 

Gabriel võttis kimbust kannika leiba ja pistis 
selle röövli põue, nii et ots suuni ulatas. Kimpu 
jälle oma selga upitades ütles ta: «Jumalaga, 
Siim. Tuleval korral mäletad minu nägu vist pa- 
remini? Kui võid, siis paranda meelt, kui mitte, 
siis ole teinekord vähemasti ettevaatlikum, et sa 
röövlite kätte ei lange.» 

Röövel kiristas vaikselt hambaid. 

Kui Gabriel ja Agnes tüki maad suure metsa 
all ära olid käinud, ütles Agnes: «See juhtumine 
tegi mulle palju enam nalja kui hirmu. Kas usute, 
mul on hale meel selle vaese, petetud röövli 
pärast!» 

«Usun küll, aga ei või parata,» pomises Gab- 
riel. «Teie ei tohi mitte kõiki inimesi omataoli- 
seks pidada, junkur Georg.» 

«Aga ta on ometi ka inimene!» 

«Õige küll, aga kui inimene end metselaja 
sarnaseks teeb, siis peab temaga ka sedamööda 
ümber käidama.» 

«Ta võib seal tõesti otsa leida.» 

«See oleks hulgale rahvale suureks õnneks, 
aga ma ei usu seda. Kurjadel on visa hing. See 
on kaval rebane, kes ikka nõu leiab. Pealegi ei 
ole ma teda nii kõvasti sidunud; mõne tunniga 
võib ta ennast köidikutest lahti rabeleda.» 

See sõna äratas Agnese kuldses südames äki- 
lise rõõmu- ja tänutundmuse tuhina. 

«Te olete hea inimene!» hüüdis ta liigutusest 
väriseva häälega, ja korraga tundis Gabriel oma 
käel sooja pehmet surumist. 

Gabriel jäi järsku seisma. 


«Junkur Georg, mis te teete? Teie annate 
sulase käele suud!» püüdis ta naljatada, aga ta 
hääl jäi kurku kinni, ta värises kõigest kehast. 
Tema ees seisis uhke rüütlipreili kui vaene patu- 
ne; silmad maha löödud, paled lõkendava punaga 
kaetud; tema neitsilik ilu oli sel silmapilgul Gab- 
rieli meelest peaaegu üleloomulik, ja üleloomulik 
oli ka noormehe tahtejõud, et ta sarnase kiusa- 
tuse vastu jaksas seista. 

«Mõtelge oma seisuse peale, preili von 
Mönnikhusen,» ütles ta lühikese vaikimise järele 
kentsakalt kõlava, katkendliku häälega. 

«Olen ma teid pahandanud?» kogeles Agnes 
kohkudes. 

«Ei, aga ma ei tahaks, et teie hiljem iseenese 
üle pahandaksite.> 

Päike oli juba looja minemas, kui rändajad 
ojakese äärde jõudsid, mis siin laisalt metsaheina- 
maast läbi sirises. Ojakese ligidal seisis üksik 
heinaküün ja Gabriel leidis järele vaadates, et 
üünis ei tea mis ajast veel vähene osa heinu 
järele oli jäänud. 

«Taevas on meile armuline,» ütles ta rõõmuga. 
«Mõtlesin juba murega, kust öömaja leida. Tore 
ei ole küll seegi mitte ja ära hellitatud junkur 
Georg tõmbab vist suu veidi krässu, aga vähe- 
malt võib ta nüüd ometigi pehmel asemel ja ka- 
tuse all puhata. Mina kui truu sulane jään küüni 
ukse ette valvama.» 

«Kas teie sugugi väsinud ei ole?» imestas 
Agnes. 

«Ei ole.» 

«Minu jõud on küll lõppemas,» õhkas Agnes 
väsinult pehme heina sisse langedes, 

«Oh mina juhm!» pahandas Gabriel enese 
peale ja hakkas kohe aset kohendama, millele ta 
oma pika ülikuue laotas. «Mis mu arus oli, et ma 
sellele varemalt ei mõtelnud! Mis asi kihutas 
mind kui kiilis looma ühtepuhku edasi tormama? 
See oli minust andeksandmatu eksitus, see oli 
otse kuritegu! Kuidas võisite teie, noor ja õrn 
naisterahvas unetu öö järele veel pikka ja rasket 
teereisi välja kannatada?» 

«Mul oli lõbus seltsiline.» 

Gabriel raputas kahtlevalt pead. 

«Teie ise eksitasite mind, preili Agnes. Te 
olite terve päeva rõõmus ja erk, kust pidi mulle 
siis väsimuse mõte pähe tulema? Oleksite te ühe- 
ainsagi korra väsimuse üle kaevanud!» 

«Ma ei tundnud päeva aja: kordagi väsimust.» 

«Ma mõistan nüüd: teie samme tiivustas kuum 
igatsus armsa isa ja — vahest pisut ka kena 
junkur Hansu järele — > 

«Härra Gabriel!!» 

Agnese häälest kõlas nii palju äkilist, õig- 
last meelehärdust välja, et Gabrieli süda — 
imelik küll! — kohe rõõmu pärast hüppama 
hakkas. 

«Kas saapad ei hõõrunud?» õhkas ta silmakir- 
jaliku nukrusega. 

«Mu jalad on praegu nii tuimad, et valu ei 
võigi tunda.» 

«Vaene, vaene preili! Mis peame nüüd peale 
hakkama? Ma langeksin igavese nuhtluse alla, 
kui teie homme hommikul liigväsimuse pärast 
paigast liikuda ei suudaks või — taevas hoidku 
seda tulemast! — koguni haigeks peaksite jää- 
ma! Kui raske, kui hirmus võib see õnnetu tee- 

reis, mis nüüd paraku veel pikemaks ähvardab 
venida, teie meelest olla.» 

«Ei sugugi!» tõendas Agnes ilma mõtlemata. 
«Ma ei ole vist iialgi rõõmsam ja — rahulikum 
olnud.» 

Selle peale ei teadnud Gabriel muud midagi 
vastata, kui kummardas äkilises liigutuses, sasis 
neiu käed pihku ja andis neile suud. Kust ta kor- 
raga selle julguse võttis? See on tärkava armas- 
tuse saladus, Agnes tõmbas käed ruttu tagasi ja 
kattis nendega oma silmi. Väsimuse ilme oli ta 
näolt äkisti kadunud. 

Gabriel soovis neiule veidi kõikuva häälega 
rahulikku und ja läks küünist välja. Ukse taga 
heitis ta rohu sisse pikali, kindla nõuga mitte 
uinuda, vaid öö läbi valvata. Tema hingeline 
seisukord tegi selle nõu täitmise kergeks. Ta ei 
tundnud kõige vähematki väsimust, ta liikmed 
olid kerged, pea roosilisi mõtteid täis. Looduses 
valitses vaikus ja pimedus, miski asi ei seganud 
Gabrieli mõtete rida. Ta pani käed pea all risti 
ja vahtis üksisilmi tumesinisesse taevasse, kus 
tähed armsasti särasid. Gabriel ei näinud ühtegi 
tähte, tema silma eest libisesid viimaste päevade 
mälestused mööda. Kasvava rõõmuga tuletas ta 
kõiki neid juhtumisi meelde, mis Agnest puudu- 
tasid, ja oli juhtumiste rida otsas, siis hakkas 
Gabriel ilma tüdimata teisest otsast uuesti peale. 
Aeg-ajalt näis see õnn, Agnest oma ligidal, oma 
kaitse all teada, tema meelest arusaamatu, või- 
matu olevat; igakord pidi ta siis võitlema kange 
tahtmise vastu küüni astuda ja oma silma käest 
kindlat tunnistust nõuda, et Agnes tõesti, keha- 
likult seal oli, et miski unenägu ega viirastus teda 

ei petnud. Kõrval on vähem häbitunnet kui sil- 
mal. Et Gabriel oma õnne näha ei võinud, tahtis 
ta seda vähemalt kuulda. Ta pidas hinge kinni, 
kuulatas teravasti ja imestas, et küünist see ühe- 
tasane hingetõmbamine ei kostnud, mis rahuliku 
une tundemärk on. Vahest oli Agnes niisama 
ärkvel? Ei, see ei olnud võimalik. Vaene laps oli 
ju puruväsinud, ta pidi raskesti uinuma, kuna 
teda liiategi mingisugused kentsakad ja keeruli- 
sed mõtted ei erutanud; tema süda oli rahul, ta 
võis uinuda. Gabriel oli selles täiesti kindel. 
Meie ei ole selles mitte nii kindlad. Meie karda- 
me, et Agnes seekord Gabrielist karvaväärt tar- 
gem ei olnud ega kordagi homse teereisi peale 
ei mõtelnud, mis keha karastust magusa une läbi 
nõudis; kardame, et Agnese väsinud silmad alles 
koidu ajal lühikeseks ajaks kinni vajusid. 

Gabriel pidas sõna: tervel ööl ei pannud ta 
silma kinni. Ettevaatusest ja ühtlasi kentsakast 
liikumise vajadusest kihutatud, tõusis ta vahete- 
vahel üles, tegi ringi ümber küüni, kuulatas siin 
ja kuulatas seal, kõige teravamini aga küüni 
seinapragude juures, nagu oleks sealtpoolt kõige 
suuremat hädaohtu karta olnud. Rõõmuga arvas 
ta viimaks ometigi ihaldatud ühetasast hingetõm- 
bamist kuulvat. 

Päike oli juba kõrgesse tõusnud, Gabriel oja- 
keses silmad pesnud ja leivakoti kallal käinud, 
aga küünis valitses ikka veel vaikus. 

«Vaene laps!» mõtles Gabriel liigutatult, «küll 
ta väetike võib väsinud olla! Uinu rahuga. Oleks 
küll paras aeg teele minna, aga kes raatsib nii- 
sugust uinujat äratada? Heameelega vaataksin 

korra järele, kuidas lugu seisab, aga ma ei julge, 
ma olen jänespüks,» 

Gabriel võitles kaua iseenesega. Viimaks astus 
ta ometi kikivarvul küüni uksest sisse. Agnes 
magas rahulikult, ilma katteta, aga täies poisi rii- 
des, mis noore keha õrnalt paisuvaid neitsilikke 
vorme täiesti ära varjata ei suutnud. Pehme vilt- 
kübara oli ta pea alla pannud, kuldsed juukse- 
kiharad keerlesid puhtal, valgel otsaesisel; paled 
õhetasid une soojusest, pool-lahtiste huulte vahelt 
läikis tumedasti sinakasvalge pärlirida; terve 
näo üle oli rahulik õnne ja süütuse kuma valatud. 

Gabrieli meelest oli, nagu teeks ta pattu, nagu 
tumestaks ta oma ahne pilguga pildi kenadust, 
aga ta ei võinud parata, ta oli kui paigale kinni 
naelutatud. Kaua silmitses ta neitsilikku magajal 
ja tundis, kuidas viimane ärritus uhke rüütlipreili 
vastu ta südames sulas ja selle asemel imeline lii- 
gutus, suure õnne aimus ja suure valu kartus 
asus. See kallis varandus, mida helde ja ühtlasi 
tige saatus üürikeseks ajaks tema hoole alla oli 
usaldanud, otse tema käte vahele pannud — see 
ei olnud ju tema oma; veel paar lühikest päeva, 
ja ta pidi selle varanduse tõrkumata käest ära 
andma, temast igavesti lahkuma. Oh need magu- 
sad punased huuled, kuidas nad ilma teadmata 
ja tahtmata meelitasid ja kutsusid, missugust 
joobnustavat õnne nad sellele tõotasid, kes neid 
suudelda tohtis! Üksainuke kord! Kas see nii 
suur kuritegu peaks olema? 

Kuritegu küll, alatu tegu, Gabriel! Ole mees! 
Tahad sa õnnetu tütarlapse usaldust, kes ennast 
ilma kartuseta, ilma kahtluseta sinu kaitse alla 
usaldanud, kurjasti pruukida! Ainus mõte selle 

peale ajas Gabrielile puna palge. Ta pigistas ham- 
bad kokku, tahtis vahvasti põgeneda. Ta astus 
kaks, kolm sammu küüni ukse poole ja — pöör- 
dus jälle ümber; ta ei suuinud ennast lahti kis- 
kuda, Siin, siin oli tema elu õnn, siin joovastavas 
karikas, mille sarnast elu teist korda ei paku; 
pidi ta sellest puutumata mööda minema? Üks- 
ainuke tilk sellest karikast, ja siis — tulgu mis 
tuleb! 

Gabriel langes äkisti põlvili ja kummardus 
uinuja näo üle. Magus joovastus tõusis talle pähe. 
Lähemal silmapilgul oli «kuritegu» tehtud. Gab- 
riel surus oma kuumad = tuksuvad huuled 
uinuja soojale pehmele suule, esiti õrnalt, vae- 
valt puutudes, siis ikka tugevamini: üheainsa tilga 
oli ta õnnekarikast rüübata tahtnud, aga ta tundis, 
et janu kustutamatu oli! 

Uinuja kehast käis värin läbi. 

«Gabriel!» sosistasid ta tuksuvad huuled; siis 
lõi ta silmad lahti. Ta ei kohkunud Gabrieli kah- 
vatut, sügavat hingeerutust tunnistavat nägu 
enese üle nähes, vaid naeratas õnnelikult; näh- 
tus ei olnud ju muud kui eelnenud unenäo järg ja 
Agnes arvas end ikka veel und nägevat. 

«Agnes!» kogeles Gabriel värisedes. «Anna 
andeks, ma olen-eksinud.» 

Nüüd alles ärkas Agnes tõeliselt. Ühe krapsuga 
kargas ta asemelt üles. Gabriel jäi põlvitama, 
sasis neiu kätest kinni ja palus: «Anna andeks, 
anna andeks!» 

«Mis süüd pean ma andeks andma?» küsis 
Agnes tumeda häälega. 

«Ma armastan sind, ma ei suutnud kiusatuse 
vastu panna, ma suudlesin sind, kui sa uinusid.» 

Agnese palgeid kattis sügav puna, aga ta sil- 
mades säras õnne läige. Ta ei kostnud midagi, 
vaid pani käed noormehe kaela ümber ja sundis 
teda üles tõusma. 

«Mispärast unes?» küsis ta siis pehmesti ja 
veidi pilklikult. 

Seekord sulasid nende huuled vastastikuse lep- 
pimise tõttu pikas kuumas suuandmises kokku. 

«Agnes! Agnes!» kordas Gabriel kasvava 
tuhinaga; peale armsa nime ei olnud tal uimas- 
tava õnnetundmuse avaldamiseks esiotsa ühtki 
sõna käepärast. 

«Kas sa mind tõesti armastad?» küsis Agnes 
tema rinnal nuttes, 

«Seda sa küsid veel!» hõiskas nüüd Gabriel 
täiest südamest. «Ma armastan sind ju sest 
silmapilgust saadik, kui sind esimest korda met- 
sas nägin. Aga sina — kuidas võib see olla —2» 

«Oh sina umbusklik!» sõitles Agnes läbi pisa- 
rate naeratades. «Kuidas võib üks tütarlaps sind 
näha ja mitte armastada?» 

«See ei ole kellegi põhjus,» ütles Gabriel pead 
raputades. «Mind on paljud tütarlapsed näinud, 
aga sellegipärast ei ole mind tänini veel keegi 
armastanud. Ja nüüd just sina, sina ise, Agnes 
von Mönnikhusen, keda ma nii kõrgel, nii kaugel 
enesest arvasin seisvat!» 

«Väga kõrgel ja kaugel!» pilkas Agnes häbe- 
likult. <Ma ei mõtelnud ju päeval ega öösel muust 
kui ainult sinust; nii kõrgel ja kaugel seisid sa 
minust, sa vaene, alatu mees, et upsakas rüütli- 
preili aknariide vahelt sinu järele piiluda ei häbe- 
nenud.> 

«Aga kui sa palkonilt ära kadusid ja siis tüki 

aja pärast tagast tulid, ei vaadanud sa enam kor- 
dagi minule,» lausus Gabriel. 

«Ja sina panid seda tähele? Siis ei ole sa 
minust ju karvaväärt parem. Mina vaatasin mu- 
jale ja nägin ainult sind.» 

«Kena kunsttükk!» naeris Gabriel. Siis ütles 
ta järsku tõsiseks minnes: «See on kõik nii ütle- 
mata hea ja kena, et ma seda vaevalt uskuda suu- 
dan. Aga kui meie südamed teineteist tõesti on 
leidnud, siis oleks minu omakasulik soov, et nad 
ka põliselt kokku jääksid. Lahkumine võiks vähe- 
malt minule liig valusaks minna. Sellepärast küsin 
ma: tahab junkur Georg ennast nii kaugele alan- 
dada, et ta sulase Gabrieli oma põliseks seltsili- 
seks eluteel võtab?» 

«Junkur Georgil ei ole midagi võtmist, aga 
Agnes Mönnikhusen tahaks heameelega vürst 
Gabrieli sõnakuulelikuks ümmardajaks saada.» 

«Aga mis ütleb sinu isa, sinu sugulased ja 
kõigepealt — mis ütleb junkur Hans Risbiter — » 

Agnes kattis kõneleja suu käega. «Ära riku 
selle tunni õnne, Gabriel!» ütles ta põlgavalt. 
«Mees, kes häda ajal oma kihlatud pruudi maha 
jätab ja pakku jookseb, on minu meelest kõige 
viletsam inimeste seas. Ma ei taha tema nime 
enam kuulda.» Ja uhkesti pead tõstes lisas ta 
juurde: «Sinu armastus annab mulle jõudu kõige 
vastu panna. Kes sind põlgab, on minu vaenlane, 
olgu see ka minu ligem sugulane. Aga kes tohib 
sind põlata? Eks sa ole vürsti poeg? Ma armas- 
tasin sind, kui sa veel lihtne sõjamees Gabriel 
olid; tänu pärast pead sa mind nüüd vürsti 
prouaks tegema. Sest tunnist saadik olen ma 
sinu kihlatud pruut.» 

Selle vastu ei olnud Gabrielil midagi ütelda. 
Ta surus Agnese tugevasti oma rinnale ja 
vajutas ta punasele suule lepingu kinnituseks 
kuuma pitseri. 


8 


TERAVA SILMAGA SAKS. 


Hommikune suur sündmus maha arvata läks 
see päev rändajatel ilma tähtsamate juhtumisteta 
mööda. Nad rändasid väsimatult — Agnese eilne 
nõrkus oli kui käega ära võetud — edasi, kuid 
mitte otsekohe loode poole, kus Tallinn seisis, 
vaid enam põhja poole, ja nimelt kolme põhjuse 
pärast. Esimene põhjus, mida nad teineteisele 
teada ei andnud, oli see, et nüüd enam kummalgi 
suurt ruttu ei olnud Tallinna jõuda; vaevaline tee- 
kond oli mõlemate meelest nii armsaks saanud, 
et nad teed heameelega kolmekordseks oleksid 
pikendanud, kui nad aga sarnast pikendust kui- 
dagi arusaadaval viisil oleksid vabandada mõist- 
nud. Teiseks teadis Gabriel, et Kose Uuemõisas 
teine salk mõisamehi seisis ja maakoha kuni Tal- 
linna piirini kardetavaks tegi; Gabrielil ei olnud 
aga nüüd kõige vähemat himu mõisameestega 
teist korda kokku puutuda. Kolmandaks oli Ag- 
nese meeles korraga soov tekkinud Gabrieli lapse- 
põlve kodupaika Jägala jõe ääres näha saada; et 
see ka Gabrieli salasoov oli, siis heitis ta kohe 
nõusse, 

Kiviloost saadik, kust nad sel päeval pärast 
lõunat kaugelt mööda läksid, oli maakoht kõigi 
teede ja radadega Gabrielile lapsepõlvest tuntud 


318 


ja äratas tema hinges pea rõõmsaid, pea kurbi 
mälestusi. Üldse oli teekond sel päeval rändajate 
meelest veel lõbusam kui eile. Küll pidid nad 
vaevaga mitmest padrikust, soost ja liivanõmmest 
läbi tungima, aga selle-eest paistis ka päike nii 
armsasti, linnud laulsid nii rõõmsasti ja kõige- 
pealt purskas rändajate südametes nii elav, 
värske rõõmuallikas, et nad teeraskusi sugugi 
tähele ei pannud. Oli mõni padrik liig tihe, mõni 
soo liig pehme või oja liig sügav, siis laskis Ag- 
nes ennast hea meelega Gabrielil kätele võtta ja 
maksis talle oma magusa suuga niisugust vaeva- 
palka, mida noormees ühegi kulla ega hõbeda 
vastu ei oleks vahetanud. Paaril korral puutusid 
neile eemalt inimesed silma, aga nad hoidusid 
nende eest hoolega kõrvale, vähem kartuse kui 
kentsaka kadeduse pärast oma noort õnne võõra 
silmale ilmutada. Imelik jõud oli Agnese õrna- 
desse liikmetesse asunud. Ta ei kaevanud kordagi 
tüdimuse üle, ei läbenud pikemaid puhkamise 
aegugi pidada, ta astumine oli kerge, lennu sar- 
nane, ta hääl värske ja vaim erk. Pakkus Gabriel 
talle käsivart toetuseks, siis võttis ta selle küll 
vastu, surus end silmapilguks seltsilise külge, 
pani pea otsekui väsinult ta õlale ja lippas siis 
vallatult naerdes jälle tüki maad ette. 

Õhtuks jõudsid nad selle koha ligidale, kus 
Soodla jõgi Jägala jõega ühineb. Paksus rägas- 
tikus jäid nad öömajale. Gabriel ehitas okstest ja 
lehtedest hurtsiku Agnesele peavarjuks, valmistas 
talle samblast pehme aseme ja soovis head und. 
Ta ise heitis jälle lausa taeva all puhkama. 

Agnes uinus seekord varsti, aga ta uni oli 
rahutu. Raske ahastav unenägu vaevas teda. Ta 

nägi Gabrieli suure karuga mängivat. Karu oli 
esiotsa heas tujus, mahe ja meelitav. Äkisti sai 
ta aga vihaseks, tõstis käpa, lõi mänguseltsilise 
maha ja siis nägi Agnes Gabrieli suures, sügavas 
vereloigus ujuvat. 

«Gabriel!» karjatas Agnes hirmsas ahastuses 
ja ärkas unest. 

«Mis viga?> kostis Gabrieli rahulik hääl. 

Akiline rõõmuvool tungis Agnesele pähe. Ta 
tõusis üles ja tõttas hurtsikust välja. Gabriel la- 
mas poolistukile puu najal. Kahinat kuuldes ja 
Agnest enese ees nähes kargas ta kohe püsti ja 
küsis murelikult: «Mis sul on, Agnes?» 

Agnes lõi käed sõnalausumata seltsilise ümber 
ja surus teda ägedasti enese vastu. Siis alles 
kogeles ta sügavas ärevuses: «Ma nägin kurja 
und. Ma arvasin sind sürnuks.» 

«Kas see sind siis nii väga ehmatas, laps?» 
ütles Gabriel heas tujus ja silitas käega neiu 
juukseid. 

«Gabriel!» sosistas Agnes kogu kehast värise- 
des. «Ära sellega naljata! Hoia ennast! Mõtle, 
sinu elu on minu elu, sinu surm on minu surm.» 

Nende sõnadega kiskus ta enese äkisti Gabrie- 
list lahti ja läks hurtsikusse tagasi. 

Käidud tee ja viimased rahutud ööd said vii- 
maks ka Gabrieli raudsest kehast võitu. Koidu 
ajal vajusid ta silmad kinni, ta jäi kui surnu ma- 
gama. 

Päike oli juba keskhommikusse jõudnud, Ag- 
nes ammugi üles tõusnud, aga Gabriel magas ikka 
veel rasket und. Agnes ei raatsinud teda äratada; 
ta istus vagusalt magaja peatsis ja silmitses mõt- 
tes ta pruuniks põlenud nägu. Selle näo jooned 

olid kui tõmmukast marmorist välja raiutud, otsa- 
esine kõrge ja lai, kulmud uhkesti võlvitud, nina 
kõrge seljaga ja sirge; avaldas näo ülemine pool 
mehist julgust ja mõistust, siis tunnistas peenike 
suu ja ümmargune lõug õrna meelt ja südame- 
pehmust — loomuomaduste kokkujuhtumine, mis 
naisterahvastele kõige enam meeldib. Agnese 
rind paisus rõõmust ja uhkusest. 

«Iialgi ei ole ma ilusamat meest näinud ja 
nüüd on see mees minu, minu!» hõiskas hääl ta 
südames. «Kui ta teaks, kui kuumalt ma teda 
armastan! Kui ta teaks, missuguse rõõmuga ma 
tema peatsis valvan ja nõnda igavesti tema üle 
valvata tahaksin! Ja tema võis mõtelda, et mina 
teda tema seisuse pärast põlgan! ... Oh, tädi Bar- 
bara, ma saan sinust nüüd alles õieti aru ja usun, 
et sa täiesti õnnelik oled, sest mis asi võiks ilmas 
parem olla kui igapäevane elu armsa mehe kõr- 
val? Oleksin mina kuninga tütar ja suure riigi 
pärija, ma annaksin kõik ära ja elaksin sauna- 
hurtsikus, kui tema mind sinna kutsuks... Üks 
ime on minuga sündinud; mu meelest on kõik ära 
kustutatud, mis temasse ei puutu; uinudes ja val- 
vates seisab ta ühtepuhku mu silma ees. Mis oleks 
minust ilma temata saanud, kuidas oleksin ma 
seda hirmsat õnnetust kannatanud, mis mul nüüd 
vaevalt meeles seisab? Mu vaene isa, kus sa nüüd 
oled? ... Kui rahulikult ta uinub! Kas ta peaks 
ka und nägema, mind unes nägema? Ma usun küll. 
Kuidas võiks see teisiti olla? Ta armastab ju 
mind, ta armastab mind! Kui õnnelikuks see mõte 
mind teeb! Mul on, nagu kuuleksin ma inglite 
laulu ja näeksin taevast lahti olevat... Teen ma 
pattu, et taevalist õnne maapealse õnnega kokku 

sean? Anna andeks, armas jumal, kui ma praegu 
midagi teist õnne kõrgemaks pidada ei suuda, kui 
seda, mis mul käes on!> 

Pisarad tumestasid Agnese silmi, Ta langes 
põlvili ja kuum palve, uskliku, õrna, õnnest ja 
ühtlasi õnne kadumise ahastusest väriseva süda- 
me palve kerkis ta huultelt sinise taeva poole... 

Lõuna ajal võtsid Gabriel ja Agnes Jägala jõe 
kõrgel kaldal lõunat ja olid ühtlasi nii magusasti 
juttu puhumas, et nad salka ratsamehi, kes liiva- 
sel pinnal ja põõsaste varjul peaaegu kuulmatult 
lähenesid, varemalt tähele ei pannud, kui ärapeit- 
mine juba võimatu oli. Neid oli nähtud ja ratsani- 
kud kihutasid otsekohe nende poole. 

«Oh jumal, minu unenägu!» karjatas Agnes 
kohkudes. 

«Kui see Siimu salk peaks olema, siis peame 
oma elu kallilt müüa katsuma,» ütles Gabriel üles 
karates. «Kus mu silmad ja kõrvad olid? Nüüd ei 
maksa enam põgeneda. Vahest jätavad nad meid 
puutumata. Ma ei näe Siimu nende hulgas.» 

«Ara neid asjata ärrita!» palus Agnes. 

«Jumal hoidku!» naeratas Gabriel. «Kui vas- 
tane minust kangem on, siis olen ma vagasem kui 
lammas. Omalt poolt palun ma: ole kaval ja kül- 
ma verega! Ma arvan, need ei ole muud kui põge- 
nevad või riisuvad talupojad. Meie peame hunti- 
dega ulguma; mina olen muidugi nendesugune ja 
sina — kas tahad nüüd natukeseks ajaks minu 
vend Jüts olla?» 

«Hea meelega.» 

«Kena.» 

Gabriel astus tulijatele paar sammu vastu. 
Neid oli kümme ratsameest, kõik väga kirjus, 

kentsakalt kokkulapitud riides ja mitmesugu sõja- 
riistadega ehitud; mõnel oli üks või kaks prii 
hobust oheliku otsas. 

«Tere, külamees!» hüüdis esimene ratsanik 
selges eesti keeles ja kargas kohe hobuse seljast 
maha, mispeale kõik teised sedasama tegid. «Ole- 
me parajaks ajaks siia juhtunud: teil on laud kae- 
tud, meil kõhud tühjad.» 

«Võtke heaks, kui aga toit maitseb,» ütles 
Gabriel. 

«Küll ta maitseb, anna aga siia. Kelle see kena 
junkur on?> 

«See ei ole junkur, see on minu vend Jüri.» 

«Kes sa siis ise oled?» 

«Kalamees siit lähedalt. Aga kes teie olete?» 

«Ara n'a palju päri, külamees, anna parem 
süüa,» ütles ratsameeste esinik upsakalt ja kippus 
sedamaid toidukraami kallale, mida Agnes vahe- 
ajal oli kimbust välja võtnud ja rohu peale ladu- 
nud. 

Meeste nälg oli suur, terve sink ja leib oli lühi- 
kese ajaga nende lõualuude vahele kadunud. 
Lahkeid vastuvõtjaid ei pannud nad peaaegu 
tähelegi. Mõnest sõnast, mis nad isekeskis vahe- 
tasid, märkas Gabriel, et nad suurema salga liik- 
med olid, kes hiljuti Virumaal riisumas käinud, 
ja et nende ninamehe nimi oli Andres. Üks neist 
näis näo vormi ja kange keelemurde pärast võõra- 
maa mees olevat. See piilus tüki aega kahtlaselt 
Agnese otsa ja tegi temaga siis saksa keeles juttu. 
Aga Agnes raputas pead ja vastas kõige laiemas 
maakeeles: «Ei mõista.» 

Sakslane piilus ja piilus — ja korraga pahva- 

tas ta naerdes välja: «Sinu ei oleb poiss, sinu 
oleb ilus tidruk! Minu tunneb see.» 

Agnes kahvatas ja püüdis vägisi naeratada. 
Mehed naersid, hakkasid «Jürit» teravamalt sil- 
mitsema ja tooreid ettepanekuid tegema, kuidas 
õiget aru kätte saada. 

«See oleb kerge aru saama,» ütles sakslane; 
ta nihkus Agnesele ligemale, sirutas katsudes käe 
välja, aga enne kui ta soovitud sihile jõudis, sasis 
tugev käsi ta kraest kinni ja virutas ilma suurema 
ägeduseta paar sammu tagasi. 

«Jäta poiss rahule,» ütles Gabriel rahulikult. 
«Ma ei salli, et temasse puututakse.» 

Agnes oli üles karanud ja värisedes Gabrieli 
selja taha astunud. 

«Ära vihasta, Gabriel!» palus ta sosistades. 

Gabriel jäi rahuga istuma; ainus muudatus, 
mis tema näost näha, oli see, et ta ninasõõrmed 
veidi tuksusid. 

«Sa oled väga julge, kalamees,» ütles Andres 
ilma vihata. «Kas tead ka, et meie sinuga viis 
imet võime teha?» 

«Minuga tehke mis tahate, aga jätke poiss 
rahule,» kostis Gabriel. 

«See ei oleb poiss!» hüüdis sakslane, kes en- 
nast vaheajal maast üles oli koristanud ja Agne- 
sele uuesti läheneda püüdis. Nüüd tõusis ka Gab- 
riel püsti, 

«Tagasi!» ütles ta nii ähvardavalt, et saksla- 
ne kohmetult sammu taganes. «Mehed, kas see 
on teie tänu, et teile süüa andsin, teid kui sõpru 
vastu võtsin? Ma arvasin sellega oma kohut täit- 
vat, sest ma näen, et teie eestlased olete nagu 

minagi. Oli see vahest kuritegu, et meid selle 
eest nuhelda tahate?» 

«Sinu külge ei ole keegi puutunud,» ütles 
Andres karedalt, aga ikka veel ilma vihata. «Sina 
ise oled käe meie seltsilise vastu üles tõstnud.» 

«Kes minu venda puutub, see puutub minusse. 
Mõtle ise, kui sul noorem vend on ja keegi saks 
tuleb tema kallal käperdama, kas sa seda sallik- 
sid?> $ 

See oli osav kõnekäänd. Meeste seast kuuldi 
hääli, mis Gabrielile õigust andsid. 

«Sa räägid nagu kirikhärra kantslis,» ütles 
Andres pehmemalt, «aga kas sa meid ei peta? 
Minu meelest võiks see seal niisama hästi poiss 
kui tüdruk olla, aga saks on kavalam; tema on 
kõik maailma läbi käinud ja kuuleb, kuidas rohi 
kasvab. Kui tema ütleb: poiss on tüdruk, siis on 
ta tüdruk.» 

«Mina annab oma pea, poiss oleb tidruk,» kin- 
nitas sakslane elavalt. 

«Olgu ta poiss või tüdruk, ta seisab minu 
kaitse'all,» ütles Gabriel kärsituks minnes, sest 
ta märkas, et meeste silmad kentsakalt põlema 
hakkasid, 

«Ohoo, vennike, seal on vaks vahet,» naeris 
Andres. «Ära tühja punni, jäta tüdruk meie kätte, 
siis võid ise rahuga oma kodarad koristada.» 

Gabriel kogus oma viimse kannatuse kokku. 

«Ärge tehke kurja, suguvennad!» ütles ta pea- 
aegu paluvalt. «Kas meie võõraste poolt veel kül- 
lalt kurja ei ole näinud? Mõtelge, et kõik ühe 
rahva lapsed, ühe valitsuse alamad oleme; teie ei 
ole ju mitte vaenlaste maal, kus kõik kurjused 
lubatud on.» 

«Sõjas on see ükspuhas, oma maa või võõras 
maa.» 

«Teil on ometigi ülemad, kes ülekohut ei salli; 
ma hoiatan teid, ärge kutsuge õnnetust eneste 
kaela!» 

«Küll me oma ülemaid tunneme. Mis seal palju 
loriseda? Saks, võta poiss kinni ja vaata, mis 
elukas ta on.» 

Agnes karjatas. Sakslane oli selja tagant äkisti 
ta kübara peast tõmmanud ja sõlme seotud juuk- 
sed paelast lahti kiskunud; nagu kuldne vaip lan- 
gesid pikad siidpehmed salgud Agnese õlgadele. 
Meeste suust tuli rõõmsa kohmetuse hüüd. Gab- 
riel lõi saksa rusikahoobiga maha, sasis Agnese 
käsivarrest kinni ja tõmbas ta mõne sammu ta- 
gasi, meeste ringist välja. Selgi puu vastu toe- 
tades ootasid nad teineteise kõrval vaenlaste 
pealetungi. Gabrieli käes välkus mõõk, Agnes 
hoidis püstoli valmis. Kõik oli nii kähku sündi- 
nud, et mehed korraga maast ei märganud tõusta. 
Andres ja mõned teised kargasid üles ja piirasid 
Gabrieli ja Agnese igast küljest sisse. 

«Tore tüdruk!» kuuldi nende selja tagant 
hüüdvat. «Ärge sellele viga tehke, Ivo Schenken- 
berg maksab selle eest head vaevapalka.» 

Seda kuuldes hüüdis Gabriel järsku: «Kui Ivo 
Schenkenberg teie pealik on, siis viige meid tema 
juurde; ma tunnen teda väga hästi.» 

«Ime küll!» pilkas Andres. «Kes ei peaks Ivo 
Schenkenbergi praegusel ajal mitte tundma? 
"Teine küsimus on, kas tema ka sind tunneb.» 

«Ta on minu kasuvend!» hüüdis Gabriel. 

«Kuule, külamees,» ütles Andres naerdes, «sa 
oled meile küllalt ette luisanud, vannu nüüd 


326 


heaga alla. Meil on kered täis, me ei viitsi sind 
tapma hakata.» 

Meestel näis tõepoolest vähe himu olevat Gab- 
rieli kallale kippuda. Üksainuke oli tõesti vihane. 
Sakslane ei suutnud kurja matsu unustada, mis ta 
Gabrieli käest saanud. Ta oli poolküljeli tõusnud 
ja-sihtis nüüd püstoliga Gabrieli peale. Agnes 
üksi oli seda tähele pannud. Kaks pauku raksusid 
korraga. Sakslane keerles kaks korda enese üm- 
ber ja jäi siis liikumatult kummuli lamama. Ta 
oli surnud. Agnese käest kukkus suitsev püstol 
maha. Neiu kahvatas näost, tuikus ja oleks maha 
kukkunud, poleks mitte Gabriel kohe kätt ta üm- 
ber pannud. 

«Agnes!» kisendas Gabriel meeletult. 

«Jumalaga, Gabriel!» sosistas Agnes, kuna 
hale naeratus ta kahvatu näo üle libises. Siis ka- 
dus ta teadvus. Gabriel pani elutu keha õrnalt 
maha ja langes hädaohtu unustades tema kõrvale 
põlvili. . Agnese pahema õla kohalt sirises veri 
läbi riide. Saksa kuul, mis Gabrieli pidi tabama, 
oli eksiteel sealt sisse tunginud. Viibimata haru- 
tas Gabriel mõõga otsaga Agnese kuue ja särgi 
lahti, lõikas tinakuuli, mis õlakondi peale põr- 
gates lömaks oli läinud, haava seest välja ja sidus 
haava särgi tükiga kinni. Kohmetult seisid mehed 
ümberringi. Nad aimasid rasket õnnetust, tund- 
sid kentsakat kaastundmust sõjast toorestatud 
südametes ärkavat. Gabrieli hingevalu oli ju nii 
silmapaistev, haavatud tütarlapse lumivalge nägu 
nii ütlemata kena... Kui sakslasest aru oli kätte 
saadud, et ta kahtlemata surnud oli, ei hoolinud 
temast enam keegi, 

«Tooge mulle jõest külma vett!» — käskis 
Gabriel. 

Mis imelik sundus oli nendes sõnades, et nad 
tõrkumatult käsutäitmist leidsid? Kaks meest 
jooksid kohe alla jõe äärde ja tulid varsti küba- 
ratega vett kandes tagasi. Gabriel piserdas vett 
Agnese näole, kastis ta rinda ja käsi. Lühikese 
aja pärast tõusis kerge puna neiu palge, ta õhkas 
sügavasti ja lõi silmad lahti. 

«Ta elab! Ta elab!» hõiskas Gabriel; ta hääl 
lõppes täiesti ja muutus nuuksumiseks; ta kum- 
mardas Agnese terve käe üle ja niisutas seda oma 
pisaratega. 

«Pagana võrukael!» ümises Andres pead ära 
pöörates. Meeste seast kostis segane ümin. 

«Gabriel!» = sosistasid Agnese  kahvatunud 
huuled, 

«Siin!» vastas Gabriel. 

«Hoia ennast, ta sihib püstoliga sinu peale.» 

«Küll ma talle näitan.» 

«Kas sa ei ole haavatud?» 

«Ei ole.» 

«Jumal tänatud!» õhkas Agnes ja äkiline 
rõõmuhelk läikis ta silmis. «Ma ei tea, mis mul 
on, MU pea on nii segane.» 

«Kas sul valu on?» 

«Valu? Jah, mu õlg pakitseb, keha on tuim. 
Kas ma kukkusin?» 

«Jah, sa kukkusid raskesti.» 

«See oli minu enese edevus. Aga mis mehed 
need on?» 

Agnese silmist paistis äkiline ahastus. 

«Ole rahul, need on head sõbrad.» 

Gabriel ei ütelnud seda mitte uisapäisa; üks 

pilk meeste peale oli talle selgust andnud, et need 
nüüd tõesti head sõbrad olid. 

Agnese silmad vajusid kinni, uimastus — see- 
kord headtegev, kosutav uimastus — tuli uuesti 
ta peale. Gabriel valmistas talle kimbust riietest 
pehme peaaluse ja laotas oma kuue ta üle. Siis 
pöördus ta meeste poole: 

«Kas tahate kerge vaevaga hulga raha tee- 
nida?» 

«Miks me raha ei peaks tahtma?» kostis And- 
res venitades. «Aga mis asjamees sina siis õieti 
oled, et meile korraga raha pakud? Esiti olid 
kalamees, siis tuli ülekuue alt sõjamees välja, 
nüüd oled rahameheks saanud.» 

«Ükspuhas, kes mina olen. Ma ei palu teid 
enese pärast. Peaasi on, et see õnnetu laps pääs- 
tetud saaks. Tema isa on päratu rikas, ta võib 
teile heategu kuhjaga ära tasuda. Kas tahate käe- 
raha? Võtke kõik, mis mul kaasas on.» 

Gabriel pistis käe põue, võttis kotikese välja, 
puistas selle seest hulga kuldraha peo peale ja 
jagas meestele, kes end suuremat paluda ei lask- 
nud. 

«Ja nüüd vastake minu küsimuste peale. On 
Ivo Schenkenberg, rahataguja poeg Tallinnast, 
tõesti teie pealik?» 

«Muidugi on,» -kostis Andres uhkusega. 

«Kus kohal ta seisab?» 

«Laager on jõe ääres, umbes kaks penikoormat 
siit allapoole.» 

Gabriel suutis vaevalt oma liigutust varjata; 
nimetatud koht pidi ju umbes tema lapsepõlvine 
kodupaik olema. 

«Kui palju seal mehi on?» 

«Tükki nelisada.» 

«Kes need on?» 

«Tohoo, kust sa õige tuled, et sa Ivo Schenken- 
bergi mehi veel ei tunne?» 

«Meie oleme kaugelt lõuna poolt. Ma ei ole 
oma kasuvenda Ivot mitmel aastal näinud ega 
võinud hingest aimata, et temast sõjapealik on 
saanud. Kuidas see juhtus?» 

«Seda teab iga laps. Tallinna oli suur hulk 
nälginud ja peavarjuta talupoegi kogunenud. Lin- 
nasaksad ei täinud neid muidu toita, andsid neile 
sõjariistad kätte, seadsid Ivo Schenkenbergi 
nende pealikuks ja saatsid nad venelaste vastu 
sõdima. Nüüd on Schenkenbergi salk üle ilma 
kuulus ja venelased kardavad neid enam kui põr- 
gulisi. Viimati käisime riisudes ja põletades poole 
Viru- ja Järvamaad läbi; sealsed vene käsualused 
ei õnnista meie mälestust!» 

«Siis sõdisite — eestlased eestlaste vastu?> 

«Kes sõja ajal selle peale vaatab? Meie võt- 
sime, kust saime, ja kuhjasime teinepool raja, 
Jägala jõe ääres ilmatu hulga saaki kokku, nii et 
veoloomadest puudus kätte tuli. Pealik saatis 
meid eile siit ümberkaudu hobuseid otsima. Meie 
leidsime mõned ja sõidame nendega nüüd laag- 
risse tagasi.» 

«Hea küll, siis võtke meid kaasa ja aidake 
minu haavatud seltsilist kanda.» 

Andres sügas kõrvatagust ja ütles venitades: 
«See on küll kerge ütelda, aga kes vastutab ta- 
petud saksa eest? Ivo Schenkenberg on äkilise 
vihaga.» 

«Mina vastutan kõige eest,» kinnitas Gabriel 
elavalt. «Sakslane on ainult teenitud nuhtluse 

kätte saanud, Ivo on minu kasuvend ja tunneb ka 
minu seltsilist; uskuge mind, ta saab teda suure 
auga vastu võtma.» 

Andres raputas küll umbusklikult pead, aga 
peotäis kulda ja Gabrieli tõsine, julge olek mõju- 
sid niipalju tema peale, et ta kauemini vastu ei 
tõrkunud. Meeste abil valmistas Gabriel puuoks- 
test ja lehtedest kanderaami, tõstis Agnese, kes 
uimastusest toibudes ja Gabrieli enese juures 
nähes vagusalt kõik enesega teha laskis, raami 
peale ja palus mehi enesele kandmise juures 
kordamööda abiks; teised kargasid hobuste selga 
ja rong liikus talupoegade laagri poole. 


9 
KASUVENNAD. 


Schenkenbergi laager seisis Jägala jõe lääne- 
poolsel kaldal, sel kohal, kus Viru- ja Järvamaalt 
tulevad teeharud, praegune Narva ja Piibe maan- 
tee, kokku jooksevad. Laagri üldine pilt oli ütle- 
mata kirju. Mitmetaoliste ja mitmekarvaliste tel- 
kide vahel sõelus ning käratses hulk mehi, kes 
oma välispidise kuju poolest enam röövlite kui 
korrapäraste sõjameeste moodi olid. Mõned olid 
veel endises eesti talupoja riides, teised rootsi ja 
vene sõjameeste mundris, kolmandad kandsid mit- 
mete rahvaste ja seisuste käest kokku riisutud ja 
selga lapitud hilpusid. Mõne kuu ajaga oli see 
«nälginud talupoegade kari», mis seni Tallinna 
sakstele ristiks kaelas olnud, kuulsaks väesalgaks 
muutunud ja sakslase Ivo Schenkenbergi osava 

juhatuse all otse imetegusid teinud, üksikuid 
venelaste salkasid võitnud, kaugele Virumaa sür 
damesse tunginud, lugemata hulga mõisaid ning 
külasid paljaks riisunud ja põletanud. Suured 
kraami-lasud, loomade karjad ja hulk sõjavange 
andsid tunnistust, et nad ka sel korral sõjakäigult 
vene käsu all seisvate suguvendade juurest tühja 
käega tagasi ei tulnud. Riisumise pärast ei või 
neid laita; nad ei olnud teistest väehulkadest pa- 
remad ega pahemad, sest sel ajal pidi sõda ise 
sõjavägesid toitma, neile rikkust ja kõike elu- 
lõbu muretsema; sõjamehe kohus oli — vaenla- 
sele võimalikult kahju teha. Et vaenlaste nime all 
oma sugurahvas vahest kõige suuremat kahju sai, 
sellest hooliti kuueteistkümnendal aastasajal veel 
pisut vähem kui seda meie ajal tehakse. 

Olid talupojad esiti selle üle nurisenud, et 
saksa kodaniku poeg nende üle pealikuks seati, 
siis olid nad sellesama pealikuga nüüd täiesti 
rahul. Ivo Schenkenberg oli vapper ja osav sõja- 
mees, täis kavalust ning kelmust, näost inetu, 
aga tugev kui karu, omade vastu parajal kohal 
lahke ja vali, vaenlaste vastu püsti kurat ise. 
Venelased kartsid teda rohkem kui mõnd rootsi 
kindralit. Teda nimetati sEestimaa Hannibaliks»>, 
sest et ta ilma kartuseta oma väikese salgaga 
vaenlaste maa sisse tungis nagu vanal ajal suur 
kartaagolane Hannibal vägevasse Rooma riiki 
oli tunginud. Ühtlasi oli Ivo ka sellepoolest Han- 
nibali sarnane, et ta ühest silmast pime oli. 

Ivo Schenkenbergi telk — endine vene vürsti 
omandus — oli ütlemata tore, kulla, hõbeda ja 
pärlitega välja õmmeldud, seestpoolt maapind 

kallite nahkadega, telgi seinad kirju iluriidega 
kaetud. Telgil oli kaks paksu vaheriidega üks- 
teisest lahutatud osa. Eespool istus parajasti Ivo 
ise oma venna Christophi ja kolme nägusa tütar- 


lapsega joogilauas — sest Ivo oli suur õrnema 
soo austaja, kellele toit ega jook ilma naisterahva 
seltsita ei maitsenud —, kui Andres kummarda- 


des sisse astus. 

«Noh, kas hobuseid leidsid?» hüüdis Ivo talle 
vastu. 

«Viisteistkümmend hobust,» vastas Andres 
keha sirgeks ajades. 

«Kust?» 

«Hanijõelt.» 

«Kas hinda küsiti?» 

«Mis hinnast küsida, kui muidu saab,» irvitas 
Andres. 

«Andres!» ütles Ivo kulmu kortsutades, «pea 
meeles, et nüüd jälle kodumaal oleme, kus riisu- 
mine keelatud on.» 

«Ega meie riisunud. Võtsime kust saime, ega 
võinud parata, kui keegi hinda küsima ei tulnud.» 

«Hea küll. Säh, joo.» 

Andres jõi pakutud peekri ühe joonega tüh- 
jaks, tänas ja ütles siis silmi maha lüües: «Üks 
paha asi on mul veel teada anda.» 

«Räägi.» 

«Sakslane Düftler sai surma.» 

«Düftler surnud? Kahju, see oli hea nuuskija. 
Kuidas ta suri?» 

«Tema langes tütarlapse käe läbi.» 

Tüdrukud laua ääres puhkesid naerma. 

«Õnnelind!» ütles ka Ivo naeratades. «Aga 
kuidas see juhtus?» 

«Düftler kippus püstoliga tüdruku kallale, aga 
tüdruk oli nobedam ja paugutas tema enne 
maha.> 

«Haha, nii lolliks ei oleks ma Düftleri arvanud, 
et ta püstoliga tüdruku kallale kipub,» naeris 
Ivo. «Mis tüdruk see oli?» 

«Eks tüdruk ole ikka tüdruk, aga see sõge oli 
poisi riides.» 

Tüdrukud laua ääres ähvardasid naeru pärast 
katkeda. Andres oma lolli jutuga oli nende mee- 
lest ütlemata naljakas. Nad ei aimanud, et Andres 
neist kavalam oli ja ennast lolliks tegi, et Ivo tuju 
parandada. Tema tahtmine läks korda. Ivo 
naeris: 

«Taevas õnnist.gu sinu kõneandi, õiglane 
Andres! Kui edaspidi ühe asja üle kähku selgust 
tahan saada, siis küsin esmalt sinult. Noh, pajata 
edasi, mis sest poisi riides tüdrukust siis pärast 
sai?» 

«Tema sai haavata.» 

«Kes teda haavas?» 

«Düftler haavas.> 

«Veel pärast surma?» 

«Ei, enne surma. Nad lasksid korraga. Meie 
kuulsime üheainsa paugu ja nägime kaks inimest 
langevat. Düftler oli kohe surnud, aga tüdruk jäi 
elama. Oleks ta mees olnud, siis oleksime ta mui- 
dugi sedamaid ja jalapealt ära kägistanud; et ta 
aga tüdruk oli, siis tõime ta kõrgema kohtu- 
mõistja ette.» 

«Väga õige. Kas on ilus tüdruk?> 

«Nagu ingel.» 

«Too ta siia.» 

«Tema on õues kanderaami peal, ei saa üles 

tõusta. Tal oli ka seltsiline kaasas, naljakas mees, 
ütleb enese pealiku kasuvenna Gabrieli olevat.» 

«Minu kasuvend Gabriel!» hüüdis Ivo järsku 
üles karates. «Miks sa, lurjus, mulle seda kohe 
ei ütelnud?» 

Ivo tõttas telgist välja, teised tema kannul. 
Õues seisis Gabriel hulga vahtide keskel, tema 
kõrval kanderaami peal Agnes, kena kahvatu pea 
nähtaval, keha Gabrieli ülikuuega kinni kaetud. 
Kasuvennad tundsid teineteise kohe ära: vanal 
vaenul on ikka truum mälestus kui vanal sõpru- 
sel. Nende esimene tundmus oli vähemasti Ivo 
poolt kohe vaenulik. 

«Kae, meie tatarlane on jälle elusse tõusnud!» 
hüüdis ta pilkavalt, kuna ta ainuke silm kahju- 
rõõmust välkus. «Mina arvasin, et sa Venemaal 
ammugi nälga oled surnud.» 

Igal muul ajal oleks Gabriel teravalt vastanud. 
Nüüdki tõusis veri talle järsku pähe, aga ta sai 
enese üle võitu ja vastas tasa, peaaegu paluvalt: 

«Ivo, sul on õigus pilgata. Sa oled suureks ja 
vägevaks saanud, kuna mina mööda ilma hulgun. 
Ma ei tule sind enese pärast tüütama, ma ei taha 
sinu käest midagi saada, aga ole armuline selle 
õnnetu lapse vastu, kes raskesti haavatud on ja 
vististi sureb, kui tema eest õrnasti hoolt ei 
kanta.» 

Oli see nüüd alandlik palumise hääl, mida Ivo 
Gabrieli suust esimest korda eluajal kuulis, või 
pilk Agnese kena, kahvatu näo peale, mis Ivo 
kõva südant liigutas, aga ta ütles palju pehme- 
malt: «Kes see ilus laps siis on?» 

«Ma ei tahaks seda mitte kõikide kuuldes 
öelda,» kostis Gabriel tasakesi. 

«Siis lähme telki.» 

«Ma ei või haige juurest ära minna, enne kui 
tean, et ta hästi hoitud on.» 

«Tõstke tüdruk üles ja pange minu telgis 
sängi!» käskis Ivo. 

«Sinu telgis?» kogeles Gabriel kurja aimates. 

«Mis siis?» ütles Ivo karedalt. «Mul ei ole siin 
laatsaretti haigete tarbeks. Kui ma tüdruku, kes 
minu mehe ära tappis, oma telki võtan, siis tähen- 
dab see minu poolt suurt heldust.> 

Gabriel vaatas küsivalt Agnese peale, kes 
vähe arusaadavalt pead noogutas. Sõnalausumata 
sasis Gabriel kanderaami otsast kinni. Kui Agnes 
telgi tagumises jaos pehmele voodile oli pandud, 
käskis Ivo kõiki välja minna ja jäi eesruumis 
Gabrieliga nelja silma all kõnelema. Gabriel ju- 
tustas lühidalt, mis temale ja tema seltsilisele sest- 
saadik juhtunud, kui venelased mõisameeste 
laagri kallale kippusid. Need juhtumised, mis 
tema enese meelest kõige tähtsamad olid, jättis 
ta muidugi nimetamata. 

Ivo kuulas terava tähelepanuga, mõtles silma- 
pilgu ja ütles siis sosistades: «Sina oled rüütli- 
preili kullake?» 

Gabrieli silm välkus, aga ta kostis jääkülmalt: 
«Sinu nali on nüri, Ivo Schenkenberg.» 

«Mul on üksainuke silm, aga see on terav,» 
irvitas Ivo. «Mis sa tühja põikled? Oleme ju va- 
nad sõbrad ja kasuvennad, kellede vahel saladusi 
ei tohi olla. On sul nii suur hirm vana Mönnik- 
huseni valjuse pärast? Ara karda, et mina ära- 
andjaks saan, ehk see küll mulle suurt valu ei 
teeks, kui sind võllas kõlkumas näeksin.» 

«Ma olen ju sinu käes, sa võid mind ise võl- 

lasse kõlkuma panna, kui see sulle nalja teeb,> 
andis Gabriel vastu tahtmist kibedalt vastu. «See 
oleks paras lepitus nende lugemata kõrvalopsude 
eest, mis sa minu käest oled saanud.» 

«Väga hea, et mulle kõrvalopsusid meelde 
tuletad,» urises Ivo veidi punastades. «See annab 
asjale tõsisema näo. Mul on suur himu sind jalgu- 
pidi üles tõmmata lasta, nagu sinu vanaisaga 
tehti.» 

«Ivo!» 

Nagu tume möirgamine tuli hääl Gabrieli 
rinnust. Vähe puudus, siis oleksid Ivo lapsepõlvi- 
sed mälestused kõrvalopsude asjus uut kinnitust 
leidnud. Julge sõjamees oli kohmetult sammu 
taganenud ja käe mõõga külge pannud. 

«Ma näen, et sa kardetav inimene oled,» ütles 
ta veidi kõikuva häälega. 

«Gabriell» kõlas vaheriide tagant pehme pa- 
luv hääl, mis Gabrieli kõigest kehast värisema 
pani. Ta märkas, et äkilises vihas liig kaugele oli 
läinud. Ümberpööramine oli raske, aga Gabriel 
sai enesest võitu. 

«Ära pahanda, Ivo,» ütles ta vagusalt. «Meie 
oleme ju koos üles kasvanud, mispärast peaksime 
meie teineteist siis igavesti torkima ja kiusama? 
Mina ei ole sinu ega su venna vastu iialgi viha 
kandnud; kui äkilise meelega vahel eksisin, siis 
olen selle eest küllalt kannatanud. Mis asi kee- 
lab meid ära leppida ja edaspidi head sõprust 
pidada? Mõtle, sa oled minust õnnelikum ja prae- 
gu palju kangem; õnnelikkude ja kangete kohus 
on armu ja heldust näidata.» 

«Ma tean ise paremini, mis mu kohus on,» 
urises Ivo. «Pole sul vaja mind õpetada. Minu 

esimene kohus on kardetavat kelmi kahjutuks 
teha. Sina oled vene hulguse poeg ja putkasid 
minu isa majast otsekohe Venemaale. Kes ütleb 
mulle, et sa nüüd vene salakuulaja ei ole?» 

«Ei, Ivo, mina ei ole salakuulaja,» ütles Gab- 
riel kurva tõsidusega. 

«See juhtus vist üsna kogemata, et venelased 
Kuimetsa kallale kippusid, kui sina parajasti 
seal olid?» 

«Mina tulin hoopis teisest küljest, ma ei või- 
nud Paide venelaste nõust midagi teada.» 

«Väga imelik kokkujuhtumine!» pilkas Ivo. 
«Mis sul siis Kuimetsas otsimist oli?» 

«Ei midagi. Ma läksin laagrist mööda ja mõisa- 
meeste pealik ise kutsus mind sisse.» 

«Kust sa tulid ja kuhu sa läksid?» 

«Ma tulin Võnnust ja läksin Tallinna poole.» 

«Mis sa Võnnus tegid?» 

«Ma olin vene sõjamees.» 

«Jälle kentsakas kokkujuhtumine,» irvitas Ivo. 
«Vene sõjamees satub Võnnust kogemata mõisa- 
meeste laagrisse ja mõisameeste pealik ise kutsub 
teda sisse. See on nii selge, et usu vägisi!» 

«Ma ütlesin sulle, et ma Tallinna poole teel 
olin.> 

«Mis sa Tallinnast tahtsid?» 

«Ma otsin oma isa taga.» 

«Sinu isa on vist Tallinna esimene bürger- 
meister?» 

«Minu isa elab Rootsimaal.» 

«Väga tõenäolik, kui mitte kogemata nälg või 
võllas tema kalleid päevi ei ole lühendanud.,. 
Tasa, tasa, jäta oma vemmal rahule. See kena 
aeg, mil meie teineteist rusikate ja kaigastega 

kallistasime, on paraku mööda läinud. Nüüd rää- 
gime teist juttu.» 

Tvo lõi telgi eesriide lahti, käskis kümme meest 
sisse astuda ja ütles neile Gabrieli peale näida- 
tes: «Siduge see inimene kinni ja viige ta minu 
venna telki.» 

Mehed kargasid nagu hundid Gabrieli kallale. 

Sel silmapilgul kõlas telgi tagumisest poolest 
valus, südantlõhestav karjatus. Gabriel kiskus 
enese meeste käte vahelt lahti, tõttas Agnese 
voodi ette ja langes siin põlvili. Agnese silmist 
paistis meeletu ahastus. 

«Nad tahavad sind tappa?> karjatas ta valu- 
salt, 
«Sest pole viga, aga mis siis tuleb?» hüüdis 
Gabriel meelt heites. 

Kõvad kämblad haarasid uuesti ta kraest ja 
käsivarrest kinni. Nagu vihane lõukoer kargas 
Gabriel üles, raputas kinnivõtjad enesest eemale, 
kiskus mõõga kepi seest välja ja hüüdis välku- 
vail silmil: «Elusalt ei seo mind keegi. Minu veri 
tulgu sinu peale, Ivo Schenkenberg!» 

«Ära mängi kometit!» ütles Ivo külmalt. «Sinu 
verd ei himusta keegi, aga sa oled kahtlane ini- 
mene, kelle üle peab valvama. Sa jääd vangi, 
kuni Tallinna jõuame.» 

«Ja siis?> 

«Siis vaatab kohus järele, kas sul Kuimetsa lan- 
gemises süüd on. Leiab kohus sind ilmsüüta ole- 
vat, siis võid rahuga oma isa otsima minna.» 

«Kuulge mind!» hüüdis Agnes äkisti. Ta oli 
asemel istukile tõusnud, ta silmad põlesid, kahva- 
tanud palgeile ilmus kerge puna; ta oli ütlemata 

ilus oma sügavas hingeärrituses. Nagu ära nõiu- 
tud vahtis Ivo ta otsa. Telgis vaikis kõik kära. 

«Teie teate, et ma Kuimetsa härra Kaspar von 
Mönnikhuseni tütar olen?» ütles Agnes kindla 
häälega. 

«Ma tean seda,» pomises Ivo. 

«Hea küll, mina tunnistan ja vannun, et sel 
mehel Kuimetsa langemises mingisugust süüd ei 
ole. Kas usute minu tunnistust?» 

«Ma usun, et teie, armuline preili, seda usute, 
aga kahetsen, et isamaaline kohustus mind ennast 
umbusklikuks teeb,» kostis Ivo naeratades. 

«Teie teotate mind ja minu isa, kui temasse 
puutute,» hüüdis Agnes ägedasti. . «Rüütel 
Mönnikhusenil on suur võimus, tema peab sellest 
mehest lugu.» 

«Mina ei karda ähvardusi,» ütles Ivo külmalt, 

«Andke andeks, ma ei ähvarda, ma palun,» 
kogeles Agnes, kuna viimane veretilk ta palgelt 
jälle kadus. 

«Arge alandage ennast, preili von Mön- 
nikhusen,» heitis Gabriel kulmu kortsutades 
vahele. 

«Teie näete ise, armuline preili, kui kange- 
kaelne see inimene on,» ütles Ivo õlgu kehitades. 
«Ma -anman teile oma sõna, preili von Mönnik- 
husen, et mul janu tema vere järele ei ole. Ma 
ei taha üht karva tema peas kõveraks teha, kui 
tema ise mind ja minu mehi vihale ei ärrita. 
Tema peal seisab raske kahtlus, sellest peab ta 
ennast Tallinna kohtu ees puhastama.» 

«Mina ei karda kohut, aga siduda ei lase ma 
end mitte,» ütles Gabriel kindlalt. 

Agnes uuris ahastusega Ivo nägu; selle raud- 

sele otsaesisele oli kirjutatud, el sealtpoolt järele- 
andmist loota ei olnud. 

«Gabriel, üks sõna!» palus Agnes tasakesti. 
Gabriel kummardas tema üle. 

«Mõtle: sinu surm on minu surm,» sosistas 
Agnes talle kõrva sisse. «Alanda ennast minu 
pärast!» 

«Sa tahad seda?» sosistas Gabriel kurvalt 
vastu. 

Siis ajas ta keha sirgeks, viskas mõõga Ivo jal- 
gade ette ja ütles tumedalt: «Nüüd tee minuga 
mis tahad!» 

Ühe silmapilguga olid ta käed selja taha nöö- 
ritud. Veel korra sai ta haleda naeratusega Ag- 
nese poole pead noogutada, siis tõmbasid mehed 
ta telgist välja. Agnes langes jõuetult asemele 
tagasi... 

Laagri elus sündisid sestsaadik mõned muu- 
datused. Oli Ivo Schenkenberg seni suure kiiru- 
sega Tallinna poole tagasi rutanud, siis tegi ta 
nüüd, nagu sooviks ta Jägala jõe ääres põliselt 
paigale jääda. Oma telgi ümber keelas ta kõik 
käratsemise ära ja telki ei lasknud ta kedagi 
peale targa naisterahva, kes laagris arsti aset täi- 
tis ja keda selle kõrval ka pisut nõiamooriks 
peeti. See vanamoor valvas ööd ja päevad Agnese 
voodi juures ja tema hoolitsemise ning rohitse- 
mise tõttu paranes haav kiiresti. Kui haige uinus, 
käis Ivo teda sagedasti vaatamas. Kaua silmitses 
ta siis Agnese nägu, sosistas vanamooriga seda ja 
teist ja läks kikivarbail välja, niipea kui haige 
rahutuse märke avaldama hakkas. Oli Agnes 
ärkvel, siis tegi vanamoor temaga juttu ja mõis- 
tis juttu kavalal viisil ikka Ivo peale käänata, 


341 


teda sõnadega taevasse tõstes, temale igast asjast 
kiitust otsides; küsis aga Agnes Gabrieli järele, 
siis ei leidnud eideke küllalt sõnu «isamaa ära- 
andjat ja viletsat salakuulajat» laites. Agnes mär- 
kas varsti, et vanamoor kiitust ja laitust ette sea- 
tud plaani järele välja jagas. See tähelepanek 
jahutas imeliku kiirusega haige tänutundmust 
oma hoolitseja vastu, tegi teda kalgiks ja umb- 
usklikuks: ta rõõmustas kuuldes, et Gabriel ikka 
elus ja terve, ja laskis kõik muud jutud ühest 
kõrvast sisse, teisest välja. 

Kümnendal päeval pärast Agnese haavamist 
andis vanamoor Ivole teada, haige olla nii kau- 
gele toibunud, et juba üles tahab tõusta. Ivo käs- 
kis vanamoori õues oodata ja läks üksipäini hai- 
get vaatama. Agnes oli voodis istukile tõusnud. 

«Mis mu vaene reisiseltsiline teeb?» oli ta esi- 
mene küsimus. 

Ivo kortsutas vähe arusaadavalt kulmu. 

«Teie suhtute sellesse inimesesse väga suure 
osavõtuga?» küsis ta tumeda häälega, neiu val- 
get nägu, milles sügavasse vajunud silmad telgi 
poolpimeduses peaaegu mustalt läikisid, ahne pil- 
guga silmitsedes. 

«Ta on mind surmahädast ja vangipõlvest 
päästnud,» kostis Agnes vagusalt, «kuidas võik- 
sin ma siis tema suhtes osavõtmatu olla?» 

«Temal oli kerge teid venelaste käest päästa, 
sest tema ise on neid Kuimetsa juhatanud.» 

«See on vale!» hüüdis Agnes elavalt. 

Ivo kehitas õlgu: «Seda näitab ülekuulamine 
Tallinnas.» 

«Süütut ei või ükski kohus hukka mõista.» 

«Kes teab?» 

«Kannatage veel, Ivo Schenkenberg!» palus 
Agnes. «Ärge andke teda kohtu alla, enne kui 
õiged tunnistajad kohal on. Minu isa üksi võib 
teda õigusega süüdlaseks ehk süütuks tunnistada. 
Tema ei kannata iialgi, et inimesele, kes tema 
ainsa lapse elu on päästnud, ülekohut tehakse.» 

«Tunnistajaid Kuimetsast on muidugi vaja, ja 
see oleks väga soovitav, et rüütel von Mönnik- 
husen ise tunnistajana äraandja vastu välja as- 
tuks,» ütles Ivo mahedasti. «Kuid siis peaksime 
paraku teid, armuline preili, kuni kohtuasja lõpe- 
tuseni vangis pidama.» 

«Mispärast?» küsis Agnes kohkudes. 

«Teie -võiksite oma silmadega iga tunnistajat 
eksitada, preili von Mönnikhusen.»> 

«Kuidas nii?> 

«Missugune mees suudaks jah ütelda, kui teie 
ei ütlete? Kas teie oma võimust nii vähe tunnete, 
kena nõid? Mina nägin teid mõne päeva eest esi- 
mest korda eluajal ja olen selle lühikese ajaga 
teiseks inimeseks muutunud. Tänini arvasin ma 
oma kallist kasuvenda pahuraks, õelkavalaks, 
valelikuks inimeseks, aga teie silma vaadates 
olen ma peaaegu valmis uskuma, et ta inglitest 
puhtam on.» 

Ivo meelitus mõjus kentsakalt Agnese peale; 
tal oli tundmus, kui oleks kihvtise ussi susin ta 
kõrvu puutunud; külm värin käis ta kehast läbi, 
ta südames sosistas salahääl: vaata ette! 

«Teie pidasite oma kasuvenda — pahaks ini- 
meseks?» ütles ta aralt. 

«Ma ei pidanud teda mitte ainult selleks, vaid 
ma tundsin teda kui paha inimest,» tõendas Ivo 
kurblikult. «See on imelik, et teie, armuline 

preili, tema eest nii sooja vaimustusega kostate, 
kuna tema — aga sest ei maksa rääkida.» 

«Rääkige!» 

«Teie ahastate ja värisete selle kõlvatu elu 
pärast, kuna tema teie järele veel kordagi ei ole 
küsinud. Temal ei ole mingit muret, ta priiskab 
hommikust õhtuni ja ajab rumalat lori.> 

«Kuidas võib ta seda teha, kui ta seotud on?» 
kahtles Agnes. 

«Oh, ta palus ja vingus, kuni ma halastuse 
pärast ta köidikud lahti käskisin päästa. Tänuks 
rikub ta nüüd minu mehed ära, meelitab neid joo- 
misele ja ässitab minu vastu üles.» 

«Gabriel palus ja vingus?» kordas Agnes umb- 
usklikult ja vastu tahtmist libises pilklik naera- 
tus üle ta näo. 

«Häda õpetab paluma,» urises Ivo salamahti 
hambaid kiristades. «Teie ehmataksite, preili von 
Mönnikhusen, kui ma teile täiesti tunnistaksin, 
kui alatu, kui nurjatu see inimene on. Ma ei julge 
seda kõike rääkida.» 

«Rääkige peale!» 

«Tema näib väga selgesti teadvat, kui palju ta 
teile tohib loota. Ka tema ootab päästmist teie 
isa poolt, kuid paraku hoopis teistel põhjustel 
kui teie, armuline preili.» 

«Mis see tähendab?» 

«Teie ei usu, kui raske mul on seda seletada, 
ehk küll asi iseenesest väga lihtne on. See ini- 
mene tunneb teie isa vägevat mõju, ja teab üht- 
lasi, et rüütel Kaspar von Mönnikhusen ennem 
sureks kui vähemat musta täppi oma perekonna 
au küljes salliks. Kui nüüd rüütel Mönnikhusen 
teda enneaegu ei päästa, siis ähvardab see nur- 

jatu kohtu ees mõnda asja ilmutada, mis valu- 
sasti teie ja teie isa au külge puutuvad.» 

<Ma ei saa teie sõnadest aru,» ümises Agnes 
kogu kehast värisedes. 

«Ühe sõnaga; Gabriel kiitleb, et Agnes von 
Mönnikhusen tema armuke olla.» 

Agnese rind tõusis, ta palgeil leekisid kaks 
tulipunast laiku. 

«Teie valetate!» hüüdis ta järsku. 

Ivo ainuke silm välkus. 

«Teie armastate seda inimest,» urises ta kokku 
surutud hammaste vahelt. 

Agnese näo üle sähvis verevool, mis kohe 
surmakahvatusele maad andis. Tasase, aga kindla 
häälega ütles ta: «Jah, ma armastan seda inimest 
ja miski asi — kas kuulete, Ivo Schenkenberg! — 
mingi laim ei suuda seda armastust kõigutada.» 

«See tähendab; teie usute teda ja arvate mind 
valelikuks,> kiristas Ivo viha pärast kahvatades. 
«Teie unustate, et minul valet vaja ei ole; teie 
unustate, et Gabrieli elu ja — veel mõni muu asi 
minu käes seisab.» 

Agnese meeles tärkas aimus Ivo südame loost, 
ja ühtlasi sähvis kentsakas mõte ta peast läbi: 
kui see kuri inimene mind armastab, kas ma ei 
peaks temaga kometit mängima, kuni Gabriel 
päästetud on! Juba lähemal silmapilgul lükkas 
Agnes selle mõtte põlastusega tagasi; tema aus, 
õiglane loomus ei sallinud madalat kavalust. 

«Tema ja minu elu seisab jumala käes,» ütles 
ta vagusalt, 

Ivo läks tuikudes välja. Õues ootavale vana- 
moorile ütles ta ähvardades: «Ma tegin sinu nõu 
järele; kui asi raisku läheb, siis hoia oma nahka!» 

«Küllap ma tütarlapsi tunnen!» pomises vana- 
moor vastu ja näitas oma musti hambatüükaid. 

Ivo kargas hobuse selga ja kihutas üksipäini 
laagrist välja. Kui ta hilisel õhtul tagasi tuli, oli 
hobune vahus ja Ivo nägu nii kohutav, et vastu- 
tulijad hirmuga tema eest taganesid. Ta kargas 
hobuse seljast maha ja sammus oma venna 
Christophi telgi poole, kus Gabrieli vangis peeti. 
Telgi ees istus Christoph teiste meestega tule 
ääres. Ivo kihutas nad sealt minema. Teised läk- 
sid sõna lausumata, ainult Christoph jäi seisma, 
vaatas vennale silma sisse ja ütles pead vanguta- 
des: «Mis mõte sul on, Ivo?» 

«Pole sinu asi,» purskas Ivo. 

«Su nägu ei kuuluta head ette; sa tahad Gab- 
rieliga tüli otsida.» 

«Kas sina ka teda armastad?» 

«Armastan või mitte, aga õigust ütelda, ta ei 
ole kõige pahem poiss ja peaasi — ta on tõesti 
ilmsüüta.> 

«Kasi mu silmist,» kärgatas Ivo rusikat tõstes, 
«muidu võiksin unustada, et sa mu vend oled!» 

Christoph, kes venna taltsutamatut viha tundis, 
taganes õlgu kehitades. Ivo astus telki, mida õues 
põleva tule kuma vähe valgustas. Gabriel lamas 
üksipäini telgi nurgas; ta käed ja jalad olid ahe- 
lais, mis tasakesi kõlisesid, kui ta pead tulija 
poole pööras. 

«See on ilus, et sa ise vaest vangi vaatama 
tuled,» hüüdis ta Ivole vastu; «õige võõrustaja 
kohus on külaliste aega viita.» 

«Aeg läheb sul vist igavaks,» urises Ivo ham- 
maste vahelt. 

«Ma ei ütle ei,» kostis Gabriel haigutades. 

«Ma ei saa aru, Mispärast sa siin nii kaua aega 
viidad. Kõik panevad imeks, miks sa Tallinna 
põole edasi ei lähe, kraamid on koos, hobused ja 
vankrid valmis, sõjakäik lõpetatud — mis sa veel 
ootad?» 

«Sa ei läbe kannatada, kuni sind võlla tõm- 
matakse.> 

«Parem on võllas rippuda kui sinu külaline 
olla. Sinu kasuvennalik hool minu eest läheb 
liiale. Sa pead mind nagu last mähkmetes ja väri- 
sed kartes, et ma sinu juurest liig vara ära jook- 
seksin. Arvad sa mind nii tänamatu meelega ole- 
vat? Kas sa mind enam ei usu? Sa tead ju vanast 
saadik, et mina valetamise peale suur meister ei 
ole. Eks sa mäleta veel: kui lapsepõlves üheskoos 
mõne koerustüki ära olime teinud ja meie naha 
kallale kiputi, siis oskasid sina asja ikka nii 
pöörata, et terve nahaga oleksime pääsenud, 
poleks mina mitte oma suures rumaluses viimasel 
otsal ikka kõike üles tunnistanud; meie saime siis 
parki ja sellepärast sa mind ju kõige enam vih- 
kasid.» 

Ivo kuulas tasakesti hambaid kiristades. Ta 
tundis ennast selle inimese ees, kelle elu ometi 
tema käes seisis, võimetu olevat. Oh, kui hea mee- 
lega oleks ta Gabrieli suust seda palvet ja kiunu- 
mist kuulnud, millest ta täna veel Agnesele ette 
oli luisanud! Selle asemel pidi ta nüüd rahulikku 
pilkamist kannatama ja tunnistama, et miski asi 
kangekaelset kasuvenda painutada ei suutnud. 
Iga sõna Gabrieli suust oli piitsahoop Ivo uhku- 
sele, 

«Mis ma pidin ütlema,» kõneles Gabriel ikka 
veel pool-naljatades, aga juba märksa pehmemal 

toonil, «kuidas preili von Mönnikhuseni käsi 
käib?> 

Ivo pigistas hambad kokku ega lausunud sõ- 
nagi: külm higi tikkus ta otsaesisele. 

Gabriel ütles elavamalt: «Christoph teatas, et 
haige täna esimest korda jalule olla tõusnud. Sina 
oled tema eest tõesti isalikult hoolt kandnud ja 
igapidi õiget rüütlimeelt näidanud. Selle tubli teo 
eest ütlen sulle kõige soojemat tänu ja annan sulle 
kõik noorepõlve patud tingimata andeks. Ma 
suren rõõmuga, kui tean, et minu vaene reisiselt- 
siline hästi hoitud on.» 

«Sa loodad vist, et ma teda sinule hoian?» pil- 
kas Ivo mõrudalt. «Sa oled kergeusklik. Võib 
olla, et ma seda magusat suutäit iseenesele 
hoian!» 

Ahelad kõlisesid. Gabriel oli järsku istukile 
tõusnud. 

«Mis see tähendab?» 

«See tähendab, et Agnes Mönnikhusen täna- 
sest päevast saadik Ivo Schenkenbergi armuke 
on, < irvitas Ivo. 

Gabrieli kohmetus tegi temale piiritult nalja. 

«Ara sellega naljata,» ütles Gabriel ärritusest 
Väriseva häälega. «Nii kaugele ei tohi sinugi 
vägivald minna. See ei ole karjatüdruk, kellele 
sa nuhtlemata liiga võiksid teha. Rüütel Mönnik- 
husen on vägev mees, kes kangemat kaela võib 
murda kui sinu oma. Mölla nii palju kui jaksad, 
aga ära unusta, et sinu vägivallale piir on sea- 
tud.» 

«Kes räägib siin vägivallast? Tarvitasid sina 
vägivalda, kui ta sinuga pakku jooksis? Ometi ei 
ole sina mitte midagi ja mina olen kuulus sõjapea- 

lik, Eestimaa Hannibal! Võid sa silmapilgu kahe- 
vahel olla, kuhupoole siin kena Agnese lugupida- 
mine kaalub? Hahaha!» 

Silmapilgu oli Gabriel tõesti kahevahel; nagu 
terav mõõk sähvis kuri mõte ta hingest läbi: oli 
valu ja õnnetus Agnese meelt seganud, või oli ta 
tõesti — ei, see ei võinud olla: see oli täiesti 
Võimatu, Agnes truudusetu, Agnes — Ivo 
Schenkenbergi armuke? Naeruväärt! Gabriel 
pahandas iseenese peale. Kuidas võis nii inetu 
kahtlus ühe silmapilgugi tema mõttes aset leida? 
Kas ta Ivot kui õelat valetajat veel küllalt ei 
tundnud? Ivo tahtis teda ainult piinata — see oli 
käega katsuda. Gabriel oli nüüd sessamas hingeli- 
ses olekus nagu Agnes hommikul, kuid kahju, 
Gabrielil oli veel vähem kavalust, veel vähem 
kannatust. 

«Sa valetad, Ivo,» ütles ta rahuliku põlgu- 
sega. 

Oleks ta vähemalt tigedaks saanud, äkilist viha 
avaldanud! Tema rahulik põlgav hääl sütitas Ivo 
kahjurõõmust veidi suigutatud viha uuesti põ- 
lema. 

«Valitse oma keelt!» kähistas ta hambaid kiris- 
tades. 

«Veel üks sõna seletuseks, siis jään vait,» 
ütles Gabriel külmalt. «Mulle näib, nagu oleksid 
sina sestsaadik, kui mina ennast tõrkumata sidu- 
da lasksin, minust vale arvamise pähe võtnud. 
Sa arvad vahest, et mina sind kardan. See on eksi- 
tus. Ma ei kartnud sind sel korral ega karda sind 
praegugi. Ma tean, et sa minuga kõik imed ära 
võid teha; sa võid mu keele suust lõigata, mu sil- 
mad välja torgata, võid mind elusalt keeta ja 

küpsetada, aga iialgi ära looda, et mina sind 
enese pärast paluma hakkan või — sinu sõna- 
desse usun. Nii, nüüd on meie vahe selge ja minu 
südame pealt koorem ära veeretatud, mis mind 
kogu selle aja rõhus.» 

Ivo käsi sasis kramplikult pistnoa peast kinni, 
mis tal vöö vahel oli. 

«Sa ise ärritad mind?» tuli hääl korinal ta 
rinnust. 

«Ahaa, sul oli vist juba siia tulles nõu mind 
ära veristada? Seda parem, siis pole mul võllaga 
enam vaevlemist; ega ma sinu nõndanimetatud 
kohtunikkude käest eluga ikka ei pääseks. Üks 
palve on mul veel: Agnes von Mönnikhusen vii 
ilusti ta isa kätte; sa võid julge olla, et hea joot- 
raha saad. Paremat ära looda mitte! Agnes mõis- 
tab ausa mehe ja — Ivo Schenkenbergi vahel 
vahet teha. Ma ei tea, kui suurt lugu ta sinust 
peab, aga seda ma tean, et tema lugupidamine 
sinu kohta minu surma läbi mitte ei tõuse. Sa 
võid tema ees minu peale valetada et suu vahu- 
tab, nagu sa ka vist juba teinud oled —» 

Ivo kummardas äkisti ja tõukas noa kõigest 
jõust Gabrieli rindu. Gabriel oli poolpüsti kara- 
nud, lühike rögin tuli ta rinnust — siis kukkus 
ta vaikselt selili maha. Ivo jäi natukeseks ajaks 
liikumatult seisma, lõi siis käega, pühkis noa tera 
kuue hõlmaga verest puhtaks, astus telgist välja, 
hüüdis mehi ja ütles neile lühidalt: «Koristage 
see raibe ära ja visake jõkke!» 

«Ivo, Ivo, mis sa nüüd tegid?» hüüdis 
Christoph pärani silmil venna otsa vahtides. 

«Maksin äraandjale palka; tema hukkamine 
jäägu saladuseks!» kostis Ivo mõrudalt. 

Christoph pööras vennale järsku selja ja läks 
ära. Mehed vabastasid Gabrieli käed ja jalad ahe- 
latest, tõstsid elutu keha üles ja kandsid ta jõe 
kõrgele kaldale. Tumedasti läikis must veepeegel 
pimeda oru põhjas. Üks plauh! — ja veevoolud 
vajusid kokku kadunud keha üle. 

«Kes käskis kasuvenna juurde kippuda!» ümi- 
ses Andres, kes meeste seas oli, kahetsedes. Tei- 
sed kehitasid õlgu, vahtisid veel silmapilgu alla- 
poole ja läksid siis laagrisse tagasi. Nende süda- 
med olid rahul. Nende kohus oli täidetud, 


10 
JÄLLENÄGEMINE. 


Mõni päev pärast viimatiräägitud juhtumist 
tuli Ivo Schenkenberg oma väesalgaga Tallinna 
alla. Ta ei läinud väega linna, vaid jäi Lasnamäe 
all, praeguse Kadrioru kohal laagrisse. Linnast 
voolas määratu hulk rahvast välja laagrit vaata- 
ma ja sõjameeste käest röövitud kaupa ostma. 
Laager muutus suureks laadaplatsiks, kus kõike 
müüa oli: loomi, töö- ja majariistu, riideid, vilja 
ja — orje, kõigepealt tüdrukuid; viimased leid- 
sid vähe ostjaid, sest neid oli linna muidugi kül- 
lalt kokku kogunud; neid võis peaaegu leivakoo- 
rukese eest saada. 

Ivo tore telk seisis eraldi laagri tagumises osas 
ja telgi ümber seisid vahid, kes kedagi võõrast 
ligi ei lasknud. Hommikul pärast Tallinna alla 
tulemist istusid Ivo Schenkenberg ja Agnes von 
Mönnikhusen telgis pruukosti-lauas, Agnes oli 

terve, ta kandis ainult pahemat käsivart veel side- 
mes, aga teda hoiti telgis kinni, sest et väljas käi 
mine, nagu vanamoor seletas, tema õrnale tervi- 
sele esiotsa veel kahju oleks võinud tuua. Ta ei 
kandnud enam poisi ülikonda, vaid toredat naiste- 
rahva riiet ja kalleid ehteid, mida Ivo talle pool- 
vägisi oli kinkinud. Agnesele ei maitsenud toit 
ega jook: nukralt istus ta Ivo vastas ja mõtles 
Gabrielile, kes, nagu Ivo ütles, enesele kingitud 
vabadust kurjasti oli pruukinud ja — plehku 
pannud. 

Ivo oli väga mahe ja viisakas, puistas meeli- 
tusi, heitis nalja ja kõneles oma suurtest tegudest. 
Vaenlaste vastu kurat, sõprade vastu ingel, naiste- 
rahvaste vastu truu ori — see oli Ivo tegudele, 
nagu ta ise tõendas, ikka juhtnööriks olnud; selle 
põhimõttega oli ta vaenlasi võitnud, sõpru vai- 
mustanud ja mõnegi naisterahva südant liiguta- 
nud. Ivo imestas ja pahandas salamahti, et tema 
vaimustatud sõnad Agnese suust samasugust 
vastukõla ei leidnud, tema leekivad pilgud neiu 
tuhmiks nutetud silmi vastu läikima ei pannud; 
veel hullem — ta pidi enesele valuga tunnistama, 
et Agnese pilk, kui see harva kogemata temal 
juhtus viibima, salakartust, umbusaldust või ko- 
guni jälkust avaldas. Kibeda sapiga täitis see Ivo 
südant, et Agnes sajandat korda sest asjast juttu 
tegi, mis ühtepuhku ta meeles liikus. 

«Kuhupoole võib Gabriel põgenenud olla?» 
küsis Agnes otsekui iseenesega rääkides. 

«Kuhu mujale kui venelaste juurde — seal on 
ju tema pärispaik,» kostis Ivo karmilt. 

«Aga tal oli Tallinnas tegemist.» 

«Mis tegemist?» 

«Ta otsib oma isa taga.» 

«Teie usute kelmi lori?»> naeris Ivo põlgavalt. 
«Tema isa oli vene harjakas, keda kahekümne 
aasta eest Tallinnas varguse pärast üles poodi.» 

Jälle see umbusklik, jälkust avaldav pilk! Ivo 
raputas end veidi ja kõneles siis vähem hooplikul 
toonil edasi: «Tallinna poole ei või ta põgenenud 
olla, sest ta teab, mis teda siin ootab: äraandja 
palk, kole piinasurm. Ma usun küll, et ta esiotsa 
Tallinna poole püüdis. Venelastel on kahtlemata 
nõu Tallinna kallale kippuda ja selle inimese on 
nad salakuulajana ette saatnud; selleks on Gab- 
riel otsekui loodud, sest ta tunneb linna lapsest 
saadik, mõistab kõik keeled ja on üldse kaval 
rebane. Et ta teel meie kätte sattus, see oli meie 
isamaale vististi õnneks; see näitab, et üks kõr- 
gem käsi vana Tallinna üle valvab. Kahju, et ma 
end tema haleda vingumise läbi liigutada lask- 
sin; nüüd on ta putkus ja võib meile veel mõndagi 
tuska teha, kuid seda ei ole vähemalt mitte karta, 
et ta Tallinnas oma nägu iganes julgeb näidata. 
Uhe asja pärast pean ma tema põgenemise üle 
otse rõõmustama: see kõlvatu on ju paraku minu 
kasuvend. Minu isa vannub praegu veel seda 
päeva, mil ta harjaka poja armu pärast oma majja 
võttis, aga mis parata? Ta on minuga koos üles 
kasvanud ja see oleks mulle vaeva teinud, teda 
piinamisest purustatud liikmetega võllas rippu- 
mas näha. Peale teie, preili Agnes, ei julge ma 
seda meelenõrkust kellelegi tunnistada, muidu 
arvatakse, et ma teda meelega põgeneda lasin.» 

«On ta siis tõesti põgenenud?» küsis Agnes 
otsekui unest ärgates; näis, kui ei oleks ta Ivo 
pikast seletusest üht sõnagi kuulnud. 

Ivo põrkas tagasi ja kogeles kahvatades: «See 
on kentsakas küsimus!» 

«Kas teie minu eest midagi ei varja!» ütles 
Agnes, teravalt, peaaegu luurivalt Ivole silma 
sisse vahtides. . «Kas temale midagi õnnetust ei 
juhtunud? Ta oli äkilise meelega, ta võis teie 
meestega riidu sattuda ja — kes teab? Vahest 
salgate seda minu eest, kardate mind hirmutada 
ja kurvastada? Ärge kartke, ma võin kõige hirm- 
samat tõtt kannatada, aga see kahevahel kõiku- 
mine ähvardab mind surmata.» 

Ivo otsaesisel läikis külm higi, ta hambad lõgi- 
sesid. Ta ei suutnud Agnese uurivat pilku välja 
kannatada, tõusis järsku üles ja kõndis paar 
korda telgis edasi-tagasi. Siis ütles ta rõhutud 
häälega: «Teie jampsite, preili von Mönnikhusen; 
ma näen, et haigus teist veel kaugeltki lahkunud 
ei ole. Teil on rahu ja puhkamist hädasti vaja. 
Ma läkitan kohe vanaeide teie eest hoolitsema.» 

«Ma ei taha seda naisterahvast nähal» hüüdis 
Agnes ahastuse ja jälkusega. - «Ma olen täiesti 
terve, laske mind nüüd linna!» 

«Ei või — ma pean teie kalli elu eest vastu- 
tama,» ütles Ivo külmalt. «Veel paar päeva rahu, 
küllap siis näeme.» 

Nende sõnadega astus Ivo telgist välja. Õues 
kutsus ta venna ja vanamoori, käskis neid Agnest 
valvata ja temale seltsiks olla. 

«Kas veel ei hakka painduma?» sosistas 
Christoph irvitades. 

«Kui ei paindu, siis murran!» kiristas Ivo vas- 
tuseks. Vahtidele ütles ta: «Teie vastutate oma 
peadega selle eest, et preili telgist välja ega keegi 
võõras telgi ligi ei pääse,» 

Siis kargas ta hobuse selga ja kihutas tuhat- 
nelja linna poole, 

Paar tundi hiljem ratsutas seltskond suuri 
saksu linnast Schenkenbergi laagrit vaatlema. 
Ratsutajate seas olid Tallinna bürgermeistrid 
Friedrich Sandstede ja Dietrich Korbmacher, 
mõisameeste pealik Kaspar von Mönnikhusen ja 
junkur Hans von Risbiter. Mönnikhusen oli Kui- 
metsa õnnetusest saadik veel tõsisemaks ja kärsi- 
tumaks muutunud, kuna junkur Hans veel endine 
kergemeelne hoopleja ja luiskaja oli; tema 1o0- 
mus oli liig pealiskaudne, ta vaim liig madal, et 
õnnetuse tundmus seal sügavaid juuri oleks või- 
nud ajada. Kahtlemata oli junkrul ilusast pruu- 
dist kahju ja ta avaldas oma kahetsust valju sõ- 
naga igaühele, kes iganes kuulda tahtis, aga ta 
ei unustanud iialgi juurde lisada, et tema tosina 
venelasi ära oli tapnud ja Agnese vististi nende 
käest oleks päästnud, kui kõik mõisamehed nii- 
sama hiilgavalt kui tema oma kohut oleksid täit- 
nud; ühtlasi tõotas ta pühalikult Agnest «lõu- 
koera suust» välja kiskuda, niipea kui laialipilla- 
tud mõisamehed jälle koos on. Avaldas keegi 
imestust, et Hans Risbiter, kes kaksteistkümmend 
venelast ära tapnud, ise ilma vähemagi kriimus- 
tuseta oli pääsenud, siis tõmbas Hans õlad kõr- 
gele ja andis märku, et tema vehklemiskunstis 
kaunis kõrgele pulgale olla jõudnud. Ivo kirju- 
vatilisi sõjamehi nähes, kes ju enamasti endised 
talupojad ja pärisorjad olid, kräsutas junkur Hans 
nina ja ütles põlgavalt: «Ma tahan Matsi nime 
kanda, kui need lurjused venelasi silmaga on 
näinud.» 

«Mitte ainult näinud, vaid ka võitnud,» õien- 
das bürgermeister Sandstede, 

«Kenad võitjad!» pilkas Risbiter, «Andke 
mulle kümme tublit mõisameest ja ma kihutan 
kogu selle kodukoonlaste karja ülepeakaela 
merre.» 

«Ärge seda tehke, junkur Risbiter,» ütles 
Sandstede peene naeratusega. «Sellest oleks 
kahju, sest need koonlased on praegu meie pare- 
mad sõjamehed.» 

«Näha, et teie sõjamees ei ole, härra bürger- 
meister, sest muidu ei raatsiks teie seda aunime 
nii lahke käega raisata.» 

«Sõjamees või mitte, aga seda ma näen siiski, 
et need mehed võidurikkalt ja rohke saagiga ta- 
gasi on tulnud, kuna vahvad mõisamehed omalt 
maalt põgenedes tühjade kätega meie juurest 
varju otsima tulevad.» 

«Ohoo, kas tahate meid torgata?!» 

«Tasa, Hans!» heitis Mönnikhusen tõsiselt, 
peaaegu kurvalt vahele. «Meil ei ole õigust 
uhkustada, kuna meie kallim vara vaenlaste käes 
on.» 

«Oh Agnes, kulla Agnes!» õhkas Risbiter kätt 
vastu rinda surudes, «millal tuleb see päev, mil 
sind oma kätega lõukoera suust välja võin kisku- 
da? Kust leian ma kangele teole sündsaid kaas- 
lasi? Kuhu on kõik meie vahvad sõjamehed jää- 
nud? Talupojad ja pärisorjad kannavad nüüd 
sõjameeste nime, käsitöölise poeg Ivo Schenken- 
berg, kelle nime eile veel keegi ei tundnud, on 
täna kuulus sõjapealik!» 

«Kas see nimi teile tõesti nii tundmatu oll, 

junkur Risbiter?> küsis Sandstede naeratades. 
«Tuletage meelde!» 

Risbiter punastas kergelt, aga ta kostis upsa- 
kalt: «Minu mälestus ei ulatu kodanike ja käsitöö- 
liste nimede tarbeks.» 

«Vahest mäletate veel seda suurt riidu, mis 
mineval suvel Tallinna turul junkrute ja kodaniku- 
poegade vahel oli? Ivo Schenkenberg oli viimaste 
ninamees, kelle nuhtlemist rüütlid pärast suure 
ägedusega, aga asjata nõudsid.» 

Risbiter oli näost punane kui keedetud vähk: 
ta mäletas väga selgesti, et ta räägitaval korral 
Ivo käest armetul viisil peksa oli saanud. 

«Kas sina ka selle inetu riiu juures olid?» 
küsis Mönnikhusen kulmu kortsutades. 

«Mina?» kogeles Risbiter. «Ei mäleta... 
Näe, mis tore telk see seal on? Lähme vaatama!» 

Teised olid sellega nõus ja terve salk ratsutas 
Ivo telgi ette, kus neli meest vahil seisid. 

«Tagasi!» hüüdis esimene vahimees, tulijatele 
oda vastu sirutades. 

«Kelle telk see on?» küsis Sandstede imes- 
tades. 

«Ivo Schenkenbergi telk,» kostis vahimees. 

«On Schenkenberg ise siin?» päris Risbiter 
ettevaatlikult. 

«Pealik sõitis linna. Minge eemale, telgi ligi 
ei tohi keegi tulla.» 

«Oled sa peast nõder, lurjus? Tead sa ka, kel- 
lega sa räägid?» 

«Minul ükspuhas.> 

«Mina olen junkur von Risbiterl» 

«Minu pärast ole Pisbiter, aga tagane, muidu 
torkan!» 

«Häbematu lurjus!» kisendas Risbiter mõõka 
tõmmates. 

«Ärge vihastuge, junkurl» vaigistas Sand- 
stede. «Kuule, mees, kas sa mind ei tunne?» 

«Ei tunne.» 

«Mina olen Tallinna esimene bürgermeister 
Friedrich Sandstede ja sinu pealik seisab minu 
käsu all.» 

«Aga mina seisan pealiku käsu all ja käsk on 
nii, et keegi võõras telgi ligi ei tohi tulla.» 

«Mis seal siis on?» 

«Pole sinu asi. Katsuge, et endid siit koris- 
tate.» 

«Häbematu mees!> kärgatas nüüd ka Sandstede 
vihaseks saades. «Ma võin sind ja sinu pealikut 
kahetsema panna.» 

«Ei, bürgermeister, sel mehel on õigus,» kii- 
tis Mönnikhusen valjusti. «Sõjamees peab ülema 
sõna kuulma. Jätame tubli mehe rahule ja läheme 
oma teed!» 

«Isa! Isal» kõlas korraga hele hüüd telgist. 

Mönnikhusen värises kogu kehast. Kõik Jaa 
kuulatama. 

«Isa, päästa mind!» kiljatas Agnese hääl uuesti 
ja jäi äkki vait, otsekui oleks teda vägivallast 
lämmatatud. 

«Minu järele!» müristas Mönnikhusen hobuse 
seljast maha karates. Ta lõi mõõgaga vahimehe 
oda kõrvale ja tormas telgi poole. Seltskonnast 
tegid mitmed tema eeskuju järgi. Vahimehed 
põrkasid neile vastu. 

«Eest ära, pöörased!» karjus vana rüütel nende 
peale. «Tahate teie tütart isast lahutada? Eest 
ära, muidu sünnib õnnetus!» 

Õnnetus ei olnud kaugel, sest vahid ei taga- 
nenud sammugi ja seltsilised tõttasid neile igast 
küljest appi. Risbiter ei teinud enam piiksugi, 
kuna Mönnikhusen vihaselt mõõka keerutas ja 
bürgermeistrid asjata rahu püüdsid sobitada. Age 
võitlus oli algamas, kui korraga telgi eesriie kõr- 
vale lükati ja Christoph Schenkenberg välja 
astus. 

«Mis tülitsemine siin on?» küsis ta valjusti. 

«Christoph Schenkenberg!» hüüdis Sandstede 
talle mõrudalt vastu. «Kas sedaviisi võetakse siin 
Tallinna bürgermeistreid vastu?» 

Christoph tegi, nagu paneks ta nüüd alles kõr- 
geid külalisi tähele. 

«Teie siin, härra bürgermeister?» hüüdis ta 
silmi lahti kiskudes. «Tagasi, mehed, eks te näe, 
kes need härrad on? Kuidas võis see raske eksitus 
sündida? Uskuge, härra bürgermeister, mina ja 
minu vend oleme selles asjas täiesti ilma süüta. 
Ma kahetsen väga —»> 

«Hea küll, hea küll, aga nüüd täitke kohe selle 
härra tahtmist.» 

«See härra —» 

«On rüütel Kaspar von Mönnikhusen.» 

«Kaspar von Mönnikhusen!» kordas Christoph 
tehtud imestusega. «Palun andeks, et teid kohe 
ära ei tundnud. Mis on kuulsa rüütli sooviks?» 

«Andke mu tütar kätte!» põrutas Mönnik- 
husen. 

«Teie tütar? Minu vend päästis hiljuti ühe 
noore naisterahva venelaste käest. Naisterahvas 
oli raskesti haavatud — nädalapäevad vaakus ta 
elu ja surma vahel. Alles mõne päeva eest hak- 
kas ta õrna hoolitsuse mõjul toibuma, aga ta ei 

ole veel täiesti terve. Kardame, et tema vaim 
haiguse läbi segatud on, sest ta karjub ühtepuhku 
«isa, isa!» ja kipub põgenema. Et sarnasel olekul 
rahu hädasti vaja on, siis käskis Ivo linna minnes 
võõraid telgist eemal hoida. Meie oleme sõja- 
mehed ja peame ülema käsku täitma. Kui haiget 
näha tahate, siis palun oodata, kuni Ivo ise lin- 
nast tagasi tuleb.» 

«See on väga imelik, et Ivo keeld meie käsust 
üle peab käima,» ütles Sandstede kibedalt. «Aga 
olgu pealegi, me ei taha riidu tõsta. Küllap Ivo 
meile selle eest vastab. Kuid õhtuni ei või me 
siia ootama jääda. Kui meie telki ei pääse, siis 
laske preili välja tulla; ta võib ometi juba jalal 
seista?> 

«Kahju, ka see on keelatud,» kostis Christoph 
viisakalt kummardades. 

«Agnes!» hüüdis Mönnikhusen valjusti. - Tel- 
gist vastas hele karjatus ja siis kuuldi otsekui 
rabelemise müdinat, mis Mönnikhuseni soontes 
vere tarduma pani. Enne kui ta uuesti ärkavas 
vihas kätt sai liigutada, lendas telgi eesriie kõr- 
vale, Agnes jooksis lõhki käristatud riietega 
Christophist mööda ja langes rõõmukarjatusega 
isa rinnale. 

Vana rüütel oli kõige sügavamas liigutuses. 
Tükil ajal ei saanud ta muud sõna suust välja, 
kui kogeles: «Armas laps, armas laps!» — sasis 
mõlema käega tütre peast kinni, suudles ta nägu 
ja juukseid, hoidis teda kätega enesest eemale, 
vaatles ja suudles jälle. Kui tema himu täis oli, 
arvas junkur Hans oma järje tulnud olevat. 

«Ma ütlesin ikka, et sinu veel lõukoera suust 
välja kisun!» hüüdis ta vaimustuses ja sirutas 

käed välja, oodates, et jälleleitud pruut nüüd 
tema kaissu lendab. Aga Agnes põrkas tema 
eest tagasi ja ütles ärarääkimata põlgusega: 
«Teie?» 

«Mina neh,» kinnitas Risbiter, «Mina'p see 
olin, kes telki lähemalt vaadata himustas ja kohe 
vahimeeste kallale kippus. See oli imelik aimus, 
või õigem ütelda südame hääl, mis mulle selle 
õnneliku mõtte andis.» 

Agnes pööras õnnelikule aimajale järsku selja 
ja ütles isale: «Lähme siit, mul on hirm selle 
paiga eest.» 

«Hirm, kui mina siin olen!» ütles Mönnik- 
husen uhkusega. <Ära karda midagi, rüütel 
Mönnikhusen mõistab oma tütart kaitsta. Aga 
miks sa kätt sidemes kannad? Oled sa tõesti haa- 
vatud, vaene laps?> 

«Jah, ma olin haavatud, aga nüüd olen terve. 
Oh isa, ma olen palju läbi teinud» — Agnese 
hääl värises — «sestsaadik, kui sind viimast 
korda nägin, kuid siin ei ole paras koht sellest 
rääkida.» 

«Vaene laps,” vaene laps! Ma otsisin sind sel 
hirmsal ööl igast nurgast, aga sa olid kui tina 
tuhka kadunud; alles siis, kui viimne päästmise 
lootus möödas oli, põgenesin ma põlevast mõi- 
sast.» 

«Ja mina tapsin sinu kambri poole tungides 
tosina venelasi ära, aga kamber oli tühi,» lisas 
Risbiter alandlikult juurde. 

«Kas sa võid juba hobuse selga istuda, Ag- 
nes?» küsis Mönnikhusen. 

«Võin küll, aga ma jookseksin ka Jala: hea 
meelega sinuga kaasa,» ütles Agnes rõõmsalt. 

«Usu' mind, isa, ma olen osavaks jalakäijaks saä- 
nud ja pika tee ära käinud.» 

«Preili von Mõnnikhusenil ei sünni jala käia,» 
tähendas vana rüütel kõrgilt. 

«Risbiteri pruudil ammugi mitte,» lisas jun- 
kur Hans kähku juurde. Ta talutas hobuse pruurii 
ette ja hoidis viisakalt kummardades käe all, et 
Agnes sadulasse võiks astuda. Agnes oli silma- 
pilgu kahevahel, aga siis sai ta hea süda paha- 
meele üle võitu. Risbiteri viisakus liigutas teda. 
Ta pakkus junkrule kätt, mille see aupaklikult 
oma huuštele surus. 

«Veel üks silmapilk!» ütles Agnes. Ta pööras 
enese Christophi poole, kes sõna lausumata pealt 
vaatas. «Ma palun teid viimast korda “tõsiselt 
ütelda, kuhu minu vaene reisiseltsiline on jäänud, 
Teid usun ma enam kui teie venda.» 

«Minul ei ole venna sõnadele midagi juurde 
lisada,» kostis Christoph külmalt. 

«Ma vannutan teid, rääkige tõtt!» 

Christoph kehitas vaikides õlgu. 

«Siis ei ole mul siin enam midagi tegemist,» 
õhkas Agnes kurvalt ja laskis end junkur Hansul 
sadulasse aidata; Hans ise > võttis ühe sulase 
hobuse. Terve seltskond ratsutas pikkamisi laag- 
rist välja. Keegi ei julgenud neid enam kinni pi- 
dada. Christoph vaatas neile mureliku näoga 
järele. 

«Miks sa seda sündida lasksid?> sosistas vana- 
moor tema kõrvale astudes. 

«Mis parata?» 

«Mis Ivo nüüd ütleb?» 

«Utelgu mis' tahes,» kostis Christoph pahaselt 

käega lüües. <Ega ma ometi vägisi Tallinna bür- 
germeistrite vastu võinud hakata.» 

Teel jutustas Agnes isale oma põgenemise 
lugu. Gabrieli nime kuuldes hüüdis Risbiter 
vahele: «Seesama, kes minu käest metsas malka 
sai?» 

«Seesama, kelle käest teie metsas malka sai- 
te,» kostis Agnes külmalt. Risbiter tahtis õien- 
davalt vastata, aga Mönnikhusen käskis tal vait 
olla ja Agnest jutustada. Kui Agnes lõpetanud 
oli, ütles Mönnikhusen kulmu kortsutades: «Ma 
ei mõista, miks nad sind veel kinni hoidsid, kui 
sa ise ennast terve tundsid olevat; vahest oli neil 
nõu minu käest kõrget lunastusraha - välja 
nuruda?» 

«Ma kardan, neil oli teine, kurjem nõu,» sosis- 
tas Agnes kahvatades. 

«Kurjategijad!» kiristas Mönnikhusen, laagri 
poole rusikat raputades. 

«Ära vannu neid, isa,» ütles Agnes jälle peh- 
memaks minnes. «Ma olen neile siiski suurt tänu 
võlgu, sest nad on minu eest väga hästi hoolt 
kandnud. Teaksin ma ainult, mis nad minu seltsi- 
lisega on teinud!» 

«Kena seltsiline, kes häda ajal putku paneb!» 
pilkas Risbiter kibedasti. 

«Ma tunnen teisi seltsilisi, kes veel enne häda- 
aega putku panid,» oli Agnese kärme vastus. 
«Aga see'p see on, mis mind vaevab: ma ei või 
uskuda, et Gabriel tõesti on põgenenud. Ma kar- 
dan, nad on ta haavatult, võib-olla surnult kuhugi 
maha jätnud.» 

«Miks ei pidanud ta põgenema, kui ta teadis, 
mis teda kui vene salakuulajat Tallinnas ootas?» 

«Olge vait, junkur Risbiter!» hüüdis Agnes 
põlevail silmil. «Teie ei tea, mis te räägite. Gab- 
riel ei ole salakuulaja!» 

«Noh, noh,» vaigistas Mönnikhusen, «ära 
seltsilise pärast liiga muretse; kes siis tema elu 
järele nii ahne oli? Küll sa näed, ühel kenal päe- 
val tuleb ta meie käest teenitud jootraha 
nõudma.» 

See mõte oli Agnese meelest nii veider, et see 
teda pahandadagi ei suutnud. «Kui see mees veel 
elab,» mõtles ta naeratades, «siis ei lepi ta joot- 
rahaga; see nõuab rohkem.» 

«Vaadake!» - hüüdis korraga bürgermeister 
Sandstede. «Kas see ei ole Ivo Schenkenberg?» 

Linna poolt tuli üksik ratsanik tuhatnelja kihu- 
tades. Seltskonna juurde jõudes pidas ta hobuse 
järsku kinni ja vahtis ainsa silmaga kui tardunult 
Agnese otsa. 

«Vabandage, et ilma teie loata telgist välja 
tulin,» ütles Agnes lahkesti. «Ma tänan teid 
kõige hoole eest, aga teie kartus oli üleliigne. Ma 
olen täiesti terve ja pealegi õnnelik, sest nagu 
näete, olen ma oma armsa isa jälle leidnud.» 

«Kes laskis teid telgist välja?» ümises Ivo 
kahvatades. 

«Keegi ei lasknud; ma tulin ise välja ja nimelt 
mitte ilma takistuseta» — Agnes tähendas nae- 
ratades oma lõhkikärisenud riietele —, «mis sel- 
gesti tunnistab, et ülevaatajad oma kohut on täit- 
nud; ärge nende peale asjata viha kandke! Ma 
olen vabaduses kasvanud lind, kes puuri ei 
sünni.> 

Ivo oli kui tumm. Agnes ajas oma hobuse te- 

male ligemale, vaatas talle läbitungivalt silma 
ja sosistas: «Kuhu on Gabriel jäänud?» 

Nüüd alles näis Ivo täiele arusaamisele ärka- 
vat. Ta silm välkus, õel naeratus kräsus ta huuli. 

«Otsige teda!» vastas ta kähiseva häälega ja 
andis järsku hobusele kannuseid. Asjata hüüdsid 
Mönnikhusen ja mõlemad bürgermeistrid teda 
tagasi. Ivo ei pööranud kordagi pead, vaid kihu- 
tas kui meeletu laagri poole. Oma telgi ees kar- 
gas ta vahutava hobuse seljast. Christoph tuli 
talle telgist vastu. Sõnagi lausumata tõstis Ivo 
rusika ja lõi vennale vastu silmi. Christoph tui- 
kus ja taganes hirmuga telki: Ivo tormas järele. 

«Äraandja!» kärgatas ta venna peale, kes pa- 
ludes käed talle vastu sirutas. «Miks sa seda 
tegid?» 

«Tahad sa mind tappa, nagu sa Gabrieli tap- 
sid?» ähkis Christoph, «Ma ei võinud parata, 
bürgermeistrid kippusid vägisi telki ja vahid 
tahtsid neid maha lüüa. Mõtle, mis sellest välja 
oleks tulnud! Täna taevast ja mind, et hirmsa 
õnnetuse ära pöörasin.» 

Tvo ei kuulanud. Ta tuikus vaheriide taha, 
tõukas vanamoori jalahoobiga sealt välja, hakkas 
kahe käega oma karvust kinni ja langes hambaid 
kiristades ning tumedasti mõöirates Agnesest 
mahajäetud asemele kummuli. 


11 
LAULATUS. 


Kaspar von Mönnikhusen oli põhjatu rikas. 
Vaevalt oli keegi Eestimaa mõisnike seast sõja 
läbi nii rasket kahju saanud kui tema, aga siiski 

ei tundnud ta veel puudust. Tal olid Toompeal 
ikka veel uhked majad ja majades hulk varan- 
dust, millega ta vürstlikult elada, laialipillatud 
mõisamehi koguda ja neid uuesti sõjale valmis- 
tada suutis. Tal oli kindel nõu Kuimetsa vene- 
laste käest tagasi võita. Enne aga pidi Agnese ja 
Risbiteri pulmad Tallinnas ära peetama ja noor- 
paar sõjakärast eemale, Kuramaale asuma, kus 
Risbiteril mõis oli. Küll tõrkus Agnes vastu, küll 
tõendas ta sada korda, et tema nüüdsel kardetaval 
ajal isast koguni lahkuda ei raatsi, küll püüdis ta 
Risbiterit põlguse ja kibeda pilkamisega enesest 
eemale peletada, aga see kõik ei aidanud midagi. 
Mönnikhusen oli ettevõetud nõus kaljukindel. 
Pulmad määrati septembrikuu keskmistele päe- 
vadele. Agnes nuttis Gabrielile mõteldes ööd läbi. 
Ta süda ütles: Kui Gabriel veel elab, siis peab ta 
mind üles otsima, oodaku teda siin mis tahes. 
Ta teab, et ma Tallinnas olen. Miks ta ei tule? On 
ta haige? On ta surnud? See oli iga kord Agnese 
mõtete viimne piir, ja iga kord asus kramp ta 
südamesse, kui ta mõtetega niikaugele oli jõud- 
nud. Mistarbeks siis veel elada? Agnes mõtles 
sagedasti surma peale, aga ta ei tahtnud kätt 
enese külge panna. Ilma Gabrielita pidi ju surm 
muidugi pea tulema. Kuidas võis Gabrieli pruut 
Risbiteriga elada, õnnelik olla, vanaks saada? 
See oli Agnese meelest jälk mõte, see oli närtsi- 
mine ja surm. 

Gabriel aga ei tulnud ega tulnud. 

Ivo Schenkenberg viibis ikka veel Tallinna all 
laagris. Oma endisest tulisest agarusest näis ta 
palju kaotanud olevat. Pooled päevad istus ta 
nukras mõttes üksipäini telgis ega lasknud kedagi 

ehese juurde. Oma meeste vastu oli ta valjem kui 
enne. Mitmed jooksid pakku, aga teisi tuli seda 
rohkemalt juurde, sest näljastest, kes sõjas leiba 
otsisid, ei olnud paraku puudust. Nõnda kasvas 
Ivo salk päev-päevalt suuremaks, kasvas tõeli- 
seks sõjaväeks, nii et rootslased Tallinna lossis 
juba kartusega küsima hakkasid, kas see neile ja 
linnale hädaohtu ei ähvarda. - Bürgermeistrid 
püüdsid neid vaigistada, üteldes, et Ivo suurt 
lööki venelaste vastu ette valmistavat. 

Ühel õhtul — see oli septembrikuus — istus 
Ivo üksipäini telgis, kui vahimees sisse astus ja 
teatas, et'üks suursugu naisterahvas temaga rää- 
kida soovivat. Ivole tuli kohe meelde, et Agnes 
von Mönnikhusen teda mitmel korral asjata enese 
juurde oli kutsuda lasknud. 

«Kes see on?> küsis Ivo järsku üles karates. 

<Ta ei ütle oma nime, aga bürgermeister 
Sandstede ja paar sulast on temaga kaasas.» 

«Käsi naisterahvast üksipäini sisse astuda.» 

Vahimees läks ja Ivo jäi kange südamepõksu- 
misega ootama. Telgi eesriie kahises ja naisterah- 
vas, kelle nägu tiheda looriga kaetud oli, astus 
sisse. 

«Preili von Mönnikhusen!> hüüdis Ivo lämbu- 
nud häälega. 

Agnes tõstis loori üles. Ta näost paistis tõsine 
hingevalu, ta silmad olid nutust tuhmid, punaste 
äärtega. Oli see nüüd kahjurõõm või kaastund- 
mus, aga Ivo tundis oma tardunud südames mi- 
dagi puhkevat ja sulavat. Ta pakkus võõrale istet 
ja ütles pehmelt, peaaegu kartlikult: «Kust: see 
au tuleb, et preili von Mönnikhusen —»> 

«Tele ei tahtnud minu juurde tulla,» ütles 

Agnes väsinud häälega, «sellepärast pidin mina 
teie juurde tulema; mul on ju teile nii palju tänu 
tunnistada.» 

«Teie ei ole minule mingit tänu võlgu, preili 
von Mönnikhusen,» kostis Ivo natuke kibedalt. 

«Ei, ei, ma olen teile suurt tänu võlgu. Teie 
olete ju mind otse surmast päästnud.» 

«Ja ometi kardate teie mind, armuline preili, 
sest teie olete ju= enese kaitseks bürgermeistri 
kaasa võtnud.» 

«Bürgermeister Sandstede on minu isalik 
sõber. Isale ei tohtinud ma sellest külaskäigust 
sõnagi lausuda ega ka üksipäini kaugele välja 
sõita.” Mispärast peaksin ma teid kartma? Ma 
tean, et teie aus mees olete.» 

«Ometi ei usu teie mind.» 

«Kuidas nii?» 

«Teie ei tulnud mulle tänu tunnistama, vaid 
mind usutlema.» 

Agnes vaatas tummalt enese ette maha. 

«Teie olete minu mehigi usutlenud ja neile 
raha pakkunud,» kõneles Ivo armuta edasi. «Teie 
tunnete minu mehi vähe; nad mõistavad sõna 
kuulda.» 

«Siis olete neil ometigi keelanud tõtt rääkida?» 
küsis Agnes järsku; ta tuhmid silmad põlesid ja 
püüdsid Ivo ainsast silmast läbi ta hinge tungida. 

«Võib-olla,» kostis Ivo mõrudalt. 

Agnes langes äkisti tema ette põlvili maha, tõs- 
tis ristipandud käed kalgi mehe poole üles ja siis 
voolas äge, erutatud hinge põhjast tulev palve ta 
huultelt: «Rääkige ise mulle tõtt, Ivo Schenken- 
berg! Miks te mind piinate? Mis kurja olen ma 
teile teinud? Utelge mulle, kus Gabriel on, siis 

tahan ma teid igavesti tänada ja õnnistada. Teie 
näete, kuidas mu hing väriseb ja ahastab. On teil 
kivist süda, et teise inimese piin teid sugugi ei 
liiguta? Mispärast kardate teie tõtt rääkida? Olgu 
see tõde kõige hirmsam, mis mu süda aimab — 
mis võin mina, väeti tütarlaps, teile teha? Rää- 
kige, ja ma tahan seda kui püha saladust oma 
südame põhja matta. Ma palun, ma vannutan teid 
teie ema mälestuse juures, ütelge mulle, mis olete 
te Gabrieliga teinud?» 

«Gabriel on surnud,» ütles Ivo tumedalt. 

Agnes tõusis püsti. Ta oli kahvatu kui surnu, 
aga rahulik. 

«Teie ise olete tema mõrtsukas,» ütles ta selge 
häälega. 

«Ta langes ausas kahevõitluses minu käe 
läbi.» 

«Miks te seda tegite?» 

«Sellepärast, et ma teid armastan.» 

Agnes taganes otsekui kiskja elaja eest. 

«Ole ära neetud, vilets mõrtsukas!» hüüdis ta 
kätt välja sirutades. 

Ivo karjatas kui haavatud loom ja astus sammu 
edasi, aga Agnes oli juba telgist välja läinud. 

Kui Agnes koju jõudis, ootasid isa ja Risbiter 
teda maja trepil. 

«Kus sa nii kaua olid?» hüüdis Mönnikhusen, 
«Me olime juba mures sinu pärast!» 

Agnes kargas hobuse seljast maha, ilma Ris- 
biteri abi ootamata, andis hobuse sulase hooleks, 
astus isa kõrvale ja ütles külmalt: «Nüüd tehke 
minuga mis tahate.» 

«Mis see tähendab?» 

«See tähendab, et mina pulmade vastu enam ei 
tõrgu.» 

«Seda ma ootasin ammugi,» naeratas Mönnik- 
husen, kuna junkur Hans pruudi käest kinni sasis 
ja esiti neid, siis pruudi kahvatuid huuli suudlus- 
tega kattis. Oma joovastuses ei pannud ta tähe- 
legi, et Agnes tema käte vahel külm ja tuim nagu 
elutu kuju oli. 

«Ratsasõit oli vist väga lustlik, et sinu kõva 
südant nii järsku pehmendas?» naljatas Mönnik- 
husen. 

«Jah, see oli väga lustlik ratsasõit,» kostis 
Agnes kentsakalt naeratades. 

«Hea tagajärje pärast ei taha ma sinuga ta- 
pelda, nagu see esiotsa mu nõu oli. See oli sinust 
ettevaatamatu tegu, hilisel õhtul peaaegu üksi- 
päini linnast välja sõita, kuna Ivo Schenkenbergi 
toored, taltsutamata mehed igal pool luusimas on. 
Loodan, et sul nendega mingit kokkupõrkamist ei 
olnud?2> 

«Ei olnud,» kostis Agnes tuimalt. 

«Oleksid sa minu kaasa võtnud,» ütles Risbi- 
ter, «siis ei oleks sul mingit kokkupuutumist karta 
pruukinud. > 

«Jah, Agnes,» ütles Mönnikhusen pehmelt, 
«ma rõõmustan südamest, et sa nüüd noorema ja 
kangema mehe kaitse alla saad. Ma ei usu, et ta 
sind rohkem armastab kui mina, aga vististi jõuab 
ta sind paremini võõra vägivalla ja sinu enese 
edevuse eest kaitsta kui mina seda paraku teha 
võisin.» 

Vana rüütel pani liigutuses käe tütre kaela 
ümber ja andis ta valgele otsaesisele suud. Seda 
enesele heaks eeskujuks arvates valmistas ka jun- 

kur Hans end teist korda pruudi magusale suule 
tormi jooksma, aga Agnes libises tema nõu mär- 
gates isa käte vahelt välja ja tõttas trepist üles. 
Järgmine päev oli pulmade ettevalmistamise 
päev. Vanaaegsel viisil ja vanaaegse toredusega 
pidid pulmad peetud saama — see oli Mönnik- 
huseni kõikumatu tahtmine. Piduliste arv oli lin- 
nas veel palju suurem kui Kuimetsas, sest linn 
kubises mõisnikkudest. Vaevalt suutis linna suur 
gildimaja kõiki kutsutud võõraid mahutada. Rüüt- 
lid, nende naised ja hobused olid toredasti ehitud, 
olgu küll, et ehted enamasti põlatud kodanike 
käest laenatud olid. Vaesuse tunne ei seganud 
kellegi pidurõõmu: kuulus liivi kergemeel ajas 
viimast korda õisi. Viin ja õlu peletasid mured 
kaugele, mehed hooplesid ja trallitasid, naised 
peksid keelt ja heitsid võrkusid välja nagu kõige 
sügavama rahu ajal. Kõigist pulmalistest ei võt- 
nud üksainuke üldisest pidurõõmust nähtavat osa, 
ja see oli — pruut ise. Agnes oli tuim ja tumm, 
ta näovärv lumivalge, peaaegu läbipaistev, joo- 
ned otsekui kiviks tardunud, huulte ümber seisis 
muutumata naeratus, nagu seda inimeste juures 
nähakse, kes naeratades surnud. Võõraste nali, 
mis igakord kõige peenem ei olnud, ei kihutanud 
pruudile kordagi puna palge, ei sundinud teda 
kordagi naerule. Kuulis ta neid naljasõnu? Kuu- 
lis ja nägi ta ülepea midagi? See oli väga kaht- 
lane, sest Agnese suust ei tulnud peaaegu sõnagi, 
ta pilk oli tume, ta silmad vaatasid ühtepuhku 
ilma arusaadava mõtteta kuhugi lõpmatusse 
kaugusse. Ta tegi kõik, mida isa ja targad tädid 
teda teha käskisid, ta laskis oma keha ehtida, sei- 
sis kannatlikult raske mõrsjakrooni koorma all, 

kuni piduliste salgad tema auks gildimaja trepist 
pidulikult mööda ratsutasid. 

«Kena pruut, aga külm kui kivi,» ütlesid 
pealtvaatavad kodanikud. «Jumal tänatud, meie 
tüdrukutel on enam värsket elu sees kui niisugu- 
sel mitmesaja-aastase rüütlisoo võsul.» 

Siis tuli pühapäev kätte. Pärast jumalateenis- 
tust liikus uhke pulmarong toomkiriku poole, 
Pruutpaari ees kõndisid mängumehed ja küünla- 
kandjad. Vana rüütlite kiriku uks oli lippude ja 
vanikutega ehitud otsekui vürstliku paari vastu- 
võtuks. Kirikus teretati pruutpaari orelimängu ja 
lauluga. Kirikhärra pidas pika kõne, rääkis vai- 
mustusega kahe kuulsa sugukonna ühendusest — 
jumala auks ja isamaa kasuks. Siis astus pruut- 
paar peiupoiste ja pruuttüdrukute saatel altari 
ette, Risbiter uhkel, kõmiseval sammul, Agnes 
otsekui poolunes, mahalöödud silmil. Nagu hoop- 
lik võiduhõiskamine kõlas Risbiteri «jah» läbi 
kiriku. Kirikhärra pööras ennast Agnese poole: 
«Ja nõnda küsin ma ka sinult, pruut, kas sinu 
südame nõu on, et sina tahad oma peigmeest Hans 
von Risbiterit oma abikaasaks võtta ja temaga 
elada ja kannatada kõik, mis jumal sinu peale 
paneb, head ja kurja, rõõmu ja viletsust, rikkust 
ja vaesust, ega taha ennast temast ära lahutada, 
enne kui jumal teid ise lahutab surma läbi. On 
sul nüüd-see meel ja nõu, siis ütle kõikide kuul- 
des selgesti — jah!» 

Agnes ei vastanud kohe. Esimest korda tõstis 
ta silmi, esimest korda tungis valus, värisev õhka- 
mine ta piinatud rinnast. Ta tundis end jumalast 
ja inimestest mahajäetud olevat, üksipäini võõras 
maailmas. Nagu abi otsides vaatas ta kirikhärrast 

mööda rahvahulga peale, kes kahel pool altari 
kõrval seisis. Korraga jäi ta silm ühele kohale 
seisatama, esiotsa ehmatusest tardudes, siis ära- 
rääkimata rõõmust särades. 

Seal seisis Gabriel — nagu Kissi poeg pea- 
jagu kõigist kõrgem, õõnsate paledega, auku 
vajunud mustade silmadega, nägu kahvatu kui 
surnul, jooned kibedast tundmusest viltu kistud; 
see ei olnud endine uhke, kangekaelne ja lustlik 
Gabriel, vaid silmanähtavalt kurjast saatusest 
kiusatud inimene, haigusest kurnatud ja hinge- 
valust vaevatud, aga siiski elus, kahtlemata elus! 

«Ei, ja tuhatkorda eil> tuli hääl valju karja- 
tusena Agnese suust. Surmkahvatus kattis ta 
nägu; ta tuikus ja kukkus maha: ta oli minesta- 
nud. Rahvast puupüsti täidetud kirikus tõusis 
ilmatu kihin ja kahin. Seda oli sagedasti nähtud, 
et pruudid ennast altari ees kaua paluda ja meeli- 
tada lasksid, enne kui igatsetud «jah» nende suust 
tuli, aga valju, nii kindlat tõrkumist ei olnud 
veel keegi kuulnud. See pidi midagi tähendama, 
seal pidi mõni saladus peidus olema. Oi, sellest 
sai palju juttu teha! 

Naisterahvaste ja kirikus oleva arsti hoolel 
ärkas Agnes mõne minuti pärast minestusest ja 
tõusis jalule. Ta esimene pilk otsis Gabrieli, aga 
see oli kadunud. 

«Viige mind koju, ma olen haige,» sosistas 
Agnes. 

«Pai, kulla Agnes, ütle enne jah!» kerjas Ris- 
biter, kes näost punane ja higine oli. 

«Isa, päästa mind, vii mind siit ära, muidu ma 
suren!» ägas Agnes peigmehe eest hirmuga taga- 
nedes. 

Mönnikhusen pani käe tütre keha ümber, mida 
a kui haavalehte tundis värisevat, ja ütles kur- 
valt: 

«Laps, laps, mis sa teed? Miks sa häbi minu 
halli pea peale kogud?» 

«Anna andeks, isa, ma ei või teisiti,» sosistas 
Agnes, oma järsku punastavat nägu isa rinnale 
mattes. 

Vana rüütel pidi õlgu kehitades ja kulme kort- 
sutades kirikhärrale ning võõrastele seletama, et 
laulatus tütre äkilise haiguse pärast seekord katki 
pidavat jääma; pidulisi palus ta siiski kokku 
jääda, sest mis täna ei sündinud, võivat homme 
sündida. Pikkamisi tühjenes kirik ja õuel seisid 
veel kaua elavalt juttu ajades üksikud inimeste 
salgad. 


12 
HAIGE SÜDAMEGA KERJAJA. 


Mönnikhusen viis tütre, keda ta tõesti haigeks 
pidas — sest muud seletust ei leidnud ta tema 
sõgedale kangekaelsusele — kinnises tõllas koju 
ja jättis ta seal arsti, pruuttüdrukute ja tädide 
hooleks; ise tõttas ta gildimajasse oma võõraste 
eest hoolt kandma. Naisterahvad tõstsid Agnese 
poolvägisi voodisse, ehk ta neile küll naerdes 
seletas, et ta enam haige ei ollagi, vaid ainult 
väsinud ja uimane. Arst pakkus talle tungivalt 
seda ja teist rohtu, aga Agnes lükkas tema abi 
pool-paludes, pool-pilgates tagasi, nii et see au- 
väärne isand viimaks muud teha ei võinud kui 
pahaselt käega lüüa ja oma teed minna. Naiste- 

Tahvastest oli raskem lahti saada. Küll maalis 
Agnes neile elavate värvidega pidurõõmu gildi- 
saalis ette, mida tema kerge haigus koguni ei toh- 
tivat rikkuda, küll seletas ta neile, et tal muud 
vaja ei olla kui rahu ja üksiolemist, kuid see ei 
aidanud midagi; kõik tahtsid temale seltsiks olla, 
tema juures valvata. Agnes pani viimaks tõesti 
väsinult silmad kinni ja näis rahulikult uinuvat. 
Naisterahvad jäid veel tüki aega sosistama, hak- 
kasid siis haigutama ja küsivalt üksteise otsa 
vahtima. Aegamööda lahkusid esmalt nooremad, 
siis vanemad kambrist ja — ei tulnud enam ta- 
gasi; kõik olid tee Toompea mäest alla leidnud. 
Üksainuke vana tädi, kes Mönnikhuseni juures 
armuleiba sõi, jäi veel valvama. Agnes lõi silmad 
lahti ja hakkas tädi jumalakeeli paluma, et see 
teda üksi jätaks, sest ta ei võivat uinuda, kui 
tuba tühi ei ole; ümmardaja abist olevat temale 
tarvilisel korral küll. Tädi lahkus tasakesi tori- 
sedes. 

Mõni minut hiljem kõlistas Agnes lauakella, 
Kui ümmardaja, noor punapõskne eesti tüdruk, 
sisse astus, kargas Agnes ühe krapsuga voodist 
välja ja hüüdis lustlikult: «Ruttu, aita mind rii- 
desse panna ja tee mind hästi ilusaks, kas kuu- 
led?> 

'Tüdruk ajas imestuse pärast suu ja silmad pä- 
rani lahti ja kogeles: «Kas pulmariided?» 

«Eil> ütles Agnes järsku. «Anna mu sinine 
pühapäevakleit siia; ehteid ei ole vaja.» 

Agnese juukseid peegli ees korraldades kü.is 
tüdruk kartlikult: «Kas preili siis enam haige ei 
olegi?> 

«Olen ma nii haiget nägu?» 

«Oh ei, preili on värske ja ilus kui tõusev 
päike.» 

«Sa oskad üsna ilusasti meelitada.» 

«Aga kust see tuli, et preili täna kirikus ära 
minestas?> 

«Jah, seda ma ei või sulle ütelda.» 

«Küllap vist ikka palavuse ja paksu õhu pä- 
rast; kirik oli ju inimesi murdu täis.» 

«Olid sina ka seal?» 

«Eks ma olnud ka taga nurgas.» 

«Kas sa kõik kuulsid?» 

«Ega ma kõike küll ei kuulnud ega näinud, 
aga seda kuulsin küll, et preili suure häälega 
«ei» ütles.» 

«Panid sa seda väga imeks?» 

«Mis minul tühjal imeks panna, aga inimesed 
panid küll imeks, miks preili junkur Risbiterit ei 
taha.» 

«Kas sina teda tahaksid?» 

«Mina?» 

«Jah, sina.» 

«Sa jumal ja issakel» 

«Noh, vasta!» 

«Kuidas tohiksin mina niisugusele asjale mõ- 
telda?» 

«Miks el tohi? Mõtle, nagu seisaks minu käes 
voli teid kahekesi paari panna. Kas võtaksid siis 
junkru vastu?» 

«Noh, ega ta nüüd just väga ilus meesterahvas 
ei ole,» ütles tüdruk venitades. 

«Kes meesterahva juures selle peale vaatab?» 
noomis Agnes auliselt. «Aga eks ta ole muidu 
sinu meelest tubli mees, aus, helde, julge ja põh- 
jatu rikas?» 

«Heldene ajake!» hüüdis tüdruk kitsikuses, 
sega mina junkruhärrat küll ei tunne, aga tema 
enese inimesed räägivad, et —> 

«Mis nad räägivad?» 

«Et junkru-härra ei pidavat mitte hea inimene 
olema.» 

«Ühe sõnaga, sa ei tahaks teda oma meheks 
võtta?» Tüdruk raputas punastades pead. 

«Noh vaata!» ütles Agnes naeratades. «Kui 
sinagi teda ei taha, kuidas peaksin siis mina teda 
tahtma? Soo, nüüd mine too mulle juuste tarvis 
aiast kõige ilusam roosiõis, aga ära kellelegi ütle, 
et ma voodist tõusnud olen. Ma tahan üksi olla.» 

Kui roos toodud ja pähe pistetud oli, saatis 
Agnes tüdruku minema, keeras ukse lukku, tõu- 
kas akna lahti ja piilus eesriide vahelt välja. 
Kamber oli teise korra peal ja aknast ulatus pilk 
üle õue ja ainsa kitsa tänava, mis õue peale viis. 
Tänav ja õu olid inimestest tühjad. 

Mispärast igatses Agnes nii väga üksi olla? 
Oli tal midagi võõra silma eest varjata? Jah, tal 
oli tõesti midagi varjata — see oli ärarääkimata 
rõõm, mis ta südant paisutas, uuesti ärganud elu- 
jõud, kadunud ja jälle leitud õnne joovastav tund- 
mus. Gabriel elab, Gabriel on siin! — see oli 
rõõmulaulu põhihääl, mis Agnese südames heli- 
ses. Ta ei pööranud silmi tänavalt. Ta teadis: 
Gabriel pidi siit läbi tulema! Agnese lootus sai 
kahel korral petta — käskjalgade läbi, keda rüü- 
tel Mönnikhusen gildimajast üles oli saatnud tütre 
tervise järele kuulama. Neile öeldi: «preili uinub 
rahuga,» nad tõttasid minema ja tänav jäi jälle 
tühjaks. 

Videvik oli juba kätte jõudnud, kui veel üks 

meesterahva kuju mööda tänavat ülespoole tull. 
Oli see jälle pettus? Agnes ei näinud selgesti, aga 
ta tundis ju Gabrieli tema hiiglakujust, astumi- 
sest, igast liigutusest. See oli Gabriel! Ta astus 
õue peale ja vaatas uurides maja akende poole 
üles. Agnes märkas nüüd alles, et Gabriel kerjaja 
kuube kandis; tal oli kepp käes ja kott kaelas. 

«Kas niisugusele kerjajale ka keegi almust 
peaks andma?» mõtles Agnes kaheldes. 

Ta lükkas eesriide kõrvale ja kummardus pisut 
aknast välja. Nende pilgud juhtusid kokku. Nad 
noogutasid teineteisele pead. Rohkem ei olnud 
esiotsa kummalegi vaja, selle ühe pilgu ja pea- 
noogutusega olid nad üksteisele kõik selgeks tei- 
nud, pika jutu ära vestnud. 

Gabriel kargas kärmemalt ja kergemalt kui 
õige kerjaja kohus trepiastmetest üles ja koputas 
kõrgesti võlvitud majaukse pihta. - Natukese aja 
pärast hüüdis ümmardaja hääl ukse tagant: «Kes 
seal on?» 

«Vaene sant, palun jumala pärast. tükikese 
leiba,» oli vastus. 

Agnes kuulis, kuidas uks lahti keerati, 

«Oh sina laiskvorst!» hurjutas tüdruk. «Suur 
terve, tugev mees — kassul häbi ei ole kerjata?» 

«Ära kurjusta, kena neiu,> meelitas Gabriel, 
«kurjus ei sünni inglitele. Halgi ärgu kräsutagu 
paha mõte seda lumivalget, siledat otsaesist, ärgu 
tumestagu südame külmus sooja helduse läiget 
neis tuisilmades! Ma usun kindlasti, sa oled nii- 
sama hea kui sa ilus oled.» 

«Võrukael!» mõtles Agnes naeratades. «Tahab 
ta mind armukadedaks teha?» 

«Seda sa lobised kõik silmakirjaks,» ütles tüd- 

ruk mõnitades, aga juba palju pehmemalt. «Noh, 
oöta siin, ma toon sulle midagi.» 

«Ara veel lahku, hea laps,» palus Gabriel. 
«Mul on veel üks hoopis iseäralik palve. Vaata, 
nii terveks ja tugevaks, kui sa mind mu välimuse 
järele arvad, nii väeti ja puruhaige olen ma tõe- 
poolest. Mul on raske südamehaigus ja see'p see 
sunnibki mind kerjama. Tark vanaeit kuulutas 
mulle, et ainult siis võin terveks saada, kui üks 
puhas neitsi, kellel niipalju julgust on, et ta 
meelevastasele peigmehele veel altari ees «ei» 
ütleb, minule oma õrna kätt suudelda annab. 
Mina olen sarnast neitsit kaua otsinud, aga tänini 
oli mu vaev asjata; kõik ütlevad altari ees hea- 
meelega «jah». Täna kuulsin kogemata, et siin 
majas see ingel elab, kes mind terveks võib teha. 
Vahest oled sina ise, kena laps, minu päästja?» 

«Ei ole,» kostis tüdruk naerdes. 

«Kahju! Aga kes see siis on?» 

«Ara looda, et siin pääsmist leiad. See ingel, 
kellest sina räägid, on meie kõrgestisündinud 
preili ise.» 

«On tema tige või uhke?» 

«Sina ise oled tige ja uhke,» pahandas ümmar- 
daja. «Meie armuline preili on päris taeva ingel.» 

«Noh, miks ta siis vaest inimest ei peaks 
aitam1?» 

«Kes julgeb sinu tühja pärast preilit tüütama 
minna!> 

«Lase ma lähen ise tema palvele.» 

«Ma ei tohi kedagi võõrast inimest sisse lasta.» 

«Siis kutsu preili välja!» 

«Taga parem! Võta oma tükk leiba ja mine 
rahuga!» 

«Kuule mind, kena laps!» ütles Gabriel tun- 
givalt. «Ma ei ole praegu muud kui vilets ker- 
jaja, aga ma olen enne paremaid päevi näinud.» 

«Seda on su näost näha,» tõendas tüdruk. 

«Mul on endisest ajast veel üks kallis asi järele 
jäänud. Kas näed seda sõrmust?» 

«Vih, mis ilus,» hüüdis tüdruk imestades. 

«See on puhas kuld ja kalliskivi on tal sees. 
Sõrmus on mulle kalliks mälestuseks, aga tervis 
on minu meelest veel kallim. Ma kingin sõrmuse 
sulle, kui sa preili siia kutsud, nii et keegi teine 
ei kuule.» 

Agnes ootas põnevusega. Oleks tüdruk veel 
kauemini tõrkunud, siis oleks armuline preili vist 
ilma kutsumata alla jooksnud — kerjajat südame- 
haigusest päästma, Aga ei, tüdruk ei suutnud 
kiusatusele vastu panna. Lühikese mõtlemise jä- 
rele, mille ajal ta vististi sõrmust silmitses, ütles 
ta moka otsast: «On see siis tõesti kullast?» 

«Puhtast kullast, ja kalliskivil on veel see ise- 
äralik omadus, et kui kaua üksisilmi tema peale 
vaatad, siis näed oma tulevase peiu nägu.» 

Tüdruk naeris, «Noh, olgu peale, ma võtan 
sõrmuse vastu. Oota siin, ma katsun õnne, ehk 
saan preili alla meelitada.» 

Tüdruk pani ettevaatlikult kojaukse kinni, lük- 
kas riivi ette, et kerjaja ilma loata sisse ei pää- 
seks, ja tõttas siis preili juurde: «Õues on ker- 
jaja ja palub armu.» 

«Mis minul sellega asja?» kostis preili kül- 
malt. «On ta halastuse vääriline, siis anna talle 
süüa ja lase ta minna.> 

«Jah, seda ma tahtsingi teha,» kogeles tüdruk, 
«aga see on hoopis isemoodi kerjaja. Ta — ta 

el taha kellegi muu käest armuandi vastu võtta 
kui ainult armulise preili enese käest.» 

«Soo? On ta nii häbematu, siis kihuta ta mi- 
nemal» 

«Pai preili,» palus tüdruk kahvatades, «halas- 
tage selle vaese inimese peale! Ta on raskesti 
haige ja ütleb, et muidu terveks ei saa, kui mitte 
pruut «ei» ei ütle — oh ma toru, mis ma rää- 
gin! — kui mitte armuline preili temale oma kõr- 
gestisündinud kätt musutada ei anna.» 

«Mis rumalat juttu sa räägid?» taples Agnes 
kurjasti ja rõõmustas salamahti, et äge puna, mis 
tal äkisti palge tõusis, tehtud kurjuse läbi kül- 
lalt seletatud oli. «Jäta mind rahule ja tee oma 
kerjajaga mis tahad!» 

«Pai preili!» 

«Mine, mine!» 

Tüdruk läks nuuksudes uksest välja. Ühe sil- 
mapilguga oli Agnes tema kannul. 

«Miks sa nutad?» 

«Oh, kulla preili, mul on nii hale meel selle 
vaese inimese pärast.» 

«Nutad sa siis üsna puhta haleduse pärast?» 
kahtles preili. 

«Jah, ja temal on enesel niisugused suured, 
sügavad, süsimustad silmad, et — et —» 

«Ohool> naeris Agnes, «on tal nii ilusad sIl- 
mad, siis lähme vaatama!» 

Agnes võttis laualt paberilehe, mässis kuld- 
raha selle sisse ja läks ümmardaja seltsis alla. 
Kerjaja kummardas preili ees maani Ja hakkas 
liigutatud häälega oma palvet ette kandma. 

«Ma tean kõik,» ütles Agnes vahele ja pistis 
paberi sisse mässitud kullatüki kerjaja pihku. 

Ilma pikema palveta sasis kerjaja lahkest käest 
kinni ja surus huuled ta siidpehmele nahale. See 
oli pikk, kuum, ahne suuandmine ja — uhke 
preili laskis seda ümmardaja suureks imestuseks 
ilma tõrkumata sündida. Ta pidi viimaks käe 
vägisi tagasi tõmbama, sest kerjaja näis lahti- 
laskmise unustanud olevat. 

«Oled sa nüüd terve?» küsis Agnes kentsakalt 
kõikuva häälega. 

Kerjaja ajas oma vägeva keha sirgeks; tema 
kurnatud näol õitses nüüd tõesti tervise jume. 

«Mul on tunne, kui oleksin ma otse tervise- 
allikast joonud,» ütles ta vaimustusega. «Tark 
vanaeit rääkis tõtt: imelik vägi elab armulise 
preili käe sees.» 

«Mul on suur kahtlus selle imeväe kohta,» 
ütles Agnes naeratades. «Ma arvan, et selle pa- 
beri sees palju mõjuvam imevägi elab.» 

«Ma ei leia sõnu armulist preilit küllalt tänada. 
Jumal õnnistagu teda ja saatku talle varsti nii- 
sugune peiu, kellele ta altari ees heameelega 
<jah»> ütleb!» 

«Ära nii palju täna ja õnnista,» ütles preili 
kõrgi tõsidusega. «Oma tänu võid sa kõige pare- 
mini sel viisil näidata, et sa edaspidi enam ei 
laiskle ega kerja, vaid ausa tööga oma pead toi- 
dad. Mine rahuga.» 

Kerjaja kummardas veel korra sügavasti ja 
läks siis oma teed. Tänava nurga taga tegi ta pa- 
beri lahti ja luges: «Aiauks vastu uulitsat, õue- 
väravast pahemat kätt, seisab südaöö ajal lahti. 
Öövaht saab pulmaõlut.» 

Kerjaja andis paberile ja kullatükile suud ja 
tõttas siis tiivustatud sammul Toompea mäest alla. 

Agnes ei tõstnud tervel õhtul jalga toast välja. 
Kella üheksa ajal tuli Mönnikhusen ise tütart vaa- 
tama ja leidis ta rahulikult voodis magamas. 
Küünla valgusel ärkas Agnes unest, lõi silmad 
lahti ja küsis: «Oled sina siin, isa?> 

«Mina ise,> kostis Mönnikhusen. «Noh, mis 
tervis teeb?» 

«Tervisel pole viga, aga ma olen ikka veel 
väsinud ja uimane.» 

«Kas tõused homme jalule?» 

«Ma loodan seda.» 

«Ja siis teeme pulmad?» 

Agnes raputas nukralt pead: «Anna mulle 
andeks, armas isa! Ma tean, et raskesti sinu vastu 
eksin. Jumal näeb, et mul junkur Risbiteri vastu 
mingit viha ei ole, aga tema abikaasaks ei või ma 
mitte saada.» 

«Mõtle, et ma olen oma sõna andnud!» 

° «Ma mõtlen selle peale ja kibe valu närib mu 
südant, et sina minu pärast oma sõna pead murd- 
ma, aga — maei või teisiti. 

Kui Agnes neid sõnu ütles, paistis tõsine hinge- 
valu ta näost, kuid kahtlane on, kas enam selle 
pärast, et tema ise, kes tänini valet ja valskust 
südame põhjast oli vihanud, nüüd ometigi sunni- 
tud oli armsa isa ees kometit mängima. 

«Sa oled haigem kui ise arvad,» pomises 
Mönnikhusen pool-pahaselt, pool-kaastundlikult. 
«Terve peaga räägiksid sa targemat juttu. Ma ei 
tohi sind ööseks üksi jätta, vaid saadan naiste- 
rahvad sinu juurde valvama.» 

«Ära saada kedagi!» palus Agnes kohkudes. 
«Mul on ümmardajast küll. Mul ei ole muud 
vaja kui täielikku rahu ja puhkamist. Kui mind 

rahus puhata lastakse, siis tõusen hommikul ter- 
vena üles.» 

Mönnikhusen kehitas õlgu, 

«Noh, olgu siis, kuidas ise arvad. Head ööd!» 

«Head ööd, isa!» 

Mönnikhusen läks ja võttis küünla kaasa. 
Agnes aga tõusis voodis põlvili, pani käed risti 
ja palus kuumade sõnadega praegu tehtud pattu 
andeks... 

Kottpime sügisene öö oli käes. Taevas oli pil- 
ves, kange tuul raputas aias puude latvu ja puis- 
tas sealt närtsinud lehti maha. Vagasem lugu oli 
puude all, kus paksud põõsad ja kõrge müür, mis 
väikest aeda piiras, tuule võimu murdsid. Toom- 
pea tornikell hakkas parajasti kaksteistkümmend 
lööma, kui Agnes aiaukse lahti keeras ja kõrge, 
must kuju lahtisest uksest sisse vilksatas. Järg- 
misel silmapilgul rippus Agnes Gabrieli kaelas. 

Siis läksid nad käsikäes tikerberi- ja sõstra- 
põõsaste vahelt läbi aia tagumisse otsa, kus suure 
pärna all kivist pink seisis. Ilma tõrkumata las- 
kis Agnes end Gabrielil sülle võtta. Ta tundis: 
siin oli tema õige paik, õige kirik, õige laulata- 
mise altar; siin ei ütelnud ta «ei», siin ei olnud ta 
külm ega tuim, vaid täis tuksuvat elu; siin lei- 
dis ta oma südamliku naeru ja oma pisarad jälle 
ja tarvitas mõlemaid rohkel mõõdul. Kui esime- 
sed tungivad küsimused kostetud, esimene tund- 
mustetorm vaikinud oli, hakkas Gabriel oma ime- 
likku surmast pääsmise lugu jutustama. Ta rää- 
kis tasa, sosinal, aga — nad olid ju nii teineteise 
ligidal. 

Gabriel jutustas: 

«Nagu sa tead, viidi mind kinniseotud kätega 

Ivo juurest tema venna Christophi telki ja pandi 
seal käed ja jalad ahelasse. Ma olin sulle tõota- 
nud, et vastu ei taha hakata ja pidasin sõna. Ma 
olin vagasem kui tall, keda tapmisele viiakse. 
Vastu lootust leidsin ma, et Christoph Schenken- 
berg, keda ma vennaga ühetaoliseks arvasin, 
tema kõrval õige inimesesõber oli. Ta pakkus 
mulle rohkesti toitu ja jooki, mis mulle aga pa- 
raku alles siis õieti maitsma hakkas, kui kuulsin, 
et sinu haav kiiresti paranemas olevat. Joobnud 
peaga kahetses Christoph sagedasti minu vilet- 
sat käekäiku ja vandus Ivot, kes oma valjuse ja 
toorusega ka oma lihase venna elu kibedaks tegi. 
Ivo ise ei näidanud mulle mitmel päeval nägugi. 
Ühel õhtul tuli ta üksipäini minu juurde ja hak- 
kas mind kibedasti pilkama. Minu tuju oli pika 
vangipõlve läbi muidugi rikutud ja Ivo pilkamine 
ei parandanud seda sugugi. Ma andsin valusasti 
vastu, üks sõna tuli teisest ja asi lõppes sellega, 
et Ivo mulle noa rindu pistis.» 

«Minule ütles ta, sina olevat ausas kahevõitlu- 
ses tema käe läbi langenud,» heitis Agnes vahele. 

«Ma ei kahtle sugugi, et Ivo seda ütles; ta 
unustas ainult juurde lisada, et mina ses kahe- 
võitluses kätt ega jalga liigutada ei saanud. Õn- 
neks oli telgis pime, nii et noatera mind mitte 
otse südamesse ei tabanud, nagu see kahtlemata 
Ivo vaga soov oli; siiski oli hoop nii raske, et mul 
hing rindu kinni jäi ja ma mälestuse kaotasin. 
Kui kaua mu minestus kestis, et tea ma mitte ütel- 
da, aga ärgates leidsin enese külma vee seest ja 
märkasin, et mu liikmed vabad olid. Ivo oli vist 
mind surnuks arvates jõkke visata lasknud. Ma 
heitsin vees selili ja lasksin end lainetest alla- 

poole kanda. Kui laagrist, mille kohal taevas tu- 
lede kumast punetas, tüki maad eemal olin ja 
juba suure oja mürin mu kõrvu hakkas kostma, 
ujusin ma kaldale ja jäin sinna võimetult lamama. 
Kange verejooks oli mu jõu ära kurnanud. Ma 
ei suutnud kätt ega jalga liigutada ja tundsin 
mälestust teist korda kaduvat. Mis minuga siis 
veel sündis, selle üle ei või ma ise mingisugust 
otsust anda. Nagu pärast kuulsin, olin ma mitu 
päeva uimane olnud ja jampsinud.» 

«Vaene Gabriel!» õhkas Agnes tema palet sili- 
tades. «Oh oleksin mina siis sinu juures võinud 
olla!» 

«Jah, sellest oli küll väga kahju, aga ma olin 
siiski hea hoole all. Kuule edasi. Uimastusest 
ärgates panin ma imestusega tähele, et vaeses 
hurtsikus ja viletsas sängis olin. Sängi kõrval 
istus vana mees kehvas riides ja parandas võrke. 
Kui ma häält tegin, pööras vana mees end täie 
näoga minu poole ja naeratas sõbralikult. Ma 
tundsin ta kohe ära: see oli minu isa.» 

«Sinu isal» hüüdis Agnes rõõmsa ehmatusega. 

«Tasa, tasa, Agnes!» manitses Gabriel pöid- 
laga elumaja poole tähendades. «Sa avaldad ju 
oma imestust peaaegu niisama valjusti kui mina 
ise sel korral. Minu rõõmutuhina järeldus oli see, 
et mul veri suust ja ninast välja purskas ja ma 
peaaegu jälle meele ja mõistuse oleks kaotanud. 
Kui see hädaoht õnnega möödus ja ma jälle pisut 
toibunud olin, jutustas isa, kuidas ta mind oli 
leidnud. Tema oli kaua aega suures viletsuses 
Rootsimaal elanud. Mõne aja eest olid rootslased 
temalt nõudma hakanud, et ta neile sõjas oma 
isamaa vastu abiks oleks; isa ei tahtnud ja pidi 

sellepärast põgenema. Pika eksimise järele oli ta 
mineval kevadel sinna paika tulnud, kuhu kalli- 
mad mälestused teda tõmbasid. Oru talu oli am- 
mugi maatasa tehtud, äi ja naine surnud, poeg 
sootumaks kadunud, maakoht kõrbeks muudetud. 
Isa oli elust tüdinud; ta võttis nõuks siin surma 
oodata. Ta ehitas enesele jõe äärde hurtsiku ja 
elas kalapüügist. Ivo Schenkenbergi salga eest 
põgenes ta metsa. Sel ööl, kui mind jõkke visati, 
oli ta kaugelt vaatama läinud, kas laager ikka 
vana koha peal seisab. Jõe kallast mööda luusi- 
des oli ta inimese leidnud, kes hingetult oma veres 
lamas. Tähele pannes, et keha veel soe, oli ta 
haavatud inimese halastuse pärast oma selga tõst- 
nud ja hurisikusse kandnud. Ta ei teadnud veel, 
keda surmast oli päästnud, aga kui ta hurtsikus 
mind elusse äratada püüdes mu riided lahti võt- 
tis, puutusid talle põueoda ja sõrmus kätte. Ta 
hakkas minu nägu ligemalt uurima ja märkas, et 
kogemata oma poja elupäästjaks oli saanud. Tema 
õrna hoole all sain ma mitmenädalase põdemise 
järele ägedast haigusest võitu. Sa võid arvata, kui 
palju meil selle ajaga teineteisele jutustada oli! 
Kuuldes, et tsaar Ivan temale armu anda lubanud, 
hakkas isa liigutuse pärast suure häälega nutma. 
Ta oli juba viimse lootuse kaotanud, et isamaad 
ja Moskva linna iialgi näha saab; nüüd ähvardas 
rõõm vana bojaari peast nõdraks teha.» 

«Ja nüüd — nüüd lähete mõlemad Vene- 
maale?» küsis Agnes vaevalt kuuldavalt. 

«Nüüd läheme otsekohe Venemaale. Ma ei taha 
puhata, enne kui minu isa endise täie au sisse on 
tõstetud. Mul on kindel lootus, et tsaar sõna 
peab.» 

«Kahjul> õhkas Agnes. 

«Kuidas nii, kahju?» imestas Gabriel. 

«Moskvas on palju nägusaid vürstitütreid ...» 

«Seda parem,> naeris Gabriel tasakesi, aga 
südamest, «seda kergemalt läheb mul raske aeg 
mööda, mil sinust kaugel pean olema.» 

«Gabriel!» 

Agnese silmad läikisid pimeduses, aga Gabriel 
ei saanud õieti aru, kas haavatud uhkusest või 
tulevaist pisaraist. 

«Noh, noh, pole viga!» vaigistas ta, neiu 
värisevat keha enese vastu surudes. «Mõtle, et 
ma, kui vaevalt jälle jalal jaksasin seista, võlla 
kartusest hoolimata kohe Tallinna tõttasin kadu- 
nud reisiseltsilist taga otsima. Kas see midagi ei 
tähenda? Enne kui mõni vürstitütar minu mee- 
lest sinule kardetavaks saab, oled sina mind vis- 
tisti juba sada korda unustanud.» 

«Ara räägi nõnda, see teeb mulle valu,» ütles 
Agnes. 

«Aga kui ma nüüd mitu kuud, võib olla terve 
aasta sinust kaugel pean olema, kas sa siis mulle 
veel truuks jääd?» päris Gabriel murelikult. 

«Võid sa selle kohta kahevahel olla?» 

«Ometigi oleksid sa alles üürikese aja eest 
peaaegu teisele mehele läinud.» 

eJumala pärast!» 

«Ütle mulle, Agnes, oli sul juba altari ette 
astudes nõu sei> ütelda?» 

«Ei olnud,» kostis Agnes tasakesi. 

«Noh, vaata! Haha!» 

«Ära naera, Gabriel,» ütles Agnes sügava 
häälega. «Ma arvasin sind surnuks ja tahtsin 
selle teoga esiteks oma vaese isa elu pikendada 

ja omaenese kurbi päevi lühendada. Ma igatse- 
sin varsti sinu järele tulla. Ilma sinuta ei maksa 
elu minu meelest midagi » 

«Vahest ei maksa aga elu ilma isata ja isa- 
maata su meelest ka midagi?» ütles Gabriel teh- 
tud karedusega. 

«Mis see tähendab?» 

«Oled sa valmis, kui vaja ja aeg käes on, ka 
Venemaale kaasa tulema? Mõtle, mina ise olen 
pooleldi venelane!» 

Agnes ei viibinud silmapilkugi vastusega. 

«Sinuga lähen ma igale poole, olgu maailma 
otsani. Ja et sa ise pool venelane oled, siis ei või 
nad nii kurjad olla, kui neist räägitakse. Ma 
tahan katsuda tubliks vürstiprouaks saada.» 

«Selleks pead sa saama. Tsaar peab sõna. 
Seniks — kannatust ja vaikust!» 

«Ma kannatan ja vaikin. Aga nüüd pean ma 
tuppa minema, sest olen haige, puruhaige.» 

«Sina — haige?» 

«Ma pean haige olema, muidu viiakse mind 
sedamaid Risbiteriga teist korda laulatusele.» 

«Noh, siis ole nii haige, kui jõud kannab, aga 
hoia ennast suremast!» 

«Ei, nüüd on mul jälle himu elada.» 

Hääled surid pikas suuandmises. Siis tegi 
Agnes enese vaprasti Gabrieli käte vahelt lahti 
ja kõndis kindlal sammul aiaukse poole. Ta ei 
tahtnud lahkumist asjata raskeks teha. 

Kuid teisel hommikul ei tõusnud Agnes voo- 
dist. Ta oli tõesti haigeks jäänud. 


13 
PIRITA KLOOSTRIS. 


Pulmad pidid pooleli jääma, pidulised paha- 
meelega koju minema. 

Oli rüütel Mönnikhusenil põhjust tütre kange- 
kaelsuse üle kaevata, siis oli see iseloomu-omadus 
temalt eneselt päritud. Mönnikhusen ise oli veel 
kangekaelsem. Tema oli üks neist inimestest, 
kes ettevõetud nõust iialgi ei tagane. On nõu hea, 
siis võivad sarnased inimesed maailmale suurt 
kasu saata; on lugu ümberpöördud, siis kutsuvad 
nad sagedasti õnnetust eneste ja teiste kaela. 
Mönnikhusen ei olnud oma väljavalitud väi- 
mehest kaugeltki enam nii vaimustatud, kui sel 
korral, kui ta tema verivaenlase Fahrensbachi 
Põltsamaalt Kuimetsa tõi. Vaheajal olid venela- 
sed Fahrensbachi jälle vangist lahti päästnud ja 
Mönnikhuseni silmilt oli kate junkur Hansu viga- 
de kohta langenud, aga — ta oli junkrule oma 
sõna andnud ja see pidi täidetud saama, olgu siis, 
et Risbiter ise taganeb. Risbiter ei mõelnudki 
taganemisele. Tema oli oma kehalist ja vaimset 
väärtust hoolega läbi katsunud ja sellele otsusele 
jõudnud, et Agnesel tema põlgamiseks mitte kõige 
vähematki põhjust ei olnud. Hans von Risbiter 
uskus kindlasti, et teist temasugust meest ilma 
peal ei ole. Oli tema kord vaevaks võtnud kätt 
ühe neiu järele välja sirutada, siis pidi see kui 
küps vili tema rüppe langema, muidu oleks kõik 
maailma asi pahupidi läinud. Tema, Hans von 
Risbiter — põlatud kosilane, kaaslaste pilkamise 
märklaud! Oli see iganes võimalik? Mis selle 

Agnese arus oli, et ta tema, Hans von Risbiteri 
vastu nii lapsikul viisil julges vallatu olla? Muud 
ei võinud see tembutamine ju ometigi olla kui 
tütarlapse vallatus. Kordagi ei tulnud junkur 
Hansule seda mõtet pähe, et keegi teine meeste- 
rahvas ühegi tütarlapse silmis, liiatigi siis veel 
uhke Agnese silmis temast võitu võiks saada. 

Vanale Mönnikhusenile oli sarnane mõte küll 
tulnud, aga ta tõrjus seda vägisi enesest eemale. 
Ta ei leidnud tuntud junkrute seast ühtki, kelle 
peale ta kahtlust oleks võinud heita. Agnes oli 
kõikide vastu muutmatult ühesugune. Või oli ta 
vahest niikaugele eksinud, et mõni alamast soost 
meesterahvas — aga seda hirmsat mõtet ei suut- 
nud vana rüütel iialgi otsani korrutada. Ehk küll 
muidu õigluse armastaja, vihkas ta siiski oma 
vaest õde, kes kaheteistkümne aasta eest «alatu 
mehe võrku langenud», tänapäevani kui Mönnik- 
husenite suguvõsa suuremat teotajat, ei võtnud ta 
nime iialgi suhu, kiristas hambaid, kui see «hir- 
mus asi» talle kogemata meelde tuli. Ei, Agnes 
oli liig uhke ja au armastaja, ta ei võinud iialgi 
nii sügavale langeda. Aga missugune paha vaim 
oli siis nüüd tänini hea lapse sisse läinud? Kust 
ta need kentsakad tujud, selle hirmsa kangekael- 
suse võttis? See on igapidi arusaamatu. 

Niipalju märkas Mönnikhusen, et valjus ja 
vägivald praegusel korral midagi ei aidanud; 
ainult aeg võis asju parandada. Mönnikhusen 
lootis seda kindlasti. 

Agnes põdes nädalapäevad voodis, ilma et 
ükski arst oleks võinud tunnistada, mis haigus 
tal oli, Kui ta siis jälle jalule tõusis, märkas iga- 
üks, et tema olekus sügav muudatus oli sündinud. 

Ta ei olnud enam nii elav, nii vallatu, kui ta Kui- 
metsas olnud, ei ka nii elutu ja tuim, nagu seda 
Tallinnas nähtud, vaid rahulik, tõsine, sagedasti 
mõttes. Majatalituse eest kandis ta veel suurema 
agarusega hoolt, oli võõraste vastu kodus lahke 
ja viisakas, aga ei armastanud ise võõrsil käia. 
Kehalikult õitses ta pärast tervenemist täies, 
küpses neitsilikus ilus. Risbiter käis teda iga päev 
vaatamas, sest oma arust oli ja jäi tema ikka 
Agnese peigmeheks, olgu küll, et tütarlapse tuju 
teda mõneks ajaks «nurka kuivama pannud», 
Agnes oli sestsaadik, kui isa mitte enam vägi- 
valdselt laulatamisega peale ei käinud, Risbiteri 
vastu samasugune nagu teistegi külaliste vastu, 
see on ühesugune lahke ja viisakas, lubas enesele 
«sina» ütelda, aga ütles ise junkrule ikka <teie». 

Ühel päeval ütles Risbiter naljatades: «Kas 
usud, Agnes, sa oleksid ammugi minu õnnelik 
abikaasa, oleksin mina kaval tahtnud olla.» 

«Ma arvan, et teie kaval küll olete,» kostis 
Agnes vagusalt, 

«Olen küll, aga ma ei raatsinud sinu vastu 
kavalust pruukida. Nüüd näen ma paraku sinust, 
et armastuse asjus ilma kavaluseta läbi ei saa.» 

«Seda näete minust?» 

«Jah, muidugi. Sa mängid ju minuga nagu 
kass hiirega, teades, et see nagu lõõts minu ar- 
mastuse lõkke peale mõjub. Oleksin mina omal 
ajal niisama teinud, siis oleks lugu vahest nüüd 
ümberpöördud. > 

«Võib küll olla.» 

«Noh, vaat' sulle! Kui ma sinu tujude peale 
mõtlen, siis tuleb mul vahel himu sinuga kassi 
ja hiire mängu nüüdki veel peale hakata.» 

«Eks katsuge õnnel» 

«Hea küll, aga kas see sinu pisukesele süda- 
mele üleliiga valu ei teeks?» 

«Saab näha.> 

«Näiteks, kui ma sinu vastu veidi külm 
oleksin või sinust koguni tükikese aega eemale 
hoiaksin, äh?» 

«See oleks mulle teenitud nuhtluseks.» 

«Vali siis nüüd ise: kas tahad nuhtlust või — 
teeme pulmad?> 

«Ma arvan enese enam nuhtluse väärilise ole- 
vat.» 

«Nuhtluse vääriline oled sa küll oma tujude 
pärast,» ütles Risbiter ägedamalt, «aga mina 
omas suures kannatuses oleksin siiski ennemalt 
pulmade poolt. Ütle ometi, Agnes, miks sa nii- 
suguseid tükke teed, miks sa mind asjata kuivada 
lased?» 

«Mina ei lase teid sugugi kuivada. Tehke pul- 
mad, millal tahate, kuid mitte minuga.» 

«Tühi jonn, tühi jonn,» nurises Risbiter. «Sa 
tead küll, et ma teist pruuti kaua ei pruugiks 
otsida, aga see ei tähenda midagi. Mina tahan 
sind ja sina tahad mind, sest paremat meest ei 
leia sa kusagilt, aga sa mõnitad ja viidad aega, sa 
ei usu, et ma sind küllalt armastan, ühe sõnaga: 
sa mängid minuga kassi ja hiire mängu. Ometi 
olen ma sulle suurte tegudega näidanud, kui kuu- 
melt ma sind armastan. Sinu pärast tungisin ma 
peaaegu üksipäini Põltsamaa lossi ja võtsin sinu 
isa verivaenlase vangi, ja Kuimetsas oleksin ma 
vististi su elu päästnud, kui sa nii kaua oleksid 
läbenud oodata. Sa naeratad, aga mis tõsi, see 
tõsi. Sinu pärast olen ma kaks tosinat venelasi 

ära tapnud ja see el olnud sinust sugugi mitte 
õige, et sa ennast alatu inimese läbi päästa lask- 
sid.> 

«Palun andeks...» 

Selle läbirääkimise järeldus oli, et Risbiter tei- 
sel päeval Kuramaale oma mõisa reisis. Agnest 
jumalaga jättes tegi ta kavala, «rääkiva» näo, 
otsekui tahaks ta ütelda: «Pole minu süü, et su 
südamele piina teen. Sa oled mind küllalt ärrita- 
nud, nüüd kahetse! Nüüd olen mina kass, sina — 
hiirekel» 

Imelikul viisil langes Risbiteri ärareisimine 
just selle ajaga kokku, mil rüütel Mönnikhusen 
oma salgaga uut sõjakäiku venelaste vastu val- 
mistas; see näitas peaaegu, nagu ei oleks junkur 
Hansul enam õiget himu venelaste vastu välja 
minna, nagu oleks ta kangetest tegudest tüdinud; 
nii rääkisid vähemalt tema vaenlased ja neid oli 
mõisameeste ridades enam kui küllalt. Mönnik- 
husen laskis teda ilma kahetsuseta minna, ta oli 
rahul, et vähegi mahti sai sellest inimesest, kelle 
ligiolemine temale pooleldi murtud sõna ühte- 
puhku meelde tuletas. 

Kui Risbiter oma trossiga ära oli sõitnud, ütles 
Mönnikhusen tütrele nukralt: «Kui kena oleks see 
olnud, kui teie üheskoos ja minu õnnistusega siit 
oleksite lahkunud!» 

«Soovid sa siis nii väga minust lahti saada?» 
küsis Agnes kurvalt. 

«Ma soovin kõigepealt, et sina õnnelik olek- 
sid.> 

«Ma olen ju õnnelik küll. Minu õnn on sinu 
juures olla, sind kallistada, sinu maja eest hoolt 
kanda.» 

Mönnikhusen raputas pead. 

«Minu juurde ei või sa nüüd ometigi jääda. 
Ta lähen sõtta, kus tütarlastel paras paik ei 
ole.» 

«Sinu seltsis, isa, ei karda ma midagi.» 

«Seda enam kardan mina sinu pärast. Ma ei 
taha, et sa teist korda surmahädasse satuksid. 
Pealegi näen ma nüüd, et mina tütarlapse kasva- 
tajaks ei sünni. Minu kasvatamise viis on paha 
vilja kandnud.» 

«Isa!» 

«Noh, noh, ära ehmata! Ma ei taha ütelda, et 
sa just paha laps oled, aga ma olen sind üleliiga 
ära hellitanud, sind tujukaks ja kangekaelseks 
teinud. Sinul on valjemat valitsust kibedasti vaja, 
muidu teed sa iseennast õnnetuks. Kuule nüüd, 
mis ma sinu kohta nõuks olen võtnud, ma annan 
su esiotsa Pirita kloostri! aktissi Magdalena 
hoole alla, kes sinu õndsa ema lihane õde on. 
Abtiss on püha naisterahvas, vahest suudab tema 
palvega ja vaga eeskujuga sinu kanget meelt 
painutada.» 

Agnese silmad olid ehmatust täis. 

«Sa tahad mind kloostri müüride taha vangi 
panna?» hüüdis ta kahvatades. 

«Mitte vangi, vaid ainult valjema valitsuse 


* Täie nimega: Püha Brigitta klooster Marienthal 
(Maarja org) Tallinna ligidal, Kose jõe suu ääres, kus 
varemed veel praegu näha on. Klooster, aastatel 
1407—1466 ehitatud, oli üks nõndanimetatud sega- 
klooster (claustrum mixtum), s. 0. ühtlasi munkade ja 
nunnade tarbeks, ja seisis suurtsugu naisterahva 
(abtissi) valitsuse all. Viimne abtiss oli Magdalena von 
Zoege, (Autori märkus.) 

alla, sinu enese õnneks,» ütles Mönnikhusen silmi 
ära pöörates. «Ära karda, et sind nunnaks teha 
tahetakse. Sa oled vaga Luteruse õpetuses üles 
kasvatatud, keegi ei tohi sind sellest taganema 
sundida. Sa pead ainult jälle õppima jumalat 
paluma, mida sa vist unustanud oled. Kui 
mina sõjast tagasi tulen ja sinust näen, et sa 
meelt oled parandanud, siis lõpeb asi selge rõõ- 
muga.> 

«Aga ma ei taha kloostris elada!» hüüdis 
Agnes ägedalt. «Tädi Magdalena ei vaata hea 
silmaga minule, mul oli ikka salakartus tema eest. 
Mis kurja olen ma teinud, et sa mind enesest ära 
lükkad? Ma jooksen salaja kloostrist ära ja tulen 
sulle järele.» 

«Kloostril on kõrged müürid,» naeratas Mönnik- 
husen. sÜksainuke abinõu võib sind sealt päästa.» 

«Missugune? Räägi, pai isa! Ma tahan kõik 
täita, kui sa mind enesest ära ei tõuka.» 

«Siis läkitame käskjala Risbiterile järele ja 
kutsume ta tagasi.» 

Erutuse läige kustus Agnese silmist. Ta laskis 
pea kui närtsinult longu ja ütles tasa: «Parem 
lähen kloostrisse.» 

Paar päeva hiljem asus Agnes Pirita kloost- 
risse elama ja Kaspar von Mönnikhusen läks 
mõisameeste salgaga Tallinnast välja. 

Pirita klooster — jäänus katoliku ajast, mis 
Eestimaal aastal 1525 lõppes — oli sel ajal veel 
suur ja tore ehitus, rikas raha ja maade poolest, 
kuulus oma selleaegse abtissi suure vagaduse 
pärast. Kloostri seadus oli vali: ta nõudis üksil- 
dast elu, vaikust, sagedat palvetamist. Kloostri 
peahoone seisis suure kiriku põhjapoolsel küljel 

Ja oli kahekordne; ülemisel korral olid nunnade, 
alumisel munkade kongid. Mungad ja nunnad ei 
tohtinud mujal kokku saada kui kirikus, kuhu 
kummaltki korralt eriline uks viis. Kõrge müür 
kloostri ümber oli viimasel ajal veel kõrgemaks 
ja kindlamaks tehtud; seda oli hädasti vaja, sest 
uue usu ülesvõtmisest saadik hakkas Tallinna 
rahva aukartus püha paiga vastu kahanema, 
kloostri rikkus riisumise himu äratama. —Abtiss 
Magdalena oli valju, kindla loomuga naisterahvas, 
keda miski asi ei hirmutanud. Ise vanast saksa 
soost sündinud, uskus ta kindlalt saksa rahva 
murdmatu võimu ja väe sisse ja põlgas venelasi. 
Suure sõja hakatusest saadik oli linna poolt mit- 
mel korral nõutud, et mungad ja nunnad kloost- 
rist välja läheksid ja kloostrist kindlus venelaste 
vastu tehtud saaks, aga abtiss Magdalena ei taht- 
nud sest kuuldagi ega võtnud ka kloostri kaits- 
miseks pakutud rootsi väesalka vastu: ta ei usku- 
nud, et ükski vaenlane kloostrisse puutuda julgeb. 
'Tema julgus oli ka Mönnikhuseni peale mõjunud. 
Kui Mönnikhusen temale oma häda kaebas, oli 
abtiss ütelnud: «Anna Agnes pooleks aastaks 
minu valitsuse alla, siis teen ma temast tallekese!» 
Mönnikhusen oli küll õlgu kehitanud ja veidi 
kahtlevalt naeratanud, aga südame põhjas lootis 
ta siiski head tagajärge abtissi vagadusest ja 
pühadusest, kuna ta oma isaliku võimu kohta 
viimse lootuse oli kaotanud. Ta andis abtissile täie 
voli kätte ja tegi ainsaks tingimuseks, et Agnest 
mitte katoliku usku ei pöörataks ega nunnaks ei 
püütaks teha. 

Agnesele anti kloostris elamiseks kamber, mis 
suurem ja valgem oli kui nunnade kongid: kõr- 

gest aknast ulatus pilk kaugele üle merelahe, 
mille serval Tallinna müürid ja teravad tornid 
otsekui vee seest üles kerkisid. Igapäevastest 
jumalateenistustest ja palvetamistest kirikus, 
nagu ka nunnade üldistest söömaaegadest pidi 
Agnes osa võtma ja tegi seda hea meelega, sest ta 
nägi siin ometigi inimeste nägusid, ilma et keegi 
küsimistega tema peale oleks tormanud, nagu see 
linnas ühtepuhku sündis. Paar nädalat oli Agnes 
kloostri eluga täiesti rahul, tegi näputööd, luges, 
palus jumalat ja mõtles Gabrielile. Oli tal esiotsa 
salakartus tädi «kasvatusviisi» eest olnud, siis 
palus ta seda nüüd tema käest südame põhjas an- 
deks, lootes, et tädi teda hoopis rahule jätab. 
"Tädi käis teda harva vaatamas, rääkis vähe, aga 
vaatas teravasti, nagu tahaks ta pilguga õetütre 
hinge tungida. 

Ühel päeval laskis abtiss Agnese oma kongi 
kutsuda — abtiss elas nimelt niisama lihtsalt 
kui kõik nunnad. Agnes läks ilma kurja aima- 
mata. Kongi astudes lõi ta äkisti araks, sest püha 
naisterahva kollane, kortsus nägu oli jääkülm, ta 
pilk torkav. 

«Istu siia ja kuula, mul on sinuga rääkimist,» 
ütles ta madalale pingile oma jalge ees tähenda- 
des. 

Agnes täitis käsku. 

«Ma olen sind nüüd küllalt uurinud, ma tun- 
nen sind läbi ja läbi,» algas abtiss väga tõsiselt. 
«Sa oled kaval, salalik ja tigeda südamega.» 

«Tädi!» 

«Ole vait! Ma näen su hinge põhjani. Ma loot- 
sin helduse ja lahkusega sinust niipalju võitu 
saada, et sa mulle ilma sundimata kõik oleksid 

tunnistanud nagu laps emale. Sa ei ole seda mitte 
teinud — see on halb märk.» 

«Mis asja pidin ma tunnistama?» 

«Sinul on patune armastus südames!» ütles 
abtiss tasase, läbitungiva häälega. 

Agnes kahvatas, aga ta ei kostnud sõnagi. 

«Sinul põleb patune armastus südames,» kor- 
das abtiss ilma armuta, igale sõnale rõhku pan- 
nes. «Lugu näib tõsine olevat, sest sa ei punasta, 
sa lähed näost valgeks kui lubjatud sein. Ma 
loodan, et sa minu ees asjata salgama ei hakka. 
Ma olen naisterahvas ja mul on terav silm. Sinu 
isa ei või ega taha uskuda, mida mina kohe aima- 
sin. Sa arvasid mind pimedaks, aga ma pidasin 
sind ühtepuhku silmas, uurisin iga mõtet su otsa- 
esisel, lugesin su huulte tummas liikumises. Kust 
oleksid sa julguse võtnud jumala ja koguduse 
silma ees oma isa tahtmise vastu tõrkuda, kõige 
pühama seaduse vastu eksida, kui sul patune ar- 
mastus südames ei põleks? Kust võtsid sina, kerge- 
meelne ilmalaps, imeliku meelekindluse, isast, 
omasuguste seltsist, kogu maailma lustist lah- 
kuda, ennast kloostri müüride vahele matta lasta, 
igavat elu ilma kaebuseta kannatada, üksiolemi- 
sest ja vaikusest koguni rõõmu leida? Eks ma näi- 
nud, kuidas su suu kirikus palvetamise ajal sage- 
dasti lukku jäi, su silm segaselt kuhugi vahtis, 
kus midagi näha ei olnud? Mitte su Onnistegija, 
mitte jumalaema kõrge kuju ega pühad inglid ei 
seisnud siis su silma ees, vaid — hirmus mõtelda! 
— üks lihalik inimene, üks meesterahvas!» 

Abtiss raputas end, nagu oleks «hirmus mõte» 
kehalikult temast kinni haaranud, ja lõi risti ette. 
Agnes ei lausunud sõnagi. 

«Mis on sul selle peale vastata?» küsis abtiss 
tumedalt. 

«Ei midagi,» kostis Agnes tasa. 

«Kes on sinu armuke?» 

See sõna ärritas Agnese naisterahva-uhkust. 

«Sa oled minu tädi, aga sel viisil ei tohi sa 
siiski minuga rääkida,» ütles ta üles tõustes. 

«Jää paigalel» põrutas abtiss. «Tahad sina, 
kõlvatu tüdruk, mind õpetada, kuidas mina sinu- 
ga pean rääkima?» 

«Mina ei ole kõlvatu tüdruk.» 

«Sina oled niisama kõlvatu kui see, keda sa 
armastad.» 

«Mina ei saa iialgi kõlvatut inimest armasta- 
ma,» kostis Agnes külma rahuga, sest tädi üle- 
liigne ägedus hakkas teda põlgusega täitma. 

«Küll edaspidi selle eest muretsetakse, et sa 
teist korda nii sügavale ei lange, aga praegu oled 
sa langenud, sest sa õhkad inimese järele, kes 
seisuse poolest sinu vääriline ei ole. Oleks ta sinu 
vääriline, siis oleksid sa seda ammugi tunnista- 
nud. Aga see saab kõik salaja toimetatud, varga 
viisil pimedais nurkades sosistatud ja — jumal 
teab mis veel ära tehtud.» (Jälle raputas abtiss 
end ja lõi risti ette.) «Sa tahtsid oma isa õe ees- 
kuju järele teha, salamahti kodunt ära joosta, ise- 
ennast ja oma sugukonda kõige suurema häbi sisse 
kukutada? Kes teab, mis veel oleks juhtunud, kui 
sa kauemaks Kuimetsa oleksid jäänud!» 

«Magdalena Zoege!» ütles Agnes varjamatu 
põlgusega, «kui teie seda nime ei häbene teotada, 
mida minul on au kanda, siis tuletage vähemasti 
meelde, et teie Pirita kloostri abtiss olete.» 

See etteheide mõjus niipalju, et abtiss ägedate 

sõnade asemel enam kihvtiseid sõnu tarvitama 
hakkas. 

«Otse selle pärast, et ma sinu isa kuulsat nime 
uue teotuse eest hoida tahtsin, võtsin raa sind oma 
hoole alla,» ütles ta kähisevalt. «Sa ei pääse 
minu käest, enne kui su kange süda rusuks peks- 
tud, su kurjale teele eksinud mõtted hea poole on 
juhitud.» 

«Ma ei või uskuda, et mu isa mind siia vangi 
on pannud.» 

«Usu mis sa tahad, aga kõigepealt usu seda, 
et nende müüride vahel kõik voli ja võimus minu 
käes seisab. Sinu isa on kaugel ja ta usaldab mind 
enam kui sind; ta ei taha sind silmaga näha, enne 
kui mina talle võin tunnistada, et sa selle vääri- 
line oled. Ära karda, et ma su elu võtan, aga su 
keha tahan ma vaevata, su roojast hinge valusas 
tules puhastada. Siiski võid sa oma nuhtlust veel 
kergendada, kui otsekohe ütled, kes see on, kes 
sind kurjale teele on eksitanud.» 

Naljakas mõte käis Agnese peast läbi: «Tädi 
on naisterahvas — vahest vaevab teda uudis- 

»» himu?> Ta jäi vait. 

«Ütle mulle see ainus nimi,» käis abtiss peale. 
«See oleks sinust esimene meeleparanduse märk; 
sellega kergendaksid sa oma vaeva ja aitaksid 
ise kurja inimese mälestust oma südamest välja 
juurida.> 

Ivo Schenkenbergi ja tema vanamoori kuju 
ilmus äkisti Agnese vaimusilma ette. Kuidas olid 
need Gabrieli tema ees laimata, süsimustaks mää- 
rida püüdnud! Tahtis vahest auväärne abtiss 
«kurja mälestuse väljajuurimiseks» sedasama abi- 
nõu tarvitada? Abtiss oli peaaegu vanamoori 

nägu — kes teab? Agnes vandus mõttes armsama 
nime mitte kellelegi nimetada, kuni tema ise sel- 
leks luba annab. 

Abtiss ootas ja vahtis tüki aega kullisilmadega 
oma ohvri otsa. 

«Noh, kas ütled?» küsis ta viimaks üleskeeva 
vihaga. 

«Ei,» kostis Agnes külmalt. 

«Kasi mu silmist!» 

Agnes läks ilma kahetsuseta. 

«Oota, ma tahan sinust ei-ütlemise ära harju- 
tada,» ümises tädi, temale tigeda pilguga järele 
vaadates. 

Agnes oli neid sõnu veel kuulnud. 

Sestsaadik ei olnud Agnesel kloostris enam 
rahulikku päeva. Tädi toimetas tema kallal «ei- 
äraharjutamist» kindla plaani järele. Kiusamised 
ja nuhtlused sadasid kui rahe Agnese pähe. Ta 
pidi oma armsakssaanud kambri maha jätma, 
lihtsasse nunnakongi elama asuma, esmalt ühel, 
kahel ja kolmel päeval nädalas vee ja leiva juu- 
res paastuma, üldistel söögiaegadel üksipäini 
kivipõrandal toitu võtma, kuna teised lauas istu- 
sid; pea seati see või teine nunn tema juurde, kes 
talle päeval ega ööl rahu ei andnud, teda ühte- 
puhku manitses, temale sada korda üht ja seda- 
sama palvet ette luges; pea jäeti teda jälle näda- 
late kaupa ainuüksi ja keelati kõigile ära temaga 
sõna rääkimast. Ainult abtiss küsis igal laupäeva 
õhtul: «Kas ütled?» — ja Agnes kostis iga pii- 
namise-nädala lõpul muutmata kangekaelsusega: 
«Eil> 

Vihale ärritatud abtiss ei väsinud uusi nuhtlusi 
välja  mõtlemast. Ta laskis Agnese ööseks 

kirikusse kinni panna, sundis teda pärast jumala- 
teenistust trepi ette, kust nunnad üles läksid, 
kummuli heitma ja teisi tema kehast üle kõndima, 
laskis ta kenad juuksed maha lõigata ja patu- 
kahetseja kuue talle selga tõmmata, teda viimaks 
kitsasse ja pimedasse kongi vangi panna, kus ta 
kui raske kurjategija kivipõrandal põhu peal pidi 
magama ja kolmel päeval nädalas vee ja leivaga 
leppima, mida talle kitsa müüriaugu läbi jagati. 
Igal laupäeva õhtul küsis üks kähisev hääl, mille 
kõla kord-korralt kurjemaks muutus, selle augu 
läbi: «Kas ütled?» — ja iga kord vastas kongist 
pehme kannataja hääl, mis kord-korralt nõrge- 
maks läks: «Ei.» 


14 
TALLINNA PIIRAMINE. 


22. jaanuaril 1577 tõid väljasaadetud sala- 
kuulajad sõnumi Tallinna, et suur vene sõjavägi 
linna peale tulemas ja juba Jõelahkmele jõudnud 
olla, Bürgermeistrid Friedrich Sandstede ja 
Dietrich Korbmacher andsid seda suurel turul 
avalikult teada ja manitsesid rahvast vahvale 
vastupanekule. Oodatav piiramine ei teinud kodani- 
kele suurt hirmu, sest linna müürid olid kõrged 
ja kindlad, linn kubises sõjameestest, suurtükke 
ja sõjamoona oli määratu hulk kokku kogutud. 
Lossis asus rootsi kuberner, vapper ja osav sõja- 
mees Hinrik Horn sõjas harjunud väesalgaga; 
mõne päeva eest olid ka Kaspar von Mönnikhusen 
ja Ivo Schenkenberg oma salkade riismetega linna 
jõudnud. Mõisameestele oli teist korda see äpar- 

dus juhtunud, et venelased Kuimetsas ja Uue- 
mõisas äkisti nende kallale kippusid ja neid PõBE- 
nema sundisid. Kõige raskem oli see löök mõisa- 
meeste pealikule. Mönnikhusen oli sõjaväe varus- 
tamiseks kõik oma raha ja vara ära kulutanud, 
lootes, et seda venelaste käest ja nende käsu all 
seisvatest Eesti ning Liivi maakondadest kümne- 
võrra tagasi võtab. Nüüd oli ta vaene kui kiriku- 
rott ja nõudis rootslaste käest kahjutasu, aga need 
ei tahtnud temale ega teistele rüütlitele viletsat 
armuleibagi anda, vaid nõudsid omalt poolt tasu 
selle kahju eest, mida mõisamehed rootsi alama- 
tele Harju- ja Läänemaal olid teinud. Kerge on 
arvata, kui valusasti see õnnetus uhke Mönnik- 
huseni südant näris. 

Ka Ivo Schenkenbergist oli õnn viimasel ajal 
lahkunud. Ta oli endale väärilise vastase leidnud. 
Venelased olid temale Viru ja Järva talupoega- 
dest kogutud väesalga vastu seadnud, mis vürst 
Gabriel Sagorski käsu all seisis. Siin võitlesid siis 
eestlased eestlaste vastu. - Mõlemad salgad olid 
vahvad ja sõjas vilunud, mõlemad tundsid hästi 
maa teid ja urkaid, mõlemad seisid osava juha- 
tuse all, aga võit kaalus siiski Gabrieli poole. Ta 
ei andnud Ivole kunagi rahu, oli alati ta kannul, 
kippus päeval ja ööl ta kallale ja sundis teda vii- 
maks ülepeakaela lagedalt maalt põgenema ja 
Tallinna müüride vahelt varjupaika otsima. Ivo 
täht kustus, kuna Gabriel Sagorski nimi maal 
kuulsaks ja kardetuks sai. Selle nime kõla tungis 
viimaks ka Pirita kloostri kongidesse, kus mungad 
ja nunnad seda kuuldes risti ette lõid; ainult see 
vaikne urgas, kus Agnes von Mönnikhusenit van- 
gis peeti, jäi temast puutumata. 

23. jaanuaril ilmusid Lasnamäele esimesed vene 
Väehulgad. Linna poolt pisteti alevi majad põle- 
ma, lõhuti aiad ära ja raiuti puud maha, et vaen- 
lased pealetungimiseks katet ei leiaks. Kuni õhtu- 
ni kestis venelaste kogunemine ja teisel hommi- 
kul oli Tallinn maa poolt täiesti sisse piiratud. 

Kogu vene vägi, arvu järele ligi 50 000 meest, 
oli viide laagrisse ära jaotatud, mille rida Lasna- 
mäe alt kuni Mustjõele ulatus. Venelaste ülem 
käsuandja oli tsaari sugulane vürst Fjodor Iva- 
novitš Mstislavski; tema abiline ja parem käsi oli 
kuulus sõjamees Ivan Selimetin-Koltsov, kes 
tsaarile oli vandunud, et ta Tallinna ära võita või 
oma elu jätta tahab. Nende üleskutse peale linna 
ilma verevalamiseta venelaste kätte anda ja tsaari 
vägeva kaitse all rahulikult elada, vastati linna 
poolt pilkamisega. Linnarahval ja rootslastel oli 
viis korda rohkem suurtükke ja sõjamoona kui 
venelastel; ka oli see teatud asi, et selleaegsed 
vene sõjamehed lahingus küll kardetavad, piira- 
misekunstis aga osavuseta olid. Nõnda arvasid 
tallinlased piirajate suurt arvu julgesti põlata või- 
vat. Nad elasid priskesti ja pühitsesid koguni 
pulmi ja pidusid, kuna vene kantsis Tõnismäel 
suurtükid paukusid ja esimesed tulekuulid raksu- 
des telliskivi-katustest läbi lõid. 

Et venelaste arvu ja nende nõu kindlasti teada 
saada, anti Ivo Schenkenbergile käsk oma sal- 
gaga ja ühe osa rootsi ratsanikkudega äkisti lin- 
nast välja tungida ja mõnd venelast elusalt kinni 
püüda. Ivo täitis käsku. Pimedal ööl tõmmati 
Viru värav üles ja lasti salk ratsamehi välja. Nad 
sõitsid esmalt pikkamisi, end võimalikult. põlenud 
majade rusude varju hoides, venelaste laagri 

poole, mis Lasnamäe all, praeguse Kadrioru 
kohal seisis. Paarisaja sammu peal jäid nad seis- 
ma ja kuulatama. Laagris valitses sügav vaikus, 
kahest, kolmest kohast paistis telkide vahelt pool- 
kustunud tulede kuma. Varane sula oli maapinna 
lumest puhtaks teinud, kange lõunatuul kihutas 
musti pilvi mööda taevast. Silmapilk oli äkiliseks 
pealetungiks sünnis. 

Ivo antud märgu peale andsid kõik ratsanikud 
korraga hobustele kannuseid. Juba olid kõige esi- 
mesed üle madala mullavalli jõudnud, kui laagris 
kära tõusis. Venelased kargasid asemelt üles, mõ- 
ned võtsid sõjariistad kätte ja hakkasid ratsani- 
kele vastu, teised pistsid kohkunult jooksu, arva- 
tes, et terve saksa-rootsi sõjavägi laagri kallale 
kipub. Ivo mehed oleksid oma esialgset üles- 
annet — mõnda venelast vangi võtta ja nendega 
taganeda, enne kui teised kohmetusest toibunud — 
nüüd kergesti täita võinud, aga tapmise ja rii- 
sumise himu sai nendest võitu ja tegi neid liig 
julgeks. Nad tungisid laagris ikka edasi ja edasi 
ja osa hakkas juba mahajäetud telke tühjendama. 
Korraga tõusis laagri kaugemas otsas, Lasnamäe 
jalal, uus kära; selgesti kuuldi venelaste rõõmu- 
hõiskamist: «Vürst Sagorski, vürst Sagorski!» 

Gabriel oli oma salgaga lagedalt maalt tulles 
selsamal õhtul Tallinna alla jõudnud ja Lasna- 
mäel olevas kivimurrus laagrisse asunud. Öösel 
mäe alt tumedat kära kuuldes ja märgates, kui- 
das seal lugu seisab, oli ta kohe mehed üles ära- 
tanud, nendega hobuste selga istunud ja tuulekii- 
rusel mäest alla kihutanud. Nagu välk langes ta 
vaenlaste kaela, kes ratsamehi nähes ja Sagorski 
nime kuuldes kohe hirmuga taganema hakkasid. 

Laagritulede segasel valgusel arvas Gabriel ühes 
Põgenejas, kes kõrge, tugeva kasvuga mees oli, 
Ivo Schenkenbergi ära tundvat ja kihutas sellele 
Järele. Ta sai mehe kätte veel enne kui see mulla- 
vallist üle oli jõudnud ja lõi ta ühe mõõgahoo- 
biga hobuse seljast maha. Selsamal silmapilgul 
oli Gabriel ise maha karanud ja surnu verise pea 
üles tõstnud. See ei olnud Ivo, vaid lihtne rootsi 
sõjamees. 

Teda silmates sähvis kentsakas mõte Gabrieli 
peast läbi. Ruttu kiskus ta rootslase seljast kuue, 
tõmbas selle enesele selga, surus rootslase lõhkise 
kübara, mis verest nõretas, enesele pähe, kargas 
hobuse selga, kihutas tuhatnelja enda meestest 
mööda põgenejate järele ja sai viimased linna 
Värava ees veel kätte. Värav tõsteti üles ja roots- 
laste ning Ivo meeste kannul pääses ühtlasi ka 
nende kardetud vaenlane linna. 

Hilisest ööst hoolimata olid linna peauulitsad 
veel elu ja liikumist täis. Viru värava juurde oli 
palju inimesi kogunud, kes tulelontide valgusel 
veriste peadega koju saadetud sõjamehi vahtisid 
ja väga vähe kaastundmust avaldades nende üle 
kibedat nalja heitsid. Oli juba teada, et nad vene 
vangide asemel ainult vene löökide jälgi koju 
olid toonud. 

Kui Gabriel rahva vahelt läbi sõitis, hüüdis 
keegi: «Küll aga sellele on tuliuus pea otsa teh- 
tud!» 

«Nägu on tal täis paisatud, nagu oleks seal 
päeva loojaminekust saadik lutikaid tapetud!» 
pilkas teine. 

«Hoop on vist ta vaese mälu pahupidi ajanud, 
sest ta kihutab kui pöörane,» arvas kolmas. 

Imestades pühkis Gabriel käega näo üle ja tun- 
dis selle libeda olevat; käsi oli puutumise läbi veri- 
seks saanud. Nüüd alles märkas Gabriel, et sur- 
matud rootslase verine kübar selles süüdlane oli, 
et teda haavatuks arvati, ja rõõmustas, et see asi 
teda veel enam tundmatuks tegi. Kui ta elavast 
Viru uulitsast kiiresti ratsutades läbi oli pääse- 
nud, viivitas ta hobuse sammu, käänas kõrvalisse, 
pimedasse uulitsasse ja pidas aru, mis nüüd teha. 

Heameelega oleks ta otsekohe Toompea mäest 
üles sõitnud ja Mönnikhuseni majja tunginud, aga 
kuidas Toompea väravast ja rootsi vahtidest läbi 
pääseda, ilma et need pettust oleksid märganud? 
Gabriel teadis, et mõisameeste pealik teist korda 
Tallinna oli pidanud põgenema, aga kuhu oli 
Agnes jäänud? Gabrieli süda kipitas seda teada 
saada, ja see himu oligi teda pöörasele julgus- 
tükile — üksipäini vaenulisse linna tungima kihu- 
tanud. 

Mõteldes jõudis Gabriel tuttava kõrtsi ette, mis 
Harju värava lähedal seisis. Kõrtsitoast paistis 
valgus ja oli tumedat häälte kõminat kuulda. 
Aknast sisse piiludes nägi Gabriel poole tosinat 
mehi, pealtnäha alamast seisusest linnakodani- 
kud, kes seal rasvaküünla valgusel õllekannude 
juures istusid ja elavalt juttu vestsid. Gabriel 
ronis hobuse seljast maha ja koputas kõrtsi ukse 
pihta. 

Uks läks lahti ja kõrtsmik ilmus lävele. 

«Kes seal on?» küsis ta uniselt. 

«Rootslane,» kostis Gabriel. «Kas siin lonksu 
õlut ja hobusele ulualust saab?» 

Kõrtsmik ei suutnud võõra nägu selgesti näha, 
aga sõna «rootslane» mõjus temale erutavalt; ta 

tundis rootslasi kui suuri purjutajaid ja häid 
maksjaid. 

«Oot', oot”, ma teen õuevärava lahti, kuid seda 
ütlen ette, et ma hobuse eest ei vastuta, sest linn 
on maalt kokku jooksnud kerjajaid täis, kes hulle- 
mad on kui hagijad.» 

Kui hobune ulu alla oli pandud, astus Gabriel 
kõrtsituppa. Tema ilmumine pani koosolijaid koh- 
kuma, mõned koguni karjatasid hirmu pärast. 

«Tohoo mees!» hüüdis kõrtsmik, võõra nägu 
tule valgel nähes, «kust sa niisuguse peaga 
tuled?» 

«Mis mu peal viga on?» küsis Gabriel naljata- 
des. 

«Sa oled ju koledal kombel malka saanud, su 
kübar on lõhki, nägu otsekui vere sisse kastetud.» 

«Pole viga, küllap saate niisuguseid päid veel 
küllalt näha,» kostis Gabriel istet võttes. «Vene- 
lastel on kõvad rusikad.» 

«Tohoo, kas venelased juba linnas?» 

«Ei ole, aga meie käisime neid laagris vaata- 
mas. Mina pääsin veel kerge vaevaga, märkan 
vaevalt, et mul auk pea sees on, aga teiste käsi 
käis palju halvemini. Anna kähku õlut, mul on 
kange janu ja väsimus käes.» 

Kõrtsmik seadis vahutava õllekannu võõra ette 
lauale ja küsis: «Kas tahad ka silmi pesta?» 

Gabriel jõi kannu ühe joonega tühjaks ja kos- 
tis siis: «Ei, kui ma selle peaga komandandi ette 
astun, siis teeb ta mu vähemalt vahtmeistriks.» 

Nüüd nihkusid ka kodanikud uudishimulikult 
ligemale ja tormasid küsimustega Gabrieli peale. 

«Olid vist nendega ühes, keda välja saadeti 
vange tooma?» 

«Olin küll,» vastas Gabriel. 

«Noh, kas vange saite?» 

«Meie täname õnne, et meid endid vangi ei 
võetud.» 

«Kuidas see juhtus? Jutusta ometi!» 

«Mis seal jutustada?» ütles Gabriel tusaselt. 
«Me olime ettevaatamatud, tegime liiga suurt 
kära, venelased ärkasid unest ja hakkasid vastu. 
Meie pistsime muidugi kohe punuma, aga nad 
ajasid meid kuni Viru väravani taga ja oleksid 
peaaegu meiega tükkis linna tunginud.» 

«Nonoh, siin oleks neid hoopis teistviisi vastu 
võetud,» kiitles üks pealtkuulaja täie Tallinna 
kodaniku uhkusega. «Aga kuidas võisid nemad 
teid taga ajada? Teid saadeti ju Lasnamäe aluse 
laagri vastu välja, kus tänini ratsaväge ei ole 
nähtud, kuna teie minu teada kõik ratsa olite. 
On siis venelastel nii viledad jalad, et hobustega 
võidu lasevad?» 

«See'p see meie õnnetus oligi, et sealpool keegi 
ratsamehi ei aimanud; nad kerkisid meie silma 
ees otsekui maa seest välja ja hakkasid meile 
tuliseid pirakaid pihta laduma.» 

«Hm, kentsakas lugu! Ega ometigi see pagana 
Sagorski seal juures ei olnud, kellest Ivo Schen- 
kenbergi mehed nii koledaid tükke jutustavad?» 

«Tema see just oli — võtku teda see ja teine!» 
vandus Gabriel. 

«Kas sa teda oma silmaga nägid?» 

«Mina nägin teda silmaga ja tema katsus mind 
käega.» 

«Mis nägu ta on?» 

«Ta ei andnud mulle vahtimiseks pikemat 
aega.» 

«Kas tema lõigi su kübara lõhki?» 

«See on Gabriel Sagorski kätetöö.» 

«Kust sa seda tead, kui sa teda õieti ei näi- 
nudki?»> 

«Kui ta meie kallale kippus, karjusid Ivo 
mehed tema peale näidates suure hirmuga 
«Sagorski, Sagorskil» — ja pagesid kui tondi 
eest. Mina ei teadnud teda suuremat karta, sest 
ta ei olnud minu meelest sugugi haruldane lind, 
vaid üsna igapäevane inimene: alles siis, kui ta 
minu enese pea kohal mõõka keerutas, nägin ma 
niipalju, et tal ütlemata inetu nägu ees ja pisuke- 
sed silmad kuratlikku kelmust täis olid.» 

«Kas ta tõesti nii inetu oli?» küsis üks pealt- 
kuulaja kaheldes. 

«Mu süda pööritab veel praegu sellest mäles- 
tusest,» tõendas Gabriel. 

«Siis on ta ennast vist moonutanud, sest Ivo 
mehed ütlevad, et sel põrgulisel päris ilusa tüd- 
ruku nägu ja suured süsimustad silmad olla. Aga 
ta on teatavasti nõid ja võib täna üht, homme teist 
nägu olla, võib maa sisse pugeda ja sealt välja 
tulla, kus teda kõige vähem oodati; ta on ju ka 
juba surnud olnud ja jälle üles tõusnud.» 

«Rumal ebausk!» ütles teine pealtkuulaja põl- 
gavalt mokki kärtsutades. «Ivo mehed püüavad 
oma häbi vähendada ja teevad sellepärast vaen- 
lase nõiaks. Õigus on aga, et Ivo ise ega tema 
mehed enam kuhugi ei kõlba. Üksvahe tõsteti 
neid taevani, aga ni tuleb välja, et nad pare- 
mat ei mõista kui riisuda ja põletada. Minevast 
sügisest saadik ei ole Ivo käes miski asi korda 
läinud. Enne ähvardas ta uhkuse pärast lõhkeda, 
arvas ennast suureks kindraliks, ei tahtnud noore- 

põlve sõprade peale enam vaadatagi; nüüd elab 
mehike nagu mutt mulla sees ja ei julge iseoma 
nägu kellelegi näidata. Ma ei mõista, mispärast 
vangide tabamist just tema kätte usaldati; oli ju 
ette arvata, et sellest midagi välja ei tule.» 

Kodanike seast ei tõstnud keegi häält Ivo kait- 
seks. Kõrtsmik ütles: «Ivo mehed räägivad, et ta 
sellest saadik hoopis teiseks inimeseks saanud, kui 
Mönnikhuseni tütar tema küüsist pääses.» 

Gabrieli süda hakkas kergesti tuksuma; ta kuu- 
las põnevusega. 

Kõrtsmik kõneles edasi: «Sestsaadik on ta 
möllama hakanud, nagu oleks püsti saatan tema 
sisse läinud. Oma lihasel vennal on ta silmad 
siniseks tagunud, vanamoori, kes alati ta ümber 
oli, jalaga vigaseks löönud ja vahimehed pool- 
surnuks peksnud, et need tüdruku ära viia lask- 
sid. Ennem armastas ta nalja heita, andis väik- 
seid eksimisi andeks, sallis mõistlikku vasturää- 
kimist, võttis tarka nõu kuulda ja oli ise meister 
kõiksugu sõjakavaluste peale, aga räägitud päe- 
vast saadik ei ole keegi enam naljasõna tema suust 
kuulnud, oma meeste vastu on ta püsti kuradiks 
saanud, vaenlaste vastu ei oska ta enam midagi 
korda saata, ehk küll salk suuremaks on kasva- 
nud; Sagorski nime kuuldes pidavat ta iga kord 
kahvatama ja värisema. Ühe sõnaga: kange vihas- 
tamine on mehe meelt seganud.» 

«Mille üle ta siis nii kangesti vihastas?» küsis 
Gabriel süütult. 

«Eks ikka selle üle, et vana Mönnikhusen oma 
tütre ära viis, kuna Ivot ennast laagris ei olnud. 
Kas sa seda lugu veel ei tunne?» 

«Bi, ma tulin alles hiljuti Tallinna.» 

«Vaata, Ivo oli Mönnikhuseni tütre venelaste 
käest päästnud ja sealjuures oma südame kaota- 
nud. Ta hoidis tüdrukut kui oma silmatera, pidas 
teda telgis vangis, ei raatsinud teda kellelegi näi- 
data. Nende vahel on ikka midagi tõsist asja juh- 
tunud, sest kui vana Mönnikhusen asja kuulda sai 
ja tütre vägisi koju viis, läks see peast nõdraks ja 
karjus altari ees suure häälega «ei», kui teda jun- 
kur Risbiteriga laulatada taheti. Kodus on ta 
hirmsasti kisendanud ja küüntega isa silmade kal- 
lale kippunud. Vana Mõnnikhusen ei teadnud, 
mis hullu tütrega teha ja saatis ta sellepärast Pi- 
rita kloostrisse, lootes, et vaga ja püha abtiss 
Magdalena oma eespalvega tüdruku seest kurja 
vaimu välja ajab. Aga võta näpust! Tüdruk läks 
veel hullemaks, ajas koledaid sõnu suust ja kip- 
pus abtissi elu kallale. Kloostri inimesed räägivad 
kentsakaid tükke, mis abtiss temaga ära teinud, 
ilma et see põrmugi oleks aidanud. Nüüd peetakse 
teda kui kiskjat elajat pimedas kongis vangis ega 
lasta kedagi ligidale, et mitte kuri vaim tema seest 
teise sisse ei läheks.» 

Gabriel tõusis, maksis õlle eest, palus hobust 
hoida, sest ta tahtvat all linnas veel midagi ära 
toimetada, enne kui lossi sõidab, ja läks uksest 
välja. Avaliku kaevu juures pesi ta näo puhtaks 
ja luusis siis mööda müüriäärseid tänavaid ümber 
terve linna. Ta süda kipitas rinnus. Ta tahtis kohe 
Pirita kloostrisse tõtata, aga — ta ei pääsenud 
linnast välja. Kõik väravad olid kinni, müür 
kõrge, all igal pool vahituled, üleval hulk valv- 
said püssimehi. Gabriel mõistis, et väljapääse- 
mine sel ööl täiesti võimatu oli. Ta oli vangis, 
terve suur linn tema vangikoda. Ja mis siis, kui 

ta teisel päeval kogemata Ivo meestega kokku 
juhtub ja need teda ära tunnevad? Gabriel oli end 
oma liigjulguse läbi raskesse hädaohtu viinud, 
aga ta ei kahetsenud silmapilkugi seda liigjulgust, 
ta teadis nüüd ometigi, kus Agnes oli. Hädaohu 
vastu pidi kavalus aitama. 

Gabriel viitis paar tundi mööda tühje uulitsaid 
vantsides ära ja läks siis kõrtsi tagasi. Imestusega 
pani kõrtsmik tähele, et rootslane, kes paari tunni 
eest sopase näoga, aga selge peaga välja oli läi- 
nud, nüüd puhta näoga, aga segase peaga tagasi 
tuli, sest mees tuikus ja trallitas haledal kombel. 

«Kas see asi oligi sul linnas ära toimetada?» 
nurises kõrtsmik. «Kas sa siin ei märganud pead 
purju panna? Arvasid vist mujalt paremat laket 
leidvat?» 

«Ära pahanda, kõrtsipapa!» palus rootslane 
raske keelega. «Mis tehtud see tehtud, aga seda- 
viisi ei tohi ma ennast lossis näidata, sest koman- 
dant on joobnute vastu vali, ta laseks mind vaese- 
omaks peksta. Peida mind kuhugi ära, kus ma 
kakskümmend neli tundi magada võin, ilma et 
mind keegi näeks, ja ära tee sellest kellelegi 
piiksu!»> 

Selle pika kõne ajal, mis Gabrieli suus kau- 
geltki nii ladusasti ei läinud kui meie seda kirju- 
tame, leidis joobnud rootslane mahti kõrtsmikule 
läikiva kuldraha pihku libistada ja sel viisil oma 
sõnadele imelist mõju anda. Kõrtsmik unustas 
sedamaid torisemise, talutas joobnud külalise oma 
paremasse kambrisse, valmistas talle pehme ase- 
me, tõmbas ise ta saapad jalast ja soovis talle vii- 
sakalt magusat und. 

Võõras magas poole ööd ja terve järgmise 

päeva läbi, ilma et kange suurtükimürin, mis sel 
päeval linnast ja ümberpiirajate laagrist vastas- 
tikku kostis, tema und oleks rikkunud. Õhtul läks 
kõrtsmik teda äratama: «Tõuse üles, ehk tahad ka 
Venelasi uhtuma minna?» 

«Venelasi uhtuma?» kordas Gabriel pealtnäha 
ikka veel uniselt, kuna ta tõepoolest terava tähele- 
panuga kuulas. 

«Muidugi, täna öösi lähevad kõik välja: saks- 
lased, rootslased, linna poisid, Ivo Schenkenberg 
oma salgaga ja pealekauba veel rüütel Mönnik- 
husen oma nälginud mõisameestega. Seekord on 
komandant Hinrik Horn ise juhatajaks. Nad taha- 
vad Tõnismäe kantsi peale tormi joosta, venelaste 
käest suurtükid ära võtta ja nende eneste vastu 
pöörata. Kange põhjatuul ja lumesadu on meie. 
meestele abiks. Läheb kõik hästi, siis on linn 
homme prii.» 

«Mis kella ajal väljatungimine tuleb?» küsis 
Gabriel haigutades. 

«Tund aega peale keskööd.» 

«Hm!» ümises Gabriel. «Mu vaene pea kõmi- 
seb küll veel saadud matsust, aga kui kõik lähe- 
vad, ega siis minagi puududa ei tohi. Praegu ei 
julge ma veel lossis nägu näidata, aga kui välja- 
tungimise tund on tulnud, siis kohendan ennast 
salamahti teiste sekka; juhtub, et ma lahingus 
mõne tubli tüki ära teen, siis ei tule pärast keegi 
enam küsima, kus ma tänase päeva olen vedele- 
nud. Kas hobune pole veel varastatud?» 

«Hobune on tallis ja saab puhta kaeraga toide- 
tud. Tore täkk, seda peab ütlema. Kust sa selle 
said?» 

«Mul on jõukad vanemad,» kostis Gabriel 

lühidalt. Ta küsis veel seda ja teist, käskis süüa 
valmistada, kusjuures teine kuldtükk kõrtsmiku 
pihku libises. 

Tund aega pärast südaööd tõmmati Harju värav 
üles ja rootsi-saksa sõjavägi läks sügavas vaiku- 
ses välja. Kui kõik väljas olid ja väravat jälle 
kinni hakati panema, tuli veel üks rootsi ratsa- 
mees teistele järele kihutades. Hädavaevalt pääses 
ta veel langeva värava alt läbi. 

Lumesadu oli lõppenud. Aeg-ajalt heitis kuu 
lõhkikärisenud pilvede vahelt pilgu valendava 
maa peale. Vene kantsis Tõnismäel olid tuled kus- 
tunud. Mullavallil seisis üksik valiimees ja toetas 
end pooltukkudes pika püssi najale. Äkisti ajas 
ta keha sirgeks ja kuulatas. Linna poolt kostis 
segane müdin. Üks must kogu liikus kiiresti lähe- 
nedes valendaval väljal. Vahimees pani püssi 
palge ja hüüdis: «Kes seal on?» 

«Vürst Sagorski!» oli vastus. 

«Ei usu. Pea kinni, muidu lasen!» 

Enne kui vahimees ähvardust sai täide saata, 
oli ratsamees mullavallist üles kihutanud. Pauk 
raksus, ratsaniku peast langes rootsi kübar maha. 
Järgmisel silmapilgul kiskus Gabriel kiivri vahi- 
mehe peast ja pani oma pähe; rootsi sõjamehe 
kuue oli ta juba varem seljast visanud. Samal ajal 
ütles ta kohkunud vahimehele: «Nüüd jookse tel- 
kide vahelt läbi ja karju kõigest jõust, nagu mina 
teen: «Üles, vene mehed, vaenlased tulevad!»» 

Vaenlased tulidki juba. Nagu tuulispask tor- 
mas eemalt suur ratsameeste salk mullavallist 
üles; nende järele tulid jalamehed joostes. Gab- 
riel ei suutnud neid üksipäini tagasi tõrjuda, ta 
pidi võideldes kantsi sisse taganema. Aga juba oli 

suur osa venelasi jalule tõusnud ja sõjariistad 
kätte võtnud. Algas äge võitlus, mees mehe 
vastu. Harva kuuldus püssipauke, enamasti või- 
deldi mõõkade, odade ja kirvestega; pimeduses ja 
hirmsas segadikus langes siin ja seal venelane * 
venelase, saks saksa käe läbi. 

Gabriel oli venelaste esimeses reas, ta mõõk 
möllas vastaste ratsanike hulgas. Ta otsis Ivot, 
aga ei leidnud teda kusagilt. Uhes saksa rüütlis, 
kellel punaste sulgedega raudkübar peas oli ja 
kes sakslaste esimeses reas kui lõukoer võitles, 
arvas Gabriel Mönnikhuseni ära tundvat ja hoi- 
dus tema eest hoolega kõrvale. Rüütel näis aga 
teda otse silmas pidavat. Asjata taganes Gabriel 
telkide vahele — rüütel raius enesele teed jala- 
meestest läbi ja tungis suure tuhinaga Gabrieli 
kallale. 

«Pea kinni, rüütel Mönnikhusen!> ütles Gab- 
riel saksa keeles, «una ta end mõõgaga hirmsa 
hoobi eest kaitses. «Ma ei taha sind surmata.> 

«Ja mina ei taha elada!» hüüdis Mönnikhusen 
kätt uueks hoobiks tõstes. 

«Põgene, rüütel!» manitses Gabriel tungivalt. 
«Sa näed, et sa minust jagu ei saa. Põgene ja ela 
oma ainsa tütre rõõmuks!» 

«Minul ei ole tütart!» kiristas Mönnikhusen 
vihaselt. «Ma ei seleta su nägu, aga sa oled vist 
mõni äraandja meie eneste keskelt. Sa tahad mind 
pehmeks teha ja oma viletsat elu päästa, aga sa 
sured minu käe läbi!» 

Suure vaevaga kaitses Gabriel end vastase 
vihaste löökide eest, aga ta ei löönud ise vastu. 
Ta nõu oli rüütlit ära väsitada ja elusalt vangi 
võtta. Saatusel oli teine nõu. Kuu oli silmapilguks 

pilvede vahelt välja tulnud. Kahe võitleja lähedal 
paukus püss. Mönnikhusen tuikus ja kukkus 
äkisti, otsekui välgust tabatud, tagumistele jal- 
gadele tõusva hobuse seljast maha, Kohe kargas 
ka Gabriel maha, kummardas ja tõstis langenud 
rüütli pea üles. Mönnikhusen elas veel, aga ta ei 
saanud sõna rääkida, vaid ajas verist vahtu suust 
välja. Püssikuul oli talle rindu tunginud. Gabriel 
kutsus kaks vene sõjameest ja käskis haavatud 
rüütli kantsi ülema vürst Priemka telki kanda. 

Kui Gabriel sealt tagasi tuli ja uuesti lahingus- 
se tõttas, oli suurem jagu saksu ja rootslasi juba 
kantsist välja aetud ja linna poole põgenemas. 
Viimsed, kes kantsist taganesid, olid Ivo Schen- 
kenberg ja neli, viis meest tema salgast. Ivo 
võitles vahvasti, ta mõõk tilkus verest, ta taganes 
alles siis, kui märkas, et viimne võidulootus kadu- 
nud oli ja kuuvalgel püssikuulid sagedamini 
ta pea ümber vihisema hakkasid. Venelastest, 
kes põgenejaid taga ajasid, kaugelt mööda kihu- 
tades, tõttas ta üle valendava lagendiku omadele 
järele. 

«Pea kinni, Ivo!» müristas korraga ta selja 
taga üks hääl, mis vapra mehe värisema pani. Ta 
andis hobusele kannuseid. 

«Pea kinni, jänespüks!» hüüdis Gabriel talle 
järele kihutades. «Sa ei pääse minu käest, sest 
mul on parem hobune. Ma pistan sulle mõõga 
kuklasse, kui sa vastu ei hakka.» 

Ivo pööras järsku hobuse ümber ja seisatas. 

«Mis sa minust tahad?» urises ta läbi ham- 
maste. 

«Ma toon sulle terviseid teisest maailmast, kus 
üht meist täna oodatakse,» vastas Gabriel. «Val- 

mista end teele, sest kord võib niisama hästi sinu 
kui minu kätte tulla.» 

«Ma ei taha sinuga võidelda, sest sa ei ole ini- 
mene, sa oled tont.» 

«Kas mäletad veel, kuidas ma tondiks sain?» 
naeris Gabriel mõrudalt. «Kuidas see lugu oli? 
Kas ma põgenesin või langesin ausas kahevõitlu- 
ses sinu käe läbi, nagu sa Agnes von Mönnik- 
husenile oled ütelnud?» 

«Kust sa seda tead?» 

«See on ju tontide eesõigus, et nad igasse 
kohta sisse pääsevad. Agnese poolt on mul sinule 
veel tänuvõlg ära tasuda osava luiskamise eest, 
millega sa tema aega veetsid, ja selle inetu tem- 
butamise eest, mida sa oma armastuseks nime- 
tasid.» 

«Vilets äraandja!» kisendas Ivo äkisti Gabrieli 
kallale kippudes. «Ma tahan näha, kas sa sure- 
matu oled!» 

Võitlus ei kestnud kaua. Ivo lõi hirmsa hoobiga 
Gabrieli raudkübara lõhki ja tõstis hõisates käe 
surmahoobiks, aga selsamal silmapilgul tungis 
Gabrieli mõõk ta kaelast läbi ja sirutas ta surnult 
lume peale maha. 

«Jumalaga, Eestimaa Hannibal!» ümises Gab- 
riel teda silmitsedes. «Kahju, et sel kangel ja ka- 
valal mehel ausamat meelt ei olnud!» 


15 
PÜHA NAISTERAHVAS. 


Selsamal ööl koputati tugevasti Pirita kloostri 
värava pihta. Alles tüki aja pärast, kui koputa- 
mist mitmeti oli korratud, pistis väravavaht pea 
kitsast aknaaugust välja ja küsis pahaselt: «Kes 
seal kolistab?> 

«Käskjalg rüütel Mönnikhuseni poolt,» vastas 
võõras hääl õuest. Värava taga seisis hobune saa- 
niga ja pikk mehekuju — kõik kolm vaevalt näh- 
tavad, sest taevas oli uuesti pilve läinud ja paksu 
lund sadama hakanud. 

«Rüütel Mönmikhusen läkitagu omad käsk- 
jalad päeva ajal, südaöösi ei lasta siin kedagi 
sisse,> urises vaht pead tagasi tõmmates. Ta tah- 
tis akent kinni lüüa, aga õuesseisja pistis piitsa- 
varre akna vahele ja ütles tungivalt: «Laske mind 
aega viitmata sisse! Ma pean kohe abtissi jutule 
saama.» 

«Tule päevavalgel, siis näen, mis lind sa oled.» 

«See on võimatu. Sa tead, et linn venelasfest 
ümber piiratud on. Õnne varal pääsin ma Ranna- 
väravast välja, kuna teisel pool kibe võitlus 
kestis, ja kihutasin hobusega üle merejää siia. 
Ma pean tagasi ruttama, enne kui lumesadu ja 
pimedus lõpeb, muidu võetakse mind tee peal 
kinni.» 

«Mis käsku sa siis tood?» 

«Seda võin ainult abtissile enesele ütelda ja 
palun teda kohe äratada.» 

«Taga parem!» turtsus vaht. «Kui sa sedagi 
ei ütle, mis sul vaja on, siis korista ennast!» 

«Ara kutsu nuhtlust enese kaela, vanamees!» 
hüüdis õuesseisja kärsituks minnes. «Ma paugu- 
tan värava pihta ja teen niisugust kära, et abtiss 
ise üles ärkab ja siis — hoia oma nahka!» 

Käskjalg tegi kohe ähvarduse täitmisega haka- 
tust. 

«Oota ometigi, pöörane!» taples vaht ja tõm- 
bas akna raksudes kinni. 

Ligi pool tundi läks mööda, enne kui riiv kõli- 
ses ja kitsas jalgvärav lahti tehti. Kaks kloostri- 
sulast, mõlematel kirved käes, võtsid käskjala 
eneste keskele ja talutasid ta üle õue, trepist üles 
ja pikast, pimedast vahekojast läbi nunnade 
söömasaali, mis vahaküünaldega valgustatud oli. 
Siin istus abtiss Magdalena auliselt ja tõsiselt kõr- 
gel toolil; mõned nunnad seisid tema ümber. 
Sulased jäid aupaklikult ukse juurde seisma, 
kuna käskjalg kummardades abtissi ette astus. 
Nunnad panid ilma suurema meelepahanduseta 
tähele, et käskjalg, kes lihtsat mõisasulase riiet 
kandis, kena noormees uhke, peene näoga ja 
suurte, süsimustade silmadega oli. Abtiss silmit- 
ses teda teravasti ja küsis siis: «Oled sina minu 
õemehe sulane?» 

«Mina olen rüütel von Mönnikhuseni teenistu- 
ses,» vastas käskjalg kummardades. 

«Mis sõnumeid sa tood?» 

Käskjalg ei vastanud kohe, vaid piilus otsekui 
midagi kahetsedes nunnade poole. Abtiss andis 
viimastele märku eemale astuda. Siis ütles käsk- 
jalg tasakesi: «Ma toon kurbi sõnumeid. Rüütel 
Mönnikhusen on raskesti haavatud ja kõigist 
maha jäetud. Preili Agnes on ainuke varandus, 
mis minu armulisele ja õnnetule härrale siin 

ilmas üle jäänud. Seda varandust igatseb ta nüüd 
tagasi saada ja on mind välja saatnud teda siit 
ära tooma. Õues ootab hobune saaniga; ma loodan 
lumesaju ja pimeduse varjul õnnelikult linna 
pääseda, kus meid Rannaväravas oodatakse.» 

«On sul mingit tunnistust kaasas, et sa tõesti 
minu õemehe poolt saadetud oled?» küsis abtiss. 

Käskjalg pistis käe põue, võttis Mönnikhuse- 
nite vapiga ehitud pitserisõrmuse välja ja ütles 
seda abtissi kätte andes: «Selle sõrmuse andis 
armuline rüütel mulle tunnistuseks kaasa.» 

«Kas sul mingit kirjalikku tunnistust ei ole?» 
küsis abtiss sõrmust terava tähelepanuga silmit- 
sedes. 

«Rüütel von Mönnikhusen on ju raskesti haa- 
vatud, ta ei võinud kirjutada,» vastas käskjalg, 
kuna kerge puna talle palge tõusis. 

«Millal ta haavata sai?» 

«Eilse väljatungimise juures.» 

«Ma ei tunne seda sõrmust,» ütles abtiss kül- 
malt. «Kui sul paremat tunnistust kaasas ei ole, 
siis ei või ma õetütart sinu kätte usaldada.» 

«Kõrgeauline abtiss, heitke armu!» palus 
käskjalg tungivalt. «See oleks raske õnnetus, kui 
ma tühjade kätega oma armulise härra ette peak- 
sin astuma. Kui ma ütlesin, et rüütel von Mönnik- 
husen haavatud on, siis ei ütelnud ma täielikku 
tõtt, sest ma ei tahtnud kõrgeaulist abtissi kohu- 
tada. Rüütel ei ole mitte ainult raskesti haavatud, 
vaid ta on surmaga võitlemas. Ta otsis meelega 
surma, sest rasked õnnetused on elu tema meelest 
läilaks teinud. Võib olla, et ta tulevat päevavalget 
enam ei näe. Kõrgeaulist abtissi arvatakse õigu- 
sega pühaks naisterahvaks, kuidas võiks ta siis 

oma suures helduses keelata, et tütar isa surma- 
voodile tõttab?» 

Kui käskjalg kõneles, viibis abtissi terav, va- 
ritsev pilk ühtepuhku ta näol. 

«Sa võtad sellest asjast väga suurt osa?» küsis 
abtiss luuravalt. 

«Miks ei peaks ma sellest osa võtma, kui mu 
Vaene härra surmasuus vaagub ja igatsedes ootab, 
et armsat last viimast korda näha saaks? Ärgu vii- 
vitagu kõrgeauline abtiss aega, muidu jääb kõik 
hiljaks ja siis ei suuda miski kahetsus rasket õnne- 
tust enam heaks teha. Kui kõrgeauline abtiss seda 
sõrmust ei tunne ja mind ei usalda, siis näidaku 
seda preili Agnesele. Tema saab sõrmust vististi 
ära tundma ja tõrkumata minuga kaasa tulema.» 

«Arvad sa?» ütles abtiss kentsaka, vaevalt aru- 
saadava naeratusega. «Kas sa preili Agnest nii 
hästi tunned?» 

Kui käskjalg veidi kohmetudes vastust otsis, 
kutsus abtiss näpuviipega ühe nunna enese juurde 
ja sosistas talle midagi kõrva. Selle peale läks 
nunn teise seltsis saalist välja. Käskjalg tahtis 
midagi ütelda, aga abtiss sundis teda uhke käelii- 
gutusega vaikima. Natukese aja pärast tulid nun- 
nad tagasi. Nende vahel kõndis Agnes von 
Mönnikhusen. Ta kandis pikka patukahetseja 
kuube; ta nägu oli kahvatu, paled auku vajunud, 
pilk tume, silmad tuhmistatud äkilisest valgusest, 
mida ta üle hulga aja esimest korda nägi. Teda 
nähes tuli valus ja vihane hüüe käskjala rinnust. 
Agnes värises. Ta pilk jäi käskjala kõrgel kujul 
kui tardunult seisatama, veri tõusis talle järsku 
pähe, ta karjatas valjusti, tuikus ja oleks kukku- 
nud, poleks mitte nunnad teda toetanud. 

«Viige ta kongi tagasi, ma olen küllalt näi- 
nud!» ütles abtiss, kes Agnest ja käskjalga tera- 
valt silmas oli pidanud. 

«Pidage!» hüüdis käskjalg, nunnadele teele 
põigiti ette astudes. «Mis olete teie preiliga tei- 
nud?> 

«Selle üle ei ole mul vaja sulasele otsust 
anda,» ütles abtiss uhke tõsidusega. «Viige ta 
ära!» d 

Aga käskjalg ei lasknud nunnasid paigast lii- 
kuda. 

«Enne peab mul selgus käes olema!» hüüdis 
ta müriseva häälega. «Agnes von Mönnikhusen, 
ma küsin teie isa nimel, mispärast kannate teie 
seda häbirüüd, mispärast peetakse teid siin van- 
gis?» 

Enne kui Agnes midagi sai kosta, plaksutas 
abtiss valjusti käsi. Saali uks läks lahti, kuus 
kloostrisulast, kõigil pikkade vartega sõjakirved 
käes, astusid sisse ja asusid poolringis käskjala 
ümber, kes neid vaevalt tähele pani. Seda selge- 
malt nägi neid Agnes, kelle näost nüüd jälle 
viimne veretilk kadus. Ta vaatas paluvalt käsk- 
jala otsa ja ta pilk ütles selgesti: «Põgenege, 
Gabriel! Mispärast kukutad sa ennast ja mind 
hädasse?» 

«Ma ootan vastust,» ütles Gabriel rahulikult. 
«Kelle loaga peetakse teid siin kui kurjategijat 
vangis, preili Agnes? On see teie isa tahtmine?» 

«Ma ei tea seda,» kostis Agnes kurvalt. «Mu 
isa näib mind maha jätnud olevat.» 

«See ei ole tõsi. Tema ise kutsub ju teid enese 
juurde. Kas tahate minuga kaasa isa juurde tulla? 
Õues ootab meid hobune saaniga.» 

Agnese silmis säras välgusarnane rõõmuhelk, 
mis aga kohe jälle kustus. 

«Ma tulen heameelega, kui abtiss lubab,» ütles 
ta vagusalt. 

«Kas kuulete, abtiss?» hüüdis Gabriel. «Preili 
Agnes usaldab mind, tahab minuga kaasa tulla. 
Mispärast teie siis veel teda keelate? Mõtelge, et 
meil vähe aega on.» 

«Kes sa oled, et sa minuga nii ülbelt julged 
rääkida?» küsis abtiss kulmu kortsutades. «Ma ei 
usu, et rüütel von Mönnikhusen nii ninatarku su- 
laseid omas teenistuses sallib. Mis su nimi on, 
noor tuulepea?» 

«Minu nimi ei tähenda siin midagi,» ütles Gab- 
riel järsult, sest ta kannatus hakkas katkema. 
«Teie näete, et preili mind tunneb ja usaldab. 
Ma küsin viimast korda: Kas tahate teda heaga 
minu seltsis minna lasta?» 

«Ja kui ma mitte ei taha, mis siis?» küsis 
abtiss pilkavalt. 

Gabrieli silm välkus vihaselt. «Siis vastutate 
ise oma vägivalla järelduste eest. Ma hoiatan teid, 
abtiss, ärge kutsuge hirmsat õnnetust enese ja 
selle vaga paiga peale!» 

«Julged sa mind veel ähvardada, kelm?» kähis- 
tas abtiss viha pärast kahvatades. «Sulased, võtke 
see inimene kinni!» 

Gabriel kummardas äkisti väriseva Agnese 
poole ja sosistas talle kõrva: «Ole julge, ma tulen 
varsti tagasi!» tõukas tugeva hoobiga tagasi esi- 
mese sulase, kes tema käsivarrest kinni haaras, 
kiskus kirve ta käest ja müristas seda enese pea 
ümber keerutades: «Teie, lurjused, tahate sõja- 
meest pidada?» 

Enne kui kinnivõtjad kohmetusest toibuda 
suutsid, oli Gabriel uksest välja karanud. Ilma 
tagasi vaatamata tõttas ta pikast vahekojast läbi, 
kargas trepi ülemiselt astmelt müüri peale, hüp- 
pas kahe sülla kõrguselt alla, istus saani ja kadus 
pimedusse, enne kui välja saadetud tagaajajad 
teda veel korra näha oleksid saanud. 

Agnes, keda kongi tagasi oli viidud, pöörles 
unetult oma kõval asemel. Mure ja ahastus vae- 
vasid ta südant, sest ta ei teadnud veel, kas Gab- 
riel oli õnnega pääsenud või tagaajajate kätte 
sattunud. Umbes tunni aja pärast kõlises kongi- 
ukse lukk. Uks läks lahti ja abtiss astus sisse, 
pahemas käes lühtrit põleva vahaküünlaga ja 
mitme nööriga piitsa kandes. Abtissi näost oli 
näha, et ka tema silma uni ei olnud saanud. Ta 
tõmbas ukse enese järel kõvasti kinni, seadis 
lühtri müüriaugu ääre peale ja ütles Agnesele, 
kes imestades asemelt tõusis: «Või see ongi sinu 
armuüke?> 

Kogu neitsilik uhkus, kogu endine kangekael- 
sus ärkas selle pilkava sõna juures korraga 
Agnese südames. 

«See on minu kihlatud peigmees,» kostis ta 
rahulikult. 

«Kena peigmees, seda ei või salata,» pilkas 
abtiss. «Ja juba kihlatud? Muidugi sinu isa lubaga 
ja õnnistusega?» 

Agnes ei vastanud. 

«Vahest ei teagi sinu isa veel sellest õnnest, 
et ta oma sulase või pärisorja äiaks peab saama? 
Kuidas saab ta jumalat kiitma, et ainsast tütrest 
niisugust rõõmu näeb! Priske, jumekas noormees, 
see tulevane Mönnikhuseni väimees! Ja missugune 

juige, kaval kelm! Ta tahtis ju sind minu käest 
lausa ära varastada!» 

Abtiss naeris lühidalt ja kähisevalt. 

«Vahest annad nüüd ka oma peigmehe toreda 
nime teada?» 

Agnes jäi vait. 

«Ma näen kurvastusega, et sa ikka veel kange- 
kaelne oled,» ütles abtiss auliselt pead vanguta- 
des. «Mille üle sa uhkustad, tüdruk? Loodad sa 
ikka veel isa peale, kes sind pöörases helduses. 
üleliiga on hellitanud, enesele vitsaks kasvata- 
nud? Kuule siis: sinu isa on vilets kerjaja, keda 
mina edaspidi armust pean toitma. Tema vannub: 
ja sajatab sind, sest oma sõnakuulmatu olekuga 
oled sa teda ja ennast õnnetuks teinud. Oleksid 
sa Risbiteri vastu võtnud, siis ei pruugiks su 
vaene isa nüüd kerjakotti kanda. Õnnetus ja sinu 
patud on tema vaimu pimestanud, ta annaks sulle 
vahest veelgi andeks, kui sa kavala kassimeelitu- 
sega temale läheneksid. Seda ei tohi sündida, 
muidu kaoks viimne õigus maailmast. Teie peate 
üksikult oma pattude nuhtlust kandma. Teda on 
jumal karistanud ja mina — tahan sind karis- 
tada. Sa oled nüüd täiesti minu meelevalla all, 
miski vägi ei suuda sind minu käest ära kiskuda.» 

«Mida sa tahad minuga teha?» küsis Agnes 
külmalt. 

«Ma tahan sinu hirmsat kangekaelsust murda, 
sinu keha vaevata, su hinge valusas kahetsemise 
tules puhastada. Võta see riie seljast!» 

Age puna tõusis Agnese palge. 

«Mõtle, et ma mitte orjatüdruk ei ole, vaid 
Kaspar von Mönnikhuseni tütar!» ütles ta välku- 
vail silmil. 

Seda pahem, kui rüütli tütar orja nuhtluse 
vääriline on.» 

«Mina ei lase end piitsaga peksta!» 

«Selle vastu on nõu leitud. Ukse taga seisavad 
kaks sulast, Kui sa vastu tõrgud, siis kutsun nad 
sisse.» 

Agnes surus käed vastu silmi. 

«Sinu pärast, mu ainuke Gabriel, tahan ma 
seda teotust veel kannatada,» sosistas ta kuulma- 
tult. Siis tegi ta, nagu kästud. 

«Nüüd seisa paigal!» hüüdis abtiss peaaegu 
hõisates. 

Piits vihises läbi õhu. Abtiss lõi esiotsa pikka- 
misi, iga hoopi isuga maitstes, iga vermet valgel 
siidpehmel nahal salarõõmuga silmitsedes, iga 
verepiiska ahne pilguga imedes — siis ikka kii- 
remini ja kiiremini, nagu piinamise himust ja 
verejanust erutatuna ning joovastatuna. 

Agnes ei teinud kordagi häält, kui ta õrn keha 
otsekui tules põles, aga külm higi tilkus ta otsa- 
esiselt, ta huuled värisesid ja suunurkadesse ko- 
gus kerge vaht. Viimaks lõppes abtissi jõud. 

«Miks sa mind piinad?» küsis Agnes tume- 
dalt. 

«Sellepärast, et sa püha naisterahvast oled 
vihastanud,» kostis abtiss kähisedes ja lõõtsuta- 
des. 

Agnes raputas vagusalt pead. 

«Sina ei ole püha, tädi, sest sa vihkad mind. 
Ma tean ka, miks sa mind vihkad. Kui sa veel 
noor tüdruk olid, armastasid sa minu isa. Sa ei 
ole oma õele iialgi andeks andnud, et isa teda 
sinust rohkem armastas. Sellepärast oled sa ka 
kloostrisse läinud, mitte end jumalale pühendama, 

vaid oma haavatud südant põletama. Sa vihkad 
mind selle pärast, et ma oma ema nägu olen. Ei, 
tädi, sa ei ole püha, vaid patune inimene, sa ei 
ole mind mitte karistanud, vaid oma viha kustu- 
tanud. Jumal andku sulle seda andeks.» 

Abtiss oli näost rohekaks läinud; pärani silmi 
ja lahtise suuga vahtis ta Agnese otsa. Ta kuiva- 
nud huuled liikusid, aga ta ei saanud tükil ajal 
sõna suust välja. 

«Jah, ma vihkan sind!> susises ta viimaks kui 
vihane uss. «Ma tahan sind iga päev piinata, sind 
näotuks teha, sind pikkamisi rusuks ja puruks 
hõõruda. Olgu peale, et ma püha ei ole, aga sinule 
tahan ma kuradiks olla, nagu sinu ema minu elu- 
õnnele kuradiks oli!» 

Põlevail silmil, vahutades ja hambaid kirista- 
des raputas abtiss veel korra piitsa Agnese poole, 
keda sarnane vihkamise palavik enam jälkuse ja 
haledusega kui hirmuga täitis, ja pöördus siis 
järsku ukse poole, jäi aga niisama järsku seisma 
ja hakkas kõigest kehast lõdisema. Vahekojast 
kostis vali kära ja raskete sammude müdin, mis 
kiiresti lähenes. Läbi müüriaugu paistis hele 
tulekuma. Kongiuks kisti äkki lahti ja lävele ilmus 
Gabriel, põlev tulelont käes. Ühe pilguga mär- 
kas ta, mis siin oli sündinud. Äkilises vihas sasis 
ta abtissi kõhnast käsivarrest kinni, kiskus ta 
vahekotta ja tõukas kongi ukse jalaga kinni. 
Vahekoda kubises sõjameestest, nende keskel 
seisid värisedes ja vabisedes mõned kloostri- 
elanikud. 

«Põrgulik vanamoor, mis oled sa selle ingliga 
teinud?> müristas Gabriel, abtissi kurjasti vapus- 
tades. 


425 


«Armu, halastust!» ägas abtiss, esimese hir- 
muga põlvili nõtkudes, 

«Kas sa tema vastu halastust tundsid?» karjus 
Gabriel vihaselt. «Eks ma hoiatanud sind: ära 
kutsu õnnetust enese ja kloostri peale! Sa ei hoo- 
linud sellest, sinu verejanu oli ärritatud, sa läksid 
öösi oma ohvrit piinama. Kahetse nüüd! Sinu va- 
litsus on otsas, Pirita kloostri viimne päev on 
kätte jõudnud!» 

Abtiss tõusis äkisti püsti. Ta oli oma julguse 
jälle leidnud. Ta nägu oli kahvatu, aga ta silmist 
välkus vana rüütlisoo paindumatu uhkus. 

«Kes sa oled, ori, et sa Pirita kloostri valit- 
seva abtissiga sel viisil rääkida julged?» hüüdis 
ta pühalikult. 

«Minu nimi on Gabriel Sagorski.» 

Abtiss läks näost veel veidi kahvatumaks ja 
ütles palju tasasemalt: «Mõtelge, vürst, et see 
püha paik on, kus te seisate. Hoidke end püha 
paika teotamast!» 

«See ei või püha paik olla, kus põrguline va- 
litseb,» naeris Gabriel mõrudalt. «Jumalal ei ole 
rõõmu selle kloostri rikkusest, mis pettuse ja or- 
jade higi läbi on korjatud: saagu siis vähemalt 
ausad sõjamehed sellest kasu!» Ja meeste poole 
pöördudes lisas ta juurde: «Võtke see tige loom 
ja kõik kloostri elanikud laagrisse kaasa, aga 
ärge puutuge nende elu külge! Selle röövlikoopa 
võite paljaks riisuda.» 

Vannutades sirutas abtiss käed sõjameeste 
vastu välja, aga need sasisid aega viitmata ta 
käsivartest kinni ja talutasid ta ühes kõige 
kloostrirahvaga õue peale. Gabriel jäi üksipäini 
vahekotta seisma. Kui kõik välja olid läinud, 

hüüdis ta tasakesti müüriaugust sisse: «Valmis, 
Agnes?» «— ja esimest korda tuli sel teel Agnese 
suust rõõmus vastus: «Jah!» 

Agnes ei olnud enam kangekaelne — ei mitte 
sugugi. 

Gabriel kiskus kongiukse lahti — ja Agnes 
nuttis tema rinnal. 

«Vaene laps, vaene laps!'> ütles Gabriel, neiu 
juukseid õrnalt silitades. 

«Armasta mind, Gabriel, sest ma olen sinu 
pärast pälju kannatanud,» sosistas Agnes süga- 
vasti hinge tõmmates. 

Gabriel võttis ta kui lapsukese oma kätele, 
kandis ta saani, mässis sooja kasuka sisse, istus 
ise ta kõrvale ja võttis ohjad kätte. Sõit läks kii- 
resti laagri poole. 

Nende selja taga kohas kloostrirahva häda- 
kisa, raksusid kirstud ja kapid kirvehoopide all ja 
viimaks segines suure tule kuma tõusva koidu 
valgusega... 

See oli Pirita kloostri viimne päev. 


16 
LÕPETUS. 


Sõidu ajal oli Gabriel Agnest õrnal viisil mõne 
ootamatu asja peale ette valmistanud. Siiski oli 
Agnese kohmetus suur, kui saan Lasnamäel — 
Ivo Schenkenbergi telgi ees seisatas. 

«Ivo on surnud,» vastas Gabriel Agnese imes- 
tava küsimise peale. «Ta on ju peaaegu minu 
sugulane, ega see siis imeks ei ole panna, et ta 

Veel enne surma oma toreda telgi minule päran- 
das. Nüüd on telk sinu oma. Ma kingin ta sulle 
sellel tingimusel, et sa kõik kurvad mälestused 
tema seest sootumaks ära kaotad.» 

«Mil viisil Ivo suri?» küsis Agnes. 

«Ta langes ausas kahevõitluses.> 

«Kelle käe läbi?» 

«Ta juhtus lahingus minu käe alla, võitles kui 
lõvi ja oleks minu karvapealt teise maailma läki- 
tanud, aga — taevas ei olnud tema poolt.» 

Armastusest ja kartusest segatud tundmusega 
vaatas neiu noore mehe poole üles, kes oma või- 
äust nii alandlikult kõneles. 

«On minu isa siin?> küsis Agnes tasa. 

«Ta on siin ja ootab sind,» vastas Gabriel. 
«Astu tasakesi tema juurde ja — ole mõistlik, 
Agnes! Meie ülema käsuandja ihuarst on tema 
juures. Ma loodan julgesti, et suuremat häda 
karta ei ole. Mina pean teid mõneks ajaks üksi 
jätma, aga lõuna ajal tulen teid vaatama. Juhtub 
midagi vaja olevat, siis ootavad telgi juures mitu 
meest sinu käske.» 

Agnes astus sõna lausumata telki, Gabriel aga 
istus saani ja kihutas uuesti Pirita kloostri poole, 
mille asukohast paks suitsusammas märku andis. 
Paari tunni pärast tuli ta sealt sõjameestega, van- 
gide ja saagikoormatega tagasi. Vangid ja ühe 
jao saagist läkitas ta ülema käsuandja vürst 
Mstislavski kätte, teise jaotas ta oma meeste vahel 
ära. Enesele ei võtnud ta kõigest kloostri varan- 
dusest muud kui üheainsa tüki, aga see oli ka 
kõigist kõige parem, sest see oli — Agnes. 

Meie ei tea, mis vaheajal isa ja tütre vahel läbi 
oli räägitud. Kui Gabriel neid lõuna ajal vaatama 

läks, istus Agnes punaseksnutetud silmadega isa: 
haigevoodi ees. Vana rüütel oli täiel mõistusel, 
aga tema näole oli lähenev surm juba oma 
kohutava varju heitnud. Viimase jõuga sirutas: 
surija Gabrielile käe vastu ja püüdis lahkesti nae- 
ratada. 

«Ma tänan teid, vürst Sagorski, selle rõõmu 
eest, et Agnese siia tõite,» ütles ta nõrga, vaevalt 
kuuldava häälega. «Ma tean kõik ja olen kõigega 
rahul. Agnes on hea laps, ta annab mulle mu val- 
juse andeks ja kahetseb mind pealekauba. Ma 
võin nüüd rahuliku südamega surra.> 

«Ärge mõtelge surma peale, rüütel,» püüdis 
Gabriel trööstida. «Teie peate preili Agnese rõõ- 
muks veel kaua elama.» 

«Minu elupäevad on loetud,> kostis Mönnik- 
husen vagusalt. «Kas teate, vürst, et teie ülemal 
käsuandjal väga tark saksa ihuarst .on? Ta on ni- 
melt just niisama tark kui mina ise, sest ta kuu- 
lutas mulle ette, et ma homset päeva enam ei näe, 
ja — mina arvan niisamuti. Arge püüdke mind 
asjata vaigistada, lapsed, mul ei ole vaigistust 
vaja. Ma suren rõõmuga. Mis kasu minust veel 
on? Mis asi peaks mulle siin ilmas veel rõõmu 
tegema? Minu sõjakuulsuse läige on kustunud, 
mu isamaa, Liivi orduriik, on hukka läinud, kõik 
mu vara on ära pillatud, oma ainsa lapse olen ma 
ise õnnetuks teinud ja tema tigedama vaenlase 
kätte piinata andnud —> 

«Armas isa, ära räägi nõnda!» palus Agnes 
isa käest kinni võttes ja seda oma pisaratega 
kastes. 

«See on hea, Agnes,» sosistas Mönnikhusen 

naeratades. «Hoia mu käsi peos, see annab mulle 
jõudu rääkida, mis mul veel südamel on. 

Jah, lapsuke, ma olen sulle rasket ülekohut tei- 
nud. Ma tahtsin sind vägisi Hans Risbiteriga 
paari panna, aga sina tundsid teda õnneks pare- 
mini kui mina. Oh, see inimene on ütlemata ala- 
tu! Kui ma viimati tema käest raha laenuks nõud- 
sin, kas tead, mis ta mulle siis vastas! «Läkitage 
Agnes kohe minu juurde, siis saadan raha, muidu 
mitte!» Ta tahtis sind minu käest raha eest osta. 
Kõik maailma nuhtlused tuigu tema peale! Oleks 
ta sel ajal minu käe alla juhtunud — aga miks 
peaksin ma oma viimseid silmapilke selle viletsa 
mälestusega mürgitama? Sina tundsid teda pare- 
mini ja oled ise paremini valinud. Vürst Sagorski, 
andke oma käsi siia!... On see teie kindel nõu, 
Agnes von Mönnikhuseni endale abikaasaks ko- 
sida?» 

«Jah,> kostis Gabriel sügavas liigutuses. 

«Siin ühendan ma teie käed ja kihlan teid 
peigmeheks ja pruudiks. Surija õnnistus saatku 
teid eluteel!... Usu mind, vürst, enne tänast 
päeva ei oleks ma sulle oma tütre kätt mitte luba- 
nud, sest ma olen saksa rüütel ja suren sinu rahva 
vaenlasena! — aga sa oled ise tema pärast või- 
delnud ja tema enesele võidusaagiks omandanud. 
Sa oled tark ja aus mees, sa ei hakka Agnest 
sellepärast põlgama, et ma temale peale oma nime 
mingisugust kaasavara ei või anda. Mina olen ker- 
jaja, aga tema on siiski Kaspar von Mönnikhuseni 
tütar ja kõlbab ainuüksi oma nime pärast küll 
vürsti kaasaks! , . .> 

Viimast korda välkus piiritu seisuslik ja sugu- 

kondlik uhkus vana rüütli silmis. Siis vajusid nad 
väsinult kinni. 

Õhtul heitis Mönnikhusen hinge. Vürst Sa- 
gorski lahkus oma väesalgaga Tallinna alt ja läks 
esmalt Kuimetsa, kus rüütli surelikud riismed 
tema viimse soovi kohaselt perekonna matusepai- 
gale puhkama pandi. Siis usaldas vürst oma väe- 
salga mõneks ajaks ustava asemiku käsu alla ja 
reisis pruudiga Venemaale oma isa juurde, kes 
tsaari armust oma mõisad ja seisuseõigused tagasi 
oli saanud, kuid selle tingimusega, et ta iialgi 
Moskvasse ei tohtinud tulla. Siin peeti toredad 
pulmad. Pärast pulmi kutsus tsaar Ivan noor- 
paari enese juurde, leidis neist suurt meelehead, 
kinkis noorikule kalli ehte ja andis Gabrielile 
kõrge ameti oma kojas. Liivi- ja Eestimaal ei saa- 
nud Gabriel enam sõjast osa võtta. 

Kuidas suur Liivi sõda viimaks lõppes, seda 
jutustada on ajaloo asi. Meie nimetame siin ainult 
niipalju, et venelased sel korral Tallinnast võitu 
ei saanud, vaid seitsmenädalase piiramise järel 
sõjamoona puuduse pärast taganema pidid. 

Gabrieli ja Agnese edasise elukäigu üle võime 
loori laotada, teades, et magusa õnne ja kustu- 
matu armastuse soe läige loori läbi kumab. Vürst 
Sagorski nime leiame veel nende kangelaste seast, 
kes Pihkva linna kuulsa Poola kuninga Stephan 
Bathory vastu imeliku visadusega kaitsesid ja sel 
viisil päästsid Moskva riigi raskest õnnetusest, 
kuhu ühendatud vaenlaste ülikange jõud teda oli 
kukutanud. 

Varsti pärast seda tegi tsaar Ivan Poola ja 
Rootsi kuningatega rahu, kuna viimased nüüd 


435 


isekeskis hukkaläinud orduriigi riismete pärast 
riidu läksid. Veel mitu ja mitu aastat pidi see 
õnnetu pind hirmsa sõja sõtkumist kannatama, 
kuna Moskva riik puhkas, kosus ja aegamööda 
seda imelist jõudu kogus, millega ta pärast Rootsi 
ja Poola kangema võimu murdis ja väljakurnatud 
orduriigi maadele oma vägeva kaitse all rahulist 
õnne ja edenemist tõi. 


EDUARD BORNHÖHE 
JA TEMA AJALOOLISED JUTUSTUSED. 


Eduard Bornhöhe on XIX sajandi eesti kirjanduse 
väljapaistvamaid esindajaid. Tema loomingu paremik 
— ajaloolised jutustused ja ennekõike jutustus «Tasu- 
ja» — on avaldanud suurt ühiskondlikku mõju mitte 
ainult esmakordse ilmumise ajal, vaid on säilitanud 
oma tähtsuse ka hilisemate aastakümnete pöördelistes 
sündmustes ja leidnud kindla koha meie kirjanduse 
klassikalises pärandis. 

Eduard Bornhöhe (kodanikunimega Brunberg) on 
sündinud 17. veebruaril 1862. a. Rakvere lähedal väi- 
keses Kullaaru mõisas, kus ta isa Jaan oli aidameheks. 
Mõni aasta hiljem siirdus perekond Inju mõisa. Seal 
oli isa algul samuti mõisa aidameheks, kuid vastu- 
olude tõttu mõisnikuga lahkus aasta pärast lõplikult 
mõisateenistusest, hakates kohaliku külakooli õpeta- 
jaks ja vallakirjutajaks, 

Baltimail toimus üleminek kapitalismile preisi teed 
mööda, järkjärguliste reformide kaudu, rohkete feo- 
daal-pärisorjusliku korra jäänuste säilitamise tingimu- 
sis. See vastas balti-saksa mõisnike huvidele, kes püüd- 
sid paratamatut üleminekuprotsessi teostada endile 
võimalikult soodsalt, talurahvahulkade arvel. Sisse- 
juurdunud feodaalsed kurnamisvõtted ja -tavad, 
mõisnike jõhker omavoli ja keskaegsed ebainimlikud 
xohtlemisviisid olid visad kaduma. 

Rahulolematus eesti talurahva halastamatu rõhumi- 
sega oli Bornhöhe isa mõisateenistusest lahkumise 
peapõhjuseks, kuid saksa mõisniku ülevõimu ja oma- 
voli tuli kogeda samuti kooliõpetaja ja vallakirjutaja 

ametis. Pole kahtlust, et ka tulevane kirjanik juba 
oma varasest noorusest alates õppis vihkama orjust ja 
rõhujate julmust. 

1870. a. asusid Brunbergid elama Tallinna, kus isa 
leidis koha hiljuti rajatud raudtee-töökojas, 8-aastane 
Eduard aga pandi õppima Kentmanni saksa algkooli. 
Poisi varasemale kujunemisele avaldas suurt mõju 
luulemeelne ja lauluarmastaja ema Mai (sünd. Ritter) 
— Eduard Vilde ema vanem õde. Järgnenud õppeajal 
kreiskoolis osutas nooruk tähelepanuväärivat andekust, 
paistes eriti silma oma kirjandite, joonistusande ning 
musikaalsusega. Selle kõrval tegeles ta agaralt spor- 
diga — matkas, uisutas, harrastas paadisõitu ja oli 
innukas maletaja. 

Kreiskooliajast pärinevad ka Bornhöhe esimesed 
pooltõlkelised ilukirjanduslikud katsetused, millest 
mõningad 1878. a. trükis ilmusid («Üks leht vanapa- 
gana tähtraamatust» ajakirjas «Meelejahutaja», eri- 
raamatuna «Röövel ja mõisnik ehk Kaks vaenlast»). 
Need on küll ainult kujunemata nooruki suleharjutu- 
sed, millest oleks asjatu otsida erilisi ideelis-kunstilisi 
väärtusi, kuid nad näitavad ometi Bornhöhe varast 
kiindumust kirjanduslikku tegevusse. Ka Eduard Vilde 
on oma kooliajal Brunbergide juures elades saanud 
vanemalt nõolt ergutust kirjanduslikeks harrastusteks. 

Lõpetanud 1877. a. (viieteistkümneaastasena) au- 
hinnaga kreiskooli, leidis Bornhöhe esialgu lühemaks 
ajaks teenistust maamõõtja joonestussaalis, katsetas 
seejärel joonistuste valmistamisega arhitektidele ja 
ajalehtedele. Järgneb viisteist aastat kestnud vahel- 
dusrikas ja kirev periood Bornhöhe elus, millal ta 
sageli vahetas ameteid ja elukohti (ühes hilisemas kir- 
jas märgib ta ise, et kohtunikuamet olevat tal üldse 
kolmekümnes). Nii kogus ta rohkesti mitmesuguseid 
elulisi tähelepanekuid, jätmata selle kõrval unustusse 
pidevat enesetäiendamist. Sellest ajast pärinevad ka 
kõik Bornhöhe tähelepandavamad = kirjanduslikud 
saavutused. 

Rännuaastad algasid 1878. a. kaubakontori õpila- 
sena Peterburis, kust Bornhöhe peagi siirdus raudtee- 
kontorisse Kovnos (Kaunases). Sel ajal hellitas noor- 
mees lootust hakata õppima maalikunsti, milleks tal 


438 


olid väljapaistvad eeldused. Ometi tuli kunstiõpingute 
kavatsusest peagi loobuda, kuna Düsseldorfi kunsti- 
akadeemiale esitamiseks tehtud joonistused läksid ka- 
duma. Pärast seda tekkis tal kavatsus astuda Paldiski 
merekooli ja hakata meremeheks, ent ka see mõte ei 
teostunud. 1879. a. kevadel tuli Bornhöhe uuesti Tal- 
linna, sama aasta augustis asus aga kihelkonnakooli- 
õpetaja abilisena Põltsamaale, kus 17-aastase noor- 
mehena kirjutas oma tähisaima teose — jutustuse 
«Tasuja». Teose lõpetas ta Tallinnas, kus see ilmus 
trükist 1880. a. Samal ajal tegi Bornhöhe katset ka 
oma kirjandusliku almanahhi «Lindanisa» väljaand- 
misega (mida kavatses arendada ajakirjaks), kuid ma- 
teriaalsete võimaluste puudumise tõttu sai ilmuda 
ainult paar annet. 

Pärast mõneajalist peatust Tallinnas võttis Born- 
höhe 1881. a. jalge alla pikema tee, asudes Lõuna- 
Venemaale, kus töötas umbes aasta köster-kooliõpeta- 
jana Stavropolis. Seejärel suundus Bornhöhe Kau- 
kaasiasse ja tegutses lühemat aega gümnaasiumiõpeta- 
jana Tifliisis (Tbilisis). Seejärel on ta teinud matka ka 
Türgisse ja Iraani. Järgnes koduõpetaja-teenistus 
i Läänemaal Matsalus (1883—1884). Pärast seda töötas 
Bornhöhe mõnda aega vabakutselise ajakirjanikuna, 
joonistajana ja karikaturistina nii kodumaal kui ka 
Lääne-Euroopas, peamiselt Saksamaal. Korduvalt aval- 
das ta neil aastail eesti ajalehtedes oma reisimärk- 
meid. 1886. a. oli ta keelte- ja muusikaõpetajaks Kuuda 
seminaris Märjamaal, seejärel töötas veel aasta kodu- 
õpetajana Matsalus. 1888. a. sooritas Bornhöhe ekster- 
nina Tallinnas gümnaasiumi lõppeksami ja asus Tartu 
ülikooli õppima keeleteadust ning kunstiajalugu, kuid 
pidi juba õige peatselt majandusliku kitsikuse tõttu 
õpingud katkestama; ka hiljem välismaal ei läinud 
tal samal põhjusel korda pidevamat stuudiumi jätkata. 

1890. a. ilmus Bornhöhe teine ajalooline jutustus 
«Villu võitlused». Kirjanik ise leidis sel ajal teenistust 
abiköstrina (organistina) Novgorodi kubermangus ja 
järgmisel aastal koduõpetajana Peterhofis (Speranski 
ja vürst Obolenski perekonnas), puutudes siin muu- 
hulgas kokku ka suure vene kirjaniku L. Tolstoiga. 
Seejärel tegutses Bornhöhe jälle ajakirjanikuna 

Lääne-Euroopas, avaldades ühtlasi 1892. a. kaks uut 
teost — satiiriliste jutustuste sarja «Tallinna narrid 
ja narrikesed» ning jutustuse «Anni neitsipõlv». Sel- 
lel ajal on kirjanik avaldanud ka tõlkeid saksa ja 
vene keelest, aga samuti esinenud saksa keeles kirju- 
tava autorina. 

1893. a. asus Bornhöhe Tallinna, kus leidis püsi- 
vama ikoha ringkonnakohtus, algul tõlgina ja hilj: 
arhivaarina. Samal aastal avaldas kirjanik oma kol- 
manda ajaloolise jutustuse «Vürst Gabriel ehk Pirita 
kloostri viimsed päevad». 1898. a. haaras Börnhöhe 
veel kord rändurikepi ja tegi oma pikima reisi, külas- 
tades Türgimaad, Palestiinat, Egiptust, Kreekat ja 
Itaaliat. Selle reisi märkmeid on ta avaldanud raama- 
tus «Usurändajate radadel» (1899). Pärast välismaa- 
reisi Bornhöhe abiellus ja asus elama Jõhvi, kuhu ta 
oli määratud ülem-talurahvakohtu eesistujaks. Sel- 
lest ajast on pärit tema viimane ilukirjanduslik teos 
— jutustus «Kollid», mis ilmus 1902. a. ajalehes «Uus 
Aeg» ja järgmisel aastal raamatuna. Alates 1912. a. 
sai Bornhöhe elukohaks Narva, kust ta käis Jõhvis 
kohtuistungeid pidamas. 1919. a. määrati Bornhöhe 
rahukohtunikuks Tallinna. Sellel kohal ta surigi 
ametisõidul saadud külmetuse tagajärjel 17. novembril 
1923. aastal. Kopli kalmistult, kuhu Bornhöhe oli mae- 
tud, toodi tema põrm 1951. a. Tallinna Metsakalmistule. 

Ootamatu surma tõttu jäi teostamata Bornhöhe ka- 
vatsus asuda kirjutama oma vaheldus- ja kogemus- 
rikka elu mälestusi. Viimast on põhjust seda enam 
kahetseda, et praegu kasutada oleva materjali vähe- 
suse ja lünklikkuse tõttu seisab Bornhöhe elu ja l00- 
mingu uurimisel ees küllaltki suuri raskusi. Kodanli- 
kud kirjandusloolased ei hinnanud Bornhöhet kuigi 
kõrgelt ega tundnud suuremat huvi tema vastu. Ei 
tehtud midagi kirjaniku elu ja loomingut puudutavate 
materjalide kogumiseks, tema käsikirjaline pärand 
(sealhulgas rida avaldamata ilukirjanduslikke töid) ja 
kirjavahetus jäi saatuse hooleks ja on seetõttu kadu- 
ma läinud. Bornhöhe elu ja loomingu uurimisel on nii- 
siis astutud sõna tõsises mõttes alles esimesi samme ja 
ielikuma ülevaate saamiseks seisab veel palju tööd 
ees, 

; Bornhöhe kujunemine langes suurte murranguliste 
liikumiste aega eesti ühiskonnas. Kapitalistlike suhete 
järkjärguline kehtivusele pääsemine põhjustas 
dunud sajandi keskel üha teravneva võitluse pä 
orjuse igandite vastu; toimus rõhutud eesti rahva 
kujunemine rahvuseks ja sai alguse rahvuslik liiku- 
mine. Tekkis eesti kirjandus ja ajakirjandus, hakkas 
arenema rahvuslik kultuur. Oma progressiivses, demo- 
kraatlikus osas oli see kõige tihedamalt seotud talu- 
rahvahulkade võitlusega balti-saksa mõisnikkonna ja 
kiriku kui rõhumise-ideoloogia peamise kandja vastu. 
Erilise jõu sai antifeodaalse sisuga rahvuslik liiku- 
mine 1860—1880, aastail, haarates rahva kõige laie- 
maid hulki. Eesti kirjanduse esimesed silmapaistvai- 
mad teosed kasvasid vahetult välja selle liikumise hu- 
videst ja avaldasid sellele omakorda väga suurt mõju. 

Bornhöhe sünniaastal 1862 oli ilmunud «Kalevipoja» 
esimene rahvaväljaanne, mis esmakordselt rääkis rah- 
vale muistsest priiusest ja kangelaslikust võitlusest 
orjastajate-penirüütlite = vastu. 01870. a = avaldas 
C. R. Jakobson oma «Kolm isamaa kõnet», mis balti 
parunite ja'nende eestlastest käsilaste iseloomustuse 
järgi oli kui «tuletungal, mis Jakobson ilma sisse viru- 
tanud». Koidula hõõguvast patriotismitundest kantud 
isamaalaulud kõnelesid sageli rahva võitlus- ja kan- 
natusrohkest minevikust. Ilmus rida demokraatliku 
põhihoiakuga Eesti ajalugu käsitlevaid raamatuid ja 
kirjutisi ka teistelt autoritelt, süvenes huvi kroonika- 
liste algmaterjalide vastu. 

Rahvusliku liikumise demokraatliku suuna esinda- 
jate pöördumine feodalismivastases võitluses ajaloo 
poole on täiesti mõistetav. Seni ilma ajaloota ja aja- 
loolise teadlikkuseta talupojarahvas sai nüüd kuulda 
oma kaugemast minevikust, esivanemate kangelas- 
likust võitlusest röövvallutajate ülevõimu vastu, aasta- 
“adu kestnud kannatusist ja rõhujate julmast om 
volist, mis mõnevõrra muutunud vormides veelgi edasi 


ajast minevikku, vaid püüe leida ajaloolistest sünd- 
mustest tuge kaasaegsele sotsiaalsele võitlusele. (Tea- 


taval määral mõjusid selleks ilmselt kaasa ka tsen- 

suuriolud, mis tegid võimatuks otsese ühiskonnakrii- 
tika, rääkimata üleskutsetest rõhujate ikke murdmi- 
seks.) Eesti keelde tõlgiti tollal üsna rohkesti ka teiste 
rahvaste ajaloo-ainelist kirjandust. Erilist esiletõst- 
mist väärivad sealhulgas Puškini «Pealiku tütar» 
(1878) ja Gogoli «Kasaka hetman "Taras Bulba» (1873 
ja 1880), mis kahtlemata on kaasa mõjunud eesti aja- 
loolise jutustuse tekkimiseks ja suunanud rahvaüles- 
tõusu ning vabadusvõitluse teemade käsitlemisele. 
Vähene eesti ajalooline kirjavara pidi olema tuttav 
ka noorele Bornhöhele, juhtides teda ajalooliste teoste 
jälgimisele teistes keeltes ning kroonikate uurimisele. 
Tõenäoliselt on Bornhöhe teadvuse kujunemisele aval- 
danud suurt mõju Jakobsoni «Sakala», mis hakkas 
ilmuma 1878. a. Noormees kuulus «Sakala» innustu- 
nud lugejate hulka ja on 1879. a. saatnud ajalehe toi- 
metusele ka oma kaastööd; temast kujunes rahvusliku 
liikumise. demokraatliku suuna kindel poolehoidja. 
Julge väljaastumine balti feodaalide vastu, nende laial- 
daste eesõiguste ja sellest tulenevate ühiskondlike 
väärnähtuste terav kriitika, mõisnike ja talurahva 
lepitamatute vastuolude paljastamine, mida leiame 
«Sakala» veergudel, on saanud hiljem ilukirjandusliku 
väljenduse ka Bornhöhe jutustuste lehekülgedel. 
Bornhöhe oli oma kaasaja haritumaid eesti kirja- 
mehi, üldse laia silmaringi ning mitmekülgsete teadmis- 
tega, rohkesti reisinud ja palju näinud inimene. Tun- 
des tervet rida keeli, võis ta kõigi Euroopa vanade 
kultuurrahvaste vaimuvaraga vahetult tutvuda. Kuigi 
Bornhöhe oli õppinud saksakeelses ning -meelses koo- 
lis ja hiljemgi liikus sageli balti-saksa või saksikus 
keskkonnas, on ta vaimselt iseseisva inimesena juba 
varakult püüdnud vabaneda selle keskkonna ühekülg- 
setest mõjudest, hukka mõistes valitseva saksa ülakil 
rahvuslikke ja seisuslikke eelarvamusi, konservatiiv- 
sust ja kõrki kastipiiratust. Suur osa on Bornhöhe aren- 
gus ilmselt olnud vene kirjandusel ja kultuuril, sügava 
austusega suhtus ta vene rahva parimaisse omadus- 
tesse. Seda näitab juba 1879. a. «Meelejahutajas» ilmu- 
nud pikem kirjutus «Vene rahvas», kus ta püüab anda 
ülevaadet vene rahva ajaloost ja kaasaegsest elu- 
olust. Ta märgib venelaste vaprust, töökust, külalis- 

lahkust, räägib nende imetlusväärsest visadusest ja 
elujõust, ergust vaimust ja kunstimeelest, kõneleb vai- 
mustusega suurepärasest vene rahvalaulust ja -tant- 
sust, vene keele ilust ning väljendusrikkusest. 

Rahvusliku liikumise demokraatliku suuna seisu- 
kohad on aluseks julgelt ründavale hoiakule, millega 
Bornhöhe oma teostes välja astus ülbelt iseteadvate, 
seisus- ja rahvusuhkete balti-sakslaste vastu. Ainult 
autor, kes juba oma loomingulise tee algul täiesti 
mõistis kehtiva balti erikorra rahvavaenulikku ole- 
must, kes oma rahva ustava pojana vihkas võimutseva 
balti aadli eesõigusi, võis luua niisuguse teose, nagu 
seda on «Tasuja». 

Bornhöhe kogu loomingu peamiseks teemaks on 
rahvahulkade ja rõhujate lepitamatu vastuolu ning 
võitlus, põlgus oma rahva reetjate, vaenlase leeri üle- 
jooksikute vastu. Ta näitab, et rõhujate poolel on ma- 
janduslik jõukus, seisuslikud eesõigused ja kindel 
organisatsioon, millele allasurutud rahvas võib vastu 
seada oma sitkuse, loomupärase andekuse, vabaduse- 
armastuse ja põlvest põlve päritud viha. Ta tõstab 
rahvalike kangelaste kujudes esile parimaid omadusi, 
näidates samal ajal feodaalseid rõhujaid ning nende 
käsilasi ajaloolisele tõele vastavalt kui sotsiaalse eba- 
õigluse ja inimlike pahede kandjaid. 

Kesksel kohal Bornhöhe loomingus on tema kolm 
ajaloolist jutustust — «Tasuja» (1880), «Villu võitlu- 
sed» (1890) ja «Vürst Gabriel ehk Pirita kloostri viim- 
sed päevad» (1893). 

«Tasujas» leidis esmakordselt eesti kirjanduses 
kujutamist rahva ülestõus rõhujate vastu. Olles üldse 
esimene, kes laie! e hulkadele määratud raamatus 
jutustas 1343. a. J sündmustest, on Bornhöhe oma 
teosega väga palju kaasa aidanud selle eestlaste vaba- 
dusvõitluse ühe kangelaslikuma peatüki tutvustamisel 
põhijoontes ajalooliselt õiges valguses. Eelkõige «Ta- 
suja» kaudu ongi Jüriöö ülestõus avaldanud rahvahul- 
kadele innustavat ja vaimustavat mõju võitluses rõhu- 
mise vastu nii teose ilmumise ajal möödunud sajandil 
kui ka aastakümneid hiljem, 

“Tasuja» jutustab eesti vabatalupoja = järglase 
Jaanuse kujunemisest mõisnike-vastase = ülestõusu 

organiseerijaks ja juhiks vanaisa Vahuri surivoodil 
lausutud manitsussõnade, rahva kannatuste nägemise 
ja isiklike karmide kogemuste mõjul. Hoolimata sel- 
lest, et ülestõus veriselt maha surutakse, näitab Ta- 
suja oma kangelassurmaga vabadusvõitluse teed. Mitte 
leppida rõhumise ja vägivalla ahelatega, ennem surra 
vabadusvõitlejana kui elada orjana — niisugune on 
teose põhiidee. Sellega liituvad jutustuses lahutama- 
tult teised ideelised motiivid: isikliku allutamine üld- 
rahvalikule, kokkulepluse ja reetlikkuse terav hukka- 
mõist, eitav suhtumine usku ja kirikusse. 

Tasuja kujus on oma väljenduse leidnud rahvajuhi 
parimad omadused — mehine võitlusvaim, leegitsev 
vabadusiha, surmapõlgav vaprus. Lugejat haarab Ta- 
suja armastus oma kannatava rahva vastu, tema tar- 
kus ja õilsameelsus, tema püsivus ja tahtekindlus. 
Võitlus rõhujate vastu rahva vabastamise eest on 
tema kõrgeimaks eesmärgiks; selle nimel ületab ta 
suuri väliseid takistusi ja raskeid sisemisi vastuolusid, 
allutades oma isiklikud tunded üldise võitluse üles- 
annetele. Seetõttu sai Tasuja hulkade teadvuses legen- 
daarseks rahvakangelase kujuks, kes sümboliseerib 
kogu sajanditepikkust võitlust võõramaiste rõhujate 
vastu. 

Terava satiiriga paljastab Bornhöhe oma jutustuses 
saksa «kultuuritoojate» tegevuse tõelise sisu, nende 
kui eestlasfö esivanemate orjastajate osa, öeldes sisse- 
juhatuses: «Nad riisusid ta, vaese patuse pagana, puu- 
paljaks, et Rooma päike otsekohesemalt tema pimedat 
hinge valgustaks, peksid ta armetuks, et ta kristlikku 
armu saaks maitsta, tegid ta teoloomaks, et ta ristiusu 
õnne ja õnnistust ning keskaja haridust suudaks 
kanda, ja saatsid ta tööle Issanda viinamäele, see on 
tema endisele pärispõllule, kus kupja tuline piits 
temale uue peremehe õigust, haridust, katoliku usku 
ja ebajumalate vilude hiite põlgamist üheskoos kätte 
õpetas.» Kirjanik toob tsitaadi Kelchi kroonikast: 
«Eesti- ja Liivimaal on mõisnikkude taevas, pappide 
paradiis, võõraste kullaauk, aga talupoegade põrgu.» 

Rõhujate leeri peamiseks esindajaks on jutustuses 
Lodijärve noor feodaal Oodo von Raupen, kelle kujus 
tõepäraselt väljendub rüütlite julmus, ülbus ja näru- 

sus. Tema «rüütliomadused» ilmnevad juba lapsepõl- 
ves, põhjustades riiu ja kokkupõrke a iikenäasta 
tega tulevad need omadused järjest selgemini esile. 
Oma vägivallategudele paneb lossiisand krooni vaba 
Metsa talu hävitamisega ja Tambeti elusalt matmisega 
lossikeldrisse. Rõhujate mitmesuguseid negatiivseid 
jooni näeme ka teiste rüütlite, Oodo kaaslaste kaudu. 

Põlguse ja terava irooniaga kujutab Bornhöhe ju- 
tustuses rõhujate koeralikult alandlikku, salakavalat 
ja alatut käsilast Lodijärve kupja näol, kes on alla- 
surutud rahva õel vaenlane. 

Kuid rahvas pole veel unustanud oma endist 
priiust, kättemaksumõte elab edasi nagu tulesäde tuha 
all, et kord puhkeda võimsaks leegiks. Vana Vahur, 
kes tundis rahva häda ja kannatusi, ei suutnud kogu 
oma vägilaslikkusest hoolimata midagi teha, sest ta oli 
üksik. Surivoodil õhutab ta oma järeltulijaid otsima 
neid, kellel on võitlusvaimu, kihutama kogu rahvast 
ülestõusule, «...ja kõlab siis ähvardav ulgumine üle 
terve maa, siis kõlistage sõjariistu ja tõstke mürinat, 
mis pilvi lõhub ja leinavaid jumalaid vägevasti ära- 
tab!...» 

Jaanus tegi teoks vanaisa Vahuri viimse käsu. «Ar- 
metult kurnatud ja piinatud talupoeg võttis viimse 
jõu kokku ja müristas oma ärganud priiusehimu 
hirmsa valjusega isandatele kõrvu.» Ja jälgides kõr- 
gelt künkalt tema märguande peale puhkenud üles- 
tõusu algust, kõneleb Tasuja: «Taevas punetab mässu- 
leegist.  Priiusekoit tõuseb veripunaselt... Raudne 
vajadus nõuab võõraste viimset veretilka, et nende 
varjugi enam meie maal ei oleks. Siis alles tuleb vaba- 
dus tagasi, rahu kosutab kurnatud rahvast, hirm 
kaob vaigistatud südamest, ja sina, jumalik haridus, 
laotad oma valgust rõõmurikaste paikade üle...» 

Põgusalt, nappide joontega on «Tasujas» näidatud 
ülestõusnud talurahvast, tema vabaduspüüdu ja kätte- 
maksutahet. Mmimesed, keda oli loomadeks alandatud, 
ei saanud julmade orjastajate vastu inimlikku halas- 
tust tunda. Ilmekalt näeme talupoegade võitlusvaimu 

järve lossi piiramise ja vallutamise kujutuses. 
Tallinna alla kogunenud ülestõusnute kohta ütleb kir- 
janik, et nendel kõigil oli «üks tahtmine: vabaduse 

test võideldes võita või surra». Ja kuigi halvasti rel- 
vastatud talupojad ei suutnud vastu pidada orduvägede 
ülekaalukate jõudude survele, siis ometi nende salgad 
«langesid selsamal paigal, kus nad seisid, ilma sammu 
taganemata, ja kes vähe suutis, see kiskus ühe vas- 
tase surma kaasa». 

Pärast «Kalevipoega», Jakobsoni publitsistikat ja 
Koidula poeesiat oli «Tasuja» ilmumine 1880. a. järje- 
kordseks suure ühiskondliku tähtsusega nähtuseks, 
mis tunduvalt tugevdas meie kirjanduses demokraat- 
likku, rahva vabastusliikumisega seotud suunda, sü- 
vendas selle parimaid traditsioone. See kirglik ja 
mässuline raamat oli otsekui välgusähvatus ja kõue- 
mürin vesise ja võltsi retoorika ning epigonismi kal- 
duva luule-ilutsemise pseudopatriootliku sõnakõlina 
sekka. «Kalevipojaga» algatatud rõhujate-vastase 
võitluse teema on «Tasujas» saanud haarava, ajalooli- 
selt konkreetse käsitluse, julge ja ilma mingisuguste 
kompromissideta lahenduse. Milliseid subjektiivseid 
kiindumusi kangelasel ka ei oleks — vaenuliste leeride 
vahel ei saa olla kokkulepet, ei saa olla isiklikku õnne, 
kuni pole vabaks saanud rõhutud rahvahulgad. 

«Tasujat» iseloomustab ülev revolutsiooniline ro- 
mantika, mille aluseks on reaalne elutegelikkus ja 
rahva vabadusvõitluse paatos. Jutustusele on omane 
sügav poeetilisus ning ühtlasi nii kujude kui sündmus- 
tiku ja väljenduslaadi teatav poeetiline stilisatsioon, 
kõige teisejärgulise ja vähemtähtsa hülgamine, kogu 
tähelepanu koondamine kesksele, peamisele, mis an- 
nabki jutustusele tema ereduse ja haarava drama- 
tismi. Ka kompositsiooniliselt on «Tasuja» iseärasu- 
seks, et otseselt näidatakse ainult toimuva sündmus- 
tiku kõige olulisemaid sõlmpunkte, sageli üsna pikki 
ajalõike vahele jättes. Seetõttu on jutustus väga dü- 
naamiline, hoogsalt arenev ning sellisena kunstiliselt 
terviklik. Kangelase poolehoid ja armastus vaenulisse 
leeri kuuluva tütarlapse Emiilia vastu annab toimu- 
vatele kokkupõrgetele ja võitlusele veelgi suurema 
sisemise pinge, rõhutab erilise jõuga ideelist mõtet, 
muudab teose psühholoogiliselt tihedamaks. Jaanuse ja 
Emiilia suhete kujutus on vastavalt jutustuse üldisele 
iseloomule antud läbini romantilises laadis, mis pai- 

jt (näiteks stseenis vallutatud Lodijärve lossi saa- 
is) ulatub peaaegu melodramaatikani — ent ometi on 
siin nii palju tunnete tõde, eleegiat ja kannatusi, et 
see lugejat kaasa elama sunnib. Jääb ainult imetleda 
kirjandusliku algaja inspiratsioonijõudu, mis suutis 
anda niisuguse teose — vaatamata teatavaile faktilis- 
tele ebatäpsustele — ajalooliselt tõepärase ja samal ajal 
a aa ustabr tõelise jande 
sära ja mis suutis tolleaegse kirjanduskeele arenema- 
tust ning kohmakust ületades kohati tõusta erakordse 
väljendusliku sugestiivsuseni. See on tagatiseks, et 
«Tasuja» jääb meile ikka elavaks teoseks. 

«Tasuja» kirjutamise kohta märkis Bornhöhe hil- 
jem ise ühes kirjas vastuseks sellekohasele küsimusele: 
«Oli ju Eesti vaimlise ärkamise aeg ja mina, noor 
enthusiast, soovisin kaasa aidata... Mis ma tahtsin? 
'Tumedasti mäletan, et mul mõttes oli... lihtsas, kõi- 
gile arusaadavas keeles maitseliselt veel noo- 
rele rahvakogule... seda pakkuda, mis tal 
toona veel tingimata tarvis oli: temale ta oma kännust 
kasvanud kangelasi eite kujutada, neid omadus- 
tega ja juhtumistega välja ehtida, mis lihtsat luge- 
jat (muid ei olnudgi) kaasa kisuvad; nende kujude na- 
jal mõtlesin võimaliku olevat rahva maha surutud is! 
teadvust, meheuhkust kasvatada... Ajaloolise vormi 
valisin kui nimetatud otstarbele kõige sündsama, ilma 
pedantismuseta, sest et ajaloolist tõde ja tiputruudust 
meil ometi ei tunta. Nõnda sain aja poolest esimeseks 
Eesti ajalooliste rahvajuttude kirjutajaks.» 

«Tasujale» tolleaegse kirjandusliku avalikkuse poolt 
osaks saanud enam kui jahe vastuvõtt kahandas 
märksa noore kirjaniku entusiasmi. Pidevate reiside 
ja võõrsil veedetud aastate jooksul jäi talle nähtavasti 
teadmata see innustatud poolehoid, millega laiad luge- 
jate hulgad tema teosesse suhtusid. Alles «Tasuja» 
teise trüki ilmumine 1888. a. (samal aastal avaldati 
jutustus ka soome keeles) näitas autorilegi tema teose 
vajalikkust ja rahva armastust selle vastu ning andis 
hoogu uuteks kirjanduslikeks töödeks. 

Bornhöhe teine jutustus «Villu võitlused» 
on samuti seotud 1343. a. sündmustega. Mõni aeg pä- 
rast Jüriöö ülestõusu mahasurumist teevad Sakala 


eestlased omakorda katset heita endilt häbistavat 
orjuseiket. Jutustuse kangelane sepp Villu, kes algul 
elab Viljandi komtuuri ja teiste isandatega heas läbi- 
saamises ning suhtub rahva kannatustesse kaunis üks- 
kõikselt, kasvab sündmuste käigus temale osaks saa- 
nud ülekohtu ajel ülestõusjate juhiks. Selleks mõjub 
suuresti kaasa ka episoodiliselt esineva Tasuja üles- 
kutse. Villu rändab läbi kogu Sakala, loob sidemeid 
ka naabermaakondadega ja sepistab relvi ülestõusuks. 
Ta käib Novgorodis, Pihkvas ja leedulaste juures, saa- 
des nendelt kindla abistamislubaduse. «Venelased ei 
karda saksu, sest nad on neid juba sagedasti võitnud,» 
kõneleb Villu. Et näidata liitlastele oma valmisolekut 
võitluseks, teevad ülestõusnud talupojad toomapäeval 
katset kümnisekottidesse peidetuna pääseda Viljandi 
lossi ja seda vallutada. Kuid Villu mõrsja Maie ema 
Risti Krõõt reedab vaenlastele juhuslikult teada saa- 
dud plaani, lootes sellega päästa oma poega Priidut, 
Ülestõus uputatakse verre. Sepp Villu aga heidetakse 
elusalt mädanema lossikeldrisse, kus ta vaevleb pikki 
aastaid kuni oma surmani. 

Viljandi toomapäeva-sündmused ei ole ilmsesti aja- 
loolised; kuigi kroonikad sellest kõnelevad, on nende 
andmed ebamäärased ja mitmeti üksteisele vasturää- 
kivad. Seepärast ollakse arvamusel, et siin on tege- 
mist poliitilistel kaalutlustel ajaraamatuisse põimitud 
rändmuistendiga, millega saksa kroonikud püüdsid 
õigustada Ordu julmi veretöid pärast 1343. a. sünd- 
musi. See asjaolu muidugi ei vähenda kuidagi Born- 
höhe jutustuse kui kirjandusteose tähtsust, kuna sel- 
les käsitletakse oletatavaid ajaloolisi sündmusi nagu 
“Tasujaski» rõhutud rahva seisukohalt. (Jutustuse alu- 
sel tekkinud rahvatraditsioon aga teab Viljandi lossi 
varemeis isegi otseselt kätte näidata nn. Villu keldri.) 

«Villu võitlustel» on kaasakiskuv sündmustik ja 
terav kujude karakteristika, teos on terviklik ja ka 
stiililt võrdlemisi ühtlane. Jutustuse väärtusi tõstis 
selle ilmumisel oma retsensioonis hindavalt esile ka 
Eduard Vilde. Märkinud, et ta muidu «ei leia elusaid 
inimesi Eesti ajaloolistest jutustustest», mis oma ro- 
mantilise dekoratsiooni, jämedajoonelise idealiseeri- 
mise ja nutuse sentimentaalsusega lugejat pahanda- 

vad, rõhutab Vilde teiste autoritega võrreldes Born- 
höhe realismilähedust, tema mehist tooni ja elustavat 
rahvalikkust. Seetõttu hindab ta «Villu võitlusi» teo- 
sena, mis «süllakõrgusel» üle teiste seisab. 

Kümne aasta jooksul, mis lahutab «Villu võitlusi» 
«Tasujast», oli eesti ühiskonnas mõndagi muutunud. 
Bornhöhele ei võinud märkamata jääda rahvusliku 
liikumise süvenev kriis, teravnevad sisemised vastu- 
olud, eesti kodanluse üha ilmsemaks saav kompro- 
missipoliitika, kokkuleppe otsimine balti aadliga rahva- 
hulkade eluliste huvide arvel, Kirjaniku elukäsitus on 
muutunud kainemaks ja kriitilisemaks, võiks öelda, 
isegi skeptilisemaks. Mõningaid kajastusi sellest võib 
leida ka «Villu võitlustes», mis «Tasujaga» võrreldes 
on ühiskondliku liikumise mõõnaperioodil ilmunud 
teos. Kuid jutustust läbiv võitlusmeeleolu ning keskse 
kangelase Villu moraalne kasvamine teeb selle ometi 
haaravaks, lugejat kaasakiskuvaks. Ägedad väljaastu- 
mised rõhujate vägivalla, ülekohtu ja omavoli vastu 
iseloomustavad ka «Villu võitlusi», teravalt on paljas- 
tatud feodaalide julmust, ahnust ning salakavalust. 
Kogu toore ja metsiku keskaja kujutus ning rahva 
raske olukorra näitamine on siin üksikasjalisemgi kui 
“Tasujas». Jutustusel oli kahtlemata tugev mõju oma 
sündmuste traagika kaudu, millega ta kasvatas kätte- 
maksutahet rõhujatele, õpetas põlgama reetmist, naha- 
hoidmist ja isikliku vastuseadmist üldisele. 

“Tasujas» ja «Villu võitlustes» on Bornhöhe tõepära- 
selt näidanud kujutatavale ajastule iseloomulikku 
talupoeglikku partikularismi ja ühtlasi ka selle ületa- 
mist. Kangelased astuvad ülestõusu teele alles siis, kui 
nad on isiklikult kannatada saanud vägivalla ja oma- 
voli all. Eriti ilmne on see Villu juures: algul enesesse- 
tõmbunud, üksnes oma isiklike huvide ja heaoluga 
piirduv, jõuab ta sündmuste käigus üle sellest piira- 
tusest; ta saab teadlikuks oma veresidemest rahvaga, 
mõistab, et kättemaks ning vabanemine ülekohtust on 
saavutatav ainult ühise võitlusega ja asub selle võit- 
luse esimesse ritta. Villus on rida «madalaid», egoist- 
likke jooni, millised autor on talle teadlikult andnud. 
Sellega on tahetud veel enam rõhutada ja veel süga- 
vamalt motiveerida ülestõusu paratamatust. Ka kom- 

tuuri elupäästja ja soosik peab sündmuste loogika 
tõttu saama tema vaenlaseks. Ja rahva kannatuste 
ning viletsuse näitamisega viib kirjanik lugeja selgele 
arusaamisele, et Villu ei võitle ega õhuta ülestõusu 
mitte ainult enese, vaid paljude teiste, kogu oma rahva 
eest. 

Bornhöhe viimase ajaloolise jutustuse «Vürst 
Gabrieli» sündmustik toimub XVI sajandi teisel 
poolel Liivi sõja päevil. Jutustuse kangelane, noor 
vene vürst Gabriel Sagorski, on ema poolt eestlane ja 
esinebki tegevuse algul eesti talupojana. Teose süžee- 
liseks teljeks on Gabrieli armastus aadlipreili Agnese 
vastu, keda viimase isa, mõisameeste pealik Mönnik- 
husen, tahab anda naiseks rüütel Risbiterile. Mitme- 
suguste keerukate olukordade tõttu lahutatuna oma 
armastatust, pöördub Gabriel tagasi Ivan IV vägede 
juurde, kogub enese ümber väeosa eesti talupoegadest, 
millega tekitab mõisameestele raskeid kaotusi ja võtab 
vene sõjaväe koosseisus osa Tallinna piiramisest 
1577. a. Pärast rohkeid ohtlikke seiklusi õnnestub Gab- 
rielil vabastada ka Agnes Pirita kloostrist, kus neiu 
on sattunud sadistliku abtissi meelevalla alla. 

«Vürst Gabriel» kinnitab ajaloolise tõepärasusega, 
et orjastatud eesti talurahva väljaastumised feodaa- 
lide vastu jätkuvad ka hilisematel sajanditel, Eriline 
ideeline tähendus on jutustuses eesti ja vene rahva aja- 
looliselt kindlakskujunenud sõprussidemete ja mõle- 
ma rahva elulistest huvidest tingitud võitlusliidu kuju- 
tamisel, Eestimaa Vene riigiga liitmise ajalooliselt 
progressiivse tähtsuse rõhutamisel. «Kurjemaks ei või 
selle maa pärisrahva elujärg i 
sakste raske käe all on olnud, küll aga võiks ta Moskva 
valitsuse all paraneda,» arutleb Gabriel. Ta on veen- 
dunud, et kes kaasa aitab ühinemisele Venemaaga, 
«see vähendab meie õnnetu kodumaa vaeva ja kiiren- 
dab rahuliku, õnneliku aja algamist». Kirjanik on siin 
õigesti osutanud nendele ühiskondliku arenemise või- 
malustele kestva rahuaja tingimustes, mida tagas Eesti 
liitmine tõusva Vene riigiga. 

Liivi sõda on üks Eesti ajaloo sõlmpunktidest, ja 
sellepärast on balti-saksa ning eesti kodanlike ajaloo- 
laste poolt kuhjatud selle ümber kõige absurdsemaid 

võltsinguid, millega taheti lõkkele puhuda venevastast 
natsionalismi. Ivan IV sihiteadlikku ja kaugenäge- 
likku, Venemaa majandusliku arenemise vajadustest 
juhitud poliitikat, võitlust Liivimaa feodaalvõimude ja 
rootsi ning poola anastajate vastu — mis vastas objek- 
tiivselt ka eesti talurahva huvidele ja leidis viimase 
toetust — püüdsid nood ajaloolased kujutada barba- 
rite rüüstamisena, mis olevat ohustanud Baltimaade 
rahvaste olemasolu. 

Bornhöhe «Vürst Gabrieli» suur tähtsus on selles, 
et ta kaasakiskuvas kirjanduslikus vormis andis rah- 
vale nendest ajaloolistest sündmustest põhiliselt õige 
pildi, minnes täiesti baltlaste sihilike võltsingute 
vastu. Tema suhtumises oma teose tegelastesse, eest- 
laste ja venelaste ühise võitluse kujutamises balti 
aadli ja rootsi vägede vastu on peamised ühiskondli- 
kud jõud esitatud nende õigetes vahekordades. Born- 
hõhe näitab selgesti talupoegade taotluste suunda lii- 
tumisele Vene riigiga. Nii kõneleb Gabriel oma vana- 
isast Oru Juhanist, kes 1560. a. ülestõusu juhina huk- 
kus võitluses mõisnike vastu: «Tema nõu oli mõisnik- 
kude sugu Eestimaalt hoopis ära kaotada ja oma rah- 
vaga Moskva tsaari kaitse all vabalt elada.» 

Mõisamehi, s. t. rootslaste teenistuses olnud feo- 
daale ja nende palgasulaseid, näitab Bornhöhe kui 
võigast röövlikarja, kelle ainsaks sooviks on rüüstata, 
hävitada ja priisata, ning kes tunnevad otse paanilist 
hirmu võidukate vene vägede ees. Eriti teravalt naeru- 
vääristatakse balti aadlit «rüütel» Risbiteri kuju kau- 
du, kelles on kehastatud manduva mõisnikeseisuse 
kogu nürimeelne upsakus ja kelkiv tühisus. 

Balti-saksa ajaloovõltsijad ja nende kannul eesti 
kodanlikud natsionalistid ülistasid ning idealiseerisid 
igati Ivo Schenkenbergi ja tema bandet, nimetades 
teda Liivimaa resp. Eestimaa «Hannibaliks» ja omis- 
tades talle igasuguseid itegusid. Schenkenbergi 
kõrilõikajate hulgas oli küll talupoegliku päritoluga 
elemente, nagu seda näitab ka Bornhöhe, kuid eesti 
talurahva laiadel hulkadel polnud nendega midagi 
ühist. Vastupidi, rahvas kannatas nende hirmutegude 
all ja võitles nende vastu. Kodanlikul ajal püüti aga 
seda salka kujutada mingi eesti rahvusliku väeüksu- 

Sena ning Schenkenbergist tehti igasuguse asjade 100- 
gika vastu peaaegu eesti rahvuskangelane. (Ka tolle- 
aegses eesti kirjanduses pakuti lugejatele «ajalooliste 
romaanidena» Schenkenbergile pühendatud tänu- ja 
kuulsuseraamatuid, nagu «Hannibali rahvas» jt.) Born- 
höhe oma jutustuses näitab Schenkenbergi näruse, 
alatu inimesena, tõelise röövlipealikuna, kes kasutab 
olukorda metsikuks omavolitsemiseks. Sellega kummu- 
tas kirjanik baltlaste müüdi «Eestimaa Hannibalist» 
ning näitas viimase tõelist põlastusväärset osa eesti 
ajaloos. 

«Vürst Gabriel», kujutades põhiliselt õigesti Liivi 
sõja ajaloolisi sündmusi ja väljendades oma põhisuu- 
naga rahva laiade hulkade vaateid ning tõekspidamisi, 
leidis lugejate seas suurt poolehoidu ja muutus peagi 
väga populaarseks. Teosel on olnud hinnatav osa eesti 
ja vene rahva lähendamisel ja balti aadli rahvavaenu- 
liku olemuse paljastamisel ajaloolises perspektiivis. 

Bornhöhe jutustuste kangelased — Tasuja, Villu ja 
Gabriel — ei ole ajaloolised kujud selle sõna otseses 
tähenduses, vaid kirjaniku kunstilised üldistused, kelle 
tegevuse kaudu on näidatud ajaloolisi sündmusi ja 
neid kandvaid jõude. «Hallikateks ajaloolistele juttu- 
dele on mul kõik saadavad Eesti- ja Baltimaa ajaraa- 
matud olnud, millede (Eesti kodustes asjades väga 
puudulisi) teateid oma vaba hääksarvamist mööda tar- 
vitasin,» märgib Bornhöhe. «Sündmustik ise on ju 
sakste tõmmatud pääjoontes täiesti ajaloolik. Laiemas, 
nimelt Eesti mõttes on seda ka pääkangelased Jaanus 
(«Tasuja») ja Villu, kui meeles peame, et nii suurt ja 
üleüldist priiusesõda (Saksa mõttes «matside mässu»), 
nagu see 1343 terves Eestis lahti pääsis, ilma suurte 
teole kihutajateta, tõeliste rahvakangelasteta mõtelda 
ei või... Luuletatud on nad ses mõttes, et neil ajaloo- 
line ristitäht, ajalooliselt kinnitatud nimi ja pass puu- 
duvad.» Ühtlasi tähendab kirjanik täie õigusega: 
«Sarnane passita, aga rahvale siisgi üliarmas ajaloo- 
kangelane on ju näit. ka Wilhelm Tell, kellest tema- 
aegsed kirjad midagi ei tea.» 

Ka ajalooliste jutustuste juures määrab nende mõju 
lugejale eriti see, kuivõrd kirjanikul on õnnestunud 
suure üldistava jõuga kujude loomine — nii rahva- 

kangelaste kui ka vaenlaste ja nende käsilaste, reetu- 
rite kujude osas. Kunstivahendite kasutamise laadi 
poolest tuleb Bornhöhe jutustusi iseloomustada roman- 
tiliste teostena. Ja nad näitavad veenvalt, et ka nii- 
suguse käsitluslaadiga võib luua monumentaalseid 
kujusid, milles väljendub ajalooline tõde ja millel on 
suur ühiskondlik-eetiline mõjujõud. 

Bornhöhe tugevaimaks teoseks on kahtlematult 
“Tasuja». Sellega võrreldes on «Villu võitlused» ja 
“Vürst Gabriel» kirjutatud küll suurema kirjandus- 
liku vilumusega, kuid ühtlasi ka märksa maneerliku- 
malt. Nendes ei tunne enam alati niisugust sügavat ja 
siirast kaasaelamist kõigele toimuvale kui «Tasuja: 
Järjest rohkem tuleb esile teatav seikluslikkuse m 
ment, mitmesugused trafaretsed motiivid ja võtte! 
kohati tundub kunstlikku konstrueerimist, tahet luge- 
jat hämmastada ja põnevuses hoida. Sellega kaasneb 
asjaolu, et kangelastel vahel nagu taanduks ühiskond- 
lik mõtlemine ja vastutustunne, nad toimivad mõnigi 
kord uisapäisa, ainuüksi isiklike huvide, tunnete ja 
afektide mõjul (eriti Gabriel), mille tõttu nende tege- 
vuses on teatavat juhuslikkust ja järjekindlusetust. 

Kangelane on seda suurem ja ülevam, mida tuge- 
Vam on tema side rahvahulkadega, mida selgemini me 
tunneme ja näeme tema taga rahva füüsilist ja mo- 
raalset jõudu. Selles suhtes ei suuda Villu ja Gabriel 
tõusta võrdsetena Tasuja kõrvale. Tasujal on «isa- 
maa üle kõige», võitlus rahva õnne ja vabaduse eest 
on tema pühim eesmärk ja elusisu, Villul ja Gabrielil 
jääb aga üldine sageli isikliku varju. Tuleb eriliselt 
alla kriipsutada seda suurepärast kordaminekut, mil- 
lega Bornhöhe on loonud Tasuja võitlejakuju, keda 
julgesti võib kõrvutada juba rahvuseepose kangelase 
Kalevipojaga. Mõndagi on õppida Bornhöhe positiivse 
kangelase kujutamise oskusest, niisuguse kangelase 
omise oskusest, kes haarab lugejat hingepõhjani ja 
ib igaveseks tema kujutluses elama. 

Gabrielil on küll suur ja õige eesmärk — õnnetu 
kodumaa päästmine laastavatest sõdadest, võitlus selle 
eest, et tagada rahvale paremat, rahulikumat elu. Te- 
mas on tõelise rahvaliku kangelase algmeid, kuid kii 
janik pole neid vajalikult välja arendanud (nii on jää- 

nud jutustuse lõpuosas üksikasjalisemalt kujutamata 
Gabrieli tegevus talupoegade salga juhina). Seevastu 
on aga pööratud liiga palju tähelepanu kangelase kit- 
salt isiklikku laadi taotlustele ja eriskummalistele 
seiklustele. Armastus vaenulikku leeri kuuluva tütar- 
lapse vastu ei aita siin rõhutada peamist ideelist mõ- 
tet, vaid viib kangelase mõnigi kord tema peaees- 
märgist kõrvale. Kui Jaanusel armastuse ja kohustuse 
vastuolus jääb peale patriootiline kohustus (olgugi 
pärast mõningaid sisemisi, inimlikult mõistetavaid 
kõhklusi), siis Gabrieli juures niisugust sisemist vastu- 
olu peaaegu ei olegi, on ainult välised takistused, mis 
keelavad teda ühinemast armastatud Agnesega. Ja 
kui Gabrieli igatsused on lõpuks täitunud, siis ei 
keeldu ta Agnese isa, mõisameeste pealiku Mönnik- 
huseniga, rahva verivaenlasega viimase surivoodil lep- 
pimast ja tema õnnistust vastu võtmast... Mitme- 
sugused kirjanduslikud kinnismotiivid on siin autori 
viinud ideeliste vastuoksusteni. 

Balti-saksa mõisnikkonna rahvavaenuliku olemuse 
näitamise kõrval leiame Bornhöhe ajaloolistes jutus- 
tustes hukkamõistu ka kokkuleppepoliitikale ajaloolise 
vaenlasega. See ilmneb näiteks Tambeti ja Risti Kröõ- 
da kujudes, samuti Villu kuju mõnes joones. Nad on 
rahva laiade hulkadega võrreldes eelistatud seisundis, 
neil on isiklik hüve esikohal ja rahva häda jätab neid 
võrdlemisi ükskõikseks. Seevastu on nad sõbralikus 
läbikäimises rahva rõhujatega. Tambet unustab 
Vahuri viimse manitsuse j: favatseb oma poegagi 
saksaks kasvatada. Tasuja idistab Villut selles, et 
mõnus elu ja isandate sõprus tema kõrvad mõne 
asja kohta kurdiks on teinud. «Sina oled üks neist 
vähestest eestlastest, kes oma orjapõlvega rahul või- 
vad olla; kes teab, sa ehk ei hooligi sellest, et seesama 
põli teistele põrguks on?» Teravalt ironiseerib Born- 
höhe isiklike huvide esiplaanile seadmise üle, märki- 
des Villu kohta, et see oleks heameelega läinud Tasuja 
juurde ülestõusust osa võtma, aga — «tal oli enne üks 
kodune asi õiendada, ja õigele eesti mehele on tema 
kodused asjad igal ajal tähtsamad olnud kui üldised». 
Ühtlasi näitab Bornhöhe, et sõprusepidamine ja lep- 
likkus vaenlastega ei too lõpptulemusena midagi head: 

saksu taevani ülistava Risti Krõõda pojal lõikavad 
saksad keele suust, Metsa Tambeti kokkukraabitud 
vara muudetakse tuhahunnikuks ning ta ise lõpetab 
oma elu Lodijärve lossi keldris. Erilist väljatõstmist 
väärib noore Jaanuse poolt avaldatud mõte, et ta ei 
vihka mitte sakslasi ja taanlasi kui rahvaid, vaid 
ainult oma rahva rõhujaid, olgu need siis mis- 
tahes rahvusest. See tabas kaudselt ka tekkivat 
omamaist kurnajatekihti. 

Siin-seal leidub Bornhöhe jutustuses ka üksikuid 
vihjeid kaasaegseile parteitülidele ja rahvuslike jõu- 
däude killustumisele. Villuga sepapajas maadeldes 
ütleb Tasuja talle kurvalt: «Vaata, nõnda on eestlaste 
kõige paremad jõud ikka isekeskis tülitsenud ja endid 
üksikult võõrastest murda lasknud.» Samalaadseid 
mõtteid kuuleme Gabrielilt kokkupuutel vaenlaste 
leeris tegutsevate talupoegadega. Ent siin ilmneb üht- 
lasi ka Bornhöhe ajalooline piiratus: ühelt poolt teeb 
ta kauge mineviku kujud kaasaegsete mõtete väljen- 
dajaks, omistades XIV ja XVI sajandi inimestele sel- 
liseid rahvusliku mõtlemise jooni, teiselt poolt ei suuda 
ta õigesti mõista vastuolusid ja nende sügavamaid 
põhjusi kaasaegses eesti ühiskonnas, käsitledes veel 
XIX sajandi lõpul eesti rahvast nagu ühtset tervikut 
ja taotledes ilmselt vastuolude lepitamist rahvuse pii- 
rides. 

Bornhõhele kui demokraatliku kultuuri esindajale 
on iseloomulik eitav suhtumine kirikusse. Paljastades 
teravalt «usutoojate» tõelisi eesmärke, näitab Born- 
höhe ühtlasi rahva vaenu pappide vastu. Tasuja ette- 
panek Padise kloostri hävitamiseks leiab ülestõusnute 
poolt tulist poolehoidu ja valmisolekut aidata «kiriku- 
hakkidel kloostri suitsus taevasse lennata», sest need 
on sama õelad vereimejad kui mõisnikud. Pirita 
kloostri abtissi kujus on Bornhöhe esile toonud vale- 
vagaduse maski all. peituvat julmust, mis ulatub 
sadismini. 

Väärib hindamist Bornhöhe poolt jutustustes saa- 
vutatud üldine «ajalooline atmosfäär», Kuid ei saa 
jätta märkimata ka mitmesuguseid faktilisi eksimusi 
ajaloolise tõepärasuse vastu, mida osalt tingis Eesti 
ajaloosse puutuvate materjalide vähesus ja läbitööta- 


455 


matus tollel ajal. Nii kujutab kirjanik Jüriööl alanud 
ülestõusu lõplikult mahasurutuna juba lahingus Tal- 
linna all, kuna aga hilisemad uurimised on selles küsi- 
muses toonud olulisi korrektiive. Ebatäpsusi esineb ka 
mõnede ajalooliste kujude juures: näiteks lastakse 
Ivo Schenkenberg hukkuda kahevõitluses Gabrieliga 
lahinguväljal, kuid tegelikult langes Schenkenberg 
vene vägede kätte ja hukati Pihkvas. XIV sajandi 
kohta vaevalt-usutavaid epikuurlikke eluharjumusi 
on omistatud sepp Villule. Jaanus on pandud lugema 
Messeenia sõdade ajalugu ja rääkima Ateena hiilge- 
päevist Periklese ajal, tegelikult oli aga antiikaeg tol- 
lal peaaegu täiesti tundmatu. Olustiku kujutamisel 
langeb autor ilmsesse anakronismi näiteks Puidu 
mõisa sisustuse kirjelduses. Mitte alati ei taba Born- 
höhe ka keskaja elukäsitust ja eriti armastussuhteid 
näitab ta XIX sajandi romantismi valguses. Isegi noor 
mõisnik Herike anub kirglikult tema poolt röövitud 
taluneiu Maie vastuarmastust; tegelikult oli aga feo- 
daalide jõhker ja ohjeldamatu vägivallatsemine rahva 
kallal ülestõusu üheks oluliseks motiiviks, Neid ja teisi 
sellelaadseid kõrvalekaldumisi peab kaasaegne lugeja 
jutustuste juures arvestama. 

Bornhöhe ajaloolistel jutustustel on olnud väga 
suur mõju mitmesse põlvkonda, «Tasuja» levik ja 
populaarsus on aga otse erakordne. «Kalevipoja» kõr- 
val on see mõjukamaid teoseid XIX saj. eesti kirjan- 
düses. Esimese eestikeelse jutustusena, mis täie selguse 
ja teravusega väljendas rahvamasside viha rõhujate 
vastu ning kutsus üles vabadusvõitlusele, mõjus teos 
sütitava sädemena ja leidis hulkades tulist poolehoidu. 

«Tasuja» otsesel eeskujul ilmus 1880-ndail aastail 
eesti kirjanduses arvukas hulk ajaloolisi jutustusi, 
mille paremikku iseloomustab teravalt väljendatud 
rõhumisevastane hoiak. Bornhöhe jutustuste ja teiste 
autorite — A. Saali, J. Järve, A. Kitzbergi — paremate 
ajalooaineliste teoste ühiskondlikku tähtsust näitab 
ilmekalt juba see, millist raevu ja ärevust need esile 
kutsusid vaenlaste leeris. Teoseid ünnati ägedalt 
reaktsioonilises ajakirjanduses ja riigivõimudele ise- 
loomustati neid ohtliku —propagandakirjandusena. 
Eestimaa kuberner vürst S. Šahhovskoi oma pikas ja 

üksikasjalises aruandes siseministeeriumil p 
tembril 1892 kirjutas eesti ajalooliste jutustuste kohta 
«Sarnastes lendkirjades kirjeldatakse ajalooliste jut- 
tude nime all eestlaste võitlust iseseisvuse pärast nende 
allarõhujate vastu. Nendes kirjeldatud Eesti kange- 
laste, vanemate ja kuningate vägiteod. vaimustatud 
kõned ja võitlusele üleskutsed «sortsilaste» vastu kihu- 
tavad eesti lugejates tahtmata päritud viha sakslaste 
(kirikuõpetajate ja mõisnike) vastu üles... Jutustus- 
test teada saades oma isade otsekui õnnelikust mine- 
vikust enne saksa võimu, tunneb lihtne lugeja veelgi 
sügavamalt oma praeguse olukorra kibedust, ja ta 
vaimusilma ette tekib tahtmatult tume tulevik, temas 
hakkab arenema igatsev unistus selgemaist tuleviku- 
päevadest... Nende ilmumise sihiks on rahva kirgede 
ülesässitamine maksvate agraarolude vastu.» Kuber- 
mer arvab ajaloolised jutustused olevat mõjutanud ka 
Narva töölisrahutusi ja põhjustanud isegi «sotsialist- 
likke vaateid». Eriti ohtlikest jutustustest, sealhulgas 
muidugi «Tasujast», esitab kuberner ülemusele üksik- 
asjalised sisukokkuvõtted ja teeb koguni ettepaneku 
võimaluse korral teosed ära korjata, igatahes aga edas- 
pidi taoliste kirjatööde trükkimine hoopis keelata 
(«a apxnsa ku. C. B. Illaxosckoro», III, 1910, 
Ik. 276 j,). Siseministri käsul saatis trükiasjade pea- 
valitsuse ülem 2. detsembril 1892 Tartu üksiktsensorile 
eeskirja, milles keelatigi Baltimaade rahvaste vaba- 
dusvõitlust saksa orjastajate vastu kirjeldavate «bro- 
šüüride» avaldamine (prof. J. Depmanilt saadud trüki- 
asjade peavalitsuse arhiivi andmeil). 1893. a. peale lak- 
kab eesti ajalooliste jutustuste ilmumine mõneks ajaks 
peaaegu täiesti (välja arvatud üksikud poliitiliselt 
täiesti «ohutud» katsetused). Ja mitte ainult uute 
teoste ilmumine, vaid ka varemilmunute kordustrükid 
— nii keelas tsensuur ülalmärgitud eeskirja põhjal 
näiteks 1899. a. «Tasuja» uue trüki väljaandmise. 
Bornhöhe need jutustused, milles ta kujutab oma 
kaasaegset XIX saj. lõpu linnaolustikku, ei ole küll 
omanud ajalooliste teostega võrreldavat ühiskondlikku 
mõju, kuid teatavat tähelepanu pälvivad ometi. = 
tades toflleagse Tallinna eesti kodanluse ja 
kodanluse elust, vahekordadest allakäiva aadli esi 

dajatega, linnaeestlaste saksastumisest jne., aitasid 
need teosed kaasa kirjanduse vaateala laienemisele, 
kuna varasem proosa piirdus peamiselt külaelu aines- 
tikuga. Peamist huvi pakub Bornhöhe jutustustes 
tolleaegse - olustiku, mitmesugustesse - sotsiaalsetesse 
gruppidesse kuuluvate inimeste, nende mõtteviisi, 
harjumuste ja vaadete tõepärane kujutus. Tähtsama- 
tes nendest — «Anni neitsipõlves» ja «Kollides», mis 
on oma sisult võrdlemisi lähedased — on kesksel kohal 
aadli narruseni ulatuva seisusliku uhkuse ja rahvus- 
liku ülbuse paljastamine, millega kirjanik jätkas oma 
ajalooliste jutustuste võitlevat suunda. 

Omapärases satiirilises laadis kirjutatud teos on 
“Tallinna narrid ja narrikesed» (1892). Siin kujutab 
Bornhöhe mitmesuguseid vana klassiühiskonna tingi- 
mustes veidruseni virildunud tüüpe, kes on tühised, 
kasutud ja naeruväärsed, olgu nende narruseks siis 
kuulsus. raha või armastus. Eriti teravalt on Bornhöhe 
oma satiiris välja naernud kodanluse alusetut kul- 
tuuriupsakust ja «eesti suurvaimude» väljahaudu- 
mise maaniat; eelkõige on Bornhöhe halastamatult 
karikeerinud tolle ajajärgu rohkearvuliste epigoonlike 
sulesorkijate andetust ja harimatust, rumal-üleolevat 
suhtumist rahvasse ja üldse madalat vaimset tasa- 
pinda «kirjanik» Salomon Vesipruuli halenaljakas 
kujus. Juba kangelase nimigi on paljuütlev, vähem 
ilmekas pole tema «loominguliste meetodite» kujuta- 
mine. Bornhöhe teeb naeruks idealiseeriva, elu väär- 
nähtusi kinnimätsiva kirjanduslaadi, võltsi ja ebaelu- 
lise väljamõeldise, mille vastu tollal oma satiiriliste 
töödega välja astusid ka realistideks kujunevad kir- 
janikud Ed. Vilde ja Juhan Liiv. Seejuures parodeerib 
Bornhöhe oma satiiris väga tabavalt ka tolle kirjan- 
duse ülespuhutud. lillelis-labast väljendusviisi. 

Bornhöhe on ka üks silmapaistvamaid reisikirjel- 
duste autoreid vanemas eesti kirjanduses. Tema «Usu- 
rändajate radadel», elavas vestelises laadis kirjutatud 
raamat, on veel praegugi huviga loetav. Tabavalt iro- 
niseeritakse siin mitmesuguste usulahkude ja ükstei- 
sele vasturääkivate religioossete legendide üle. (Sel 
puhul ei saanud pastor V. Reiman muide jätta «Posti- 
mehes» välja astumata «naljade» vastu, «mis meie 

tundmusi haavavad».) Kaasatundmisega kujutab kir- 
janik Lähis- ja Kesk-Ida rõhutud rahvaste masenda- 
vat viletsust, näidates Türgi anastajate vandalismi ja 
laastamistööd. Rääkides aliutatud Egiptusest nimetab 
Bornhöhe inglise kolonisaatoreid «kõige maailma riisu- 
jateks». Ta jutustab lugejatele ka streikivatest itaalia 
töölistest ja valitsuse juimast veretööst Milaanos, mille 
tagajärjel hukkus sadu meeleavaldajaid. 

Reisikirjelduses «Volgal» («Eesti Postimees» 1905) 
võib leida ilmseid revolutsiooniliste meeleolude kajas- 
tusi. Bornhöhe räägib Stepan Razinist kui rahvakan- 
gelasest ja vabadusvõitlejast, kes vihkas vägivalda 
ning rõhumist ja kelle mälestust rahvas tänapäevani 
truult säilitab. Ta kõneleb ka kahest Nižni-Novgorodi 
kuulsast pojast — Kozma Mininist, kes päästis Vene- 
maa poola šljahta vägivallast, ja Aleksei Peškovist 
(Maksim Gorkist), «kellel ka tuline kõne on» ja kes 
«otsib isamaale praegu teistmoodi peastmist». Imetle- 
des Volgal sõites Venemaa avarusi, teeb Bornhöhe 
väga selgesti mõistetava vihje kehtiva režiimi kohta: 
“siin võib kõigest veel head asja saada, kui aga 
mõned kunstlikud takistused langevad». 

Ei saa märkimata jätta Bornhöhe püüet ka tõlgete 
kaudu pakkuda eesti lugejatele sisukamat kirjandust, 
mida ta vastukaaluks seab kirjastajate poolt ärilistel 
kaalutlustel levitatavale alaväärtuslikule pahnale, Nii 
on Bornhöhe tõlkes (lühendatult) ilmunud «Robinson» 
(1891), «Reinuvader' Rebane» (1892), «Don Guijote» 
(1900), ajaloolisi jutustusi saksa ja vene keelest jm. 
Neid eesmärke taotles ka tema almanahh «Lindanisa», 
kus ilmus muuhulgas Lermontovi luuletuse «Ingel» 
tõlge ja veneaineline ajalooline jutustus «Saara». 

Bornhöhe enese muukeelsest ilukirjanduslikust ja 
publitsistlikust tegevusest puudub seni konkreetsem 
ülevaade, mis võiks pakkuda peaasjalikult küll bio- 
graafilist huvi. On teada, et tal Saksamaal mitmeid 
töid ilmus (sellele vihjab ta ise kirjas A. Buschile 
4. juulil 1891), samuti teavad kirjaniku omaksed nime- 
tada üht Bornhöhe romaani «Buduar und Zirkus» 
(Bruno v. Innise pseudonüümi all), kuid seni ei ole 
õnnestunud neid teoseid leida. 

Bornhöhe loomingu paremikku iseloomustab haa- 

rav jutustamisanne, elav fabuleerimisvõime, osav dia- 
loogiarendus ja elavate, meeldejäävate kujude loomise 
oskus. Ta püüab kangelaste tegusid ja taotlusi psühho- 
loogiliselt motiveerida, kujutada inimesi tõepäraselt, 
luua oma kindla individuaalsusega karaktereid. Ku- 
jude plastikas ja kirjelduste konkreetsuses võib tunda 
kunstniku silma ja kätt. Seejuures tuleb kirjaniku 
loomingulises meetodis konstateerida arengut realismi 
suunas, mis on eriti ilmne tema kaasaja-ainelistes 
jutustustes. 

Bornhöhe on oma loomingus väljapaistva oskusega 
kasutanud keelelisi vahendeid, tema väljendusel on tu- 
gev individuaalsus, oma kunstiline erilaad (kuigi leidub 
kohati teatavat stiililist järjekindlusetust, kus kirjani- 
kul ei ole küllalt õnnestunud sulatada romantilisi, heroi- 
lis-traagilisi ja humoristlikke elemente ühe 
seks tervikuks). Tema jutustustes näeme 
malikule keelelisele tihedusele ja 
ta taotleb sõnade maksimaalset 
sega palju ütelda. Esiletõstmist väärib oskuslik tege- 
laste keeleline individualiseerimine nende kõne kaudu. 
Mõnelgi juhul on kirjanikul korda läinud vastava 
sõnavara valikuga tunduvalt süvendada kujutatava 
ajajärgu ja keskkonna koloriiti. Eriti hinnatav on 
Bornhöhe keele rahvapärane ilmekus nii sõnavaras 
kui fraseoloogias. 

Kõige selle tõttu suudab kirjanik nappide vahendi- 
tega veenvalt ja meeleolukalt kujutada sündmusi ja 
olukordi, luua värviküllaseid ja tabavaid pilte. Tema 
sõnastuses on musikaalset rütmitunnet ja hoogu, eriti 
dramaatiliselt pingelistes lõikudes. Subjektiivne kaasa- 
elamine kõigele toimuvale aitab tal leida õigeid ja mõ- 
juvaid väljendusvahendeid. Asjalik jutustus annab 
tõusukohtadel aset kirglikule, romantiliselt tunglevale 
sõnastusele, mis tõuseb jõulise paatoseni, alati lugejat 
haarates oma elamusliku mõjuga (näiteks ülestõusu 
alguse kirjeldus «Tasujas»). Need Bornhöhe kunstili- 
sed saavutused tähistasid sammu edasi eesti proosa- 
kirjanduse arengus. 

Seda kõike ei suudetud Bornhöhe kaasajal väärili- 
selt esile tuua ja hinnata. Selle asemel halvustas kitsa- 
rinnaline kriitika näiteks «Tasuja» puhul noore autori 

ortograafia teatavat järjekindlusetust (milles kirjaniku 
teate järgi oli peasüüdlaseks kirjastaja asjatundmatu 
korrektuur); püüdes sellega vähendada tema jutustuse 
tähtsust. Teatavasti ründas klerikaalne, antidemokraat- 
lik leer keele ja vormi seisukohalt väga teravalt ka 
«Kalevipoega», maskeerides sellega oma vaenu teose 
võitleva sisu vastu. Rahvast irdunud kodanlik harit- 
laskond ei tunnustanud Bornhöhet kui rahvalikku kir- 
janikku, mõnitades tema teadlikku rahvapärasust. 
Bornhöhele oli aga kõige tähtsam rahva arvamine 
ming ta märgib oma ajalooliste jutustuste kohta tagasi- 
hoidlikult: «Et aga rahvas ise... minu väheseid 
vaimulapsi omaks on võtnud, et neid ilma minu kaas- 
tegevuseta ikka jälle uuesti trükitakse, et mõned lihtsa 
vaimuga inimesed (nagu mulle itud) neid nuttes 
ja naerdes ikka jälle uuesti loevad — seda julgen 
siisgi tõenduseks pidada, et neis mõnda peitub, mis 
mitte halb ega väärtuseta pole. Ilma kunstita ei või asi 
kõige lihtsama inimese pääle kunstimõju avaldada.» 
Sajandi algul tõmbus Bornhöhe tagasi kirjandus- 
likust tegevusest, vaikides oma elu viimase kahe- 
kümne aasta jooksul kirjanikuna täielikult. Selleks 
mõjutas teda osalt kaasaegne kriitika, mis mõnelgi 
puhul ei olnud tema teoste suhtes objektiivne. Palju 
paksu verd tekitas Bornhöhe kodanlikes ringkonda- 
des enda vastu «Tallinna narridega». Lõpuks läks 
näägutav kriitika selleni, et ühes eduerakondliku 
«Postimehe» kaasandes soovitatud kirjanikul «mitte 
tinti plärtsutada», nagu ta sellest ise kirjutab. Born- 
höhe, kes niisugustes küsimustes oli muide eriti hell, 
käiski selle «soovituse» järgi ega avaldanud enam 
ühtki teost. «Vaatan rõõmustades Eesti edu ja hoian 
tinti,» märgib ta irooniliselt ühes hilisemas kirjas. 
Bornhöhe talent oli märksa suurem sellest, mis ta 
tegelikult eesti kirjanduses korda saatis. Nagu ta ise 
märgib, on ta pistnud paberisse, mis pähe tuli, «mitte 
ilma vaimustuseta»; kõik oma tööd olevat ta kirjuta- 
nud «kerge vaevaga, aga raske meelega, pilkamist ja 
põlgamist ette nähes», ja pärast raamatute ilmumist 
tundnud ta end nendest ammu ülekasvanuna. See- 
tõttu paistab ka mõnedest tema teostest teatavat lõpe- 
tamatust, ebaühtlust (eriti ilmne on see näiteks «Kol- 

lides»). Muidugi ei saa seejuures jätta arvesse võtmata 
ka asjaolu. et tolleaegseis tingimustes ei olnud Born- 
höhel võimalust töötada kutselise kirjanikuna, ta võis 
võtta oma kirjanduslikku tegevust, samuti kui tege- 
lemist kujutava kunsti ja muusika alal, peaasjalikult 
ainult huvipakkuva kõrvalharrastusena. Bornhöhe 
pliiatsi- ja sulejoonistuste põhjal võib kõnelda tema 
omapärasest ja vaieldamatust kunstniku-talendist, 
teravast pilgust elunähtuste tajumisel ja väljanaist- 
vast joonistusoskusest. Andeka muusikuna mängis 
Bornhöhe paliusid instrumente, eriti viiulit ja klave- 
rit, tundis põhialikult muusikaliteratuuri ja võis ka 
ise kaasakiskuvalt improviseerida. Tõenäoliselt halva- 
sid ülalpidamismured. millest Bornhöhe kogu elu ei 
vabanenud. ning hilisem kuiv kutsetöö kohtus aja 
iooksul mitmekülgse ja andeka isiksuse kunstilised 
huvid. 

Bornhöhe loomingu peamiseks eesmärgiks oli võit- 
lus balti aadli vastu, selle kõrval kodanliku ladviku 
kokkuleplikkuse ja rahvusliku reetlikkuse kaudne 
hükkamõistmine. Kuid sellega ta piirduski. Kirjanik 
kajastas oma teostes küll objektiivselt mõningaid ko- 
danliku ühiskonna narrusi ja negatiivseid jooni, kuid 
nende igakülgse paljastamiseni ta ei jõudnud. Sise- 
mine ideelis-loominguline kriis on üsna ilmne just 
tema kaasaja-aineliste jutustuste juures. Vahepeal 
oli ühiskondlikus elus toimunud muutuste alusel ka 
kirjanduses toimunud otsustav murrang. Kolm aastat 
pärast «Vürst Gabrieli» ilmus Vilde «Külmale maale», 
milles sotsialistliku õpetusega tutvunud autor näitas 
teravaid, lepitamatuid vastuolusid juba kaasaegses 
eesti külaühiskonnas endas. Ilmusid «Raudsed käed», 
Peterson-Särgava «Paised». Kuid Bornhöhe pöördub 
«Kollides» sajandi algul ikka jälle eestlaste-sakslaste 
vahekorra käsitlemisele ja teeb seda pealegi võrdle- 
misi kitsalt, kaunis nõrga sotsiaalse pinnaga, suutmata 
haarata ajastu põl i ja suuri probleeme. Ta nägi 
ainult manduvate ühiskondlike jõudude varjukülgi ja 
võttis need oma kriitika alla, kuid uusi jõude ja nende 
programmi ta ei tabanud ega suutnud sellega kaasa 
minna. Bornhöhe oli sattunud «kirjanduslikele eksi- 
radadele» (nagu märkis tema kohta hiljem Vilde), mil- 

lisel teel progressiivselt mõtleval kirjanikul polnud 
enam kuhugi minna. Järjekindlalt ja teadlikult kaas- 
aegse ühiskonna pahesid paljastava kriitilise realismini 
ei suutnud Bornhöhe tõusta, rääkimata revolutsioo- 
nilise proletariaadi seisukohtadest. Jõudmata välja 
mürda tekkinud ummikust, loobus ta üldse avalikust 
kirjanduslikust tegevusest. 

Bornhöhe oli rahvusliku liikumise perioodi viima- 
seks silmapaistvaks kirjanikuks. Tema loomingu täht- 
Sus on aga ulatunud kaugele üle oma aja, avaldades 
suurt edasiviivat mõju kirjanduses ja ühiskondlikes 
sündmustes. Bornhöhe teosed oma võitleva sisuga kas- 
vasid üle feodalismi igandite vastase liikumise ülesan- 
hetest ja-omandasid uutes ühiskondlikes tingimustes 
revolutsioonilise, ülestõusule kutsuva tähenduse iga- 
suguse rõhumise vastu. 

Tohutu mõju oli Bornhöhe jutustustel, ennekõike 
“Tasujal», 1905. a. revolutsiooni päevil, eriti talurahva 
võitluses mõisnike vastu. Just 1905. a. algul hakkas 
ajaleht «Uus Aeg» oma kaasandena massilises tiraažis 
avaldama Bornhöhe kirjatööde kogu. Pole kahtlust, et 
teosed leidsid rahvahulkades võimsat vastukaja ja 
avaldasid oma mõju ka hiljem, Suure Sotsialistliku 
Oktoobrirevolutsiooni ajal. Kõrgelt on neid teoseid 
hinnanud eesti töörahva revolutsioonilise võitluse 
juhid; sageli meenutavad vanad revolutsionäärid 
“Tasujat» kui teost, mis neile nooruses suurt võitlu- 
sele virgutavat mõju on avaldanud. 

Kodanlus suhtus rahva hulgas sellise uudse sisu 
omandanud jutustustesse mõninga kõhklusega ja kir- 
janduslooski otsiti mitmesuguseid võtteid nende suu- 
päraseks «tõlgendamiseks». Üheks niisuguseks oli katse 
— korrutades tuntud nutulaulu «süngest venestus- 
ajast» — kujutada kirjanikku igasugusest loogikast ja 
käegakatsutavatest faktidest lugu pidamata... natsio- 
nalismi ideoloogina. See vale oli muidugi täiesti jalutu, 
ja seepärast hakati otsima ning alla kriipsutama Born- 
höhe jutustuste kõikvõimalikke puudusi, mis muutus 
puhuti lausa halvustamiseks. Lõpuks jõuti seisukohani, 
et Bornhöhe katse kujutada «Tasujas» 1343. a. sünd- 
musi «on äpardunud autori sule alaeasuse tõttu», ja 
asuti samas «Kalevipoja» «parandajate» eeskujul ka 

«Tasujat» «parandama». Sellise kärbitud ja moonuta- 
tud väljaandena ilmuski teos 1935. a. Raamatu järel- 
sõnas seletatakse, et Bornhöhe olevat ekslikult kujuta- 
nud eestlaste seisukorda enne ülestõusu liiga sünge- 
tes värvides. Puuduseks peetakse ka kirjaniku erapoo- 
likust, kuna ta olevat näiteks Jaanust liialt idealiseeri- 
nud, Oodot aga kujutanud ühekülgselt pahelisena, 
üldse polevat tegelasi esitanud «mitte küllalt objek- 
tiivselt». Järelsõnas püütakse ka näidata, et Tasuja 
kui «mässaja» olevat purustanud omaelu ja õnne, kõik 
ta taotlused varisevat pihuks ja põrmuks, tema alla- 
jäämine olevat täielik; seetõttu iseloomustavat jutus- 
tust «näriva pessimismi õudsed varjud». Sellega vist 
tahtsid kodanlikud kirjamehed teose ideed ja kogu 
olemust kaunis primitiivsel viisil pahupidi pöörates 
serveerida oma moraali: «mässaja» jäi alla, sai lüüa, 
järelikult — kas maksab «mässata»? 

Töötav rahvas, kes alati on armastanud ja kõrgelt 
hinnanud Bornhöhe võitlevaid, rõhumise ja sotsiaalse 
ebaõigluse vastu suunatud teoseid, on tõstnud Nõu- 
kogude Eestis kirjaniku pärandi teenitud aukohale. 
Bornhöhe looming pole mingi elutu kirjanduslooline 
mälestusmärk, vaid on itanud oma ideelise tähen- 
duse ja elamusliku mõju tänapäevalgi. Erilise jõuga 
ilmnes see Suure Isamaasõja ajal, kus «Tasuja» sai 
eesti töötavale rahvale otseseks võitluselekutseks rö 
vallutajate vastu. «Tasuja» nimega nimetati eesti töö- 
tajate poolt kokkupandud summadega ehitatud lennu- 
eskadrill, seda nime kandis ühe rahvusliku väekoon- 
dise ajaleht. Ka mitmed vabariigi kolhoosid on endale 
võtnud «Tasuja» nime. Korduvad Bornhöhe jutustuste 
suuretiraažilised uustrükid Nõukogude Eestis on tõen- 
diks lakkamatust huvist nende vastu. 

Käesolev Bornhöhe ajalooliste jutustuste koguvälja- 
anne ilmub 1952. a. alates kolmandat korda. «Tasuja» 
ilmub siin kaheteistkümnendas trükis ja kuuendat 
korda nõukogude ajal. «Villu võitlused» on seni ilmu- 
nud kuuel korral, «Vürst Gabriel» seitsmel korral. Sil- 
mas pidades eriti nõukogude-aegsete väljaannete 
trükiarvu («Tasujat» näiteks on käesolevat väljaannet 
kaasa arvates sõjajärgsetel aastatel trükitud ühtekok- 
ku 90000 eksemplari), võib kõhklemata kinnitada, et 

Wnhöhe ajaloolised jutustused kuuluvad eesti kir- 
duse klassika kõige populaarsemate teoste hulka. 
«Tasuja» on ilmunud vene keeles (1952) ja leedu 
les (1955), Bornhöhe ajaloolised jutustused koos 
usid vene keeles 1954. a. Nii on need teosed saanud 
i rahva ajaloolise võitluse ilukirjanduslikuks tut- 
itajaks ka nõukogude vennasrahvastele. 

Bornhöhe loomingu kandvaks ideeks on järjekindel 
!a leppimatu võitlus rahva rõhujate vastu. See väl- 
"Jendub tema teostes eredate, meeldejäävate kujude ja 
kaasakiskuva sündmustiku kaudu, mis on taganud 
nendele laialdase ja püsiva populaarsuse. Bornhöhe 
kui silmapaistva rahvaliku kirjaniku loomingul on 
olnud suur osa eesti progressiivse ühiskondliku mõtte 
arengus, laiade hulkade teadvuse suunamisel sotsiaal- 
sest ja rahvuslikust survest vabanemisele. Tema aja- 
loolised jutustused ja ennekõike «Tasuja» on hinnata- 
vad ning lähedased nõukogude inimestele. Nad õpeta- 
vad meie noorsugu tuliselt vihkama rõhumist ja or- 
just, mille ikkes ägavad veel paljud maailma rahvad, 
kasvatavad meie noortes vabadusearmastust, patrio- 
tismi ja mehist kangelasmeelt. 


E. Nirk 

SELGITAVAID MÄRKUSI 


vasall e. läänimees — tel, kes feodaalühis- 
konnas kõrgemalt Hi ärralt e. senjöörilt 
vastavate kohustuste eest sai kasutamiseks 
(lääniks) teatava maa-ala (koos sellel elavate 
talupoegadega) 

«Such', Tarapita, such'!» (sks. k.) — «Otsi, 
Tarapita, otsi!» 

junkur — siin: noor rüütel 


«Bauerhund» (kupja moonutatud sks. k. 
«Pauerunt») — «Talupoja-Koer» 

«Hah, tu teivel!» (moonut. sks. k.) — «Ah sä 
kurat!» 

«Kanz jei jereisst!» (moonut. sks. k, umbes) — 


«Täiesti puruks rebitud!» 

«...kanz fi heine alte Sack» (moonut. sks. k.) 
— «...justkui vana kott» 

eremiit — üksiklane, erak 


«prohvused ja poostlid» — siin: prohvetid ja 
id. 
Messeenia sõjad — antiikajal Peloponnesose 


poolsaarel elanud messeenlaste kauakestnud 
võitlused neid allutavate spartalaste vastu 
VIIL s. e. m. a. 

Perikles — Ateena riigimees V s. e. m. a. 
ordumeister e. landmeister (Ik. 102) — Saksa 
rüütliordu Liivimaa haru kõrgeim juht. Vt. ka 
autori märkus Ik. 128. 

«reekani, juudi ja munga keel» — kreeka, 
heebrea ja ladina keel 

Ppapistid — paavsti pooldajad keskaegsetes 
Teodaalsõdades 

«antvärk» (sks. Handwerker) — käsitööline; 
laiemas mõttes üldse «peenemate» eluviisidega 
isik vastandina talupojale 

semgallid — läti hõim Lõuna-Lätis enne läti 
rahvuse kujunemist 

preislased — Visla alamjooksul asunud balti- 
slaavi hõim, alistati XIII s. Saksa ordule ja 
hävis hilisemal ajal vägivaldse ümberrahvus- 
tamise tõttu 


Lk. 183 hansalinnad — saksa kaubanduslikku Hansa 
liitu kuulunud linnad (muuhulgas ka Tallinn, 
Tartu ja Pärnu) 
» 187 Westfaal — maakond ie-Saksamaal 
214 Ugandi — Tartumaa muistne nimetus 
234 kuningas Magnus — Taani prints ja Holsteini 
hertsog, Ivan IV poolt Liivi sõja ajal Lii 
maal loodud vasallriigi valitseja, nn. «Liivi- 
maa kuningas»; läks hiljem üle Poola poolele 
» 298 rahataguja — keskajal käsitööline, kes val- 
mistas võimude ülesandel väärismetallist 
münte 
» 371 gildimaja — kaupmeeste ühingule, nn. gildile 
kuuluv kooskäimis- ja pidutsemishoone kesk- 
aegses linnas 
» 394 tross — (moona)voor 


SISUKORD 


Tasuja . . - M M: - A 

Villu võitlused . a hu Ta 

Vürst Gabriel . a e kal ek 107 e ini 

Eduard Bornhõhe ja tema ajaloolised jutustused 437 

Selgitavaid märkusi . . - 2 6 2 on n n e 466 
3. Sopuxta 


HCTOPHHECKHE IHOBECTH 


Ha 3CTOHCKOM MIBIKE 
Odopmaenne 9. Okaca 


Scrowexoe Focyaapcrsemnoe M3aaTeaber8o 
Taaanu, Ilapuyexoe imocee, 10 


* 
Toimetaja R. Lindström 
Kunstiline toimetaja H. Vitsur 


Tehniline toimetaja 1. Vahtre 
Korrektorid P. Hiie ja M. Sepp 

